
SKAITYTOJUI 


psichoterapeutas (ar asmeninis konsultantas) daugiau kaip 

trisdešimt trejus metus. Tai reiškia, kad trečdalį šimtmečio 
mėginu padėti įvairiems mūsų gyventojams: vaikams, paaugliams ir 
suaugusiems; asmenims, turintiems mokymosi, darbo, asmeninių ir 
šeimyninių problemų; „normaliems“, „neurotiškiems“ ir „psichotiškiems“ 
individams (kabutės reiškia, kad laikau šias etiketes klaidingomis); 
individams, kurie patys kreipiasi pagalbos, ir tiems, kuriuos pagalbos 
atsiunčia; tiems, kurių problemos yra nežymios, ir tiems, kurių 
gyvenimai tapo visiškai nepakeliami ir beviltiški. Laikau didele privi- 
legija turėti galimybę labai asmeniškai ir artimai pažinti tokią 
daugybę skirtingų Žmonių. 

Remdamasis tų metų klinikine patirtimi ir atliktais tyrimais 
parašiau keletą knygų ir daug straipsnių. Straipsniai šiai knygai yra 
atrinkti iš tų, kuriuos parašiau per pastarąjį trisdešimt trejų metų 
laikotarpio dešimtmetį, nuo 1951 iki 1961 metų. Norėčiau paaiškinti 
priežastis, paskatinusias mane juos surinkti į vieną knygą. 

Pirmiausia tikiu, kad beveik visi jie susiję su asmens gyvenimu 
šiame stulbinančiame šiuolaikiniame pasaulyje. Tai jokiu būdu ne 
patarimų knyga, ji nė trupučio neprimena traktato „pasidaryk pats“, 
tačiau aš patyriau, kad šie tekstai jų skaitytojams dažnai pasirodydavo 
provokuojantys ir naudingi. Jie suteikia Žmogui kiek daugiau 
saugumo priimant ir įgyvendinat asmeninius sprendimus, kai jis 
siekia tapti tuo asmeniu, kuriuo norėtų būti. Dėl šios priežasties 
norėčiau, kad jie būti labiau pasiekiami kiekvienam, kurį galėtų 
sudominti — „įšprususiam mėgėjui“, kaip įprasta sakyti. Man tai ypač 
svarbu, nes visos mano ankstesnės knygos buvo leidžiamos 
profesionaliai psichologų auditorijai ir niekuomet nebuvo lengvai 
pasiekiamos žmogui, nepriklausiusiam tai grupei. Nuoširdžiai viliuos, 
kad daugelis Žmonių, neturinčių konkrečių interesų konsultavimo ar 
psichoterapijos srityse, pamatys, kad šioje srityje įgyjamos žinios 

suteikia jiems jėgų jų gyvenimuose. Taip pat viliuos ir tikiu, kad daug 
žmonių, niekada nesiekusių konsultavimo pagalbos, perskaitę šiuose 
puslapiuose daugelio klientų terapinių pokalbių įrašų ištraukas, 
pasijus nepastebimai įgiję drąsos bei pasitikėjimo, ir, išgyvendami 
savo vaizduotėje ir jausmuose kitų Žmonių siekimą bręsti, labiau 
supras savo pačių sunkumus. 

Kita priežastis, privertusi parengti šią Knygą, yra vis dažnesni ir 
atkaklesni prašymai tų, kurie jau yra susipažinę su mano požiūriu į 
konsultavimą, psichoterapiją ir tarpasmeninius santykius. Jie leido 
man suprasti, kad norėtų gauti naujesnių mano idėjų ir darbų atas- 
kaitas, pateiktas įprastu ir lengvai pasiekiamu pavidalu. Jie susierzina, 
kai išgirsta apie nespausdintus straipsnius, Kurių negali įsigyti, kai 
susiduria su mano straipsniais atsitiktiniuose žurnaluose; jie nori 
gauti juos visus iš karto. Toks prašymas glosto širdį kiekvienam 
autoriui. Kartu tai yra ir įpareigojimas, kurį pabandžiau įvykdyti. 
Taigi ši knyga taip pat skirta tiems psichologams, psichiatrams, 
mokytojams, auklėtojams, mokyklų konsultantams, religiniams 
veikėjams, logopedams, gamybos vadovams, personalo vadybininkams, 
politologams ir kitiems, kuriems jau anksčiau mano darbai atrodė 
susiję su jų profesine veikla. 

Yra dar viena paskatinusi mane priežastis, daug sudėtingesnė ir 
asmeniška. Tai ieškojimas tinkamos auditorijos tam, ką ketinu 
pasakyti. Ši problema jau daugiau nei dešimt metų trikdo mane. Aš 
žinau, kad kalbu tik daliai psichologų. Dauguma - jų interesus 
atskleidžia terminai „stimulas-reakcija“, „išmokimo teorija“, „operan- 
tinis sąlygojimas“ - yra tiek atsidavę požiūriui į individą kaip į gryną 
objektą, jog mano pasisakymai dažnai juos glumina, jeigu ne erzina. 
Be to, žinau, kad kalbu tik daliai psichiatrų. Daugeliui jų, tikriausiai 
daugumai, visa tiesa apie psichoterapiją jau seniai pasakyta Freudo, 
jų nedomina naujos galimybės ir jie nesidomi arba nusiteikę 
priešiškai šios srities tyrimams. Taip pat žinau, kad kalbu tik daliai 
įvairialypės grupės, kurios nariai vadina save konsultantais. Didžioji 
šios grupės dalis pirmiausia domisi prognostiniais testais ir 
įvertinimu, taip pat patariamuoju konsultavimu. 

Todėl atėjus metui publikuoti konkretų straipsnį, jaučiu nepasi- 
tenkinimą, pateikdamas jį profesiniam vienos iš šių sričių Žurnalui. 
Esu spausdinęs straipsnius kiekvienos šių profesinių grupių žurna- 
luose. bet dauguma mano pastarųjų metų rašinių buvo dedami į 
krūvą kaip nespausdinti rankraščiai, asmeniškai platinant juos 


kopijomis. Jie simbolizuoja mano netikrumą dėl to, kaip man pasiekti 
tą auditoriją, kuriai jie skirti. 

Pastaruoju laikotarpiu Žurnalų, dažnai mažų ir labai specializuotų, 
redaktoriai sužinodavo apie kai kuriuos šių straipsnių ir prašydavo 
leidimo juos spausdinti. Visada patenkindavau šiuos prašymus su 
sąlyga, kad galėsiu kada nors vėliau straipsnį publikuoti kitur. Taigi 
dauguma mano parašytų per šį dešimtmetį straipsnių liko 
nepublikuoti arba išvydo dienos šviesą kokiuose nors mažuose arba 
specializuotuose, arba antraeiliuose žurnaluose. 

Tačiau dabar nusprendžiau, kad noriu šioms mintims suteikti 
knygos pavidalą tam, kad jos galėtų pasiekti savąją auditoriją. Esu 
įsitikinęs, kad ši auditorija aprėps daugelį profesijų, kai kurias tiek 
tolimas nuo mano srities, kiek tolimi yra filosofija arba mokslas apie 
valdymą. Vis dėlto esu įsitikinęs, kad ši auditorija turės ir kažką 
bendra. Manau, kad šie straipsniai priklauso krypčiai, turinčiai ir 
turėsiančiai įtakos psichologijai, psichiatrijai, filosofijai ir kitoms 
sritims. Nežinau, kaip šią kryptį pavadinti, tačiau mano mintyse su ja 
siejasi būdvardžiai: fenomenologinis, egzistencinis, orientuotas į 
asmenį; sąvokos: savęs aktualizacija, tapimas, augimas; asmenys 
(šioje šalyje) Gordonas Allportas, Abrahamas Maslow, Rollo May. 
Taigi nors grupę, kuriai šios knygos idėjos pasirodys prasmingos, 
mano manymu, sudarys įvairių profesijų atstovai, turintys daug 
įvairių interesų, visus juos gali vienyti jų rūpestis asmeniu ir jo 
tapsmu šiuolaikiniame pasaulyje, kuris atrodo linkęs ignoruoti arba 
sumenkinti tai. 

Pagaliau dar viena, paskutinė, priežastis išleisti šią knygą, 
motyvas, kuris man reiškia labai daug. Jis susijęs su didžiuliu, išties 
žūtbūtiniu mūsų laikų poreikiu turėti daugiau esminių žinių ir 
tobulesnių įgūdžių sumažinti Žmonių tarpusavio santykių įtampą. 
Stulbinanti Žmogaus pažanga, pasiekta skverbiantis tiek į erdvės 
begalybę, tiek į elementariųjų dalelių begališkumą, lengvai gali atvesti 
prie visiškos mūsų pasaulio žūties, jei tik mums nepavyks pasiekti 
žymios pažangos suprantant ir įveikiant tarpasmenines ir 
tarpgrupines įtampas. Jaučiuosi labai apgailėtinai dėl kuklių Žinių, 
įgytų šioje srityje. Viliuosi, kad ateis diena, kai mes skirsime nors 
vienos ar dviejų didelių raketų kainai prilygstančią sumą tyrimams, 
padėsiantiems geriau suprasti žmonių santykius. Tačiau labai nerimauju 
ir dėl to, kad mūsų jau turimos žinios menkai pripažįstamos ir mažai 
panaudojamos. Viliuos, kad perskaičius šią knygą paaiškės, jog mes 

jau turime žinių, kurias taikant sumažėtų įtampa, egzistuojanti tarp 
rasių, pramonėje arba tarp valstybių. Viliuos, kad paaiškės, jog 
taikant šias žinias profilaktiškai, vystytųsi brandžios, negynybiškos, 
supratingos asmenybės, kurios konstruktyviai įveiktų ateityje atsira- 
siančias įtampas. Jeigu man pavyks nemažai žmonių atskleisti jau 
egzistuojančius nepanaudotus žinių apie tarpasmeninius santykius 
resursus, būsiu labai patenkintas. 

Tad tiek apie priežastis, paskatinusias išleisti šią knygą. Pamėginsiu 
keliomis pastabomis apibendrinti jos pobūdį. Čia surinkti straipsniai 
atspindi svarbiausius mano pastarojo dešimtmečio interesus.“ Jie 
buvo parašyti įvairiais tikslais, dažniausiai skirtingoms skaitytojų 
grupėms arba savo paties malonumui. Kiekvienam skyriui parašiau 
įvadines pastabas, kuriose mėginau paaiškinti jų parašymo aplinkybes. 
Skyrius išdėsčiau taip, kad jie atskleistų bandrą temą ir jos vystymąsi 
nuo labai individualaus požiūrio į ją iki platesnės visuomeninės 
reikšmės. Juos redaguodamas, pašalinau pasikartojimus, bet ten, kur 
skirtinguose straipsniuose ta pati idėja buvo įvairiai pateikiama, 
palikau šias „temos variacijas“ vildamasis, kad jos tarnaus tam 
pačiam tikslui kaip ir muzikoje, o būtent - melodijos prasmei praturtinti. 
Kadangi skyriai buvo parašyti kaip atskiri straipsniai, juos galima 
skaityti nesiejant jų vieno su kitu, jei skaitytojas šito pageidaus. 

Lakoniškai sakant, šios knygos tikslas —- pasidalyti su jumis 
dalimi savojo patyrimo, dalimi savęs paties. Čia tai, ką patyriau 
šiuolaikinio gyvenimo džiunglėse, beveik neištirtoje tarpasmeninių 
santykių teritorijoje. Tai, ką pamačiau. Tai, kuo patikėjau. Čia atskleisti 
būdai, kuriais mėginau patikrinti savuosius įsitikinimus. Čia yra dalis 
tų keblumų, klausimų, rūpesčių ir neaiškumų, su kuriais susidūriau. 
Tikiuos, kad šiuose atsivėrimuose rasite tai, kas bus artima ir jums. 


Psichologijos ir psichiatrijos katedros 
Viskonsino universitetas 
1961 metų balandis 


* Vienintelė dalinė išimtis padaryta detalios asmenybės teorijos srityje. Ką tik 
išspausdinęs išsamią ir specialią savo teorijų apžvalgą knygoje, kurią būtų galima rasti 
kiekvienoje profesinės literatūros bibliotekoje, nesistengiau panašios medžiagos įtraukti 
čia. Minėtasis šaltinis yra mano straipsnis Terapijos, asmenybės ir tarpasmeninių 
santykių teorija, išvystyta orientuotos į klientą terapijos sistemoje knygoje Koch, S. 
(red.) Psychology: A Study of a Science, t. III, p. 184-256. McGraw-Hill, 1959. 

Pirma dalis 


APIE SAVE 


Kalbu asmeniškai, remdamasis savuoju patyrimu ir tuo, 
ką pats išmokau. 


I skyrius 


„TAI AŠ“. MANO PROFESINIO MĄSTYMO IR 
ASMENINĖS FILOSOFIJOS RAIDA 


Šiame skyriuje sujungti du labai asmeniški mano pasisakymai. 
Prieš penkerius metus manęs paprašė, kad susitikčiau su Brandeiso 
universiteto paskutinio kurso studentais ir papasakočiau apie save 
patį, o ne apie savo požiūrį į psichoterapiją. Kodėl aš ėmiau mąstyti 
būtent taip? Kaip tapau būtent tokiu asmeniu? Pakvietimas sukėlė 
daugybę minčių, ir aš sutikau patenkinti studentų prašymą. 
Baigiantis šiems metams Viskonsino valstijos studentų sąjungos 
suvažiavimo komitetas pateikė man pasiūlymą papasakoti apie 
save „Paskutinės paskaitos“ cikle, kuriame vadovaujamasi 
prielaida, kad dėl tam tikrų nežinomų priežasčių profesorius skaito 
savo paskutinę paskaitą, todėl gali būti gana asmeniškas. (Tai 
įdomus pastebėjimas apie mūsų švietimo sistemą, jeigu manoma, 
kad tik pačiomis negailestingiausiomis aplinkybėmis profesorius 
kaip nors asmeniškai atsiskleis.) 

Per tą pokalbį Viskonsine aš labiau nei per pirmąjį atskleidžiau 
savo asmeninius atradimus ir filosofines temas, kurios man 
prasmingos. Šiame skyriuje sujungiau abu pasisakymus, siekdamas 
išsaugoti neformalumą, kuris vyravo per pokalbius. 

Mano pasisakymų sukeltos reakcijos privertė suprasti, kad 
žmonės labai trokšta ką nors sužinoti apie asmenį, kuris jiems 
kalba arba juos moko. Todėl aš įdėjau šį skyrių knygoje pirmuoju, 
vildamasis, kad jis šiek tiek supažindins su manimi ir suteiks 
platesnį kontekstą bei gilesnę prasmę likusiems skyriams. 


ane įspėjo, kad tikimasi, jog kalbėdamas su šia grupe 
TM sienas kad manoji tema - „Tai aš“. Toks pasiūlymas 

sukėlė įvairiausių jausmų ir vieną ypač norėčiau paminėti - 
jaučiausi pagerbtas ir pagirtas tuo, kad grupė Žmonių domisi, kas aš 
esu. Galiu jus patikinti, kad šis pasiūlymas yra unikalus ir provokuo- 
jantis, ir aš pasistengsiu atsakyti į šį nuoširdų klausimą taip 
nuoširdžiai, kaip tik pajėgsiu. 

Taigi kas aš? Esu psichologas, kurio pagrindinė interesų sritis 
daugelį metų buvo psichoterapija. Ką tai reiškia? Nesiruošiu jūsų 
varginti ilga savo darbo ataskaita, tačiau siekdamas subjektyviai 
atskleisti, ką jis man reiškia, norėčiau pateikti kelias savo knygos Į 
klientą orientuota terapija įžangos pastraipas. 

Stengiausi, kad skaitytojas pajustų knygos tematiką, todėl rašiau 
taip: „Apie ką ši knyga? Leiskite man atsakyti taip, kad šiek tiek 
atsiskleistų ta gyvenimiškoji patirtis, kuri sudaro šios knygos turinį". 

„Ši knyga apie kančią ir viltį, nerimą ir pasitenkinimą, kurių 
kupinas kiekvieno terapeuto konsultavimo kabinetas. Tai knyga apie 
unikalų santykį, kurį užmezga terapeutas su klientu, taip pat ir apie 
bendrus visų šių santykių elementus. Ši knyga apie labai asmeniškus 
kiekvieno mūsų potyrius. Ji apie klientą mano kabinete, kuris sėdi prie 
stalo kampo, trokšta tapti savimi, tačiau mirtinai bijo būti savimi, — 
trokšta pamatyti, kokia iš tikrųjų yra jo patirtis, nori būti ta patirtimi 
ir vis dėlto labai bijo tokios galimybės. Ši knyga apie mane, sėdintį 
prieš klientą ir dalyvaujantį toje kovoje. Ji apie mane, kuris stengiasi 
suvokti Kliento patirtį ir tą prasmę, kurią ji jam turi, ir tuos jausmus, 
kuriuos jam kelia, tą skonį ir kvapą, kuriais ji jam dvelkia. Ji apie 
mane, apgailestaujantį dėl savo žmogiškų klaidų, padarytų stengiantis 
suprasti klientą, ir apie nesėkmes, kurios kartais ištinka, siekiant 
pamatyti gyvenimą jo akimis, nesėkmes, sunkiais akmenimis 
krintančias į sudėtingą ir subtilų jo raidos gijų tinklą. Ši knyga apie 
mane, kuris džiaugiasi galįs būti naujos asmenybės pribuvėja, kuris 
stovi greta ir su pagarbia baime stebi, kaip gimsta Aš, stebi gimimo 
procesą, kuriame man teko reikšmingas ir skatinantis šį procesą 
vaidmuo. Ji apie mus abu - klientą ir mane - su nuostaba žvelgiančius 
į galingas ir darnias jėgas, akivaizdžiai pasireiškiančias visame šiame 
patyrime, jėgas, kurios, regis, giliai persmelkia visatą. Ši knyga, esu tuo 
įsitikinęs, apie gyvenimą, kuris plačiai atsiskleidžia terapijos procese — 
su savo akla galia ir milžiniškų gebėjimu griauti, su juos atsveriančiu 
siekimu vystytis, jei šiam vystymuisi suteikiama galimybė". 

Galbūt tai padės jums aiškiau įsivaizduoti, ką aš darau ir ką dėl 
to jaučiu. Tikiuosi, jus gali dominti, kaip aš ėjau į šią profesiją ir 
kokius sprendimus bei pasirinkimus, sąmoningus ir nesamoningus, 
padariau šiame kelyje. Pasižiūrėkime, ar man pavyks jums atskleisti 
svarbiausias psichologines savo biografijos gaires, ypač tas, kurios 


susijusios su mano profesiniu gyvenimu. 


Mano ankstyvieji metai 

Augau šeimoje, kurios narių tarpusavio saitai buvo labai stiprūs. 
kurioje vyravo nekompromisinė religinė ir etinė dvasia bei buvo 
lenkiamasi atkaklaus darbo dorybei. Gimiau ketvirtuoju iš šešių 
vaikų. Tėvai labai rūpinosi mumis ir beveik nuolat galvojo apie mūsų 
gerovę. Jie kontroliavo mūsų elgesį, tačiau tai darė subtiliai ir 
nuoširdžiai. Tėvai buvo įsitikinę, - ir aš jiems pritariau, - kad mes 
skyrėmės nuo kitų - jokių svaigiųjų gėrimų, jokių šokių, kortų ar 
išvykų į teatrą, mažai bendravimo su kitais ir daug darbo. Man 
sunku įtikinti savuosius vaikus, kad netgi vaisvandeniai dvelkė 
nuodėmingais kvapais, ir aš pamenu, kad patyriau lengvą nuodėmės 
pojūtį, kai atkimšau savo pirmąjį limonado butelį. Mes puikiai 
leisdavome laiką šeimoje, tačiau nebendravome su kitais. Taigi buvau 
gana vienišas berniukas, kuris nuolat skaitė knygas ir per visus 
mokymosi vidurinėje mokykloje metus nuėjo tik į du pasimatymus. 

Kai man sukako dvylika metų, tėvai nusipirko fermą ir ji tapo 
mūsų namais. Priežastys buvo dvi. Tėvas, tapęs klestinčiu verslininku, 
norėjo turėti fermą kaip hobį. Manau, daug svarbesnė priežastis buvo 
mano tėvų įsitikinimas, kad šeima, kurioje auga paaugliai, turi būti 
atskirta nuo priemiesčio gyvenimo „pagundų“. 

Čia pradėjau domėtis dviem dalykais, kurie tikriausiai turėjo 
įtakos mano vėlesniam darbui. Mane sužavėjo didieji naktiniai 
drugiai (tada buvo madingos Gene Stratton-Porter knygos), ir aš 
tapau spalvingųjų Luna, Polyphemus, Cecropia ir kitų, gyvenusių 
mūsų miškuose, drugių žinovu. Atkakliai veisiau juos nelaisvėje, 
auginau vikšrus, ilgus žiemos mėnesius saugojau kokonus ir patyriau 
kai kurių mokslininko, stebinčio gamtą, džiaugsmų ir vargų. 

Tėvas buvo nusprendęs tvarkyti naująją savo termą moksliniais 
pagrindais, todėl nusipirko daug knygų apie mokslinę žemdirbystę. 
Jis skatino savarankiškus ir naudingus savo berniukų sumanymus, 
todėl mano broliai ir aš turėjome būrį viščiukų, vienu ar kitu metu 
auginome ką tik atsivestus ėriukus, paršelius ir veršelius. Tuo 

užsiimdamas tapau mokslinės žemdirbystės žinovu ir tik visai neseniai 
supratau, kaip stipriai tada buvau pasinėręs į mokslą. Niekas tuomet 
nepasakė man, kad Morisono knyga Pašarai ir šėrimas skirta ne 
keturiolikmečiams, todėl su vargu skverbiausi per šimtus jos pusla- 
pių, sužinodamas, kaip vykdomi eksperimentai - kaip sudaromos 
kontrolinės grupės, kaip randomizacijos procedūros leidžia išlaikyti 
nekintamas sąlygas tam, kad būtų galima atskleisti konkretaus 
pašaro įtaką mėsos arba pieno gamybai. Patyriau, kaip sunku patikrinti 
hipotezę. Įgijau Žinių apie mokslinių metodų taikymą praktinėje veikloje 
ir pajutau jiems pagarbą. 


Koledžas ir aukštasis išsilavinimas 

Ėmiau studijuoti žemdirbystę Viskonsino koledže. Labiausiai 
įstrigo aistringa vieno agronomijos profesoriaus pasakyta mintis apie 
mokymąsi ir Kliovimąsi faktais. Jis pabrėžė enciklopedinio žinojimo 
vardan žinojimo tuštumą ir baigdamas savo pranešimą palinkėjo: 
„Nebūkite prakeiktu šaudmenų vežimu, būkite šautuvu!" 

Per pirmuosius dvejus koledže praleistus metus pasikeitė mano 
profesinis tikslas —- atsisakiau siekimo tapti mokslininku agronomu 
ir nutariau būti dvasininku! Pokyčiams įtakos turėjo koledže vykusios 
emocionalios religinės studentų konferencijos. Agronomijos studijas 
pakeičiau istorijos studijomis, laikydamas jas geresniu pasirengimu. 

Mokydamasis priešpaskutiniame kurse tapau vienu iš dvylikos 
šalies studentų, turėjusių vykti į Kiniją į Pasaulinės studentų krikščionių 
federacijos konferenciją. Ši kelionė tapo man reikšmingiausiu paty- 
rimu. Tai įvyko 1922-aisiais, praėjus ketveriems metams po Pirmojo 
pasaulinio karo pabaigos. Pamačiau, kaip stipriai prancūzai ir 
vokiečiai vis dar nekenčia vieni kitų, nors man jie buvo labai malonūs. 
Buvau priverstas rimtai susimąstyti ir supratau, kad nuoširdūs ir 
sąžiningi žmonės gali tikėti labai skirtingomis religinėmis doktrinomis. 
Supratau. kad mano tėvų religinis mąstymas nepriimtinas ir kad su 
jais nepakeliui. 

Pradėjęs savarankiškai mąstyti patyriau daug skausmo, mano 
santykiai su tėvais paaštrėjo, tačiau atsigręžęs atgal matau, kad 
būtent tada tapau nepriklausomu Žmogumi. Studijuodamas ne kartą 
priešinausi ir maištavau prieš religiją, bet esminis lūžis įvyko būtent 
per tuos šešis mėnesius, praleistus Rytuose, kai apmąsčiau visa tai, 
nepatirdamas šeimos spaudimo. 

Nors kalbu apie įvykius, turėjusius įtakos mano profesinei, o ne 

asmeninei brandai, norėčiau trumpai stabtelėti ties vienu labai 
reikšmingu mano gyvenimo įvykiu. Tuo metu, kai turėjau vykti į 
Kiniją, pamilau žavią merginą, kurią pažinojau nuo vaikystės. Ir nors 
mano tėvai labai nenoriai pritarė vedyboms, baigę koledžą mudu 
susituokėme, kad galėtume kartu studijuoti aukštojoje mokykloje. 
Žinoma, negaliu būti visiškai objektyvus, tačiau manau, kad jos 
ištikima, palaikanti meilė ir draugystė labai man padėjo ir buvo 
svarbi visus vėlesnius bendro gyvenimo metus. 

Norėdamas pasirengti darbui religijos srityje, pasirinkau Juniono 
teologijos seminariją, kuri tada (1924) buvo pati liberaliausia. Aš 
niekada nesigailėjau dvejų joje praleistų metų. Ten susipažinau su 
keliais žymiais mokslininkais ir pedagogais, ypač su dr. A. C. 
McGiffertu, kuris aistringai tikėjo pažinimo laisve ir tuo, kad tiesos 
reikia siekti, nesvarbu, kur ji veda. 

Dabar gerai pažinęs universitetus ir aspirantūrą, jų taisykles ir 
griežtumą, nuoširdžiai stebiuosi vienų man labai svarbiu įvykiu, 
nutikusiu Junione. Dalis mūsų pajuto, kad žinios kemšamos mums, 
nors mes visą laiką norėjome patys rasti atsakymus į kilusius klausimus 
bei abejones ir eiti tais keliais, kuriais jie mus ves. Paprašėme, kad 
administracija leistų surengti įskaitinį seminarą be vadovo, kurio 
programą sudarytų mūsų pačių klausimai. Žinoma, vadovybei mūsų 
prašymas buvo keblus, tačiau ji palaimino jį! Vienintelis apribojimas 
buvo jauno dėstytojo dalyvavimas seminare, tačiau, vadovaudamasis 
išankstinių susitarimu, jis negalėjo kalbėti, kol nebus paprašytas. 

Tikiuosi, kad nereikia įrodinėti, jog šis seminaras pateisino 
mūsų lūkesčius ir padėjo mums daug ką suprasti. Manau, jis padėjo 
man priartėti prie tos gyvenimo filosofijos, kurią išpažįstu. Dauguma 
grupės studentų, svarstydami ir spręsdami pačių iškeltus klausimus, 
atsisakė religijos. Buvau vienas jų. Jaučiau, kad mane visada domins 
gyvenimo prasmės klausimai ir galimybės realiai pagerinti konkretaus 
žmogaus gyvenimą, tačiau nebūčiau galėjęs dirbti tokio darbo, kur 
reikia tikėti kažkur tiksliai suformuluota religine doktrina. Manieji 
įsitikinimai tuo metu jau buvo gerokai pakitę ir galėjo toliau keistis. 
Man atrodė siaubinga versti save išpažinti tikėjimą vien tik tam, kad 
galėtum toliau dirbti pasirinktą darbą. Norėjau rasti veiklos sritį, 
kurioje jausčiausi ramus dėl to, kad manoji minties laisvė nebus 
varžoma. 

Kaip tapau psichologu? 

Tačiau kurios srities? Seminarijoje mane domino tuo metu 
atsirandantys psichologijos bei psichiatrijos seminarai ir paskaitos. 
Goodwinas Watsonas, Harrisonas Elliottas, Marian Kenworthy - visi 
jie prisidėjo prie to, kad ėmiau domėtis tuo dalyku. Pradėjau lankyti 
daugiau paskaitų kursų Kolumbijos universiteto mokytojų koledže, 
kuris buvo toje pačioje gatvėje priešais seminariją. Ėmiau studijuoti 
ugdymo filosofiją, vadovaujamas Williamo H.Kilpatricko, kuris 
pasirodė esąs puikus pedagogas. Ėmiau dirbti vaikų klinikoje. Darbui 
vadovavo Leta Hollingworth, jautri ir praktiška moteris. Susidomėjau 
psichologinės pagalbos teikimu vaikams ir pamažu neskausmingai 
perėjau į kitą - konsultacinės pagalbos vaikams - sritį ir ėmiau laikyti 
save klinikiniu psichologu. Tai buvo pakopa, kurią lengvai įveikiau. 
Veikiau ne paklusdamas aiškiam sąmoningam pasirinkimui, o vien tik 
eidamas ten, kur vedė mane dominanti veikla. 

Studijuodamas mokytojų koledže, parašiau paraišką ir gavau 
stipendiją, kuri leido man užimti vietą internatūroje Konsultacinės 
pagalbos vaikams institute, kurį rėmė Valstybės fondas. Vėliau 
džiaugiausi, kad dirbau ten pirmaisiais instituto veiklos metais. Nors 
ir tvyrojo chaosas, bet galėjai daryti viską, ką norėjai. Godžiai gėriau 
į save aktyviai reiškiamas froidistines bendradarbių, pavyzdžiui, 
Davido Levy ir Lawsono Lowrey, pažiūras, pastebėdamas, kad jos 
prieštarauja tiksliam, moksliniam, šaltai objektyviam, statistiniam 
požiūriui, kuris vyravo mokytojų koledže. Žvelgdamas atgal matau, 
kad būtinybė įveikti šį prieštaravimą man tapo labai vertingu 
patyrimu. Tuo metu jaučiausi taip, lyg gyvenčiau dviejuose visiškai 
skirtinguose pasauliuose, ir „šiedu niekada nesusitiks"(1). 

Baigiantis internatūrai buvo svarbu susirasti darbą, mat turėjau 
išlaikyti savo didėjančią šeimyną, nors mano daktaro disertacija dar 
nebuvo baigta. Laisvų vietų nebuvo daug, ir prisimenu, kad mane apėmė 
palengvėjimo ir džiaugsmo jausmas, kai susiradau darbą. Pradėjau 
dirbti psichologu Žiauraus elgesio su vaikais prevencijos draugijos Vaiko 
tyrimo skyriuje Ročesteryje, Niujorko valstijoje. Skyriuje dirbo trys 
psichologai, mano metinis atlyginimas buvo 2900 dolerių. 

Dabar žvelgiu į šias pareigas stebėdamasis ir su šypsena. Mano 
džiaugsmo priežastis buvo galimybė užsiimti tuo, ko norėjau. Apie 
tai, kad protingai mąstant tai bus profesinė aklavietė, kad būsiu 
profesiškai izoliuotas, kad atlyginimas menkas net to meto matu 
matuojant, kiek pamenu, aš, regis, nesusimąsčiau. Galbūt visada 

nujausdavau, kad jei man suteiks galimybę užsiimti tuo, kas mane 
labiausiai domina, visa kita savaime susitvarkys. 


Metai Ročesteryje 

Dvylika Ročesteryje praleistų metų man buvo labai prasmingi. 
Pirmuosius aštuonerius metus buvau visiškai pasinėręs į praktinį 
psichologo darbą, dalyvavau psichoterapiniuose pokalbiuose, atlikau 
diagnostiką ir kūriau metodus, kaip padėti nepilnamečiams nusikal- 
tėliams ir neturtingų šeimų vaikams, kuriuos mums siųsdavo teismas 
ir įvairios agentūros. Tai buvo santykinės profesinės izoliacijos metas. 
kai viskas tarnavo kuo efektyvesniam darbui su klientais. Turėjome 
susitaikyti ir su pasiekimais, ir su nesėkmėmis, o tai skatino mus 
mokytis. Atrinkdamas darbui su šiais vaikais ir jų tėvais vieną ar kitą 
metodą, kėliau vienintelį klausimą: ar šis metodas veiksmingas, ar jis 
efektyvus? Pastebėjau, kad vis dažniau, remdamasis kasdienio darbo 
patirtimi, formuoju savo asmeninę poziciją. 

Galiu pateikti tris tokios patirties pavyzdžius, tuomet man labai 
reikšmingus. Man regis, tai yra nusivylimo - autoritetu, priemonėmis 
ir pačiu savimi — atvejai. 

Ruošdamasis dirbti psichologų, buvau susižavėjęs dr. Williamo 
Healy darbais, kuriuose kalbama apie tai, kad nusikalstamą elgesį 
dažnai sukelia seksualinis konfliktas, ir jei šis konfliktas bus 
atskleistas, nusikalstamas elgesys išnyks. Antrais ar trečiais darbo 
Ročesteryje metais labai daug dirbau su jaunu piromanuų, kuris turėjo 
nepaaiškinamą polinkį padeginėti. Praleidau daug dienų kalbėdamasis 
su juo kardomojo kalėjimo kameroje ir pamažu supratau, kad jo 
polinkis kilo iš seksualinių impulsų, susijusių su masturbacija. 
Eureka! Problema buvo išspręsta! Deja, nuteistas lygtinai, jis vėl 
įsivėlė į tą pačią istoriją. 

Pamenu, kokį smūgį patyriau. Healy galėjo klysti! Galbūt aš 
sužinojau kažką, ko Healy nežinojo? Šis įvykis privertė mane 
suprasti, kad ir autoritetų teorijose yra klaidų ir kad dar įmanoma 
atrasti kažką nauja. 

Antras naivus mano atradimas buvo visiškai kitoks. Vos tik 
atvykęs į Ročesterį diskutavau su studentais, kaip reikėtų kalbėtis su 
klientu. Buvau aptikęs spausdintą beveik pažodinį vieno pokalbio su 
gimdytoja protokolą, iš kurio supratau, kad socialinis darbuotojas 
buvo įžvalgus protingas Žmogus, greitai radęs sunkumų priežastį. 

Buvau laimingas, galėdamas pateikti šį atvejį kaip gerą pokalbio 
technikos pavyzdį. 

Praėjus keleriems metams turėjau panašią užduotį ir prisiminiau 
šią nuostabią medžiagą. Susiradęs ją iš naujo perskaičiau. Buvau 
pritrenktas. Dabar pokalbis man atrodė panašus į sumanią juridinę 
apklausą, įtikinusią motiną tuo, kad ji turi neįsisąmonintų motyvų, ir 
išpešusią jos kaltės prisipažinimą. Dabar iš savo patirties žinau, kad 
toks pokalbis nebus naudingas nei tėvams, nei vaikui. Šis atvejis 
privertė mane padaryti išvadą, kad tolstu nuo visų prievartinių bei 
kitų priemonių, kurios daro klientui spaudimą, ir ne dėl teorinių 
sumetimų, bet todėl, kad tokie mėginimai tik tariamai veiksmingi. 

Trečiasis įvykis nutiko po kelerių metų. Jau mokėjau subtiliau ir 
kantriau aiškinti klientui jo elgesį, stengdamasis rasti tinkamiausią 
progą ir atlikti tai taip švelniai, kad mano interpretacija būtų priimta. 
Dirbau su viena labai inteligentiška motina, kurios sūnų galima 
pavadinti mažu siaubūnu. Priežastis aiškiai buvo ta, kad ji anksti 
atstūmė berniuką, tačiau nors ir ilgai kalbėjausi su ja, negalėjau 
padėti jai to įsisąmoninti. Kreipiau moters dėmesį į tai, atsargiai 
rinkau jos pateiktus įrodymus, stengdamasis padėti jai pamatyti 
tikrąjį vaizdą. Tačiau mes nepajudėjome iš vietos. Pagaliau aš 
pasidaviau. Pasakiau jai, kad nors mes abu stengėmės, tačiau mums 
nepavyko, ir mes turėtume liautis susitikinėję. Ji sutiko. Taigi mes 
baigėme pokalbį, paspaudėme vienas kitam ranką, ir ji nuėjo durų 
link. Tada atsigręžė ir paklausė: „Ar jūs konsultuojate ir suaugu- 
siuosius?" Kai atsakiau teigiamai, ji pasakė: „Na, tuomet aš norėčiau 
jūsų pagalbos“. Ji grįžo prie kėdės, nuo kurios buvo ką tik pakilusi, 
ir ėmė lieti savo neviltį dėl santuokos, painių santykių su vyru, 
sumaišties ir nesėkmių. Visa tai labai skyrėsi nuo jos anksčiau 
papasakotos sterilios „ligos istorijos“. Tada prasidėjo tikroji 
psichoterapija, kuri galiausiai buvo labai sėkminga. 

Šis atvejis buvo vienas iš daugelio, padėjusių man suvokti tiesą — 
kurią supratau vėliau - kad būtent klientas yra tas asmuo, kuris 
žino, kas jį skaudina, kuria kryptimi reikia judėti, kurios problemos 
yra esminės, kokie potyriai slypi sielos gelmėse. Pradėjau suprasti, 
kad man nebūtina rodyti savosios išminties ir žinių, kad 
psichoterapijos procese renkantis kryptį geriau pasikliauti klientu. 


Psichologas ar? 

Tuo laikotarpiu ėmiau abejoti esąs psichologas. Ročesterio 
universitete aiškiai supratau, kad mano darbas nėra psicholopija ir 
studentams nereikia Psichologijos katedroje skaitomų mano paskaitų. 
Lankydamasis Amerikos psichologų asociacijos susirinkimuose 
pastebėjau, kad pranešimuose dažniausiai buvo nagrinėjami žiurkių 
išmokimo procesai ir laboratoriniai eksperimentai, neturintys nieko 
bendra su tuo, ką dariau. Tačiau psichiatrijoje dirbantys socialiniai 
darbuotojai man atrodė kalbantys mano kalba, todėl pradėjau 
aktyviai domėtis socialinio darbuotojo profesija, lankydamasis 
vietinėse ir net nacionalinėse tarnybose. Tik tada, kai buvo įsteigta 
Amerikos taikomosios psichologijos asociacija, pradėjau aktyvią 
psichologo veiklą. 

Universiteto Sociologijos katedroje ėmiau mokyti studentus, 
kaip suprasti problemiškus vaikus ir kaip elgtis su jais. Netrukus 
Pedagogikos katedra panoro priskirti mano dėstomus dalykus prie 
pedagogikos kursų. (Kai ruošiausi išvykti iš Ročesterio, Psichologijos 
katedra taip pat pagaliau paprašė leidimo įtraukti mano dėstomus 
dalykus į savo sąrašus, taip pripažindama, kad esu psichologas.) 
Pasakodamas apie šiuos įvykius imu suprasti, koks užsispyręs buvau 
eidamas savuoju keliu ir mažai sukdamas galvą dėl to, ar einu kartu 
su savąja grupe, ar vienas. 

Dėl laiko stokos negaliu papasakoti, kaip įsteigiau savarankišką 
Vaikų konsultavimo centrą Ročesteryje, kaip tuomet kovojau su kai 
kuriais psichiatro profesijos atstovais. Tai iš esmės buvo 
administracinės kovos, kurios neturėjo akivaizdesnės įtakos mano 
idėjų raidai. 


Mano vaikai 

Ročesteryje prabėgo mano sūnaus ir dukters kūdikystė bei 
vaikystė, jie padėjo man sužinoti apie individus, jų raidą ir santykius 
daug daugiau, nei būčiau galėjęs kada nors sužinoti dirbdamas. 
Nemanau, kad buvau labai geras tėvas ankstyvaisiais vaikų gyvenimo 
metais, bet, laimei, mano žmona tokia buvo, ir laikui bėgant aš, 
tikuosi, pamažu tapau geresnis ir supratingesnis tėvas. Zinoma, 
neįmanoma pervertinti tų privalumų, kuriuos tais metais ir vėliau 
man teikė bendravimas su dviem nuostabiais jautriais jaunuoliais 
jiems išgyvenant vaikystės džiaugsmus ir skausmus, paauglystės 
kategoriškumą ir sunkumus, iki pat jų brandos metų ir šeimvninio 

gyvenimo pradžios. Manau, kad mano žmona ir aš vienu didžiausią 
pasitenkinimą teikiančių mūsų pasiekimų laikome tai, kad galime iš 
tiesų artimai bendrauti su mūsų suaugusiais vaikais ir jų 
sutuoktiniais, o jie - su mumis. 


Metai Ohajo valstijoje 

1940 metais sutikau dėstyti Ohajo universitete. Esu įsitikinęs, 
kad vienintelė priežastis, dėl kurios mane pakvietė, buvo mano knyga 
Klinikinis sunkaus vaiko gydymas, kurią parašiau atostogaudamas 
ir per trumpus laisvadienius. Didelei mano nuostabai ir kitaip, nei 
tikėjausi, man pasiūlė profesoriaus pareigas. Nuoširdžiai patariu 
pradėti akademinę karjerą nuo profesoriaus pareigų. Džiaugiuosi, 
kad man niekada neteko patirti žeminančios konkurencijos, kai 
žingsnis po žingsnio kopiama karjeros laiptais universiteto fakultetuose, 
kur individai labai dažnai išmoksta tik vieną pamoką - neišsiskirti iš 
kitų. 

Mokydamas Ohajo valstijos universiteto baigiamojo kurso studentus 
terapijos ir konsultavimo, pirmąsyk ėmiau suprasti, kad remdamasis 
savo patirtimi aš galbūt suformavau ypatingą požiūrį. Gvildendamas 
šias idėjas ir bandydamas jas pateikti 1940 metų gruodį Minesotos 
universiteto leidinyje, susidūriau su pasipriešinimu. Pirmą kartą 
patyriau, kad nauja idėja, kuri man gali atrodyti puiki ir trykštanti 
galimybėmis, kitam asmeniui gali kelti didžiulę grėsmę. Kritikų 
atakos, argumentų „už“ ir „prieš“ lavina sukėlė sumaištį ir privertė 
suabejoti bei susimąstyti. Nepaisant to, jaučiau, kad turiu ką 
pasakyti. Studijoje Konsultavimas ir psichoterapija toliau vysčiau 
tai, ką laikiau efektyvesne psichoterapijos kryptimi. 

Dabar šypsodamasis suprantu, kad beveik visiškai nesistengiau 
būti „realistiškas“. Leidėjui įteiktas rankraštis pasirodė įdomus ir 
naujas, tačiau jis norėjo žinoti, kokie studentai jį skaitys. Atsakiau, 
kad žinau tik tuos, kuriems dėsčiau, ir dar vieną jų grupę kitame 
universitete. Leidėjui atrodė, kad padariau didelę klaidą, nerašydamas 
teksto, kuris tiktų jau skaitytiems paskaitų kursams. Jis abejojo, ar 
galės parduoti 2000 egzempliorių, kad galėtų susigrąžinti leidybos 
išlaidas. Tik tada, kai pasakiau, kad įteiksiu rankraštį kitam leidėjui, 
jis nutarė rizikuoti. Nežinau, kuris iš mūsų buvo labiau nustebintas 
parduotų knygų tiražu - jau parduota 70 000 kopijų ir knyga vis dar 
perkama. 

Pastarieji metai 

Mano profesinis gyvenimas - penkeri metai Ohajo valstijoje, 
dvylika Čikagos ir ketveri Viskonsino universitete - gana išsamiai 
aprašyti mano darbuose. Labai trumpai paminėsiu porą ar trejetą 
man reikšmingų dalykų. 

Išmokau patirti vis gilesnius terapinius santykius su vis 
įvairesniais klientais. Tai gali teikti ir teikė nepaprastą pasitenkinimą. 
Tai gali būti ir kartais būdavo labai gąsdinantis patyrimas, kai stipriai 
sutrikęs asmuo reikalaudavo iš manęs būti jam kažkuo daugiau nei 
esu, norėdamas patenkinti savo poreikį. Žinoma, terapeuto darbas 
reikalauja nuolatinio asmeninio tobulėjimo, kuris kartais būna 
skausmingas, nors galų gale yra atlyginamas. 

Taip pat paminėsiu tyrimų svarbą. Terapija yra patyrimas, kai 
gali sau leisti būti subjektyvus. Iyrimas yra patirtis, kai galiu pasitraukti 
į šalį ir pamėginti objektyviai apžvelgti šį turtingą subjektyvų patyrimą, 
taikydamas visus elegantiškus mokslo metodus ir įvertindamas, ar 
neapgaudinėjau savęs. Vis labiau įsitikinu, kad mes atskleisime 
asmenybės ir elgesio dėsningumus, kurie yra tokie pat reikšmingi 
žmogaus pažangai arba Žmogaus supratimui kaip ir gravitacijos arba 
termodinamikos dėsniai. 

Per pastaruosius du dešimtmečius jau susitaikiau su puolimu, 
tačiau reakcijos, kurias sukelia mano idėjos, vis dar stebina mane. 
Visada įsivaizdavau, kad pateikiu savo mintis kaip prielaidas, su 
kuriomis skaitytojas arba studijuojantysis gali sutikti arba nesutikti. 
Bet įvairiose vietose ir įvairiu metu psichologams, konsultantams, 
pedagogams mano pažiūros sukeldavo didžiulį pyktį, panieką ir 
kritiškumą. Aistroms aprimus, pastaraisiais metais jos kilo tarp 
psichiatrų, kurie mano darbe įžvelgė didelę grėsmę savo puoselėtiems 
ir abejonių nekėlusiems principams. Kritikos audroms turbūt 
prilygsta žala, kurią padarė nekritiški ir neabejojantys „sekėjai“ — 
individai, kurie, pasiėmę tai, kas jiems tinka, pradėjo kovoti su visais 
ir kiekvienų, apsiginklavę ir klaidingu, ir teisingu manęs ir mano 
darbo supratimų. Kartais nelengva suprasti, kas man labiau pakenkė - 
mano „draugai“ ar mano priešai. 

Tikriausiai dėl varginančios būtinybės kovoti pradėjau labai 
vertinti galimybę pasitraukti, būti vienam. Paaiškėjo, kad patys 
vaisingiausi mano darbo laikotarpiai yra tada, kai pajėgiu visiškai 
atsiriboti nuo to, ką galvoja kiti, nuo profesinių lūkesčių ir kasdienių 
reikalavimų ir iš nuotolio pažvelgiu į tai, ką dirbu. Mudu su žmona 
aptikome nuošalias vietas Meksikoje ir Karibuose, kur niekas nežino, 

kad esu psichologas, kur pagrindinė mūsų veikla yra tapyba, 
plaukimas, nardymas ir gamtos vaizdų fotografavimas. Vis dėlto šiose 
vietose, kur būdamas dirbu dvi ar keturias valandas per dieną, 
nuveikiau daugiau nei kada nors per paskutinius kelerius metus. Aš 
labai vertinu šią galimybę būti vienam. 


KELIOS REIKŠMINGOS PAMOKOS 


Ankstesnėje trumpoje apybraižoje pateikta dalis mano profesinio 
gyvenimo gairių. Norėčiau jums atskleisti to gyvenimo turinį, 
papasakoti, ko išmokau, tūkstančius valandų artimai bendraudamas 
su žmonėmis, kuriuos kamuoja asmeninės bėdos. 

Norėčiau, kad visi žinotų, jog tai yra pažinimo išvados, kurios 
ypač reikšmingos man. Nežinau, ar jos gali būti priimtinos jums. 
Nesiekiu pateikti jų kaip kelrodžių gairių kažkam kitam. Pastebėjau, 
kad tuomet, kai kitas asmuo būdavo linkęs papasakoti man kažką 
apie savo vidines nuostatas, tai man būdavo vertinga bent jau tuo, 
kad leisdavo suprasti, jog mano nuostatos kitokios. Būtent į tai 
atsižvelgdamas toliau pateikiu jums savo pažinimo rezultatus. 
Manau, kad kiekvienas jų tapo mano veiksmų ir vidinių įsitikinimų 
dalimi daug anksčiau nei juos įsisąmoninau. Žinoma, jie fragmentiški 
ir neišsamūs. Lieka tik pridurti, kad jie buvo man labai reikšmingi 
tiek praeityje, tiek dabartyje. Aš nuolat analizuoju savo patyrimą. 
Dažnai praleidžiu progą elgtis pagal jį, tačiau vėliau vis tiek padarau 
išvadą, kad geriau veikti pagal tai, ką esu išmokęs. Deja, dažnai 
neatpažįstu situacijų, kuriose galėčiau pritaikyti savo patyrimą 

Šie atradimai nėra nekintantys. Kai kurie iš jų įgyja didesnę 
reikšmę, kiti kurį laiką būna ne tokie reikšmingi, tačiau visi jie man 
yra labai svarbūs. 

Kalbėdamas apie kiekvieną pamoką, pradėsiu sakiniu ar fraze, 
kuri suteiks šiek tiek asmeniškumo kiekvienam teiginiui. Toliau aš jį 
šiek tiek išplėtosiu. Išdėstytos mintys nėra labai nuoseklios, išskyrus 
tai, kad pirmosios pamokos labiausiai susijusios su vėlesnėmis. Kai 
kurios išreiškia asmenines vertybes ir įsitikinimus. 


Šiuos kelis teiginius apie reikšmingas pamokas galėčiau pradėti 
neiginių. Bendraudamas su kitais žmonėmis pastebėjau, kad nieko 


gero nebus, jeigu dėsiuos tuo, kuo nesu. Neverta būti ramiam ir 

maloniam, jei iš tikrųjų esi piktas ir nusiteikęs kritiškai. Neverta 
apsimesti, kad viską žinai, jei iš tikrųjų ne visi atsakymai aiškūs. 
Neverta elgtis taip, kaip elgiasi mylintis asmuo, jei tuo metu esi 
nusiteikęs priešiškai. Nepadės ir tai, jei elgsiuos taip, lyg visiškai 
pasitikėčiau savimi, nors iš tiesų būsiu išsigandęs ir sutrikęs. 
Pastebėjau, kad net kalbant apie labai elementarius dalykus šis 
teiginys išlieka teisingas. Neverta elgtis taip, lyg būtųm sveikas, kai iš 
tikrųjų jautiesi sergąs. 

Kitais žodžiais tariant, galima būtų pasakyti, kad mano santykiai 
su aplinkiniais nebus vertingi ir efektyvūs, jeigu puoselėsiu tik savo 
išorę, elgsiuosi vienaip, o iš tikrųjų jausiu visai ką kita. Esu įsitikinęs, 
kad tai nepadės man užmegzti konstruktyvių ryšių su kitais 
žmonėmis. Turiu pastebėti ir tai, kad nors jausdavau, jog tai yra tiesa, 
ne visada ja pasinaudodavau. Iš tikrųjų man atrodo, kad dauguma 
klaidų, kurias padariau bendraudamas su kitais, dauguma atvejų, 
kai nesugebėdavau padėti kitiems, gali būti paaiškinta tuo, kad dėl 
kokių nors gynybinių priežasčių išoriškai elgdavausi vienaip, o iš 
tikrųjų jausdavau visai ką kita. 


Antrąją pamoką apibūdinčiau taip: pastebiu, kad esu 
naudingesnis tada, kai galiu įsiklausyti į save nekritikuodamas ir 
galiu būti savimi. Manau, kad per daugelį metų išmokau įsiklausyti 
į save, todėl šiek tiek geriau nei anksčiau žinau, ką jaučiu kiekvieną 
akimirką —- sugebu suvokti, kad aš pykstu; arba kad šis asmuo man 
iš tiesų yra nepriimtinas; arba kad šiam asmeniui jaučiu didelę 
šilumą ir meilę; arba kad man nuobodu ir neįdomu tai, kas vyksta; 
kad esu pasiryžęs suprasti šį individą arba kad bendraudamas su juo 
jaučiu nerimą ir baimę. Manau, kad galiu išgirsti visas savo nuostatas 
ir jausmus. Kitaip tariant, jaučiu, kad daug tiksliau leidžiu sau būti 
tuo, kas esu. Galiu lengviau priimti save kaip netobulą asmenį, kuris 
ne visada elgiasi taip, kaip aš norėčiau. 

Kai kam tai bus labai keista veikimo kryptis. Man ji atrodo 
vertinga, nes egzistuoja keistas paradoksas: kai priimu save tokį, 
koks esu, aš keičiuosi. Manau, kad šito išmokau tiek iš savo klientų, 
tiek iš savojo patyrimo - mes negalime pasikeisti ar atsisakyti to, kuo 
esame, kol visiškai to nepriimame. Po to pasikeičiame beveik 
nepastebimai. 

Kitas buvimo savimi padarinys yra tas, kad santykiai tampa 
realūs. Tokie santykiai yra labai gyvybingi ir prasmingi. Jei galiu 

pripažinti tai, kad šis klientas ar studentas man įkyrėjo arba erzina 
mane, daug lengviau priimsiu ir jo atsakomuosius jausmus. Aš taip 
pat pajėgsiu priimti pasikeitusį patyrimą ir pasikeitusius jausmus, 
kurie greičiausiai kils manyje ir jame. Realūs santykiai greičiau yra 
linkę keistis nei likti statiški. 

Taigi pastebėjau, kad verta neišduoti savo nuostatų, jausti, kada 
pasiekiu savąją kantrybės ir tolerancijos ribą, ir priimti tai kaip faktą, 
suprasti, kada trokštu keisti žmones arba manipuliuoti jais, ir 
priimti tai kaip manyje esančią tikrovę. Norėčiau pripažinti šiuos 
jausmus, kaip pripažįstu šilumos, domėjimosi, atlaidumo, gerumo, 
supratimo jausmus, kurie taip pat yra labai reali mano dalis. Tik 
tada, kai pripažįstu visas šias nuostatas kaip tikrovę, kaip dalį savęs, 
mano ryšys su kitu Žmogumi tampa tuo, kuo jis yra iš tiesų, ir gali 
lengviausiai vystytis ir keistis. 


Dabar priartėjau prie pagrindinės man labai svarbios pamokos. 
Ją galiu apibūdinti taip: aš supratau, kad nepaprastai vertinga 
leisti sau suprasti kitą asmenį. Taip pasakytas šis teiginys jums gali 
atrodyti keistas. Argi būtina leisti sau suprasti kitą? Manau, kad taip. 
Pirmoji mūsų reakcija į daugumą kitų Žmonių pasisakymų yra 
tiesioginis įvertinimas, sprendimas, o ne supratimas. Kai kas nors 
atskleidžia kokį nors jausmą, nuostatą ar įsitikinimą, mes beveik 
automatiškai pagalvojame: „tai tiesa" arba „tai kvaila", „tai nenor- 
malu", „tai neprotinga", „tai neteisinga", „tai negerai". Labai retai 
leidžiame tiksliai suprasti, kokią prasmę šis teiginys turi jam. Manau, 
taip yra todėl, kad suprasti - rizikinga. Jeigu tikrai leisčiau sau 
suprasti kitą asmenį, šis supratimas galėtų pakeisti mane. O mes visi 
bijome keistis. Todėl ir sakau, kad nėra lengva leisti sau suprasti 
individą, priimti jo požiūrį iki galo, visiškai ir empatiškai. Be to, tai 
retai atsitinka. 

Supratimas praturtina dvejopai. Dirbdamas su stresą išgyvenusiais 
klientais aš patyriau, kad suprasti keistą psichotiško individo pasaulį 
arba suprasti ir pajusti nuostatas asmens, jaučiančio, kad gyvenimas 
yra pernelyg tragiškas, jog šį gyvenimą būtų galima ištverti, arba 
suprasti žmogų, kuris jaučiasi nenaudingas ir menkavertis — 
kiekvienas šių supratimų praturtina mane. Šios patirtys mokė mane 
keistis, darė mane kitokį ir, tikiuos, jautresnį kitiems. Turbūt dar 
svarbiau yra tai, kad manasis šių asmenų supratimas leidžia keistis 
jiems. Jis leidžia jiems pripažinti jų pačių baimes ir keistas mintis, 

tragiškus jausmus, nuotaikos kritimus, taip pat ir jų patiriamas 
drąsos ir gerumo, meilės ir jautrumo akimirkas. Būtent jų patirtis, 
taip pat kaip ir manoji, parodo, kad tada, kai kas nors visiškai 
supranta jų jausmus, jie gali pripažinti tuos jausmus ir savyje. O tada 
jie pamato, kad keičiasi ir jausmai, ir jie patys. Ar tai būtų supratimas 
moters, galvojančios, kad jos galvoje yra dangtis, per kurį kiti ją 
valdo, ar supratimas vyro, kuris įsivaizduoja, kad niekas nėra toks 
vienišas, toks atskirtas nuo kitų kaip jis, šie supratimai man yra 
vertingi. Tačiau svarbu ir netgi svarbiau yra tai, kad buvimas 
suprastiems yra labai vertingas šiems asmenims. 


Štai dar viena man svarbi pamoka. Pastebėjau, kad labai daug 
gaunu tada, kai atveriu kanalus, kuriais kiti gali man atskleisti 
savuosius jausmus ir savo asmeninio suvokimo pasaulius. 
Suprasdamas kitą praturtėju, tad norėčiau sumažinti barjerus tarp 
manęs ir kitų, kad jie galėtų panorėję labiau man atsiskleisti. 

Terapiniame santykyje yra daug būdų, kuriais galiu padėti 
klientui lengviau atsiskleisti. Savo nuostatomis galiu sukurti saugų 
santykį, kurio dėka toks atsiskleidimas tampa tikėtinesnis. Taip pat 
praverčia galėjimas jautriai suprasti klientą tokį, kokiu jis save laiko, 
ir pripažinimas, kad jis turi tokių vaizdinių ir jausmų. 

Tačiau kaip dėstytojas taip pat esu pastebėjęs, kad turtėju, kai 
atveriu kanalus, kuriais kiti gali atskleisti man save. Todėl stengiuosi, 
dažnai ne itin sėkmingai, auditorijoje sukurti tokią atmosferą, kurioje 
atsiskleistų jausmai, kurioje Žmonės išsiskirtų - tarpusavyje ir nuo 
dėstytojo. Dažnai prašau studentų užpildyti „įspūdžių lapelius". 
kuriuose jie gali atsiskleisti individualiai ir asmeniškai pareikšdami 
savo nuomonę apie kursą. Jie gali papasakoti, kaip kursas atitinka 
arba neatitinka jų poreikių, gali atskleisti savo jausmus dėstytojui 
arba papasakoti apie asmeninius sunkumus, su kuriais susiduria 
šiame kurse. Įspūdžių lapeliai neturi jokios įtakos jų pažymiams. 
Kartais tos pačios vieno kurso sesijos būdavo priimamos visiškai 
priešingai. Vienas studentas sako: „Aš jaučiu nepaaiškinamą 
pasibjaurėjimą šio kurso dvasia". Kitas studentas, atvykęs iš užsienio, 
kalbėdamas apie to paties kurso tą pačią savaitę vykusius užsiėmimus 
teigia: „Mūsų kursas vyksta puikiausiu, vaisingu ir moksliškai pagrįstu 
mokymosi būdų. Bet žmonėms, kurie labai ilgai buvo mekyti taip, 
kaip buvome mokomi mes, paskaitose, autoritariniu metodu, ši 
naujoji procedūra nesuprantama. Tokie žmonės kaip mes yra 

įpratinti klausytis dėstytojo, pasyviai užsirašinėti ir atmintinai 
mokytis egzaminų užduotis. Nėra reikalo priminti, kad žmonėms 
reikia daug laiko, jog atsikratytų savo įpročių, neatsižvelgiant į tai, kad 
jie gali būti tušti, bevaisiai ir nenaudingi". Labai daug patyriau 
atsiverdamas šiems labai skirtingiems jausmams. 

Pastebėjau, kad tai galioja ir grupėse, kuriose esu vadovas arba 
traktuojamas kaip lyderis. Siekiu sumažinti baimę ir poreikį gintis 
tam, kad žmonės galėtų laisvai reikšti savo jausmus. Šis patyrimas 
buvo nepaprastai įdomus ir suformavo visiškai naują požiūrį į tai, 
koks gali būti administravimas. Bet čia aš negaliu daugiau apie tai 
papasakoti. 


Savo konsultavimo darbe gavau dar vieną labai svarbią pamoką. 
Ją galiu apibūdinti labai glaustai. Patyriau, kad mane labai 
praturtina gebėjimas būti palankiam kitam asmeniui. 

Pastebėjau, kad iš tikrųjų būti palankiam kitam ir jo jausmams 
tikrai nėra lengva, ne lengviau nei suprasti. Ar tikrai galiu leisti kitam 
asmeniui jausti man priešiškumą? Ar galiu pripažinti jo pyktį kaip 
realią ir teisėtą jo paties dalį? Ar galiu priimti jį, jeigu jo požiūris į 
gyvenimą ir gyvenimo problemas gerokai skiriasi nuo manųjų? Ar 
galiu priimti jį tuomet, kai jis jaučia man labai teigiamus jausmus, 
žavisi manimi ir nori būti toks kaip aš? Visa tai susiję su palankumu 
ir nėra lengvai pasiekiama. Esu įsitikinęs, kad mūsų kultūroje vis 
labiau įsigali vieša nuomonė, kuria kiekvienas iš mūsų verčiamas 
tikėti: „Visi kiti asmenys privalo jausti, galvoti ir tikėti taip pat kaip 
aš". Mums labai sunku leisti savo vaikams, savo tėvams arba savo 
sutuoktiniams kitaip nei mes suvokti konkrečias temas ar problemas. 
Mes negalime leisti savo klientams arba studentams būti kitokiems nei 
mes arba individualiai naudotis savąja patirtimi. Nacijos mastu mes 
negalime leisti kitai nacijai galvoti arba jausti kitaip nei mes. Tačiau, 
man regis, kad šis individų skirtumas, kiekvieno individo teisė 
pritaikyti savo patyrimą ir atskleisti asmeninę jo prasmę yra viena 
labiausiai neįkainojamų gyvenimo galimybių. Kiekvienas asmuo tikrai 
yra atskira sala ir jis gali nutiesti tiltus į kitas salas tik tuo atveju, 
jeigu nori būti pačiu savimi ir leidžia sau būti savimi. Taigi įsitikinau, 
kad tuomet, kai galiu priimti kitą asmenį, o tai reiškia, kad galiu 
konkrečiai priimti jo jausmus, nuostatas ir įsitikinimus, kurie yra 
tikra ir gyvybiškai svarbi jo dalis, aš padedu jam tapti asmeniu. Ir 
man tai atrodo nepaprastai vertinga. 

Kitą pamoką, apie kurią noriu pakalbėti, gali būti sunku 
perteikti. Štai ji. Kuo atviresnis esu manyje ir kitame asmenyje 
slypinčiai tikrovei, tuo mažiau noriu skubėti ką nors „taisyti“. Kai 
įsiklausau į save ir į tai, kas vyksta manyje, ir kuo labiau stengiuosi 
pritaikyti tą įsiklausymo nuostatą kito asmens atžvilgiu, tuo didesnę 
pagarbą jaučiu sudėtingiems gyvenimo procesams. Todėl vis mažiau 
ir mažiau linkstu skubėti ką nors keisti, kelti tikslus, formuoti 
žmones, manipuliuoti jais ir versti juos eiti ta kryptimi, kuria aš 
norėčiau, kad jie eitų. Man daug labiau patinka paprasčiausiai būti 
pačiu savimi ir leisti kitam būti savimi. Labai gerai žinau, kad šis 
požiūris turėtų atrodyti keistas, beveik rytietiškas. Kokia prasmė 
gyventi, jei mes nesiruošiame nieko daryti su žmonėmis? Kokia 
prasmė gyventi, jei mes nesiruošiame keisti jų pagal savuosius tikslus? 
Kokia prasmė gyventi, jei neketiname jų mokyti to, ką, mūsų 
nuomone, jie turėtų mokėti? Kokia prasmė gyventi, jei neketiname 
priversti jų galvoti ir jausti tą patį ką ir mes? Kas galėtų vadovautis 
tokiu pasyviu požiūriu kaip mano išdėstytasis? Esu įsitikinęs, kad 
tokios nuostatos turėtų kilti daugumai jūsų, reaguojant į mano 
Žodžius. 

Tačiau paradoksalusis mano patyrimo aspektas yra tai, kad kuo 
labiau esu linkęs paprasčiausiai būti savimi šiame sudėtingame 
pasaulyje, suprasti ir priimti tikrovę savyje ir kitame asmenyje, tuo 
daugiau atsiranda pokyčių. Tai labai paradoksalu - kai kiekvienas iš 
mūsų stengiasi būti savimi, jis pamato, kad keičiasi ne tik jis pats, 
bet ir kiti Žmonės, su kuriais jis susijęs. Bent jau tai yra labai ryški 
mano patyrimo dalis ir vienas reikšmingiausių dalykų, kurių 
išmokau asmeniniame ir profesiniame gyvenime. 


Dabar norėčiau pereiti prie kitų pamokų, kurios susijusios ne 
tiek su santykiais, kiek su mano paties veiksmais ir vertybėmis. 
Pirmoji jų yra labai paprasta. Aš galiu pasikliauti savuoju patyrimu. 

Vienas svarbiausių dalykų, kuriam suprasti man prireikė daug 
laiko ir kurio vis dar mokausi, yra tai, kad jei veikla atrodo vertinga 
ar verta atlikti, ji yra verta atlikti. Kitaip tariant, supratau, kad mano 
visuminis organiškasis situacijos pajautimas yra labiau vertas 
pasitikėjimo nei mano intelektas. 

Visą savo profesinį gyvenimą siekiau to, kas kitiems atrodė kvaila 
ir kuo aš pats dažnai abejojau. Bet niekada nesigailėjau pasirinkęs 


krypčių, kurias „jaučiau esant teisingas“, nors tuo metu dažnai 
jausdavausi vienišas ar besielgiąs ne visai protingai. 

Patyriau, kad, pasikliovęs tam tikra vidine neintelektine nuojauta, 
atrasdavau, kad pasielgiau išmintingai. Tiesą sakant, įsitikinau, kad 
tada, kai eidavau vienu iš šių netradicinių kelių, jausdamas, kad jis 
yra teisingas ar tikrasis, po penkerių ar dešimties metų manimi 
pasekdavo daugelis mano kolegų, ir aš daugiau nebesijausdavau 
vienišas tame kelyje. 

Pamažu ėmęs vis labiau pasikliauti savo visuminėmis reakcijomis 
pamačiau, kad galiu vadovautis jomis savo mąstyme. Ėmiau labiau 
gerbti tas neaiškias kartais kylančias mintis, kurios atrodydavo 
reikšmingos. Esu linkęs manyti, kad šios neaiškios mintys ir 
nuojautos atves mane į reikšmingas sritis. Aš laikau tai pasitikėjimu 
savo visuminiu patyrimu, kuris, įtariu, yra išmintingesnis už intelektą. 
Esu įsitikinęs, kad ir jis nėra neklystantis, bet tikiu, kad jis suklysta 
rečiau nei vien tik sąmoningas protas. Mano nuostatą labai gerai 
išreiškė dailininkas Maxas Weberis, kuris pasakė: „Kai pasikliaunu 
savąja kuklia kūrybine pastanga, labai priklausau nuo to, ko dar 
nežinau, ir nuo to, ko dar nepadariau". 


Labai artima šiai pamokai yra išvada, kad kitų įvertinimas nėra 
man vadovu. Kitų sprendimai, nors jie turi būti išklausomi ir į juos 
turi būti atsižvelgiama, niekada negali būti mano vadovu. Tai suprasti 
nebuvo lengva. Prisimenu, kaip mane sukrėtė tai, kad ankstyvaisiais 
darbo metais akademiškai išsilavinęs Žmogus, atrodęs man daug 
labiau patyrusiu ir išmanančių psichologų už mane, pasakė man, kad 
aš padariau didelę klaidą susidomėjęs psichoterapija. Tai niekur 
manęs nenuves, o būdamas psichologu, aš net neturėsiu galimybės ją 
taikyti. 

Vėlesniais metais mane kartais truputį šokiruodavo supratimas, 
kad kai kurių kitų akyse aš esu apgavikas, asmuo, kuris verčiasi 
medicinos praktika, neturėdamas licencijos, labai paviršutiniškos ir 
žalingos psichoterapijos autorius, garbėtroška, mistikas ir t. t. Mane 
sutrikdydavo ir perdėtas išaukštinimas. Tačiau aš pernelyg nesijau- 
dinau dėl to, nes buvau pradėjęs jausti, kad tik vienas žmogus (mažų 
mažiausia mano gyvenimo metu, o tikriausiai visada) gali Žinoti, ar 
tai, ką darau, yra nuoširdu, išsamų, atvira, tikra ar melaginga, 
gynybiška ir netikra, ir tas Žmogus esu aš. Džiaugiuosi gaudamas 
visus liudijimus apie tai, ką darau, ir tiek kritika (ir draugų, ir 

priešų), tiek pagyrimas (ir nuoširdus, ir apsimestinis) yra dalis šių 
liudijimų. Tačiau pasverti šiuos liudijimus ir įvertinti jų prasmę bei 
naudingumą yra uždavinys, kurio aš negaliu niekam perleisti. 


Atsižvelgiant į tai, ką aš lig šiol kalbėjau, kita pamoka tikriausiai 
nenustebins jūsų. Patyrimas man yra aukščiausias autoritetas. 
Vertinimo kriterijus yra mano paties patyrimas. Jokio kito asmens 
idėjos ir nė viena iš mano paties idėjų nėra tokios patikimos kaip 
patyrimas. Būtent į patyrimą privalau nuolat atsigręžti, norėdamas 
labiau priartėti prie tiesos, esančios tapsmo procese. 

Nei Biblija, nei pranašai, nei Freudas, nei tyrimai, nei Dievo, nei 
žmogaus apreiškimai negali būti viršesni už mano paties tiesioginį 
patyrimą. 

Kalbant semantikos terminais, mano patyrimas patikimesnis, 
kai jis tampa labiau pirmapradis. Todėl patyrimo hierarchija patikimiausia 
būtų žemiausiame savo lygmenyje. Jei skaitau psichoterapijos teoriją, jei 
formuluoju savo darbu su klientais paremtą psichoterapijos teoriją, 
jei tiesiogiai patiriu psichoterapiją su klientu, patikimumo laipsnis 
auga ta seka, kuria išvardijau šias patirtis. 

Mano patyrimas patikimas ne todėl, kad jis neklaidingas. Jis yra 
pasitikėjimo pagrindas, nes jį visada galima patikrinti naujais 
pirminiais būdais. Jų dėka dažnos patyrimo klaidos ar netikslumai 
visada gali būti ištaisomi. 


Dabar kita asmeninė pamoka. Džiaugiuosi, atskleisdamas 
patyrime slypinčią tvarką. Tai, kad aš ieškau prasmės, tvarkos ir 
dėsningumų kiekvienoje didesnėje patyrimo dalyje, atrodo 
neišvengiama. Būtent tokio pobūdžio smalsumas, kurį tenkinti labai 
verta, leido man suformuluoti kiekvieną pagrindinį mano pateiktą 
teiginį. Jis skatino mane ieškoti dėsningumų visame klinicistų darbe 
su vaikais, ir tose paieškose gimė mano knyga Klinikinis sunkaus 
vaiko gydymas. Šis smalsumas padėjo man suformuluoti 
pagrindinius psichoterapijos principus, ir to rezultatas buvo kelios 
knygos ir daugelis straipsnių. Jis paskatino mane imtis tyrimų, kad 
patikrinčiau įvairius dėsningumus, su kuriais, kaip man atrodė, 
susidurdavau savajame patyrime. Tai sugundė kurti teorijas, kad 
apibendrinčiau dėsningumus, kuriuos jau buvau atradęs patyrime, ir 
perkelčiau juos į naujas ir netyrinėtas sritis, kuriose jie galėtų būti 
toliau tiriami. 


Taigi pamažu ir mokslinius tyrimus, ir teorijų kūrimo procesą 
ėmiau laikyti priemonėmis, padedančiomis atskleisti vidinės tvarkos 
reikšmingą patyrimą. Tyrimas yra nuolatinė drausminga pastanga 
įprasminti ir sutvarkyti subjektyvaus patyrimo reiškinius. Ji 
pateisinama, nes verta suvokti pasaulį kaip turintį vidinę tvarką, ir 
dažnai galima gauti vertingų rezultatų supratus gamtoje pasireiš- 
kiančius dėsningumus. 

Taigi supratau, kad priežastis, dėl kurios atsidaviau tyrimams ir 
teorijos kūrimui, yra siekimas patenkinti suvokiamos tvarkos ir 
prasmės poreikį, t. y. subjektyvų manyje esantį poreikį. Kartais 
tyrimus atlikdavau dėl kitų priežasčių - siekdamas patenkinti kitus, 
įtikinti oponentus ir skeptikus, profesiškai tobulėti, būti pripažintas 
ar dėl kitų nepatrauklių priežasčių. Šie suklydimai sprendžiant ir 
veikiant dar labiau įtikino mane, kad egzistuoja tik viena svari 
mokslinių tyrimų priežastis, ir ji yra siekimas patenkinti manyje 
glūdintį prasmės poreikį. 


Kita pamoka, kurią suprasti man buvo nelengva, gali būti išreikšta 
trimis žodžiais: faktai yra draugiški. 

Mane labai domino tai, kad dauguma psichoterapeutų, ypač 
psichoanalitikų, atkakliai atsisakydavo atlikti mokslinius savosios 
psichoterapijos tyrimus arba leisti kitiems juos atlikti. Man 
suprantama tokia reakcija, nes ir aš ją jaučiau. Gerai prisimenu tą 
nerimą, kurį jutau mūsų tyrimuose, ypač pirmuosiuose, laukdamas, 
kokie rezultatai bus gauti. Tarkim, mūsų hipotezės nebuvo įrodytos! 
Tarkim, mūsų požiūriai buvo klaidingi! Tarkim, mūsų nuomonės 
patvirtintos faktais! Žvelgiant atgal atrodo, kad tokiomis akimirkomis 
laikiau faktus potencialiais priešais, potencialiais nelaimės nešėjais. Aš 
galbūt buvau lėtas suprasti, kad faktai visada yra draugiški. 
Kiekvienas įrodymo trupinėlis, kurį kas nors gali gauti kurioje nors 
srityje, labiau jį priartina prie tiesos. Buvimas arčiau tiesos niekada 
negali būti žalingas, pavojingas ar nepatenkinantis. Todėl tuo metu, 
kai vis dar vengiau priderinti savo mąstymą ir atsisakyti senųjų 
suvokimo ir apibendrinimo būdų, vis dėlto ėmiau suprasti, kad šie 
skausmingi persitvarkymai yra tai, kas laikoma išmokimu, ir nors 
skausmingi, jie visada suteikia labiau patenkinamą, teisingesnį, 
pasaulio matymą. Todėl dabar man viena patraukliausių mąstymo ir 
svarstymo sričių yra ta, kurioje keletas mano mėgstamiausių idėjų 
nebuvo įrodytos. Jaučiu, kad jei tik pavyktų prasibrauti pro šią 

problemą, man pavyktų daug arčiau priartėti prie tiesos. Esu 
įsitikinęs, kad faktai bus mano draugai. 


Čia noriu pakalbėti apie pamoką, kuri labiausiai praturtino, nes 
ji leido pajusti labai didelį bendrumą su kitais žmonėmis. Galiu ją 
išreikšti žodžiais taip. Tai, kas labiausiai asmeniška, yra bendriausia. 
Pasitaikė atvejų, kai kalbėdamas su studentais, bendradarbiais arba 
savo rašiniuose išreikšdavau save taip, jog jaučiausi išreiškiąs 
nuostatą, kurios veikiausiai niekas daugiau nesupras, nes ji buvo 
tokia unikaliai asmeninė. Du tokie rašytiniai pavyzdžiai yra įžanga 
knygai Į klientą orientuota psichoterapija (leidėjų laikyta labiausiai 
netinkama įžanga) ir straipsnis „Asmenys ar mokslas". Jų atveju aš 
beveik nuolat įsitikindavau, kad būtent tas jausmas, kuris man 
atrodė pats intymiausias, pats asmeniškiausias, todėl labiausiai 
kitiems nesuprantamas, sukeldavo atsaką daugelyje kitų žmonių. Tai 
privertė mane patikėti tuo, kad tai, ką mes turime asmeniško ir 
unikalaus, galbūt yra kaip tik tai, kas daugiausiai byloja kitiems, jeigu 
tai išreiškiama ir tuo pasidalijama su kitais. Tai padėjo man suprasti 
menininkus ir poetus kaip žmones, išdrįsusius atskleisti tai, kas 
juose yra unikalu. 


Egzistuoja viena svarbi pamoka, kuri galbūt yra pagrindas visko, 
ką lig šiol pasakiau. Ją privertė suprasti daugiau nei dvidešimt 
penkerius metus trukę mėginimai suteikti pagalbą asmeninių bėdų 
turintiems individams. Ji tokia. Mano patirtis byloja, kad asmenys 
iš esmės keičiasi teigiama linkme. Psichoterapijoje, stipriausiuose 
mano kontaktuose su individais, net su labiausiai sutrikusiais, kurių 
elgesys buvo ypač asocialus, kurių jausmai atrodė labai nenormalūs, 
įsitikinau, kad tai yra tiesa. Tada, kai galiu jautriai suprasti jų 
reiškiamus jausmus, kai pajėgiu pripažinti juos atskirais savarankiškais 
asmenimis, pastebiu, kad jie juda tam tikromis kryptimis. Ir kokios gi 
tos kryptys, kurias jie pasirenka? Manau, kad juos geriausiai apibūdina 
žodžiai pozityvus, konstruktyvus, judantis į savęs aktualizaciją, 
bręstantis, tampantis visuomeniškesnių. Esu pajutęs, jog kuo labiau 
individas yra suprastas ir pripažintas, tuo labiau jis atsikrato 
melagingų fasadų, kuriais buvo atsigręžęs į gyvenimą, ir juda pirmyn. 

Dėl to nenorėčiau būti klaidingai suprastas. Nežvelgiu Pollyannos 
akimis į žmogiškąją prigimtį. Gerai Žinau, kad dėl gynybiškumo ir 
vidinių baimių individai gali elgtis ir elgiasi neįtikėtinai Žiauriai, 

siaubingai destruktyviai, nebrandžiai, regresyviai, asocialiai, žalingai. 
Vis dėlto viena labiausiai atgaivinančių ir padrąsinančių mano 
patirčių yra dirbti su tokiais individais ir atskleisti stiprias teigiamas 
vystymosi tendencijas, slypinčias juose kaip ir mumyse visuose 
pačiuose giliausiuose kloduose. 


Baigsiu šį ilgą sąrašą paskutine pamoka, kuri gali būti nusakyta 
labai trumpai. Gyvenimas geriausia savo išraiška yra tekantis, 
kintantis procesas, kuriame nėra nieko pastovaus. Analizuodamas 
savo klientus ir save pastebėjau, kad kai gyvenimas yra turtingiausias 
ir dosniausias, jis yra tekantis procesas. Patirti tai ir žavu, ir truputį 
baugu. Patyriau, kad geriausiai jaučiuosi tada, kai leidžiu savajam 
patyrimo srautui nešti mane pirmyn, tikslų, kuriuos vos nujaučiu, 
link. Taip tekant kartu su savo sudėtinga patyrimo srove ir stengiantis 
suprasti nuolat kintantį jos sudėtingumą, tampa akivaizdu, kad joje 
nėra jokių fiksuotų atramos taškų. Kai pajėgiu taip būti procese, 
tampa akivaizdu, kad negali būti jokios uždaros įsitikinimų sistemos, 
jokio nekintančio principų rinkinio, kurių galėčiau laikytis. Gyvenimą 
valdo kintantis mano patyrimo supratimas ir interpretacija. Jis 
visada yra kintantis. 

Tikiu, kad dabar tapo aišku, kodėl nėra jokios filosofijos, įsiti- 
kinimo ar principų rinkinio, kuriuos skatinčiau kituose arba įteigčiau 
kitiems jų laikytis. Galiu tik mėginti gyventi vadovaudamasis savąja 
patyrimo dabartinės prasmės interpretacija ir leisti kitiems vystyti jų 
pačių vidinę laisvę ir kartu jų pačių asmeninio patyrimo asmeninį 
prasmingą interpretavimą. | 

Jei egzistuoja toks dalykas kaip tiesa, šis laisvas individualus 
ieškojimo procesas, tikiu, artėja prie jos. Ir nors ribotai, aš, atrodo, 
tai patyriau. 


Antra dalis 


KAIP AŠ GALIU PADĖTI? 


Aptikau darbo su individais būdą, kuriame slypi didelės 
galimybės. 


2 skyrius 


KELIOS HIPOTEZĖS APIE ASMENINĖS RAIDOS 
SKATINIMĄ 


Trys antrąją dalį sudarantys skyriai aprėpia šešerių metų laiko- 
tarpį - nuo 1954 iki 1960 metų. Įdomu tai, kad jų atsiradimo vietos 
apima didelę šalies teritorijos dalį - Oberliną Ohajuje, Sent Luisą 
Misuryje ir Pasadeną Kalifornijoje. Jie taip pat apima tą laikotarpį, 
kuriame buvo sukaupti daugybės tyrimų duomenys, todėl teiginiai, 
išsakyti su abejonėmis pirmajame straipsnyje, jau buvo svariai 
pagrįsti rašant trečiąjį. 

Toliau pateikiamoje kalboje, pasakytoje Oberlino koledže 1951 
metais, mėginau maksimaliai suglausti tuos fundamentaliuosius 
psichoterapijos principus, kurie išsamiau buvo atskleisti mano 
knygose (Konsultavimas ir psichoterapija, 1942, ir Į klientą orientuota 
terapija, 1951). Mane patį stebina tai, kad kalbu apie raidą 
skatinantį santykį ir jo rezultatus, visai neapibūdindamas ir net 
nekomentuodamas proceso, lemiančio šiuos pokyčius. 


isada dideliu iššūkiu laikydavau susitikimą su sutrikusiu, 

kontliktų kamuojamu asmeniu, kuris siekia ir tikisi pagalbos. 

Ar turiu reikiamų žinių, galimybių, psichologinės jėgos, įgūdžių — 
ar turiu visa tai, kas tokiam individui pagelbėtų? 

Daugiau nei dvidešimt penkerius metus stengiausi atsakyti į tokį 
įmantrius asmenybės įvertinimo metodus, kurių pirmiausia išmokau 
Mokytojų koledže Kolumbijos apygardoje, Vaikų konsultavimo 
instituto, kuriame dirbau internu, froidistinės psichoanalizės įžvalgas 
ir metodus, nuolatinius klinikinės psichologijos, su kuria esu artimai 
susijęs, atradimus, trumpą pažintį su Otto Ranko darbu ir 
psichiatrinio socialinio darbo metodais, ir kitus šaltinius, pernelyg 

gausius, kad būtų galima juos visus paminėti. Tačiau reikšmingiausias 
buvo nuolatinis mokymasis iš savo paties ir kolegų patyrimo dirbant 
Konsultavimo centre ir mėginant rasti efektyvius darbo su sunkumų 
turinčiais asmenimis būdus. Pamažu sukūriau tokį darbo būdą, 
kuris remiasi tuo patyrimu ir kuris gali būti patikrintas, atnaujintas 
ir perkurtas vėliau dėl įgyto patyrimo ir tyrimų. 


Bendroji hipotezė 

Manyje įvykusį pokytį trumpai galima būtų apibūdinti pasakant, 
kad pirmaisiais profesinės veiklos metais klausdavau: „Kaip galiu 
traktuoti arba gydyti, arba keisti šį asmenį?“ Dabar klausčiau taip: 
„Kaip aš galiu sukurti santykį, kurį šis asmuo panaudotų savo 
asmeniniam augimui?“ 

Taip perfrazavęs klausimą supratau, kad visa, ko išmokau, pritai- 
koma visiems mano santykiams su žmonėmis, ne vien tik darbui su 
problemų turinčiais klientais. Būtent dėl to manau, kad atradimai, 
kurie yra svarbūs mano patyrimui, gali būti vertingi ir jūsų patirčiai, 
nes visi mes susiję Žmogiškaisiais santykiais. 

Galbūt turėčiau pradėti neigiama išvada. Pamažu paaiškėjo, kad 
negaliu padėti rūpesčių turinčiam asmeniui, taikydamas kokias nors 
intelektualias procedūras ar pratimus. Kiekviena veikla, kuri pagrįsta 
žiniomis, pratimais, kliovimusi tuo, ko mokoma, yra bevertė. Šios 
procedūros atrodo tokios viliojančios ir vedančios tiesiai į tikslą, kad 
praeityje išmėginau daugybę jų. Žmogui įmanoma paaiškinti, koks jis 
yra, rekomenduoti žingsnelius, vedančius jį į priekį, lavinti jo supra- 
timą apie labiau patenkinamą gyvenimo būdą. Tačiau patyriau, kad 
šie metodai yra bergždi ir nesvarbūs. Daugių daugiausia jų dėka 
galima pasiekti tik laikinų pokyčių, kurie greitai išnyksta ir palieka 
asmenį dar labiau įsitikinusį savuoju neadekvatumu. 

Visų šių intelektu grįstų metodų nesėkmės privertė mane suprasti, 
kad pokyčiai atsiranda dėl santykyje įgyjamos patirties. Todėl ketinu 
labai glaustai ir neformaliai pateikti kelias hipotezes apie pagalbos 
santykį. Šios hipotezės tampa vis labiau įrodomos tiek patyrimu, tiek 
tyrimais. 

Viską apimančią hipotezę galiu pasakyti vienu sakiniu: jeigu aš 
pajėgsiu sukurti tam tikro tipo santykį, kitas asmuo atras savyje 
gebėjimą panaudoti šį santykį augimui, įvyks pokyčių ir prasidės 
asmens raida. 

Santykis 

Tačiau kokia šių žodžių prasmė? Panagrinėkime atskirai tris 
pagrindines šio sakinio frazes ir pamatysime, ką jos reiškia. Kuo gi 
ypatingas tas santykių, kurį norėčiau sukurti, tipas? 

Pastebėjau, kad kuo nuoširdesnis esu santykyje, tuo jis naudin- 
gesnis klientui. Vadinasi, turiu aiškiau suvokti savuosius jausmus, o 
ne rodyti išorėje vieną nuostatą, bet savyje arba pasąmonėje slėpti 
kitą. Nuoširdumas apima siekimą atskleisti kalba arba elgesiu 
įvarius kylančius manyje jausmus ir nuostatas. Tik tuomet santykis 
gali tapti realus, o realybė yra labai svarbi pirminė sąlyga. Tik 
nuoširdžiai atskleidžiant kitam slypinčią savyje tikrovę, galima jam 
padėti sėkmingai pažinti jame slypinčią tikrovę. Manoji patirtis įrodė, 
jog tai galioja netgi tada, kai esu nepatenkintas savo nuostatomis 
arba kai manau, kad jos neskatina teigiamų pokyčių. Būti realiam, 
mano manymu, yra ypač svarbu. 

Antroji sąlyga yra tokia: kuo labiau priimsiu šį individą ir kuo 
labiau jis man patiks, tuo didesnė tikimybė, kad man pavyks sukurti 
tokius santykius, kurie bus jam naudingi. Priėmimu vadinu šiltą 
pagarbą kitam asmeniui, vertam besąlyginės pagarbos, vertingam - 
nesvarbu, kokia jo būsena, elgesys ar jausmai. Jis reiškia pagarbą ir 
kito pripažinimą atskiru asmeniu, norą, kad jis savaip jaustų 
savuosius jausmus. Jis reiškia priėmimą ir pagarbą kito nuostatoms 
konkrečių metu, nepaisant to, teigiamos ar neigiamos jos būtų, nepai- 
sant, kiek smarkiai jos prieštarautų kitoms jo anksčiau turėtoms 
nuostatoms. Šis kiekvieno besikeičiančio aspekto kitame asmenyje 
priėmimas sukuria jam šiltą ir saugų santykį, o toks mėgstamo ir 
vertinamo asmens saugumas yra labai svarbi pagalbos santykio dalis. 

Taip pat atradau, kad santykis yra svarbus tiek, kiek aš jaučiu 
nuolatinį siekimą suprasti - subtilią empatiją kiekvienam kliento 
jausmui ir pasisakymui taip, kaip jis pats juos tuo metu supranta. 
Vien tik pripažinimas be supratimo mažai ko vertas. Tik tada, kai 
suprantu jausmus ir mintis, kurie jums atrodo siaubingi arba 
neįdomūs, sentimentalūs arba ekscentriški, tik tada, kai matau juos 
jūsų akimis ir pripažįstu ir juos, ir jus, tik tada jūs tampate iš tiesų 
laisvi tyrinėti pačias slapčiausias kerteles ir gąsdinančias prarajas 
savajame vidiniame ir dažnai nesuvokiamame patyrime. Ši laisvė yra 
būtina santykio sąlyga. Turima omenyje laisvė tyrinėti tiek sąmoningus, 
tiek pasąmoningus asmenybės lygius tokia sparta, kokia asmuo gali 
išdrįsti pasinerti į šį pavojingą išmėginimą. Tai ir visiška laisvė nuo 

kokių nors moralinių arba diagnostinių vertinimų, nes, mano 
įsitikinimu, tokie vertinimai visada yra grėsmingi. 

Taigi pagalbos santykiui būdingas tam tikras skaidrumas, kai 
mano jausmai kitam yra akivaizdūs, kito Žmogaus kaip vertybės 
pripažinimas; stiprus empatiškas supratimas, padedantis žmogui 
pamatyti savąjį asmeninį pasaulį savo paties akimis. Kai pavyksta 
sukurti šias sąlygas, tampu klientui palydovu, lydinčiu jį bauginan- 
čiame savęs ieškojimo kelyje, kuriuo, mano padedamas, jis dabar 
drįsta žengti. 

Jokiu būdu ne visada man pavyksta užmegzti su kitu tokį 
santykį, o kartais, net jeigu jaučiu, kad jį užmezgiau, asmuo gali būti 
per daug įsibaiminęs priimti tai, kas jam siūloma. Tačiau norėčiau 
pasakyti, kad tada, kai esu taip nusiteikęs ir kai kitas žmogus geba 
tam tikru laipsniu patirti tą patį, jis, esu tuo įsitikinęs, būtinai pradės 
keistis ir konstruktyviai vystytis. Žodį „būtinai“ įtraukiau po ilgų ir 
apdairių svarstymų. 


Motyvacija keistis 

Tiek apie santykį. Kita visuminės mano hipotezės frazė teigė, kad 
asmuo atras savyje gebėjimą panaudoti šį santykį augimui. Pamėginsiu 
plačiau paaiškinti, kokią prasmę man turi šis teiginys. Pamažu mano 
patyrimas privertė padaryti išvadą, kad individas turi savyje gebėjimą 
ir tendenciją, jei ne akivaizdžią, tai slaptą, bręsti. Kai psichologinis 
klimatas palankus, ši tendencija atsiskleidžia ir tampa iš galimos 
reali. Ji aiškiai matoma individo gebėjime suprasti tuos savo gyvenimo 
ir savęs paties aspektus, kurie kelia jam skausmą ir nepasitenkinimą, 
suprasti, kokios jo problemos slepiamos pasąmonėje dėl jų grės- 
mingumo. Ji atsiskleidžia siekiant reorganizuoti savo asmenybę ir 
savo santykį su pasauliu tokiais būdais, kurie laikomi brandesniais. 
Neatsižvelgiant į tai, kaip ši tendencija būtų vadinama - augimo 
tendencija, savęs aktualizacijos tendencija ar judėjimu pirmyn - ji iš 
tiesų yra pagrindinis gyvenimo šaltinis, ir galų gale tai tendencija, nuo 
kurios priklauso visa psichoterapija. Tai akivaizdi visos gyvybės ir 
žmogaus gyvenimo reikmė - plisti, plėstis, tapti savarankiška, vystytis, 
bręsti —- siekimas atskleisti ir panaudoti visas organizmo galimybes 
tiek, kad jo aktyvumas sustiprintų organizmą arba asmenybę. Ši 
tendencija gali būti palaidota po daugeliu jau sustingusios psichol- 
oginės gynybos sluoksnių, po kruopščiai kurta išore, slepiančia jos 

egzistavimą. Tačiau aš tikiu, kad ji egzistuoja kiekviename žmoguje ir 
tik laukia palankių sąlygų išsilaisvinti ir realizuoti save. 


Padariniai 

Pabandžiau apibūdinti santykį, kuris yra esminis konstruktyviai 
asmenybės kaitai. Pamėginau išreikšti žodžiais tas savybes, kurios 
būtinos individui norint užmegzti tokį santykį. Trečiąja mano 
pagrindinės hipotezės fraze teigiama, kad įvyks pokyčių ir asmuo 
vystysis. Aš keliu prielaidą, jog tokiame santykyje individas taip 
pasikeis tiek sąmoningame, tiek giluminiame asmenybės lygmenyse, 
jog susidoros su gyvenimo sunkumais konstruktyviau, išmintingiau, 
socialiai priimtinesniu ir didesnį pasitenkinimą teikiančių būdu. 

Čia galiu pereiti nuo svarstymų prie žinojimo, pagrįsto nuolat 
augančiais rimtais tyrimais. Dabar mes jau žinome, kad individai, net 
palyginti trumpą laiką esantys tokiame santykyje, patiria gilius ir 
reikšmingus asmenybės, nuostatų, elgesio pokyčius, pokyčius, kurie 
nestebimi atitinkamose kontrolinėse grupėse. Tokiame santykyje 
individas tampa aktyvesnis ir visybiškesnis. Jis turi mažiau bruožų, 
paprastai vadinamų neurotiniais ir psichotiniais, ir daugiau sveiko 
bei aktyvaus Žmogaus bruožų. Jis keičia savęs suvokimą, ir pastarasis 
labiau atitinka tikrovę. Jis tampa panašesnis į tokį žmogų, koks 
norėtų būti. Jis labiau vertina save. Jis tampa labiau savimi pasiti- 
kintis ir geriau save kontroliuoja. Jis pradeda geriau save suprasti ir 
tampa atviresnis savajai patirčiai. Jis mažiau neigia arba išstumia į 
pasąmonę savo ankstesniąją patirtį. Jis labiau toleruoja kitus ir 
suvokia juos kaip panašesnius į save patį. 

Tie patys pokyčiai būdingi elgesiui. Asmenį mažiau veikia stresas 
ir jis greičiau po jo atsigauna. Jo elgesys tampa brandesnis ir tai 
pastebi jo draugai. Jis mažiau ginasi, geriau prisitaiko, geba kūrybiškai 
atsiskleisti įvairiose situacijose. 

Tai dalis pokyčių, įvykstančių individuose, kurie baigė seriją 
konsultacinių pokalbių. Jų psichologinė atmosfera buvo artima mano 
aprašytajai. Kiekvienas šių teiginių grįstas objektyviais įrodymais. 
Žinoma, būtina atlikti daugiau tyrimų, tačiau jau nekyla abejonių dėl 
pagalbos santykių efektyvumo skatinant asmenybės pokyčius. 


Plačioji hipotezė apie žmogiškuosius santykius 
Pačių nuostabiausiu šių tyrimų atradimu man tapo ne tik vienos 
psichoterapijos rūšies efektyvumo įrodymo faktas, nors ir jis 

svarbus. Mane jaudina tai, kad šie tyrimai patvirtina platesnes 
hipotezes apie visus Žmogiškuosius santykius. Regis, viskas byloja 
apie tai, jog terapijos santykis tėra vienas tarpasmeninių santykių 
pavyzdžių ir kad tam pačiam dėsningumui paklūsta visi panašūs 
santykiai. Todėl pagrįsta atrodo prielaida, kad jei gimdytojas, 
bendraudamas su vaiku, sukurtų tokį psichologinį klimatą kaip 
mūsų aprašytasis, vaikas taptų savarankiškesnis, socialesnis ir 
brandesnis. Tiek, kiek mokytojas pajėgs sukurti tokius santykius 
klasėje, mokinys bus aktyvesnis siekdamas žinių, kūrybiškesnis ir 
drausmingesnis, ne toks nerimastingas ir mažiau kitų valdomas. 
Jeigu administratorius, kariuomenės arba pramonės lyderis sukurs 
panašią atmosferą savo organizacijoje, jo personalas taps atsakingesnis, 
kurybiškesnis, labai pasirengęs spręsti naujus uždavinius, daug geriau 
bendradarbiaujantis. Manau, tikėtina, kad mes regime atsirandančią 
naują Žmogiškųjų santykių sritį, kurioje, esant tam tikroms 
susijusioms su nuostatomis sąlygoms, galima tiksliai numatyti tam 
tikrų konkrečių pokyčių atsiradimą. 


Išvada 

Leiskite man baigti grįžtant prie asmeninių teiginių. Mėginau 
pasidalyti su jumis dalimi to, ko išmokau, siekdamas padėti 
sutrikusiems, nelaimingiems, neprisitaikiusiems žmonėms. Aš iškė- 
liau hipotezes, kurios pamažu tapo man reikšmingos - ne tik mano 
santykyje su patekusiais į bėdą klientais, bet ir visuose mano 
santykiuose su žmonėmis. Parodžiau, kad mūsų hipotezes galima 
įrodyti remiantis tyrimais, tačiau dar daug kas lieka neištirta. Dabar 
norėčiau surinkti viename sakinyje visas šios bendrosios hipotezės 
sąlygas ir visus jos rezultatus. 

Jei pajėgsiu sukurti santykį, kuriame man bus būdingi: 

tikri ir skaidrūs jausmai; 

kito asmens šiltas priėmimas ir jo buvimo atskiru individu 
vertinimas; 

jautrus gebėjimas matyti jo pasaulį ir jį patį taip, kaip jis pats 
malto; 

tai kitas individas, esantis šiame santykyje: 

patirs ir supras tuos savo asmenybės aspektus, kurių anksčiau 
nesuvokdavo; 

pastebės, kad tampa integruotesnis, labiau geba efektyviai 
funkcionuoti; 

taps panašesnis į tokį asmenį, koks norėtų būti; 

taps savarankiškesnis ir labiau pasitikintis savimi; 

taps asmeniškesnis, unikalesnis ir labiau save atskleidžiantis; 

geriau supras kitus ir bus jiems palankesnis; 

gebės teisingiau ir be ypatingų pastangų spręsti gyvenimo pro- 
blemas. 

Tikiu, kad šis teiginys teisingas, kalbant apie mano santykius su 
klientu, studentų ar bendradarbių grupe, su šeima arba vaikais. Man 
regis, mes turime pagrindinę hipotezę, suteikiančią puikias galimybes 
vystyti asmenybės kūrybiškumą, gebėjimą prisitaikyti ir savaran- 
kiškumą. 


3 skyrius 
BŪDINGIEJI PAGALBOS SANTYKIO BRUOŽAI 


Seniai esu įsitikinęs (nors kažkas galėtų pavadinti tai įkyria idėja), 
kad terapijos santykis yra tik atskiras visų tarpasmeninių santykių 
atvejis ir visoms santykių rūšims būdingi vieni ir tie patys 
dėsningumai. Būtent šią temą nutariau panagrinėti, kai 1958 
metais manęs paprašė perskaityti pranešimą Amerikos kadrų ir 
konsultacinės pagalbos asociacijos susirinkime Sent Luise. 

Šiame straipsnyje akivaizdi objektyvumo ir subjektyvumo 
dichotomija, kuri buvo nepaprastai svarbi mano patyrimo dalis 
keletą pastarųjų metų. Man labai sunku parengti pranešimą, kuris 
būtų arba visiškai objektyvus, arba visiškai subjektyvus. Man 
patinka kiek įmanoma labiau suartinti šiuos du pasaulius, net jei 
ir nepavyktų jų visiškai sutaikyti. 


įvairiais pagalbos santykių tipais. Turiu omenyje santykį, 

kuriame bent vienai iš šalių rūpi skatinti kitos augimą, 
vystymąsi, brendimą, gyvenimo veiklos ir bendradarbiavimo gerėjimą. 
Šiame kontekste „kitu“ gali būti ir individas, ir grupė. Kitaip sakant, 
pagalbos santykis - tai toks santykis, kuriame vienas iš dalyvių siekia, 
kad viename iš jų arba abiejuose įvyktų pokyčiai, skatinantys subtiliau 
suprasti, labiau atskleisti ir visapusiškiau panaudoti latentinius 
vidinius individo resursus. 

Dabar jau aišku, kad toks apibūdinimas apima platų santykių, 
kuriais paprastai siekiama skatinti augimą, spektrą. Jiems tikrai 
priklauso motinos ir vaiko, tėvo ir vaiko, gydytojo ir paciento 
santykiai. Mokytojo ir mokinio santykis dažnai atitiktų šį apibrėžimą, 
nors kai kurie mokytojai neketina skatinti savo mokinių raidos. 
Jiems priskirtini beveik visi konsultanto-kliento santykiai, ar mes 
kalbėtume apie konsultavimą švietimo srityje, profesinį ar asmenybės 


T) ižiinispa psichoterapija sužadino mano domėjimąsi 

konsultavimą. Pastaroji sritis apima terapeuto ir hospitalizuoto, 
psichoze sergančio ligonio, terapeuto ir sutrikusio arba neurotiško 
individo, taip pat terapeuto ir vadinamųjų „normalių“ individų, kurių 
vis daugėja ir kurie dalyvauja terapijoje tam, kad pagerintų savo 
gyvenimą arba paskatintų savo asmens raidą, santykius. 

Dauguma šių santykių mezgasi bendraujant individualiai. Bet 
mes turėtume neužmiršti ir daugybės asmens ir grupės sąveikų, 
kurių tikslas - tapti pagalbos santykiais. Dalis administratorių siekia, 
kad jų santykiai su personalo grupėmis skatintų pastarųjų raidą, 
nors kiti nekelia sau tokių tikslų. Psichoterapijos grupės vadovo ir 
pačios grupės sąveika taip pat priskirtini šiai kategorijai. Taip pat ir 
bendruomenės konsultanto ir grupės bendruomenės narių santykis. 
Vis dažniau siekiama, kad pramonės srities konsultanto sąveika su 
administracijos darbuotojų grupe taptų pagalbos santykiu. 
Tikriausiai šis sąrašas primins, kad daugybė santykių, kuriuose visi 
mes dalyvaujame, patenka į šią kategoriją santykių, skatinančių raidą 
ir brandesnį bei adekvatesnį funkcionavimą. 


Klausimas 

Tačiau kas būdinga tiems santykiams, kurie iš tiesų padeda ir 
skatina vystytis? Ir, kita vertus, kokios ypatybės padaro santykius 
nenaudingus, nepaisant to, kad juose yra nuoširdus troškimas 
skatinti raidą ir augimą? Tam, kad būtų galima atsakyti į šiuos 
klausimus, ypač į pirmąjį, norėčiau pakviesti jus eiti tais keliais, 
kuriuos jau ištyriau, ir papasakoti, ką dabar apie tai galvoju. 


TYRIMAIS GAUTI ATSAKYMAI 


Natūralu pirmiausia pasiteirauti, ar yra atlikta kokių nors tyrimų, 
kurie suteiktų mums objektyvų atsakymą į šiuos klausimus. Kol kas 
šioje srityje atlikta nedaug, tačiau turimi darbai stimuliuoja ir yra 
įtaigūs. Negaliu papasakoti apie visus, tačiau norėčiau padaryti gana 
išsamią jau atliktų tyrimų apžvalgą ir labai trumpai paminėti kai 
kuriuos atradimus. Tai darant, būtina smarkiai supaprastinti, ir 
aiškiai suvokiu, kad deramai nepagerbsiu minimų darbų, tačiau tai 
leis jums pajusti, kad vyksta reali pažanga, ir sužadins pakankamą 
jūsų smalsumą tam, kad išsamiau susipažintumėte su pačiais 
darbais, jei to dar nesate padarę. 

Nuostatų tyrimai 

Dauguma darbų analizuoja pagalbą teikiančio asmens nuostatas, 
kurios daro santykį raidą skatinančiu arba ją slopinančių. 
Pažvelkime į kai kuriuos jų. 

Kruopštų tėvų ir vaikų santykių tyrimą, kuriame buvo gauti 
įdomūs rezultatai, prieš keletą metų Felso institute atliko Baldwinas 
ir jo bendradarbiai (1). Iš įvairių tėviškų nuostatų derinių labiausiai 
raidą skatinantis atrodė „demokratiškas pripažinimas“. Vaikai, kurių 
tėvai vadovavosi šilumos ir lygybės nuostatomis, sparčiau vystėsi 
intelektualiai (didesnis IG), buvo originalesni, emocionaliai saugesni 
ir labiau save kontroliuojantys, sunkiau išvedami iš pusiausvyros, 
palyginti su vaikais, augusiais kitų tipų šeimose. Nors pradinėse 
socialinės raidos stadijose jie vystėsi truputį lėčiau, tačiau pasiekę 
mokyklinį amžių tapdavo draugiškais, neagresyviais ir populiariais 
lyderiais. 

Kai tėvų nuostatos apibūdinamos kaip „aktyvus atstūmimas“, 
vaikams būdingas nedidelis protinės raidos atsilikimas, jie gana 
menkai naudojasi savo turimais gebėjimais ir stokoja originalumo. 
Jie emociškai nestabilūs, nepaklusnūs, agresyvūs ir linkę peštis. 
Tėvų, kuriems būdingi kiti nuostatų sindromai, vaikai atsiduria tarp 
šių dviejų kraštutinumų. 

Esu įsitikinęs, kad šie rezultatai nestebina, galvojant apie vaikų 
raidą. Manyčiau, kad jie greičiausiai tinka taip pat ir kitiems 
santykiams, kad konsultantas, gydytojas arba vadovas, kuris reiškia 
šiltus jausmus, gerbia ir savo, ir kito asmens individualumą, 
nesavanaudiškai rūpinasi kitais, tikriausiai skatina saviraišką taip 
pat kaip ir gimdytojas, turintis tokių nuostatų. 

Pažvelkime į kitą kruopščiai atliktą tyrimą, bet jau iš visai kitos 
srities. Whitehornas ir Betzas (2,18) tyrė jaunų gydytojų, dirbančių 
psichiatrijos skyriuje su schizofrenija sergančiais ligoniais, darbo 
efektyvumą. Jie atrinko eksperimento dalyviais septynis specialistus, 
kurie labiausiai padėdavo savo pacientams, ir septynis, kurių 
pacientų būsena mažiausiai gerėjo. Kiekviena grupė gydė maždaug po 
penkiasdešimt pacientų. Tyrėjai išnagrinėjo visus įmanomus 
požymius, kad nustatytų kuo A grupė (sėkmingoji grupė) skyrėsi nuo 
B grupės. Buvo atskleisti keli reikšmingi skirtumai. A grupės 
gydytojai buvo labiau linkę suprasti asmeninę prasmę, kurią turėjo 
įvairūs poelgiai jų schizofreniškiems pacientams, nei žiūrėti į juos 
kaip į klinikinius atvejus arba nustatytas diagnozes. Savo darbe jie 

kėlė tikslus, nukreiptus į paciento asmenybę, o ne į simptomų 
sumažinimą ar ligos išgydymą. Buvo nustatyta, kad padedantys 
gydytojai kasdieniame bendravime su pacientais pirmiausia dalyvavo 
aktyviai asmeniškai - kūrė santykį asmuo-asmuo. Jie taikė mažiau 
procedūrų, kurias galima būtų priskirti prie „pasyviai leidžiančių“. 
Dar mažiau jie buvo linkę taikyti tokias procedūras kaip interpre- 
tavimas, nurodymas ar patarimas arba akcentuoti praktinę ligonių 
slaugos pusę. Pagaliau jie kur kas labiau už B grupės gydytojus buvo 
linkę kurti santykį, kuriame pacientas tikėjo ir pasikliovė gydytoju. 

Nors autoriai apsidrausdami pabrėžė, kad jų atradimai susiję tik 
su schizofrenikų gydymu, esu linkęs su tuo nesutikti. Spėju, kad 
panašūs faktai būtų atskleisti tiriant beveik visų rūšių pagalbos 
santykius. 

Kitu įdomiu tyrimu siekta išsiaiškinti, kaip pagalbą gavęs asmuo 
suvokia santykį. Heinė (11) tyrė individus, kurie lankėsi dėl 
psichoterapinės pagalbos pas psichoanalitinės, į klientą orientuotos 
ir adlerinės krypties terapeutus. Neatsižvelgiant į terapijos tipą, šie 
klientai minėjo panašius juose įvykusius pokyčius. Bet mus čia 
labiausiai domina tai, kaip jie suvokė santykį. Paklausti, nuo ko 
priklausė įvykę pokyčiai, jie pateikė kelis skirtingus paaiškinimus, 
kuriuos lėmė nuo jų terapeuto orientacija. Tačiau daug svarbesnis yra 
jų sutarimas vertinant pagrindinius veiksnius, kurie, kaip jiems 
atrodė, padėjo. Jie nurodė šias terapijos santykyje pasireiškusias ir 
pokyčius skatinusias nuostatas: pasitikėjimą terapeutu, tai, kad 
terapeutas suprato, nepriklausomybės jausmą, kurį jie patyrė, 
rinkdamiesi ir priimdami sprendimus. Naudingiausia terapeuto 
taikyta procedūra klientams pasirodė terapeuto aiškus ir atviras jų 
jausmų, kuriuos patys pripažindavo dvejodami ir jaudindamiesi, 
įvardijimas. 

Nepaisant terapeutų teorinės orientacijos skirtumų, klientai taip 
pat sutarė dėl to, kurie veiksniai santykyje buvo nenaudingi. Kaip 
neefektyvios buvo suvokiamos šios terapeutų nuostatos: domėjimosi 
stoka, nutolimas arba atsiribojimas ir perdėta simpatija. Nenau- 
dingomis terapinėmis procedūromis klientams pasirodė tiesioginio 
konkretaus patarimo priimant sprendimus davimas arba buvusios 
gyvenimo istorijos akcentavimas dabarties problemų sąskaita. 
Neprimygtinai išsakomos nukreipiančios prielaidos buvo suvokiamos 
vidutiniškai —- nei kaip aiškiai naudingos, nei kaip aiškiai 
nenaudingos. 


Fiedleris dažnai cituotame tyrime (7) atrado, kad skirtingų 
teorinių orientacijų terapeutai-ekspertai užmegzdavo su savo klientais 
panašius santykius. Mažiau yra žinomi tie veiksniai, kurie buvo 
būdingi šiems santykiams ir kuriais jie skyrėsi nuo mažiau prityrusių 
terapeutų kuriamų santykių. Tai gebėjimas suprasti kliento 
apibūdinamas prasmes ir jausmus, jautrumas kliento nuostatoms, 
šiltas domėjimasis, išliekant pernelyg emociškai neįsitraukusiam. 

Guinno atliktas tyrimas (14) apibūdina tai, kas padeda suprasti 
kliento prasmes ir jausmus. Jo tyrimas stebina tuo, kad parodo, jog 
kliento prasmių „supratimas“ iš esmės yra troškimo suprasti nuostata. 
Guinnas pateikdavo vertintojams tik.terapeuto teiginius, įrašytus 
pokalbio su klientu metu. Turėję juos įvertinti tyrimo dalyviai nieko 
nežinojo nei apie tai, į kokius kliento teiginius reagavo terapeutas, nei 
kokios buvo kliento reakcijos į šiuos terapeuto teiginius. Tačiau 
paaiškėjo, kad supratimo laipsnis gali būti įvertintas remiantis vien 
šiomis terapeuto reakcijomis taip pat gerai, kaip ir klausantis viso 
pokalbio įrašo. Atrodo, tai gana įtikinamai įrodo, kad bendraujant 
lemia kaip tik noro suprasti nuostata. 

Tirdamas emocinį santykio aspektą Seemanas (16) nustatė, kad 
sėkmė psichoterapijoje yra glaudžiai susijusi sų stipriu ir nuolat 
stiprėjančiu kliento ir terapeuto abipusiu vienas kito mėgimu ir 
pagarba. 

Įdomus Ditteso tyrimas (4) atskleidžia, koks subtilus yra šis 
santykis. Panaudodamas fiziologinį rodiklį - psichogalvaninį refleksą - 
kliento nerimo, grėsmės arba budrumo reakcijoms įvertinti, Dittesas 
palygino šio kintamojo nukrypimus su vertintojų įvertinimais, kiek 
terapeutas buvo šiltai palankus ir priimantis klientą. Nustatyta, kad 
kiekvieną kartą, kai šios terapeuto nuostatos šiek tiek susilpnėdavo, 
gerokai padidėdavo OGR pokyčių kiekis. Akivaizdu, kad patiriant 
santykį kaip mažiau saugų, organizmas susitelkia kovoti su grėsme 
net fiziologiniame lygmenyje. 

Nesistengiant integruoti šių įvairiuose tyrimuose gautų atradimų, 
galima mažų mažiausiai pastebėti, kad išryškėja keletas dalykų. 
Vienas jų tai, kad terapeuto nuostatos ir jausmai, o ne jo teorinė 
orientacija yra svarbūs. Jo naudojamos procedūros ir įgūdžiai yra 
mažiau svarbūs už jo nuostatas. Taip pat verta atkreipti dėmesį, kad 
klientui svarbu, kaip jis suvokia terapeuto nuostatas ir procedūras ir 
kad būtent šis suvokimas yra lemiantis veiksnys. 

„Dirbtiniai“ santykiai 

Pereikime prie visai kitokių tyrimų. Kai kurie iš jų gali jums 
pasirodyti nemalonūs, tačiau nepaisant to, jie atskleidžia skatinančio 
santykio prigimtį. Šie tyrimai susiję su tuo, ką galima laikyti dirb- 
tiniais santykiais. 

Verplanckas (17), Greenspoonas (8) ir kiti parodė, kad santykyje 
įmanomas operantinis verbalinio elgesio sąlygojimas. Trumpai tariant, 
jei eksperimentuotojas sako „mhm“ arba „gerai“ arba linkčioja galva po 
tam tikrų tiriamojo žodžių arba sakinių, tokių žodžių dėl jų paska- 
tinimo padaugėja. Buvo parodyta, kad panaudojant tokias procedūras 
galima pasiekti dažnesnio labai skirtingų kategorijų žodžių vartojimo, 
pavyzdžiui, daugiskaitos veiksmažodžių, priešiškumą reiškiančių 
žodžių, nuomones atskleidžiančių teiginių. Asmuo visiškai neįtaria, 
kad jis yra veikiamas šių paskatinimų. Vadinasi, naudodami selektyvų 
paskatinimą mes galėtume pasiekti, jog kitas asmuo santykyje imtų 
vartoti tuos žodžius ir teiginius, kuriuos būtume nusprendę paskatinti. 

Dar toliau sekdamas Skinnerio ir jo bendradarbių atskleistais 
operantinio sąlygojimo principais, Lindsley (12) parodė, kad galima 
užmegzti „pagalbos santykį“ tarp chroniško schizofreniko ir 
automato. Automatas, primenantis prekybinį automatą, gali būti 
programuojamas įvairiausių tipų elgesiui skatinti. Iš pradžių jis 
skatina klientą - saldainiu, cigarete arba parodydamas paveikslėlį — 
kai šis paprasčiausiai paspaudžia svirtelę. Tačiau automatą galima 
suprogramuoti taip, kad daug kartų paspaudus svertą pieno lašeliais 
bus pamaitintas atskirame aptvare esantis alkanas kačiukas. Šiuo 
atveju pasitenkinimas yra altruistinis. Kuriami planai skatinti panašų 
socialinį arba altruistinį elgesį, nukreiptą į kitą pacientą, kuris yra 
gretimame kambaryje. Vienintelis elgesio rūšių, kurios galėtų būti 
formuojamos, apribojimas priklauso nuo eksperimentatoriaus 
išradingumo mechanikos srityje. 

Lindsley nurodo, kad kai kurių pacientų klinikinė būsena tapo 
daug geresnė. Asmeniškai man labai stiprų įspūdį padarė vienas 
aprašytas pacientas, kuriam žymus chroniškas sutrikimas sumažėjo 
tiek, kad jam buvo leista laisvai judėti ligoninės teritorijoje, ir šis 
pokytis buvo aiškiai susijęs su jo bei automato sąveika. Tuomet 
eksperimentatorius nusprendė ištirti eksperimentinio užgesimo 
reakciją, kuri, kalbant paprasčiau, reiškia, kad ir kiek tūkstančių 
kartų būtų paspaudžiama svirtelė, jokio paskatinimo tai nebesuteiks. 
Pacientas palaipsniui ėmė regresuoti, tapo vis netvarkingesnis, neben- 

draujantis ir neteko privilegijos laisvai judėti. Šis (mane) jaudinantis 
atsitikimas, regis, patvirtina tiesą, jog, net bendraujant su automatu, 
būtinas pasitikėjimas tam, kad santykis būtų naudingas. 

Dar vieną įdomų dirbtinio santykio tyrimą atliko Harlowas su 
bendradarbiais (10), šįkart tirdami beždžiones. Beždžionių kūdikiams, 
atskirtiems nuo motinų beveik iš karto po gimimo, vienoje eksperi- 
mento dalyje buvo pateikiami du objektai. Vienas jų galėtų būti 
pavadintas „šiurkščia motina“ - tai buvo pasviręs metalinio tinklo 
cilindras su įtaisytu jame žinduku, kurį kūdikis galėjo Žįsti. Kitas 
buvo „švelnia motina“ - panašus cilindras, padarytas iš porolono ir 
frotinio audinio. Net jei mažylis visą maistą gaudavo iš „šiurkščios 
motinos“, jis aiškiai ir vis dažniau pirmenybę teikdavo „švelniajai 
motinai“. Vaizdo įrašai parodo, kad jis akivaizdžiai „prisiriša“ prie šio 
objekto, žaidžia su juo, džiaugiasi juo, ieško saugumo, įsikibdamas 
į jį, Kai arti pasirodo nežinomi objektai, ir panaudoja šią saugią 
priedangą kaip namus, kuriuose rengiamasi žygiams į gąsdinantį 
pasaulį. Tarp daugelio įdomių ir provokuojančių šio tyrimo išvadų 
viena atrodo visiškai akivaizdi. Joks maisto kiekis negali pakeisti tam 
tikrų suvokiamų savybių, reikalingų kūdikiui ir jo trokštamų. 


Du naujausi tyrimai 

Baigsiu šią plačią - ir tikriausiai gluminančią - tyrimų apžvalgą 
dviejų labai naujų tyrimų ataskaita. Pirmuoju yra Endso ir Page'o 
atliktas eksperimentas (5). Dirbdami su sunkiais chroniškais 
alkoholikais, hospitalizuotais valstijos ligoninėje šešiasdešimčiai 
dienų, jie išmėgino tris skirtingus grupinės psichoterapijos metodus. 
Jie tikėjosi, kad efektyviausių metodu bus terapija, pagrįsta dviejų 
veiksnių išmokimo teorija. Antruoju turėjo būti į klientą orientuota 
terapija. Psichoanalitiškai orientuota terapija turėjo būti mažiausiai 
etektyvi. Rezultatai parodė, kad išmokimo teorija grindžiama terapija 
buvo ne tik nenaudinga, bet netgi šiek tiek žalinga. Jos rezultatai 
buvo menkesni nei kontrolinės grupės, kurioje jokia terapija nebuvo 
taikyta. Analitiškai orientuota psichoterapija sukėlė kai kuriuos 
teigiamus pokyčius, o į klientą orientuota grupinė terapija buvo 
susijusi su daugiausia teigiamų pokyčių. Pakartotiniai duomenys, 
gauti po pusantrų metų, patvirtino ligoninėje atliktų tyrimų 
rezultatus. Pacientams, kuriems taikyta į klientą orientuota terapija, 
išliko didžiausias pagerėjimas. Po jų sekė analitinės, po to - kontrolinės 


grupės pacientai. Mažiausiai pagerėjo tie pacientai, kuriems taikyta 
išmokimo teorija grindžiama terapija. 

Suglumintas šio tyrimo, neįprasto tuo, kad metodas, kuriam 
atstovavo jo autoriai, pasirodė besąs mažiausiai efektyvus, mįslės 
įminimą tikiuosi aptikęs elgesio teorija grindžiamos terapijos aprašyme 
(13). Iš esmės ją sudarė: a) nurodymas ir įvardijimas tų elgesio būdų, 
kurie pasirodė esantys neefektyvūs, b) kartu su klientu atliekamas 
objektyvus tokio elgesio priežasčių nagrinėjimas, c) efektyvesnių 
problemos sprendimo įgūdžių formavimas perauklėjimo dėka. Tačiau 
visose šiose sąveikose jų keliamas tikslas buvo išlikti neasmeniškam. 
Terapeutas „leidžia pasireikšti savo asmenybei tiek mažai, kiek tai 
įmanoma, nenusižengdamas žmogiškumui“. Terapeutas „savo veikloje 
akcentuoja asmeninį anonimiškumą, t. y. jis privalo kruopščiai vengti 
savo (terapeuto) individualių asmenybės savybių įtakos pacientui“. 
Man tai atrodo labiausiai tikėtina šio metodo nesėkmės priežastis, 
nes bandau paaiškinti šiuos faktus kitų tyrimų kontekste. Mažai 
tikėtina, kad apribodamas save kaip asmenybę ir žiūrėdamas į kitą 
asmenį kaip į objektą būsi naudingas. 

Paskutinis tyrimas, kurį noriu pristatyti, yra tas, kurį ką tik baigė 
Halkides (9). Ji pradėjo mano teorine formuluote apie terapiniams 
pokyčiams būtinas ir pakankamas sąlygas (15). Ji iškėlė hipotezę, 
kad egzistuoja reikšmingas ryšys tarp teigiamų kliento asmenybės 
pokyčių masto ir keturių konsultanto kintamųjų: a) kiek konsultantas 
yra empatiškas suprasdamas klientą; b) kiek konsultantas jaučia 
klientui teigiamą nuostatą (besąlyginį palankumą); c) kiek konsul- 
tantas yra nuoširdus, kiek jo Žodžiai atitinka jo paties vidinę būseną; 
d) kiek konsultanto reakcija atitinka kliento jausmų intensyvumą. 

Siekdama ištirti šias hipotezes ji, panaudojusi daugialypius 
objektyvius kriterijus, pirmiausia atrinko dešimt atvejų, kurie galėtų 
būti apibūdinti kaip „sėkmingiausi“, ir dešimt „nesėkmingiausių“ 
atvejų. Tada iš kiekvieno atvejo parinko pradinių ir vėlesnių pokalbių 
įrašus. Atsitiktine tvarka iš kiekvieno pokalbio išskyrė po devynis 
sąveikos elementus - kliento teiginį ir konsultanto atsakymą. Taip iš 
kiekvieno atvejo gavo po devynias ankstyvąsias ir devynias vėles- 
niąsias sąveikas. Ji turėjo kelis šimtus sąveikų, kurias vėlgi išdėstė 
atsitiktine tvarka. Po ankstyvojo pokalbio nesėkmingame atvejyje 
ištraukos galėjo sekti sėkmingo atvejo vėlyvojo pokalbio ištrauka ir t. t. 

Trys vertintojai, nežinoję nei pačių atvejų, nei jų sėkmingumo, nei 
ištraukų šaltinių, keturis kartus išklausė šiuos įrašus. Kiekvieną 

ištrauką jie vertino septynių balų skale, pirmąjį kartą pagal empatijos 
laipsnį, antrąjį - pagal teigiamą konsultanto nuostatą Kliento atžvilgiu, 
trečiąjį - pagal konsultanto buvimą savimi arba jo nuoširdumą ir 
ketvirtąjį - pagal tai, kiek konsultanto reakcija atitinka kliento 
pasisakymo emocinį intensyvumą. 

Manau, kad visi mes, žinoję apie šį tyrimą, laikėme jį labai 
rizikingu sumanymu. Ar pajėgs vertintojai, klausydamiesi mažų 
sąveikos elementų, patikimai įvertinti tokias subtilias savybes kaip 
minėtosios? Ir net jei vertinimai bus gana patikimi, ar galės aštuo- 
niolika iš kiekvieno atvejo atrinktų konsultanto-kliento sąveikų — 
minutės trukmės bandinių, paimtų iš šimtų ir tūkstančių tokių 
sąveikų, buvusių kiekviename atvejyje —- turėti kokį nors ryšį su 
terapijos rezultatu? Tikimybė atrodė menka. 

Rezultatai yra stebinantys. Pasirodė, kad įmanoma pasiekti labai 
patikimą vertintojų nuomonių sutapimą. Daugumos įvertinimų 
tarpusavio koreliacija buvo tarp 0,80 ir 0,90, išskyrus paskutinįjį 
kintamąjį. Nustatyta, kad aukštas empatinio supratimo laipsnis 
reikšmingai susijęs 0,001 patikimumo lygmeniu su sėkmingesniais 
atvejais. Aukštas besąlygiškai teigiamo požiūrio laipsnis taip pat buvo 
susijęs labiau sėkmingais atvejais 0,001 patikimumo lygmeniu. Net 
konsultanto nuoširdumo ar darnos įvertinimas - laipsnis, kuriuo jo 
žodžiai atitiko jausmus - buvo susijęs su sėkmingu rezultatu ir vėlgi 
0,001 patikimumo lygmeniu. Tiktai jausminės išraiškos intensyvumo 
atitikmens tyrimo rezultatai buvo dviprasmiški. 

Įdomu ir tai, jog aukšti šių kintamųjų įvertinimai nebuvo patikimai 
labiau susiję su vėlesniųjų pokalbių ištraukomis, palyginti juos su 
ankstyvųjų pokalbių ištraukomis. Tai reiškia, kad konsultanto nuos- 
tatos buvo gana pastovios visuose pokalbiuose. Jei konsultantas buvo 
labai empatiškas, toks jis buvo nuo pradžios iki pabaigos. Jei jis 
stokojo nuoširdumo, tai buvo būdinga ir ankstyviesiems, ir vėlesnie- 
siems pokalbiams. 

Kaip ir kiekvienas darbas, šis tyrimas irgi ribotas. Jis nagrinėja 
tik tam tikro tipo pagalbos santykį, psichoterapiją. Jame buvo tiriami 
keturi reikšmingais laikyti kintamieji. Galbūt yra daug kitų. Nepaisant 
to, šis darbas yra svarbus pagalbos santykių tyrimo pasiekimas. 
Pamėginsiu pristatyti atradimus pačiu paprasčiausiu iš įmanomų 
būdų. Jie rodo, kad konsultanto sąveikos su klientu kokybė gali būti 
gana patikimai įvertinama remiantis labai mažu jo elgesio pavyzdžiu. 
Jie taip pat reiškia, kad jei konsultantas yra darnus arba aiškus, 

todėl jo žodžiai atitinka jo jausmus ir nesiskiria tarpusavyje, jeigu 
konsultantui klientas patinka besąlygiškai ir jei konsultantas 
supranta pagrindinius kliento jausmus taip, kaip juos suvokia pats 
klientas, tai yra labai didelė tikimybė, kad šis pagalbos santykis bus 
efektyvus. 


Kelios pastabos 

Tokie tad yra keli iš tyrimų, bent iš dalies apibūdinančių 
pagalbos santykio prigimtį. Juose buvo tiriami skirtingi problemos 
aspektai. Juose remtasi labai įvairiais teoriniais kontekstais, naudoti 
įvairūs metodai. Jų negalima tiesiogiai palyginti tarpusavyje. Vis dėlto 
jie, man regis, iškelia kelis teiginius, kuriuos galima gana drąsiai 
pasakyti. Akivaizdu, kad santykiai, kurie padeda, pasižymi kitokiomis 
savybėmis nei tie santykiai, kurie yra nenaudingi. Šios juos skiriančios 
savybės pirmiausia susijusios su pagalbą teikiančio asmens 
nuostatomis ir su tuo, kaip santykį suvokia „pagalbą gaunantysis“. 
Lygiai taip pat aišku, kad lig šiol atlikti tyrimai nesuteikia mums jokių 
galutinių atsakymų nei į klausimą, kas yra pagalbos santykis, nei į 
klausimą, kaip jis turėtų būti kuriamas. 


Kaip aš galiu sukurti pagalbos santykį? 

Tikiu, kad mes visi, dirbantys Žmogiškųjų santykių srityje, susidu- 
riame su panašia problema, taikydami tokias tyrimais atskleistas 
žinias. Negalime aklai vadovautis šiais atradimais ir mechaniškai juos 
taikyti, nesugriaudami tų asmeninių savybių, kurių vertę tyrimai ir 
atskleidė. Man atrodo, kad turime remtis šiais tyrimais, patikrindami 
jų teisingumą savo pačių patyrimu ir keldami naujas ir toliau 
siekiančias asmenines hipotezes, kurias panaudotume ir patikrintume 
būsimuosiuose mūsų pačių asmeniniuose santykiuose. 

Todėl, užuot mėginęs pasakyti jums, kaip turėtumėte panaudoti 
mano pateiktus atradimus, norėčiau papasakoti apie klausimus, 
kurie man kilo šių tyrimų ir mano paties klinikinės patirties dėka, bei 
apie kai kurias pradines ir kintančias hipotezes, lėmusias manąjį 
elgesį santykiuose, kurie, kaip tikėjausi, galėjo būti pagalbos santy- 
kiais — su studentais, darbuotojais, šeimos nariais arba klientais. 
Pamėginsiu išvardyti šiuos klausimus ir samprotavimus. 

1. Ar aš galiu būti toks, kokį kitas asmuo suvoks kaip vertą 
pasitikėjimo, tikrą, nuoseklų Žmogų tikrąja šių žodžių prasme? Tiek 
tyrimai, tiek patyrimas liudija, kad tai labai svarbu, ir, metams bėgant, 

tikiuosi, kad atradau gilesnius ir teisingesnius atsakymus į šį klausimą. 
Man atrodydavo, kad jeigu įvykdysiu visas išorines pasitikėjimo 
salygas - nepraleisiu susitikimų, gerbsiu pokalbių konfidencialumą ir 
t. t., - jeigu taip pat nuosekliai elgsiuosi pokalbių metu, tai ši sąlyga bus 
įgyvendinta. Tačiau patyrimas parodė, kad, pavyzdžiui, rodydamas 
priėmimą tuo metu, kai iš tiesų esu suerzintas ar skeptiškas, arba 
jaučiu kurį kitą nepriėmimo jausmą, galų gale tikrai būsiu suvoktas 
kaip nenuoseklus ir nepatikimas. Aš supratau, kad, norėdamas būti 
patikimas, nebūtinai turiu būti rigidiškai pastovus, bet turiu būti gana 
tikras. Terminas „kongruentus“ yra žodis, kurį vartojau aprašydamas 
tai, koks norėčiau būti. Jis reiškia, kad visus savo jausmus ar 
nuostatas, kad ir kokie jie būtų, aš suvokiu. Tą akimirką, kai iš tiesų 
taip nutinka, aš būnu vieningu ar integruotu asmeniu, todėl galiu būti 
tuo, kuo iš tikrųjų esu. Tokia yra realybė, kurią, kaip aš pastebiu, kiti 
patiria kaip tikrą. 

2. Kitas labai artimas klausimas yra toks: ar aš pajėgiu atskleisti 
save kaip asmenį tiek, kad tai, koks esu, būtų suvokiama nedvi- 
prasmiškai. Esu įsitikinęs, kad daugumą mano nesėkmių, mėginant 
užmegzti pagalbos santykį, galima paaiškinti neigiamais atsakymais 
į šiuos du klausimus. Tada, kai kitas asmuo mane erzina, bet aš to 
nesuvokių, mano bendravime slypi prieštaringi pranešimai. Mano 
žodžiai perteikia vieną žinią, bet aš tuo pačiu metu subtiliai perteikiu 
ir susierzinimą, kurį jaučiu, o tai glumina kitą asmenį ir jis tampa 
nepasitikintis, nors jis gali ir nežinoti sunkumų priežasties. Kai aš, 
būdamas tėvu arba terapeutu, mokytoju arba administratoriumi, 
nesugebu išgirsti to, kas vyksta manyje, nesugebu, nes ginuosi nuo 
savųjų jausmų, mane ištinka tokio pobūdžio nesėkmė. Tai paskatino 
manyti, kad pati svarbiausia pamoka kiekvienam, kuris tikisi užmegzti 
tam tikrą pagalbos santykį, yra tai, jog saugu būti atviram ir tikram. 
Jeigu konkrečiame santykyje aš pakankamai darnus, jeigu jokie 
šiame santykyje svarbūs jausmai nėra paslėpti nuo manęs arba nuo 
kito asmens, tada galiu būti beveik tikras, kad santykis bus naudingas. 

Kitais Žodžiais galima būtų pasakyti, ir tai gali jums nuskambėti 
keistai, kad jeigu galiu užmegzti pagalbos santykį su savimi, jeigu 
galiu būti jautrus ir priimantis savo paties jausmus, tada labai 
tikėtina, kad galėsiu sukurti pagalbos santykį ir su kitu. 

Bet leisti sau būti tokiam, koks esu, ir leisti atsiskleisti kito 
žmogaus akivaizdoje yra pats sunkiausias iš visų man žinomų 
uždavinių, vienas iš tų, kurių niekada iki galo neįgyvendinau. Tačiau 

suvokdamas, kad tai yra mano uždavinys, aš labai daug gavau, nes 
sugebėjau pamatyti, kas yra blogai painiuose tarpasmeniniuose 
santykiuose, ir grąžinti juos į konstruktyvias vėžes. Tai reiškė, kad jei 
ketinau skatinti kitų asmeninį augimą, jiems būnant santykyje su 
manimi, pats privalėjau augti, ir nors šis augimas dažnai buvo 
skausmingas, jis buvo ir praturtinantis. 

3. Trečiasis klausimas: ar galiu sau leisti jausti teigiamas - šilumos, 
rūpesčio, mėgimo, susidomėjimo, pagarbos - nuostatas kito asmens 
atžvilgiu. Tai nėra lengva. Pastebiu savyje ir manau, kad dažnai matau 
kituose tam tikrą šių jausmų baimę. Mes būgštaujame, kad, leidę sau 
laisvai jausti šiuos teigiamus jausmus kitų asmenų atžvilgiu, galime 
būti jų sugauti. Jie gali kelti mums reikalavimus arba gali apvilti 
mūsų pasitikėjimą, ir mes bijome šių padarinių. Todėl esame linkę 
išlaikyti atstumą tarp savęs ir kitų - atsiribojimą, „profesinę“ nuostatą, 
nuasmenintą santykį. 

Esu gana tvirtai įsitikinęs, kad viena svarbių kiekvienos srities 
profesionalizavimo priežasčių yra ta, kad jis padeda išsaugoti šį 
atstumą. Medicinos srityse kuriame įmantrias diagnostines formuluotes, 
žiūrėdami į žmogų kaip į objektą. Mokydami ir administruodami 
kuriame visas įmanomas įvertinimo procedūras, todėl asmuo vėl 
suvokiamas kaip objektas. Taip mes, mano įsitikinimų, apsaugome save 
nuo rūpinimosi kitu, kuris būtų neišvengiamas, jei pripažintume 
santykį esant santykiu tarp dviejų asmenų. Tikru pasiekimu tampa 
galimybė patirti, nors ir tik tam tikruose santykiuose arba tik tam 
tikrais šių santykių momentais, kad rūpintis saugu, kad saugu 
susieti save su kitu asmeniu, kuriam jaučiame teigiamus jausmus. 

4. Kitas klausimas, kurio svarba man atsiskleidė per mano paties 
patyrimą: ar galiu būti gana stiprus, kad pajėgčiau būti atsiskyręs nuo 
kitų. Ar pajėgiu tvirtai gerbti savo paties jausmus taip pat kaip ir 
kito? Ar galiu pripažinti, o reikalui esant, ir parodyti savo paties 
jausmus kaip kažką, priklausantį man ir atskirą nuo kito jausmų? Ar 
esu gana stiprus kaip atskiras žmogus ir galiu išlikti nesugniuždytas 
kito depresijos, neišgąsdintas jo baimės ir neįklampintas į jo 
priklausomybę? Ar mano vidinis aš gana tvirtas suprasti, kad manęs 
nesugriaus jo pyktis, neapims poreikis priklausyti ir nepavergs jo 
meilė, kad išliksiu atskirai nuo jo su savaisiais jausmais ir teisėmis? 
Kai pajėgiu laisvai jausti šią stiprybę, kuri slypi buvime atskiru 
asmeniu, pamatau, kad galiu leisti sau daug geriau suprasti ir priimti 
kitą, nes nebebijau prarasti savęs. 

5. Kitas klausimas glaudžiai susijęs su ankstesniuoju. Ar aš 
jaučiuosi gana saugus, kad leisčiau kitam būti atskiru asmeniu? Ar 
galiu leisti jam būti tuo, kuo jis yra - sąžiningu arba apgaudinėjančiu, 
vaikišku arba brandžiu, apimtu nevilties arba pernelyg pasitikinčiu 
žmogumi? Ar galiu suteikti jam laisvę būti? O gal manau, kad jis 
turėtų vadovautis mano patarimu arba likti priklausomas nuo manęs, 
arba mėgdžioti mane? Man tai primena įdomų nedidelį Farsono (6) 
atliktą tyrimą, kuriame buvo nustatyta, kad blogiau adaptuotas ir 
mažiau kompetentingas konsultantas yra linkęs įteigti klientams 
konformiškumą ir dirbti su klientais, kurie seka juo. Kita vertus, 
geriau adaptuotas ir kompetentingesnis konsultantas gali daugelio 
pokalbių metu bendrauti su klientu, neribodamas jo laisvės ugdyti 
savąją asmenybę, visai nepriklausomą nuo terapeuto asmenybės. 
Būčiau linkęs priklausyti antrajai grupei tiek būdamas tėvu, tiek 
supervizoriumi ar konsultantu. 

6. Kitas klausimas, kurį sau užduodu: ar galiu sau leisti visiškai 
pasinerti į kito asmens jausmų ir asmeninių prasmių pasaulį ir 
matyti jį jo akimis? Ar galiu įžengti į jo asmeninį pasaulį tiek, kad 
visai išnyktų noras jį vertinti arba teisti? Ar galiu įeiti į jį taip jautriai, 
kad galėčiau jame judėti laisvai, netrypdamas prasmių, kurios jam 
tokios brangios? Ar galiu jausti jį tiek jautriai, kad galėčiau suprasti 
ne tik tas jo patyrimo prasmes, kurios jam akivaizdžios, bet ir tas 
prasmes, kurios tik numanomos, kurias jis suvokia tik miglotai arba 
kaip sumaištį. Ar galiu plėsti šį supratimą be ribų? Prisimenu klientą, 
kuris pasakė: „Kai tik sutinku asmenį, tuo metu suprantantį dalį 
manęs, visuomet pasiekiame tašką, kuriame manęs vėl nebesu- 
pranta...Tai, ko aš taip atkakliai ieškojau, buvo žmogus, kuris 
suprastų.“ | 

Pastebiu, kad man lengviau pasiekti šitokį supratimą ir jį 
perteikti individualiems klientams nei studentams auditorijoje arba 
bendradarbiams grupėje, kuriai priklausau. Kyla stipri pagunda 
„pataisyti“ studentus arba atkreipti bendradarbio dėmesį į jo mąstymo 
klaidas. Tačiau jeigu šiose situacijose galiu sau leisti suprasti kitus, tai 
praturtina abi šalis. O terapijoje man dažnai didelį įspūdį daro tai, 
kad net minimalus empatinis supratimas - negrabi ir klaidinga 
pastanga išnarplioti sudėtingą kliento prasmę - yra vertingas, nors, 
be abejonės, didžiausia nauda gaunama tada, kai galiu suvokti ir 
aiškiai suformuluoti jo patyrimo prasmę, kuri jam pačiam yra neaiški 
ir paini. 

7. Dar vienas klausimas - ar pajėgiu priimti kiekvieną šio kito 
asmens asmenybės aspektą, atskleidžiamą man? Ar galiu jį priimti 
tokį, koks jis yra? Ar galiu perteikti šią nuostatą? O gal aš galiu jį 
priimti tik santykinai, pripažindamas vienus jo jausmų aspektus ir 
tylomis arba atvirai nepritardamas kitiems aspektams? Patyriau, kad 
jeigu mano nuostata yra santykinė, tie kito individo asmenybės 
aspektai, kurių negaliu visiškai pripažinti, negali kisti arba vystytis. 
O kai aš - vėliau ir kartais pernelyg vėlai - mėginu suprasti, kodėl 
nepajėgiau pripažinti kito asmens visais atžvilgiais, paprastai 
pamatau, kad taip atsitiko dėl to, kad mane gąsdino kuris nors jo 
jausmų aspektas. Jeigu noriu būti naudingesnis kitiems, privalau 
pats augti ir priimti tais atžvilgiais save. 

8. Labai praktišką temą paliečia šis klausimas: ar galiu santykyje 
elgtis taip jautriai, kad mano elgesys nebūtų suvokiamas kaip grėsmė? 
Darbas, kurį mes pradėjome - fiziologinių psichoterapijos Komponentų 
tyrimas - patvirtina Ditteso tyrimo rezultatus, parodžiusius, kaip 
jautriai Žmonės į grėsmę reaguoja fiziologiniais pokyčiais. Psichogal- 
vaninis refleksas - odos laidumo rodiklis - akivaizdžiai pablogėja, kai 
terapeutas pasako kokį nors Žodį, tik truputį stipresnį už kliento 
jausmus. O reaguodama į frazę: „Jūs iš tiesų atrodote sutrikęs“, 
savirašio adatėlė beveik nukrypsta už popieriaus krašto. Mano 
troškimas išvengti net tokių mažų grėsmių susijęs ne su mano perdėtu 
jautrumu dėl kliento. Jis paprasčiausiai susijęs su patirtimi grįstu 
įsitikinimu, kad jei aš maksimaliai išvaduosiu klientą nuo išorinės 
grėsmės, jis galės pradėti suvokti savuosius vidinius jausmus ir 
koniliktus, kurie jam atrodo grėsmingi, ir įveikti juos. 

9. Atskiras, tačiau svarbus ankstesnio klausimo aspektas: ar 
galiu išlaisvinti jį nuo išorinio įvertinimo grėsmės. Beveik kiekvienoje 
mūsų gyvenimo fazėje - namuose, mokykloje, darbe - mes esame 
veikiami išorinių įvertinimų bausmėmis ir paskatinimais. „Tai gerai“, 
„tai niekam tikę“, „tai verta aukščiausio pažymio“, „tai nesėkmė“, „tai 
geras konsultavimas“, „tai blogas konsultavimas“. Tokie sprendimai 
yra mūsų gyvenimo dalis nuo kūdikystės iki senatvės. Tikiu, kad jie 
turi visuomeninę vertę tokioms institucijoms ir organizacijoms kaip 
mokyklos ir profesijos. Matau, kad kaip ir visi kiti pernelyg dažnai 
taip vertinu. Tačiau patyriau, kad tokie vertinimai neskatina asmeninio 
augimo, todėl netikiu, kad jie yra sudedamoji pagalbos santykio dalis. 
Gan įdomu tai, kad teigiamas įvertinimas galų gale yra toks pat 
grėsmingas kaip ir neigiamas, nes kam nors sakydami, kad jis yra 

geras, mes parodome, kad taip pat turime teisę pasakyti jam, kad jis 
blogas. Todėl aš nutariau, kad kuo labiau santykį saugosiu nuo 
sprendimų ir vertinimų, tuo labiau tai leis kitam asmeniui suprasti, 
kad vertinimų šaltinis, atsakomybės centras glūdi jame pačiame. Galų 
gale jo patyrimo prasmė ir vertė yra kažkas priklausančio nuo jo paties 
ir jokie išoriniai vertinimai negali to pakeisti. Todėl turėčiau siekti 
sukurti santykį, kuriame nevertinčiau kito asmens net savo jausmuose. 
Tai, tikiu, padėtų jam tapti atsakingu asmeniu. 

10. Ir paskutinis klausimas: ar galiu bendrauti su šiuo kitu 
individu kaip su tapimo procese esančiu asmeniu, ar liksiu suvaržytas 
jo ir savo praeities. Jeigu susitikęs su juo laikau jį nebrandžiu vaiku, 
neišmanančiu studentu, neurotiiška asmenybe ar psichopatu, 
kiekviena šių mano idėjų apribos jo galimybes santykyje. Martinas 
Buberis, Jeruzalės universiteto filosofas egzistencialistas, vartoja 
frazę „patvirtinti kitą“, kuri man yra labai svarbi. Jis sako: „Patvir- 
tinimas reiškia... visų kito asmens galimybių pripažinimą... Aš galiu 
jame atpažinti, pažinti asmenį, kokiu jis buvo sukurtas tapti... Aš 
patvirtinu savyje, o po to ir jame pačiame jo galimybes, kurios... 
dabar gali būti išvystytos, gali atsiskleisti“ (3). Jei žiūriu į kitą Žmogų 
kaip į kažką nekintamą, jau diagnozuotą ir klasifikuotą, jo praeities 
jau suformuotą, tada aš patvirtinu šią ribotą hipotezę. Jei aš matau 
jį kaip tampantį, tada darau viską, ką galiu, kad patvirtinčiau arba 
padaryčiau jo galimybes realias. 

Čia matau sutariančius operantinio sąlygojimo srityje dirbančius 
Verplancką, Lindsley ir Skinnerį su Buberiu, filosofu ir mistiku. Jie 
sutaria bent jau iš principo, apytikriai. Jeigu žiūriu į santykį tik kaip 
į galimybę paskatinti kitame tam tikro tipo Žodžius ar nuomones, 
tada esu linkęs patvirtinti kitą asmenį kaip objektą - iš esmės 
mechaninį, manipuliacijoms pasiduodantį objektą. Ir jeigu tai laikau 
jo galimybe, jis ima elgtis taip, kad jo elgesys patvirtina šią hipotezę. 
Jeigu, kita vertus, žiūriu į santykį kaip į galimybę „paskatinti“ viską, 
kuo asmuo yra su visomis jo potencialiomis galimybėmis, jis ims 
elgtis taip, kad pasitvirtins ši hipotezė. Tada aš, pavartodamas 
Buberio terminą, patvirtinu jį kaip gyvą asmenį, gebantį kūrybiškai 
vidujai vystytis. Aš teikiu pirmenybę šio tipo hipotezei. 


05 


Pabaiga 

Pirmojoje šio straipsnio dalyje apžvelgiau tyrimų indėlį į mūsų 
žinias apie santykius. Tada, stengdamasis turėti šiuos tyrimus 
omenyje, pateikiau klausimus, kurie kyla man iš vidaus, subjektyviai, 
kai aš kaip asmuo užmezgu santykius. Jei pats galėčiau atsakyti 
teigiamai į visus savo iškeltus klausimus, tai, esu tuo įsitikinęs, 
kiekvienas santykis, kuriame dalyvaučiau, būtų pagalbos santykiu, 
būtų susijęs su augimu. Tačiau aš negaliu teigiamai atsakyti į 
daugumą šių klausimų. Galiu tik artėti teigiamų atsakymų link. 

Dėl to man kilo didelis įtarimas, kad optimalus pagalbos santykis 
yra santykis, kurį gali sukurti psichologiškai brandus asmuo. Arba, 
kitaip tariant, tai, kiek galiu kurti santykius, skatinančius kitų kaip 
atskirų asmenų brendimą, parodo, kiek subrendęs esu aš pats. Kai 
kuriais atžvilgiais ši mintis trikdo, tačiau kartu ji teikia vilčių ir meta 
iššūkį. Ji parodo, kad jei aš domiuosi pagalbos santykių kūrimu, 
prieš mano akis - patrauklus visą gyvenimą trunkantis darbas, 
vedantis vystymosi link ir atskleidžiantis mano augimo galimybes. 

Lieku su nemalonia mintimi, kad tai, ką šiame straipsnyje 
atskleidžiau sau pačiam, gali būti mažai susiję su jūsų interesais ir 
jūsų darbu. Jeigu taip, apgailestauju. Tačiau bent iš dalies mane 
nuramina tai, kad visi mes, dirbantys žmogiškųjų santykių srityje ir 
siekiantys suprasti esminius šios srities dėsningumus, prisidedame 
prie paties svarbiausio šiuolaikinio pasaulio reikalo. Jei mes stengiamės 
suvokti savo kaip administratorių, mokytojų, konsultantų švietimo 
srityje, profesinių konsultantų, terapeutų tikslus, sprendžiame 
problemą, kuri lems šios planetos ateitį, nes ateitis priklauso ne nuo 
gamtos mokslų. Ji priklauso nuo mūsų, nuo tų, kurie stengiasi 
suprasti ir yra susiję su sąveikomis tarp Žmonių, kurie siekia kurti 
pagalbos santykius. Todėl tikiuosi, kad mano sau pačiam iškelti 
klausimai, suteikdami tam tikrą supratimą ir perspektyvą, bus šiek 
tiek naudingi ir jums, siekiantiems savais būdais skatinti augimą 
savuosiuose santykiuose. 

4 skyrius 


KA MES ŽINOME APIE PSICHOTERAPIJĄ - 
OBJEKTYVIAI IR SUBJEKTYVIAI 


1960 metų pavasarį mane pakvietė į Kalifornijos technologijos 
institutą dalyvauti „Amerikos lyderių“ programoje, kurią rėmė Kal 
Techo YMCA organizacija, rengianti daugumą kultūrinių instituto 
programų. Vieną šio keturių dienų vizito dieną man buvo pasiūlyta 
perskaityti pranešimą fakulteto studentams ir darbuotojams. 
Labai norėjau papasakoti apie psichoterapiją taip, kad mane 
suprastų fizikos mokslų atstovai, ir tikėjausi, kad geriausiai tam 
padės terapijos tyrimų atradimų santrauka. Kita vertus, norėjau, 
kad visiems būtų aišku, jog subjektyvus asmeninis santykis taip 
pat yra esminė terapinės kaitos dalis. Taigi pamėginau atskleisti 
abi puses. Truputį pakeičiau tekstą, tačiau iš esmės čia yra tai, ką 
kalbėjau Kal Techo auditorijai. 

Buvo malonu matyti, kad mano pranešimą gerai priėmė, tačiau 
dar maloniau yra tai, kad nuo tada nemažai asmenų, patyrusių 
terapiją, perskaitė mano rankraštį ir labai entuziastingai atsiliepė 
apie kliento asmeninio terapijos patyrimo aprašymą (antrojoje 
rankraščio dalyje). Tai džiugina, nes man labai svarbu suprasti, 
kaip klientai jaučia ir suvokia terapiją. 


įvertinant terapijos įtaką kliento asmenybei ir elgesiui. 
Paskutinius dvejus ar trejus metus pasiekta tolesnė pažanga, 
atskleidžiant pagrindines terapinio santykio sąlygas, lemiančias 
terapijos sėkmę ir skatinančias asmeninį vystymąsi psichologinės 
brandos link. Kitaip tariant, mes pasiekėme pažangos atskleisdami 
tas sudėtines santykio dalis, kurios skatina asmens raidą. 
Psichoterapija nesuteikia motyvacijos šiai raidai ar augimui. Ji 


Dies dešimtmetį psichoterapijos srityje padaryta pažanga, 

yra įgimta, panašią tendenciją vystytis ir bręsti fiziškai matome 
žmogaus organizme, kai sudaromos minimalios sąlygos jai atsiskleisti. 
Tačiau terapija atlieka labai svarbų vaidmenį, atpalaiduojant ir 
skatinant organizmo tendenciją psichologiškai vystytis ar bręsti tada, 
kai ši tendencija būna užblokuota. 


OBJEKTYVIOSIOS ŽINIOS 


Pirmojoje savo kalbos dalyje norėčiau apibendrinti žinias apie tas 
sąlygas, kurios skatina psichologinį augimą, ir šį tą iš mūsų turimų 
žinių apie psichoterapijos procesą ir psichologinio augimo ypatumus. 
Leiskite paaiškinti, ką turiu galvoje, sakydamas kad ketinu apiben- 
drinti tai, ką „žinome“. Turiu omenyje tai, kad apsiribosiu teiginiais, 
kurie yra objektyviai empiriškai pagrįsti. Pavyzdžiui, kalbėsiu apie 
psichologinio augimo sąlygas. Kiekvieną teiginį galima iliustruoti 
vienu ar keliais tyrimais, rodančiais, kad esant šioms sąlygoms 
vyksta asmenybės pokyčiai, kurių neatsiranda, kai tokių sąlygų nėra 
arba kai jos pasireiškia daug silpniau. Vieno tyrėjo teigimu, mes 
pasiekėme pažangos atskleisdami pokyčius sukeliančius pirminius 
veiksnius, kurie skatina asmenybės ir elgesio keitimąsi asmeninio 
vystymosi linkme. Žinoma, reikėtų pridurti, kad šios žinios, kaip ir 
visas mokslinis pažinimas, yra negalutinės ir, žinoma, neišsamios, jos 
gali būti modifikuotos, iš dalies paneigtos bei papildytos uoliai 
triūsiant ateityje. Nepaisant to, nėra priežasčių teisintis dėl šių 
menkų, tačiau sunkiai įgytų mūsų dabar turimų žinių. 

Norėčiau maksimaliai glaustai ir kasdiene kalba išdėstyti šiuos 
mūsų gautus rezultatus. 

Nustatyta, kad asmens vystymasis paspartėja, kai psichoterapeutas 
būna toks, koks jis iš tikrųjų yra, kai jo santykiai su klientu 
nuoširdūs, be „kaukės“ ar „fasado“, kai jis parodo jausmus, kuriuos 
tuo metu pats išgyvena. Siekdami aprašyti šią sąlygą, vartojome naują 
terminą „kongruentumas“. Jis reiškia, kad terapeutas suvokia savo 
jausmus, gali juos įsisąmoninti iki galo ir išgyventi, įsigyventi į juos ir 
tinkamai perteikti kitiems. Niekas šios sąlygos iki galo neįgyvendina, 
tačiau kuo labiau terapeutas gali įsiklausyti į tai, kas jame vyksta, ir 
kuo labiau geba be baimės pasinerti į sudėtingą savo jausmų visumą, 
tuo kongruentesnis jis yra. 

Pavyzdžiui, kiekvienas mūsų labai įvairiai juntame šią savybę. 

Vienas dalykas, kuris mus dažnai žeidžia komercinėse radijo ir 
televizijos programose, yra diktoriaus balse puikiai girdimas apsime- 
timas, vaidmens atlikimas, sakymas to, ko jis iš tikrųjų nejaučia. Tai 
nekongruentumo pavyzdys. Kita vertus, visi mes pažįstame tuos, 
kuriais pasitikime, nes jaučiame, kad jie yra tuo, kuo yra, kad mes 
bendraujame su pačiu asmeniu, o ne su mandagumo ar profesijos 
kauke. Būtent ši mūsų juntama kongruentumo savybė, kaip tyrimais 
nustatyta, susijusi su terapijos sėkme. Kuo nuoširdesnis ir 
kongruentesnis yra terapeutas, tuo didesnė tikimybė, kad pasikeis 
kliento asmenybė. 

Dabar apie antrąją sąlygą. Pokyčius skatina terapeuto šilumos, 
teigiamo požiūrio ir pripažinimo nuostata tam, kas vyksta kliento 
viduje. Joje slypi nuoširdus terapeuto noras, kad klientas pajustų 
pačius įvairiausius tuo metu kylančius jausmus: baimę, sutrikimą, 
skausmą, išdidumą, pyktį, neapykantą, meilę, drąsą arba siaubą. Ji 
reiškia, kad terapeutas rūpinasi klientu nesavanaudiškai, kad 
skatina klientą visapusiškai, o ne tik atskirus jo aspektus. Turiu 
omenyje, kad jis neskatina vienų kliento poelgių ir neslopina kitų. 
Kalbu apie pastovų teigiamą jausmą, nenulemtą jokių apribojimų ir 
vertinimų. Šią sąlygą vadiname besąlygiška pagarba. Tyrimais 
atskleista, kad kuo stipresnė ši terapeuto nuostata, tuo didesnė 
tikimybė, kad terapija bus sėkminga. 

Trečiąją sąlygą galėtume pavadinti empatiniu supratimu. Kai 
terapeutas kiekvieną akimirką junta tai, ką jaučia klientas, kai suvokia 
juos „iš vidaus“, mato juos kliento akimis ir sėkmingai atskleidžia dalį 
to, kas suprasta, savo klientui, ši trečioji sąlyga visiškai patenkinama. 

Įtariu, kad kiekvienas yra pastebėjęs, jog toks supratimas 
pasitaiko be galo retai. Retai patiriame jį patys, retai rodome kitiems. 
Vietoj jo rodome visiškai kitokį supratimą. „Aš suprantu, kas tau 
negerai“, „Suprantu, kas verčia tave taip elgtis“, „Aš taip pat esu 
susidūręs su šiais sunkumais, bet reagavau visai kitaip“, - paprastai 
tokį vertinamąjį supratimą, kuris yra grindžiamas žvilgsniu iš šalies, 
rodome kitiems ir sulaukiame iš kitų. Tačiau kai kas nors supranta, 
kaip aš jaučiuosi ir suprantu, ir nenori manęs nei analizuoti, nei 
vertinti, tai tokioje aplinkoje galiu Žydėti ir augti. Ir tyrimai patvirtina 
šį visiems žinomą reiškinį. Kai terapeutas gali pamatyti taip, kaip 
tuos išgyvenimus, kurie kiekvieną akimirką pripildo vidinį kliento 
pasaulį, mato ir jaučia klientas, neprarasdamas šiame empatijos 
procese savojo tapatumo, labai tikėtina, kad pokyčiai įvyks. 

Daugybės klientų tyrimai rodo, kad kai terapeutai laikosi šių 
trijų sąlygų ir jas bent iš dalies suvokia klientas, prasideda terapijos 
vyksmas, klientas pradeda skausmingai, bet realiai mokytis ir vystytis, 
ir abu - tiek jis pats, tiek terapeutas - laiko rezultatą sėkmingu. Mūsų 
tyrimai leidžia daryti išvadą, kad būtent tokios nuostatos, o ne 
terapeuto techninės žinios ir įgūdžiai pirmiausia lemia pokyčius 
terapijoje. 


Kaitos dinamika 

Žinoma, jūs galite paklausti: „Tačiau kodėl pagalbos siekiantis 
asmuo keičiasi į gerąją pusę, kai tam tikrą laiką bendrauja su 
psichoterapeutu esant šioms sąlygoms? Kaip tai įvyksta?“ Pamėginsiu 
labai glaustai atsakyti į šį klausimą. 

Kliento, patiriančio mano aprašytąjį terapijos santykį, reakcijos 
priklauso nuo terapeuto nuostatų. Iš pradžių, susidūręs su įdėmiai 
įsiklausančiu į jo jausmus asmeniu, jis po truputį įgyja gebėjimą 
įsiklausyti į save. Jis pradeda girdėti pranešimus, kurie ateina iš jo 
paties vidaus, - ima suvokti, kad jis yra supykęs, pripažįsta, kad yra 
išsigandęs, ir net jaučia savo drąsą, kai būna drąsus. Tapdamas 
atviresnis tam, kas jame vyksta, jis įgyja gebėjimą įsiklausyti į tuos 
savo jausmus, kuriuos visada neigdavo ir slopindavo. Jis gali įsiklausyti 
į jausmus, kurie atrodė jam tokie siaubingi arba griaunantys, arba 
nenormalūs, arba gėdingi, kad jis niekada nepajėgdavo pripažinti, jog 
jų turi. 

Kai mokosi įsiklausyti į save, jis kartu tampa priimtinesnis sau 
pačiam. Atskleisdamas vis daugiau ir daugiau slaptų ir baisių savo 
aspektų, jis pamato, kad terapeutas nuolat ir besąlygiškai gerbia jį ir 
jo jausmus. Pamažu jis ima taikyti šią nuostatą sau, pripažindamas 
save tokį, koks yra, ir todėl tampa pasirengęs toliau tobulinti save. 

Atidžiau įsiklausydamas į savo jausmus, mažiau vertindamas bei 
labiau save pripažindamas, jis tampa kongruentesnis. Jis pamato, 
kad įmanoma atsisakyti apgaulingos išorės, prie kurios buvo 
pripratęs, atsikratyti gynybiško elgesio ir daug atviriau būti tuo, kuo 
jis iš tikrųjų yra. Įvykus šiems pokyčiams, tapęs sąmoningesnis, 
labiau pripažįstantis save, mažiau gynybiškas ir atviresnis, jis 
supranta, kad pagaliau tapo laisvas keistis ir vystytis kaip natūralus 
žmogiškasis organizmas. 


Procesas 

Dabar pamėginsiu apibūdinti šį procesą faktais pagrįstais 
teiginiais, kurių kiekvienas atsirado iš empirinių tyrimų. Žinome, kad 
klientas juda keliuose kontinuumuose. Pradėjęs judėti iš taškų, 
kuriuose tuo metu yra, jis juda, sakyčiau, kylančiomis kryptimis. 

Jausmuose ir asmeninėse prasmėse jis tolsta nuo būsenos, 
kurioje jausmai yra neatpažinti, nepripažinti ir neišreikšti. Jis juda 
jausmų tėkmės, kurioje nuolat kintantys jausmai patiriami jų kilimo 
akimirką, suvokiant juos, pripažįstant ir aiškiai išreiškiant, link. 

Šis procesas apima kliento patirties išgyvenimo būdo pokyčius. 
Iš pradžių klientas yra atsiribojęs nuo savo potyrių. Pavyzdžiu galėtų 
būti intelektualizuojantis asmuo, kalbantis apie save ir savo jausmus 
abstrakcijomis ir paliekantis jus svarstyti, kas iš tikrųjų vyksta jo 
viduje. Nuo tokio atsiribojimo jis juda link betarpiško patyrimo, 
kuriame jis atvirai patiria savuosius išgyvenimus, ir žino, kad gali 
jais remtis, norėdamas atskleisti jų prasmes. 

Procesas apima kognityvinių patyrimo žemėlapių nykimą. Nuo 
rigidiškų patyrimo interpretacijų, suvokiamų kaip išoriniai faktai, 
klientas pereina prie besivystančių ir besikeičiančių lanksčių patyrimo 
prasmės paaiškinimų, sąvokų, kurias modifikuoja kiekvienas naujas 
potyris. 

Apskritai yra įrodyta, kad procesas vystosi nuo fiksuotumo, 
atitolimo nuo jausmų ir patyrimo, Aš vaizdo rigidiškumo, atitrūkimo 
nuo žmonių, beasmenio funkcionavimo. Jis vystosi link lankstumo, 
kaitos, jausmų ir patyrimo betarpiškumo ir pripažinimo, sąvokų 
kaitos, kintančio Aš savo kintančiame patyrime pamatymo, tikrumo 
ir artumo santykiuose, funkcionavimo vieningumo ir integralumo. 

Mes vis daugiau sužinome apie šį pokyčius lemiantį procesą, ir 
aš nesu tikras, kad ši labai trumpa apžvalga pakankamai atskleidžia 
mūsų atradimų įvairovę. 


Terapijos rezultatai 

Tačiau pažvelkime į terapijos padarinius, į joje atsirandančius 
santykinai pastovius pokyčius. Kaip esu minėjęs kitose dalyse, apsi- 
ribosiu teiginiais, kurie grindžiami tyrimais. Klientas keičiasi ir 
reorganizuoja savęs sampratą. Jis tolsta nuo požiūrio į save kaip sau 
pačiam nepriimtiną, nevertą pagarbos, turintį gyventi pagal kitų 
nustatytus standartus. Jis artėja prie savęs matymo vertingu asmeniu, 
savarankišku asmeniu, kuris gali turėti pagrįstus savuoju patyrimu 

standartus ir vertybes. Jo nuostatos sau tampa daug palankesnės. 
Vienas tyrimas parodė, kad prasidedant terapijai neigiamų ir 
teigiamų nuostatų savęs atžvilgiu santykis buvo keturios ir viena, o 
baigiamajame terapijos penktadalyje teigiamų nuostatų į save buvo 
du kartus daugiau nei neigiamų. Klientas tampa mažiau gynybiškas, 
todėl yra atviresnis savęs ir kitų suvokimui. Jo suvokimas tampa 
realistiškesnis ir detalesnis. Pagerėja psichologinė adaptacija, vertinant 
ją Rorschacho testu, teminės apercepcijos testu, vadovaujantis 
konsultanto įvertinimais ar kitais rodikliais. Jo tikslai ir idealai 
pakinta taip, kad tampa labiau pasiekiami. Sumažėja buvęs atotrūkis 
tarp siekiamo ir esamo Aš. Sumažėja visų rūšių įtampa: fiziologinė, 
psichologinė, nerimas. Klientas realistiškiau suvokia ir labiau 
pripažįsta kitus individus. Savo paties elgesį jis vertina kaip brandesnį, 
ir kas dar svarbiau, gerai jį pažįstantys asmenys irgi pastebi, kad jo 
elgesys tapo brandesnis. 

Šie įvairiuose tyrimuose atskleisti pokyčiai atsiranda terapijos 
metu. Kruopštūs pakartotiniai tyrimai, atlikti praėjus šešiems-aštuo- 
niolikai mėnesių po terapijos pabaigos, patvirtina, kad šie pokyčiai 
išlieka. 

Galbūt mano pateikti faktai paaiškins, kodėl aš jaučiu, kad mes 
priartėjome prie galimybės parašyti tikslią lygtį, aprašančią šią 
subtilią tarpasmeninių santykių sritį. 

Kuo labiau klientas suvoks, kad terapeutas yra tikras ar auten- 
tiškas, empatiškas, jaučiantis jam besąlygišką pagarbą, tuo labiau 
klientas tols nuo statiškos, fiksuotos, bejausmės ir nuasmenintos 
būsenos ir artės prie lankstaus, kintančio aktyvumo, grindžiamo 
subtilių asmeninių jausmų pripažinimu. Šios raidos rezultatas yra 
tai, kad asmenybė bei elgesys tampa psichologiškai sveikesni ir 
brandesni, o santykiai su savimi, kitais ir aplinka - realistiškesni. 


SUBJEKTYVUSIS VAIZDAS 


Lig šiol apie konsultavimo ir terapijos procesą kalbėjau objektyviai, 
akcentuodamas mūsų turimas žinias, aprašydamas jį kaip grubią 
lygybę, kurioje galime nors apytikriai vartoti specifinius terminus. O 
dabar leiskite man pažvelgti į šį procesą iš vidaus ir, atsižvelgiant į 
turimus faktus, parodyti šią priklausomybę tokią, kokią ją 
subjektyviai mato ir terapeutas, ir klientas. Noriu tai padaryti todėl, 

kad terapija pasireiškia kaip labai asmeniškas ir subjektyvus 
patyrimas. Siam patyrimui būdingos savybės, kuriomis jis skiriasi 
nuo objektyvių išorinių charakteristikų. 


Terapeuto patyrimas 

Terapeutui šis procesas —- naujas mėginimas užmegzti santykius. 
Jis jaučia: „Štai prieš mane kitas žmogus - mano klientas. Aš truputį 
jo prisibijau, baiminuosi jo vidinės gelmės tiek pat kiek ir savosios. 
Tačiau kai jis pradeda kalbėti, pajuntu jam pagarbą ir artumą. 
Nujaučiu, kad jam kelia siaubą vidinis jo paties pasaulis ir kad jis 
stengiasi žūtbūt jame išlikti. Norėčiau pajusti jo jausmus, norėčiau, 
kad jis žinotų, jog man jie suprantami, kad jis žinotų, jog kartu su juo 
suvokiu jo ankštą, susiaurėjusį, mažytį pasaulėlį, jog galiu Žvelgti į šį 
pasaulėlį beveik be baimės. Galbūt aš galiu padaryti, kad šis pasaulėlis 
taptų saugesnis. Norėčiau, kad mano jausmai šiame santykyje su juo 
būtų kuo aiškesni ir skaidresni, kad taptų jam suvokiama realybe, į 
kurią jis galėtų nuolat sugrįžti. Norėčiau kartų su juo leistis į 
gąsdinančią jo vidaus pasaulio kelionę, į palaidotas baimę, neapykantą 
ir meilę, kurių jis niekada nepajėgė leisti sau patirti. Suprantu, kad 
ir man, ir jam ši kelionė yra labai žmogiška ir nenuspėjama, ir galiu 
net nepajusdamas savosios baimės pasislėpti nuo kai kurių jo 
aptiktų jausmų. Žinau, kad tuo sumažinsiu savo galimybes jam 
padėti. Suprantu, kad kartais jo paties baimės privers jį matyti mane 
nemylintį ir nepripažįstantį jo, kaip įsibrovėlį, kuris jo nesupranta. 
Noriu visiškai pripažinti šiuos jo jausmus ir net tikiuosi, kad savo 
paties tikruosius jausmus atskleisiu taip aiškiai, kad vėliau jis jau 
nebegalės jų nepastebėti. Labiausiai trokštu, kad jis netikėtai pamatytų 
manyje tikrą asmenį. Man neverta jaudintis dėl to, ar mano jausmai 
yra gana „terapiški“. Kas aš esu ir ką jaučiu, yra geras pagrindas 
terapijai, jeigu aš galiu atvirai būti tuo, kuo esu, ir atskleisti tai, ką 
jaučiu, būdamas santykyje su juo. Tada ir jis galbūt galės nesibai- 
mindamas ir atvirai būti tuo, kuo yra“. 


Kliento patirtis 

O klientas savo ruožtu patiria daug sudėtingesnius išgyvenimus, 
apie kuriuos galima tik spėti. Galbūt schemiškai jo jausmų kaitą 
galima būtų taip įsivaizduoti: „Aš jo bijau. Man reikia pagalbos, tačiau 
aš nežinau, ar man pasitikėti juo. Jis galėtų pamatyti manyje tai, ko 
aš ir pats nepažįstu - gąsdinančias ir blogas savybes. Regis, jis manęs 

nesmerkia, bet nesu tuo tikras. Negaliu jam pasakoti apie tai, kas iš 
tiesų mane neramina, tačiau galių jam atskleisti kai kuriuos praeities 
įspūdžius, susijusius su mano rūpesčiu. Regis, jis supranta juos, ir aš 
galiu truputį daugiau atsiskleisti. 

Tačiau dabar, kai atskleidžiau jam dalį savo trūkumų, jis ėmė 
mane niekinti. Esu tuo įsitikinęs, nors keista, kad negalių pastebėti 
jokių atvirų jo paniekos apraiškų. Manote, kad tai, ką jam 
papasakojau, nėra jau taip smerktina? Ar gali būti, kad man neverta 
gėdytis šios savęs dalies? Aš nebejaučiuų jo paniekos man. Ir todėl 
pradedu jausti norą tęsti, tyrinėdamas save, galbūt labiau 
atsiskleisdamas. Darydamas tai pastebiu, kad jis tampa savotišku 
mano partneriu, regis, jis iš tiesų mane supranta. 

Bet dabar aš vėl išsigąstu, ir šįsyk labai stipriai. Aš nežinojau, 
kad, tyrinėdamas nežinomus savo vidinio gyvenimo užkaborius, 
patirsiu tokių jausmų, kokių niekada nesu jautęs. Tai labai keista, 
nes tam tikra prasme šie jausmai nenauji. Jaučiu, kad jie visada ten 
slypėjo. Bet jie atrodo tokie blogi ir trikdantys, kad aš niekada 
nedrįsau leisti jiems manyje tekėti. Ir dabar, išgyvendamas šiuos 
jausmus tomis valandomis, kurias praleidžiu su juo, jaučiuosi 
siaubingai nesaugus, lyg mano pasaulis byrėtų. Jis būdavo tvirtas ir 
saugus. O dabar šis pasaulis susiūbavo, į jį galima įsiskverbti ir 
pažeisti. Nėra jau taip labai malonu jausti tai, ko anksčiau visada 
bijojau. Jis dėl to kaltas. Tačiau įdomu tai, kad noriu susitikti su juo, 
nes būdamas su juo jaučiuosi saugus. 

Daugiau nebežinau, kas aš, tačiau kartais, ką nors jausdamas, 
minutėlei pasijuntu gyvu ir realiu ŽmMogumi. Mane neramina 
prieštaravimai, kuriuos atrandu savyje — vienaip elgiuosi, o kitaip 
jaučiuosi - viena galvoju, o kita jaučių. Tai labai trikdo. Be to, kartais 
mėginimas suprasti, kas tu esi, yra nuotykingas ir įkvepiantis. 
Kartais pagaunu save galvojant, kad aš, ko gero, esu vertingas asmuo, 
kad ir ką tai reikštų. 

Man ima labai patikti, nors dažnai tai skausminga, atskleisti 
kitiems tai, ką tuo metu jaučiu. Žinote, iš tiesų verta mėginti 
įsiklausyti į save ir išgirsti tai, kas vyksta tavyje. Aš daugiau jau taip 
smarkiai nesibaiminu to, kas vyksta manyje. Tai atrodo verta 
pasitikėjimo. Dalį savo praleidžiamų su juo valandų skiriu tam, kad 
„pasirausčiau“ giliai savyje ir sužinočiau, ką jaučiu. Tai bauginantis 
užsiėmimas, tačiau aš noriu Žinoti. Be to, didžiąją laiko dalį pasitikiu 
juo, ir tai padeda. Jaučiuosi gana pažeidžiamas ir jautrus, bet Žinau, 

kad jis nenori manęs sužeisti, ir net tikiu, kad jam rūpiu. Man 
atrodo, kad jeigu mėgindamas pasinerti į save, leisdamasis vis giliau, 
pajėgčiau pajusti tai, kas manyje vyksta, ir gebėčiau suprasti to 
prasmę, sužinočiau, kas esu ir ką turiu daryti. Pagaliau būdamas su 
juo kartais jaučiu, kad tai žinau. 

Aš netgi visada galiu jam pasakyti, ką jam jaučiu, ir tai ne tik 
nepribaigs mūsų santykio, ko visada bijodavau, bet sustiprins jį. Ar 
jūs manote, kad galėčiau atverti savo jausmus ir kitiems žmonėms? 
Galbūt tai irgi nebūtų pernelyg grėsminga. 

Žinote, jaučiuosi taip, lyg tapęs savimi pačiu, labai rizikuodamas 
plaukčiau gyvenimo srautu. Kartais jaučiuosi nugalėtas, kartais 
jaučiu skausmą, bet imu suprasti, kad šie potyriai nekelia mirtinos 
grėsmės. Aš nežinau aiškiai, kas aš esu, tačiau sugebu jausti 
savąsias reakcijas kiekvienu metu, ir kartais jos būna gana geru 
mano elgesio pagrindu. Gal tai ir reiškia „būti savimi“? Bet, žinoma, 
galiu taip elgtis tik todėl, kad santykyje su savuoju terapeutu 
jaučiuosi saugus. O gal galėčiau būti savimi ne tik šiame santykyje? 
Svarstau. Svarstau. Galimas dalykas, galėčiau.“ 

Tai, ką aš ką tik pateikiau, neįvyksta greitai. Tai gali užtrukti 
metų metus. Tai gali ir visai neįvykti dėl priežasčių, kurių nesame iki 
galo perpratę. Tačiau tai bent jau gali leisti pažvelgti iš vidaus į tą 
faktinį psichoterapijos proceso vaizdą, kurį mėginau atskleisti. Tai 
procesas, apimantis abu - ir psichoterapeutą, ir klientą. 


Trečia dalis 


TAPIMO ASMENIU PROCESAS 


Stebėjau procesą, leidžiantį individui terapiniuose 
santykiuose bręsti ir keistis. 


5 skyrius 
KELIOS AKIVAIZDŽIOS TERAPIJOS KRYPTYS 


Nors antroje dalyje trumpai apibūdintas kliento kaitos procesas, 
pagrindinis dėmesys skirtas santykiui, kurio dėka šie pokyčiai 
tampa įmanomi. Šiame ir kitame skyriuje pateikiama medžiaga, 
kurioje daug konkrečiau atskleidžiama, kaip klientas išgyvena 
jame vykstančius pokyčius. 

Šis skyrius man labai patinka. Jis parašytas 1951-1952 
metais, tada, kai aš iš tiesų stengiausi pajusti, o paskui atskleisti 
reiškinį, kuris man atrodė terapijoje svarbiausias. Mano knyga Į 
klientą orientuota terapija buvo ką tik pasirodžiusi, tačiau aš jau 
buvau nepatenkintas skyriumi apie terapijos procesą, kuris, aišku, 
buvo parašytas prieš gerus dvejus metus. Norėjau rasti gyvesnį 
pasakojimo apie tai, kas vyksta asmenyje, būdą. 

Todėl pasirinkau vieno kliento, kurio terapija man labai daug 
reiškė, atvejį, kurį tyrinėjau ir moksliniu požiūriu, ir, juo rem- 
damasis, pamėginau preliminariai atskleisti tuo metu manyje 
besiformuojantį terapinio proceso supratimą. Labai pasitikėjau 
savimi ir kartu abejojau, kai teigiau, kad sėkmingoje terapijoje 
klientai pajunta tikrą savęs meilę. Dar netvirčiau jaučiausi 
skelbdamas hipotezę apie tai, kad žmogaus prigimties šerdis yra 
iš esmės gera. Tada negalėjau numatyti, kad manasis patyrimas 
vis stipriau patvirtins abu šiuos teiginius. 


klientą orientuotas požiūris atskleidė, kad psichoterapijos 
procesas yra unikalus ir dinamiškas patyrimas, kiekvienam 
individui kitoks, ir vis dėlto pasižymintis dėsningumu ir tvarka, 
kurie stebina savuoju universalumu. Vis labiau stebėdamasis 
daugeliu neišvengiamų šio proceso aspektų, ėmiau jausti augantį 
susierzinimą, girdėdamas tuos pačius taip dažnai užduodamus 

klausimus apie jį: „Ar jis padeda išgydyti įkyrių būsenų neurozę?“, 
„Aišku, jūs neteigiate, kad jis panaikina psichozės pagrindą“, „Ar 
galima jį panaudoti sprendžiant šeimos problemas?“, „Ar jis padeda 
mikčiojantiems ir homoseksualistams?“, „Ar pagijimai ilgalaikiai?“ 
Šie ir kiti panašūs klausimai suprantami ir pagrįsti, kaip suprantamas 
būtų klausimas apie gama spindulių tinkamumą nušalimams gydyti. 
Tačiau jie, mano manymu, yra klaidingi, jei siekiame geriau suprasti, 
kas yra psichoterapija arba ką ji gali. Šiame skyriuje norėčiau 
panagrinėti klausimą apie šį nuostabų ir dėsningą procesą, mūsų 
vadinamą terapija, ir pamėginti iš dalies atsakyti į jį. 

Leiskite iškelti klausimą taip. Gal atsitiktinai, gal dėl įžvalgaus 
supratimo, gal dėl mokslo žinių, gal dėl mūsų meistriškumo žmo- 
giškųjų santykių srityje arba kombinuodami visus šiuos elementus 
mes išmokome sukelti įmanomą aprašyti procesą, kurio pagrindą, 
regis, sudaro nuoseklūs, dėsningi įvykiai, panašiai vykstantys 
įvairiems klientams. Mes bent jau šį tą žinome apie tas nuostatas, 
kurios sudaro sąlygas šiam procesui kilti. Žinome, kad jeigu 
terapeutas stipriai gerbia ir visiškai pripažįsta klientą tokį, koks jis 
yra, jeigu turi panašias nuostatas kliento galimybių dorotis su savimi 
ir su situacijomis, kuriose atsiduria, atžvilgiu, jei šios nuostatos 
kupinos šilumos, paverčiančios jas stipriausiu simpatijos ar meilės 
asmens esmei jausmu, jei pasiekiamas toks bendravimo gylis, kad 
klientas pradeda suvokti, jog terapeutas supranta jo jausmus ir, 
visiškai juos suprasdamas, jį pripažįsta, tada galime būti tikri dėl to, 
kad procesas jau prasidėjo. Tuomet, užuot įrodinėję, kad šis procesas 
padeda tiems tikslams, apie kuriuos galvojame (nesvarbu, kiek 
pagirtini šie tikslai galėtų būti), verčiau iškelkime vieną vienintelį 
klausimą, kuris tikrai gali paskatinti mokslo raidą. Klausimas toks: 
„Kokia šio proceso prigimtis, kokios galėtų būti jo esminės savybės, 
kokia arba kokiomis kryptimis jis vyksta ir kokie yra, jei apskritai 
yra, jo natūralūs padariniai?“ Kai Benjaminas Franklinas stebėjo 
kibirkštį, išlekiančią iš laikančio jo aitvarą laido, jis, laimei, nesusi- 
gundė tiesioginiu praktiniu jos panaudojimų. Vietoj to jis ėmė tyrinėti 
patį procesą, kuris šį reiškinį darė įmanomą. Nors daugelis pateiktų 
atsakymų buvo kupini klaidų, tyrimas buvo vaisingas, nes buvo 
užduotas teisingas klausimas. Todėl siūlau paklausti tokio klausimo 
apie psichoterapiją ir keliu jį atvirai, kad pamėgintume aprašyti, 
ištirti ir suprasti esminį procesą, kuriuo pagrįsta terapija, užuot 
mėginę iškreipti šį procesą tam, kad jis atitiktų mūsų klinikinius 

poreikius arba mūsų išankstines dogmas, ar kitose srityse gautus 
įrodymus. Pamėginkime kantriai patyrinėti šį procesą tokį, koks jis 
yra iš tikrųjų. 

Neseniai pirmą kartą pabandžiau panašiai aprašyti į klientą 
orientuotą terapiją (3). Nekartosiu čia šio apibūdinimo, tik pasakysiu, 
kad klinikiniai ir tyrimų duomenys atskleidžia tam tikras pastovias 
šio proceso charakteristikas: terapijai tęsiantis, gausėja įžvalga 
paremtų teiginių, didėja elgesio brandumas, gausėja teigiamų 
nuostatų, kinta savęs suvokimas ir priėmimas, anksčiau neigtas 
patyrimas integruojamas į savęs struktūrą, vertinimų šaltinis 
persikelia iš išorės į vidinį Aš, kinta terapijos santykis ir įvyksta 
asmenybės struktūros, elgesio bei fiziologinės būklės pokyčiai. Nors 
kai kurie šių teiginių gali pasirodyti klaidingi, juos galima laikyti 
bandymu suprasti, kalbant jos pačios terminais, į klientą orientuotos 
terapijos procesą, atskleistą klinikiniame patyrime, pažodiniuose 
terapinių atvejų magnetofoniniuose įrašuose ir keturiose dešimtyse ar 
daugiau šioje srityje atliktų tyrimų. 

Šio straipsnio tikslas - pažvelgti anapus šių duomenų ir įvardyti 
tam tikras terapijos tendencijas, kurioms buvo skirta mažiau dėmesio. 
Norėčiau apibūdinti kai kurias iš krypčių ir galutinių tikslų, kurie 
atrodo neatskiriami nuo terapijos proceso, kuriuos tik dabar 
pradėjome aiškiai pastebėti ir kurie, regis, priskirtini prie reikšmingų, 
tačiau lig šiol dar netyrinėtų atradimų. Siekdamas tiksliau atskleisti jų 
prasmes, panaudosiu vieno psichoterapinio atvejo pokalbių įrašų 
pavyzdžius. Be to, apribosiu savo svarstymus į klientą orientuotos 
terapijos procesu, nes nenoromis turėjau pripažinti tai, kad terapijos 
procesas, kryptys ir galutiniai tikslai skirtingose terapijos kryptyse 
gali skirtis. 


Potencialaus Aš pajautimas 

Vienas terapijos proceso aspektas, akivaizdus visuose atvejuose, 
galėtų būti pavadintas patyrimo įsisąmoninimu ar netgi „patirties 
patyrimu“. Pastraipos antraštėje pavadinau jį savęs pajautimu, nors 
tai irgi toli gražu ne tinkamiausias terminas. Būdamas saugus 
santykyje su į klientą orientuotu terapeutu, nejausdamas jokios 
realios arba numanomos grėsmės, klientas gali leisti sau pažinti 
įvairius savo patyrimo aspektus - tokius, kokius juos patiria savo 
jutimo ir vidaus organais, neiškreipdamas jų tam, kad jie atitiktų 
turimą savęs sampratą. Paaiškėja, kad daugelis jų smarkiai prieštarauja 

sampratai apie save, ir dažniausiai negali būti išgyvenami iki galo, 
tačiau šiame saugiame santykyje jiems gali būti leista patekti į 
sąmonę neiškraipytiems. Todėl dažnai jie atitinka tokią schemą: „Aš 
esu toks ir toks, tačiau jaučiu šį jausmą, kuris labai prieštarauja tam, 
koks esu“, „Aš myliu savo tėvus, tačiau kartais jaučiu jiems kažkokį 
mane stebinantį pyktį“, „Iš tiesų aš esu nieko vertas, tačiau kartais 
jaučiuosi geresnis už visus kitus“. Taigi iš pradžių galvojama: 
„Manasis Aš skiriasi nuo dalies mano patyrimo“. Vėliau tai keičia 
prielaida: „Galbūt manyje yra keletas skirtingų Aš, arba mano Aš 
daug prieštaringesnis nei įsivaizdavau“. Dar vėliau šį teiginį keičia 
teiginys, panašus į tokį: „Buvau įsitikinęs, kad mano patyrimas negali 
būti dalimi manęs — jis buvo pernelyg prieštaringas — tačiau dabar 
pradedu tikėti, kad mano aš gali apimti visą mano patyrimą". 

Galbūt iš dalies šio terapijos aspekto prigimtį galėtų atskleisti dvi 
misis Oak atvejo ištraukos. Misis Oak, ketvirtą dešimtį baigianti 
namų šeimininkė, kreipėsi terapinės pagalbos dėl sunkumų su 
sutuoktiniu ir šeimoje. Ji skyrėsi nuo daugelio klientų tuo, kad gyvai ir 
spontaniškai domėjosi joje pačioje vykstančiais procesais, ir susitikimų 
su ja įrašuose gausu medžiagos apie tai, kaip ji suvokia, remdamasi savo 
pažiūrų sistema, tai, kas vyksta. Ji buvo linkusi įvardyti žodžiais tai, ką 
dauguma klientų jausdavo, tačiau nepasakydavo. Dėl šios priežasties 
beveik visos šiame skyriuje cituojamos ištraukos bus paimtos iš šio 
vieno atvejo. 

Ištrauka, atskleidžianti mūsų aptartą patyrimo įsisąmoninimą, 
priklauso penktojo susitikimo pradžiai. 


Klientė: Visai tai nelabai suprantama. Bet, žinote, visą laiką, 
visąlaik neapleidžia mintis, kad visa tai primena žiūrėjimą į 
atskiras paveikslėlio-dėlionės daleles. Man atrodo, kad aš dabar 
žiūrinėju atskiras daleles, neturinčias jokios prasmės. Galbūt 
vartau jas, net negalvodama apie vienijantį jas paveikslą. Ši mintis 
nuolat sukasi mano galvoje. Ir tai įdomu, nes aš, aš visai nemėgstu 
paveikslėlių-dėlionių. Jos visada mane erzindavo. Tačiau aš taip 
jaučiuosi. Rankioju mažas dalelytes (viso pokalbio metu ji 
gestikuliuoja rankomis, iliustruodama savo teiginius) visiškai 
be prasmės, išskyrus tą jausmą, kurį jūs patiriate, tiesiog 
dėliodami jas ir nematydami jų sudaromo bendro vaizdo, tačiau 
vien lytėdama šias daleles aš galbūt nujaučiu, na, jos turėtų 
kažkur čia tikti. 

Terapeutas: Ir tai yra, tai šiuo metu yra procesas, kuriame jūs 
apčiuopiate skirtingų dalelių dydį ir formą, turėdama silpną 
nuojautą, kad, taip, jos tikriausiai kažkur tiks, tačiau labiausiai 
jūsų dėmesį yra prikaustęs klausimas: „Kokį jausmą tai sukelia? 
Iš ko jis susideda?“ 

K: Tiesa. Tai yra beveik kažkas fiziško. Ė-ė — 

T: Jūs negalite to tinkamai apibūdinti, nepanaudodama rankų. 
Tikras, beveik estetinis pojūtis, esantis — 

K: Tiesa. Vėlgi aš jaučiuosi, jaučiuos labai objektyvi ir dar niekada 
nebuvau tokia artima sau pačiai. 

T: Beveik vienu tuo pačiu metu jūs atsitraukiate ir Žvelgiate į 
save iš šalies ir vis dėlto taip kažkodėl priartėjate prie savęs labiau 
nei — 

K: M-hm. Ir vis dėlto pirmą kartą po daugelio mėnesių negalvoju 
apie savo problemas. Iš tiesų negalvoju, nedirbu su jomis. 

T: Man susidarė įspūdis, kad jūs nesiekiate dirbti su „savo 
problemomis“. Tai visai ne tas jausmas. 

K: Tai tiesa. Tai tiesa. Manau, tai, tai, ką aš iš tiesų turiu omenyje, 
reiškia, kad aš nesėdžiu tam, kad sudėčiau šią dėlionę ir išvysčiau 
paveikslą. Gali, gali būti, gali būti, kad man tiesiog patinka šis 
jutimo procesas. Arba aš tikrai kažko mokausi. 

T: Bent jau atrodo, kad jums svarbiausia patirti tą jausmą, o ne 
pamatyti paveikslą, tam, kad patirtumėte pasitenkinimą gerai 
pažindama kiekvieną dalelę. Ar tai yra — 

K: Būtent. Būtent. Ir jis dar tampa jausmingas, tas lytėjimas. Tai 
gana įdomu. Kartais nevisiškai malonu, žinoma, bet — 

T: Ganėtinai kitokio pobūdžio patyrimas. 

K: Taip. Visiškai. 


Ši ištrauka labai aiškiai parodo, kaip patyrimo turiniui leidžiama 
patekti į sąmonę, visai nebandant paversti jį savęs dalimi arba susieti 
su kitu sąmonėje esančiu turiniu. Kalbant maksimaliai tiksliai, platus 
patyrimo spektras įsisąmoninamas, tuo metu visai negalvojant apie 
jo ryšį su savuoju Aš. Vėliau gali būti suprasta, kad visa, kas buvo 
patiriama, gali tapti Aš dalimi. Todėl šis skyrius pavadintas 
„Potencialaus Aš pajautimas“. 

Tai, kad ši patyrimo rūšis yra nauja ir neįprasta, atsispindi 
nedarnioje, tačiau emociškai aiškioje šeštojo pokalbio ištraukoje. 

K: „Hm, pagavau save galvojančią, kad šių susitikimų metu aš, 
hm, tartum dainavau dainą. Dabar tai skamba keistai ir. na — 
ne iš tikrųjų dainavau — lyg daina būtų visai be muzikos. Galbūt 
tai atsirandantis eilėraštis. Ir man tai patinka, noriu pasakyti, 
tai atsiranda iš nieko, visai iš nieko. Ir — po jo kyla, taip, kyla 
šis kitoks jausmas. Taigi aš klausinėju savęs: ar taip nutinka 
visiems pacientams? Ar gali būti, kad aš tik verbalizuoju ir kartais 
apsinuodiju savo pačios žodžiais? O tada, hm, po šių minčių, 
pagalvojau, na, ar nešvaistau veltui jūsų laiko? Ir tada abejonės, 
abejonės... Tada man dar kai kas paaiškėjo. Hm, iš kažkur, 
nežinau iš kur, bet tikrai ne iš loginės minčių grandinės. Man 
toptelėjo į galvą mintis: mes dėliojame daleles, hm, pernelyg 
neįsijausdami ir neabejodami, nesusirūpinę, ne itin susidomėję, 
kaip akli žmonės, kai jie, kai jie mokosi pirštais skaityti Brailio 
raštu. Nežinau — tai gali būti panašu į tai, viskas taip susipynę. 
Tai gali būti kažkas panašaus į tai, ką aš dabar išgyvenu. 


T: Pažiūrėkime, ar aš pajėgsiu ką nors suprasti, susigaudyti toje 
jausmų sekoje. Pirma, jūs tartum esate, ir aš pirmiausia tai 
suvokiu —- tai gana teigiamas jausmas, tarsi jūs kurtumėte čia 
poemą dainą, tačiau be muzikos, tai gali būti kūrybiška veikla, 
bet tada, tada dėl to kyla stiprus skeptiškumo jausmas. „Gal aš 
tik sakau Žodžius, tik Žaidžiu žodžiais, kuriuos aš, kuriuos aš 
ištariu, ir gal visa tai iš tiesų tėra niekai“. O tada jausmas, kad 
jūs galbūt beveik mokotės naują būdą patirti, kuris gali būti 
radikaliai naujas tiek, kiek aklam žmogui nauja atskleisti prasmę 
vadovaujantis pirštų galiukų teikiamais pojūčiais. 


K: M-hm. M-hm. (pauzė) ... Ir aš kartais galvoju pati sau, na, 
galbūt mes galėtume labiau įsigilinti į šį konkretų įvykį arba į tą 
konkretų įvykį. Tačiau tada kažkaip, man čia atėjus, tai 
nebeatrodo tiesa, tai ima atrodyti netikra. Ir tada ima lietis šis 
niekieno neskatinamas žodžių srautas, o po to kartais įsėlina ši 
abejonė. Na, tai lyg įgyja tokią formą, galbūt jūs tiesiog kuriate 
muziką... Galbūt todėl šiandien esu abejojanti, abejoju visu tuo, 
kas vyksta, nes tai vyksta laisvai. Ir tikrai jaučiu, kad tai, ką 
turėčiau padaryti, tai tarsi surikiuoti viską į darnią visumą. Reiktų 
labiau pasistengti ir — 


T: Jūs tarsi užduodate sau labai svarbų klausimą: „Ką darau su 
savuoju aš, jei neverčiu jo atlikti, spręsti reikalų?“ (Pauzė) 

K: Tačiau tiesa ir tai, kad man iš tiesų patinka šis, galima sakyti, 
kankinantis jausmas, turiu omenyje — aš jaučiau tai, ko niekada 
anksčiau nebuvau jautusi. Man šitai irgi patinka. Gal taip ir reikia 
daryti. Šiandien aš dar nežinau. 


Šis poslinkis, atrodo, beveik neišvengiamai įvyksta gana gilioje 
terapijoje. Schemiškai jis gali būti pavaizduotas kaip kliento pajautimas: 
„Aš čia atėjau spręsti savo problemų, o dabar matau, kad tik išgyvenu 
savąjį patyrimą“. O taip pat, kaip šios klientės atveju, šį poslinkį 
paprastai lydi intelektinis sprendimas, kad tai yra klaidinga, ir 
emocinis įvertinimas, kad tai „yra gerai". 

Baigdami pastarąjį skyrių galime pasakyti, kad viena iš 
fundamentalių terapijos proceso krypčių yra laisvas kilusių sensorinių 
ir visceralinių organizmo reakcijų jautimas, pernelyg nesistengiant 
susieti šių potyrių su savuoju Aš. Ją paprastai lydi įsitikinimas, kad 
šis turinys nepriklauso Aš ir negali būti sudedamąja jo dalimi. Šis 
procesas baigiasi tada, kai klientas supranta, kad jis gali būti savąja 
patirtimi su visa jos įvairove ir paviršutiniškais prieštaravimais, kad 
jis gali kurti save iš savosios patirties, užuot primetęs savo patirčiai 
sampratą apie save, neigdamas tuos patyrimo elementus, kurie 
neatitinka šios sampratos. 


Visapusis draugiškumo santykio pajautimas 

Vienu iš terapijos elementų, kurį neseniai supratome, yra kliento 
mokymasis laisvai ir be baimės priimti kitų jam rodomus teigiamus 
jausmus. Šis reiškinys nėra akivaizdus kiekvienu terapiniu atveju. 
Atrodo, kad jis būdingiausias ilgiau trunkantiems atvejams, bet ir 
pastaruosiuose jis įvairiai pasireiškia. Tačiau jis laikytinas tokiu 
stipriu patyrimu, kad mes keliame klausimą, ar tai nėra viena 
reikšmingiausių terapinio proceso tendencijų, nežodiniame lygmenyje 
tam tikru mastu tikriausiai pasirodanti visuose sėkminguose 
atvejuose. Prieš aptardami šį reiškinį, suteikime jam svarumo misis 
Oak patirties pavyzdžiu. Ši patirtis ištiko ją gana netikėtai tarp 
dvidešimt devintojo ir trisdešimtojo susitikimų ir didžiąją pastarojo 
susitikimo dalį klientė kalbėjo apie ją. Trisdešimtą valandą ji pradėjo 
būdinga jai maniera. 


K: Na, aš padariau labai reikšmingą atradimą. Aš žinau, kad jis — 
(juokiasi) aš supratau, kad jums tikrai rūpi, kaip čia viskas vyksta 
(abu juokiasi). Pajutau, kad jūs, na - "gal aš leisiu jai veikti“, 
kažką panašaus. Vėlgi jei man užduotų per egzaminą klausimą, 
aš atsakyčiau teisingai, noriu pasakyti, kad -- bet man staiga šovė 
į galvą mintis, kad konsultanto ir kliento santykiuose jums tikrai 
rūpi, kas čia nutinka. Ir tai buvo didelis atradimas, 0 - ne, ne tai. 
Ne taip pasakiau. Tai buvo - na, panašiausia būtų pasakius, kad 
tai tarsi atsipalaidavimas, bet - ne nusiraminimas, o - (pauzė) 
greičiau pasitaisymas nejaučiant įtampos, jeigu tai ką nors sako. 
Nežinau. 


T: Girdžiu, kad tai buvo ne nauja mintis, o naujas realaus 
pajautimo, kad iš tiesų gerbiu jus, išgyvenimas, ir jei gerai 
supratau likusią dalį, jūs norite leisti man rūpintis. 


K: Taip. 


Šis leidimas konsultantui ir jo nuoširdžiam domėjimuisi įžengti 
į jos gyvenimą šiuo atveju neabejotinai buvo vienas stipriausių terapijos 
aspektų. Pokalbio, kuris įvyko pasibaigus terapijai, metu klientė šį 
patyrimą spontaniškai paminėjo kaip buvusį ypač svarbų. Ką tai 
reiškia? 

Tai tikrai ne perkėlimo ar kontrperkėlimo reiškinys. Keli prityrę 
psichologai, kurie anksčiau buvo susipažinę su psichoanalize, turėjo 
galimybę stebėti santykio raidą ne čia cituojamame, bet kitame 
atvejyje. Jie pirmieji atsisakė vartoti perkėlimo ir kontrperkėlimo 
terminus šiam reiškiniui apibūdinti. Jų pastabų esmę sudarė tai, kad 
šis reiškinys yra pastovus ir priimtinas, o perkėlimas ir kontrperkėlimas 
iš esmės vienpusiški ir neatitinkantys realios situacijos. 

Žinoma, viena priežasčių, kodėl dažniau susiduriame su šiuo 
reiškiniu, yra ta, kad mes kaip terapeutai ėmėme mažiau bijoti savo 
pačių klientui jaučiamų teigiamų (arba neigiamų) jausmų. Terapijai 
tęsiantis, terapeuto jaučiamą klientui pripažinimą ir pagarbą ima 
keisti kažkas panašaus į pagarbią baimę, nes terapeutas mato narsią 
ir atkaklią asmens kovą už buvimą savimi pačiu. Manau, terapeutas 
giliai savyje turi bazinę žmonių bendrumo - galėtume sakyti brolybės — 
patirtį. Todėl jis jaučia klientui šiltus, teigiamus, draugiškus jausmus. 
Klientui tai tampa problema, nes jam dažnai būna sunku, kaip ir šiuo 

atveju, priimti teigiamus kito žmogaus jausmus. Tačiau kartą juos 
priėmęs, klientas atsipalaiduoja, leidžia kito asmens draugiškumo 
skleidžiamai šilumai sumažinti įtampą ir baimę, kurios kyla 
susidūrus su gyvenimu. 

Tačiau mes „užbėgame savo klientei už akių“. Panagrinėkime 
kelis kitus klientės patyrimo aspektus. Per ankstesnius susitikimus 
ji kalbėjo apie tai, kad nemyli Žmonių ir turi silpną, tačiau pastovią 
nuojautą, kad yra teisi, net jei kiti laikytų ją klystančia. Ji vėl pamini 
šią aplinkybę, pasakodama apie tai, kaip šis patyrimas padėjo jai 
išsiaiškinti savąsias nuostatas kitų Žmonių atžvilgiu. 


K: Vėliau pamačiau, kad galvojau ir vis dar galvoju apie tai, kad - 
ir man neaišku kodėl - nesijaučiu abejinga, sakydama: „nemyliu 
žmonių“. Taip visada buvo - noriu pasakyti, kad visada buvau 
tuo įsitikinusi. Todėl noriu pasakyti, kad tai ne - matote, aš 
žinojau, kad tai gerai. Ir manau, kad išsiaiškinau tai savyje - tik 
nežinau, kaip tai susiję su šia situacija. Bet supratau, kad ne, aš 
ne nemyliu, bet esu nepaprastai neabejinga. 


T: M-hm, M-hm. Suprantu... 


K: ...Teisingiau būtų pasakyti, kad man labai rūpi tai, kas 
atsitinka. Tačiau toks domėjimasis - tampa - jo esmė yra 
supratimas ir nenoras dalyvauti arba prisidėti prie to, ką jaučiu 
esant neteisinga ir — man atrodo, kad - kad meilė yra tarsi 
galutinis veiksnys. Jei jūs taip elgiatės, jūs tartum padarote 
pakankamai. Tai - 


T: Būtent taip, panašu. 


K: Aha. Manau, kad šis naujas dalykas, šis rūpinimasis, nors tai 
ne tas žodis - man regis, mums tikriausiai reikėtų dar kai ko 
tokiam dalykui apibūdinti. Pasakyti, kad tai beasmenis dalykas, 
reikštų nieko nepasakyti, nes tai nėra beasmenis dalykas. Turiu 
omeny, kad, mano nuomone, tai yra labai svarbi visumos dalis. 
Tačiau tai kažkas, kas kažkodėl nesibaigia... Mano manymu, jūs 
galite jausti šį meilės žmogiškumui, meilės žmonėms jausmą ir 
kartu - prisidėti prie veiksnių, kurie daro Žmones neurotiškus, 
liguistus, kas, mano supratimu, yra kliūtis tiems dalykams. 


T: Jums svarbu suprasti ir neprisidėti prie nieko, kas skatintų 
neurotiškumą ar kitus panašius Žmogaus gyvenimo aspektus. 


K: Taip. Ir tai yra - (pauzė). Taip, kažkas panašaus į tai. ...Na, 
vėlgi, turiu grįžti atgal prie to, ką aš galvoju apie antrąjį dalyką. 
Tai - iš tiesų aš juk nesu šaukiama iškelti save kaip - kaip 
varžytynėse. Nieko galutinio čia nėra... Kartais man buvo 
nemalonu, kai - kai kartodavau sau „aš nemyliu žmonių", tačiau 
visada žinojau, kad čia yra kažkas teigiama. Kad galbūt esu teisi. 
Ir - galbūt dabar aš visai susipainiojau, tačiau man atrodo, kad 
tai yra kažkaip susiję su — šis jausmas, kad aš —- kurį dabar 
jaučiu - kaip terapija gali padėti. Dabar nepajėgčiau tai susieti, 
negalėčiau rasti ryšių, tačiau tai labai artima tam, kaip aš galiu 
sau pačiai tai paaiškinti, mano - na, tarkim, mano mokymosi 
čia procesas, mano didėjantis supratimas, kad - taip, aš jums iš 
tiesų šioje situacijoje rūpiu. Tai taip paprasta. O aš to anksčiau 
nesupratau. Galėjau uždaryti šias duris ir išeiti bei, aptardama 
terapiją, sakyti: taip, konsultantas turi jausti tai ir tai, tačiau aš 
pati, manau, būčiau neturėjusi šios gyvos patirties. 


Nors klientė stengiasi papasakoti savo jausmus, susidaro įspūdis, 
kad ji kalba apie tai, kas taip pat galėtų apibūdinti terapeuto nuostatą 
į klientą. Jo nuostata idealiu atveju neturi savyje to guid pro guo' 
aspekto, kuris būdingas daugumai mūsų meile vadinamų patirčių. Ši 
nuostata yra paprastas žmogiškas draugiškumo jausmas, jaučiamas 
vieno individo kitam, jausmas, kuris man atrodo labiau esminis už 
seksualinį ar tėvystės jausmą. Tai pakankamas rūpinimasis asmeniu, 
į kurio vystymąsi jūs nenorite kištis ir kuriuo nesiekiate pasinaudoti, 
siekdami kokių nors savų pranašumo tikslų. Jus patenkina tai, kad 
jūs suteikiate jam laisvę vystytis savuoju būdu. 

Mūsų klientė toliau svarsto tai, kaip sunku buvo praeityje priimti 
kokią nors kitų Žmonių paramą arba šiltus jausmus ir kaip ši jos 
nuostata keičiasi. 


K: Jaučiu... kad jūs turite gana daug padaryti patys, tačiau tuo 
pačiu metu jūs turite galėti tai daryti ir su kitais žmonėmis. (Ji 
pamini, kad „daugybę“ kartų jai reikėdavo priimti kitų Žmonių 


* guid pro guo (lot.) - pažod. vienas vietoj kito; nesusipratimas, painiava. 

asmeninę šilumą ir gerumą.) Aš suprantu, kad paprasčiausiai 
bijojau, jog mane tai nualins (ji sugrįžta prie pokalbio apie patį 
konsultavimą ir savo jausmus, kylančius dėl jo). Manau, tai 
buvo prasiveržimas. Beveik į - mano nuomone, jaučiau tai - turiu 
omenyje, kad kartais stengiausi išreikšti tai žodžiais - tartum - 
kartais beveik nenorėdama, kad jūs pakartotumėte, nenorėdama, 
kad jūs atspindėtumėte tai, kas yra mano. Aišku, viskas gerai, 
galiu sakyti, kad tai pasipriešinimas. Tačiau dabar, po galais, 
man tai nieko nereiškia... Dėl - manau, kad - dėl šio ypatingo 
dalyko - manau, stipriausias jausmas, kurį galbūt jaučiau kartais — 
buvo: tai mano, tai mano. Aš pati turiu jį sumažinti. Suprantate? 


T: Tai patyrimas, kurį siaubingai sunku tiksliai išreikšti žodžiais, 
ir vis dėlto aš pajutau skirtumą šiame santykyje, perėjimą nuo 
jausmo „tai mano“, „turiu padaryti tai“, „aš tai darau" ir taip toliau 
prie šiek tiek kitokio jausmo - „galėčiau jus įsileisti“. 


K: Aha. Dabar. Turiu omeny, tai yra - tai yra - na, tai yra tam 
tikras, sakykim, antrasis tomas. Tai - tai - na, tarkim, na, aš vis 
dar tame esu viena, bet aš ne - matote - aš esu — 


T: M-hm. Taip, šis paradoksas, regis, viską apima, argi ne taip? 
K: Taigi. 


T: Visame tame slypi jausmas, vis dar - kiekvienas mano patyrimo 
aspektas yra mano, ir tai neišvengiama, ir būtina ir t. t. Ir vis 
dėlto tai dar ne visas vaizdas. Tą kažkaip galima atskleisti kitam 
arba kitas domėdamasis gali įžvelgti, ir tai yra gan naujas 
patyrimas. 


K: Aha. Ir tai yra - tai yra taip, tarsi - taip turėtų būti. Turiu 
omeny, yra taip - kaip turėtų būti. Tai yra - tai jausmas: „Ir tai 
yra gerai“. Noriu'pasakyti, kad jis man kai ką atskleidžia ir 
paaiškina. Šį rūpestį aš patyriau, kai - jūs tartum stovėjote 
užnugaryje — stovėjote nuošaliai, ir jei aš norėdavau prasiskverbti 
iki esmės, tai yra - iškirsti - oi, aukštas piktžoles, galėjau tai 
padaryti, ir jūs galite - turiu omenyje, jūs nesutriksite, turėdamas 
irgi per tai pereiti. Aš nežinau. Pagaliau tai nesvarbu. Turiu omeny - 

T: Išskyrus tai, kad šis jūsų jaučiamas jausmas atrodo labai 
tikras, hm? 


K: M-hm. 


Ar ši ištrauka neatskleidžia socializacijos proceso esmės? Suprasti, 
kad kito asmens teigiamų jausmų priėmimas jūsų nenualina, kad jis 
nebūtinai pasibaigia skausmų, kad jums iš tiesų „yra gerai“ būti kartu 
su kitu žmogumi stengiantis patenkinti gyvenimo keliamus reikala- 
vimus, tai gali būti viena pačių nuostabiausių pamokų, kurias patiria 
individas tiek terapijoje, tiek kitur. 

Apie šios patirties neverbalinę išraišką, apie jos naujumą misis 
Oak papasakojo paskutinėmis trisdešimto pokalbio akimirkomis. 


K: Aš patiriu naujo - galbūt vienintelio vertingo tipo mokymąsi, 
ir - Žinau, kad esu —esu dažnai sakiusi, kad tai, ką žinau, manęs 
čia negelbsti. Turiu omenyje, kad mano įgytos žinios man 
nepadeda. Bet man atrodo, kad čia vykęs mokymosi procesas 
buvo - toks gyvas, turiu omenyje, jis buvo labai svarbi visa ko 
dalis, turiu omenyje, manęs dalis, todėl jei iš šito patyrimo 
išsaugosiu vien jį, tai bus kažkas, kas, manau - aš svarstau, ar 
kada nors pajėgsiu paversti aiškiomis žiniomis tai, ką čia 
patyriau. 


T: Kitaip sakant, čia vykęs jūsų mokymasis buvo tarsi visai 
kitokios rūšies ir kitokio gilumo; jis buvo labai vitališkas, labai 
realus. Ir gana vertingas jums pats savaime, tačiau jūs klausiate 
savęs: „Ar kada nors susidarysiu aiškų intelektinį vaizdą to, kas 
vyko šiame gilesniame mokymosi lygyje?“ 


K: M-hm. Panašiai. 


Tiems, kas taikytų terapijoje vadinamuosius išmokimo dėsnius, 
atskleistus mokantis atmintinai beprasmius skiemenis, vertėtų 
atidžiai išstudijuoti šią ištrauką. Terapijoje vykstantis išmokimas yra 
visuminis, organiškas, dažnai neverbalinis reiškinys, kuris gali 
paklusti arba gali nepaklusti tiems trivialaus intelektu grindžiamo, 
asmenybei mažai reikšmingo turinio suvokimo principams. Tačiau aš 
nukrypau nuo temos. 

Baikime šį skyrelį pakartodami jo esmę. Tikėtina, kad viena iš gilios 
arba reikšmingos terapijos charakteristikų yra kliento supratimas, kad 
priimdamas į savąją patirtį kito asmens - terapeuto - jam jaučiamus 
teigiamus jausmus jis nieko nepraras. Tikriausiai viena priežasčių, 
kodėl sunku priimti teigiamus kito asmens jausmus, yra ta, kad tai 
susiję su jausmu „aš esu vertas būti mėgstamas“ .Tai panagrinėsime 
kitame skyrelyje. O dabar galima priminti, kad šis terapijos aspektas 
yra laisvas ir pilnas draugiškumo santykio išgyvenimas, kuris gali 
būti apibendrintas taip: „Aš galiu leisti kitam rūpintis manimi ir galiu 
pripažinti šį jo rūpestį. Tai padeda man pripažinti, kad aš rūpiu, ir 
rūpiu nuoširdžiai, kitiems ir pats jais nuoširdžiai rūpinuosi.“ 


Patikimas sau pačiam 

Savęs priėmimas, kaip terapijos proceso kryptis ir tikslas, buvo 
pabrėžiamas įvairiuose spausdintuose rašiniuose ir tyrimuose, kurie 
skirti į klientą orientuotai terapijai. Nustatėme, kad sėkmingoje 
psichoterapijoje mažėja neigiamų nuostatų savęs atžvilgiu ir daugėja 
teigiamų. Stebėjome, kaip pamažu stiprėja savęs pripažinimas ir su 
juo susijęs palankumas kitiems žmonėms. Tačiau gilindamasis į 
šiuos teiginius ir lygindamas juos su naujausiais mūsų atvejais matau, 
kad jie ne visiškai teisingi. Klientas ne tik priima save, - ši frazė gali 
reikšti ir priverstinį bei nemalonų pripažinimą to, kas neišvengiama, - 
jis iš tikrųjų ima sau patikti. Šis patikimas sau nėra pagyrūniškas ar 
gynybiškas, tai greičiau ramus pasitenkinimas dėl to, kad esi savimi. 

Misis Oak gana gražiai iliustruoja šią tendenciją trisdešimt 
trečiame pokalbyje. Ar svarbu, kad tai vyko praėjus dešimčiai dienų 
po pokalbio, kuriame ji pirmą kartą galėjo sau prisipažinti, kad rūpi 
terapeutui? Kad ir ką mes apie tai galvotume, šis fragmentas labai 
aiškiai parodo tylų buvimo savimi džiaugsmą ir jį lydinčią nuostatą 
teisintis, kuri mūsų kultūroje laikoma privaloma tokių jausmų 
atžvilgiu. Likus kelioms minutėms iki pokalbio pabaigos, žinodama, 
kad jos laikas beveik baigėsi, ji sako: 


K: Vienas dalykas man neduoda ramybės - ir aš skubėsiu, nes 
visada galiu vėl prie to sugrįžti - jausmas, kurio aš kartais negaliu 
išvengti. Buvimo patenkinta savimi jausmas. Vėl G-metodas. ' 


* Klientė terapijos metu keletą kartų dalyvavo kito bendradarbio atliekamame tyrime, 
kuriame buvo prašoma surūšiuoti didelį kiekį kortelių, kurių kiekvienoje buvo 
užrašytas teiginys apie asmenį, tam, kad apibūdintų save. Vienoje pusėje ji turėjo 

Vieną kartą išėjau iš čia ir impulsyviai numečiau į pirmąją vietą 
ištrauktą kortelę „aš esu patraukli asmenybė“, priblokšta 
pažvelgiau į ją, bet palikau toje pačioje vietoje, nes, atvirai sakant, 
manau, kad būtent tai jaučiu —- ė - na, tai mane trikdė ir dabar tai 
supratau. Apskritai tai buvo savotiškas pasitenkinimo jausmas, 
nejaučiant jokio pranašumo, bet vien tik - nežinau, koks tai 
pasitenkinimas. Ir tai mane trikdė. Ir dar - aš stebiuosi - puikiai 
prisimenu, apie ką čia kalbėjau, turiu omeny, stebėjausi, kodėl 
buvau įsitikinusi ir ką jaučiau dėl skausmo, kurį maniau esant 
mano jausmuose, kai girdėdavau sakant vaikui: „Neverk“. Turiu 
omeny, visada jausdavau, kad tai neteisinga; turiu galvoje, jei jam 
skaudu, tegul jis verkia. Na, o paskui, dabar, šis malonus jausmas, 
kurį jaučiu. Neseniai pajutau, kad tai yra - tame yra kažkas labai 
panašaus. Tai yra - mes juk neprieštaraujame, kai vaikai būna 
savimi patenkinti. Tai yra - turiu omeny, kad čia tikrai nėra jokios 
tuštybės. Tai yra - galbūt būtent taip Žmonės ir turėtų jaustis. 


T: Jūs beveik buvote linkusi šnairuoti į save dėl šio jausmo ir vis 
dėlto daugiau apie jį galvodama jūs galbūt aiškiau matote abi 
medalio puses, todėl jei vaikas nori verkti, kodėl jis turėtų 
neverkti. O jeigu jis nori džiaugtis savimi, argi jis neturi 
neginčytinos teisės būti savimi patenkintas. Ir tai susiję su jumis, 
tuo aukštu savęs vertinimu, kurį matau jumyse, kurį jūs patiriate 
vėl ir vėl. 


K: Taip. Taip. 
T: „Aš tikrai esu dvasiškai turtingas ir įdomus asmuo“. 


K: Panašiai. O tada aš sakau sau: „Mūsų visuomenė stumdo mus 
ir mes praradome tai“. O aš vis grįžtu prie savo jausmų vaikams. 
Na, galbūt jie yra dvasiškai turtingesni už mus. Galbūt mes - 
yra kažkas, ką mes tapdami suaugę esame praradę. 


padėti kortelę, kurioje užrašytas teiginys ją apibūdina geriausiai, kitoje pusėje — 
kortelę, kurioje užrašytas teiginys jai mažiausiai tinka. Todėl jei ji sako, kad padėjo į 
pirmą vietą kortelę „aš esu patrauklus asmuo“, tai reiškia, kad ji laikė šį teiginį 
geriausiai ją apibūdinančiu. 

T: Galbūt jie turi išminties apie tai, Ką mes esame praradę. 
K: Tai tiesa. Mano laikas baigėsi. 


Čia ji nedrąsiai pradeda suprasti, jausdamasi šiek tiek nepatogiai, 
lyg atsiprašydama, kaip tai nutinka daugeliui klientų, kad ėmė sau 
patikti, ėmė džiaugtis savimi ir save vertinti. Jaučiamas spontaniškas 
lydimas atsipalaidavimo pasitenkinimas, pirminis joie de vivre', 
galbūt panašus į tą, kurį jaučia pievoje laigantis ėriukas arba delfinas, 
grakščiai šokinėjantis per bangas. Misis Oak jaučia, kad tai įgimta 
organizmui, būdinga kūdikiui, tačiau mūsų yra prarasta prigimtį 
iškreipiančiame vystymosi procese. 

Anksčiau šiame atvejyje buvo galima pastebėti tokio jausmo 
pranašą, įvykį, kuris galbūt labiau atskleidžia šio jausmo prigimtį. 
Devintajame pokalbyje misis Oak truputį sutrikusi atskleidė tai, ką 
visada slėpė savyje. Prieš tai buvusi labai ilga, kelias minutes 
užtrukusi pauzė rodė, kad tai jai kainavo nemažai pastangų. Po to ji 
prabilo. 


K: Žinote, tai panašu į kvailystę, bet aš niekam šito nepasakojau 
(nervingas juokas), ir tikriausiai man tai padės. Daugelį metų, 
na, galbūt nuo ankstyvos jaunystės, gal nuo septyniolikos metų, 
patirdavau tai, ką ėmiau vadinti, ką vadinu „proto nušvitimais“. 
Aš niekada niekam apie tai nesu pasakojusi (vėl įtemptas juokas), 
kad tuo metu aš iš tiesų jaučiuosi sveika. Ir gana stipriai suvokiu 
gyvenimą. Ir visada šiuos nušvitimus lydi skausmas ir liūdesys 
dėl to, kad mes labai nutolome nuo tikro gyvenimo, labai smarkiai 
nuklydome nuo teisingo kelio. Kartais tai tik jausmas, kad esi 
vientisas asmuo, gyvenantis chaotiškame pasaulyje. 


T: Trumpam ir nedažnai, tačiau pasitaikydavo momentų, kai 
atrodydavo, kad jūs visa veikiate ir jaučiate pasaulyje, išties labai 


chaotiškame pasaulyje - 


K: Tai tiesa. Ir aš manau ir tikrai Žinau, kaip stipriai mes esame 


* joie de vivre (pranc.) - gyvenimo džiaugsmas. 

nutolę nuo buvimo visai sveikais žmonėmis. Ir, žinoma, niekas 
apie tai nekalba. 


T: Jaučiate, kad būtų nesaugu kalbėti apie save dainuojančią' -- 
K: Kur tas asmuo gyvena? 
T: Tarsi tokiam asmeniui visai nebūtų vietos šiame pasaulyje. 


K: Aišku, jūs žinote, kad tai verčia mane - dabar luktelėkite 
minutėlę -- tai tikriausiai paaiškina, kodėl čia pagrindinį dėmesį 
skiriu jausmams. Greičiausiai todėl. 


T: Nes kaip vientisa jūs egzistuojate kartu su visais savo jausmais. 
Ar tiesa, kad jūs labiau suvokiate jausmus? | 


K: Tiesa. Tai ne -- Tai neneigia jausmų ir -- ir tiek. 
T: Toji vientisa jūs gyvenate jausmuose, nenustumdama jų į šalį. 


K: Tai tiesa. (Pauzė) Spėju, kad vadovaujantis praktiniu požiūrių 
galima būtų sakyti, jog turėčiau spręsti kai kurias kasdienio 
gyvenimo problemas. Tačiau aš, aš -- mėginu išspręsti dar kažką, 
kas man yra daug svarbiau už mažas kasdienes problemas. 
Tikriausiai tai viską apibendrina. 


T: Aš galvoju apie tai, ką jūs pasakėte, kad vadovaujantis blaiviu 
požiūriu jums derėtų laiką skirti galvojimui apie specifines 
problemas. Bet dvejojate dėl to, kad jūs galbūt neieškote savo 
visumos, o tai tikriausiai daug svarbiau už kasdienių problemų 
sprendimą. 


K: Manau, kad taip ir yra. Manau, kad taip ir yra. Tikriausiai tai 
ir turėjau omenyje. 


* Terapeutas primena ankstesniame pokalbyje jos pasakytus žodžius apie tai, kad 
terapijoje ji dainavo dainą. 

Jei mes galime pagrįstai gretinti šias dvi patirtis ir jeigu esame 
teisūs laikydami jas tipiškomis, galime teigti, kad tiek terapijoje, tiek 
anksčiau pasitaikydavusiose trumpalaikėse klientės patirtyse ji 
sveikai, jausdama pasitenkinimą ir džiaugsmą, pripažindavo, kad yra 
vientisa ir veikli būtybė, ir tai įvykdavo tada, kai ji neneigdavo savo 
jausmų, bet juos išgyvendavo. 

Tai, regis, svarbi ir dažnai užmirštama tiesa apie terapijos procesą. 
Šis procesas leidžia asmeniui visiškai ir sąmoningai išgyventi visas 
reakcijas, taip pat jausmus bei emocijas. Kai tai įvyksta, individas 
jaučia teigiamus jausmus, nuoširdžiai pripažįsta, kad jis yra darni 
aktyvi visuma, o tai yra vienas svarbiausių galutinių terapijos tikslų. 


Atradimas, kad asmenybės šerdis yra teigiama 

Vienas revoliucingiausių požiūrių, atsiradusių dėl mūsų klinikinio 
patyrimo, yra didėjantis supratimas, kad pati Žmogaus prigimties 
šerdis, giliausi jo asmenybės klodai, jo „gamtiškosios prigimties“ 
pagrindai yra iš esmės pozityvūs - jie yra socialūs, orientuoti į ateitį, 
racionalūs ir realistiški. 

Šis požiūris toks svetimas šiuolaikinei mūsų kultūrai, kad aš 
nesitikiu, jog jį priims. Kadangi jo išvados yra revoliucingos, tai jis ir 
neturėtų būti pripažįstamas neatlikus kruopščių tyrimų. Tačiau net 
išlaikius šiuos patikrinimus, sunku būtu jį priimti. Religija, ypač 
protestantiškoji krikščionybės tradicija, įdiegė mūsų kultūroje 
požiūrį, kad Žmogus yra nuodėmingas iš prigimties, ir tik kažkuo 
panašiu į stebuklą galima paneigti šią nuodėmingą prigimtį. Psicho- 
logijoje Freudas ir jo sekėjai pateikė įtikinamų argumentų, kad Id, 
pasąmonėje slypinčią esminę Žmogaus prigimtį, sudaro instinktai, 
kurie. laisvai veikdami, baigtųsi kraujomaiša, žmogžudyste ir kitais 
nusikaltimais. Šios grupės atstovų požiūriu, pagrindinis ir vienintelis 
terapijos klausimas - kaip šias laukines jėgas sutramdyti sveikomis 
ir konstruktyviomis priemonėmis, o ne daug energijos atimančiais 
neurotiniais būdais. Tačiau tai, kad žmogus iš esmės yra iracionalus, 
nesocialus, destruktyvus sau ir kitiems, laikoma savaime suprantamu 
dalyku. Žinoma, kartais pasigirsta protestuojančių balsų. Maslow (1) 
pateikia svarių Žmogaus gamtiškosios prigimties įrodymų, atskleis- 
damas, kad socialiai nepriimtinos emocijos - priešiškumas, pavydas 
ir Kt. - yra labiau esminių, pageidaujamų akstinų meilei, saugumui, 
priklausymui frustracijos padarinys. Ir Montagu (2) panašiai vysto 
teiginį, jog pagrindinis Žmogaus gyvenimo dėsnis yra ne kova, o 

bendradarbiavimas. Tačiau šie pavieniai balsai menkai girdimi. 
Apskritai tiek profesionalo, tiek mėgėjo akimis žmogus su tokia 
bazine prigimtimi turėtų būti kontroliuojamas arba ribojamas, arba 
ir viena, ir kita. 

Žvelgdamas atgal į savo ilgus klinikinio darbo ir tyrimų metus, 
regiu, kad aš labai lėtai supratau šio plačiai paplitusio ir profesionalų 
pripažįstamo požiūrio klaidingumą. Manau, taip nutiko todėl, kad 
terapijoje nuolat atskleidžiami priešiškumo ir kiti antisocialūs jausmai, 
todėl lengva padaryti išvadą, jog jie liudija apie giliau slypinčią, taigi 
bazinę Žmogaus prigimtį. Tik pamažu tapo akivaizdu, kad šie laukiniai 
ir asocialūs jausmai nėra nei giliausi, nei stipriausi, kad Žmogaus 
asmenybės vidine šerdimi yra pats jo organizmas, kuris iš esmės yra 
tiek save saugantis, tiek socialus. 

Tam, kad labiau pagrįsčiau šį teiginį, grįšiu prie misis Oak atvejo. 
Kadangi tema yra labai svarbi, gana išsamiai pacituosiu jos atvejo 
įrašą, kuriame atsispindi patirtis, kuria aš pagrindžiuų ankstesnius 
teiginius. Galimas dalykas, ištraukos pailiustruos, kaip klodas po 
klodo atsiskleidžia asmenybė iki pačių giliausių jos elementų. 

Tai atsitiko aštuntajame pokalbyje, kai misis Oak nusimetė 
pirmąjį gynybiškumo sluoksnį ir po juo aptiko pasipiktinimą ir 
keršto troškimą. 


K: Žinote, šioje srityje, seksualiniame sutrikime jaučiu, kad 
pradedu matyti, jog tai yra gana blogai, gana blogai. Imu suprasti, 
kad esu pasipiktinusi, tikrai. Velniškai nirštu. Aš -- ir aš 
nenukreipiu jo atgal, į save... Galvoju, kad jaučiu kažką panašaus 
į „Mane apmovė“ (jos balse labai didelė įtampa, gerklėje 
kamuolys). O aš labai gražiai tai paslėpiau, tiek, kad sąmoningai 
dėl to nė kiek nesijaudinu. Bet aš, savo nuostabai, matau, kad 
šioje veikloje, kurią pavadinčiau sublimacija, tiesiog už jos - vėl 
žodžiai — slypi kažkokia pasyvi jėga, kuri - ji labai pasyvi - bet 
tuo pačiu metu ji yra tiesiog pragariška. 


T: Taigi jūs jaučiate „mane iš tiesų apmovė. Aš tai paslėpiau savyje 
ir man tai tarsi nerūpi, tačiau giliau po tuo slypi nesuvokiamas, 


tačiau labai realus pasipiktinimas, kuris yra labai labai stiprus“. 


K: Jis labai stiprus. Aš - tai aš žinau. Jis siaubingai galingas. 

T: Tai beveik vyraujanti jėga. 


K: Kurią aš retai suvokiu. Beveik niekada — na, aš galiu ją 
apibūdinti tik kaip Žudantį dalyką, tačiau be žiaurumo... Tai 
panašiau į norą suvesti sąskaitas... Ir, žinoma, aš neatsilyginsiu 
tuo pačiu, bet man norėtųsi tai padaryti. Tikrai norėčiau. 


Atrodytų, kad iki šios vietos puikiai tinka tradicinis paaiškinimas. 
Misis Oak sugebėjo pažvelgti į tai, kas slypi po socialiai kontroliuojamu 
jos elgesiu, ir pamatė žudantį neapykantos jausmą bei troškimą 
suvesti sąskaitas. Ji įsigilino į šį konkretų jausmą terapijoje, o daug 
vėliau, trisdešimt pirmajame susitikime, vėl grįžo prie šios temos. 
Šioje kelionėje į save ji išgyveno sunkius laikus, jautėsi emociškai 
sukaustyta ir negalėjo suprasti jausmo, kuris kunkuliavo joje. 


K: Jaučiu, kad tai ne kaltė (pauzė; ji verkia). Žinoma, aš negaliu 
to įvardyti (tuomet su prasiveržusiu jausmu) tai tiesiog 
siaubingas skausmas! 


T: M-hm. Tai nėra kaltė, tačiau jūs jaučiatės labai sužeista. 


K: (Verkdama) tai yra - žinote, aš dažnai jausdavausi dėl to kalta. 
bet pastaraisiais metais, girdėdama tėvus, sakančius savo 
vaikams „liaukitės verkę!“, aš jaučiu skausmą, na, kodėl jie turėtų 
liepti jiems liautis verkti? Jie gailisi savęs, ir kas sugebėtų geriau 
už patį vaiką savęs pagailėti? Na, tai primena - manau, tarsi 
manyčiau - galvoju, kad jie turėtų leisti jam verkti. Ir - galbūt jį 
užjausti. Visai paprastai. Na, tai yra - panašu į tai, ką jaučiau. 
Turiu omenyje, kad tiesiog dabar - jaučiu tai dabar - ir tame - 
tame - 


T: Tai primena jausmą, tarsi iš tikrųjų jūs verkiate dėl savęs. 
K: Aha. Ir vėl galima čia įžvelgti konfliktą. Mūsų kultūra yra tokia, 
kurioje neįprasta savęs gailėti. Bet tai nėra - turiu omenyje, čia 


neslypi būtent tokia potekstė. Tik gali slypėti. 


T: Mintis, kad kultūra neleidžia jums gailėtis savęs. Ir vis dėlto 


| 

jums atrodo, kad jausmas, kurį jaučiate, nėra būtent tas, kuriam 
prieštarauja kultūra. 


K: Ir tada aš, aišku, ėmiau - matyti ir jausti, kad virš viso to - 
matote, aš tai paslėpiau (verkia). Bet aš paslėpiau tai po tokiu 
stipriu pasipiktinimo jausmu, kurį savo ruožtu irgi turėjau slėpti 
(verkdama). Būtent tuo noriu atsikratyti! Man beveik nesvarbu, 
kad tai gali sukelti skausmą. 


T: (Tyliai ir su empatišku švelnumu jos išgyvenamam 
skausmui) jūs jaučiate, kad šių išgyvenimų gelmėje slypi tikro 
gailesčio sau ašaros. Bet jūs negalite jų rodyti, privalote slėpti, 
pridengėte jas pasipiktinimų, kuris jums nepatinka ir kurio jūs 
norėtumėte atsikratyti. Jūs beveik jaučiate, kad verčiau 
susigyvensite su skausmu, nei - nei jausite šį pasipiktinimą. 
(Pauzė) ir, regis, jūs labai aiškiai sakote: „Man skauda, ir aš 
mėginau šį skausmą paslėpti“. 


K: Aš nežinojau to. 

T: M-hm. Iš tiesų panašu į kažko naujo atradimą. 

K: (Kalbėdama tuo pačiu metu) aš niekada tikrai nežinojau. Bet 
jis yra - žinote, jis yra beveik apčiuopiamas. Tai - tarsi būčiau 
žvelgusi į savo vidų, į visokias — nervų galūnes ir šukes, kurios 


buvo sutrintos (verkdama). 


T: Tarytum kai kurios pačios subtiliausios jūsų savybės būtų 
buvusios beveik fiziškai sudaužytos ir sužalotos. 


K: Taip. Ir žinote, manyje kilo jausmas: „Oi, tu vargše!" (pauzė). 


T: Tiesiog negalite nejausti labai stipraus gailesčio tam asmeniui, 
kuriuo esate. 


K: Nemanau, kad man gaila viso asmens, man gaila tik dėl vieno 
konkretaus dalyko. 


T: Gailestis kyla matant tą skausmą. 


K: Aha. 
T: M-hm. M-hm. 


K: O tada, aišku, kyla tas nelemtas pasipiktinimas, kurio aš noriu 
atsikratyti. Jis — jis pridaro man rūpesčių. Todėl, kad jis yra 
klastingas dalykas. Jis apgauna mane (pauzė). 


T: Atrodo, kad tas pasipiktinimas yra kažkuo, ko jūs norėtumėte 
atsikratyti, nes tai jums nėra gerai. 


K: (Klientė verkia. Ilga pauzė) nežinau. Man atrodo, esu teisi, 
galvodama, kad nieko doro nebūtų, pavadinus tai kalte. Medžioti 
reiškinius, kurie taptų, tarkim, įdomia atvejo istorija. Ką gera 
tai duotų? Man regis - atsakymas, tikroji tiesa slypi šiame jausme, 
kurį jaučiu. 


T: Jūs galėtumėte atrasti vieną ar kitą paaiškinimą ir vadovautis 
juo, bet jaučiate, kad viso to esmė yra patirtis, kurią išgyvenate 
tiesiog dabar. 


K: Taip, tai tiesa. Turiu omenyje, kad jei - nežinau, kas ištiks 
jausmą. Galbūt nieko. Aš nežinau, tačiau man atrodo, kad ir 
kokį supratimą turėčiau, jis būtų šio skausmo dalis — ir nelabai 
svarbu, kaip jis būtų pavadintas (pauzė). Tada aš - neįmanoma 
vaikščioti — taip atvirai rodant savo skausmą. Noriu pasakyti, 
man atrodo, kad toliau turėtų sekti kažkoks gijimas. 


T: Tarsi jūs galbūt negalėtumėte atskleisti savęs, jeigu jūsų dalis 
liktų tokia sužeista, todėl jūs svarstote, ar neturėtų pirmiausia 
būti išgydytas skausmas (pauzė). 


K: Ir vis dėlto, žinote, tai yra - tai yra juokinga (pauzė). Tai 
primena visiškai supainiotą teiginį arba seną giesmelę apie tai, 
kad neurotikas nenori atsisakyti savo simptomų. Tačiau tai 
netiesa. Turiu omenyje, kad čia tai nėra teisinga, bet yra - aš 
galių tik tikėtis, kad tai atskleis, kaip aš jaučiuosi. Tam tikra 
prasme aš neprieštarauju būti sužeidžiama. Turiu omenyje, aš 
ką tik supratau, kad nesipriešinčiau labai smarkiai. Tai yra - aš 

labiau turiu omenyje tą - tą piktumo jausmą, kuris yra, aš žinau, 
šios frustracijos priežastis, turiu omenyje - aš labiau priešinčiausi 
jam. 


T: Ar teisingai jus supratau? Taigi nors nemėgstate skausmo, 
tačiau jaučiate, kad galite jį priimti. Tai pakenčiama. Tačiau tų 
dalykų, kurie paslėpė tą skausmą, pavyzdžiui, šio piktumo, jūs 
negalite - bent jau dabar pakelti. 


K: Taip. Taip, būtent tai. Tai panašu į, na, pirmasis, manau tarsi 
jis yra - na, yra kažkuo, su kuo galiu susidoroti. Dabar jausmas, 
kad, na, matote, aš vis dar galiu patirti daug džiaugsmo. Tačiau 
tas kitas, turiu omenyje, toji frustracija - turiu omenyje, ji 
pasireiškia taip įvairiai, aš pradedu tai suprasti, jūs tai matote. 
Turiu omenyje tik tai, tik šį dalyką. 


T: Ir skausmas, kurį jūs galite pakelti. Jis - gyvenimo dalis, kuri 
taip pat slypi daugybėje kitų gyvenimo dalių. Jūs galite patirti 
daug džiaugsmo. Tačiau jūs nenorite, kad visas jūsų gyvenimas 
būtų persmelktas frustracijos ir pykčio, kurių nemėgstate, kurių 
nenorite ir kuriuos dabar aiškiau suvokiate. 


K: Aha. Ir dabar nuo to niekaip neišsisuksi. Jūs matote, dabar 
aš tai daug aiškiau suprantu (pauzė). Aš nežinau. Šią akimirką 
dar nežinau, koks bus kitas žingsnis. Tikrai nežinau (pauzė). 
Laimei, tai keičiasi, todėl — nepersikelia pernelyg smarkiai į - 
turiu omenyje, aš - aš Manau, stengiuosi pasakyti, kad vis dar 
susidoroju. Aš vis dar sau patinku ir - 


T: Jūs tik norite, kad žinočiau, jog daugeliu atvejų tebegyvenate 
taip, kaip visada gyvenote. 


K: Tikrai taip (pauzė). Oi, manau, turiu baigti ir eiti. 


Šioje ilgoje ištraukoje mes aiškiai matome, kad už pykčio, neapy- 
kantos ir troškimo atsilyginti apgavusiam klientę pasauliui slypi daug 
mažiau asocialus jausmas, slypi gilus buvimo sužeista išgyvenimas. 
Akivaizdu ir tai, kad šiame gilesniame lygmenyje ji netrokšta paversti 
savo negailestingų jausmų veiksmais. Ji nepatenkinta jais ir norėtų jų 
atsikratyti. 

Toliau pateikiama ištrauka iš trisdešimt ketvirtojo pokalbio. Jos 
turinys labai painus, nes asmuo bando išreikšti žodžiais kažką ypač 
emocinga. Čia klientė mėgina pažvelgti į save labai giliai. Ji teigia, kad 
apie tai bus labai sunku papasakoti. 


K: Aš nežinau, ar jau pajėgsiu apie tai kalbėti ar dar ne. Galima 
pamėginti. Kažkas - turiu omenyje jausmą - kuris - savotiškas 
troškimas iš tiesų išsiveržti. Žinau, kad tai atrodo beprasmiška. 
Galvoju, kad galbūt jeigu man pavyks jį atskleisti ir suteikti jam, 
na, truputį daugiau konkretumo, tai bus man naudingiau. Ir 
nežinau kaip - turiu omenyje, lyg norėčiau pasakyti, kad noriu 
kalbėti apie savo aš. Žinoma, aš suprantu, kad dariau tai visas 
tas valandas. Bet ne, tai - tai yra mano aš. Visai neseniai suvokiau, 
kad nepriėmiau kai kurių teiginių, nes man jie skambėjo - ne 
visai taip, kaip norėjau, turiu omenyje, truputį per daug 
idealizuotai. Ir aš manau, galiu prisiminti, kaip visada sakydavau, 
kad tai yra savanaudiškiau nei viena, savanaudiškiau nei kita. 
Tol, kol aš - kol man tapo aišku, aš pradėjau suprasti, taip, būtent 
tai aš turiu omenyje, bet savanaudiškumas turi visai kitą prasmę. 
Aš vartojau Žodį „savanaudis“. Tada pajutau, kad - aš - kad aš 
niekada anksčiau nesu jo atskleidusi, savanaudiškumo - kuris 
nieko nereiškia. Tai - aš vis dar ketinu kalbėti apie tai. Savotiškas 
pulsavimas. O jis visą laiką yra suvoktas. Ir dabar jis yra 
sąmonėje. Ir norėčiau pajėgti jį panaudoti, taip pat — kaip 
nusileidimą į šį reiškinį. Jūs žinote, tai panašu į - aš nežinau, po 
galais! Tarsi kažką įgijau ir susipažinau su jo struktūra. Tarsi 
būčiau pažinus kiekvieną to reiškinio plytą. Tai yra kažkas 
sąmoninga. Manau, kad - tai jausmas, kad tavęs nekvailina, 
neįpainioja į ką nors, ir kritiškas aiškaus žinojimo jausmas. 
Tačiau iki tam tikro laipsnio - priežastis, ji paslėpta ir - negali 
būti kasdienio gyvenimo dalimi. Ir tame slypi kažkas - kartais 
aš jaučiu tame kažką baisaus, bet vėlgi tas baisumas nebaisus. 
O kodėl? Manau, kad žinau atsakymą. Ir jis - jis man daug ką 
paaiškina. Tai yra - tai yra kažkas, kur visiškai nėra neapykantos. 
Noriu pasakyti, būtent visiškai. Ne su meile, bet visiškai be 
neapykantos. Tačiau tai - taip pat jaudinantis dalykas. Spėju. 
kad tikriausiai esu toks Žmogus, kuriam patinka net kankinti 
save, gilintis į reiškinius, mėginti atrasti visumą. Ir aš esu 
pasakiusi sau: dabar žiūrėk, tai yra gana stiprus jausmas, kurį 

tu dabar jauti. Jis nepastovus. Tačiau kartais tu jį jauti ir, 
leisdama sau jį jausti, tu jį jauti pati. Žinote, tokį reiškinį gali 
apibūdinti žodžiai, randami patopsichologijoje. Labai tikėtina, 
kad šis jausmas atsitiktinai priskiriamas reiškiniams, apie 
kuriuos skaityta. Noriu pasakyti, kad čia yra keletas elementų - 
turiu omenyje šį pulsavimą, šį susijaudinimą, šį žinojimą. O aš 
esu sakiusi — aptikau vieną dalyką, turiu omenyje, buvau labai 
labai narsi, sakykim - sublimuotas seksualinis potraukis. Ir aš 
galvojau, na, čia aš jį pagavau. Tikrai išsprendžiau problemą. Ir 
čia daugiau nieko nėra. Ir trumpam, turiu pasakyti, buvau savimi 
visai patenkinta. Taip buvo. O tuomet turėjau pripažinti, ne, tai 
buvo ne tai. Nes tai buvo kažkas, kas jau buvo su manimi daug 
anksčiau, nei tapau taip smarkiai seksualiai suvaržyta. Noriu 
pasakyti, tai nebuvo - ir - tačiau tame dalyke, pamažu pradėjau 
matyti, kad pačioje jo šerdyje yra seksualinio santykio priėmimas, 
turiu omenyje, kad būčiau galvojusi, jog tai galėtų būti įmanoma. 
Tai buvo tame. Tai nėra kažkas, kas buvo - noriu pasakyti, seksas 
tame nebuvo sublimuotas ar pakeistas. Ne. Tame, tame, kas man 
ten buvo pažįstama - turiu pasakyti, tai tikrai kitokio pobūdžio 
seksualinis jausmas. Turiu omenyje, tai kažkas, kas atskirta nuo 
visų kitų su seksu susijusių dalykų, jeigu suprantate, ką noriu 
pasakyti. Jame nėra jokio persekiojimo, jokio vaikymosi, jokios 
kovos, jokios —- na, jokios neapykantos, kuri, mano nuomone, 
yra įsiskverbusi į šiuos dalykus. Ir vis dėlto manau, šis jausmas 
buvo, och, truputį trikdantis. 


T: Norėčiau įsitikinti, ar galiu truputį suprasti, kokią prasmę tai 
jums turi. Atrodo, labai artimai susipažinote su savimi dėka 
pažinimo, gauto iš daugybės patyrimo plytelių, ir šia prasme 
tapote labiau sava-naudiška, ir ne be pagrindo - atradusi savęs, 
besiskiriančios nuo visų kitų reiškinių, šerdį, jūs supratote, o 
šis supratimas yra labai gilus ir ganėtinai jaudinantis, kad jūsų 
aš šerdis yra ne tik be neapykantos, bet iš tiesų labiau primena 
šventąjį, kažką iš tiesų labai tyrą, tai Žodis, kurį vartočiau. Jūs 
galite pamėginti tai sumenkinti. Jūs galite sakyti, kad tai galbūt 
yra sublimacija, galbūt tai nenormalumo apraiška, beprotybė ir 
taip toliau. Tačiau žinote, kad taip nėra. Ten slypi jausmai, kurie 
galėtų turėti turtingą seksualinę išraišką, tačiau atrodo, kad tai 


yra kur kas daugiau ir tikrai giliau nei jie. Ir toji šerdis gali visiškai 
apimti viską, kas galėtų būti seksualinio potraukio dalimi. 


K: Tikriausiai kažkas panašaus - tai panašu - manau, tai panašu 
į nusileidimą. Tai leidimasis žemyn ten, kur jūs beveik buvote 
įsitikinę, kad turite kilti, bet ne, tai yra - esu tikra tuo, tai yra 
leidimasis žemyn. 


T: Tai leidimasis žemyn ir beveik panirimas į save. 


K: Aha. Ir aš - aš negaliu paprasčiausiai tai numesti šalin. Noriu 
pasakyti, tiesiog taip atrodo, och, tiesiog taip yra. Turiu galvoje, 
kad tai, ką dabar pasakiau, atrodo siaubingai svarbu. 


T: Aš irgi norėčiau iškelti vieną tų dalykų, įsitikinti, ar supratau 
jį. Aš išgirdau, kad mintis, kurią jūs sakote, yra kažkas, ką jūs 
ketinate sučiupti, kažkas, ko dar nėra. Nors iš tiesų jaučiate, 
kad leidžiatės žemyn, siekdama užčiuopti kažką, kas yra daug 
giliau. 


K: Taip yra. Iš tiesų - yra kažkas tame, kas yra - turiu galvoje, 
tai, kad - aš turiu savo kelią, ir, žinoma, kartais mes ketiname 
pasukti juo, beveik prievarta atstumdami tai, kas yra teisinga, 
atstumdami idealą - kaip - ir tai, kas jį įkūnija, noriu pasakyti, 
kad tai turiu galvoje. Viena yra kilimas aukštyn į tai, ko nežinau. 
Noriu pasakyti, kad aš tik jaučiu jausmą, kuriuo negaliu 
vadovautis. Turiu pasakyti, kad tai gana trapi materija, jeigu jūs 
imate ją nagrinėti. Tai kartą įvyko - stebiuosi kodėl - reikia 
pripažinti, tai siaubingai konkretus leidimosi žemyn jausmas. 


T: Tai ne kilimas aukštyn į trapų idealą. Tai leidimasis žemyn į 
stebėtinai tvirtą tikrovę, tai — 


K: Aha. 
T: - iš tiesų labiau stebinantis dalykas nei -— 


K: Aha. Manau, tai kažkas, ko neišardysi. Tai yra ten - aš nežinau - 
man taip atrodo po to, kai jūs viską apibendrinote. Tai tęsiasi — 

Kadangi visa tai papasakota labai painiai, būtų pravartu išvardyti 
nuosekliai temas, apie kurias ji kalbėjo. 

Aš ketinu kalbėti apie save, kaip apie sava-naudę, tačiau nauja 
šio žodžio prasme. 

Aš susipažinau su savojo Aš struktūra ir gerai pažinau save. 

Pasinėrusi į save, aptikau kažką jaudinančio, šerdį, kurioje visiškai 
nėra neapykantos. 

Ji negali būti kasdieniu reiškiniu - ji gali būti net nenormali. 

Iš pradžių maniau, kad tai buvo tik sublimuotas seksualinis 
potraukis. 

Bet ne, tai apima plačiau ir yra stipriau už seksą. 

Galima būtų tikėtis, kad tai reiškinys, kurį būtų galima atrasti 
pakilus į trapią idealų realybę. 

Tačiau iš tikrųjų aš aptikau jį nusileidusi giliai į save. 

Regis, tai yra kažkas esminio, tai, kas išlieka. 


Ar jos papasakotas patyrimas mistiškas? Remiantis emociniu 
konsultanto reakcijų atspalviu atrodytų, jog jis tai jautė. Ar galima 
teikti kokią nors reikšmę tokiems Gertrudos Stein stiliaus atsivėri- 
mams? Jūsų autorius gali tik atkreipti dėmesį į tai, kad panašias 
išvadas apie save padarė daugelis klientų, nors ne visada jas taip 
emocingai reikšdavo. Net pati misis Oak kitame, trisdešimt penktame, 
pokalbyje aiškiau ir nuosekliau apibūdina savo jausmą, kalbėdama 
žemiškesne kalba. Ji taip pat paaiškina, kodėl jai buvo sunku pažvelgti 
į šį patyrimą. 


K: Galvoju, kad esu labai laiminga, jog atradau save arba kad 
atėjau čia, arba kad norėjau kalbėti apie save. Turiu omenyje, 
kad tai labai asmeniška, apie tai paprastai nekalbama. Manau, 
galiu suprasti savo dabartinį jausmą, na, tai tikriausiai lengvas 
žavėjimasis. Matote, jis yra - na - tarsi būčiau atsikračiusi, taip 
sakant, visų tų Vakarų civilizacijos ginamų dalykų. Ir Žinote, 
svarstydama, ar buvau teisi, turiu omenyje, ar tikrai pasukau 
teisingu keliu, ir, žinoma, vis dėlto jausdama, kad pasielgiau labai 
teisingai. Taigi gali kilti konfliktas. O tada šis, manau, dabar 
jaučiu, na, žinoma, aš taip dabar jaučiuosi. Manau, kad šis 
reiškinys, kurį pavadinau neapykantos stoka, mano manymu, 
jis labai realus. Jis perėjo į tai, ką darau, į tai, kuo tikiu - galvoju, 
kad tai yra gerai. Tai galbūt primena mano kalbėjimą pačiai sau: 

tabu, klaidingai suprastomis doktrinomis, dėsniais ir savuoju 
mokslu, savo šaldytuvais, savo atominėmis bombomis. Bet aš 
paprasčiausiai neperkuų, matote, aš tiesiog, jums tiesiog nevisiškai 
pasisekė. Manau, kalbu apie tai, kad, na, noriu pasakyti, kad aš 
nesitaikstau, ir tai yra - na, yra būtent taip. 


T: Jums dabar atrodo, kad labai aiškiai suvokėte visus kultūros 
jums daromus poveikius - ne visada labai aiškiai suvokiamus, 
bet „tiek daug jų buvo mano gyvenime - o dabar leidžiuos gilyn 
į save, tam kad suprasčiau tikruosius savo jausmus“. Ir dabar 
susidarė labai stiprus įspūdis, kad tai tarsi kažkaip atitolina jus 
nuo jūsų kultūros, ir tai truputį gąsdina, bet apskritai jūs jaučiatės 
gerai. Ar tai — 


K: Aha. Na, dabar jaučiu, kad tai yra gerai, iš tiesų - tiesa, yra 
dar šis tas - jausmas, kuris pradeda augti, na, jis beveik jau 
subrendo, kaip aš sakau. Išvada, kad ketinu liautis ieškojus ko 
nors pasibaisėtino. Dabar dar nežinau kodėl. Tačiau, mano 
nuomone, yra būtent taip. Dabar aš sakau sau, gerai, atsižvelgiant 
į tai, ką Žinau, ką supratau - esu beveik tikra tuo, kad atsikračiau 
baimės, ir aš patenkinta, kad nebijau sukrėtimo — manau, drąsiai 
jį sutikčiau. Tačiau turint omenyje tas vietas, kuriose man teko 
būti, ir tai, ko ten išmokau, na o taip pat ir atsižvelgiant į tai, ko 
nežinau, galbūt tai yra vienas tų dalykų, su kuriais turėčiau 
susidurti, ir, sakykim, kad, na, dabar tiesiog dar - tiesiog dar 
negaliu tai atrasti. Matote? O dabar be jokio - be jokio, sakyčiau, 
noro atsiprašyti ar apsimetinėti sakau tiesiai, kad negaliu atrasti, 
kas šiuo metu būtų blogai. 


T: Ar teisingai supratau? Kad jums leidžiantis vis giliau ir giliau 
į save ir galvojant apie tai, ką atskleidėte sau ir ko išmokote, ir 
panašiai, kyla labai labai stiprus įsitikinimas, kad neatsižvelgiant 
į tai, kiek toli jūs pažengsite, reiškiniai, kuriuos jūs atrasite savyje, 
nebus nei Žiaurūs, nei siaubingi. Jie bus visai kitokio pobūdžio. 


K: Taip, panašu į tai. 
Čia, net suprasdama, kad jausmas ne prie širdies jos kultūrai, 

klientė jaučia pareigą sakyti, kad jos asmenybės šerdis nėra nei bloga, 
nei baisiai ydinga, bet tai kažkas pozityvaus. Po išoriniu kontroliuo- 
jamo elgesio sluoksniu, po žiaurumu, po skausmu slypi Aš, kuris yra 
pozityvus ir kuriame nėra neapykantos. Esu įsitikinęs, kad tai pamoka, 
kurios ilgą laiką mus mokė mūsų klientai, bet mes buvome negreiti 
mokytis. 


Jei neapykantos nebuvimas atrodo kaip gana neutrali arba 


neigiama sąvoka, turbūt turėtume leisti misis Oak paaiškinti jos 
prasmę. Trisdešimt devintajame pokalbyje jausdama, kad jos terapija 
artėja į pabaigą, klientė grįžta prie šios temos. 

K: Svarstau, ar turėčiau paaiškinti - man pačiai aišku, ir galbūt 
tuo, kas iš tiesų buvo svarbu čia, yra mano stiprus jausmas, 
susijęs su buvimu laisva nuo neapykantos. Dabar, kai mes 
perkėlėme tai į racionalią plotmę, žinau - tai skamba neigiamai. 
Ir vis dėlto mano mintyse, mano - iš tiesų ne mintyse, o jausmuose, 
tai — ir mano mintyse, taip, taip pat ir mano mintyse - tai yra 
gerokai teigiamesnis dalykas nei šis - nei meilė - ir man atrodo, 
kad daug paprastesnis ir - mažiau ribojantis. Bet tai - aš 
suprantu, kad tai turi skambėti ir net atrodyti tarsi visiškas 
daugelio dalykų, daugelio įsitikinimų atmetimas, gal iš tikrųjų 
taip ir yra. Aš nežinau. Bet man tai atrodo teigiamiau. 


T: Jūs galite suprasti, kad kam nors tai gali skambėti neigiamiau, 
bet tiek, kiek tai susiję su jumis, jausmas neatrodo toks 
suvaržantis, toks savanaudiškas kaip meilė. Atrodo, kad jis iš 
tiesų yra labiau - labiau viską apimantis, labiau pritaikomas, 
nei - 

K: Aha. 


T: —- kuris nors iš šių siauresnių terminų. 


T: M-hm. M-hm. Atsikračius būtinybės arba atlyginti, arba bausti, 
regis, visiems atsiranda daug daugiau laisvės. 


K: Tai tiesa. (Pauzė) Esu pasirengusi avarijoms, kurios pasitaikys 
tame kelyje. 


T: Nesitikite ramaus plaukiojimo? 


K: Nesitikiu. 


Šis skyrius - tai gerokai sutrumpinta vienos klientės padaryto 
atradimo istorija apie tai, jog kuo giliau ji pasineria į save, tuo mažiau 
ima bijoti. Užuot atradusi savyje kažką labai bloga, ji pamažu atrado 
savo esmę, nenorėjusią nei atlyginti, nei bausti kitų, atrado save, 
laisvą nuo neapykantos ir labai visuomenišką. Ar mes drįstume, 
vadovaudamiesi tokiu patyrimu, daryti apibendrinančią išvadą, kad 
gana stipriai įsiskverbę į savo organizmo prigimtį pamatysime, kad 
žmogus yra geras ir socialus gyvūnas? Mūsų klinikinis patyrimas tai 
leidžia teigti. 


Būti savuoju organizmu, savuoju patyrimu 

Gija, vienijančia didžiąją dalį ankstesnio skyriaus minčių, galima 
būtų laikyti teiginį, jog terapija (bent jau į klientą orientuota) yra 
procesas, kurio dėka Žmogus tampa savo paties organizmu - be savęs 
apgaulės, be iškraipymų. Ką tai reiškia? 

Mes čia bandome aptarti reiškinį, kurį nelengva apibūdinti žodžiais 
ir kuris, jeigu jis suprantamas tik verbaliniu lygmeniu, neišvengiamai 
iškraipomas. Galbūt pasirėmus keliais skirtingais apibūdinimais, jie 
sukeltų skaitytojo patirtyje atgarsius, nors ir silpnus, ir jis pajustų, 
kad savo patyrimo dėka šį tą suprato apie tai, kas kalbėta. 

Atrodo, kad terapija yra grįžimas prie bazinės jutiminės ir 
visceralinės patirties. Iki terapijos asmuo linkęs savęs klausti, dažnai 
nesąmoningai: „Ką, kitų nuomone, aš turėčiau daryti šioje situacijoje?“, 
„Ką mano tėvai arba mano kultūra norėtų, kad daryčiau?“, „Kas, mano 
nuomone, turi būti padaryta?“ Taigi jis nuolat elgiasi pagal tam tikrą 
schemą, kuri tarsi primetama jo elgesiui. Tai nebūtinai reiškia, kad 
asmens elgesys visuomet atitinka kitų nuomonę. Priešingai, jis gali 
elgtis taip, kad jo elgesys prieštarautų kitų lūkesčiams. Tačiau vis tiek 
asmuo elgiasi atsižvelgdamas į kitų lūkesčius (dažnai paverstus savais). 
Terapijos procese individas pradeda savęs klausinėti apie nuolat 
besiplečiančias jo gyvenimo erdvės sritis: „Kaip aš tai patiriu?“, „Ką tai 
man reiškia?", „Jeigu elgsiuos tam tikru būdu, tai kaip suprasiu, kokią 
prasmę man tai turės?“ Jis pradeda elgtis kliaudamasis tuo, ką galima 
būtų pavadinti realistiškumu - tikroviškai suderindamas tą pasiten- 
kinimą ir nepasitenkinimą, kuriuos jam sukelia kiekvienas veiksmas. 

Galbūt tai padės tiems, kurie kaip ir aš linkę mąstyti konkrečiomis 
ir klinikinėmis kategorijomis, jei kai kurias šių idėjų pateiksiu 

schemiškais proceso, kurį išgyvena įvairūs klientai, apibendrinimais. 
Vienas klientas tai gali suprasti taip: „Maniau, kad privalau jausti 
savo tėvams tik meilę, bet suvokiau, kad vienu metu jaučiu ir meilę, 
ir pasipiktinimą. Galbūt galiu būti tokiu asmeniu, kuris leidžia sau 
patirti ir meilę, ir pasipiktinimą“. Kitas klientas gali suprasti: „Galvojau, 
kad esu vien tik blogas ir bevertis. Dabar kartais jaučiuosi labai 
vertingas, o retsykiais - abejotinos vertės ar niekam tikęs. Gal aš 
galiu būti asmeniu, įvairiai jaučiančiu savąją vertę?“ Dar kitas galvos: 
„Buvau tos nuomonės, kad niekas negalėtų nuoširdžiai mylėti manęs 
tokio, koks esu. Dabar patiriu draugišką kito žmogaus šilumą. Galbūt 
galiu būti kitų mylimu žmogumi, galbūt aš esu toks žmogus?“ Trečiam 
atrodys: „Esu taip išauklėtas, kad privalau savęs nevertinti gerai, 
tačiau tai darau. Galiu ne tik gailėtis savęs, bet ir džiaugtis savimi. 
Galbūt aš įvairiapusiškas žmogus, kuriuo galiu džiaugtis ir kurio 
galiu gailėti'“. Arba paimkime paskutinį misis Oak pavyzdį: „Galvojau, 
kad iš esmės esu bloga, kad pačios esmingiausios mano asmenybės 
dalys tikrai turėtų būti baisios ir bjaurios. Aš nejaučiu to blogio 
savyje, greičiau patiriu teigiamą troškimą gyventi ir leisti gyventi 
kitiems. Turbūt galiu būti tokiu asmeniu, kuris yra iš prigimties 
geras“. 

Kas daro įmanomus tokius pasisakymus, neskaitant pirmųjų 
sakinių? Tai sąmonės plėtimas. Terapijoje asmuo įprastinius potyrius 
praturtina visuminiu ir neiškreiptu savo patirties - sensorinių ir 
visceralinių reakcijų — suvokimu. Jis liaunasi iškraipyti arba bent jau 
daug mažiau iškraipo sąmonėje savo patirtį. Jis gali suvokti viską, ką 
iš tikrųjų patiria, o ne vien tai, ką gali sau leisti patirti, kruopščiai 
perkošęs savo supratimo filtru. Taip asmuo pirmą kartą suvokia visą 
savo žmogiškojo organizmo potencialą, praturtina esminius savo 
sensorinių ir visceralinių reakcijų aspektus, papildydamas juos 
sąmoningumo elementu. Asmuo tampa tuo, kuo jis yra, kaip dažnai 
klientai sako terapijoje. Vadinasi, individas sąmonėje tampa tuo, kuo 
yra patyrime. Kitaip tariant, jis tampa visybiškas ir visapusiškai 
veikiantis organizmas. 

Jau numanau dalies savo skaitytojų reakcijas: „Argi jūs manote, 
kad terapijos rezultatas yra niekas daugiau kaip tapimas Žmogiškuoju 
organizmų, žmogiškuoju gyvūnu? Kas gi jį kontroliuos? Kas padarys 
jį socialų'? Ar tuomet jis nepažeis visų draudimų? Ar jūs išlaisvinote 
tik Žvėrį, tik Id žmoguje?“ Tinkamiausias atsakymas būtų toks: 
„Terapijoje individas iš tiesų tampa žmogiškuoju organizmu su visa 

jame slypinčia įvairove. Jis pajėgia realistiškai kontroliuoti save ir jo 
troškimai yra nepataisomai visuomeniški. žmoguje neslypi joks 
žvėris. Yra tik Žmogus žmoguje, ir jį mes gebame išlaisvinti“. 

Taigi manyčiau, kad pagrindinis terapijos atradimas, jeigu mūsų 
stebėjimai yra ko nors verti, tai, kad mūsų neturėtų gąsdinti buvimas 
„tik“ homo sapiens. Tai atradimas, kad jei sensorinį ir visceralinį 
patyrimą, būdingą visai gyvūnijos karalystei, galėtume praturtinti 
laisvos ir neiškreiptos sąmonės, būdingos tik žmogiškajam gyvūnui, 
dovana, turėtume organizmą, kuris būtų nuostabiai ir konstruktyviai 
realistiškas. Tuomet tai būtų organizmas, kuris kultūros reikalavimus 
suvokia taip pat kaip ir fiziologinius savo maitinimosi ar seksualinius 
poreikius, kuris savo draugiškų santykių troškimą suvokia taip pat 
kaip ir asmeninio pranašumo siekimą, kuris subtilų ir jautrų 
švelnumą kitiems supranta taip pat kaip ir priešiškumą jiems. Kai 
žmogaus gebėjimas būti sąmoningu asmeniu atsiskleidžia laisvai ir 
visapusiškai, atrandame ne gyvūną, kurio reikia bijoti, ne žvėrį, kurį 
būtina kontroliuoti, bet organizmą, kuris, pasinaudodamas visais šiais 
sąmonės elementais ir nuostabiomis integracinėmis centrinės nervų 
sistemos galimybėmis, geba elgtis darniai, realistiškai, naudingai sau 
ir kitiems. Kitaip sakant, jei žmogus yra mažiau nei visai Žmogiškas, 
jeigu jis neįsileidžia į sąmonę įvairių savo patyrimo aspektų, tada 
išties turime rimtą pagrindą bijoti jo paties ir jo elgesio. Tai patvirtina 
ir šiuolaikinio pasaulio situacija. Tačiau jeigu Žmogus yra žmogiš- 
kiausias, jeigu jis yra visuminis organizmas, jei patyrimo suvokimas, 
šis grynai žŽmogiškas atributas, vyksta maksimaliai, tada juo galima 
pasitikėti, tada jo elgesys yra konstruktyvus. Jis ne visada bus 
priimtinas, ne visada patogus. Bet jis bus individualus ir visuomet 
socialus. 


Pabaigos žodis 

Šiame skyriuje stengiausi kalbėti kuo įtaigiau. Jis atspindi stiprų 
mano tikėjimą, kuris išaugo iš daugiametės patirties. Tačiau aiškiai 
suprantu, kad tikėjimas ir tiesa skiriasi. Neprašau pritarti mano 
patirčiai, o tik siūlau pasvarstyti, ar pateiktoji samprata atitinka jūsų 
patirtį. 

Nesigailiu, kad šis straipsnis hipotetiškas. Yra laikas spėlioti, yra 
laikas kruopščiai patikrinti įrodymus. Galima tikėtis, kad pamažu 
dalis šio straipsnio hipotezių, nuomonių ir klinikinių nuojautų galės 
būti veiksmingai ir galutinai patikrintos. 


1045 


LITERATŪRA 


1. Maslow, A. H. Our maligned animal nature. Jour. of Psychol., 28, 273-278. 
2. Montagu, A. On Reing Human. New York: Henry Schuman, 1950. 


3. Rogers, C. R. Client-Centered Therapy. Boston: Houghton Mifflin Co., 
1951, Chapter IV, “The Process of Therapy.“ 


104 


6 skyrius 
KĄ REIŠKIA TAPTI ASMENIU 


Pirmą kartą šis straipsnis buvo pateiktas kaip kalba Oberlino 
koledže 1954 metais. Kai kurias dar tik besiformuojančias terapijos 
sampratas stengiausi perteikti daug tvarkingesniu pavidalu. 
Straipsnis šiek tiek pataisytas. 

Kaip įprasta, samprotaudamas bandžiau nenutolti nuo realaus 
patyrimo terapijos susitikimuose, todėl labai dažnai mano daromų 
apibendrinimų šaltinis buvo pokalbių įrašai. 


4 
( “ ikagos universiteto Konsultavimo centre konsultuoju asmenis, 
kurie susiduria su pačiomis įvairiausiomis asmeninėmis 
problemomis. Tai studentas, susirūpinęs dėl nesėkmių koledže; 
namų šeimininkė, santuokos išmušta iš vėžių; individas, kuris jaučiasi 
atsidūręs ties visiško nervinio pakrikimo ar psichozės riba; atsakingas 
pareigas einantis vyras, daug laiko skiriantis seksualinėms fantazijoms 
ir neefektyviai atliekantis savo darbą; puikus studentas, kurso pažiba, 
kurį kausto įsitikinimas, jog jis yra beviltiškai ir nepataisomai 
neadekvatus; pasisekimą turinti mergina, kuri jaučiasi palaužta 
aštrių juodos depresijos protrūkių; moteris, būgštaujanti, kad 
gyvenimas ir meilė praeis pro šalį ir kad jos geri studijų baigimo 
rezultatai tėra menka paguoda; vyras, kuris įsitikinęs, kad galingos ar 
nuodėmingos jėgos yra susitelkusios prieš jį. Sąrašą galėčiau tęsti, 
pateikdamas daugybę įvairių ir nesikartojančių problemų, su kuriomis 
žmonės ateina pas mus. Jose skamba visa gyvenimo patirčių gama. 
Tačiau tokio katalogo pristatymas nesuteikia pasitenkinimo, nes, 
būdamas konsultantu, žinau, kad per pirmąjį susitikimą pateikta 
problema neatrodys tokia antrą ar trečią valandą, o dešimtą kartą 
susitikus ji jau bus tapusi visai kitokia arba ištisa problemų virtine. 
Tačiau įsitikinau, kad nepaisant šios gluminamos horizontalios 

įvairovės ir daugiasluoksnio vertikalaus sudėtingumo, galimas daiktas, 
egzistuoja tik viena problema. Sekdamas daugelio klientų terapiniame 
santykyje, kurį mes siekiame sukurti, išgyvenamu patyrimų, susidariau 
įspūdį, kad kiekvienas jų kelia tą patį klausimą. Po probleminės 
situacijos, kuria skundžiasi klientas, paviršiumi, po rūpesčiais dėl 
studijų, žmonos, bendradarbių, nevaldomo ir ekscentriško elgesio ar 
gąsdinančių jausmų, - po visu tuo glūdi vienas pagrindinis siekis. 
Man atrodo, kad kiekvienas žmogus sielos gelmėse klausia: „Kas aš 
esu iš tikrųjų? Kaip galėčiau prisiliesti prie savo tikrojo Aš, slypinčio 
po visu mano išoriniu elgesiu? Kaip galėčiau tapti savimi?“ 


TAPIMO PROCESAS 


Anapus kaukės 

Pamėginsiu paaiškinti, ką turiu galvoje, sakydamas, kad atrodo, 
jog individo tikslas, kurį jis labiausiai trokšta pasiekti, galutinis 
taškas, kurio link jis sąmoningai ar nesąmoningai juda, yra tapimas 
savimi. 

Esu pastebėjęs, kad tada, kai asmuo ateina pas mane slegiamas 
nepakartojamos savųjų sunkumų kombinacijos, vertingiausia yra 
mėginti užmegzti su juo santykį, kuriame jis būtų saugus ir laisvas. 
Mano tikslas yra suprasti, kaip jis jaučiasi savo vidiniame pasaulyje, 
priimti jį tokį, koks yra, sukurti laisvės aplinką, kurioje jis galėtų 
savo mintimis, jausmais ir pačiu buvimu judėti trokštama kryptimi. 
Kaip jis naudojasi šia laisve? 

Patyriau, jog jis panaudoja laisvę tam, kad taptų savimi. Jis 
pradeda nusimesti apgaulingas uždangas arba kaukes, atsisako 
vaidmenų, su kuriais pasitikdavo gyvenimą. Atrodo, jis tarsi stengiasi 
atrasti savyje tai, kas yra esminga ir tikra. Pradžioje jis nusimeta tas 
kaukes, kurias žino turįs. Jauna studentė per konsultaciją papasakojo 
apie vieną iš sąvo turimų kaukių ir apie tai, kaip ji nerimauja dėl to, ar 
po šia susitaikymo ir žavesio priedanga yra koks nors realus Aš su 
savaisiais įsitikinimais. 


„Aš svarsčiau šį standartų klausimą. Turiu išsiugdžiusi gudrybę, 
manau - na - įprotį mėginti elgtis taip, kad greta esantys žmonės 
jaustųsi lengvai, o reikalai tvarkytųsi sklandžiai. Visada netoliese 
turi būti ramintojas, atliekantis aliejaus lašo purslojančiame 

vandenyje vaidmenį. Trumpame susitikime, mažame vakarėlyje 
ar dar kur nors - aš prisidėdavau prie to, kad viskas sklandžiai 
vyktų ir atrodytų, jog laikas leidžiamas gerai. O kartais save pačią 
stebindavau tuo, kad gindavau nuomonę, priešingą savajai, jei 
matydavau, kad asmuo, kuris jos laikosi, bus gana nelaimingas, 
jeigu to nedarysiu. Kitaip sakant, aš paprasčiausiai niekada — 
turiu omenyje, aš niekada neturėjau pastovios ir aiškios 
nuomonės apie įvairius dalykus. Dabar man atrodo, kad tokio 
mano elgesio priežastis tikriausiai buvo ta, kad buvau labai 
susijusi su savo namais. Aš tiesiog negyniau savo įsitikinimų, 
kol nežinojau, ar turiu įsitikinimų, kuriuos reikėtų ginti. Išties 
nebuvau nuoširdžiai savimi, tikrai nežinojau, kas yra mano 
tikrasis Aš, ir vaidinau ne savo vaidmenį.“ 


Šioje ištraukoje matome, kaip ji tyrinėja savo turimą kauke, 
atpažįsta savąjį nepasitenkinimą ir svarsto, kaip pasiekti slypintį po 
kauke tikrąjį Aš, jeigu toks egzistuoja. 

Taip mėgindamas atrasti savąjį Aš, klientas paprastai panaudoja 
santykį, kad atskleistų įvairius savosios patirties aspektus, atpažintų 
ir įsižiūrėtų į prieštaravimus, su kuriais neretai susiduria. Jis 
supranta, kiek daug jo elgesyje ir išgyvenamuose jausmuose yra 
netikrumo, kuris nėra nulemtas natūralių organizmo reakcijų, o tėra 
tik fasadas, priedanga, už kurių jis slėpėsi. Jis atranda, kad savo 
gyvenime dažnai vadovaujasi tuo, kuo, jo nuomone, jam derėtų būti, 
o ne tuo, kuo jis yra. Jis taip pat atranda, kad egzistuoja tik 
reaguodamas į kitų reikalavimus, kad neturi jokio savojo Aš, kad 
stengiasi galvoti, jausti ir elgtis taip, kaip, kitų nuomone, jis turėtų 
galvoti, jausti ir elgtis. 

Todėl nustebau pamatęs, kaip tiksliai danų filosofas Sgrenas 
Kierkegaardas daugiau nei prieš šimtą metų su gilia psichologine 
įžvalga atskleidė individo dilemą. Jis nurodė, kad dažniausiai neviltis 
išgyvenama, liekant neviltyje ir nesirenkant savęs arba nenorint būti 
savimi, bet stipriausia nevilties forma yra pasirinkimas „būti kuo 
nors kitu nei savimi". Kita vertus, „siekti būti tuo, kuo esi iš tikrųjų, 
yra visiška nevilties priešingybė“, ir šis pasirinkimas yra didžiausia 
žmogaus atsakomybė. Kai skaičiau kai kuriuos šio filosofo raštus, 
man atrodė, tarsi jis būtų girdėjęs mūsų klientų pasisakymus jiems 
ieškant ir tyrinėjant savo tikrąjį Aš, - dažniausiai ieškant sunkiai ir 
skausmingai. 

Šis ieškojimas tampa dar skausmingesnis, kai jie pradeda 
atsisakyti melagingų išraiškų, apie kurių netikrumą nė neįtarė. Jie 
imasi gąsdinančios audringų ir kartais žiaurių juose slypinčių jausmų 
tyrinėjimo užduoties. Nusiimti kaukę, kuri, jūsų manymu, buvo 
tikrojo Aš dalis, gali būti be galo skausminga, ir vis dėlto, kai yra 
minčių, jausmų ir buvimo laisvė, individas juda šio tikslo link. Tai 
iliustruoja pasisakymai asmens, dalyvavusio keliuose psichoterapijos 
susitikimuose. Klientė vartoja daug metaforų, kalbėdama apie tai, 
kaip ji stengėsi pasiekti savo šerdį. 


„Dabar Žvelgiant į tai man atrodo, kad aš nuėmiau vieną gynybos 
sluoksnį po kito. Kūriau juos, išmėgindavau, o tada atsisakydavau, 
nes jūs išlikdavote toks pats. Nežinojau, kas slypi pačiame dugne, 
ir labai bijojau to, bet turėjau tęsti mėginimus. Iš pradžių pajutau, 
kad manyje nieko nėra - tik didžiulė tuštuma, kurioje man reikėjo 
patikimos šerdies, ir aš troškau ją turėti. Po to pasijutau stovinti 
prieš tvirtą mūro sieną, pernelyg aukštą, kad būtų galima perlipti, 
ir pernelyg drūtą, kad būtų galima pereiti kiaurai. Vieną dieną 
siena tapo nebe vientisa, o perregima. Po to pasirodė, kad siena 
visai išnyko, tačiau už jos aptikau užtvanką, užtvenkusią 
audringus ir putotus vandenis. Jaučiausi taip, lyg būčiau laikiusi 
šių vandenų slėgimą, ir jeigu būčiau pravėrusi net mažytį plyšelį, 
mane pačią ir visa, kas mane supo, būtų sunaikinęs kylantis 
jausmų srautas, kurį tas vanduo simbolizavo. Pagaliau ilgiau 
nebepajėgiau išlaikyti įtampos ir paleidau srautą. O iš tikrųjų 
visa, ką padariau, buvo tik pasidavimas visiškam savęs gailesčiui, 
paskui - neapykantai, po to - meilei. Po šių išgyvenimų jaučiausi 
taip, tarsi būčiau peršokusi statų krantą ir stovėčiau kitoje srauto 
pusėje, dar truputį svyruodama ant paties krašto. Nežinau, ko 
ieškojau ir kur ėjau, bet tada jaučiau, kaip visada jausdavau, jei 
iš tikrųjų gyvendavau, kad judu pirmyn“. 


Esu įsitikinęs, kad ši ištrauka gana gerai atspindi daugelio individų 
nuojautą: jei tariama priedanga, siena, užtvara nebus išlaikyta, viskas 
bus nušluota šėlstančių jausmų, kurie užgniaužti telkiasi asmeniniame 
pasaulyje. Ji parodo ir tą individo jaučiamą prievartinę būtinybę 
ieškoti ir tapti savimi. Ištrauka taip pat pradeda pamatyti tai, kaip 
individas lemia realybę savyje - visiškai išgyvendamas tuos jausmus, 
kuriais jis yra organiniame lygmenyje, kaip kad ši klientė, išgyvenusi 

savęs gailestį, pyktį ir meilę, patikėjo tuo, kad ji yra dalis savo tikrojo 
Aš. 


Jausmų išgyvenimas 

Norėčiau pasakyti šį tą daugiau apie jausmų išgyvenimą. Tai 
išties yra nežinomų savęs dalių atradimas. Reiškinys, kurį mėginu 
apibūdinti, gana sunkiai leidžiasi paaiškinamas. Kasdieniuose mūsų 
gyvenimuose yra daugybė priežasčių, kurios neleidžia išgyventi savo 
nuostatų. Tai priežastys, ateinančios iš mūsų praeities ir dabarties, 
taip pat priežastys, slypinčios socialinėje situacijoje. Laisvai išgyventi 
jausmus atrodo pernelyg pavojinga ir žalinga. Tačiau laisvės ir saugumo, 
būdingų terapiniam santykiui, dėka jie gali būti išgyvenami iki galo, 
visiškai atskleidžiami - tokie, kokie yra. Jie gali ir yra išgyvenami 
tokiu būdu, kurį pavadinčiau "grynuoju", kai išgyvenimo akimirką 
asmuo yra savoji baimė arba yra savasis pyktis, arba jis yra savasis 
švelnumas, arba yra bet kas. 

Galbūt galėčiau tai paaiškinti pateikdamas pavyzdį, kuris parodys 
ir atskleis, ką turiu omeny. Jaunuolis, aukštosios mokyklos absol- 
ventas, stipriai įsitraukęs į psichoterapiją, yra nustebintas neaiškaus 
jausmo, kurį jaučia savyje. Pamažu jis atpažįsta tam tikrą išgąstį, 
nesėkmės baimę, baimę negauti daktaro laipsnio. Įsivyrauja ilga 
pauzė. Nuo čia mes leisime pokalbio įrašui kalbėti pačiam už save: 


Klientas: Aš leidau jam prasismelkti. Bet taip pat susiejau jį su 
jumis ir su mūsų tarpusavio santykiu. Ir tai yra vienas dalykas, 
kurį jaučiu dėl to - baimė, kad tai praeis; arba tai yra kitas 
dalykas - jį taip sunku išlaikyti - yra du prieštaringi jausmai. 
Arba du savotiški Aš. Vienas yra išsigandęs, tas, kuris nori laikytis 
kažko įsikibęs, ir jį, manau, galių gana aiškiai jausti tiesiog dabar. 
Žinote, man reikia daugmaž už kažko laikytis - ir aš jaučiu kažką 
panašaus į išgąstį. 


Terapeutas: M-hm. Tai kažkas, ką jūs jaučiate būtent šią minutę, 
taip pat jautėte ir tikriausiai jaučiate dabar dėl mūsų santykio. 


K: Argi jūs neleisite man tai turėti, nes, jūs žinote, man to reikia. 
Be šito aš galiu būti toks vienišas ir išsigandęs. 

T: M-hm, m-hm. Leiskit man įsikibti į tai, nes aš siaubingai 
išsigąsiu, jei to nepadarysiu. Leiskite man tvirtai laikytis šito. 


K: Tai tas pats - ar jūs negalėtumėte leisti man parašyti savo 
disertacijos arba įgyti savo daktaro laipsnio, nes tada - nes 
panašu į tai, kad man reikia to mažo pasaulėlio. Turiu omenyje - 


T: Abiem atvejais taip pat yra ir tam tikras prašymas, ar ne taip? 
Leiskite turėti tai, nes man to labai reikia. Aš būčiau labai 
išsigandęs be šito (ilga pauzė). 


K: Aš pajutau - kažkaip nebegaliu pažengti gerokai toliau - 
jaučiuos panašus į mažą maldaujantį berniuką, net, kažkaip - 
kas yra šis prašymo gestas? (suglaudžia rankas lyg melstųsi). 
Argi tai nejuokinga? Nes tai - 


T: Jūs suglaudėte savo rankas lyg melsdamasis. 


K: Taip, tai tiesa! Ar jūs nepadarytumėte to vietoj manęs. - O, 
tai siaubinga! Kas aš, maldauju? 


Galbūt ši ištrauka truputį paaiškins tą reiškinį, apie kurį kalbėjau, - 
jausmo išgyvenimą iki kraštutinumo. Čia klientas akimirką jaučiasi 
niekuo daugiau, išskyrus mažą maldaujantį berniuką, meldžiantį, 
prašantį, priklausomą. Tą akimirką, visą tą laiką, jis yra niekas 
daugiau, išskyrus savo maldavimą. Galima neabejoti, jis beveik iš 
karto pasitrauks šalin nuo šio patyrimo ištardamas, „Kas aš, 
maldauju?“, bet Žymė jau bus likusi. Po akimirkos klientas pasakys: 
„Leisti šiems naujiems išgyvenimams prasiveržti yra nuostabu. 
Kiekvieną kartą tai mane labai nustebina, ir tada vėl kyla tas pats 
jausmas, išgąstis, kad manyje šito yra daug, jog aš laikausi atokiau 
nuo šito, ar panašiai“. Jis supranta, kad tai užtvindė jį, kad tą akimirką 
jis yra tapęs savąja priklausomybe tokiu būdu, kuris jį patį nustebina. 

Šiuo viską apimančiu būdu išgyvenama ne tik priklausomybė. 
Taip gali būti išgyvenamas skausmas, sielvartas, pavydas, destruktyvus 
pyktis, gilus troškimas, pasitikėjimas ir pasididžiavimas, jautrus 
švelnumas arba išeinanti meilė. Tai gali būti kiekvienas jausmas, kurį 
jaučia Žmogus. 

Dėl tokių kaip ši pamažu palaipsniui supratau, kad individas tą 

akimirką pradeda tapti tuo, kuo jis yra. Kai asmuo, padedamas 
terapijos, taip išgyvena visas emocijas, kurios organiškai kyla jame. 
išgyvena jas suprasdamas ir atvirai, tada jis patiria save patį, patiria 
visą turtingą jame egzistuojančią įvairovę. Tuomet jis tampa tuo, kuo yra. 


Savęs atradimas patyrime 

Pamėginkime dar truputį paanalizuoti tai, ką reiškia tapti savimi. 
Šis klausimas vienas painiausių, tad aš vėl bandysiu rasti galimas 
atsakymo užuominas pateikdamas klientės pasisakymą. Ji pasakoja, 
kaip įvairūs fasadai, už kurių pasislėpusi ji gyveno, suiro ir sugriuvo, 
sukeldami pasimetimo ir palengvėjimo jausmą. Ji kalba: 


„Žinote, atrodo, kad visa energija, kuri naudota to dirbtinio 
modelio vientisumui išlaikyti, buvo visiškai nebūtina, nerei- 
kalinga. Jūs galvojate, kad turite sukurti tą visumą pati, bet yra 
tokia daugybė dalių, ir sunku rasti, kur jos derėtų. Kartais jūs 
padedate jas į netinkamą vietą, ir kuo daugiau dalių atsiduria ne 
savo vietose, tuo daugiau pastangų reikia tam, kad jas ten 
išlaikytumėte, kol pagaliau taip pavargstate, jog net ta baisi 
sumaištis tampa geriau už visumos išsaugojimą. Tada pamatote, 
kad paliktos sau pačioms susimaišiusios dalys gana natūraliai 
sukrinta į savo tikrąsias vietas ir gyva visuma iškyla be jokių 
jūsų pastangų. Jūsų darbas yra tik suprasti tai, ir atlikdama jį 
jūs atrasite save ir savo pačios vietą. Jūs netgi privalote leisti 
savo patirčiai pačiai papasakoti jums apie savo prasmę. Tą 
minutę, kai pasakote savo patirčiai, ką ji reiškia, jūsų santykiai 
su pačia savimi yra įtempti“. 


Pažiūrėkime, ar man pavyks persakyti savais žodžiais jos poetišką 
pasisakymą ir atskleisti tą prasmę, kurią jis man turi. Manau ji sako, 
kad būti savimi - reiškia atrasti visumą, visa pagrindžiančią tvarką, 
kuri egzistuoja nuolat kintančiame jos patirties sraute. Vietoj pastangų 
įsprausti savo patirtį į kaukės formą ar suteikti jai formą arba 
struktūrą, kurių ji neturi, būti savimi reiškia atskleisti vienovę ir 
harmoniją, egzistuojančius tikruosiuose jausmuose ar reakcijose. Tai 
reiškia, kad tikrasis Aš yra kažkas, kas ramiai atrandama savo 
potyriuose, o ne kažkas, kas jam primetama. 

Pateikdamas šių klientų pasisakymų ištraukas, stengiausi parodyti, 
kas atsitinka šiltame ir supratimu pasižyminčiame kaitą skatinančiame 

santykyje su terapeutu. Atrodo, kad palaipsniui individas skausmingai 
tyrinėja, kas slypi už jo pasauliui rodomų kaukių, ir netgi už tų 
kaukių, kuriomis jis apgaudinėjo save patį. Giliai ir neretai plačiai jis 
išgyvena įvairias jame slypėjusias savęs dalis. Taip jis vis labiau 
tampa savimi - ne prisitaikančiu prie kitų fasadu, ne cinišku visų 
jausmų neigimųu, ne intelektualaus racionalumo priedanga, bet 
gyvenančiu, kvėpuojančių, jaučiančių, nuolat kintančiu procesu - 
trumpai tariant, jis tampa asmeniu. 


ASMUO, KURIS ATSIRANDA 


Įsivaizduoju dalį jūsų klausiant: „Tačiau koks asmuo atsiranda? 
Nepakanka vien pasakyti, kad jis nusimeta uždangas. Koks žmogus 
slypi po jomis?“ Kadangi viena akivaizdžiausių tiesų ta, kad kiekvienas 
individas siekia tapti atskiru, išsiskiriančiu ir nepakartojamu 
asmeniu, atsakyti nėra lengva. Tačiau pamėginsiu atkreipti dėmesį į 
keletą būdingų tendencijų, kurias aš matau. Nė vienas asmuo negali 
pilnai atskleisti šių savybių, nė vienas asmuo pilnai neatitinka apibū- 
dinimo, kurį pateiksiu, tačiau tikrai matau kai kuriuos apibend- 
rinimus, kuriuos galima padaryti, remiantis gyvenimu terapiniame 
santykyje su daugeliu klientų. 


Atvirumas patirčiai 

Pirmiausia norėčiau pasakyti, kad šiame procese individas tampa 
atviresnis savo patirčiai. Ši frazė man tapo labai prasminga. Ji - 
gynybiškumo priešingybė. Psichologiniais tyrimais nustatyta, kad 
tada, kai mūsų organų teikiami duomenys prieštarauja mūsų savęs 
vaizdui, šie duomenys iškreipiami. Kitaip sakant, mes negalime 
matyti visko, apie ką mums praneša mūsų jutimai, o vien tik tai, kas 
atiuinka mūsų turimą vaizdą. 

Na, o kai santykis, apie kurį kalbėjau, saugus. Šį gynybiškumą ar 
rigidiškumą keičia didėjantis atvirumas patyrimui. Mėginau parodyti, 
kaip individas tampa atviresnis organiniame lygyje egzistuojantiems 
jausmams ir nuostatoms. Jis taip pat ima aiškiau suvokti egzistuojančią 
už jo tikrovę, užuot suvokęs ją išankstinėmis kategorijomis. Jis mato, 
kad ne visi medžiai yra žali, ne visi vyrai - rūstūs tėvai, ne visos 
moterys atstumia, ne visos nesėkmės įrodo, kad jis niekam tikęs, ir 
panašiai. Jis geba naujoje situacijoje priimti tikrovę tokią, kokia ji 

yra, neiškreipdamas jos tam, kad atitiktų jo turimą išankstinį modelį. 
Nesunku įsivaizduoti, kad dėl šio didėjančio gebėjimo atsiverti patyrimui 
asmuo, bendraudamas su naujais žmonėmis, atsidūręs naujose 
situacijose, spręsdamas naujas problemas tampa gerokai realistiškesnis. 
Tai reiškia, kad jo įsitikinimai nėra rigidiški, kad jis gali toleruoti 
nevienareikšmiškumą. Jis gali priimti daug prieštaringos informacijos, 
nesiekdamas priverstinai baigti susidariusią situaciją. Šis sąmonės 
atvirumas tam, kas šią akimirką egzistuoja asmenyje ir situacijoje, 
yra svarbus apibūdinant asmenį, kuris atsiranda terapijoje. 

Galbūt šiam požiūriui suteikčiau daug platesnę prasmę, jeigu 
iliustruočiau jį pokalbio įrašu. Jaunas profesionalas 48-ame pokalbyje 
pasakoja apie tai, kad tapo atviresnis kai kuriems savo kūno pojūčiams, 
taip pat ir kitiems jausmams. 


K: Nemanau, kad kam nors būtų įmanoma papasakoti apie visus 
pokyčius, kuriuos jūs patiriate. Bet aš tikrai neseniai pajutau 
didesnę pagarbą ir daugiau objektyvumo savo kūnui. Turiu 
omenyje, kad nesitikiu iš savęs labai daug. Štai kaip tai vyksta: 
manau, kad praeityje kovodavau su specifiniu nuovargiu, kurį 
jausdavau po pietų. Na, o dabar tvirtai tikiu tuo, kad iš tiesų esu 
pavargęs - kad nedarau savęs pavargusio - bet tiesiog esu 
fiziologiškai silpnesnis. Atrodė, kad aš nuolat kritikuodavau save 
už nuovargį. 


T: Todėl jūs galite sau leisti būti pavargęs, nejausdamas kartu su 
nuovargiu ir tam tikro kritiškumo dėl šio nuovargio. 


K: Taip, kad neturėčiau būti pavargęs ar panašiai. Tačiau labai 
įtikinantis atrodo jausmas, kad galiu visiškai nekovoti su šiuo 
nuovargiu, ir jį lydi tikras jausmas, kad aš turiu lėtinti savo tempą 
tam, kad nuovargis nebūtų toks baisus. Manau, čia taip pat galiu 
suprasti, koks yra ryšys tarp to, kodėl turiu elgtis taip, kaip elgiasi 
mano tėvas, ir jo požiūrio į kai kuriuos iš šių dalykų. Tarkim, 
susirgčiau ir pasakyčiau apie tai ir iš šalies atrodytų, kad jis nori 
kuo nors padėti, tačiau kartu jis parodytų: „O, po velnių, 
papildomi rūpesčiai!“ Žinote, kažką panašaus. 


T: Tarsi liga būtų išties kažkas erzinančio. 

K: Taigi esu tikras, kad mano tėvas tiek pat negerbia savo kūno, 
kiek ir aš negerbdavau. Štai praėjusią vasarą išnirau nugarą, 
pasitempiau ją, girdėjau trakštelėjimą ir visa kita. Iš pradžių aš 
jaučiau nuolatinį skausmą, labai aštrų. O gydytojas apžiūrėjo ir 
pasakė, kad nieko rimta, kad praeis savaime, jeigu per daug 
nesilankstysiu. Gerai, praėjo jau keli mėnesiai, o aš neseniai 
pastebėjau, kad - po galais, tai tikras skausmas, kurį vis dar 
tebejaučiu — ir tai nėra mano kaltė. 


T: Tai neįrodo, kad jūs esate kuo nors blogas. 


K: Taip, ir viena iš priežasčių, dėl kurių aš pavargstu greičiau nei 
turėčiau, yra ši nuolatinė įtampa. Todėl aš jau susitariau su vienu 
gydytoju ligoninėje, kad jis apžiūrės mano nugarą, padarys rentgeno 
nuotrauką ar kažką dar. Beje, spėju, kad jūs galėtumėte pasakyti, 
jog aš tik sugebu tiksliau jausti - ar objektyviai jausti tokius 
dalykus. Ir iš tiesų tai žymus pokytis, ir, aišku, mano santykiai su 
žmona ir dviem vaikais, - na, jūs tiesiog neatpažintumėte jų, jeigu 
galėtumėte pamatyti mane iš vidaus, - kaip jūs esate padaręs- 
manau - tiesiog neatrodo, kad galėtų būti kas nors nuostabesnio 
už tikrą ir nuoširdų - tikrą meilės jausmą savo vaikams kartu 
jaučiant jų meilę. Aš nežinau, kaip apie tai papasakoti. Mūsų 
pagarba - mūsų abiejų - Džudi nepaprastai išaugo, ir mes 
pastebėjome - dalyvaudami čia - mes pastebėjome tokius 
didžiulius jos pokyčius - tai atrodo labai stipru. 


T: Manau, jūs kalbate apie tai, kad galite atidžiau įsiklausyti į 
save. Jeigu jūsų kūnas sako, kad yra pavargęs, jūs klausotės ir 
juo tikite užuot smerkęs; jei jis apimtas skausmo, jūs galite 
įsiklausyti į jį, jei tikrasis jausmas yra meilė jūsų Žmonai ir 
vaikams, jūs galite jausti ją, o tai taip pat keičia ir juos. 


Šioje gana trumpoje, tačiau simboliškai svarbioje ištraukoje 
galima pamatyti didžiumą to, ką mėginau pasakyti apie atvirumą 
patyrimui. Anksčiau jis negalėjo laisvai jausti skausmo ar ligos, nes 
sirgti reiškė būti nepriimtinam. Jis taip pat negalėjo jausti švelnumo ir 
meilės savo vaikui, nes jausti šiuos jausmus reiškė būti silpnam, o jis 
turėjo išsaugoti stipraus Žmogaus išorę. Bet dabar jis gali tikrai būti 
atviras savojo organizmo potyriams - jis gali būti pavargęs, kai 

pavargsta, gali jausti skausmą, kai jo organizmas yra sužeistas, jis 
gali laisvai patirti meilę, kurią jaučia savo dukrai, taip pat gali jausti 
ir parodyti nepasitenkinimą ja, apie ką jis pasakoja kitoje pokalbio 
dalyje. Jis gali nuoširdžiai išgyventi viso savo organizmo potyrius, 
užuot išstūmęs juos už sąmonės ribų. 


Pasitikėjimas savuoju organizmu 

Antrąją asmenų, susiformuojančių terapijoje, savybę sunku aprašyti. 
Susidaro įspūdis, kad asmuo ima vis labiau suprasti, jog jam verta 
pasikliauti savuoju organizmu, kad šis yra tinkama priemonė geriausiam 
elgesio būdui betarpiškoje situacijoje atrasti. 

Jeigu tai atrodo nesuprantama, leiskite man paaiškinti plačiau. 
Galbūt mano apibūdinimas taps aiškesnis, jeigu įsivaizduosite asmenį, 
susidūrusį su kokiu nors egzistenciniu pasirinkimu: „Važiuoti per 
atostogas namo aplankyti šeimos ar išvykti kur nors vienam?“, „Gerti 
trečią pasiūlytą kokteilį?“, „Ar čia tas asmuo, kurį norėčiau matyti savo 
partneriu meilėje ir gyvenime?“ Galvojant apie tokias situacijas, kyla 
klausimas, kuo jose pasižymėtų asmuo, atsiradęs terapijos procese? 
Tiek, kiek šis asmuo yra atviras visam savo patyrimui, jis gali naudotis 
visais situacijos teikiamais duomenimis, kad galėtų pagrįsti savo elgesį. 
Jis pažįsta savo paties jausmus ir impulsus, dažnai sudėtingus ir 
prieštaringus. Jis gali laisvai jausti socialinius reikalavimus nuo 
santykinai rigidiškų socialinių „dėsnių“ iki draugų ir šeimos narių 
troškimų. Jam atviri prisiminimai apie panašias situacijas ir įvairių 
poelgių tose situacijose padarinius. Jis gana aiškiai suvokia visą šios 
išorinės situacijos sudėtingumą. Jis labiau pajėgia leisti visam savo 
organizmui, dalyvaujant sąmoningam protui, svarstyti, įvertinti ir 
suderinti kiekvieną stimulą, poreikį ir reikalavimą, taip pat jų 
santykinę vertę ir intensyvumą. Remdamasis šiuo sudėtingu įvertinimu 
ir derinimu, jis yra pajėgus atrasti tą veiksmų seką, kuri labiausiai gali 
toje situacijoje patenkinti visus jo poreikius, ir ilgalaikius, ir tiesioginius. 

Taip įvertindamas ir suderindamas tarpusavyje visus esamo 
gyvenimiškojo pasirinkimo komponentus, asmens organizmas jokiu 
būdu nebūtų neklystantis. Gali būti priimami klaidingi sprendimai. 
Bet kadangi yra atviras patyrimui, jis geriau ir greičiau įsisąmonina 
nepriimtinus padarinius ir greičiau ištaiso klaidingus sprendimus. 

Gali būti pravartu suprasti, kad daugumai mūsų šiame įvertinimo 
ir suderinimo procese trukdo tai, kad įtraukiame į jį dalykus, kurie 
nėra mūsų patyrimo dalis, ir pašaliname elementus, kurie jam 

priklauso. Todėl individas gali atkakliai laikytis nuomonės, kad „jis 
moka gerti“, nors būdamas atviras savo praeities patyrimui suprastų, 
kad tai vargu ar tiesa. Arba jauna moteris gali matyti vien gerąsias 
savo būsimo sutuoktinio savybes, nors atvirumas patyrimui atskleistų 
jai ir jo trūkumus. 

Taigi apskritai atrodo teisinga, kad jeigu klientas yra atviras savo 
patirčiai, jis ima labiau pasitikėti savuoju organizmu. Jis mažiau bijo 
savųjų emocinių reakcijų. Pamažu jam vis didesnį pasitikėjimą kelia 
ir net ima patikti sudėtinga organiniame lygyje egzistuojančių jausmų 
ir tendencijų įvairovė. Sąmonė liaunasi buvusi prižiūrėtoja daugybės 
pavojingų ir neprognozuojamų impulsų, iš kurių tik nedaugelis gali 
išvysti dienos šviesą, ir tampa patenkinta nare bendrijos, kuriai 
priklauso impulsai, jausmai ir mintys, galintys puikiai sau vadovauti, 

Vidinis įvertinimo šaltinis 

Kita akivaizdi asmens tapsmo tendencija susijusi su pasirinkimų 
ir apsisprendimų, ar vertinančių sprendimų, šaltiniu ar centru. Asmuo 
vis stipriau jaučia, kad šis įvertinimo šaltinis glūdi jame pačiame. Vis 
mažiau jis žvalgosi į kitus, norėdamas gauti jų pritarimą ar nepritarimą, 
ieškodamas standartų, kuriais galėtų vadovautis gyvenime priimdamas 
sprendimus ir rinkdamasis. Jis supranta, kad pasirinkimas slypi 
jame pačiame, kad vienintelis svarbus klausimas yra: „Ar aš gyvenu 
tokį gyvenimą, kuriuo esu visiškai patenkintas ir kuriame tikrai 
atsiskleidžiuų?“ Galvoju, kad šis klausimas tikriausiai yra pats 
svarbiausias kūrybingam individui. 

Galbūt pravers pavyzdys. Norėčiau pateikti trumpą ištrauką 
įrašyto pokalbio su jauna moterimi, absolvente, kuri kreipėsi 
konsultacinės pagalbos. Iš pradžių ji buvo be galo sujaudinta daugelio 
problemų ir galvojo apie savižudybę. Vienas iš atskleistų susitikimo 
metu jausmų buvo jos didžiulis troškimas būti priklausomai, tiesiog 
leisti kam nors imtis atsakomybės už jos gyvenimą. Ji buvo labai 
kritiška tiems, kurie nepakankamai jai vadovavo. Vieną po kito ji 
minėjo savo profesorius, pyko, kad nė vienas iš jų nieko doro jos 
neišmokė. Pamažu ji ėmė suprasti, kad dalį jos sunkumų lėmė jos 
pačios aktyvumo stoka dalyvaujant šiuose kursuose. Tada įvyko ta 
pokalbio, kurį noriu pacituoti, dalis. 

Manau, jūs šioje ištraukoje rasite paaiškinimą, ką reiškia 
praktiškai pripažinti vertinimo šaltinį esant pačiame asmenyje. Todėl 

čia pateikiama ištrauka iš vieno vėlesniųjų pokalbių su šia jauna 
moterimi, kai ji jau pradėjo suprasti, jog pati galbūt yra iš dalies 
atsakinga už savo išsilavinimo spragas. 


K: Na, dabar aš svarstau, ar taip elgdamasi pati nėjau aplinkiniais 
keliais, įgydama paviršutinišką išmanymą ir nesuvokdama, 
nesigilindama į dalykų esmę. 


T: Galbūt jūs tik pasėmėte arbatiniu šaukšteliu šen bei ten, užuot 
kur nors giliai. 


K: M-hm. Todėl aš sakau - (lėtai ir labai susimąsčiusi) na, turint 
tokį pagrindą, na, tai iš tiesų priklauso nuo manęs. Turiu 
omenyje, man tikrai akivaizdu, kad mano išsilavinimas negali 
priklausyti nuo ko nors kito. (Labai tyliai) Aš tikrai turiu jį įgyti 
pati. 


T: Tikrai ima aiškėti - tėra vienas Žmogus, kuris gali jus išlavinti — 
aiškėja, kad turbūt niekas kitas negali suteikti jums išsilavinimo. 


K: M-hm. (Ilga pauzė - kol ji sėdi galvodama.) Aš jaučiu visus 
baimės simptomus (tyliai juokiasi). 


T: Baimės? Ar jūs turite omenyje, kad tai yra bauginantis dalykas? 


K: M-hm. (Labai ilga pauzė - akivaizdžiai kovojant su savo 
jausmais.) 


T: Ar jūs norite pasakyti dar ką nors apie tai? Kad tai iš tiesų 
jums sukelia baimės simptomus? 


K: (Juokiasi) Aš, och - aš nežinau, ar aš tikrai žinau. Turiu omeny - 
na, tikrai panašu, kad aš išsilaisvinau, (pauzė) ir atrodo, kad 
esu labai - aš nežinau - pažeidžiama, bet aš, och, aš iškėliau tai, 
ir, och, tai beveik išsiveržė savaime, man to nesakant. Atrodo, tai 
kažkas, kam leidau išsiveržti. 


T: Tartum tai buvo ne dalis jūsų. 

K: Na, aš esu nustebinta. 


T: Tarsi: „Dėl Dievo meilės, argi aš tai pasakiau?“ (abu tyliai 
juokiasi). 

K: Išties, nemanau, kad anksčiau tai jaučiau. Aš - ech, na, tikrai 
jaučiuosi taip, lyg sakyčiau kažką, kas tikrai yra mano dalis. 
(Pauzė) Arba, oi, (gana sutrikusi) tartum aš turėčiau, oi, aš 
nežinau. Aš jaučiu jėgą ir vis dėlto turiu nuojautą — suprantu, 
kad tai yra išgąstis, baimė. 


T: Tai yra, turite omenyje, kad sakydama kažką panašaus, jūs 
kartu jaučiate jėgą, jėgą, slypinčią tame kalbėjime, ir kartu išgąstį 
dėl to, ką jūs pasakėte, ar ne taip? 


K: M-hm. Aš taip jaučiuosi. Pavyzdžiui, dabar tai jaučiu savyje - 
tam tikrą augančią įtampą, arba jėgą, arba jausmų protrūkį. Tarsi 
būtų kažkas tikrai didelis ir stiprus. Ir netgi, oi, na, iš pradžių 
tai buvo beveik fiziškai juntamas buvimo palikta sau pačiai 
jausmas, atotrūkio nuo - nuo mane supusios paramos jausmas. 


T: Jūs jaučiate, kad tai kažkas stipraus ir besiveržiančio pirmyn, 
ir kartu tai sakydama taip pat jaučiatės tarsi išsivadavusi iš 
visokios paramos. 


K: M-hm. Galbūt tai yra —- aš nežinau - manau, tai yra mano 
elgesio būdo, kurio laikiausi, sutrikimas. 


T: Tai gana reikšmingo elgesio būdo sukrėtimas, padarantis jį 
lankstesnį. 


K: M-hm. (Pauzė, tada nedrąsiai, bet su įsitikinimu) aš, aš 
manau —- nežinau, bet man atrodo, kad tada pradėsiu daryti 
daugiau dalykų, kuriuos Žinau turinti padaryti. Yra daugybė 
dalykų, kuriuos turiu atlikti. Regis, mano gyvenime yra tiek daug 
kelių, kuriuose turiu sukurti naujus elgesio būdus, bet galbūt aš 
matau save, atliekančią truputį geriau kai ką iš tų dalykų. 


Tikiuosi, ši iliustracija suteikia tam tikrą supratimą apie jėgą, 
jaučiamą esant unikaliu, atsakingu už save asmeniu, o taip pat ir apie 

sumišimą, lydintį atsakomybės priėmimą. Supratimas, kad „aš 
vienintelis, kuris pasirenka“, ir „aš vienintelis, nustatantis savojo 
patyrimo vertę“, ir suteikia jėgų, ir gąsdina. 


Pasiryžimas būti procesu 

Norėčiau atkreipti dėmesį į paskutinį šių individų, siekiančių 
atrasti save ir tapti savimi, bruožą. Jis pasireiškia tuo, kad individas 
tampa labiau linkęs būti procesu, o ne produktu. Pradėdamas 
terapinį santykį, klientas paprastai nori pasiekti kokią nors stabilią 
būseną: jis nori išspręsti savo problemas arba tapti efektyvus darbe, 
arba turėti gerą šeimyninį gyvenimą. Tačiau, patirdamas terapiniame 
santykyje laisvę, jis atsisako tokių fiksuotų tikslų ir priima daugiau 
pasitenkinimo teikiančią nuostatą, kad jis yra ne fiksuota esybė, bet 
tapimo procesas. 

Vienas klientas, baigiantis terapijai, gana suglumęs sako: „Aš 
nebaigiau savęs integravimo ir reorganizavimo, tačiau dabar, kai 
supratau, kad tai yra nuolatinis procesas, tik trikdo mane, bet ne 
nuvilia... Jausti save veikiantį, aiškiai žinoti, kur eini, net jei ne visada 
žinai, kur tai yra, - tai jaudina, kartais neramina, tačiau visada 
suteikia drąsos“. Čia galima matyti tiek mano minėtąjį pasitikėjimą 
savuoju organizmu, tiek savęs, kaip proceso, supratimą. Čia asmeniškai 
apibūdinama, ką reiškia laikyti save tekančiu procesu, o ne fiksuota ir 
statiška esybe; tekančia pokyčių upe, o ne kietos medžiagos bloku, 
nuolat kintančiu galimybių žvaigždynu, o ne fiksuotu bruožų rinkiniu. 
Štai dar vienas pareiškimas apie tą patį kintamumo aspektą arba 
egzistencinį gyvenimą. „Visa ši potyrių seka ir tos prasmės, kurias 
joje lig šiol atskleidžiau, panardino mane į procesą, kuris yra ir 
patrauklus, ir kartais truputį bauginantis. Jis reiškia leidimą mano 
potyriams nešti mane kryptimi, vedančia į priekį, tikslų, kuriuos 
galiu tik miglotai apibūdinti, link, kai mėginu suprasti nors dabartinę 
to patyrimo prasmę. Jaučiuosi plaukiantis kartu su sudėtingu patyrimo 
srautu, kuris teikia nuostabią galimybę mėginti suprasti jo nuolat 
kintantį sudėtingumą. 


PABAIGA 


Pabandžiau jums papasakoti, kas vyksta gyvenimuose Žmonių, su 
kuriais man teko garbė bendrauti, kai jie kovojo dėl to, kad taptų 

savimi. Stengiausi aprašyti taip tiksliai, kaip pajėgiau, tai, kas atrodė 
svarbu šiame tapimo asmeniu procese. Esu tikras, kad šis procesas 
vyksta ne tik terapijoje. Aš įsitikinęs, kad nesuvokiu jo aiškiai ir 
visiškai, nes manasis suvokimas ir supratimas tebekinta. Tikiuos, 
jūs priimsite tai kaip dabartinį ir negalutinį paveikslą, o ne kaip 
baigtinį. 

Viena priežastis, dėl kurios pabrėžiu negalutinį to, ką papasakojau, 
pobūdį, yra noras įtikinti, kad aš nesakau: „Štai kuo jūs turite tapti; 
čia yra jūsų tikslas“. Greičiau aš teigiu, kad tai yra kai kurios prasmės, 
kurias matau bendruose mano su klientais išgyvenimuose. Galbūt šis 
kitų Žmonių patyrimo vaizdas gali labiau nušviesti arba suteikti 
daugiau prasmės daliai jūsų pačių patirties. 

Pabrėžiau, kad kiekvienas individas, regis, kelia dvejopą klausimą: 
„Kas aš esu?“ ir „Kaip galiu tapti savimi?“ Teigiau, kad palankioje 
psichologinėje atmosferoje vyksta tapimo procesas, kad joje individas 
nusimeta vieną po kitos gynybos kaukes, su kuriomis jis pasitikdavo 
gyvenimą, kad jis patiria slaptus savo paties aspektus, aptinka šiuose 
išgyvenimuose nepažįstamąjį, gyvenusį už šių kaukių, nepažįstamąjį, 
kuriuo jis pats yra. Stengiausi pateikti savąjį būdingų atsirandančiam 
asmeniui savybių vaizdą. Šis asmuo yra labiau atviras visiems savo 
organiškojo patyrimo aspektams. Jis išugdo pasitikėjimą savuoju 
organizmų, tuo jautraus gyvenimo įrankiu. Šis asmuo pripažįsta 
įvertinimų šaltinį esant jame pačiame; jis mokosi gyventi savo gyvenime 
kaip tekančio, vykstančio proceso dalyvis, nuolat atrandantis savojo 
patyrimo sraute naujus savęs aspektus. Tokie yra keli bruožai, kurie, 
mano nuomone, susiję su tapimu asmeniu. 

7 skyrius 
TERAPIJOS PROCESO SAMPRATA 


1956 metų rudenį Amerikos psichologijos asociacija mane ypatingai 
pagerbė skirdama vieną iš trijų pirmųjų apdovanojimų už didžiulį 
indėlį į mokslą. Bet prie apdovanojimo buvo „prisegta“ bausmė - 
lygiai po metų pagerbtasis turėjo pateikti asociacijai pranešimą. 
Mintis apžvelgti praeityje atliktą darbą man nepatiko. Nutariau 
verčiau skirti metus naujam bandymui suprasti tą procesą, kuris 
padeda keistis asmenybei. Padariau tai, bet kai atėjo kitas ruduo 
supratau, kad mano iškeltos idėjos vis dar yra neaiškios, negalutinės, 
neįgavusios pristatymui tinkamos formos. Nepaisant to, mėginau 
užrašyti tas painias nuojautas, kurios atrodė svarbios ir iš kurių 
kilo proceso samprata, nepanaši į visa tai, ką buvau anksčiau 
aiškiai supratęs. Baigęs pamačiau, kad rašinys yra gerokai per 
ilgas skelbti, todėl sutrumpinau jį iki tinkamo pristatyti Amerikos 
psichologų kongrese 1957 metų rugsėjo 2 dieną Niujorke. Šis skyrius 
nėra nei toks ilgas kaip pirminis variantas, nei sutrumpintas kaip 
antrasis. 

Ankstesniuose dviejuose skyriuose terapijos procesas nagri- 
nėjamas remiantis beveik vien tik fenomenologiniu požiūriu - 
žvelgiant į jį kliento akimis. Šiame skyriuje mėginama užfiksuoti 
tas reiškinio savybes, kurias gali stebėti kitas asmuo, todėl procesas 
nagrinėjamas remiantis išorinio stebėtojo pozicija. 

Pagal šiame straipsnyje aprašytus stebėjimus buvo sukurta 
terapijos proceso skalė, kuri gali būti praktiškai taikoma įrašytoms 
pokalbių ištraukoms analizuoti. Ji vis dar peržiūrima ir tobulinama. 
Net dabartinis variantas turi pakankamą tarpekspertinį patikimumą 
ir leidžia gauti vertingus rezultatus. Terapijos atvejams, kurie kitų 
kriterijų dėka laikomi labiau sėkmingais, būdingi aukštesni proceso 
skalės rezultatai, palyginti juos su nesėkmingais atvejais. Mūsų 
nuostabai, buvo pastebėta, kad sėkmingų atvejų proceso skalės 

rezultatai būdavo aukštesni už nesėkmingų atvejų rezultatus jau 
pradedant terapiją. Matyt, mes dar nežinome gana aiškiai, kaip 
terapiškai padėti tiems individams, kurių elgesys, kai jie ateina 
pas mus, atitinka šiame straipsnyje aprašytas pirmą ir antrą 
pakopas. Taigi šio straipsnio idėjos, kurios man atrodė tuo metu 
ne itin aiškiai suformuluotos ir netobulos, jau atveria naujas ir 
viliojančias mąstymo bei tyrimo sritis. 


PROCESO GALVOSUŪKIS 


Kelionės tikslas, tyrimo uždavinys yra mėginimas pažinti 

psichoterapijos procesą, arba procesą, dėl kurio vyksta 
asmenybės pokyčiai. Turiu jus įspėti, kad tikslas dar nepasiektas ir 
kad panašu, jog ekspedicija prasiskverbė į džiungles vos kelias 
trumpas mylias. Tačiau jeigu galėsiu paimti jus su savimi, galimas 
dalykas, jus sugundys naujų ir naudingų kelių, vedančių į tolesnę 
pažangą, atradimo galimybė. 

Manieji sumetimai imtis tokio tyrimo man atrodo paprasti. Tiesiog 
kaip ir daugelis psichologų, kurie domėjosi pastoviaisiais asmenybės 
aspektais - nekintamais intelekto, temperamento, asmenybės struktūros 
požymiais, - taip ir aš domėjausi pastoviaisiais asmenybės pokyčių 
aspektais. Ar asmenybė ir elgesys kinta? Kas vienija šiuos pokyčius? 
Kas vienija sąlygas, lemiančias pokyčius? Ir svarbiausia, koks yra tas 
procesas, sukeliantis šiuos pokyčius? 

Iki šiol dažniausiai stengėmės daugiau sužinoti apie šį procesą 
tirdami padarinius. Pavyzdžiui, esame sukaupę daug faktų apie savęs 
arba kitų suvokimo pokyčius. Mes vertinome šiuos pokyčius ne tik 
terapijos kursui pasibaigus, bet ir tam tikrais intervalais terapijos 
metu. Tačiau net tai tėra menka priemonė suprasti procesą. Tarpinių 
rezultatų įvertinimas vis tiek yra rezultatų įvertinimas, suteikiantis 
mažai Žinių apie tai, kaip šie pokyčiai įvyksta. 

Sukdamas galvą dėl to, kaip suprasti procesą, atradau, kad 
objektyvūs tyrimai nedaug susiję su procesu visose tyrimų srityse. 
Objektyvus tyrimas perskrodžia užšaldytą akimirką, kad atskleistų 
mums aiškų tuo metu egzistuojančių tarpusavio ryšių paveikslą. 
Tačiau tos akimirkos vyksmą - ar tai būtų fermentacijos procesas, ar 
kraujotaka, ar atomo branduolio skilimas - paprastai suprantame 


TN ščiion pasiimti jus kartu su savimi į tyrinėjimų kelionę. 

teoriškai ir papildome klinikinių proceso stebėjimu. Taigi supratau, 
jog tikriausiai pernelyg vyliausi, kad tyrimų procedūros gali tiesiogiai 
atskleisti asmenybės kitimo procesą. Greičiausiai tai padaryti gali tik 
teorija. 


Netinkamu pripažintas metodas 

Kai daugiau nei prieš metus nusprendžiau vėl pamėginti suprasti, 
kaip įvyksta tokie pokyčiai, pirmiausia išnagrinėjau įvairias terapijos 
patyrimo aprašymo galimybes kai kuriose kitose teorinėse kryptyse. 
Daug įdomaus aptikau komunikacijos teorijoje, vartojančioje grįžtamojo 
ryšio, signalų įėjimo ir išėjimo bei kitas panašias sąvokas. Terapijos 
procesą buvo įmanoma aprašyti išmokimo teorijos arba bendrosios 
sistemų teorijos terminais. Studijuodamas šiuos kelius į supratimą 
įsitikinau, kad psichoterapijos procesą galima būtų atskleisti 
panaudojant kiekvieną šių teorinių sistemų. Tikiu, kad tai turėtų 
šiokios tokios vertės. Tačiau įsitikinau ir tuo, kad ne tai yra 
reikalingiausia tokioje naujoje srityje. 

Padariau jau anksčiau kitų atrastą išvadą: naujoje tyrimų srityje 
pirmiausia turbūt reikia pasinerti į įvykius, pažvelgti į faktus, 
nesilaikant išankstinių nuomonių, taikyti šiems įvykiams stebimąjį, 
aprašomąjį gamtininko metodą ir daryti tuos nedidelius apibendrinimus, 
kurie labiausiai artimi pačiai tiriamos medžiagos prigimčiai. 


Tyrimo metodas 

Taigi pernai pasinaudojau metodu, kurį daugelis iš mūsų taiko 
keldami hipotezes, metodu, tačiau kurį šios šalies psichologai nenoriai 
atskleidžia arba komentuoja. Panaudojau save kaip pažinimo 
priemonę. 

Toks įrankis kaip aš turi ir privalumų, ir trūkumų. Įgijau ilgametę 
terapijos patirtį, būdamas terapeutu. Patyriau ją, sėdėdamas ir kitoje 
stalo pusėje, kliento kėdėje. Galvojau apie terapiją, atlikau šios srities 
tyrimų, gerai susipažinau su kitų atliktais tyrimais. Tačiau kartu 
įgijau prietarų, susiformavau ypatingą požiūrį į terapiją, stengiausi 
terapiją apibendrinti teoriškai. Šios pažiūros ir teorijos galėtų 
sumažinti mano jautrumą patiems faktams. Ar gebėčiau atsiverti 
terapijos fenomenui naujai ir naiviai? Ar galėčiau leisti savo patyrimo 
visumai būti tokiu efektyviu įrankiu, kokiu ji potencialiai galėtų būti, 
ar, priešingai, šališkumas neleistų man matyti to, kas ten slypi. 
Galėčiau tik pradėti ir pamėginti. 


Taigi per praėjusius vienerius metus praleidau daug valandų, 
klausydamasis terapinių pokalbių įrašų - mėgindamas klausytis kaip 
įmanoma paprasčiau. Stengiausi surinkti visas užuominas, kurias 
pajėgiau išgirsti, tiek apie procesą, tiek apie tuos elementus, kurie 
svarbūs keičiantis asmenybei. Tada pamėginau jų pagrindu padaryti 
paprasčiausius apibendrinimus, kurie leistų juos apibūdinti. Čia 
mane labai skatino ir nemažai padėjo daugelio mano kolegų pamąs- 
tymai, ypač esu dėkingas Eugene Gendlinui, Williamui Kirtneriui ir 
Fredui Zimringui, kurių gebėjimai naujoviškai mąstyti buvo ypač 
vertingi ir iš kurių labai daug pasiėmiau. 

Kitas Žingsnis - pasinaudoti šiais stebėjimo rezultatais ir nedideliais 
apibendrinimais ir juos suformuluoti taip, kad jais remiantis galima 
būtų lengvai kelti patikrinamas hipotezes. Tai taškas, kurį dabar esu 
pasiekęs. Visai nesigailiu to, kad nepateikiu jokių tyrimų, atliktų 
remiantis šiais teiginiais. Jei praeityje įgytu patyrimu galima vadovautis, 
tuomet galiu ramiai ilsėtis, būdamas tikras, kad jeigu teiginiai, kuriuos 
ruošiuosi išdėstyti, kaip nors sutaps su kitų terapeutų subjektyviu 
patyrimu, tai paskatins atlikti daugybę tyrimų ir po kelerių metų toliau 
pateikiamų teiginių teisingumas ar klaidingumas bus įrodyti. 


Tyrimo sunkumai ir jaudulys 

Jums gali atrodyti keista, kad tiek daug pasakoju apie asmeninį 
procesą, kurį išgyvenau, ieškodamas kelių paprastų, - ir esu įsitikinęs, 
neadekvačių, - teiginių. Darau tai jausdamas, kad devyni dešimtadaliai 
tyrimo visada lieka po vandeniu, matoma tik mažoji ledkalnio dalis, 
kuri gali labai klaidinti. Tik retais atvejais kas nors, pavyzdžiui, 
Mooney (6,7) aprašo visą vidinį tyrimo metodą. Aš irgi norėčiau 
truputį plačiau atskleisti šio tyrimo, vykusio manyje, visumą, neapsi- 
riboti vien tik beasmene dalimi. 

Norėčiau daug daugiau pasidalyti su jumis tuo jauduliu ir 
nusivylimų, kuris lydi pastangą suprasti procesą. Norėčiau papasakoti 
jums savo neseną atradimą, kaip jausmai „pribloškia“ klientus - šį 
žodį jie dažnai vartoja. Klientas pasakoja kažką svarbaus, ir staiga — 
še tau! - jį pribloškia jausmas - ne kaip kažkas, turintis pavadinimą 
ar ženklą, bet kaip išgyvenimas kažko nežinomo, kas turi būti 
atsargiai ištirta prieš tai, kai galės būti apskritai pavadinta. Kaip sakė 
vienas klientas: „Tai jausmas, kad esu kažko apimtas. Negaliu net 
žinoti, su Kuo tai susiję“. Mane stulbindavo tai, kaip dažnai šis įvykis 
kartodavosi. 

Kitas įdomus dalykas buvo ta įvairovė būdų, kuriais klientai 
artėdavo prie savo jausmų. Jausmai „kunkuliuodavo“, „prasiverždavo“. 
Klientas leidžia sau „pasinerti į jausmus“, neretai atsargiai ir su 
baime. „Aš noriu pasinerti į šį jausmą. Manau, jūs matote, kaip 
sunku iš tikrųjų prie šito prisiartinti“. 

Dar vienas šių natūralistinių pastebėjimų susijęs su svarba, 
kurią klientas ima teikti kalbinės išraiškos tikslumui. Jam reikia 
žodžio, kuris tiksliai apibūdintų jausmą. Apytikrė reikšmė netiks. O 
to, žinoma, reikia, kad asmuo geriau susikalbėtų su savimi, nes 
kiekvienas iš kelių žodžių vienodą prasmę turės tik kitam. 

Ėmiau vertinti ir tai, ką vadinu „vyksmo akimirkomis“, - t. y. tas 
akimirkas, kai atrodo, jog pokyčiai iš tiesų vyksta. Šias akimirkas ir 
gana akivaizdžias fiziologines jų apraiškas pamėginsiu aprašyti vėliau. 

Norėčiau paminėti ir stiprų nusivylimo jausmą, kurį kartais 
pajusdavau, naiviai klaidžiodamas neįtikėtinai sudėtingame terapi- 
niame santykyje. Nenuostabu, kad esame linkę imtis terapijos, 
turėdami daugybę rigidiškų išankstinių nuomonių. Manome, kad 
privalome įvesti joje tvarką. Mes nelabai drįstame tikėti, kad galime 
rasti tvarką joje pačioje. 

Tokie yra tie keli asmeniniai atradimai, galvosūkiai ir nusivylimai, 
su kuriais susidūriau, spręsdamas šią problemą. Iš jų kilo labiau 
formalios idėjos, kurias norėčiau dabar pateikti. 


Esminė sąlyga 

Jei studijuotume augalų augimo procesą, kurdami savąją šio 
proceso sampratą, atsižvelgtume į kai kurias pastovias sąlygas: 
temperatūrą, drėgmę ir saulės šviesą. Kurdamas asmenybės kaitos 
terapijoje proceso sampratą aš atsižvelgsiu į pastovų ir optimalų 
rinkinį sąlygų, kurios skatina šią kaitą. Neseniai pamėginau detaliau 
aprašyti šias sąlygas (8). Esu tikras, kad mūsų dabartiniam tikslui 
pakaks šią sąlygą apibūdinti vienu žodžiu. Toliau aptardamas 
laikysiuosi prielaidos, kad klientas jaučiasi visiškai priimtas. Tai 
reiškia, kad ir kokie būtų jo jausmai - baimė, neviltis, nesaugumas, 
pyktis, - kokios būtų jo išorinės išraiškos - tylėjimas, gestai, ašaros 
arba žodžiai, - kuo jis pasijustų konkrečią akimirką, klientas jaučia, 
kad terapeutas jį psichologiškai priima būtent tokį, koks jis yra. Į šį 
terminą patenka idėjos apie tai, kad asmuo gali būti empatiškai 
suprastas ir pripažintas. Taip pat svarbu atkreipti dėmesį į tai, kad 


ši sąlyga tampa galima tada, kai ją patiria klientas, o ne tada, kai ji 
egzistuoja vien terapeuto galvoje. 

Toliau pasakodamas apie terapijos procesą, optimalaus ir maksi- 
malaus pripažinimo sąlygą laikysiu konstanta (t. y. pastoviu dydžiu). 


Iškylanti seka 

Siekdamas suprasti kaitos procesą ir sukurti jo sampratą, iš 
pradžių ieškojau elementų, kurie žymėtų arba vaizduotų pačią kaitą. 
Galvojau apie kaitą kaip apie visumą ir ieškojau specifinių jos 
požymių. Susipažinęs su pirmine kaitos medžiaga, pamažu supratau, 
kad tai visai kitokia seka nei anksčiau įsivaizdavau. 

Pradėjau suvokti, kad individai juda ne iš pastovumo ar 
homeostazės per kaitą į naują pastovumą, nors toks procesas tikrai 
įmanomas. Daug reikšmingesnė yra seka iš pastovumo į kintamumą, 
iš rigidiškos struktūros į tėkmę, iš sąstingio į procesą. Suformulavau 
preliminarią hipotezę: galimas dalykas, kad kliento pasisakymų 
ypatybės tam tikru metu gali atskleisti jo vietą šioje sekoje, parodyti, 
kur kaitos procese jis yra sustojęs. 

Pamažu išvysčiau šią proceso koncepciją, išskirdamas jame 
septynias pakopas, nors pabrėžčiau, kad tai yra tolydi seka, ir 
nesvarbu, mes išskirsime tris pakopas ar penkiasdešimt, visada joje 
bus tarpinių taškų. 

Pastebėjau, kad konkretus klientas, priimant jį kaip visumą, 
paprastai pasižymi elgesiu, kuris telpa į santykinai siaurą šios sekos 
intervalą. Tai reiškia, kad mažai tikėtina, jog vienoje gyvenimo srityje 
klientui bus būdingas visiškas pastovumas, kitoje srityje - visiškas 
kintamumas. Būdamas visuma, klientas bus linkęs būti konkrečioje 
proceso pakopoje. Vis dėlto manau, kad procesas, kurį noriu apibūdinti, 
gali būti tiksliau pritaikomas konkrečioms asmeniui prasmingoms 
sritims, ir spėju, kad tokioje srityje klientas bus aiškiai vienoje pakopoje 
ir neturės savybių, būdingų kitoms pakopoms. 


SEPTYNIOS PROCESO PAKOPOS 


Tad leiskite pamėginti parodyti nuoseklias proceso pakopas, kurių 
metu individas keičiasi iš sustingusio į lankstų, juda iš taško, esančio 
arčiau rigidiško sekos galo, į tašką, kuris yra arčiau „judraus“ sekos 
galo. Jeigu stebėjimai manęs neapgauna, tikėtina, kad kai klientas 

jaučiasi visiškai pripažintas, mes, pasinerdami į konkretaus kliento 
išgyvenimus bei elgesį ir atrinkdami būdingas jų ypatybes, galėsime 
nuspręsti, kurioje asmenybės kaitos sekos vietoje jis yra. 


Pirma pakopa 

Mažai tikėtina, kad, būdamas šioje nekintamumo ir atotrūkio 
nuo išgyvenimų pakopoje, individas savo noru ateitų į terapiją. Vis 
dėlto galiu šiek tiek apibūdinti šią pakopą. 


Nenorima pasakoti apie save. Pasakojama tik apie išorines aplin- 
kybes. 

Pavyzdžiui: „Pasakysiu jums, kad visada yra truputi kvaila kalbėti 
apie savąjį aš, nebent nebūtų kur dėtis“." 


Jausmai ir asmeninės prasmės nėra nei atpažįstami, nei pripažįstami 
savais. 
Asmeniniai konstruktai (pasiskolinus vertingą Kelly terminą (3)) 
yra visiškai nelankstūs. 
Artimi ir bendravimu grindžiami santykiai laikomi grėsmingais. 
Šioje pakopoje nepripažįstama ir nesuvokiama jokių problemų. 
Nėra jokio noro keistis. 

Pavyzdžiui: „Galvoju, kad esu praktiškai sveikas“. 


Vidinė sąveika labai suvaržyta. 


Turbūt šie trumpi teiginiai ir pavyzdžiai atskleis tą psichologinį 
pastovumą, kuris egzistuoja šiame sekos gale. Individas mažai pažįsta 
arba visai nepažįsta greitos savo jausmų pasaulio kaitos. Tai, kaip jis 
vertina patyrimą, nulemta jo patirties, ir šios dienos tikrovė tam 
visiškai neturi įtakos. Jo suvokimą (pavartojus Gendlino ir Zimringo 
terminą) supančioja struktūra. Tai reiškia, kad jis „dabarties situaciją 
laiko panašia į patirtą praeityje ir, reaguodamas į tą praeitį, jaučia 
ją“(2). Asmeninės patyrimo prasmės diferencijuojamos labai grubiai 
ar perdėm apibendrintai, patyrimas dažniausiai vaizduojamas baltomis 


* Dauguma pavyzdžių, panaudotų iliustracijoms. paimti iš pokalbių įrašų. jeigu kitaip 
nepažymėta. Daugiausia jie paimti iš pokalbių, kurie niekada nebuvo publikuoti, bet 
keletas jų paimta iš Lewiso, Rogerso ir Shlieno straipsnio apie du atvejus (5). 

ir juodomis spalvomis. Asmuo pasakoja ne apie save, bet apie išorines 
aplinkybes. Jis laiko save neturinčiu problemų arba jo pripažįstamos 
problemos suvokiamos kaip išorinės. Vidinė sąveika tarp Aš ir 
patirties labai suvaržyta. Šios pakopos individą apibūdina tokios 
sąvokos kaip sąstingis, nekintamumas, kurios yra tėkmės ar kaitos 
priešybė. 


Antra proceso pakopa 

Kai asmuo, kuris yra pirmojoje pakopoje, jaučiasi visiškai pripa- 
žintas, prasideda antroji pakopa. Mes labai mažai žinome apie tai, 
kaip padėti pirmojoje pakopoje esančiam asmeniui, kad jis būtų 
pripažintas, bet kartais tai įvyksta Žaidimų arba grupinėje terapijoje, 
kur asmenį gana ilgai veikia pripažinimo aplinka, nors pats asmuo ir 
neprivalo imtis kokios nors iniciatyvos, kad pasijustų pripažintas. 
Kai jis tai patiria, šiek tiek laisvesni ir lankstesni tampa jo pasisakymai. 


Pradedama laisviau pasakoti ne apie save. 
Pavyzdžiui: „Įtariu, kad mano tėvas dalykiniuose santykiuose 
jautėsi labai nesaugus“. 


Problemos suvokiamos kaip išorinės. 
Pavyzdžiui: „Mano gyvenimui vis dar būdingas neorganizuotumas“. 


Nejaučiama asmeninės atsakomybės dėl problemų. 
Tai parodė ankstesnė ištrauka. 


Apie jausmus kalbama arba nuasmenintai arba kaip apie 
praeities dalykus. 

Pavyzdžiui, konsultantas: „Jeigu norite papasakoti man apie tai, 
kas jus čia atvedė...“ Klientė: „Mano simptomas buvo - jis buvo - 
paprasčiausiai tai buvo labai stipri depresija“. Tai puikus pavyzdys, 
parodantis, kad vidinės problemos gali būti suvokiamos ir apibūdinamos 
kaip grynai išorinės. Klientė nesako „jaučiu depresiją“ arba nors 
„buvau apimta depresijos“. Ji elgiasi su jausmu kaip su tolimu, 
svetimu objektu, visiškai jai nepriklausančiu. 


Jausmai gali būti rodomi, tačiau jie neatpažįstami ir nepripažįstami 
savais. 
Išgyvenimus lemia praeities struktūra. 

Pavyzdžiui: „Manau, užuot mėginusi bendrauti su žmonėmis arba 
palaikyti su jais gerus santykius, siekiau kompensacijos, na, tarkim, 
būdama intelektuali“. Klientė pagaliau ima suprasti, kaip išgyvenimus 
kausto jos praeitis. Jos teiginys taip pat rodo, kad išgyvenimai atitrūkę 
nuo jos pačios. Tarsi ji laikytų savo patirtį ištiestos rankos atstumu. 


Asmeniniai konstruktai yra nelankstūs ir neatpažįstami kaip 
konstruktai, bet laikomi faktais. 

Pavyzdžiui: „Aš niekada nieko negaliu atlikti gerai - nieko negaliu 
pabaigti“. 


Asmeninės prasmės ir jausmai tikslinami labai menkai ir pernelyg 
globaliai. 

Tai gerai iliustruoja ankstesnis pavyzdys. “Aš niekada negaliu“ 
yra skirstymo į juoda ir balta pavyzdys, taip pat kaip ir žodžio „gerai“ 
vartojimas tokia absoliučia reikšme. 


Prieštaravimai gali būti atskleidžiami, bet menkai suvokiama, jog 
tai yra prieštaravimai. 

Pavyzdžiui: „Aš noriu suprasti, bet visą valandą spoksau į tą patį 
puslapį“. 


Komentuojant antrąją kaitos proceso pakopą, galima būtų 
pastebėti, jog daugelis klientų, savo noru ateinančių ieškoti pagalbos, 
yra šioje pakopoje, bet mes (ir galbūt apskritai visi terapeutai) su jais 
dirbdami patiriame labai nuosaikią sėkmę. Tokią išvadą pagaliau 
pagrindžia Kirtnerio tyrimo rezultatai (5), nors jo teorinis modelis 
truputį kitoks. Mes pernelyg mažai žinome apie tai, kaip asmuo, 
esantis šioje pakopoje, galėtų pajusti, jog yra „pripažintas“. 


Trečia pakopa 

Jei antrojoje pakopoje atsiradęs laisvumas ir lankstumas nesuvar- 
žomi, klientas dėl šių savybių jaučiasi visiškai pripažįstamas toks, 
koks yra, o jo kalbinė išraiška toliau laisvėja ir tampa lankstesnė. Čia 
pateikiamos kai kurios savybės, būdingos šiam sekos intervalui. 


Laisviau atskleidžiamas Aš kaip objektas. 
Pavyzdžiui: „Labai stengiuosi būti jai tobulas - žavus, draugiškas, 
inteligentiškas, šnekus, nes noriu, kad ji mane mylėtų“. 

Išgyvenimai irgi atskleidžiami kaip objektai. 

Pavyzdžiui: „Ir dar yra problema, na, kiek jūs pasiruošęs santuokai, 
ir jeigu jums jūsų profesinė karjera yra svarbi, jeigu ji šiuo metu jums 
svarbiausia gyvenime, tai jūsų kontaktai tampa riboti“. Šioje ištraukoje 
klientės Aš iškyla kaip tolimas objektas, tad teisingiausia būtų manyti, 
kad klientė yra tarp antrosios ir trečiosios pakopų. 


Kalbama apie save kaip apie mąstomą objektą, pirmiausia egzis- 
tuojantį kituose. 

Pavyzdžiui: „Aš galiu suvokti save saldžiai besišypsančią, kokia 
vra mano motina, arba stačiokišką ir svarbią, kaip kartais elgiasi 
mano tėvas - pasineriančią į visų kitų asmenybes, išskyrus savąją“. 


Reiškiama arba apibūdinama daug jausmų ir prasmių, kurių nėra 
dabartyje. 

Aišku, paprastai tai būna pasakojimai apie praeities jausmus. 

Pavyzdžiui: Buvo „tiek daug dalykų, kurių negalėjau pasakoti 
žmonėms - bjaurių dalykų, kuriuos padariau. Jaučiausi toks niekingas 
ir blogas“. 

Pavyzdžiui: „Šis aplankęs mane jausmas buvo būtent tas jausmas, 
kurį prisiminiau iš vaikystės“. 


Jausmai pripažįstami labai menkai. Dažniausiai jausmai laikomi 
kažkuo gėdingu, blogu, nenormaliu ar dėl kitų priežasčių nepriimtinu. 
Jausmai atskleidžiami ir tada kartais atpažįstama, kad tai jausmai. 
Išgyvenimai vaizduojami kaip atsitikę praeityje arba nutolę nuo 
asmens. 


Tai parodo ankstesni pavyzdžiai. 


Asmeniniai konstruktai yra nelankstūs, bet gali būti atpažinti kaip 
konstruktai, o ne kaip išoriniai faktai. 

Pavyzdžiui: „Jaučiausi kaltas prisimindamas jaunystės metus ir 
nusipelnęs bausmės. Jei nesijausdavau jos vertas dėl vienų dalykų, 
jausdavausi vertas dėl kitų.“ Akivaizdu, kad klientas tai suvokia ne 
kaip buvusį faktą, o kaip savąjį tikrovės aiškinimo būdą. 

Pavyzdžiui: „Labai bijau to, kad visada, kilus šiltiems jausmams, 
jie reiškia tik nuolankumą. O pastarojo neapkenčiu, bet aš, regis, 

dedu lygybės Ženklą tarp jų, todėl tai reiškia, kad jei ketinu priimti 
kito asmens šiltus jausmus, privalėsiu daryti tą, ko jis norės“. 


Jausmai ir prasmės diferencijuojami truputį tiksliau, ne taip globaliai 
nei ankstesnėse pakopose. 

Pavyzdžiui: „Manau, jau anksčiau kalbėjau apie tai, bet dabar 
tikrai tai jaučiu. Ir argi keista, kad jaučiausi taip siaubingai bjauriai, 
kai tai vyko taip, kaip vyko, kad... jie daugybę kartų krėtė man kiaulystes. 
Žinoma, aš irgi buvau ne angelas, suprantu tai“. 


Pripažįstami patyrime slypintys prieštaravimai. 
Pavyzdžiui: Klientas aiškina, kad jis tikisi atliksiąs kažką didingo, 
kita vertus, jaučia, kad nesunkiai gali prieiti liepto galą kaip tinginys. 


Asmeniniai sprendimai dažnai atrodo neefektyvūs. 
Pavyzdžiui: Klientas „nusprendžia“ kažką atlikti, bet pamato, kad 
jo elgesys neatitinka jo sprendimų. 


Manau, akivaizdu, kad dauguma Žmonių, siekiančių psichologinės 
pagalbos, paprastai yra trečioje pakopoje. Jie gali pasilikti joje gana 
ilgai, pasakodami apie jausmus, kurių nejaučia, ir tyrinėdami save 
kaip objektą, kol taps pasirengę pereiti į kitą pakopą. 


Ketvirta pakopa 

Kai trečiojoje pakopoje klientas jaučiasi suprastas, pageidaujamas, 
kai jaučia, kad įvairūs jo patyrimo aspektai yra vertinami, jo konstruktai 
pamažu laisvėja, laisviau liejasi jausmai, o tai yra būdinga kilimui 
aukštyn kaitos sekoje. Galime pamėginti atskleisti daugelį šio laisvė- 
jimo požymių ir pavadinti juos ketvirtąja proceso faze. 


Klientas pasakoja apie daug stipresnius „ne-dabar-esančių“ rūšies 
jausmus. 
Pavyzdžiui: „Na, aš iš tiesų - tai mane stipriai įskaudino“. 


Jausmai apibūdinami kaip dabartyje esantys objektai. 
Pavyzdžiui: „Jausdamasis priklausomas prarandu drąsą, nes tai 
reiškia, kad esu beviltiškas“. 


Retkarčiais išreiškiami jausmai, tariamai susiję su dabartimi, 
kartais jie prasiveržia beveik prieš kliento valią. 

Pavyzdžiui, klientas, aptarus jo sapną, kuriame dalyvavo pašalinis 
stebėtojas, matęs jo „nusikaltimus“ ir todėl kėlęs jam grėsmę, sako 
terapeutui: „O, taip, aš nepasitikiu jumis“. 


Linkstama jausmus išgyventi tiesiogiai dabartyje, o tai kelia nepa- 
sitikėjimą ir baimę. 

Pavyzdžiui: „Jaučiuosi supančiotas - kažkuo arba kieno nors. Tai 
tikriausiai aš pats! Nėra daugiau nieko, kas galėtų tai padaryti. Nieko 
kito negalėčiau tuo apkaltinti. Šis mazgas - jis yra kažkur manyje... 
Tai verčia mane geisti išprotėti - ir rėkti - bėgti šalin!“ 


Jausmai atvirai beveik nepripažįstami, nors rodomas tam tikras jų 
pripažinimas. 

Du ankstesni pavyzdžiai parodė, jog klientas tiek pripažįsta savo 
patirtį, kad galėtų priartėti prie kai kurių jį gąsdinančių jausmų. 
Tačiau sąmoningai jie menkai tepripažįstami. 


Išgyvenimai mažiau kaustomi praeities struktūros, mažiau nutolę 
ir retkarčiais gali pasireikšti šiek tiek vėliau. 

Du ankstesni pavyzdžiai labai gerai parodo šį patyrimo būdą, 
kuris nėra toks sukaustytas. 


Patyrimas aiškinamas laisviau. Atskleidžiami kai kurie asmeniniai 
konstruktai; pripažįstama, kad tai iš tiesų konstruktai, ir pradedama 
abejoti jų tinkamumu. 

Pavyzdžiui: „Tai mane juokina. Kodėl? O, nes jaučiuosi truputį 
kvailai - ir dėl to jaučiuosi truputį įsitempęs arba truputį sutrikęs - 
ir truputį bejėgis. (Jo balsas švelnėja ir jis atrodo nuliūdęs) Humoras 
visą mano gyvenimą buvo mano tvirtovė; galbūt tai ne visai ta vieta, 
mėginant iš tikrųjų pažvelgti į save. Siekiant atskleisti uždangą... Šiuo 
metu jaučiuosi sutrikęs. Kur aš buvau? Ką sakiau? Aš praradau 
gebėjimą ką nors suprasti - tai, kuo paremdavau save“. Čia matome, 
kaip asmenį sukrečia, supurto mėginimas abejoti esminiu konstruktu, 
šiuo atveju humoro panaudojimu gynybai. 


Jausmai, konstruktai, asmeninės prasmės labiau tikslinami, links- 
tama siekti kalbinės išraiškos tikslumo. 

Šią savybę tinkamai atskleidžia kiekvienas šios pakopos pavyzdys. 
Suvokiamas savasis susirūpinimas dėl prieštaravimų ir patyrimo 
bei aš neatitikimo. 

Pavyzdžiui: „Aš gyvenu ne taip, kaip turėčiau. Tikrai turėčiau 
daugiau nuveikti. Kiek daug valandų praleidau, girdėdamas savyje 
motiną sakant: „Neišeik, kol ko nors nebaigsi.“ Darbuokis! Tai nutiko 
daugybę kartų“. 

Šis pavyzdys rodo ir susirūpinimą dėl prieštaravimų, ir abejones 
dėl to, kaip buvo aiškinama savoji patirtis. 


Kyla asmeninės atsakomybės pajautimas, nors jis dar netvirtas. 


Nors artimi santykiai tebeatrodo grėsmingai, klientas drįsta imtis 
iniciatyvos užmegzti jausmais pagrįstus ne itin artimus santykius. 

Tai parodo keli aukščiau pateikti pavyzdžiai, ypač tas, kuriame 
klientas sako: „O, gerai, aš nepasitikiu jumis“. 


Nėra abejonių kad ši ir tolesnė pakopa sudaro didžiąją psicho- 
terapijos dalį. Tokie elgesio būdai labai būdingi visose terapijos 
kryptyse. 

Būtų pravartu prisiminti, kad asmuo niekada nebūna tik vienoje 
ar kitoje proceso pakopoje. Klausydamasis pokalbių įrašų ir 
skaitydamas jų aprašymus įsitikinau, kad konkretaus kliento elgesį 
konkrečioje konsultacijoje gali sudaryti, pavyzdžiui, pasisakymai ir 
poelgiai, būdingi trečiajai pakopai, dažni atvejai rigidiškumo, būdingo 
antrajai pakopai, bei laisvumo, būdingo ketvirtajai. Tačiau mažai 
tikėtina, kad tokiame pokalbyje būtų galima aptikti šeštosios 
pakopos pavyzdžių. 

Tai, kas pasakyta, susiję su įvairove, būdinga bendrajai proceso, 
kuriame yra klientas, pakopai. Jeigu apsiribotume kuria nors konkrečia 
tarpusavyje susijusių kliento asmeninių prasmių sritimi, daug drąsiau 
spėčiau, kad joje mes aptiktume daug didesnį nuoseklumą. Trečioji 
pakopa retai būtų aptinkama prieš antrąją, ketvirtoji pakopa retai 
keistų antrąją, kai tarp jų nėra trečiosios. Tai darbinė hipotezė, kuri, 
žinoma, gali būti patikrinta empiriškai. 


Penktoji pakopa 
Kildami seka aukštyn, galime vėl pamėginti pažymėti tašką, 
pavadindami jį penktąja pakopa. Būdamas ketvirtojoje pakopoje 

klientas jaučia, kad jo pasisakymai, poelgiai ir išgyvenimai yra 
pripažįstami, suvaržymai dar labiau susilpnėja ir organizmo patyrimo 
srautas teka dar laisviau. Čia, esu įsitikinęs, vėl galime apytikriai 
nurodyti šiai proceso fazei būdingas ypatybes.“ 


Laisvai atskleidžiami dabarties jausmai. 

Pavyzdžiui: „Tikėjausi, na, maždaug, būti visiškai atstumtas — 
šito visą laiką tikėjausi... spėju kad netgi kažkaip jaučiau tai būdamas 
su jumis... Apie tai sunku kalbėti, nes su jumis noriu būti kiek įmanoma 
geriausias“. Čia atvirai atskleidžiami kliento jausmai, jaučiami tera- 
peutui ir sau santykyje su terapeutu. Tai emocijos, kurias dažnai 
sunkiausia parodyti. 


Jausmai išgyvenami beveik atvirai. Jie „kunkuliuoja“, „prasiveržia“, 
nepaisant baimės ir nepasitikėjimo, kuriuos patiria klientas, 
išgyvendamas jausmus atvirai ir tiesiogiai. 

Pavyzdžiui: „Tai, maždaug, atsiskleidė, ir visai to nesuprantu 
(ilga pauzė). Mėginu suprasti, kas gi yra tas siaubas“. 

Klientė pasakoja apie išorinį įvykį. Staiga jos išvaizda tampa 
skausminga, liguista. 

Terapeutas: „Kas - kas jus dabar užgavo?“ 

Klientė: „Nežinau. (Verkia) tikriausiai truputį per daug priartėjau 
prie kažko, apie ką nenoriu kalbėti, ar panašiai“. Čia jausmas prasiveržė 
į sąmonę beveik prieš jos valią. 

Pavyzdžiui: „Šiuo metu jaučiuosi sustabdyta. Kodėl šią akimirką 
mano galvoje tuščia? Jaučiuosi lyg kabinčiausi į kažką. Esu leidusi 
kitiems dalykams išnykti, o kažkas manyje dabar sako: „Ko gi dar aš 
turiu atsikratyti?“ 


Pradedama suprasti, kad jausmo išgyvenimas apima tiesioginę 
nuorodą į jį. 

Tai rodo trys ką tik cituoti pavyzdžiai. Kiekvienu atveju klientas 
žino, kad kažką išgyvena, žino, kad jam ne visai aišku, ką jis išgyvena. 
Tačiau jis pradeda suprasti ir tai, kad šias neaiškias nuojautas atliepia 


* Kuo aukščiau kylame skale, tuo mažiau tinka spausdinti pavyzdžiai. Priežastis ta - 
aukštesnėse pakopose daug svarbesnė tampa išgyvenimų kokybė, o ji gali būti tik 
nuspėjama, jos negali perteikti spausdintas tekstas. Greičiausiai laikui bėgant bus 
galima naudoti garso įrašų komplektus. 

jo organizmo įvykis, kuriuo remdamasis jis gali patikrinti savo žodžius 
ir suvokimą. Dažnai tai atskleidžia teiginiai, rodantys, kiek arti ar toli 
nuo šio jausmo šaltinio jis yra. 

Pavyzdžiui: „Iš tikrųjų to dar nesuvokiau. Aš tik maždaug apie tai 
pasakoju". 


„Kunkuliuojantys“ jausmai kelia nuostabą ir išgąstį, rečiau pasi- 
tenkinimą. 

Klientas, pasakodamas apie ankstesnius santykius namuose, 
sako: „Tai jau nebesvarbu. Hmm. (Pauzė) tai buvo kažkodėl labai 
reikšminga - bet neturiu nė menkiausio supratimo kodėl...Taip, 
būtent taip! Dabar galiu užmiršti apie tai, ir - kodėl gi, tai nebėra 
taip svarbu. Oho! Visa tai niekai ir nesąmonės!" 

Klientas atskleidžia savo neviltį. „Aš vis dar stebiuosi to galia. 
Regis, būtent taip jaučiuosi“. 


Jausmai vis labiau pripažįstami savais, stiprėja troškimas būti 
jais, būti „tikruoju Aš“. 

„Tikroji tiesa yra ta, kad aš nesu tas malonus, santūrus vaikinas, 
koks deduosi. Mane daug kas erzina. Man regis, kartais piktai atsikertu 
žmonėms ir būnu savanaudis. Nematau prasmės apsimesti, kad aš 
ne toks“. 

Tai ryškus didesnio visų jausmų pripažinimo pavyzdys. 


Patiriama laisviau, potyriai jau nebenutolę, dažnai jie būna tik 
šiek tiek uždelsti. 

Yra tik nedidelis atotrūkis tarp organizmo įvykio ir visiško 
subjektyvaus jo išgyvenimo. Klientas apie tai pateikia nuostabiai 
tikslią ataskaitą. 

Pavyzdžiui: „Man vis dar nelengva suprasti, ką šis liūdesys — ir 
verksmas - reiškia. Žinau tik viena - jaučiu jį tada, kai priartėju prie 
kažkokio jausmo ir paprastai, kai pravirkstu, tai padeda man sugriauti 
sieną, kurią pasistačiau dėl to, kas yra nutikę. Mane kas nors įskaudina, 
ir tada automatiškai kyla savotiška užtvara, jaučiuosi negalintis nieko 
iš tikrųjų paliesti arba pajausti... O jei pajėgčiau jausti arba galėčiau 
leisti sau pajausti tą akimirkos jausmą, kai esu įskaudintas, tuomet 
iš karto pravirkčiau, bet negaliu“. 

Čia matome, kad jis laiko savo jausmą vidiniu veiksniu, į kurį 
galima atsigręžti, siekiant daugiau aiškumo. Pajutęs norą verkti, jis 


135 


supranta, kad tai uždelsta, iš dalies išgyvenama nuoskauda. Taip pat 
jis supranta, kad gynyba neleidžia jam patirti įvykio kuris jį įskaudino. 


Patyrimas aiškinamas daug laisviau. Asmeniniai konstruktai labai 
dažnai atrandami iš naujo, juos kritiškai tyrinėjant ir abejojant 
jais. 

Vyras sako: „Ši mintis apie būtinybę įtikti - apie privalėjimą tai 
daryti - iš tiesų buvo esminė mano gyvenimo prielaida (jis tyliai 
verkia). Žinote, tai viena tų mažai kvescionuojamų aksiomų, kurių 
turėjau laikytis. Neturiu jokio pasirinkimo. Tiesiog privalau tai daryti". 
Čia aiškiai matyti, kad ši prielaida buvo konstruktas, ir akivaizdu, 
kad jos, kaip neabejotinos, statusas bus netrukus prarastas. 


Egzistuoja stipri ir akivaizdi tendencija tiksliai apibūdinti jausmus 
ir prasmes. 

Pavyzdžiui: „... savotiška manyje kylanti įtampa arba savotiškas 
bejėgiškumas, ar tam tikras nepilnumas — o mano gyvenimas išties 
šiuo metu yra labai netobulas... tiesiog nežinau. Regis, teisingiausia 
būtų pavadinti tai beviltiškumu"“. Akivaizdu, kad jis stengiasi pagauti 
tikslų Žodį, kuris įvardytų jo išgyvenimą. 





Vis aiškiau patyrime pastebimi prieštaravimai ir neatitikimai. 

Pavyzdžiui: „Mano sąmoningas protas man sako, kad esu vertingas. 
Bet savyje tuo netikiu. Galvoju, kad esu kaip žiurkė - niekam vertas. 
Visiškai netikiu tuo, kad ką nors sugebu.“ 


Vis labiau asmuo tampa atsakingas už problemas, su kuriomis 
susiduria, ir kyla susirūpinimas, kaip pats asmuo galėjo prisidėti 
prie jų atsiradimo. Vis laisviau vyksta vidiniai dialogai, mažėja 
kliūčių ir gerėja vidinė kalba. 

Kartais šie dialogai ištariami balsų. 

Pavyzdžiui: „Kažkas manyje kalba: „Ko dar turėčiau atsisakyti? 
Tu jau tiek daug iš manęs atėmei. Taip aš kalbuosi su savimi - vidinis 
aš kalbasi su tuo aš, kuris viską organizuoja. Jis dabar skundžiasi 
sakydamas: „Tu pernelyg priartėjai! Eik šalin!“ 

Dažnai šie dialogai atrodo kaip įsiklausymas į save, siekiant 
patikrinti pažintines formuluotes tiesiogiai atsižvelgiant į patyrimą. 
Pavyzdžiui, klientas sako: „Argi tai nejuokinga? Tikrai niekada taip 
negalvojau. Aš tik mėginu tai patikrinti. Visada maniau, kad įtampa 

daug labiau priklausė nuo išorinių aplinkybių, - nenaudoju jos 
saviems tikslams. Bet tai teisybė - tai tikra tiesa“ . 


Tikiu, kad čia pateikti šios penktosios tapimo procesu fazės 
pavyzdžiai paaiškins keletą dalykų. Pirmiausia ši fazė per kelis šimtus 
psichologinių mylių nutolusi nuo aprašytos pirmosios pakopos. 
Palyginti su pirmosios pakopos rigidiškumu, šioje dauguma kliento 
aspektų yra kintantys. Jis arčiau savo organiškosios esaties, kuri 
visada yra tampanti. Jis daug labiau pasinėręs savųjų jausmų tėkmėn. 
Jo patyrimo aiškinimas yra akivaizdžiai išlaisvėjęs, jis nuolat 
tikrinamas vidiniais ir išoriniais faktais bei įrodymais. Patirtis daug 
labiau diferencijuota, todėl vidinė kalba, jau laisvai besiliejanti, gali 
būti daug tikslesnė. 


Vienos proceso srities pavyzdžiai 

Kadangi ketinau kalbėti taip, tarsi klientas kaip visuma būtų 
vienoje arba kitoje pakopoje, prieš pradėdamas kitos pakopos 
aprašymą vėl pakartosiu, kad konkrečiose asmeniškai prasmingose 
srityse procesas gali nusmukti žemiau bendrojo kliento lygio, nes 
asmens išgyvenimai gali labai smarkiai skirtis nuo jo sampratos apie 
save. Galbūt, remdamasis konkrečia vieno kliento jausmų sritimi, 
galėsiu parodyti, kaip mano aprašomas procesas reiškiasi viename 
siaurame patyrimo segmente. 

Atvejyje, kurį gana išsamiai pateikė Shlienas (5), terapiniuose 
pokalbiuose saviraiškos kokybė atitiko maždaug trečiąją ir ketvirtąją 
proceso sekos pakopas. Kai klientė prakalbo apie seksualines 
problemas, procesas perėjo į žemesnį sekos lygį. 

Šeštajame pokalbyje ji pajuto, kad yra dalykų, apie kuriuos 
papasakoti terapeutui būtų neįmanoma. Tuomet „po ilgos pauzės ji 
beveik negirdimai paminėjo niežėjimo pojūtį tiesiosios žarnos angoje, 
kuriam gydytojas neranda jokios priežasties“. Problema suvokiama 
kaip egzistuojanti tik išorėje, išgyvenimas yra labai atitolęs nuo Aš. 
Tai būdinga antrajai mūsų aprašomo proceso pakopai. 

Dešimtajame pokalbyje niežėjimas perėjo į Klientės pirštus. Tada 
klientė, nepaprastai sumišusi, papasakojo apie nusirenginėjimo 
žaidimus ir kitus seksualinius veiksmus vaikystėje. Čia irgi pasakojama 
tarsi ne apie save, apie jausmus kalbama kaip apie praeities objektus, 
nors akivaizdžiai proceso sekoje pajudėta į priekį. Ji apibendrina: „Aš 
tiesiog bloga, bjauri, štai ir viskas“. Čia jau kalbama apie save ir 

aiskleidžiamas nediferencijuotas, nelankstus asmeninis konstruktas. 
Tai būdinga proceso pakopai, kaip ir tolesnis teiginys apie save, 
kuriame asmeninės prasmės labiau diferencijuotos. „Manau, manyje 
susikaupę pernelyg daug seksualumo, o išoriškai esu nepakankamai 
seksuali, kad sulaukčiau pageidaujamo atsako... Norėčiau būti tokia 
pati ir vidumi, ir išore“. Paskutinė frazė turi ketvirtajai pakopai 
būdingų savybių, nes suabejojama asmeniniu konstruktu. 

Dvyliktame pokalbyje klientė pratęsia savo abejones, nutardama, 
kad ji negimė būti ištvirkėle. Tai aiškus ketvirtosios pakopos požymis, 
nes akivaizdžiai suabejojama šiuo stipriai įsišaknijusiu savo patirties 
aiškinimu. Šiame pokalbyje klientė sukaupia drąsos pasakyti 
terapeutui: „Jūs esate vyras, gerai atrodote, o visa mano problema - tai 
tokie vyrai kaip jūs. Būtų paprasčiau, jeigu būtumėte vyresnis — 
paprasčiau, bet ne lengviau, galvojant apie ateitį“. Pasakiusi tai, ji 
susijaudina, sutrinka ir jaučiasi „kaip apnuoginta, aš tiek jums 
atsivėriau“. Čia jausmas atskleistas tiesiogiai, žinoma, dvejojant ir 
baiminantis, tačiau jis atskleistas, o ne papasakotas. Išgyvenimas yra 
daug mažiau atitrūkęs nuo jos ar sukaustytas struktūros ir beveik 
neuždelstas, nors vis dar atrodo mažai priimtinas. Jautresnis 
prasmių tikslinimas akivaizdus frazėje „lengviau, bet ne geriau“. Visa 
tai atitinka mūsų ketvirtąją proceso pakopą. 

Penkioliktame pokalbyje ji atskleidė daug patirčių ir jausmų, 
susijusių su seksualumu. Šie jausmai turėjo tiek trečiosios, tiek 
ketvirtosios pakopos požymių. Vienu metu ji sako: „Norėjau skaudinti 
save, todėl pradėjau bendrauti su vyrais, kurie galėjo skaudinti mane - 
savo peniais. Buvau patenkinta tuo, ir tai mane skaudino, taigi, 
džiaugiausi, kad buvau baudžiama už tuo pačių metu patiriamą 
malonumą“. Čia patyrimo aiškinimas suvokiamas kaip aiškinimas, o 
ne kaip išorinis faktas. Taip pat gana akivaizdu, kad jau abejojama 
šiuo aiškinimu, nors dar ne atvirai. Atpažįstami ir kelia susirūpinimą 
prieštaravimai, kylantys patiriant pasitenkinimą, nors ji tebegalvoja, 
kad turėtų būti nubausta. Šios ypatybės visiškai sutampa su ketvirtąja 
pakopa ar net šiek tiek ją pranoksta. 

Kiek vėliau ji papasakoja apie išgyventus praeityje savo intensyvius 
kaltės dėl mėgavimosi seksu jausmus. Dvi jos seserys, „padorios, 
garbingos dukterys“, nesugebėdavo patirti orgazmo, „taigi vėl aš 
buvau ta blogiukė“. Iki šios vietos pasakojimas iliustruoja ketvirtąją 
pakopą. Po to ji staiga paklausia: „O gal man tikrai sekasi?“ Šio 
klausimo ypatumai: nuostaba, jausmo protrūkis, jo tiesioginis 

išgyvenimas, nuoširdi ir konkreti abejonė ankstesniu asmeniniu 
konstruktu, - akivaizdu, kad visa tai - ką tik apibūdintos penktosios 
pakopos požymiai. Būdama apgaubta pripažinimo, šiame procese ji 
yra nuėjusi ilgą kelią nuo antrosios pakopos. 

Tikiuos, kad šis pavyzdys parodo, kaip individas, patirdamas 
pripažinimą, konkrečioje asmeninių prasmių srityje tampa vis 
laisvesnis, aktyvesnis, vis labiau pasinėręs į procesą. Galbūt šis 
pavyzdys taip pat parodys tai, kuo aš neabejoju, - kad šis greitėjančios 
kaitos procesas neįvyksta per suskaičiuotas minutes ar valandas, bet 
trunka savaites ar mėnesius. Šis procesas vystosi netolygiai, kartais 
jis truputį grįžta atgal, kartais nejuda į priekį, bet plečiasi, kad aprėptų 
gausesnę teritoriją, tačiau galų gale teka toliau. 


Šeštoji pakopa 

Jeigu man pavyko perteikti kiekvienoje iš ankstesnių pakopų 
augančio jausmų, išgyvenimų ir aiškinimų laisvumo apimtį ir kokybę, 
tada esame pasirengę pažvelgti į kitą pakopą, kuri, remiantis 
stebėjimais, yra esmingiausia. Pamėginsiu atskleisti būdingąsias jos 
savybes. 


Jeigu klientas ir toliau visiškai pripažįstamas terapiniame 
santykyje, tada penktąją pakopą dažniausiai pakeičia labai ypatinga 
ir dažnai dramatiška fazė. Stai kas jai būdinga. 


Jausmas, kuris anksčiau buvo „įstrigęs“, nesivystė, išgyvendamas 
šią akimirką. 

Jausmas liejasi iki galutinio savo rezultato. 

Dabartinis jausmas išgyvenamas tiesiogiai ir įvairiapusiškai. 
Tiesioginis išgyvenimas ir jo turinį sudarantis jausmas pripažįstami. 
Tai kažkas, kas egzistuoja, o ne kažkas, kas turi būti paneigta, ko 
reikia bijoti, su kuo reikia kovoti. 


Visais ankstesniais sakiniais stengiamasi atskleisti šiek tiek 
skirtingus aspektus reiškinio, kuris atsiradęs tampa aiškus ir 
konkretus. Tam, kad visapusiškai perteikčiau jo ypatumus, turėčiau 
pateikti magnetofono juostelėje įrašytus pavyzdžius, bet pamėginsiu 
pateikti iliustracijas, neturėdamas šio privalumo. Gana išsami 80-ojo 
susitikimo su jaunu vyru ištrauka gali papasakoti apie tai, kaip 
klientas įžengia į šeštąją pakopą. 

Pavyzdžiui: „Aš net galėčiau įsivaizduoti švelnaus rūpinimosi 
savimi galimybę... Vis dėlto kaip aš galėčiau būti sau švelnus, kaip 
galėčiau savimi rūpintis, jei tai vienas ir tas pats? Bet vis dėlto jaučiu 
tai labai aiškiai... Žinote, lyg rūpinantis vaiku. Jūs norite jam duoti ir 
šį, ir tą... Galiu gana aiškiai suvokti šio rūpinimosi kažkuo kitu 
tikslus... bet niekada negalėjau jų taikyti... sau, žinote, kad galėčiau 
tai daryti su savimi. Argi tai įmanoma, kad galėčiau iš tikrųjų norėti 
rūpintis savimi ir paversti tai pagrindiniu savo gyvenimo tikslu? Tai 
reiškia, kad turėčiau reikalų su visu pasauliu, tarsi būdamas labiausiai 
saugomo ir geidžiamo turto sargybinis, tarsi šis Aš atsidurtų tarp šio 
neįkainojamo manęs, kuriuo norėjau rūpintis, ir viso likusio pasaulio... 
Tai beveik tas pats, tarsi mylėtum save - žinote - tai keista - bet tai 
tiesa.“ 

Terapeutas: Tai taip keista, sunku suprasti. Juk tai reikštų: „Aš 
pasitikčiau pasaulį taip, tarsi viena svarbiausių mano pareigų būtų 
rūpintis šiuo vertingu individų, kuriuo aš esu - kurį myliu.“ 

Klientas: Kuriuo aš rūpinuosi /0 kuris man toks artimas. Vau! 
Dar viena keistenybė. 

Terapeutas: Tai atrodo beveik antgamtiška. 

Klientas: Taip. Jūs pataikėte labai arti. Mintis apie meilę sau ir 
rūpinimąsi savimi (jo akys sudrėksta). Ji labai puiki - labai puiki". 

Garso įrašas padėtų atskleisti tai, kad čia esama jausmo, kuris 
niekada negalėjo išsiskleisti ir kuris dabar išgyvenamas tiesiogiai, šią 
akimirką. Sis jausmas atsiskleidžia niekuo nevaržomas. Jo patyrimas 
pripažįstamas, nesistengiama jį nustumti šalin arba paneigti. 


Patirtyje subjektyviai gyvenama, ji nevertinama. 

Klientas, jo žodžiais tariant, gali pakankamai atsiriboti nuo savo 
patyrimo tam, kad įvardytų jį. kaip ankstesniame pavyzdyje, tačiau 
garso įrašas aiškiai parodo, kad jo žodžiai yra periferijoje tų išgyvenimų, 
kurie vyksta jame ir kuriuose jis gyvena. Aiškiausiai tai atsiskleidžia 
jo žodžiuose „Vau! Dar viena keistenybė“. 


Aš kaip objektas yra linkęs išnykti. 

Aš šią akimirką yra šis jausmas. Tai buvimas akimirkoje, turint 
menką savimonę, bet turint reflektuojančią sąmonę, Sartre'o žodžiais 
kalbant. Aš subjektyviai yra egzistencinėje akimirkoje. Tai nėra 
kažkas, kas suvokiama. 

Šioje pakopoje išgyvenimas įgyja tikro proceso kokybę. 

Pavyzdys: Vienas klientas, prie šios pakopos artėjantis vyras, 
sako, kad jį gąsdina daugybė jame kylančių slaptų minčių. Jis tęsia: 
„Drugeliai yra mintys, kurios yra arčiausiai paviršiaus. Žemiau yra 
gilesnė tėkmė. Jaučiuosi labai nutolęs nuo viso to. Gilesnė tėkmė 
panaši į milžinišką Žuvų būrį, judantį po vandens paviršiumi. Aš 
matau tas žuvis, kurios iššoka iš vandens - sėdėdamas su meškere 
vienoje rankoje, meškerės gale sulenktas smeigtukas - stengiuosi 
surasti geresnį įnagį - arba dar geriau - būdą panirti pačiam. Tai 
bauginantis dalykas. Man kilo vaizdinys, kad aš pats noriu būti viena 
tų Žuvų. 

Terapeutas: „Jūs norite būti ten, apačioje, ir plaukti kartu“. 

Nors šio kliento išgyvenimai nėra virtę procesu, - jie nėra visai 
tinkami būti šeštojo sekos intervalo pavyzdžiu, - klientas taip aiškiai 
jį numato, kad jo pasakojimas suteikia tikrą šio proceso vaizdą. 


Kita šios proceso pakopos ypatybė yra ją lydintis fiziologinis atsi- 
palaidavimas. 

Sudrėkusios akys, ašaros, atodūsiai, raumenų atpalaidavimas 
dažnai akivaizdūs. Pasitaiko ir kitų fiziologinių palydovų. Aš kelčiau 
hipotezę, kad tokiomis akimirkomis, jeigu pamatuotume, aptiktume 
pagerėjusią kraujotaką, padidėjusį nervinių impulsų laidumą. Kai 
kurių iš šių pojūčių „primityvios“ prigimties pavyzdį galima pastebėti 
tolesnėje ištraukoje. 

Pavyzdys: Klientas, jaunas vyras, norėjo, kad jo tėvai mirtų arba 
išnyktų. „Tarsi norėčiau atsikratyti jais ir norėčiau, kad jų niekada 
nebūtų buvę...Ir man taip gėda, nes tuomet jie paskambina man ir aš 
einu - šmaukšt! Jie lig šiol kažkokiu būdu tebėra labai stiprūs. Aš 
nežinau. Tai kaip bamba - beveik jaučiu ją savyje - šmaukšt (ir jis 
gestikuliuoja, timpčioja save, griebdamasis už bambos). 

Terapeutas: „Jie iš tiesų laiko jus už bambagyslės.“ 

Klientas: „Keista, kaip realiai tai juntama...Panašu į deginantį 
pojūtį, kažkas tokio, ir kai jie sako ką nors, kas kelia man nerimą, aš 
galiu jausti tai štai čia (rodydamas). Niekada negalvojau apie tai 
būtent taip.“ 

Terapeutas: „Tarsi tada, kai sutrinka jūsų tarpusavio santykis, 
jūs tiesiog galite pajusti šį sutrikimą kaip įtampą bambos srityje“. 

Klientas: „Taip, tarsi jis būtų mano pilve, šioje vietoje. Labai 
sunku apibūdinti tą pojūtį, kurį čia jaučiu“. 

Čia jis subjektyviai išgyvena priklausomybės nuo savo tėvų jausmą. 
Vis dėlto būtų visiškai neteisinga teigti, kad jis suvokia jį. Jis yra 
jame, ir jaučia jį kaip savo įtemptą bambagyslę. 


Šioje pakopoje vidinė sąveika vyksta laisvai ir nėra blokuojama. 

Tikiuosi, kad pateikti pavyzdžiai tai gerai iliustruoja. Iš tikrųjų 
frazė „vidinė sąveika“ jau nėra gana tiksli, nes, kaip parodė kiekvienas 
šių pavyzdžių, esmine tampa integracijos akimirka, kurios metu 
nebereikia sąveikos tarp įvairių vidinių taškų, nes jie tampa vienu. 


Neatitikimas tarp patyrimo ir sąmonės plačiai išgyvenamas ir 
virsta jų darna. 

Reikšmingi asmeniniai konstruktai ištirpsta šioje išgyvenimo 
akimirkoje, ir klientas jaučiasi išsivadavęs iš savo ankstesnio 
stabilaus patyrimo vaizdo. 

Esu įsitikinęs, kad geriau šiuos du ypatumus suprasti padės toks 
pavyzdys. Jaunam vyrui buvo sunku priartėti prie vieno nežinomo 
jausmo. „Tai beveik tiksliai šis jausmas - buvo taip, kad didelę savo 
gyvenimo dalį pragyvenau ir į didelę savo gyvenimo dalį žiūrėjau 
kažko labai bijodamas“. Jis pasakoja, kad jo profesinės veiklos 
reikėjo tik tam, kad suteiktų jam truputį saugumo ir „mažytį pasaulį, 
kuriame būčiau saugus, suprantate. Ir dėl tos pačios priežasties 
(pauzė). Aš leidau jam įsiskverbti. Bet iškyla ir su jumis, mano 
santykyje su jumis, ir vienintelis su tuo susijęs jausmas, yra baimė, 
kad tai praeis (jis pakeičia balso toną tam, kad galėtų geriau 
parodyti savo jausmą). Ar jūs leisite man jį turėti? Man jo labai 
reikia. Be jo aš būsiu toks vienišas ir išsigandęs“. 

Terapeutas: „M-hm, m-hm. „Leiskite man įsikibti į jį, nes siaubingai 
išsigąsiu, jei to nepadarysiu!“...Tai primena maldavimą, ar ne?“ 

Klientas: „Aš pajutau - panašu į mažą maldaujantį berniuką. Tai 
maldavimo gestas“ (Suglaudžia rankas lyg melsdamasis). 

Terapeutas: „Jūs suglaudėte rankas lyg melsdamasis“. 

Klientas: „Aha, tai tiesa. „Ar jūs nepadarysite to už mane?“ O, tai 
siaubinga! Kas? Aš? Maldauju? ...Tai emocija, kurios aš apskritai 
niekada aiškiai nejaučiau - kažkas kuo niekada nebuvau... (Pauzė)... 
Pajutau tokį trikdantį jausmą. Viena vertus, nuostabu leisti šiems 
naujiems dalykams išsiveržti iš savęs. Kiekvieną kartą tuo labai 
stebiuos ir kartu jaučiu tą patį jausmą - baimę dėl to, kad manyje 
šito yra tiek daug. (Ašaros)... Aš paprasčiausiai nepažįstu savęs. 

Staiga atsirado tai, ko niekada nesuvokiau, apie ką visai nenutuokiau — 
kad tai buvo tam tikras mano buvimo būdas.“ 


Matome, kaip klientas išgyvena savąjį maldavimą ir aiškiai 
supranta neatitikimą tarp šios patirties ir turimos sampratos apie 
save. Tačiau šis neatitikimas išgyvenamas šios sampratos išnykimo 
akimirką. Nuo šiol klientas yra asmuo, kuris jaučia maldavimą, taip 
pat kaip ir daugelį kitų jausmų. Ši akimirka sunaikina jo ankstesnįjį 
savęs aiškinimą ir jis jaučiasi išsilaisvinęs iš ankstesnio savo 
pasaulio. Tai jausmas, kuris kartu ir Žavi, ir baugina. 


Visapusio išgyvenimo akimirka tampa aiškiu ir konkrečiu atskaitos 
tašku. 

Pateikti pavyzdžiai turėtų atkreipti dėmesį į tai, kad klientas 
dažnai ne itin aiškiai suvokia, kas jį tokiomis akimirkomis „sukrečia“. 
Bet tai neatrodo labai svarbu, nes pats įvykis yra objektyvi realybė, 
atskaitos taškas, į kurį, esant būtinybei, galima vėl sugrįžti, kad 
geriau jį pažintum. Maldavimas, meilės sau jausmas, kurie čia vyrauja, 
gali nebūti tiksliai tokie, kokie pavaizduoti. Tačiau jie yra patikimi 
atskaitos taškai, prie kurių klientas gali sugrįžti, kol supras, kas jie 
yra. Galbūt jie sudaro aiškų fiziologinį įvykį, sąmoningo gyvenimo 
pagrindą, prie kurio klientas grįžta pažintiniais tikslais. Gendlinas 
atkreipė mano dėmesį į šį reikšmingą patyrimo kaip atskaitos taško 
aspektą. Juo remdamasis, jis ėmėsi plėtoti psichologijos teoriją (1). 


Išgyvenimai diferencijuojami aiškiai ir esmingai. 

Kadangi kiekviena šių akimirkų yra atskaitos taškas, specifinė 
būtis, ji nesupainiojama su jokia kita. Aiškaus diferencijavimo procesas 
statomas ant jos ir aplink ją. 


Šioje pakopoje neegzistuoja nei išorinės, nei vidinės „problemos“. 
Klientas subjektyviai gyvena savo problemos aspektu. Ji nėra 
objektas. 

Akivaizdu, jog analizuojant šiuos pavyzdžius būtų labai neteisinga 
sakyti, kad klientas suvokia savo problemą kaip vidinę arba sprendžia 
ją kaip vidinę. Mums reikėtų kaip nors parodyti, kad jis yra pažengęs 
toliau, ir, žinoma, proceso prasme yra labai toli nuo to, kad suvoktų 
savo problemą kaip išorinę. Geriausiai jį apibūdintume pasakę, kad jis 


nei suvokia savo problemą, nei sprendžia ją. Jis paprasčiausiai dalį jos 
išgyvena tai žinodamas ir priimdamas. 

Aš taip ilgai užtrukau šeštame proceso sekos intervale dėl to, kad 
laikau jį labai reikšmingu. Mano stebėjimai atskleidė, kad šios 
tiesioginio, pripažinto išgyvenimo akimirkos tam tikra prasme yra 
beveik neatšaukiamos. Remdamasis pavyzdžiais, pastebėjau ir iškėliau 
lipotezę, kad kai šie klientai ateityje patirs tos pačios kokybės ir 
tokiomis pačiomis savybėmis pasižyminčius išgyvenimus, jie būtinai 
sąmonėje atpažins juos: švelnų rūpinimąsi savimi, bambagyslę, 
paverčiančią klientą savo tėvų dalimi, ar maldavimo kupiną mažo 
berniuko priklausomybę, kurie galėtų vėl iškilti. Baigiant būtų galima 
pastebėti, kad, kartą įsisąmoninus išgyvenimą, visiškai jį pripažinus, 
su juo jau galima efektyviai dorotis, kaip su kiekviena kita akivaizdžia 
tikrove. 


Septintoji pakopa 

Kai pasiekta šeštoji pakopa, nebėra didelės būtinybės, kad 
terapeutas visiškai pripažintų klientą, nors tai vis dar gali būti naudinga. 
Kad ir kaip būtų, kadangi šeštoji pakopa yra negrįžtama, klientas 
dažnai pereina į septintąją, paskutinę, pakopą be ypatingos terapeuto 
paramos. Ši pakopa išgyvenama tiek dalyvaujant terapiniame santykyje, 
tiek esant už jo ribų. Dažnai ji ne išgyvenama per terapijos seansą, 
bet apie ją papasakojama. Pasistengsiu aprašyti kai kurias mano 
pastebėtas savybes. 


Nauji jausmai tiek terapiniuose santykiuose, tiek už jų ribų 
išgyvenami tiesiogiai, jiems būdinga atspalvių įvairovė. 

Tokių jausmų išgyvenimas naudojamas kaip aiškus atskaitos 
taškas. 

Klientas gana sąmoningai siekia pasinaudoti šiais atskaitos 
taškais, kad aiškiau ir konkrečiau sužinotų, kas jis toks, ko nori ir 
kokios jo nuostatos. Tai teisinga net tada, kai jausmai nemalonūs ar 
gasdina. 


Šie kintantys jausmai vis dažniau ir ilgiau pripažįstami ir laikomi 
savais, pasitikima procesu. 

Pasitikima pirmiausia ne vykstančiais sąmoningais procesais, bet 
greičiau totaliu organizmo procesu. Vienas klientas apibūdina šeštosios 
pakopos patyrimo savybes, vartodamas septintosios pakopos terminus. 

„Čia, terapijoje, buvo svarbu sėdėti ir sakyti: „tai mane vargina“, 
ir valandėlę pažaisti su tuo, kol kas nors prasiverš su emociniu 
crescendo, ir darbas padarytas - jau atrodo kitaip. Net po to negaliu 
tiksliai pasakyti, kas įvyko. Tiesiog kažką iškėliau, supurčiau ir 
pasukiojau, o kai padėjau atgal, pasijutau geriau. Tai truputį trikdo, 
nes norėčiau aiškiai Žinoti, kas vyksta... Tai juokinga, nes jaučiuosi 
nieko dėl to nedarantis — aš aktyviai dalyvauju vieninteliu būdu - tik 
būdamas budrus ir sugriebdamas iškylančią mintį... O jaučiuosi taip: 
„Na gerai, o kas toliau, jei dabar teisingai tai suvokiu?“ Čia nėra jokių 
priemonių, kuriomis galėčiau pasinaudoti. Tik pakalbėk truputį apie 
tai ir leisk tam vykti. Akivaizdu, kad apie tai yra viskas. Lieku 
jausdamas tam tikrą nepasitenkinimą, kad nieko nepadariau. Tai 
įvyko be mano žinios ar sutikimo... Kalbu apie tai, kad nesu tikras 
dėl pertvarkymo kokybės, nes nemačiau, kaip jis vyko, netikrinau 
jo...Viskas, ką galiu padaryti, - tai stebėti faktus — aš truputį kitaip 
žiūriu į viską, apskritai mažiau nerimauju ir esu daug aktyvesnis. Iš 
esmės reikalai atrodo pagerėję. Aš labai patenkintas tuo, kas vyksta. 
Bet jaučiuosi žiūrovu“. Praėjus kelioms akimirkoms po šio gana 
nelengvo proceso, kurį klientas išgyvena, pripažinimo, jis priduria: 
„Regis, geriausiai dirbau tada, kai mano sąmoningas protas buvo 
užimtas vien faktais ir leido jų analizei vykti savaime, nekreipdamas 
įją jokio dėmesio“. 


Išgyvenimas beveik visiškai prarado tuos savo aspektus, kurie 
buvo struktūros kaustomi ir tapo išgyvenimu-procesu - situacija 
išgyvenama ir interpretuojama kaip nauja, o ne kaip vykusi 
praeityje. 

Šeštoje pakopoje aprašytas pavyzdys leidžia numanyti tą kokybę, 
kurią bandau apibūdinti. Kitą labai specifinės srities pavyzdį pateikė 
klientas vertinamojo pokalbio terapijai pasibaigus metu. Jis papasakojo 
apie naują kokybę, atsiradusią jo kūrybiniame darbe. Klientas buvo 
įpratęs siekti tvarkos. „Jūs pradedate nuo pradžios ir nuolat judate 
prie pabaigos“. Dabar jis Žino, kad jame vykstantis procesas yra 
kitoks. „Kai aš vystau idėją, ji ryškėja kaip slaptas vaizdas, atsirandantis 
ryškinant nuotrauką. Vaizdas neatsiranda viename kamputyje ir 
neplinta iki kito. Jis atsiranda visur. Iš pradžių viskas, ką jūs matote, 
tėra blankus kontūras, ir jūs galvojate, kuo jis galėtų pavirsti. Paskui 
kažkas tampa atpažįstama čia, o kažkas - ten, ir netrukus viskas 
tampa aišku - viskas iš karto“. Akivaizdu, kad klientas ne tik ėmė 

pasitikėti šiuo procesu, bet ir išgyvena jį tokį, koks jis iš tikrųjų yra, 
nesivadovaudamas praeitimi. 
Aš vis labiau tampa tiesiog subjektyviu ir reflektyviu išgyvenimo 
įsisąmoninimu. Aš daug rečiau yra suvokimo objektas ir daug 
dažniau kažkas, kas juntamas procese ir kuo pasitikima. 
Pavyzdį galima būtų paimti iš to paties anksčiau cituoto verti- 
namojo pokalbio su klientu. Kadangi klientas pasakoja apie savo 
patirtį pasibaigus terapijai, jis vėl ima suvokti save kaip objektą, bet 
akivaizdu, kad tai nėra būdinga kasdieniam jo patyrimui. Išvardijęs 
daug pokyčių, jis sako: „Aš tikrai negalvojau nė apie vieną iš šių su 
terapija susijusių dalykų iki šio vakaro... (Juokaudamas) tai bent! 
Galbūt kai kas tikrai įvyko, ir mano gyvenimas po to pasikeitė. Ėmiau 
dirbti našiau, labiau pasitikėti savimi. Tapau įžūlesnis situacijose, 
kurių anksčiau vengdavau. Tapau ne toks įžūlus tose situacijose, 
kuriose anksčiau būdavau nepakenčiamas“. Akivaizdu, kad tik vėliau 
jis pamato, koks jo aš buvo anksčiau. 


Asmeninius konstruktus bandoma performuluoti, pagrįsti juos 
vėlesniu patyrimu, bet net ir tada jie paliekami gana laisvi. 

Klientas pasakoja apie tai, kaip toks konstruktas pasikeitė tarp 
susitikimų su terapeutu, terapijai artėjant į pabaigą. 

„Aš nežinau, kas (pasikeitė), tačiau visai kitaip Žvelgiu atgal į savo 
vaikvstę, ir dalis priešiškumo, kurį jaučiau savo motinai ir tėvui, 
išnyko. Apmaudo jausmą pakeitė pripažinimas, kad jie daug kartų su 
manim elgėsi ne taip. Šį jausmą pakeitė susidomėjimas, kad - tai 
bent! — dabar suprantu, kas buvo blogai, aš galiu kažką pakeisti — 
galiu ištaisyti jų klaidas“. Čia jo patirtų su tėvais išgyvenimų aiškinimas 
yra gerokai pakitęs. 

Kitą pavyzdį galima paimti iš pokalbio su klientu, kuriam visada 
atrodė, kad jis turi įtikti Žmonėms. „Aš galiu suprasti... į ką tai būtų 
panašu - jei man nebūtų svarbu, kad neįtiksiu jums - jei įtikimas 
arba neįtikimas nebūtų man svarbiausia. Jei tik pajėgčiau tai pasakyti 
žmonėms - suprantate? ... pati mintis paprasčiausiai spontaniškai ką 
nors pasakyti ... ir nesirūpinti dėl to, patiks tai kam nors ar ne... O, 
Dieve! Jūs galėtumėte pasakyti beveik viską: bet žinote, tai tiesa“. Ir 
truputį vėliau jis nepasitikėdamas paklausia savęs: „Manote, viskas 
būtų gerai, jeigu tikrai būčiau toks, koks jaučiuosi esąs?" Jis stengiasi 
pertvarkyti kai kuriuos pačius esmingiausius savo patirties aspektus. 

Vidinė sąveika yra aiški, joje jausmai ir simboliai gerai dera 
tarpusavyje ir naujiems jausmams randami nauji pavadinimai. 

Patiriamas efektyvus naujų buvimo būdų pasirinkimas. 

Kadangi visi patyrimo elementai gali būti įsisąmoninami, pasi- 
rinkimas tampa realus ir efektyvus. Čia klientas kaip tik pradeda tai 
suprasti. „Aš stengiuosi rasti kalbėjimo būdą, kuris leistų man 
kalbėti be baimės. Gal paprasčiausias mąstymas balsu leistų tai 
padaryti. Tačiau mano galvoje tokia daugybė minčių, kad visai nedaug 
tegalėčiau išsakyti. Bet gal galėčiau sau leisti kalbėjimu išreikšti savo 
tikrąsias mintis, o ne vien tik stengčiausi kiekvienoje situacijoje kelti 
deramą triukšmą“. Čia jis jaučia efektyvaus pasirinkimo galimybę. 

Kitas klientas pradeda pasakoti apie įvykusį barnį su Žmona. „Aš 
nepykau ant savęs. Nejaučiau sau ypatingos neapykantos. Supratau, 
kad „elgiuosi vaikiškai“ ir kad kažkokiu būdu pats pasirinkau tokį 
elgesį". 

Nėra lengva rasti pavyzdžių, iliustruojančių septintąją pakopą, 
nes gana mažai klientų visiškai pasiekia šį lygį. Pamėginsiu trumpai 
apibendrinti šio galutinio sekos taško ypatybes. 

Kai individas savo kaitos procese pasiekia septintąją pakopą, 
atsiveria naujas matmuo. Dabar klientas yra suteikęs judėjimo, 
tėkmės, kitimo kokybę kiekvienam savo psichologinio gyvenimo 
aspektui, ir tai tampa vienu svarbiausių šio gyvenimo aspektų. Jis 
išgyvena savo jausmus juos pažindamas, pripažindamas ir 
pasitikėdamas jais. Būdai, kuriais jis aiškina patyrimą, nuolat kinta, 
nes jo asmeninius konstruktus keičia kiekvienas naujas gyvenimo 
įvykis. Jo išgyvenimai savo prigimtimi yra procesas, kiekvienoje 
situacijoje patiriamas naujumas ir ji naujai interpretuojama, o 
praeitimi remiamasi tik tiek, kiek dabartis yra tapati praeičiai. 
Klientas patiria tiesiogiai, tuo pačiu metu žinodamas, kad patiria. Jis 
vertina tikslumą diferencijuodamas jausmus ir asmenines patyrimo 
prasmes. Įvairių jo paties aspektų vidinė sąveika tampa laisva ir 
nevaržoma. Bendraudamas su kitais jis laisvai pasakoja apie save ir 
tie santykiai yra ne stereotipiniai, bet kaip asmens su asmeniu. Jis 
suvokia save, tačiau ne kaip objektą. Tai greičiau reflektyvus žinojimas, 
subjektyvus gyvenimas, vykstantis jame. Klientas prisiima aisakomybę 
už savo problemas. Jis iš tiesų jaučia atsakomybę už savąjį gyvenimą 
visuose kintančiuose gyvenimo aspektuose. Jis gyvena savyje kaip 
nuolat kintančioje proceso tėkmėje. 

Keli klausimai apie šią proceso seką 

Pamėginsiu numatyti kai kuriuos klausimus, kurie gali iškilti 
apie tai, ką bandžiau aprašyti. 

Tai vienintelis asmenybės kaitos procesas ar vienas iš daugelio? 
Nežinau. Galbūt yra kelių tipų asmenybės kitimo procesai. Aš 
patikslinčiau, kad šis procesas vyksta tada, kai individas jaučiasi 
visiškai pripažintas. 

Jis veikia visose psichoterapijos srityse ar pasireiškia tik vienos 
orientacijos psichoterapijoje? Kol nebus daugiau kitų orientacijų 
terapijos įrašų, į šį klausimą negalėsime atsakyti. Vis dėlto drįsčiau 
spėti, kad galbūt terapijos būdai, kuriose labai pabrėžiami 
kognityviniai ir mažai emociniai patyrimo aspektai, gali sukelti visiškai 
kitokį kaitos procesą. 

Ar kiekvienas sutiks, kad šis kaitos procesas yra pageidaujamas, 
kad jis vyksta vertingomis kryptimis? Manau, kad ne. Tikiu, kad yra 
žmonių, kurie nevertina lankstumo. Tai bus vienas iš socialinių 
vertybinių sprendimų, kuriuos individai ir kultūros turės priimti. 
Tokio kaitos proceso galima nesunkiai išvengti, atsisakius tų 
santykių, kuriuose individas visiškai pripažįstamas toks, koks yra. 

Ar kaita vyksta greitai? Mano pastebėjimai yra visiškai priešingi. 
Manoji Kirtnerio tyrimo (4) interpretacija, kuri gali šiek tiek skirtis 
nuo jo paties interpretacijos, yra tokia: klientas galbūt pradeda terapiją 
apytikriai antrojoje pakopoje ir baigia ketvirtojoje, tiek terapeutas ir 
klientas visai teisėtai jaučia pasitenkinimą ta akivaizdžia pažanga, 
kuri buvo pasiekta. Nedaug tikėtina, jei apskritai tikėtina, kad 
klientas, būdamas pirmojoje pakopoje, pasiektų septintąją. Jei tai 
įvyktų, tam prireiktų ne vienerių metų. 

Ar aprašytosios ypatybės tinkamai suskirstytos kiekvienoje 
pakopoje? Esu įsitikinęs, kad padariau daug klaidų, grupuodamas 
savo pastebėjimus. Taip pat svarstau, kokius reikšmingus elementus 
praleidau. Galvoju, ar skirtingi šios sekos elementai negalėtų būti 
aprašvti glausčiau. Kad ir kaip būtų, visiems šiems klausimams bus 
galima rasti empirinius atsakymus, jeigu mano keliama hipotezė 
įvairių tyrėjų akimis pasirodys esanti verta dėmesio. 


Apibendrinimas 


Pamėginau apytikriai ir preliminariai nupiešti kaitos proceso 
tėkmę. kuri įvyksta tada, kai klientas jaučiasi pripažintas, laukiamas 

ir suprastas. Šis procesas apima keletą gijų, Kurios iš pradžių yra 
atskiros, tačiau procesui tęsiantis vis labiau vienijasi. 

Šis procesas apima jausmų laisvėjimą. Žemesnėje sekos dalyje 
jie apibūdinami kaip nutolę, svetimi, vykstantys ne dabar. Po to jie 
apibūdinami kaip dabar egzistuojantys objektai, neaiškiai nujaučiant, 
kad jie priklauso pačiam individui. Toliau jie atskleidžiami kaip savi 
jausmai, išgyvenant juos labiau tiesiogiai. Kylant skale aukštyn, jie 
išgyvenami ir atskleidžiami tiesiogiai dabartyje, mažiau baiminantis 
šio proceso. Be to, šiame taške net tie jausmai, kurių sąmonė 
anksčiau neįsileisdavo, prasiveržia į sąmonę, išgyvenami ir vis labiau 
pripažįstami savais. Viršutinėje sekos dalyje būdinga individo savybe 
tampa nuolat kintančios jausmų tėkmės patyrimo išgyvenimas. 

Procesas apima patyrimo būdo kitimą. Seka prasideda pastovumu, 
kuriame individas yra labai atitolęs nuo savųjų išgyvenimų ir nepajėgia 
priartėti prie jų slaptų prasmių arba išreikšti jas simboliais. Potyriai 
turi saugiai likti praeityje, kad jų prasmė galėtų būti atskleidžiama ir 
dabartis interpretuojama remiantis šiomis praeities prasmėmis. Iš 
šio atitolimo nuo savųjų išgyvenimų asmuo pereina į supratimą, kad 
išgyvenimai yra nerimą keliantis procesas, kuris vyksta jame pačiame. 
išgyvenimai tampa priimtinesniais vidiniais atskaitos taškais, į 
kuriuos jis gali atsigręžti norėdamas pamatyti aiškesnes prasmes. 
Pagaliau klientas pradeda gyventi laisvai ir pripažindamas tekantį 
išgyvenimų procesą, panaudodamas jį kaip reikšmingą savo elgesio 
atskaitos tašką. 

Procesas apima slinktį nuo nekongruentumo link kongruentumo. 
Seka eina nuo maksimalaus nekongruentumo, apie kurį individas 
nenutuokia, per pakopas, kuriose vis labiau pripažįstami vidiniai 
prieštaravimai ir neatitikimai, iki tiesioginio nekongruentumo 
išgyvenimo dabartyje ir jo išnykimo. Viršutiniame sekos taške gali 
kilti tik laikinas išgyvenimų ir įsisąmoninimo nekongruentumas, nes 
individui nebereikia saugoti savęs paties nuo grėsmingų savojo 
patyrimo aspektų. 

Procesas apima būdo ir masto, kuriais individas geba ir nori 
atskleisti save pripažinimo aplinkoje, kitimą. Seka vystosi nuo visiško 
nenoro atskleisti savęs iki buvimo savimi, patiriant turtingus ir 
kintančius vidinius išgyvenimus, lengvai atskleidžiamus, kai individas 
šito nori. 

Procesas apima kognityvinių patyrimo žemėlapių reikšmės mažė- 
jimą. Klientas juda nuo rigidiškų patyrimo aiškinimo būdų, kurie 


149 


suvokiami kaip išorėje egzistuojantys faktai, prie kintančių, laisvų 
patyrimo prasmės aiškinimų, minties konstrukcijų, kurias gali 
modifikuoti kiekvienas naujas potyris. 

Keičiasi individo santykis su jo paties problemomis. Viename 
sekos gale problemos neatpažįstamos ir nėra jokio noro keistis. 
Tolesnėje pakopoje individas pripažįsta, kad jis prisidėjo, jog šios 
problemos atsirastų, kad jos nėra kilusios vien iš išorinių šaltinių. 
Jausmas, kad asmuo atsako už savo problemas, nuolat stiprėja. Dar 
aukščiau sekoje išgyvenamas arba patiriamas atskiras problemų 
aspektas. Asmuo priima savo problemas subjektyviai, jausdamas 
atsakomybę už šių problemų atsiradimą. 

Keičiasi individo santykių mezgimo būdas. Viename sekos gale 
individas vengia artimų santykių, kuriuos jis suvokia kaip grėsmingus. 
Priešingame šios sekos gale jis atvirai ir laisvai bendrauja su terapeutu 
ir kitais, savo elgesį grįsdamas tiesioginiais išgyvenimais. 

Apskritai kalbant, procesas juda nuo sąstingio taško, kuriame 
visi elementai ir anksčiau aprašytos gijos yra atskirai išskiriami ir 
atskirai suprantami, iki tekančių kulminacinių terapijos akimirkų, 
kuriose visos šios gijos neatskiriamai susipina. Patiriant naujus 
išgyvenimus, kai atsiranda betarpiškumas, jausmai ir žinojimas 
abipusiškai susilieja, Aš subjektyviai dalyvauja patyrime, valia tiesiog 
seka iš harmoningai suderinto organizmo siekių. Taigi, procesui 
pasiekus šį tašką, asmuo tampa tekančia, judančia vienove. Jis yra 
pasikeitęs, bet, regis, svarbiausia tai, kad jis tampa integruotu kaitos 
procesu. 

Ketvirta dalis 


ASMENS FILOSOFIJA 


Susidariau tam tikrus filosofinius įspūdžius apie 
gyvenimą ir tą tikslą, kurio siekia individas, būdamas 
laisvas. 


8 skyrius 


„BŪTI TUO Aš, KURIUO ASMUO IŠ TIKRŲJŲ YRA“. 
ASMENINIAI TIKSLAI TERAPEUTO POŽIŪRIU 


Šiais laikais dauguma psichologų jaučiasi įžeisti, jeigu juos apkaltina 

Jilosofiniu mąstymu. Aš taip nereaguoju. Negaliu nesukti galvos dėl 
to, kokią prasmę turi mano stebimi reiškiniai. Kai kurių jų prasmė 
gali turėti jaudinančių padarinių šiuolaikiniam mūsų pasauliui. 

1957 metais dr. Russellas Beckeris, bičiulis ir buvęs mano 
studentas bei kolega, pakvietė mane skaityti specialią paskaitą 
Ohajo valstijos Vusterio koledžo absolventų išleistuvėse. 
Nusprendžiau pats išsiaiškinti prasmę tų asmeninės raidos krypčių, 
kurias pasirenka klientai laisvoje terapinio santykio aplinkoje. Kai 
pranešimas buvo baigtas, mane slėgė abejonės, ar pasakiau ką 
nors nauja arba reikšminga. Gerokai mane nustebinę ilgai trukę 
klausytojų plojimai šiek tiek išsklaidė nuogąstavimus. 

Praėjęs laikas leido objektyviau pažvelgti į tai, ką buvau pasakęs, 
todėl jaučiu pasitenkinimą dviem aspektais. Tikiu, kad pranešime 
pakankamai atskleisti mano stebėjimai, kurie išsirutuliojo į dvi 
temas: pasitikėjimą Žmogaus organizmu, kai jis funkcionuoja laisvai, 
ir pasitenkinimą teikiančio gyvenimo egzistenciškumą - temą, kurią 
iškėlė kai kurie mūsų moderniausi filosofai, tačiau kurią daugiau nei 
prieš dvidešimt penkis šimtmečius nuostabiai atskleidė Lao Dzi, 
pasakęs, kad tikrasis būdas daryti yra būti. 


Klausimai 

„Koks mano gyvenimo tikslas?“, „Ko aš siekiu?“, „Kokia yra 
manoji paskirtis?“ - tai klausimai, kuriuos vienu ar kitu metu sau 
užduoda kiekvienas individas, kartais ramiai ir mąsliai, kartais 
kamuojamas abejonių ar nevilties. Šie seni klausimai buvo keliami ir 

į juos buvo atsakoma kiekvieną istorijos šimtmetį. Vis dėlto tai tie 
klausimai, kuriuos kiekvienas individas privalo iškelti ir pamėginti 
pats į juos atsakyti. Šiuos klausimus, labai įvairiai skambančius, 
girdžiu būdamas konsultantu, kai asmeninių sunkumų slegiami vyrai 
ir moterys siekia sužinoti, suprasti arba pasirinkti savo gyvenimų 
krvptis. 

Tam tikra prasme nieko naujo šiais klausimais nebegali būti 
pasakyta. Iš tiesų įžanginė frazė, kurią parinkau šio straipsnio 
antraštei, paimta iš raštų Žmogaus, kuris grūmėsi su šiais klausimais 
seriau nei prieš šimtmetį. Pareikšti dar vieną nuomonę visa šia tikslų 
ir paskirčių tema būtų pernelyg didelis pasitikėjimas savimi. Bet aš 
įsitikinęs, kad daug metų dirbęs su sutrikusiais ir neprisitaikančiais 
individais galiu įžvelgti būdą, tendenciją, bendrumą, dėsningumą 
negialutiniuose atsakymuose į šiuos klausimus, kuriuos atrado šie 
individai. Todėl norėčiau pasidalyti su jumis tuo, ko, regis, siekia 
žmogiškosios būtybės, būdamos laisvos rinktis. 


Keli atsakymai 

Prieš pakviesdamas jus į šį mano buvimo su klientais patirties 
pasaulį, norėčiau priminti, kad minėti klausimai nėra pseudoklau- 
simai ir kad Žmonės nei anksčiau, nei dabar atsakydami į juos nėra 
pasiekę sutarimo. Kai praeityje žmonės klausdavo savęs apie gyvenimo 
paskirtį, vieni atsakydavo katekizmo žodžiais, kad aukščiausias 
žmogaus tikslas esąs šlovinti Viešpatį. Kiti apie gyvenimo tikslą galvojo 
kaip apie pasirengimą nemirtingumui. Treti pasitenkindavo žemiš- 
kesniais tikslais - džiaugtis visomis savo juslėmis. Dar kiti - o tai 
šiandien pasakytina apie daugelį - gyvenimo tikslu laikė pasiekimus - 
materialinio turto, statuso, žinių, valdžios įgijimą. Kai kas savuoju 
tikslu padarė visišką ir pasiaukojamą tarnystę išoriniams dalykams, 
tokiems kaip krikščionybė ar komunizmas. Hitlerio tikslas buvo tapti 
aukščiausios rasės, kuri visus valdytų, lyderiu. Visiška priešingybė 
yra daugelis Rytų šalių gyventojų, kurie siekia pašalinti visus 
asmeninius troškimus, išsiugdyti aukščiausio laipsnio savęs kontrolę. 
Miniu šiuos labai įvairius pasirinkimus tam, kad parodyčiau kai 
kuriuos tų labai skirtingų tikslų, dėl kurių gyvena žmonės, ir įtikinčiau, 
kad iš tiesų jų gali būti daugybė. 

Reikšmingame paskutiniame savo darbe Charlesas Morrisas 
objektyviai tyrė tuos gyvenimo kelius, kuriems teikė pirmenybę šešių 
šalių —- Indijos, Kinijos, Japonijos, Jungtinių Valstijų, Kanados ir 

Norvegijos - studentai (5). Kaip ir buvo galima tikėtis, jis parodė, kad 
šių nacionalinių grupių tikslai gerokai skiriasi. Panaudodamas 
faktorinę duomenų analizę, tyrėjas bandė atskleisti esmines vertybes, 
kurios galėjo turėti įtakos daugybei specifinių individualių pasirinkimų. 
Nesileisdami į atliktos analizės detales, galėtume pažvelgti į atskleistus 
penkis matmenis, kurie įvairiais jų teigiamų ir neigiamų veiksnių 
deriniais, atrodo, lemia individualų pasirinkimą. 

Pirmasis vertybių matmuo susijęs su tuo, kad asmuo teikia 
pirmenybę atsakingai, moraliai, saikingai gyvenimo pozicijai, vertindamas 
ir išsaugodamas savo pasiekimus. 

Antrasis pabrėžia žavėjimąsi ryžtinga veikla, įveikiant kliūtis. Jis 
apima pasitikėjimą, kuris skatina imtis pokyčių, tiek sprendžiant 
asmenines ar visuomenės problemas, tiek įveikiant gamtos kliūtis. 

Trečiasis matmuo atskleidžia autonomiško vidinio gyvenimo, 
kuriam būdinga įvairi ir pakili savimonė, vertingumą. Siekiant įsijausti 
ir suprasti save ir kitus atsisakoma valdyti kitus asmenis ir daiktus. 

Ketvirtasis esminis matmuo vertina jautrumą žmonėms ir gamtai. 
Įkvėpimą teikia išorinis šaltinis, ir asmuo gyvena bei vystosi jautriai 
jam atsiduodamas. 

Penktasis ir paskutinis matmuo pabrėžia jutimini pasitenkinimą 
ir džiaugsmą. Vertinami paprasti gyvenimo džiaugsmai, atsidavimas 
akimirkai, nekeliantis įtampos atvirumas gyvenimui. 

Tai reikšmingas tyrimas, vienas pirmųjų objektyviai įvertinęs 
atsakymus, kuriais įvairiose kultūrose atsakoma į klausimą kokia 
gyvenimo paskirtis. Jis papildė mūsų žinias apie tai, padėjo nustatyti 
kai kuriuos esminius matmenis, į kuriuos atsižvelgus priimami 
sprendimai. Kalbėdamas apie šiuos matmenis Morrisas teigia: „Tarsi 
skirtingų kultūrų asmenys turėtų penkis pagrindinius muzikinės 
gamos garsus, iš kurių komponuotų skirtingas melodijas“ (5, p.185). 


Kitas požiūris 

Tačiau aš šiuo tyrimu esu truputį nusivylęs. Nė vienas iš „gyvenimo 
kelių“, kuriuos pateikdavo Morrisas studentams kaip galimus 
pasirinkimus, nė viena iš atskleistų dimensijų neapima to gyvenimo 
tikslo, kuris atsiskleidžia man dirbant su klientais. Stebėdamas 
asmenis, kurie per terapines valandas siekia atrasti savo gyvenimo 
kelius, pastebiu atsiskleidžiantį bendrą vaizdą, kurio negali aprėpti 
nė vienas iš Morriso aprašytų matmenų. 

Šį gyvenimo tikslą, kuris atsiskleidžia mano santykiuose su 

klientais, geriausiai galėčiau išreikšti Sgreno Kierkegaardo žodžiais: 
„Būti tuo aš, kuriuo asmuo iš tikrųjų yra“ (3, p. 29). Gana aiškiai 
suprantu, kad tai gali atrodyti absurdiškai paprasta. Būti tuo, kuo 
esi. greičiau primena teiginį apie akivaizdų faktą, o ne apie tikslą. Ką 
tai reiškia? Kas turima omenyje? Šioms temoms noriu skirti likusią 
savo pastabų dalį. Pradėdamas pasakysiu, kad tai gali reikšti kelis 
keistus dalykus. Remdamasis darbo su klientais patyrimu, taip pat 
analizuodamas save atskleidžiau tokį požiūrį, kuris prieš dešimt ar 
penkiolika metų man pačiam būtų buvęs visiškai svetimas. Todėl 
tikiuosi, kad jūs priimsite šias idėjas kritiškai ir tiek, kiek jos atsilieps 
į jūsų pačių patirtį. 


KKIENTŲ PASIRENKAMOS KRYPTYS 


Kažin, ar man pavyks atskleisti ir paaiškinti kryptis ir tendencijas, 
kurias matau dirbdamas su klientais. Savo santykiuose su šiais 
individais aš kėliau tikslą sukurti aplinką, kurioje būtų tiek saugumo, 
šilumos, empatinio supratimo, kiek aš nuoširdžiai jaučiuosi galįs 
duoti. Man neatrodė vertinga ar naudinga kištis į kliento išgyvenimus 
su diagnostiniais ar interpretuojančiais paaiškinimais, su 
pasiūlymais ar nurodymais. Todėl tendencijos, kurias matau, mano 
galva, kyla iš paties kliento, o ne sklinda iš manęs. 


Tolyn nuo fasadų 

Pirmiausia pastebiu, kad paprastai klientas, dvejodamas ir 
būgštaudamas, siekia pasitraukti nuo to Aš, kuriuo jis nėra. Kitaip 
tariant, net jeigu būtų neįmanoma suprasti, kur link klientas galėtų 
judėti, jis juda tolyn nuo kažko. Ir, žinoma, darydamas tai, jis pradeda 
nustatyti, nors ir negatyviai, kas jis yra. 

Iš pradžių tai gali būti paprasta baimė atskleisti save. Pavyzdžiui, 
aštuoniolikmetis vaikinas viename pirmųjų pokalbių sako: „Žinau, 
kad nesu toks kietas, ir bijau, kad jie gali tai suprasti. Todėl taip 
elgiuosi... Vieną dieną jie supras, kad nesu toks kietas. Aš tiesiog 


* Tačiau aš negaliu užsimerkti prieš galimybę, kad kas nors pajėgtų įrodyti, jog 
tendencijos. kurias ketinu aprašyti, galėjo kaip nors subtiliai arba šiek tiek būti mano 
sukeltos. Aš jas aprašau kaip kylančias saugioje aplinkoje esančiam klientui, nes tai 
atrodo labiausiai tikėtinu paaiškinimu. 

stengiuosi kiek įmanoma atitolinti tą dieną... Jei jūs pažintumėte 
mane taip, kaip aš save pažįstu - (Pauzė) Neketinu jums pasakoti, ką 
iš tikrųjų manau apie tai, koks esu. Yra tik viena tema, apie kurią 
nenoriu kalbėti, o būtent ši... Jūsų nuomonė apie mane nepagerės, 
jeigu sužinosite, ką aš galvoju apie save“. 

Bus aišku, kad baimės atskleidimas yra dalis to, kuo jis yra. 
Užuot buvęs fasadu, tarsi fasadas būtų jis pats, jis priartėja prie 
buvimo savimi, o būtent buvimo išgąsdintu žmogumi, kuris slepiasi 
už fasado, nes laiko save pernelyg bjauriu, kad galėtų būti matomas. 


Tolyn nuo „privalėjimų“ 

Kita panaši tendencija akivaizdžiai pasireiškia, kai klientas tolsta 
nuo prikausčiusio jo dėmesį vaizdinio, koks jis turėtų būti. Kai kuriuos 
individus yra taip stipriai paveikusi savo tėvų perimta nuomonė „aš 
turėčiau būti geras“ arba „aš turiu būti geras“, kad tik stipriai 
stengiantis jiems pavyksta atitolti nuo šio tikslo. Taip viena jauna 
moteris, pasakodama apie jos netenkinančius santykius su tėvu, 
pradžioje pasako, kad labai troško jo meilės: „Galvodama apie visą šį 
savo nusistatymą tėvo atžvilgiu manau, kad iš tikrųjų aš labai 
troškau gerų santykių su juo... Aš troškau, kad jis rūpintųsi manimi, 
ir vis dėlto nesugebėjau gauti tai, ko norėjau“. Ji visada jautė, kad turi 
patenkinti visus jo reikalavimus ir lūkesčius, bet tai buvo, pasak jos, 
tiesiog per daug, nes, patenkinus vieną, kyla kitas, ir dar kitas, ir dar, 
ir ji niekada jų visų nepatenkina. Tai tiesiog vienas nesibaigiantis 
reikalavimas. Jai atrodo, kad ji tapo panaši į savo motiną, nuolankią 
ir nuolaidžią, nuolat siekiančią patenkinti tėvo reikalavimus. „O iš 
tikrųjų aš nenoriu būti tokiu Žmogumi. Aš pamačiau, kad tai nėra 
geras gyvenimo būdas. Manau, kad manyje glūdi įsitikinimas, jog jūs 
turite taip gyventi, jeigu norite, kad apie jus daug galvotų ir jus mylėtų. 
Ir vis dėlto kas gi norės mylėti tą, kuris neturi savo nuomonės?“ 
Konsultantas įsiterpė: „Kas iš tikrųjų mylėtų durų kilimėlį?“ Ji tęsė: 
„Bent jau aš nenorėčiau būti mylima tokio žmogaus, kuris mylėtų 
durų kilimėlį“. 

Taigi nors šie Žodžiai nieko nepasako apie jos Aš, kurio link ji 
galėtų judėti, nuovargis ir panieka, skambantys jos balse ir teiginiuose, 
neleidžia abejoti tuo, kad ji tolsta nuo tokios savęs, kuri turi būti 
gera, kuri turi būti paklusni. 

Neįtikėtinai daug Žmonių pastebi, kad jie jautėsi priversti laikyti 
save blogais ir kad būtent nuo tokios nuomonės apie save tolsta. 

Vienas jaunas vyras tai labai aiškiai parodo. Jis sako: „Nežinau, iš 
kur manyje atsirado ši nuomonė, kad yra teisinga jausti dėl savęs 
gėdą. Aš tiesiog privalėjau gėdytis savęs... Tai buvo pasaulis, kuriame 
pats tinkamiausias jausmas buvo gėda dėl savęs... Jeigu tu esi tas, 
kurį labai smarkiai kritikuoja, tai spėju, kad vienintelis būdas nors 
truputį išsaugoti savigarbą - jausti gėdą dėl tos dalies, kuri yra 
smerkiama... Tačiau dabar griežtai atsisakau veikti, vadovaudamasis 
senuoju požiūriu... Tarsi būčiau įtikėjęs, kad kažkas pasakė: „Tu 
privalėsi gyventi, jausdamas gėdą dėl savęs - taigi būk toks!“ Tikėjau 
tuo labai ilgai sakydamas „Gerai, aš toks esu.“ O dabar stoviu priešais 
tą kažką, sakydamas jam: „Man nerūpi, ką tu sakai. Aš nesirengiu 
gėdytis savęs!“ Jis akivaizdžiai atsisako savo požiūrio, kad yra gėdingas 
ir blogas. 


Tolyn nuo lūkesčių tenkinimo 

Kiti klientai pamato, kad jie tolsta nuo kultūros lūkesčių, kokiais 
jiems reikėtų būti. Pavyzdžiui, Whyte savo naujojoje knygoje įtaigiai 
parodė, kad mūsų šiuolaikinėje industrinėje kultūroje egzistuoja 
nepaprastai stiprus spaudimas, verčiantis įgyti savybių, Kurių tikimasi 
iš „organizacijos žmogaus“. Tokiu būdu asmuo turėtų tapti visaverčiu 
grupės nariu, turėtų pritaikyti savo individualybę grupės poreikiams, 
tapti „visapusiškuų žmogumi, galinčiu valdyti kitus visapusiškus 
Žmones“. 

Neseniai baigtame šios šalies studentų vertybių tyrime Jacobas 
apibendrina savo atradimus sakydamas: „Pagrindinis viską apimantis 
aukštojo mokslo poveikis studentų vertybėms pasireiškia Amerikos 
bendruomenėje ugdant bendrosios standartų ir nuostatų visumos, 
būdingos koledžų auklėtiniams ir auklėtinėms, pripažinimą. Koledžo 
patirtis socializuoja individą, atnaujina, šlifuoja, „sukerpa“ jo vertybes 
taip. kad jis galėtų patogiai papildyti Amerikos koledžų absolventų 
gretas“ (1, p. 6). 

Lygindamas su šiuo reikalavimu paklusti matau, kad tada, kai 
klientai yra laisvi būti taip, kaip nori, jie linksta priešintis ir abejoti 
organizacijos, koledžo ar kultūros siekimu suteikti jiems kokią nors 
konkrečią formą. Vienas mano klientų su įkarščiu sako: „Aš labai 
ilgai stengiausi gyventi vadovaudamasis tuo, kas buvo prasminga 
kitiems Žmonėms, ir kas, tiesą sakant, visiškai jokios prasmės 
neturėjo man pačiam. Tam tikra prasme jaučiausi esąs daug daugiau 
nei tai.“ Taigi jis kaip ir kiti linkęs nebūti tuo, ko iš jo tikimasi. 

Tolyn nuo noro įtikti kitiems 

Pastebėjau, kad daugelis individų susiformavo stengdamiesi įtikti 
kitiems, bet vėlgi, būdami laisvi, jie tolsta nuo buvimo tokiu asmeniu. 
Pavyzdžiui, vienas profesionalus darbuotojas, žvelgdamas atgal į 
procesą, kurį išgyveno, baigiantis terapijai, rašo: „Pagaliau pajutau, 
kad tiesiog turėjau pradėti daryti tai, ką norėjau daryti, o ne tai, ką 
galvojau, kad turėčiau daryti, ir nepaisydamas to, ką kiti žmonės 
galvojo, kad turėčiau daryti“. Mano gyvenimas visiškai pasikeitė. Man 
visada atrodė, kad turiu daryti tai, ko kiti tikisi iš manęs, ar dar 
daugiau, kad patikčiau kitiems. Velniop visa tai! Nuo šiol ketinu 
tiesiog būti savimi - turtingu ar vargšu, racionaliu ar iracionaliu, 
logišku ar nelogišku, įžymiu ar niekam nežinomu žmogumi. Todėl 
ačiū, kad dalyvavote ir padėjote man iš naujo atrasti Shakespeare'ą: 
„Savajam Aš būk ištikimas“. 

Todėl galima būtų sakyti, kad klientai formuluoja savo tikslus 
tam tikru neigiamu būdu, laisvuose, saugiuose ir supratimo kupinuose 
santykiuose atrasdami tas kryptis, kuriomis jie nenori judėti. Jie 
linke neslėpti savęs ir jausmų nuo savęs pačių arba net nuo kitų 
jiems svarbių asmenų. Jie nenori būti tuo, kuo „privaloma“ būti, ir 
nesvarbu, šį imperatyvą teigia tėvai ar kultūra, nesvarbu, jis 
formuluojamas teigiamai ar neigiamai. Jie nenori suteikti sau ir savo 
elgesiui tokios formos, kuri paprasčiausiai patenkintų kitus. Kitaip 
sakant, jie renkasi nebūti tuo, kas dirbtina, primesta, tuo, kas 
nulemta išorės. Jie supranta, kad nevertina tokių tikslų ar uždavinių, 
net jeigu ir gyveno vadovaudamiesi jais visą savo ligšiolinį gyvenimą. 


Savarankiškumo link 

Tačiau ką pozityvaus turi šių klientų patirtis? Pamėginsiu aprašyti 
kelis aspektus, būdingus toms kryptims, kuriomis klientai juda. 

Pirmiausia klientas juda autonomijos link. Pamažu klientas 
renkasi tikslus, kurių jis pats nori siekti. Jis tampa atsakingas už 
save. Jis nusprendžia, kokios veiklos ir kokie elgesio būdai jam 
prasmingi, kokie - ne. Šią savarankiškumo tendenciją, manau, 
atskleidė mano pateikti pavyzdžiai. 

Nenorėčiau, kad manytumėte, jog kad mano klientai vystosi šia 
linkme nerūpestingai ir pasitikėdami savimi. Tikrai ne. Laisvė būti 
savimi pačiu yra bauginamai atsakinga laisvė, ir individas juda jos 
link atsargiai, nedrąsiai ir iš pradžių beveik visiškai nepasitikėdamas 
savimi. 

Taip pat nenorėčiau, kad manytumėte, jog renkamasi visada 
pagrįstai. Būti atsakingai savarankiškam reiškia rinktis ir mokytis iš 
padarinių. Taip klientai pamato, kad šis patyrimas ir išblaivo, ir 
jaudina. Vienas klientas sakė: „Jaučiuosi išgąsdintas, pažeidžiamas, 
stokojantis paramos, bet kartu jaučiu ir jausmų antplūdį, jėgą ar 
stiprybę“. Tai įprastinė kliento reakcija, kai jis pradeda pats valdyti 
savo gyvenimą ir elgesį. 


Siekio būti procesu link 

Antrąjį pastebėjimą sunku atskleisti, nes tam nėra tinkamų 
žodžių. Klientai juda link atviresnio buvimo procesu, tėkme, kitimu. 
Jie nesutrinka matydami, kad keičiantis dienoms būna skirtingi, kad 
ne visada jaučia tuos pačius jausmus konkrečiai patirčiai ar Žmogui, 
kad jie patys ne visada būna nuoseklūs. Jie kaitoje, ir jaučia daugiau 
pasitenkinimo būdami šioje tekančioje srovėje. Jie mažiau ima siekti 
apibendrinimų ir galutinių rezultatų. 

Vienas klientas sako: „Vyruti, reikalai tikrai keičiasi, jei aš daugiau 
nebegaliu numatyti savo elgesio čia. Anksčiau aš galėjau tai. Dabar 
nebežinau, ką toliau aš sakysiu. Žmogau, tai toks jausmas... Tiesiog 
stebiuosi, kad pasakiau tai... Kiekvieną kartą pamatau kažką nauja. 
Nuotykių kelionė, štai kas tai yra... į tai, kas nepažinta... Man tai 
pradeda patikti, džiaugiuosi tuo, netgi visais tais senais neigiamais 
dalykais“. Jis pradeda vertinti save kaip tekantį procesą, iš pradžių 
terapinės valandos metu, o vėliau pastebėdamas, kad tai galioja ir jo 
gyvenime. Negaliu susilaikyti nepriminęs, kaip Kierkegaardas apibūdina 
individą, kuris iš tikro yra, iš tikrųjų egzistuojantį asmenį: „Esantis 
asmuo nuolat yra tapimo procese... ir visą savo mąstymą verčia į 
proceso kalbą. (Jam) yra taip... kaip rašytojui ir jo stiliui; nes tik tas 
turi stilių, kuris niekada nieko nepabaigia, bet drumsčia kalbos 
vandenis kiekvieną kartą pradėdamas rašyti, ir pats paprasčiausias 
posakis jam įgyja netikėtą naują prasmę“ (2, p. 79). Manau, tai puikiai 
tinka krypčiai, kuria juda klientai siekdami tapti atsirandančių 
galimybių procesu, o ne tam tikru nekintančiu tikslu. 


Buvimo įvairove link 

Tai apima ir proceso įvairovę. Galbūt čia pagelbės pavyzdys. 
Vienas mūsų konsultantas, kuriam psichoterapija labai padėjo, neseniai 
atėjo pas mane aptarti savo santykių su sunkių ir rimtų sutrikimų 
turinčiu klientu. Mane sudomino tai, kad jis neketino aptarti kliento 


162 


reikalų, išskyrus pačią trumpiausią informaciją apie jį. Labiausiai jis 
norėjo įsitikinti tuo, ar būdamas su tuo klientų suvokia savo paties 
jausmų įvairovę: šiltus jausmus klientui, kartais kylantį pasimetimą 
ir susierzinimą, jautrią pagarbą klientui dėl gaunamos socialinės 
pašalpos, nemažą baimę dėl to, kad klientas gali tapti psichotiškas, 
susirūpinimą tuo, ką pagalvos kiti, jei šis atvejis baigsis ne itin gerai. 
Supratau, kad pagrindinė jo nuostata buvo tokia: jei bendraudamas 
su klientu jis galėtų būti, visiškai atvirai ir aiškiai atskleisti visus savo 
sudėtingus, kintančius ir kartais prieštaringus jausmus, viskas vyktų 
gerai. Tačiau jeigu jis pripažins tik dalį savųjų jausmų, o iš dalies 
dengsis ar ginsis, tai, jis buvo tuo įsitikinęs, santykiai nebus geri. 
Pastebėjau, kad šis troškimas kiekvieną akimirką būti visu savimi — 
turtingu ir sudėtingu, nieko neslepiančiu nuo savęs ir nieko savyje 
nebijančiu - yra siekimas, bendras visiems klientams, kurie padarė 
pažangą terapijoje. Nebūtina sakyti, kad šis tikslas yra sunkiai 
pasiekiamas, o absoliučia prasme ir visai neįmanomas. Ir vis dėlto 
viena akivaizdžiausių daugumos klientų krypčių yra judėjimas siekio 
tapti nuolat kintančiu link. 


Atvirumo patyrimui link 

„Būti tuo aš, kuriuo asmuo iš tiesų yra, apima dar ir kitus 
komponentus. Vienas, kuris galbūt jau buvo numanomas, yra individo 
siekimas gyventi taip, kad santykis su savo paties patyrimu būtų 
atviras, draugiškas ir artimas. Tai nelengvai pasiekiama. Dažnai, 
pradžioje pajutęs kokį nors naują savo aspektą, asmuo jį atmeta. Tik 
pripažindamas tą lig šiolei neigtą savo aspektą, jis gali priimti jį kaip 
savo dalį. Vienas klientas, išgyvenęs savęs kaip priklausomo mažo 
berniuko būseną šokiruotas pasakė: „Tai emocija, kurios niekada 
aiškiai nesuvokiau — toks niekada nebuvau“. Jis negali toleruoti savo 
vaikiškų jausmų. Bet palaipsniui pradeda juos pripažinti ir laikyti 
savo dalimi, gyventi arti jų ir juose tada, kai jie pasireiškia. 

Kitas jaunas vyras, turintis stiprų mikčiojimo sutrikimą, baigiantis 
terapijai, leidžia išsiveržti kai kuriems užgniaužtiems jausmams. Jis 
sako: „Vaikine, tai buvo siaubinga kova. Aš niekad anksčiau šito 
nesuprasdavau. Spėju, kad būtų buvę pernelyg skausminga pasiekti 
tokių aukštumų. Manau, tik dabar pradedu šitai jausti. O, siaubingas 
skausmas... Kalbėti buvo siaubinga. Turiu omenyje, norėdavau kalbėti, 
Oo po to nebenorėdavau... Aš jaučiu - manau, aš žinau - tai akivaizdi 
įtampa - siaubinga įtampa - stresas, tai tinkamiausias žodis, tiesiog 

patirdavau didžiulį stresą. Tik dabar pradedu jį jausti po visų šitų 
kartu su juo gyventų metų... tai siaubinga. Man ir dabar sunku kvėpuoti, 
mano visas vidus tiesiog užgniaužtas, įtemptas... Tiesiog jaučiuosi lyg 
sugniuždytas. (Jis pravirksta) Niekada šito nesupratau, niekada 
nežinojau“. (6) Čia jis atveria savo vidinius jausmus, kurie jam aiškiai 
nenauji, bet kurių iki šiol niekada nepajėgdavo iki galo išgyventi. 
Dabar, galėdamas leisti sau juos jausti, pamatys, kad jie ne tokie 
siaubingi, ir pajėgs gyventi būdamas arčiau jų. 

Pamažu klientai suvokia, kad išgyvenimai yra draugiškas šaltinis, 
o ne gąsdinantis priešas. Taigi aš galvoju apie vieną klientą, kuris, 
baigiantis terapijai, svarstydamas aptariamą temą, padėdavo galvą 
ant rankų ir sakydavo: „Na, ir ką gi aš dabar jaučiu? Noriu priartėti 
prie to. Noriu suprasti, kas gi tai yra.“ Tuomet jis tyliai ir kantriai 
laukdavo, kol galės atpažinti aiškų jame kylančių jausmų aromatą. Aš 
dažnai jaučiu, kad klientas stengiasi įsiklausyti į save, išgirsti pra- 
nešimus ir prasmes, kurias jam atskleidžia jo paties fiziologinės 
reakcijos. Jis jau tiek nebebijo to, ką galėtų aptikti. Jis pradeda 
suprasti, kad jo paties vidinės reakcijos ir potyriai, jo jutimai ir 
vidaus organų pranešimai yra draugiški. Jis pajunta norą labiau su 
jais suartėti, o ne atsiriboti nuo jų. 

Maslow, tirdamas žmones, kuriuos laikė save aktualizuojančiais, 
pastebėjo tuos pačius bruožus. Kalbėdamas apie šiuos Žmones jis 
sako: „Lengvas jų įsiskverbimas į tikrovę, jų priartėjimas prie gyvūnams 
ir vaikams būdingo tikrovės priėmimo, apima ir aukštesnį jų pačių 
impulsų, troškimų, nuomonių ir apskritai subjektyvių reakcijų 
įsisamoninimą" (4, p. 210). 

Šis didesnis atvirumas tam, kas vyksta viduje, susijęs su panašiu 
atvirumu išorės potyriams. Pasak Maslow, „aktualizavę save Žmonės 
turi nuostabų gebėjimą nuolat žavėtis pagrindinėmis gyvenimo gėry- 
bėmis, naujai ir paprastai, su pagarbia baime, džiaugsmu, nuostaba ir 
net ekstaze, nepaisydami to, kad šie išgyvenimai kitiems Žmonėms 
atrodo nuvalkioti“. Taip tyrėjas galėjo kalbėti ir apie klientus, kuriuos 
aš pažinojau. 


Siekis priimti kitus 

Bendras atvirumas vidiniam ir išoriniam patyrimui yra artimai 
susijęs ir su atvirumu kitiems asmenims bei su jų priėmimu. Klientas, 
priimdamas savo patyrimą, išmoksta priimti ir kitų patyrimą. Jis 
vertina ir priima tiek savo paties, tiek kitų patyrimą tokį, koks jis yra. 

Apie save aktualizuojančius asmenis Maslow sako: „Jie nesiskundžia nei 
dėl to, kad vanduo šlapias, nei dėl to, kad akmenys yra kieti... Kaip 
vaikas žvelgia į pasaulį plačiai aimerktomis, nekritiškomis, naiviomis 
akimis, tiesiog pastebėdamas ir stebėdamas tai, ką mato, neprieš- 
taraudamas, nereikalaudamas, kad būtų kitaip, taip ir save aktualizavę 
asmenys žvelgia į žmogišką savo ir kitų prigimtį " (4, p. 207). Šią 
nuostatą priimti tai, kas yra, terapijos metu man atskleidė klientai. 


Pasitikėjimo savimi link 

Šį elgesio būdą, kuris būdingas kiekvienam klientui, dar galima 
būtų apbūdinti pasakius, kad klientas vis labiau pasitiki savimi ir 
vertina save kaip vyksmą. Stebėdamas savo klientus ėmiau geriau 
suprasti kūrybiškus Žmones. El Grekas, pavyzdžiui, žvelgdamas į 
kai kuriuos savo ankstyvuosius darbus, turėjo suprasti, kad „geri 
dailininkai taip netapo“. Tačiau vis dėlto jis kliovėsi gyvenimiškąja 
savo patirtimi, savuoju vyksmu tiek, kad galėtų tęsti atskleisdamas 
savo unikalųjį pasaulio matymą. Arba kitoje kūrybinės veiklos srityje 
Ernestas Hemingway'us tikrai suprato, kad „geri rašytojai taip nerašo“". 
Bet, laimei, jis siekė tapti Hemingway'umi, tapti savimi, o ne atitikti 
kieno nors gero rašytojo sampratą. Einsteinas, regis, buvo visiškai 
pamiršęs, kad geri fizikai negalvoja taip kaip jis. Užuot pasitraukęs, 
nes neturėjo adekvataus akademinio fizikos pasirengimo, jis tiesiog 
siekė tapti Einsteinu, apmąstyti savo paties mintis, būti autentiškų 
savimi taip, kaip pajėgė. Šis reiškinys būdingas ne tik menininkui ar 
genijui. Nuolat matydavau, kaip mano klientai, paprasti žmonės, 
tapdavo kūrybiški įvairiose veiklos srityse, kaip jie išsiugdydavo didesnį 
pasitikėjimą tais procesais, kurie vyko juose pačiuose, ir išdrįsdavo 
jausti savo pačių jausmus, gyventi tomis vertybėmis, kurias atrasdavo, 
ir išreikšti save tik jiems būdingais būdais. 


Pagrindinė kryptis 

Kažin ar man pavyks glausčiau pasakyti, kas sudaro šį vyksmą, 
kurį regiu klientuose ir kurį mėginau aprašyti. Regis, jis reiškia, kad 
individas, žinodamas ir priimdamas tai, siekia būti procesu, kuriuo 
jis savo prigimtyje iš tiesų yra. Jis vengia būti tuo, kuo nėra, vengia 
būti fasadu. Jis nesiekia būti kuo nors daugiau nei yra, jausdamas 
dėl to nesaugumo jausmą arba išpūstą gynybiškumą. Jis nesiekia 
būti kuo nors mažiau nei yra, jausdamas kaltės jausmą ar savęs 
nuvertinimą. Klientas vis labiau įsiklauso į savo fiziologinių ir emocinių 

būsenų kerteles ir vis labiau siekia kuo tiksliau ir stipriau būti tuo 
savimi, kuriuo jis neabejotinai yra. Vienas klientas, pajutęs kur link juda, 
nustebęs ir nepasitikėdamas pokalbio metu paklausė savęs: „Manote, 
jeigu tikrai būsiu tuo, kuo jaučiuosi esąs, viskas bus gerai?“ Vėlesnis jo 
paties ir daugelio kitų klientų patyrimas duoda teigiamą atsakymą. Būti 
tuo. kuo iš tikrųjų yra - tai gyvenimo kelias, kurį jis, atrodo, labiausiai 
vertina, kai turi galimybę laisvai judėti kiekviena kryptimi. Tai nėra 
paprastas intelektinis vertybių pasirinkimas, jis geriausiai gali būti 
apibūdintas apgraibomis vykstančiais, nedrąsiais, netiksliais poelgiais, 
kurių dėka asmuo tyrinėdamas juda link to, kuo nori būti. 


KELI NESUSIPRATIMAI 


Daugeliui žmonių gyvenimo kelias, apie kurį mėginau papasakoti, 
tikrai pasirodys netinkamiausias kelias. Tiek, kiek tai susiję su 
realiais vertybių skirtumais, tiek aš juos gerbiu. Tačiau pastebėjau, 
kad kartais tokios nuostatos susijosios su klaidingais įsitikinimais. 
Norėčiau, kiek pajėgsiu, juos išsklaidyti. 


Ar tai susiję su sąstingiu? 

Kai kam atrodo, kad būti tuo, kuo esi, reiškia būti nekintančiam. 
Toks tikslas ar vertybė jiems yra statiškumo ir nekintamumo 
sinonimai. Nieko negalėtų būti klaidingesnio. Būti tuo, kuo esi, reiškia 
visiškai pasinerti į buvimą procesu. Kaita skatinama, galbūt net 
maksimaliai, kai asmuo pasirengęs būti tuo, kuo iš tikrųjų yra. Iš 
tiesų asmuo, kuris neigia savo jausmus ir reakcijas, dažnai yra tas, 
kuris linkęs ieškoti terapijos. Metų metais jis bandė pasikeisti, tačiau 
įsitikino, kad jam nepatinkantis elgesys nekinta. Tik tada, kai jis 
pajėgia tapti savimi, pajėgia priimti tai, ką savyje neigė, atsiranda 
galimybė keistis. 


Ar tai reiškia būti blogam? 

Dar dažnesnė reakcija į mano aprašytąjį gyvenimo būdą yra 
tokia: būti tuo, kuo iš tikrųjų esi - reikštų būti blogam, nuodėmingam, 
nevaldomam, destruktyviam. Tai reikštų paleisti į pasaulį kažkokią 
pabaisą. Šis požiūris man labai gerai pažįstamas, nes jis buvo 
būdingas beveik kiekvienam mano klientui. „Jeigu aš išdrįsčiau leisti 
laisvai lietis manyje susitvenkusiems jausmams, jei man atsitiktinai 
tektų gyventi šiais jausmais, tai būtų katastrofa“. Tokia nuostata, kuri 

pasakoma arba ne, vadovaujasi beveik kiekvienas klientas, pradėdamas 
išgyventi nežinomus savo asmenybės aspektus. Tačiau visa jo 
patirties terapijos metu raida prieštarauja šiai baimei. Jis pamato, 
kad pamažu gali tapti savuoju pykčiu, jeigu pyktis yra tikroji reakcija, 
ir kad toks priimtas ar atviras pyktis nėra destruktyvus. Klientas 
suvokia, kad gali būti savąja baime, bet, sąmoningai būdamas ja, 
neištirpsta joje. Jis atranda, kad gali savęs gailėtis, ir tai nėra „blogai“. 
Klientas gali jaustis ir būti savuoju seksualumu, „tingumu“, 
priešiškumu, ir nieko neatsitinka. Priežastis gali būti ta, jog tada, kai 
klientas leidžia savo jausmams tekėti, jie užima tinkamas jiems vietas 
bendrojoje jausmų darnoje. Asmuo aptinka, kad turi kitų jausmų, su 
kuriais šie susipina sudarydami pusiausvyrą. Jis jaučiasi mylintis, 
švelnus, dėmesingas, bendradarbiaujantis, lygiai kaip ir neapkenčiantis, 
geidulingas ar piktas. Jis jaučia susidomėjimą, entuziazmą ir smal- 
sumą, taip pat tingumą ar apatiją. Jis jaučiasi esąs narsus ir kartų 
rizikuojantis bei bijantis. Kai asmuo gyvena nesišalindamas ir 
priimdamas jausmus jų sudėtingumą, pasireiškia kūrybine darna, o 
ne nekontroliuojamu blogiu. 

Kartais žmonės išsako šį susirūpinimą sakydami, kad jeigu 
asmuo būtų tuo, kuo jis iš tikrųjų yra, jis išlaisvintų jame tūnantį 
žvėrį. Man tai kelia šypseną, nes manau, kad mes turėtume atidžiau 
įsižiūrėti į žvėris. Liūtas dažnai laikomas „plėšrūno“ simboliu. O ką 
jis? Kol Žmonės nėra sugadinę jo artimai bendraudami su juo, jis turi 
daug mano čia aprašytų bruožų. Žinoma, būdamas alkanas, jis žudo, 
tačiau nei smarkiai siautėja žudydamas, nei persiėda. Jis išsaugo 
dailesnę figūrą nei kai kurie iš mūsų. Kūdikystėje jis bejėgis ir 
priklausomas, bet augdamas tampa vis labiau nepriklausomas. Jis 
nesilaiko įsitvėręs priklausomybės. Kūdikystėje jis savanaudis ir 
egocentriškas, bet suaugęs bendradarbiauja, maitina, globoja bei gina 
savo vaikus. Jis patenkina savo lytinį potraukį, bet tai nereiškia, kad 
jis kelia laukines ir gašlias orgijas. Įvairūs jo siekimai ir impulsai yra 
harmoningi. Jis pačia tikriausia prasme yra teigiamas ir vertas 
pasitikėjimo felis leo giminės atstovas. Ir aš noriu įtikinti tuo, kad 
jeigu asmuo yra tikrai unikalus Žmonių giminės atstovas, šitai 
neturėtų kelti siaubo. Priešingai, tai reiškia, kad asmuo atvirai išgyvena 
sudėtingą buvimo pačia jautriausia, nesavanaudiškiausia ir 
kūrybiškiausia būtybe šioje planetoje procesą. Mano patirtis rodo, 
kad visiškas buvimas savimi kaip unikalia žmogiškąja būtybe nėra 
tas procesas, kuris galėtų būti vadinamas blogu. Tinkamesni galėtų 

būti žodžiai, kad šis procesas teigiamas, konstruktyvus, realistiškas 
arba vertas pasitikėjimo. 


VISUOMENINIAI PADARINIAI 


Atsigręžkime akimirkai į to gyvenimo kelio, kurį mėginau aprašyti, 
kai kuriuos padarinius visuomenei. Aš pateikiau jį kaip kryptį, kuri 
gali būti labai prasminga individams. Ar ji turi, ar gali turėti kokią 
nors prasmę ar reikšmę grupėms arba organizacijoms? Ar galėtų šią 
kryptį pasirinkti ir turėti naudos profesinė sąjunga, religinė 
bendruomenė, industrinė korporacija, universitetas, tauta? Man 
regis, tai galėtų būti įmanoma. Pažvelkime, pavyzdžiui, į mūsų pačių 
šalies elgseną užsienio politikos srityje. Jeigu mes įsiklausysime į 
mūsų vadovų pastarųjų kelerių metų pareiškimus ir paskaitysime 
dokumentus, pastebėsime, kad mūsų diplomatija visada vadovaujasi 
aukštais moraliniais tikslais, kad ji visada tęsia mūsų anksčiau 
vykdytą politiką, kad joje nėra jokių savanaudiškų siekimų ir kad ji 
niekada neklydo vertindama ir priimdama sprendimus. Jūs tikriau- 
siai sutiksite su manimi, kad jeigu mes išgirstume taip kalbant 
individą, iš karto suprastume, kad tai tik apgaulinga išorė ir kad 
tokie pareiškimai negali atspindėti realių jame vykstančių procesų. 

Tarkime, akimirkai įsivaizduojame, kaip mes, būdami nacija, 
galėtume prisistatyti užsienio politikoje, jeigu atvirai, išmanydami ir 
pripažindami būtume tokie, kokie iš tikrųjų esame. Gerai nežinau, kokie 
esame, tačiau įtariu, kad jei mėgintume atskleisti save tokius, kokie 
esame, mūsų bendravimas su kitomis šalims turėtų panašių elementų. 

Mes, kaip tauta, pamažu suprantame savo milžinišką galią ir ją 
lydinčias jėgą bei atsakomybę. 

Mes priimame, šiek tiek neišmanėliškai ir negrabiai, jaučiančio 
atsakomybę pasaulio lyderio poziciją. 

Mes darome daug klaidų. Dažnai esame nenuoseklūs. 

Mes toli gražu nesame tobuli. 

Mes esame labai išgąsdinti komunizmo - kitokio požiūrio į gyve- 
nimą - galybės. 

Mes nepaprastai varžomės su komunizmu ir jaučiame pyktį bei 
pažeminimą, kai rusai kurioje nors srityje mus pranoksta. 

Mes turime kai kuriuos labai savanaudiškus interesus, susijusius 
su užsienio šalimis, pavyzdžiu galėtų būti Vidurio Rytų nafta. 


168 


Kita vertus, mes visai nenorime vadovauti tautoms. 

Mes jaučiame sudėtingus ir prieštaringus jausmus dėl individų ir 
šalių laisvės, nepriklausomybės ir apsisprendimo: trokštame jų ir 
didžiuojamės tuo, kad praeityje rėmėme šias tendencijas, ir vis dėlto 
mus dažnai gąsdina tai, kur jos gali nuvesti. 

Mes linkę vertinti ir gerbti kiekvieno asmens vertę ir orumą, 
tačiau kai mes išsigąstame, tolstame nuo šios krypties. 

Įsivaizduokime, kad mūsų užsienio politika tokia atvira ir aiški. 
Mes mėgintume būti tokia tauta, kokia iš tikrųjų esame, su visu savo 
sudėtingumu ir net prieštaringumu. Kokie būtų padariniai? Manau, 
rezultatai primintų tuos, kuriuos patiria klientas, labiau būdamas 
tuo, kuo tikrai yra. Pažvelkime į kai kuriuos tikėtinus padarinius. 

Mes jaustumės daug ramiau, nes neturėtume ką slėpti. 

Mes galėtume iš karto sutelkti į dėmesį į problemos sprendimą, 
nešvaistydami savo energijos įrodymams, kad esame moralūs ar 
nuoseklūs. 

Mes galėtume panaudoti visą savo kūrybinę vaizduotę, spręsdami 
problemą, o ne gindami save. 

Mes galėtume atvirai siekti pažangos tiek savo savanaudiškų 
interesų srityje, tiek jautriai rūpindamiesi kitais, ir galėtume leisti 
šiems skirtingiems siekiams įgyti mums, kaip tautai, priimtiną pu- 
siausvyrą. 

Užimdami lyderio poziciją, galėtume laisvai keistis ir augti, nes 
mūsų nevaržytų nelanksčios nuomonės apie tai, kokiais esame tapę, 
kokiais privalome būti, kokiais turime tapti. 

Mes pastebėtume, kad mažiau bijome, nes kiti būtų mažiau linkę 
įtarinėti, kas slypi po mūsų išore. 

Savo pačių atvirumu mes skatintume kitų atvirumą ir realizmą. 

Mes atrastume pasaulinių problemų sprendimus, nes derybose 
būtų vadovaujamasi realiais klausimais, o ne kaukėmis, kurias 
paprastai užsideda skirtingos pusės. 

Trumpai tariant, šiuo fantastiniu pavyzdžių mėginu įteigti mintį, 
kad tautos ir organizacijos galėtų patirti, kaip jau yra patyrę individai, 
tai, kad buvimas savimi yra labai turtingas patyrimas. Bandžiau 
įtikinti, kad šis požiūris yra filosofinio požiūrio į visą gyvenimą pradžia, 
kad jis yra daug daugiau už tendenciją, būdingą klientų patirčiai. 

APIBENDRINIMAS 


Pradėjau šią kalbą klausimu, kurį kiekvienas asmuo užduoda sau 
pačiam: koks mano gyvenimo tikslas, kokia jo paskirtis? Bandžiau 
jums papasakoti, ko išmokau iš savo klientų, kurie terapiniuose 
santykiuose, laisvuose nuo grėsmės ir nuolat besikeičiančiuose, savo 
gyvenimais iliustravo bendrąją kryptį ir tikslą. 

Atkreipiau dėmesį į tai, kad klientai siekia judėti tolyn nuo savęs 
apgaulės, tolyn nuo buvimo tuo, ko tikisi kiti. Sakiau, kad klientui 
būdingas judėjimas - leisti sau laisvai būti tuo kintančiu, tekančiu 
procesu, kuriuo jis yra. Be to, jis juda draugiško atvirumo sau link - 
mokydamasis jautriai klausytis savęs. Tai reiškia, kad asmuo tampa 
sudėtingų jausmų ir reakcijų harmonija, užuot buvęs aiškiu ir paprastu 
rigidiškumu. Tai reiškia, kad jis juda savęs link kaip savojo „buvimo“, 
pripažinimo, kad jis vis labiau priima ir kitus, įsiklausydamas ir juos 
suprasdamas. Jis vertina sudėtingus vidinius savo procesus ir 
pasitiki jais, kai jie sieks atsiskleisti. Jis kūrybiškai realistiškas ir 
realistiškai kūrybiškas. Asmuo suvokia, kad būti tokiu procesu 
reiškia maksimaliai paspartinti vidinės kaitos ir augimo tempą. Jis 
nuolat aptinka, kad būti savimi visiškai, nuolat keistis nereiškia būti 
blogam ar nekontroliuojamam. Priešingai, tai reiškia jausti didesnį 
pasididžiavimą tuo, kad esi jautrus, atviras, realistiškas, savarankiškas 
žmonių giminės atstovas, drąsiai ir išmoningai prisitaikantis prie 
sudėtingos kintančios situacijos. Tai reiškia, kad asmuo nuolat 
žingsiis po žingsnio žengia buvimo link tiek savo sąmone, tiek elgesiu, 
tuo, kuris dera su visomis organizmo reakcijomis. Kalbant labiau 
estetiška Kierkegaardo kalba, tai reiškia „būti tuo aš, kuriuo iš 
tikrųjų esi'. Manau, kad aiškiai parodžiau, jog nei šia kryptimi lengva 
judėti, nei ji kada nors baigiasi. Tai besitęsiantis gyvenimo kelias. 

Mėgindamas ištirti tokio požiūrio ribas, teigiau, kad ši kryptis 
nėra kelias, neišvengiamai apsiribojantis tik klientais, ieškančiais 
terapijos, arba tik siekiančiais atrasti gyvenimo prasmę individais. 
Šis kelias galėtų turėti tą pačią prasmę grupei, organizacijai arba 
tautai ir galėtų turėti tokius pačius naudingus padarinius. 

Gerai suprantu, kad bendrais bruožais nusakytas gyvenimo 
kelias yra vertybinis pasirinkimas, kuris akivaizdžiai skiriasi nuo 
tikslų. kurie paprastai pasirenkami arba mėgdžiojami elgesiu. Vis 
dėlto kadangi jis badingas individams, turintiems didesnę nei įprasta 
pasirinkimo laisvę, ir kadangi jis, regis, atskleidžia bendrą šiems 
individams tendenciją, pateikiu jį jums. 

TERAPEUTO POŽIŪRIS Į GERĄ GYVENIMĄ; 
VISAVERTIŠKAI FUNKCIONUOJANTIS ASMUO 


Maždaug 1952 ar 1953 metais, kai vieną žiemą buvau pabėgęs į 
šiltesnius kraštus, parašiau straipsnį „Visavertiškai funkcionuojančio 
asmens samprata“. Jame bandžiau išsamiai atskleisti asmens, 
kuris galėtų pasinaudoti terapija, jei ši būtų maksimaliai sėkminga, 
paveikslą. Mane truputį baugino tas kintantis, santykinis, susitelkęs 
į save asmuo, kuris turėjo būti logiškas terapijos proceso padarinys. 
Man rūpėjo du klausimai. Ar mano samprotavimai teisingi? Jeigu 
teisingi, tai ar šis asmuo yra toks, kokį aš vertinu? Ieškodamas 
galirnybės apsvarstyti šias idėjas, vėliau išplatinau šimtus teksto 
kopijų tiems, kurie juo susidomėjo. Kai patikėjau straipsnio idėjų 
teisingumu, pasiūliau jį vienam pagrindinių psichologijos žurnalų. 
Redaktorius pranešė, kad išspausdins jį, bet, jo manymu, straipsniui 
reikėtų suteikti formą, daug labiau atitinkančią įprastą 
psichologinių publikacijų struktūrą. Jis siūlė pataisyti kai kuriuos 
esminius dalykus. Supratau, kad tokios formos, kokia jis parašytas, 
straipsnis greičiausiai nebus priimtinas psichologams, ir atsisakiau 
minties jį spausdinti. Nuo to laiko jis vis dar domina daugelį 
įvairiausių Žmonių, dr. Hayakawa net parašė straipsnį apie šią 
koncepciją semantikų žurnale ETC. Todėl tai buvo vienas pirmųjų 
tekstų, kuriuos prisiminiau galvodamas apie šią knygą. 

Tačiau perskaitęs straipsnį iš naujo pamačiau, kad per praėjusius 
metus daugelis pagrindinių temų ir idėjų jau aptartos ir tikriausiai 
geriau atskleistos kituose į šią knygą patekusiuose straipsniuose. Todėl 
šiek tiek dvejodamas vėl atidėjau jį į šalį ir čia pateikiu straipsnį apie 
savąją gero gyvenimo sampratą, straipsnį, kuriame kalbama apie 
visavertiškai funkcionuojantį asmenį ir kuris, tikiuos, atskleidžia 
esminius to straipsnio aspektus lakoniškiau ir lengviau. Vienintelė 
mano nuolaida praeičiai - straipsnio pavadinimo paantraštė. 

ano požiūris į gerą prasmingą gyvenimą daugiausia 
M grindžiamas patirtimi, įgyta dirbant su žmonėmis ir kuriant 

labai artimus ir intymius santykius, kurie vadinami psicho- 
terapija. Taigi šis požiūris grindžiamas patyrimu, o tai gali gerokai 
skirtis nuo mokslinio arba filosofinio pagrindimo. Būdamas šalia 
sutrikimų ar rūpesčių turinčių Žmonių ir vis matydamas jų siekius 
pakeisti gyvenimą, sužinojau, koks turėtų būti geras gyvenimas. 

Norėčiau iš karto paaiškinti, kad šią patirtį įgijau dėl jau daugelį 
metų vystomos tam tikro psichoterapijos krypties teikiamo pranašumo. 
Labai tikėtina, kad visos terapijos kryptys savo esme yra panašios. 
Kadangi aš dabar mažiau nei kadaise esu tuo tikras, noriu paaiškinti, 
kad manasis patyrimas įgytas, manau, remiantis pačia efektyviausia 
terapijos kryptimi, vadinama į klientą orientuota terapija. 

Labai glaustai atskleisiu, kokia būtų ši terapija, jeigu visais 
atžvilgiais ji vyktų optimaliai, nes manau, jog apie gerą gyvenimą 
daugiausiai sužinojau terapijos, kurioje įvykdavo daug pokyčių, 
patirties. Jei terapija būtų optimali, intensyvi ir ekstensyvi, tai reikštų, 
jog terapeutas ir klientas sugebėjo pasinerti į labai asmeniškus ir 
subjektyvius santykius, t. y. į tokius santykius, kai terapeutas žiūri į 
klientą ne kaip mokslininkas į tiriamą objektą, ne kaip gydytojas, 
ketinantis diagnozuoti ir gydyti, bet kaip asmuo į kitą asmenį. Tai 
reikštų, kad terapeutui klientas yra besąlygiškai vertingas asmuo, 
nesvarbu, kokios jis būsenos, kokie jo poelgiai ar jausmai. Taip pat 
tai bylotų apie tai, kad terapeutas yra nuoširdus, nesislepia už 
gynybinės užtvaros ir bendraudamas su klientu atskleidžia tuos 
jausmus, kuriuos organiškai jaučia, kad terapeutas leidžia sau suprasti 
klientą, kad jokie vidiniai barjerai netrukdo jam pajusti, kaip jaučiasi 
klientas kiekvieną jų bendravimo akimirką, ir kad jis gali atskleisti 
klientui šiek tiek savo empatinio supratimo. Terapeutas jaučiasi 
ramus, labai atvirai bendraudamas su klientu, nežinodamas, kur šie 
santykiai nuves, ir yra patenkintas tuo, kad kuria atmosferą, 
suteikiančią klientui didžiausią laisvę tapti savimi. 

Ši optimali terapija klientui reikštų tai, kad jis tyrinėja vis 
keistesnius, mažiau pažįstamus, pavojingesnius savo jausmus tik tuo 
atveju, jeigu jis pamažu suvokia, kad yra besąlygiškai pripažįstamas. 
Taip jis susipažįsta su tais savo patyrimo elementais, kurių praeityje 
neįsileido į sąmonę kaip pernelyg grėsmingų, pernelyg žalojančių jo 
esmę. Klientas pamato, kad dalyvaudamas terapijoje šiuos jausmus 
išgyvena visiškai, taip, kad akimirkai tampa savo baime arba savuoju 

pvkčiu, arba savo švelnumu, arba savąja stiprybe. pasinerdamas į 
šiuos labai įvairius jausmus, išgyvendamas visas jų intensyvumo 
pakopas, jis atranda, kad išgyveno save patį, kad visi tie jausmai yra 
jis pats. Klientas pastebi, kad jo elgesys ima keistis konstruktyviai, 
atitikdamas naujai patiriamą Aš. Jis ima suprasti, kad jam nebereikia 
bijoti to, kas gali slypėti patyrime, kad gali laisvai priimti pastarąjį 
kaip dalį besivystančio ir kintančio Aš. 

Šis labai glaustas vaizdas rodo, kur veda į klientą orientuota 
optimali terapija. Pateikiau jį čia tam, kad trumpai apibūdinčiau tą 
kontekstą, kuriame susiformavo mano pažiūros apie gerą gyvenimą. 


Neigiantis pastebėjimas 

Mėgindamas suprasti savo klientų išgyvenimus, pamažu padariau 
vieną neigiamą išvadą apie gerą gyvenimą. Man atrodo, kad geras 
gyvenimas nėra nekintama būsena, tai nėra palaimos, pasitenkinimo, 
nirvanos ar laimės būsena. Tai ne aplinkybės, prie kurių individas 
prisitaiko arba kuriomis realizuoja ar aktualizuoja save. Kalbant 
psichologijos terminais, tai nėra vidinių impulsų patenkinimo, 
įtainpos sumažinimo ar homeostazės būsena. 

Esu įsitikinęs, kad vartojant visus šiuos terminus turima omenyje, 
jog. pasiekus vieną ar kelias šias būsenas, pasiekiamas ir gyvenimo 
tikslas. Žinoma, daugeliui žmonių laimė arba prisitaikymas yra gero 
gyvenimo sinonimai. Ir socialinių mokslų atstovai dažnai yra kalbėję 
apie įtampos sumažinimą arba homeostazės ar pusiausvyros pasiekimą 
kaip apie būsenas, kurios sudaro gyvenimo tikslą. 

Taigi stebėdamasis ir nerimaudamas aš suprantu, kad mano 
patyrimui nėra būdingas nė vienas šių apibrėžimų. Jei sutelkiu dėmesį 
į patirtį tų individų, kurie terapiniuose santykiuose pasiekė didžiausią 
pažangą ir kurie, pasibaigus terapijai, per praėjusius metus tebedaro 
realią pažangą ir artėja prie gero gyvenimo, matau, kad jų negalima 
tinkamai apibūdinti nė vienu šių terminų, reiškiančių nekintančią 
būtį. Esu tikras, kad jie pasijustų įžeisti, jei būtų pavadinti 
„prisitaikiusiais“ ir laikytų klaidingais tokius jų apibūdinimus kaip 
„laimingas“, „patenkintas“ ar net „aktualizavęsis“. Gerai juos pažin- 
damas, visiškai netiksliu laikyčiau pasakymą, kad jų vidinė įtampa 
yra sumažėjusi arba kad jie yra homeostazės būsenos. Todėl esu 
priverstas paklausti savęs, ar galėčiau kaip nors apibendrinti jų atvejį, 
surasti gero gyvenimo apibrėžimą, kuris neprieštarautų mano 
stebimiems faktams. Matau, kad viskas ne taip paprasta, ir tolimesni 
mano teiginiai yra labai atsargūs. 

Teigiantis pastebėjimas 

Bandydamas keliais žodžiais aprašyti tai, ką laikau tiesa apie 
šiuos Žmones, turiu pasakyti, kad tai bus panašu į šiuos teiginius: 

Geras gyvenimas yra procesas, o ne būsena. 

Tai kryptis, o ne atvykimo vieta. 

Gero gyvenimo kryptį pasirenka visas organizmas, kai yra 
psichologinė laisvė judėti visomis kryptimis. 

Ši organizmo pasirinkta kryptis turi tam tikras savybes, kurios 
yra bendros daugeliui unikalių individų. 

Taigi šiuos teiginius galiu apibendrinti apibrėžimu, kuris galėtų 
tapti mažų mažiausiai svarstymų ir diskusijų pagrindu. Geras 
gyvenimas, remiantis. mano patyrimu, tai procesas, kurio metu judama 
žmogaus organizmo pasirinkta kryptimi, kai jis turi vidinę laisvę 
judėti bet kuria kryptimi, o šiai pasirinktai krypčiai būdingos savybės 
yra universalios. 


PROCESO YPATYBĖS 


Dabar pamėginsiu atskleisti tas vystymosi proceso savybes, kurios, 
vykstant terapijai, būna būdingos ne vienam asmeniui. 


Didesnis atvirumas patirčiai 

Pirmiausia šis procesas apima didesnį atvirumą patirčiai. Ši 
frazė man tampa vis svarbesnė. Tai visiška gynybiškumo priešingybė. 
Aukščiau esu apibūdinęs gynybiškumą kaip organizmo atsaką į potyrius, 
kurie suvokiami arba numanomi kaip grėsmingį, kaip nesuderinami su 
individo turimu jo paties vaizdu arba jo įsivaizduojamu santykiu su 
pasauliu. Šie grėsmingi potyriai laikinai tampa saugūs, sąmonėje juos 
iškreipiant arba neleidžiant, kad jie patektų į sąmonę. Vaizdžiai 
kalbant, aš tiesiog nepajėgiu aiškiai matyti tų savo išgyvenimų, 
jausmų ir reakcijų, kurie gerokai skiriasi nuo mano jau turimo savęs 
vaizdo. Daugiausia terapijos procesas remiasi tuo, kad klientas 
atranda jausmus ir nuostatas, kurių anksčiau nepajėgė įsisąmoninti, 
kurių nepajėgė „pripažinti“ kaip savo dalies. 

Vis dėlto jeigu asmuo galėtų būti visiškai atviras savo patyrimui, 
kiekvienas organizmo ir aplinkos stimulas, neiškreiptas jokių gynybos 
mechanizmų, būtų laisvai perduodamas nervų sistema. Nebereikėtų 
„ikislenkstinio suvokimo“ mechanizmo, kuris iš anksto įspėja 

organizmą apie kiekvieną potyrį, gresiantį jo Aš. Priešingai, stimulu 
būtų aplinkos formų, spalvų ar garsų derinių poveikis sensoriniams 
nervams, prisiminimas iš praeities, visceralinis baimės, malonumo, 
pasibjaurėjimo jutimas, asmuo „gyventų“ juo, visiškai jį įsisąmo- 
nindamas. 

Taigi vienas šio proceso, kurį vadinu „geru gyvenimu“, aspektas 
yra judėjimas nuo gynybiškumo prie atvirumo patyrimui poliaus. 
Individas ima gebėti labiau įsiklausyti į save, išgyventi tai, kas jame 
vyksta. Jis labiau atsiveria savo baimei, nusivylimui ir širdgėlai, savo 
drąsai, švelnumui, susižavėjimui. Jis gali šiuos jausmus išgyventi 
subjektyviai, taip, kaip juos patiria, ir laisvai juos suvokti. Jis geriau 
išgyvena savo organizmo potyrius, užuot neįsileidęs jų į sąmonę. 


Gyvenimas, kuris tampa vis labiau egzistencinis 

Antroji proceso, kurį vadinu geru gyvenimu, savybė yra tendencija 
visiškai išgyventi kiekvieną akimirką. Šią mintį lengva suprasti 
klaidingai, ir ji galbūt nėra gana aiški mano samprotavimuose. 
Paaiškinsiu, ką turiu galvoje. 

Akivaizdu, kad asmeniui, kuris būtų visiškai atviras savo naujam 
patyrimui, visai neturėtų gynybos mechanizmų, kiekviena akimirka 
būtų nauja. Šią akimirką egzistuojantis sudėtingas vidinių ir išorinių 
stimulų derinys niekada anksčiau neturėjo būtent tokios formos. 
Todėl toks asmuo supranta, kad kuo jis bus kitą akimirką ir ką 
darys, atsiras toje akimirkoje, ir to negali numatyti nei jis, nei kiti. Ne 
taip jau retai susiduriame su būtent šiuo klientų atskleidžiamu jausmu. 

Kintamumo, būdingo tokiam egzistenciniam gyvenimui, 
apibūdinimas galėtų būtų pasakymas, kad Aš ir asmenybė atsiranda 
patyrime, o ne patyrimas išverčiamas, kad atitiktų išankstinę Aš 
struktūrą. Vadinasi, tampama besitęsiančio organizmo patyrimo 
proceso dalyviu ir stebėtoju, o ne jo prižiūrėtoju. 

Toks akimirkos gyvenimas reiškia, kad nelieka rigidiškumo, 
griežtos struktūros, struktūra neprimetama patirčiai. Jis reiškia 
maksimalų adaptyvumą, struktūros atradimą patyrime, lanksčią, 
kintančią Aš ir asmenybės struktūrą. Būtent šis siekimas gyventi 
egzistenciškai, mano manymu. yra būdingiausias Žmonėms, 
gyvenantiems gerą gyvenimą. Beveik galima būtų teigti, kad tai 
esmingiausias jo bruožas - patyrimo struktūra atrandama išgyvenant 
patyrimą. Kita vertus, dauguma mūsų savo patyrimui suteikiame 
išankstinę struktūrą bei vertinimą ir niekada jų neatsisakome, 

grūdame ir vartome patyrimą tam, kad jis atitiktų mūsų išankstinės 
nuomones, pykdami dėl jo lankstumo, trukdančio įsprausti jį į mūsų 
kruopščiai susuktus „karvelių lizdus“. Atverti savo sielą tam, kas 
vyksta dabar, ir šiame dabarties procese atskleisti jo struktūrą, kad 
ir kokia ji būtų - tai yra viena iš gero gyvenimo, brandaus gyvenimo 
savybių, ir aš matau klientus artėjant prie jo. 


Didesnis pasitikėjimas savuoju organizmu 

Dar viena asmens, gyvenančio gerą gyvenimą, savybė, atrodo, yra 
augantis pasitikėjimas savuoju organizmu kaip priemone atrasti 
kiekvienoje egzistencinėje situacijoje priimtiniausią elgesio būdą. 
Paaiškinsiu, ką turiu omenyje. 

Spręsdami, kurią veikimo kryptį kiekvienąkart pasirinkti, 
dauguma Žmonių vadovaujasi principais, veiklos kodeksu, nustatytais 
kokios nors grupės arba organizacijos, kitų asmenų sprendimais 
(pradedant Žmona bei bičiuliais ir baigiant Emily Post), arba savo 
elgesiu panašiose situacijose. Vis dėlto, stebėdamas klientus, kurių 
gyvenimiškosios patirtys mane labai daug ko išmokė, matau, kad šie 
asmenys naujoje situacijoje geba vis labiau pasitikėti savo pačių 
organizmo reakcijomis, vis aiškiau suprasdami, kad, būdami atviri 
savo patirčiai ir darydami tai, kas „atrodo teisinga“, jie turi gerą ir 
patikimą vadovą iš tiesų priimtinam elgesiui. 

Mėgindamas suprasti to priežastis, pastebiu, kad vadovaujuosi 
tokia minčių seka. Asmuo, kuris yra visai atviras savo patirčiai, gali 
panaudoti visus įmanomus situacijos duomenis, kad pagrįstų savo 
elgesį: visuomenės reikalavimus, savo paties sudėtingus ir greičiausiai 
prieštaringus poreikius, panašių situacijų prisiminimus, savąjį šios 
unikalios situacijos suvokimą ir t. t., ir t. t. Žinoma, duomenys gali 
būti labai sudėtingi. Bet toks asmuo gali leisti visam savo organizmui, 
taip pat ir sąmonei, išnagrinėti kiekvieną stimulą, poreikį ir 
reikalavimą, jų santykinį intensyvumą ir reikšmę, ir, vadovaudamasis 
šiuo sudėtingu įvertinimu bei derinimu, atrasti tą veiklos kryptį, kuri 
leistų patenkinti jo poreikius šioje situacijoje. Šio aprašymo artima 
analogija galėtų būti šio asmens palyginimas su milžiniška 
elektronine skaičiavimo mašina. Asmuo yra atviras savo patyrimui, 
tad visi duomenys, gaunami iš jutiminių įspūdžių, atminties, 
ankstesnio mokymosi, asmens vidaus organų ir vidaus pasaulio 
būsenų, pateikiami šiai mašinai. Mašina priima daugybę įtakų ir 
galių, kurios pateikiamos jai kaip pradiniai duomenys, ir greitai 

apskaičiuoja veiklos kryptį, kuri leistų ekonomiškiausiai patenkinti 
poreikius šioje egzistencinėje situacijoje. Toks yra mūsų hipotetinio 
asmens elgesys. 

Daugumai mūsų šį procesą nepatikimą daro panaudojimas infor- 
macijos, kuri nepriklauso šiai dabarties situacijai, ir nepanaudojimas 
informacijos, kuri jai priklauso. Kai atliekant skaičiavimus naudojamasi 
prisiminimais ir ankstesniais išmokimais, tarsi jie būtų ši tikrovė, o 
ne prisiminimai ir išmokimai, kyla klaidingos elgesio reakcijos. 
Klaida įvyksta ir tada, kai tam tikri grėsmingi potyriai neįsileidžiami 
sąmonėn, todėl nepanaudojami skaičiuojant arba pateikiami, kad 
iškreiptų skaičiavimus. Tačiau mūsų hipotetinis asmuo turėtų 
visiškai pasikliauti savuoju organizmų, nes būtų panaudojami visi 
galimi duomenys, būtų pateikiami teisingai, neiškraipant jų. Vadinasi, 
jo elgesys kiek įmanoma priartėtų prie visų jo poreikių - tobulėjimo, 
ryšių su kitais ir pan. - patenkinimo. 

Tai vertinant, derinant ir skaičiuojant jo organizmas toli gražu 
nėra neklystantis. Jis visada pateikia geriausią įmanomą, atsižvelgus 
į turimus duomenis, atsakymą, bet kartais duomenų nepakanka. 
Tačiau dėl atvirumo patirčiai kiekviena klaida, kiekvienas nepaten- 
kinantis poelgis yra greitai ištaisomi. Skaičiavimai visada turėtų būti 
koreguojami, nes nuolat būtų tikrinami elgesiu. 

Tikriausiai jums nepatiks ši elektroninės skaičiavimo mašinos 
analogija. Dabar grįšiu prie klientų, kuriuos geriau pažįstu. Tapdami 
atviresni visai savo patirčiai, jie pamato, kad galima labiau pasikliauti 
savo reakcijomis. Jeigu jiems „norisi“ parodyti pyktį, jie taip ir 
padaro, įsitikindami, kad tai priimtina, nes jie jautrūs ir visiems 
kitiems savo troškimams: meilės, bendravimo ir santykių. Jiems 
kelia nuostabą jų pačių intuityvus gebėjimas atrasti elgesio būdus, 
padedančius spręsti sudėtingus ir keliančius nerimą Žmogiškuosius 
santykius. Tik vėliau jie supranta, kokios stebėtinai patikimos buvo 
vidinės jų reakcijos, lėmusios teisingą elgesį. 


Visavertiškesnio funkcionavimo procesas 

Norėčiau susieti šias tris gero gyvenimo procesą aprašančias 
tendencijas ir pateikti nuoseklesnį vaizdą. Pasirodo, asmuo, būdamas 
psichologiškai laisvas, juda link to, kad taptų visavertiškai funk- 
cionuojančiu žmogumi. Jis geba visavertiškai išgyventi kiekvieną ir 
visus savo jausmus ir reakcijas. Jis vis plačiau panaudoja savo 
organizmo galimybes, kad matytų egzistencinę situaciją kiek įmanoma 

aiškiau iš vidaus ir iš išorės. Mąstydamas jis pasitelkia visą 
informaciją, kurią gali suteikti nervų sistema, tačiau supranta, jog 
organizmo visuma gali būti ir dažnai būna išmintingesnė už jo 
sąmonę. Jam lengviau leisti visam sudėtingam savo organizmui 
laisvai veikti, iš daugybės galimybių pasirenkant tą elgesį, kuris šiuo 
metu tinkamiausias. Jis pasikliauna taip veikiančiu organizmu ne 
todėl, kad šis neklystantis, bet dėl to, kad jis gali būti visai atviras 
savo poelgių padariniams ir koreguoti juos, jeigu jie pasirodo esantys 
nepriimtini. 

Jis geba priimti visus savo jausmus ir mažiau jų bijo. Jis pats 
atsijoja įrodymus ir yra atviresnis visų rūšių įrodymams; visiškai 
įsitraukęs į buvimo ir tapimo savimi procesą, jis įsitikina, kad yra iš 
tiesų socialus. Jis visapusiškiau gyvena šioje akimirkoje, tačiau 
supranta, kad toks gyvenimas visada yra teisingiausias. Jis tampa 
visapusiškiau funkcionuojančiu organizmų, o dėl savimonės, kuri 
laisvai persmelkia jo patyrimą, tampa visapusiškiau funkcionuojančiu 
asmeniu. 


KELIOS IŠVADOS 


Kiekvieną požiūrį į gerą gyvenimą lydi daug išvadų, ir požiūris, kurį 
aš pateikiau, ne išimtis. Tikiuosi, kad šios išvados duos peno mintims. 
Tarp jų yra dvi ar trys, kurias norėčiau pakomentuoti. 


Nauja laisvės vs determinizmo perspektyva 

Pirmoji išvada gali atrodyti neakivaizdi. Ji susijusi su amžina 
„laisvos valios“ tema. Pasistengsiu paaiškinti, kaip man ši tema 
atrodo dabar. 

Kurį laiką mane glumino tikras laisvės ir determinizmo parad- 
oksas, egzistuojantis terapijoje. Joje bene labiausiai dėmesį prikausto 
tie išgyvenimai, kurie susiję su kliento akivaizdaus pasirinkimo galia. 
Klientas laisvas tapti savimi arba slėptis už priedangos; judėti pirmyn 
arba regresuoti; elgtis žalingai arba kūrybiškai; laisvas gyventi arba mirti 
tiek fiziologine, tiek psichologine šių Žodžių prasme. Vis dėlto, 
įžengdami į šią terapijos sritį su objektyviais tyrimo metodais, mes 
kaip ir visi mokslininkai esame atsidavę visiškam determinizmui. 
Remiantis šiuo požiūriu kiekviena kliento mintis, jausmas ir veiksmas 
nulemti anksčiau buvusiųjų. Ten nėra vietos tokiam reiškiniui kaip 
laisvė. Dilema, kurią mėginu pateikti, nesiskiria nuo egzistuojančios 

kitose srityse, tiesiog čia ji reikalauja daugiau dėmesio ir atrodo 
neiveikiamesnė. 

Tačiau šią dilemą galima pamatyti naujai, ją svarstant mano 
pateikto visapusiškai funkcionuojančio asmens apibrėžimo sąvokomis. 
Galėtume sakyti, kad optimalioje terapijoje asmuo teisėtai patiria 
visišką ir absoliučią laisvę. Jis nori arba renkasi veiklos kryptį, kuri, 
atsižvelgiant į visus vidinius ir išorinius stimulus, yra ekonomiškiausiu 
vektoriumi, nes toks elgesys labiausiai jį patenkina. Tačiau remiantis 
antruoju požiūriu, galima teigti, kad ta pati veiklos kryptis buvo 
nulemta visų egzistencinę situaciją sudarančių veiksnių. Tai prieš- 
priešinkime gynybiškai organizuoto asmens vaizdui. Jis ketina arba 
pasirenka konkrečią veiklos kryptį, tačiau pastebi, kad negali elgtis 
taip, kaip nusprendė. Jo sprendimas nulemtas egzistencinės 
situacijos veiksnių, bet tarp šių veiksnių yra ir jo gynybiškumas, 
kuris neigia arba iškreipia dalį reikšmingų duomenų. Vadinasi, 
galima neabejoti, kad kliento elgesys nebus visiškai patenkinantis. Jo 
elgesys yra determinuotas, bet asmuo nėra laisvas efektyviai rinktis. 
Kita vertus, visavertiškai funkcionuojantis asmuo ne tik išgyvena, bet 
ir panaudoja absoliučią laisvę, kai jis spontaniškai, laisvai ir 
savanoriškai renkasi ir siekia to, kas savo ruožtu yra absoliučiai 
determinuota. 

Nesu toks naivus, kad tikėčiau, jog tai visiškai išsprendžia prieš- 
taravimą tarp subjektyvumo ir objektyvumo, tarp laisvės ir būtinybės. 
Nepaisant to, prasminga tai, kad gyvendamas geresnį gyvenimą, 
asinuo dažniau patirs pasirinkimo laisvę ir jo pasirinkimas bus 
matomas elgesyje. 


Kūrybiškumas kaip gero gyvenimo dalis 

Tikiuosi, kad akivaizdų, jog asmuo, įsitraukęs į tikslingą procesą, 
kurį pavadinau „geru gyvenimu“, yra kūrybiškas žmogus. Būdamas 
jautriai atviras savo pasauliui, pasikliaudamas gebėjimu užmegzti 
naujus ryšius su savąja aplinka, jis kurtų naujus produktus ir 
kūrybingą gyvenimą. Jis nebūtinai būtų „prisitaikęs“ prie savosios 
kultūros ir greičiausiai nebūtų konformistas. Tačiau visais laikais ir 
visose kultūrose gyventų konstruktyviai, išlaikydamas harmoniją su 
savo kultūra, kokios reikėtų darniam jo poreikių patenkinimui. Tam 
tikrose kultūrinėse situacijose ir tam tikrais atžvilgiais jis galėtų būti 
labai nelaimingas, tačiau siektų tapti savimi ir toliau elgtųsi taip, kad 
maksimaliai patenkintų giliausius savo poreikius. 

Manau, kad tokį asmenį evoliucijos tyrėjas pripažintų rūšimi, 
galinčia geriausiai prisitaikyti ir išlikti kintančiomis aplinkos sąlygomis. 
Jis pajėgtų kūrybiškiausiai prisitaikyti ir prie naujų, ir prie senų 
sąlygų. Jis būtų vertas užimti vietą žmogiškosios evoliucijos avangarde. 


Esminis žmogiškosios prigimties patikimumas 

Bus akivaizdu, kad kita mano pateikiamo požiūrio išvada yra ta, 
jog esminė Žmogaus prigimtis, jeigu veikia laisvai, yra konstruktyvi ir 
verta pasitikėjimo. Man tai yra nepaneigiama ketvirtį amžiaus trukusios 
psichoterapijos patirties išvada. Kai gebame išvaduoti asmenį iš 
gynybiškumo tiek, kad jis tampa atviras daugeliui savo paties 
poreikių, taip pat daugeliui aplinkos ir visuomenės reikalavimų, 
galime pasikliauti tuo, kad jo reakcijos bus teigiamos, nukreiptos 
pirmyn, konstruktyvios. Nebūtina klausti, kas padarys jį visuomenišką, 
nes vienas stipriausių jo paties poreikių bus ryšių ir bendravimo su 
kitais poreikis. Labiau tapęs savimi, jis bus tikriau visuomeniškesnis. 
Nebūtina klausti, kas kontroliuos jo agresyvius impulsus. Kai jis taps 
atviresnis visiems savo impulsams, jo poreikis būti kitų mėgstamam 
ir jo siekis skleisti meilės jausmus bus tokie stiprūs, kad sunaikins 
jo impulsus arba panaudos juos saviesiems tikslams. Jis bus 
agresyvus situacijose, kuriose agresija bus realiai pagrįsta, tačiau 
neturės poreikio išlieti susikaupusią agresiją. Visas jo elgesys šiose ir 
kitose srityse, kai jis taps atviras visai savo patirčiai, bus darnus ir 
tikroviškas, tinkamas visuomeninio gyvūno išlikimui ir tobulėjimui. 

Manęs nežavi vyraujanti nuomonė, jog Žmogus iš esmės yra 
iracionalus ir kad jo impulsai, kai jie nekontroliuojami, sunaikintų 
kitus ir jį patį. Žmogaus elgesys yra labai racionalus, subtiliais ir 
dėsningais bei sudėtingais būdais vedantis prie tų tikslų, kurių siekia 
jo organizmas. Daugumos mūsų bėda yra tai, kad gynybos neleidžia 
mums suvokti šio racionalumo, todėl mes sąmoningai judame viena 
kryptimi tuo metu, kai organiškai judame kita kryptimi. Tačiau gerą 
gyvenimą gyvenantis asmuo tokių barjerų turėtų vis mažiau ir jis vis 
labiau pasikliautų savo organizmo racionalumu. Vienintelė išlikusi 
arba būtina impulsų kontrolė būtų natūralus ir vidinis poreikių 
tarpusavio derinimas ir suradimas elgesio būdų, padedančių labiausiai 
priartėti prie visų poreikių patenkinimo. Vieno poreikio (agresyvumo, 
sekso ir pan.) kraštutinis patenkinimas, pažeidžiantis kitų poreikių 
(draugystės, švelnių santykių ir t. t.) patenkinimą - labai būdinga 
gynybiškai organizuotam asmeniui patirtis - taptų gerokai retesnis. 

Jis dalyvautų labai sudėtingoje savojo organizmo savireguliacijoje - 
tiek psichologiniame, tiek fiziologiniame lygmenyje - tam, kad pasiektų 
dar didesnę harmoniją su savimi ir kitais. 


Turtingesnis gyvenimas 

Paskutinė išvada, kurią norėčiau paminėti, yra ta, kad gyvenimo 
gerame gyvenime procesui būdingas platesnis diapazonas, didesnė 
įvairovė nei suvaržytam gyvenimui, kurį dauguma mūsų gyvena. Būti 
šio proceso dalimi - gyventi dažnai gąsdinantį ir dažnai teikiantį 
malonumą daug jautresnį, įvairesnį, turtingesnį gyvenimą. Man atrodo, 
kad klientai, kurie padarė nemažą pažangą terapijoje, stipriau išgyvena 
savo skausmą, bet kartu įvairiau jaučia savo ekstazę. Aiškiau jaučia 
pyktį, taip pat ir meilę. Baimė jiems geriau pažįstamas patyrimas, 
tačiau drąsa irgi. Priežastis, kodėl jie gali taip visavertiškai gyventi, 
yra ta, jog jie turi tą pamatinį pasitikėjimą savimi, kuris yra patikima 
priemonė susitikimui su gyvenimu. 

Tikiuosi, bus suprantama, kodėl man tokie būdvardžiai kaip 
laimingas, patenkintas, palaimingas, džiaugsmingas neatrodo visai 
tinkami apibūdinti šį procesą, Kurį pavadinau geru gyvenimu, nors 
šianie procese asmuo ir patirtų tam tikrais laikotarpiais kiekvieną šių 
jausmų. Tačiau tinkamesni atrodo būdvardžiai praturtinantis, 
jaudinantis, teikiantis pasitenkinimą, viliojantis, prasmingas. Esu 
įsitikinęs, Kad šis gero gyvenimo procesas - ne silpnadvasiams. Jis 
apima nuolat augančias asmens galimybes. Jame slypi drąsa būti. Jis 
reiškia visišką pasinėrimą į gyvenimo tėkmę. Vis dėlto kalbant apie 
žmogiškąsias esybes labiausiai jaudina tai, kad individas, būdamas 
vidumi laisvas, renkasi šį tapsmo procesą kaip gerą gyvenimą. 


Penkta dalis 
IEŠKANT FAKTŲ: TYRIMAI 
PSICHOTERAPIJOJE 


Stengiausi patikrinti savo klinikinį patyrimą tikrovėje, 
tačiau neišvengiau tam tikro filosofinio galvosūkio apie 
tai, kokia „tikrovė“ yra labiausiai pagrįsta. 


|0 skyrius 
ASMENYS AR MOKSLAS? FILOSOFINIS KLAUSIMAS 


Šis straipsnis ypatingas tuo, kad jį rašiau su dideliu malonumu ir 
kad jis gerai atspindi ligšiolines mano pažiūras. Galbūt viena 
priežasčių, kodėl jis man patiko, buvo ta, kad rašiau jį vien sau. 
Neturėjau jokių ketinimų jį publikuoti arba panaudoti kitiems 
tikslams, tik siekiau sumažinti didėjantį savo sąmyšį ir vidinį 
konfliktą. 

Žvelgdamas atgal, galiu suprasti šio konflikto kilmę. Jis kilo 
tarp loginio pozityvizmo, kurio dvasia buvau mokytas ir kurį labai 
gerbiau, bei į subjektyvumą orientuoto egzistencinio mąstymo, 
įsišaknijusio manyje, nes labai gerai atitiko terapinę mano patirtį. 

Nesu egzistencinės filosofijos specialistas. Pirmą kartą susi- 
pažinau su Sgreno Kierkegaardo ir Martino Buberio darbais 
primygtinai pasiūlius keliems teologams, su kuriais kartu dirbau 
Čikagoje. Jie buvo įsitikinę, kad šių autorių mąstymas bus artimas 
manajam, ir pasirodė esą labai teisūs. Nors Kierkegaardas daug 
kuo man yra visiškai svetimas, tačiau retkarčiais aptinku jo 
darbuose gilių įžvalgų ir įsitikinimų, nuostabiai atskleidžiančių 
pažiūras, kurios būdingos man, tačiau kurių niekada nepajėgiau 
išreikšti žodžiais. Nors Kierkegaardas gyveno prieš šimtą metų, 
negaliu nelaikyti jo jautriu ir labai įžvalgiu draugu. Manau, šis 
straipsnis atskleidžia mano dėkingumą jam ypač už tai, kad, 
skaitydamas jo darbus, tapau laisvesnis, labiau patikėjau savuoju 
patyrimu bei noru jį atskleisti. 

Dar vienas dalykas, padėjęs rašyti šį straipsnį, buvo tai, kad 
gyvenau toli nuo savo kolegų, leidau žiemos atostogas Takse, kur 
ir parašiau didžiąją straipsnio dalį. Po metų Grenadoje, vienoje iš 
Karibų jūros salų, parašiau paskutinį skyrių ir taip baigiau straipsnį. 

Kaip ir kitus kelis šios knygos straipsnius, jį atidaviau savo 
kolegoms ir studentams, kad šie perskaitytų. Po kelerių metų, 

kitiems patarus, įteikiau jį žurnalui „Amerikos psichologas“ ir, 
nemažai mano nuostabai, jį priėmė. Straipsnį tdėjau į šią knygą 
manydamas, kad jame galbūt geriau nei visuose kituose mano 
rašiniuose atsiskleidžia mano požiūris į tyrimų kontekstą ir paaiškėja 
mano „dvigubo gyvenimo“ - subjektyvaus ir objektyvaus - priežastis. 


ĮŽANGA 


pačiam, siekiant išsiaiškinti vieną klausimą, kuris vis stipriau 

glumina mane. Jis sudomins kitus tik tiek, kiek tas klausimas 
rūpi ir jiems. Todėl įžangoje truputį papasakosiu, kaip šis straipsnis 
atsirado. 

Įzijau jaudinančios, pamokančios psichoterapijos darbo patirties 
ir dirbau mokslinį tiriamąjį darbą, siekdamas atskleisti kai kurias 
tiesas apie terapiją. Tai darydamas vis aiškiau ėmiau suvokti prarają, 
egzistuojančią tarp šių dviejų vaidmenų. Tapdamas vis geresniu 
terapeutu (tikiuosi, kad tapau), pradėjau neaiškiai suprasti, kad tada, 
kai geriausiai atlieku šį darbą, esu visiškai subjektyvus. Tapdamas 
geresniu, „blaivesniu“ ir moksliškesniu tyrėju (tikiuosi, kad tapau), 
jaučiau didėjantį nepatogumą dėl atstumo, egzistuojančio tarp griežto 
objektyvumo, būdingo man kaip mokslininkui, ir beveik mistinio 
subjektyvumo, būdingo man kaip terapeutui. Šis straipsnis - viso to 
rezulriatas. 

Tai, ką pirmiausia padariau, leidau sau būti terapeutu ir kuo 
tiksliau glaustai aprašyti savo kartu su klientais išgyventos 
psichoterapijos esmę. Norėčiau pažymėti, kad tai labai netvirtas ir 
asmeniškas apibendrinimas, ir jeigu jį pateiktų kitas asmuo arba jeigu 
aš pats būčiau parašęs jį prieš dvejus metus, kai kuriais aspektais jis 
būtų visiškai kitoks. Po to leidau sau pabūti mokslininku - blaiviai 
mąstančių faktų medžiotoju šioje psichologijos karalystėje, ir pasistengiau 
atskleisti prasmę, kurią mokslas gali suteikti psichoterapijai. Tuomet 
pratęsiau manyje vykstančias diskusijas, keldamas klausimus, 
kuriuos kiekviena pusė teisėtai klausia kitos pusės. 

Tiek nuveikęs pamačiau, kad konfliktas tik sustiprėjo. Du 
požiūriai labiau nei kada nors atrodė nesuderinami. Apsvarsčiau šią 
temą fakulteto darbuotojų ir studentų seminare, ir jų pastabos man 
buvo labai vertingos. Dar vienerius metus mąsčiau apie tai, kol 


4 labai asmeniškas dokumentas, parašytas pirmiausia sau 

pajutau, kad šiedu požiūriai ima derintis. Praėjus daugiau nei metams 
nuo to laiko, kai buvo parašytos pirmosios dalys, pabandžiau perteikti 
žodžiais šią pradinę ir, galimas dalykas, laikiną dermę. 

Taigi skaitytojas, atidžiai stebintis mano pastangas šioje srityje, 
pamatys, kad jos netikėtai įgijo dramatišką išraišką - manyje slypėjo 
visi dramos personažai: pirmasis protagonistas, antrasis protagonistas. 
konfliktas ir pagaliau sprendimas. Negaišdamas laiko, pristatysiu 
pirmąjį protagonistą - save terapeutą, pavaizduodamas kiek 
įmanoma tiksliau terapijos patyrimą. 


TERAPIJOS ESMĖ PATYRIMO POŽIŪRIU 


Įsitraukiu į santykį, vadovaudamasis hipoteze arba tikėjimu. kad 
mano simpatija, pasitikėjimas ir manasis kito asmens vidinio 
pasaulio supratimas paskatins reikšmingą tapimo procesą. Pasinerių 
į santykius ne kaip mokslininkas, ne kaip gydytojas, kuris gali tiksliai 
diagnozuoti ir gydyti, o kaip asmeninį ryšį užmezgantis asmuo. Tiek, 
kiek priimsiu jį kaip objektą, tiek klientas ir taps tik objektu. 

Aš pats rizikuoju, nes, jeigu santykiams stiprėjant, įvyks nesėkmė, 
regresija, jei klientas atstums mane ir nutrauks mūsų santykius, 
jausiuosi praradęs save arba dalį savęs. Kartais šis pavojus yra labai 
realus ir jis labai skaudžiai išgyvenamas. 

Leidžiu sau pasinerti į santykių, kuriuose vadovavimą perima ir 
jautriai į santykius reaguoja visas mano organizmas, o ne vien tik 
manoji sąmonė, betarpiškumą. Reaguoju į kitą individą ne sąmoningai, 
ne planuodamas ar analizuodamas, bet paprasčiausiai nesvarstydamas, 
ir reakcija remiasi visu mano organiškuoju jautrumu (tačiau ne 
sąmoninguoju) šiam kitam asmeniui. Toks mano santykių pagrindas. 

Kai kurių giliausių terapijos aspektų esme gali būti išgyvenimų 
vienybė. Klientas gali laisvai, stipriai jausti savo jausmą, jausti jį kaip 
„grynąją kultūrą“, nesaistomas intelektualių draudimų ar sergėjimų, 
nevaržydamas šio jausmo tuo, kad žino apie priešingų jausmų 
egzistavimą. Aš taip pat sugebu laisvai išgyventi savąjį šio jausmo 
supratimą, negalvodamas apie jį, nejausdamas nerimo ir nesirūpindamas, 
kur tai gali nuvesti, nediagnozuodamas ir nemąstydamas analitiškai, 
nestatydamas jokių pažintinių arba emocinių užtvarų, viską šiame 
supratime „paleisdamas iš rankų“. Tada, kai atsiranda ši vienybė, 
vieningumas, kai santykis išgyvenamas iki galo, jis įgyja „ne šio 

pasaulio“ pobūdį, kurį yra pastebėję daugelis terapeutų, jame kyla 
savotiškas į transą panašus jausmas, iš kurio mes abu - ir klientas, 
ir aš - išeiname baigiantis terapijos valandai, išnyrame lyg iš gilaus 
šulinio ar tunelio. Tokiomis akimirkomis santykis yra, vartojant 
Buberio frazę, tikruoju „Aš-Tu“ santykiu, laiko nesaistomu patyrimu, 
išgyvenamu tarp kliento ir manęs. Jis priešingas žiūrėjimui į klientą 
arba į save kaip į objektą. Jis yra asmeninio subjektyvumo viršūnė. 

Dažnai pagalvoju, kad nežinau, nesuprantu, kur veda šis 
tiesioginis santykis. Tarsi mudu abu - aš ir klientas - neretai su 
baime leidžiame pasinerti į tapsmo tėkmę, srautą ar procesą, nešantį 
mus tolyn. Dėl to, kad anksčiau terapeutas leido sau plaukioti šiame 
patyrimo ar gyvenimo sraute ir patyrė jo teikiamą atlygį, kiekvieną 
kartą jis gali vis mažiau nuogąstauti, žengdamas ryžtingą žingsnį. 
Būtent manasis pasitikėjimas padeda nors trumpam lengviau 
pasinerti į tai ir klientui. Dažnai atrodo, kad šis išgyvenimų srautas 
neša į kažkokį tikslą. Tačiau teisingiau būtų sakyti, kad atlygis slypi 
pačiame procese ir svarbiausiu atlygiu yra tai, kad jis padeda mums 
abiem - ir klientui, ir man - vėliau, nesusisiejant vienam su kitu, 
pasinerti į tapimo procesą. 

Tęsiantis terapijai klientas pastebi, kad drįsta tapti savimi, 
nepaisydamas visų bauginančių padarinių, kurie, jis tuo įsitikinęs, jį 
užgrius, jeigu jis leis sau tapti savimi. Ką šis tapimas savimi reiškia? 
Regis, jis reiškia, kad sumažėja nereflektyvių organizmo reakcijų 
baimė ir pamažu auga pasitikėjimas ir net simpatija savo sudėtingai, 
įvairiai, turtingai jausmų ir tendencijų, egzistuojančių organiniame ar 
organizmo lygmenyje, įvairovei. Prižiūrėtojas, stebintis daugybę 
pavojingų ir nenuspėjamų impulsų, kurių tik nedaugeliui leidžia išvysti 
dienos šviesą, tampa patenkintu gyventoju be galo įvairiaspalvėje 
impulsų, jausmų ir minčių draugijoje, kurie, pasirodo, labai gerai patys 
valdo save, kai jų niekas nesaugo iš baimės ar siekdamas valdyti. 

Šiame tapimo savimi procese svarbią vietą užima stipriai 
išgyvenamas asmeninis pasirinkimas. Asmuo supranta, kad gali 
rinktis - toliau slėptis už apgaulingos išorės ar rizikuoti tapti savimi, 
kad jis yra laisvas veikėjas, turintis galią sunaikinti kitą arba save, 
taip pat galią tobulinti save ir kitus. Susidūręs su šia apnuoginta 
sprendimo tikrove, jis pasirenka kryptį tapti savimi. 

Tačiau būti savimi nereiškia „išspręsti problemas“. Tai tiesiog 
sudaro galimybes naujam gyvenimo būdui, kuriame jausmai išgyvenami 
stipriau ir aukščiau, plačiau ir įvairiau. Asmuo jaučiasi unikalesnis, 

todėl labiau vienišas, bet jis yra daug realesnis, todėl jo santykiai su 
kitais netenka dirbtinumo, tampa stipresni, teikia didesnį pasitenkinimą, 
skatina ir kitą asmenį būti realesnį. 

Žvelgiant į šį santykį kitu aspektu, galima sakyti, kad tai kliento 
mokymosi procesas (taip pat ir terapeuto, tik mažiau). Tačiau 
savotiškas mokymasis. Šis mokymasis beveik niekada nepasižymi 
sudėtingumu, bet jo svarbiausios pamokos nebūna lengvai pasakomos 
žodžiais. Dažnai tai, ko išmokstama, atrodo labai paprastai: "aš 
kitoks, nei kiti“, „aš tikrai jaučiu jam neapykantą“, „mane gąsdina 
priklausomybės jausmas“, „man tikrai savęs gaila“, „aš egocentriškas“, 
„aš jaučiu švelnumą ir meilę“, „aš galėčiau būti tuo, kuo noriu“, ir t. t. 
Tačiau nepaisant tariamo paprastumo, šios pamokos yra labai 
reikšmingos tam tikra nauja, sunkiai apibūdinama prasme. Mes 
galime įvairiai galvoti apie tai. Šios pamokos artimos Aš, nes jų 
pagrindas slypi patyrime, o ne žodžiuose. Jos panašios į pamoką 
vaiko, žinančio, kad „dukart du keturi“, bet vieną dieną žaidžiant su 
dviem ir dar dviem daiktais staiga savo patyrime atrandančio 
visiškai naują tiesą, kad „du ir du yra keturi“. 

Kita šių pamokų prasmė - jos yra pavėluotas mėginimas pritaikyti 
simbolius jausmų pasaulyje egzistuojančioms prasmėms. Šis procesas 
užtrunka ilgai, kol tampa pažinimo sritimi. Protu mes kruopščiai 
deriname pasirinktą Žodį su prasme, kurią mums turi potyris. 
Pavyzdžiui, sakydamas, kad kažkas vyko „pamažu“, aš greitai (ir 
dažniausiai nesąmoningai) peržvelgiu tokius žodžius kaip „lėtai“, 
„labai nedaug“, „žingsnis po žingsnio“ ir t. t. ir atsisakau jų kaip 
neturinčių tikslaus potyrio prasmės atspalvio. Tačiau jausmų 
karalystėje mes niekada nesimokėme žodžių derinti su potyriais, 
stengdamiesi išsaugoti bent kiek tikslesnę prasmę. Šis kažkas, kurį 
jaučiu kaupiantis manyje, kai esu saugus pripažinimu pagrįstame 
santykyje, kas tai? Ar tai liūdesys, pyktis, apgailestavimas, širdgėla, 
pyktis dėl prarastų galimybių - aš klaidžioju aplink, mėgindamas 
daugybę žodžių, kol vienas „tinka“, „atrodo teisingas“, pasirodo, tikrai 
atitinka organizmo potyrį. Tai darydamas, klientas aptinka, kad turi 
išmokti jausmų ir emocijų kalbą, tarsi kaip kūdikis mokytųsi kalbos. 
Dažnai net blogiau - supranta, kad prieš pradėdamas mokytis 
tikrosios kalbos, privalo užmiršti klaidingąją. 

Pamėginkime dar kitaip apibūdinti šį mokymąsi, šįkart nurodydami, 
kuo jis nėra. Tai mokymasis, kurio negalima išmokyti. Jo esmė yra 
savęs atradimas. Turėdamas „žinių“, kurias mes įpratę laikyti žiniomis, 

vienas asmuo gali mokyti kitą, jei tik abu turi pakankamą motyvaciją 
ir gebėjimą. Tačiau tame reikšmingame mokymesi, kuris vyksta 
terapijoje, vienas asmuo negali mokyti kito. Mokymas sužlugdytų 
mokymąsi. Taip, aš galėčiau mokyti klientą, kad jis gali saugiai būti 
savimi, kad nepavojinga laisvai įsisąmoninti savo jausmus ir t. t. Kuo 
daugiau jis to mokytųsi, tuo mažiau išmoktų kažko reikšmingo, 
egzistenciško, asmeniško. Būtent pastarąjį mokėjimą Kierkegaardas 
laiko tikruoju subjektyvumu ir teisingai pastebi, kad neįmanoma jo 
perteikti tiesiogiai ar net papasakoti apie jį. Daugiausia ką gali 
nuveikti vienas asmuo, kad tai įvyktų kitame, - sukurti tam tikras 
sąlvgas, kurių dėka toks mokymasis taptų įmanomas. Tuo negalima 
įtikinti. 

Ir paskutinis mėginimas apibūdinti šį mokymąsi būtų pasakyti, 
kac. klientas pamažu mokosi atskleisti žodžiais visuminę ir bendrą 
būseną, kurioje organizmo būsenos gali būti apibūdinamos vienodai 
išgyvenimuose, jausmuose ir suvokime. Tam, kad dalykas būtų dar 
painesnis ir mažiau patenkinantis, reikia pasakyti, kad visai nebūtina 
tuos Žodžius ištarti. Dažniausiai jie ištariami, nes klientas nori 
papasakoti nors apie dalelę savęs terapeutui, tačiau tai tikriausiai nėra 
esminis dalykas. Vienintelis būtinas aspektas yra vidinis suvokimas 
visuminės, bendros, tiesioginės, „šio atvejo“ organizmo būsenos, 
kuria aš esu. Pavyzdžiui, visiškas supratimas, kad šią akimirką 
vienovė manyje paprasčiausiai reiškia „aš esu labai išgąsdintas 
galimybės tapti kažkuo kitu“, ir yra psichoterapijos esmė. Klientas, 
kuris tai suprato, beveik tikrai atpažins ir aiškiai supras šį savąjį 
buvimo būdą tada, kai jis vėl taip pat pasikartos. Ir tikėtina, kad 
labiau atpažins ir supras kitus savo egzistencinius jausmus. Taip jis 
artės prie būsenos, kurioje bus labiau savimi. Jis taps tuo, kuo 
organiškai yra, o tai, regis, ir yra psichoterapijos esmė. 


PSICHOTERAPIJOS ESMĖ MOKSLO POŽIŪRIU 


Datar leisiu antrajam protagonistui - sau mokslininkui - ateiti į 
sceną ir pateikti savąjį požiūrį į tą pačią sritį. 

Imdamiesi sudėtingo terapijos reiškinio su mokslo logika ir 
metodais, turime tikslą šį reiškinį suprasti. Moksle tai reiškia 
objektyvų įvykių ir jų tarpusavio funkcinių ryšių pažinimą. Be to, 
mokslas gali suteikti galimybę geriau numatyti ir kontroliuoti šiuos 

įvykius, tačiau tai nėra būtinasis mokslo pastangų padarinys. Jei 
šioje srityje mokslo tikslas būtų visiškai pasiektas, greičiausiai 
žinotume, kad terapijoje tam tikri elementai susiję su atitinkamais 
padarinių tipais. Tikėtina, kad tai žinodami galėtume numatyti, jog 
tam tikras terapinis santykis sukels atitinkamas padarinius 
(neperžengiant tam tikrų tikimybės ribų), nes jis turės tam tikrus 
elementus. Labai tikėtina, kad tada, manipuliuodami tais elementais, 
kurie priklauso terapiniam santykiui, galėtume kontroliuoti terapijos 
padarinius. 

Turėtume suprasti, kad ir koks nuodugnus būtų mūsų mokslinis 
tyrinėjimas, jo padedami niekada negalėsime atskleisti jokios 
absoliučios tiesos, o galėsime tik aprašyti ryšius, kurių atsiradimo 
tikimybė yra didelė. Taip pat negalėtume atskleisti tikrovės, slypinčios 
žmonėse, santykiuose ar visatoje. Galėtume tik aprašyti ryšius, kurie 
egzistuoja tarp stebimų faktų. Jeigu mokslas šioje srityje sektų kitų 
sričių mokslų pėdomis, atsiradę (kuriant teoriją) veikiantys tikrovės 
modeliai vis labiau toltų nuo pojūčiais suvokiamos tikrovės. Mokslinis 
terapijos ir terapinių santykių aprašymas vis labiau taptų nepanašus 
į šių reiškinių išgyvenimą. 

Jau iš anksto aišku, kad terapija yra sudėtingas reiškinys ir jį 
išmatuoti bus sunku. Vis dėlto „viskas, kas egzistuoja, išmatuojama". 
Kadangi terapija yra laikoma svarbiu santykiu, kurio reikšmė gerokai 
pranoksta jį patį, galbūt verta nugalėti sunkumus, kad atskleistume 
asmenybės ir asmeninių santykių dėsningumus. 

Kadangi į klientą orientuotoje terapijoje jau egzistuoja nesudėtinga 
teorija (nors griežtai moksliniu požiūriu tai nėra teorija), hipotezėms 
parinkti mes turime išeities tašką. Siekdami šios diskusijos tikslų, 
paimkime keletą paprastų hipotezių, kurios gali būti išvedamos iš šios 
teorijos, ir pažiūrėkime, kaip mokslinis požiūris joms turės įtakos. 
Kurį laiką neversime bendrosios teorijos formaliąja logine, kuri būtų 
priimtina ir nagrinėtų tik keletą hipotezių. 

Pradžioje išdėstykime tris. 

1. Kai terapeutas pripažįsta klientą, tai skatina klientą labiau 
pripažinti save. 

2. Kuo labiau terapeutas suvokia klientą kaip asmenį, o ne kaip 
objektą, tuo labiau klientas suvokia save kaip asmenį, o ne kaip 
objektą. 

3. Terapijoje vyksta patyrimu grindžiamas ir efektyvus kliento 
savęs pažinimas. 


191 


Kaip šias" hipotezes galėtume išversti į operacinių terminų kalbą 
ir jas patikrinti? Kokie būtų bendrieji tokio patikrinimo rezultatai? 

Šiame straipsnyje ne vieta išsamiai atsakyti į tuos klausimus, 
tačiau jau atlikti tyrimai pateikia atsakymus. Pirmosios hipotezės 
atveju galėtų būti parinktos arba sukurtos tam tikros priemonės, 
kurios leistų išmatuoti pripažinimą. Tai galėtų būti objektyvūs arba 
projekciniai nuostatų testai, G-metodika ar panašios priemonės. 
Greičiausiai tie patys įrankiai, truputį pakeitus instrukcijas arba 
nuostatas, galėtų būti naudojami stengiantis išmatuoti, kiek konsul- 
tantas pripažįsta klientą ir kiek pastarasis pripažįsta save patį. Tuomet 
terapeuto pripažinimo mastas konkrečiai būtų sutapatinamas su tam 
tikru šio matavimo įrankio įvertinimu. Ar kliento savęs pripažinimas 
pakito terapijos metu, rodytų matavimai, atlikti prieš terapiją ir po 
jos. Kiekvieno pokyčio priklausomybė nuo terapijos būtų įvertinama, 
palyginus terapijos metu įvykusius pokyčius su tais, kurie įvyko 
kontrolinio laikotarpio metu arba kontrolinėje grupėje. Galų gale mes 
galėtume pasakyti, ar egzistavo priklausomybė tarp operaciniu būdu 
apibūdintų terapeuto pripažinimo ir kliento savęs pripažinimo, ir 
atskleisti jų tarpusavio koreliaciją. 

Antroji ir trečioji hipotezės susijusios su realiais įvertinimo 
sunkumais, tačiau nėra pagrindo manyti, kad jos negalės būti 
objektyviai tiriamos, kai psichologiniai matavimai taps išradingesni. 
Kuris nors nuostatų testu arba G-rūšiavimu galėtume patikrinti 
antrąją hipotezę, įvertindami terapeuto nuostatą į klientą ir kliento - 
į save patį. Šiuo atveju tyrimai aprėptų kontinuumą, kuris tęsiasi nuo 
objektyvaus išorinio objekto įvertinimo iki asmeninio ir subjektyvaus 
išgyvenimo. Trečiąją hipotezę galima būtų patikrinti fiziologiniais 
tyrirnais, nes tikėtina, kad mokymasis, grįstas patyrimu, yra lydimas 
išmatuojamų fiziologinių pokyčių. Kita galimybė spręsti apie patyrimu 
paremtą mokymąsi galėtų būti pagrįsta efektyvumu, todėl galima būtų 


* Kas nors nustebtų pamatęs, kad hipotezės apie tokį subjektyvų patyrimą laikomos 
objektyvaus mokslo objektu. Tačiau pažangiausias psichologinis mąstymas toli 
pranoko primityvųjį biheviorizmą ir suprato, kad psichologijos mokslo objektyvumas 
priklauso nuo metodo, bet ne nuo turinio. Todėl patys subjektyviausi jausmai, 
nuojautos, įtampos, pasitenkinimai ar reakcijos gali būti nagrinėjami moksliškai, jei tik 
jie gali būti aiškiai apibrėžiami operaciniu būdu. Stephensonas, tarp kitų, įtikinamai 
atskleidė šį požiūrį (savo „Biheviorizmo postulatuose“) ir, panaudojęs savąją G-techniką, 
reikšmingai prisidėjo prie to, kad ši subjektyvi medžiaga taptų objektyvi ir padėtų 
moksliniam tyrimui. 

matuoti išmokimo įvairiose srityse efektyvumą. Dabartinėje metodo- 
logijos išsivystymo stadijoje trečioji hipotezė pranoksta mūsų 
galimybes, bet galime neabejoti, kad ji taip pat gali būti operaciniu 
būdu apibrėžta ir patikrinta. 

Šių tyrimų rezultatai būtų tokie. Pasitelkime vaizduotę, kad juos 
konkrečiau atskleistume. Įsivaizduokime, kad kliento savęs pripaži- 
nimas priklauso nuo to, kaip terapeutas jį pripažįsta, ir kad šių 
dviejų kintamųjų tarpusavio koreliacijos koeficientas yra lygus 0,70. 
Antroji hipotezė nepasitvirtintų, tačiau paaiškėtų, kad, terapeutui 
labiau vertinant klientą kaip asmenį, klientas labiau pripažįsta save. 
Taigi sužinotume, kad orientavimasis į asmenį yra pripažinimo 
elementas, bet jis menkai susijęs su tuo, kaip asmuo tampa pačiu 
savimi. Taip pat įsivaizduokime, kad trečiąją hipotezę patvirtina 
įmanomi aprašyti patyrimu grįsto mokymosi atvejai, kurie daugiau 
būdingi terapijai nei kontroliniams subjektams. 

Aiškinant visas pagrindines ir papildomas sąlygas, galinčias 
turėti įtakos šiems rezultatams, ir praleidžiant nuorodas į nelauktus 
psichodinaminius asmenybės pokyčius, kurie galėtų netikėtai iškilti 
(kadangi pastaruosius sunku iš anksto numatyti), ankstesnė pastraipa 
leidžia mums susidaryti tam tikrą nuomonę apie tai, ką šioje srityje 
gali pasiūlyti mokslas. Jis gali suteikti tikslesnį terapijos įvykių ir jos 
metu atsirandančių pokyčių aprašymą. Jis gali pradėti formuluoti 
negalutinius Žmogiškųjų santykių dinamikos dėsnius, pasiūlyti 
visiems suprantamus ir lengvai pakartojamus teiginius apie tai, kad 
jei terapeutui arba santykiams būdingos tam tikros operaciniu būdų 
apibrėžiamos sąlygos, tuomet galima tikėtis tam tikrų kliento poelgių 
nenukrypstant nuo žinomos tikimybės ribų. Galbūt mokslas tai gali 
atlikti terapijos ir asmenybės kaitos srityje, nes tai jau daroma tokiose 
srityse kaip suvokimas ir išmokimas. Pamažu teoriniai samprotavimai 
suartintų šias skirtingas sritis, suformuluodami žmogaus elgesio 
kaitą valdančius dėsnius, nesvarbu - tai būtų situacijos, kurias mes 
priskiriame suvokimui arba išmokimui, ar platesni ir esmingesni 
terapijos metu vykstantys pokyčiai, apimantys ir suvokimą, ir 
išmokimą. 


KELI KLAUSIMAI 


Turime du labai skirtingus būdus suvokti pagrindinius psichoterapijos 
aspektus, dvi labai skirtingas galimybes įžengti į naują šios srities 

teritoriją. Cia buvo parodyta, - ir tai nutinka dažnai, - kad tarp dviejų 
aprašymo būdų, regis, nėra jokių bendrų sąlyčio taškų. Kiekvienas 
siūlo sudėtingą terapijos supratimo būdą ir svarbias terapines tiesas. 
Kai šiais požiūriais vadovaujasi skirtingi asmenys arba grupės, šie 
požiūriai tampa stiprių nesutarimų priežastis. Kai kiekvienas šių 
požiūrių atrodo teisingas tam pačiam asmeniui, pavyzdžiui, man, 
tada asmuo jaučiasi įtrauktas į jų tarpusavio kontliktą. Nors paviršu- 
tiniškai juos galima suderinti arba laikyti, kad jie papildo vienas kitą, 
man jie daugeliu aspektų atrodo antagonistiški. Norėčiau pateikti kelias 
temas, dėl kurių šie du požiūriai verčia mane jaustis kebliai. 


Mokslininko klausimai 

Iš pradžių leiskite pateikti kelis klausimus, kurių mokslinio 
požiūrio atstovas klausia patyrimo šalininko (vartodamas žodžius 
„mokslinis“ ir „patyrimo“ kaip paprastas etiketes dviem požiūriams 
pažymėti). Užkietėjęs mokslininkas išklauso patyrimo šalininko 
nuoinonę ir iškelia keletą svarstytinų klausimų. 

1. Pirmiausia jis klausia: „Kaip jūs galite sužinoti, kad ši ar kuri 
nors kita anksčiau ar vėliau pasakyta nuomonė yra tiesa? Kaip jūs 
galite sužinoti, kad ji susijusi su tikrove? Jeigu vadovausimės šiuo 
vidiniu ir subjektyviu patyrimu kaip tiesos apie Žmonių santykius 
arba apie asmenybės keitimosi būdus šaltiniu, tuomet tokia pati tiesa 
kaip ši nuomonė yra joga, krikščionybės mokslas, dianetika ir psichoze 
sergančio asmens, tikinčio, kad jis yra Jėzus Kristus, iliuzijos. 
Kiekviena jų atskleidžia tiesą, kurią subjektyviai suvokia individas 
arba individų grupė. Norėdami išvengti šios painiavos, kurią kelia 
gausios ir tarpusavyje prieštaraujančios tiesos, mes privalome grįžti 
prie vienintelio mums žinomo metodo, kuris leidžia labiau priartėti 
prie tikrovės, t. y. prie mokslinio metodo“. 

2. „Antra, šis patyrimu grindžiamas požiūris atima galimybę 
tobulinti terapinius įgūdžius arba pamatyti tuos santykio elementus, 
kurie mažai vertingi. Jeigu dabartinis apibūdinimas nelaikomas 
tobulu, o tai būtų neįtikėtina, arba dabartinis terapinių santykių 
patyrimas nėra pats efektyviausias, o tai taip pat lygiai mažai tikėtina, 
tada mūsų ataskaitose egzistuoja povandeninės srovės, trūkumai, 
aklosios dėmės. Kaip jie galėtų būti atskleisti ir pašalinti? Patyrimu 
grindžiamas požiūris negali pasiūlyti nieko, išskyrus mėginimų ir 
klaidų metodą, lėtą ir negarantuojantį, kad šis tikslas tikrai bus 
pasiektas. Netgi kitų kritiniai įvertinimai ir patarimai mažai ko verti, 

nes jie kyla ne iš paties patyrimo, todėl neturi tos gyvybinės reikšmės, 
būdingos pačiam santykiui. Mokslo metodas ir šiuolaikinio loginio 
pozityvizmo procedūros čia gali daug ką pasiūlyti. Kiekvienas 
patyrimas, kuris apskritai gali būti apibūdinamas, gali būti aptariamas 
ir operacinėmis sąvokomis. Gali būti iškeliamos patikrinamos 
hipotezės, taip atskiriant tiesos grūdus nuo klaidų pelų. Tai turbūt 
vienintelis tikras kelias į tobulėjimą, savo klaidų ištaisymą ir Žinių 
gausėjimą“. 

3. Mokslininkas turi dar vieną pastabą. „Apibūdindami terapinius 
santykius jūs išreiškiate nuomonę, kad jame yra elementų, kurie 
negali būti numatomi iš anksto, kad jiems būdingas spontaniškumas 
arba (atleiskit už terminą) laisva valia. Jūs kalbate, kad dalis kliento 
elgesio - tikriausiai ir dalis terapeuto elgesio - neturi priežasčių, nėra 
grandimi priežasčių ir padarinių grandinėje. Netrokštu tapti metafiziku. 
tad norėčiau paklausti, ar tai nėra pralaimėjimo politika. Kadangi 
mes tikrai pajėgūs atskleisti didžiosios elgesio dalies priežastis - jūs 
patys kalbėjote apie sąlygų, kurioms esant atsiras tam tikras elgesys. 
sudarymą - kodėl turėtume kuriame nors taške liautis jų ieškoję? 
Kodėl gi nesiekti atskleisti viso elgesio priežasčių? Tai visai nereiškia, 
kad asmuo privalo laikyti save automatu, tačiau ieškodami faktų mes 
neturėtume varžyti savęs įsitikinimu, kad dalis durų mums yra 
užtrenktos“. 

4. Pagaliau mokslininkui sunku suprasti, kodėl terapeutas, patyrimo 
šalininkas, turėtų mesti iššūkį vieninteliam įrankiui ir metodui, 
kuriuo pasiekėme beveik viską, ką branginame. „Gydant ligas, mažinant 
kūdikių mirštamumą, auginant gausesnį derlių, konservuojant maistą, 
gaminant patogesnio gyvenimo daiktus, pradedant knygomis ir baigiant 
nailonu, pažįstant visatą - kas yra kertinis akmuo? Tai mokslinis 
metodas, taikytas visais šiais atvejais ir sprendžiant daugelį kitų 
problemų. Tiesa, jis patobulino ir kariavimo būdus, padėjo tiek 
griaunantiems, tiek kuriantiems žmogaus tikslams, tačiau net 
atsižvelgiant į tai jo socialinio naudingumo potencialas milžiniškas. 
Tad kodėl gi turėtume abejoti šio metodo taikymu socialinių mokslų 
srityje? Pažanga šioje srityje iš tiesų lėta ir dar neatskleistas nė vienas 
fundamentalus dėsnis, prilygstantis gravitacijos dėsniui, tačiau argi 
turėtume atsisakyti šio metodo vien dėl to, kad stokojame kantrybės? 
Kurios kitos alternatyvos teikia tiek vilčių? Jeigu mes sutariame dėl 
to, kad socialinės problemos pasaulyje iš tiesų neatidėliotinos, jeigu 
psichoterapija leidžia pažvelgti į lemiamas ir pačias reikšmingiausias 

žmogaus elgesio kaitos varomąsias jėgas, tada tikrai jai reikia taikyti 
kiek imanoma pačius tiksliausius mokslinio metodo kanonus tam, 
kad kuo greičiau įgytume preliminarių Žinių apie individo elgesio ir 
nuostatų kitimo dėsningumus“. 


Patyrimo atstovo klausimai 

Nors kai kam gali atrodyti, kad mokslininko klausimai išsprendžia 
nesutarimus, jo komentarai toli gražu nepatenkina terapeuto, kuris turi 
terapijos patirties. Šis asmuo turi keletą pastabų moksliniam požiūriui. 

1. Pirmiausia šis patyrimo „atstovas“ pastebi, kad „mokslas 
visuomet susijęs su kitu, su objektu. Įvairūs mokslo logikos kūrėjai, 
tarp jų ir psichologas Stevensas, įrodė, kad esminiu mokslo bruožu 
laikytina tai, kad jis visada turi stebimąjį objektą, stebimąjį kitą. Tai 
galioja net tada, kai mokslininkas eksperimentuoja su savimi pačiu, 
nes tuomet jis save laiko stebimuoju kitu. Tai neturi nieko bendra su 
savęs išgyvenimų. Tad argi šis mokslo bruožas nereiškia, kad mokslas 
visada liks nerelevantiškas tokiam patyrimui kaip terapija, kuri yra 
labai asmeniška, subjektyvi savo dvasingumu ir visiškai priklauso 
nuo dviejų asmenų, kurių kiekvienas yra patiriantysis aš, santykio? 
Žinoma, mokslas gali tirti vykstančius įvykius, tačiau jo metodai 
visada liks nerelevantiški tam, kas vyksta. Pritaikius analogiją galima 
būtų pasakyti, kad mokslas gali atlikti mirusių terapijos įvykių 
autopsiją, tačiau dėl pačios savo prigimties jis niekada negalės 
įsiskverbti į gyvą terapijos fiziologiją. Būtent dėl šios priežasties 
terapcutai pripažįsta, dažniausiai intuityviai, kad kiekvienas pasiekimas 
terapijoje, kiekviena nauja tiesa, kiekviena nauja reikšminga hipotezė 
apie ją privalo atsirasti iš terapeutų ir klientų patyrimo ir niekuomet 
neatsiras mokslo dėka. Vėl pasiremkime analogija. Tam tikri dangaus 
kūnai buvo atrasti vien tik analizuojant žvaigždžių judėjimo trajekto- 
rijų matavimo duomenis. Paskui astronomai ieškojo šių hipotetinių 
dangaus kūnų ir juos atrado. Visiškai neįtikėtina, kad kada nors 
panašus rezultatas bus pasiektas terapijoje, nes mokslas nieko negali 
pasakyti apie vidinį asmeninį patyrimą, kurį „aš“ patiria terapijoje. 
Jis gali kalbėti tik apie tuos įvykius, kurie atsitinka „jam“. 

2. „Kadangi mokslo sritis yra „kitas“, „objektas“, viskas. ko imasi 
mokslas, tampa objektu. Tai niekuomet nebuvo problema fizikoje. 
Biologijoje tai kėlė tam tikrų sunkumų. Daugelis medikų yra 
susirūpinę, ar stiprėjanti tendencija žiūrėti į Žmogaus organizmą kaip 
į objektą, nepaisant jos mokslinio efektyvumo, nebus žalinga pacientui. 

Jie norėtų jame vėl matyti žmogų. Tačiau būtent socialiniuose 
moksluose tai tampa išties rimta problema. Tai reiškia, kad socialinių 
mokslų atstovo tiriami Žmonės visada laikomi objektais. Terapijoje ir 
klientas, ir terapeutas tampa skrodimo objektais, o ne asmenimis, su 
kuriais pasineriama į gyvus santykius. Iš pirmo žvilgsnio gali pasirodyti, 
kad tai nėra svarbu. Mes galime pasakyti, kad tik atlikdamas 
mokslininko vaidmenį individas kitus laiko objektais. Jis gali atsisakyti 
šio vaidmens ir tapti asmeniu. Tačiau, atidžiau įsižiūrėję, pamatysime, 
kad šis atsakymas paviršutinis. Nusikelkime mintimis į ateiti ir 
įsivaizduokime, kad turime atsakymus į daugumą klausimų, kuriuos 
šiandien sprendžia psichologija. Kas tada? Tuomet pamatysime, kad 
esame skatinami visus kitus, ir net save pačius, laikyti objektais. 
Žinių apie žmonių santykius bus tiek daug, kad nebegalėsime patirti 
santykių, nesvarstydami apie juos. Jau galime pastebėti, kad tai daro 
išprusę tėvai, žinantys, kad meilė „yra naudinga vaikams“. Šis 
žinojimas dažnai jiems užkerta kelią būti savimi, laisvai, nesvarstant, 
mylint arba ne. Žodžiu, mokslo raida tokioje srityje kaip terapija yra 
arba nerelevantiška patyrimui, arba faktiškai gali trukdyti išgyventi 
santykį kaip asmeninį, patirties įvykį.“ 

3. Patyrimo atstovas turi dar vieną rūpestį. „Kai mokslas paverčia 
žmones objektais, kaip minėta anksčiau, sulaukiame atitinkamų 
padarinių. Galutinis mokslo rezultatas veda į manipuliavimą. Tai 
mažiau teisinga tokiose srityse kaip astronomija, bet gamtos ir 
socialiniuose moksluose įvykių ir jų tarpusavio priklausomybės 
pažinimas leidžia manipuliuoti kai kuriais šios lygties elementais. 
Psichologijoje tai neginčijama, ir turėtų galioti terapijoje. Jeigu žinome 
viską apie tai, kaip išmokstama, panaudojame šias žinias manipuliuoti 
asmenimis kaip objektais. Čia manipuliavimas nevertinamas vertybiniu 
požiūrių. Jis gali būti atliekamas vadovaujantis aukštais etiniais 
standartais. Panaudodami šias žinias, galime manipuliuoti kaip 
objektais netgi savimi pačiais. Pavyzdžiui, žinojimą, kad greičiau 
išmokstama dažnai kartojant medžiagą, o ne ilgai sutelkiant dėmesį 
ties viena pamoka, galėčiau panaudoti manipuliuodamas savo ispanų 
kalbos mokymusi. Bet žinojimas yra galia. Žinodamas išmokimo 
dėsningumus, taikau juos norėdamas manipuliuoti kitais, panaudo- 
damas tam reklamą, propagandą, numatydamas kitų reakcijas ir jas 
kontroliuodamas. Nebus smarkiai perdėta pasakius, kad socialinių 
mokslų žinių gausumas slepia galingą socialinės kontrolės tendenciją, 
skirtą mažumai kontroliuoti daugumą. Tokia pati stipri tendencija 

susi:pninti arba sunaikinti egzistencinį žmogų. Kai visi laikomi 
objektais, subjektyvusis individas, vidinis Aš, savimi tampantis 
asmuo, nereflektyvus būties suvokimas, visa dvasinė egzistuojančio 
gyvenimo pusė susilpninama, nuvertinama arba sunaikinama. Galbūt 
aiškiausiai tai parodyta dviejose knygose. Skinnerio „Antrasis 
Waldenas“ yra psichologo Rojaus paveikslas. Skinneriui jis turėjo 
atrodyti geidžiamas, nebent jis parašė savo knygą kaip nuostabią 
satyrą. Šiaip ar taip, tai yra manipuliavimo Rojus, kuriame galimybė 
kam nors išlikti asmeniu labai menka, nebent jis galėtų tapti 
valdančios tarybos nariu. Huxley'aus „Šaunusis naujasis pasaulis“ 
yra atvira satyra, bet joje plačiai vaizduojamas asmeniškumo 
praradimas, kurį autorius sieja su vis didesnėmis psichologijos ir 
biologijos žiniomis. Taigi, kalbant šiurkščiai, susidaro įspūdis, kad 
vystydamasis socialinis mokslas (toks, koks jis dabar suprantamas 
ir vystomas) veda socialinės diktatūros ir individo asmeniškumo 
praradimo link. Pavojai, kuriuos Kierkegaardas suvokė praėjusiame 
amžiuje, dėl gausesnių žinių dabar, atrodo, yra daug realesni nei 
galėjo būti tada". 

4. „Pagaliau, - sako patyrimo atstovas, - argi visa tai nebyloja 
apie tai, kad etika yra daug svarbesnė aplinkybė už mokslą? Aš 
neužsimerkiu prieš mokslo kaip įrankio vertę ir suprantu, kad jis gali 
būti labai vertingu įrankiu. Tačiau jeigu jis nebus etiškų asmenų, 
turint omenyje visa, kas telpa šioje sąvokoje, įrankis, ar netaps jis 
destruktyvia jėga? Mums prireikė daug laiko, kad suvoktume šią 
problemą, nes gamtos moksluose prireikė šimtmečių, kol etikos 
klausimas tapo lemiamas, bet pagaliau jis tapo toks. Socialiniuose 
moksluose etiniai klausimai iškyla daug sparčiau, nes kalbama apie 
asmenis. Bet psichoterapijoje šis klausimas iškyla greičiausiai ir yra 
sudėtingiausias. Čia telkiama viskas, kas subjektyvu, dvasiška, 
asmeniška. Čia santykis ne tyrinėjamas, o išgyvenamas, ir iškyla 
asmuo, o ne objektas. Iškyla asmuo, kuris jaučia, renkasi, tiki, kuris 
veikia ne kaip automatas, bet kaip žmogus. Ir čia, beje, yra aukščiausioji 
mokslo riba —- vyksta objektyvus labiausiai subjektyvių gyvenimo 
aspektų tyrimas, redukuojama iki hipotezių, o pamažu ir iki teoremų 
visa tai, kas buvo laikoma asmeniškiausiu, dvasingiausiu, itin nuosavu 
pasauliu. Ir kadangi šie du požiūriai čia taip aiškiai atsiskleidė, mes 
privalome rinktis, privalome priimti etišką asmeninį sprendimą dėl 
vertybių. Mes galime pasirinkti nutylėdami, net nekeldami klausimo. 
Mes galime pasirinkti taip, kad kažkaip sugebėsime išsaugoti abi 

vertybes - tačiau rinktis privalome. Todėl prašau ilgai ir rimtai 
pasvarstyti, prieš atsisakant vertybių, susijusių su buvimu asmeniu, 
su patyrimu, su santykio išgyvenimų, su tapsmu; susijusių su Aš, 
kuris yra vyksmas, sū Aš, kuris yra egzistencinėje akimirkoje, su 
gyvu vidiniu subjektyviuoju Aš“. 


Dilema 

Štai du priešingi požiūriai, kurie kartais atvirai, bet dažniau 
slapta reiškiasi šiuolaikiniame psichologiniame mąstyme. Aš nuolat 
klausiu, kur mes einame, kokią kryptį renkamės, ar problema 
apibūdinta teisingai, ar klaidingai, kokios suvokimo klaidos? Jeigu 
problema iš esmės yra tokia, kaip parodyta, ar mes privalome 
pasirinkti vieną ar kitą požiūrį? Ir jeigu taip, tai kurį? O gal egzistuoja 
platesnė, visapusiškesnė formuluotė, kuri galėtų sėkmingai suderinti 
abu šiuos požiūrius, nė vieno iš jų neiškraipydama? 


PAKITUSI MOKSLO SAMPRATA 


Praėjus metams po to, kai buvo parašyta anksčiau išdėstyta medžiaga, 
vis dar svarsčiau šiuos klausimus su studentais, kolegomis ir 
draugais. Kai kuriems savo pažįstamiems ypač esu dėkingas už 
idėjas, kurios man tapo savos.“ Pamažu įsitikinau, kad pagrindinė 
pradinių samprotavimų klaida slypėjo mokslo apibūdinime. Tą 
klaidą norėčiau ištaisyti šiame skyriuje, o kitame - suderinti aptartus 
požiūrius. 

Manau, kad pagrindinis trūkumas buvo tas, kad mokslas laikytas 
kažkuo, esančiu „anapus“, kažkuo, kuris rašomas didžiąją raide M, 
erdvėje ir laike egzistuojančia „žinių visuma“. Kaip ir dauguma kitų 
psichologų vaizdavausi, kad mokslas yra sistematizuota ir organizuota 
eksperimentiškai patikrintų faktų visuma, o į mokslo metodologiją 
žiūrėjau kaip į visuomenės pripažintas priemones, kurios padeda šias 


* Ypač norėčiau paminėti savo diskusijas su Robertu M. Lipgaru, Rossu L. Mooney, 
Davidu A. Rodgersu ir Eugene Streichu, o taip pat jų išspausdintus ir spausdinamus 
darbus. Manąsias mintis tiek stimuliavo jų mintys ir jos tiek persipynė su jų mintimis, 
kad nebeįmanoma būtų pareikšti konkrečių padėkų. Žinau tik tiek. kad tai, ką toliau 
dėstysiu, per mane ateina daugiausia iš jų. Man taip pat labai pravertė susirašinėjimas 
šio straipsnio tema su Anne Roe ir Walteriu Smetu. 

žinias sukaupti ir patikrinti. Mokslas priminė man savotišką 
rezervuarą, į kurį visi be išimties gali panardinti savo kibirėlius ir 
pasisemti vandens, kuriam suteikta 99 proc. tyrumo garantija. 
Žvelgiant į mokslą tokiu beasmeniu pašaliečio žvilgsniu, jis visai 
pagrįstai atrodo ne tik didingas savo atskleidžiamomis žiniomis, bet 
ir tuo, kad nuasmenina, kad yra linkęs manipuliuoti ir neigti esminę 
pasirinkimo laisvę, kurią aš aptikau terapiniame patyrime. Dabar 
norėčiau aptarti mokslinį požiūrį kita, ir tikiuosi, teisingesne 
perspektyva. 


Mokslą kuria asmenys 

Mokslą kuria tik asmenys. Kiekvienas mokslinis sumanymas 
turi savo kūrybinę pradžią, savo vyksmą ir pirmines išvadas, kurias 
sukuria asmenys. Žinios - net mokslo žinios - yra tai, kas subjektyviai 
priimtina. Mokslo žinias galima perteikti tik tiems, kurie subjektyviai 
pasirengę jas priimti. Pasinaudoti mokslu irgi gali tik žmonės, kurie 
siekia prasmingų vertybių. Šie teiginiai labai glaustai apibendrina kai 
kuriuos naujus manojo mokslo apibūdinimo aspektus. Remdamasis 
šiuo požiūriu, apžvelgsiu atskiras mokslo fazes. 


Kūrybinė fazė 

Mokslo pradžia sietina su konkrečiu asmeniu, kuris siekia 
asmeniškai ir subjektyviai prasmingų tikslų, vertybių ir uždavinių. 
Dalis tokio siekimo yra „noras išsiaiškinti“. Dėl šios priežasties 
asmuo, jeigu jis geras mokslininkas, pasineria į patyrimą, kuris yra 
tiesiogiai susijęs su jį dominančiu dalykų, nesvarbu, tai būtų fizikos 
laboratorija, augalų ar gyvūnų pasaulis, ligoninė, psichologijos laboratorija 
ar klinika. Šis pasinėrimas yra visiškas ir subjektyvus ir primena 
anksčiau aprašytą terapeuto pasinėrimą į terapiją. Mokslininkas jaučia tą 
sritį, Kuri jį domina, jis gyvena joje. Mokslininkas daro daugiau nei 
„galvoja“ apie ją - jis leidžia savo organizmui perimti iniciatyvą bei 
reaguoti į patyrimą ir sąmoningai, ir nesąmoningai. Jis ima jausti šią 
sritį labiau nei galėtų pasakyti žodžiais, ir nesąmoningai reaguoja į ją 
visu organizmų, kalbant santykių terminais. 

"Taip visiškai subjektyviai pasinėrus atsiranda kūrybinis pavidalas, 
krypties pojūtis, neryškus lig tol neatpažintų santykių vaizdas. 
Apkarpytas, padarytas ryškesnis, apgaubtas aiškesnėmis sąvokomis, 
šis kūrybinis pavidalas tampa hipoteze - negalutinės, asmeninės, 
subjektyvios tiesos teigimu. Mokslininkas, vadovaudamasis visu savo 

žinomu ir nežinomu patyrimu, sako: „Įtariu, kad toks ir toks ryšys 
egzistuoja, šio reiškinio egzistavimas atitinka mano asmeninius 
įsitikinimus“. 

Kalbu apie pradinę mokslo fazę, kuri galbūt svarbiausia jo fazė, 
tačiau Amerikos mokslininkai, ypač psichologai, linkę ją sumenkinti 
arba ignoruoti. Ji buvo ne tiek neigiama, kiek skubotai atmetama. 
Kennethas Spenceas yra pasakęs, kad šis mokslo aspektas „papras- 
čiausiai laikomas savaime suprantamu“." 

Kaip daugelis savaime suprantamomis laikomų patirčių, ši irgi 
lengvai užmirštama. Tačiau būtent tiesioginio asmeninio, subjektyvaus 
patyrimo lopšyje gimsta visas mokslas ir kiekvienas individualus 
mokslinis tyrimas. 


Ar tai atitinka tikrovę? 

Taigi mokslininkas kūrybiškai iškėlė savo hipotezę, savo nedrąsų 
tikėjimą. Tačiau ar jis atitinka tikrovę? Kiekvienas mūsų patyrė, kad 
labai lengva apsigauti, patikėti kažkuo, ko vėlesnis patyrimas 
nepatvirtina. Iš kur man žinoti, kad šis nedrąsus tikėjimas turi kokį 
nors realų ryšį su stebimais faktais? Galiu pasinaudoti ne vienu, bet 
keliais įrodymo būdais. Galiu savo stebėjimuose imtis įvairių atsargumo 
priemonių, kad įsitikinčiau, jog neapgaudinėju savęs. Galiu tartis su 
kitais, kuriems taip pat rūpi išvengti savęs apgaulės, ir sužinoti 
veiksmingų priemonių, leidžiančių aptikti nepagrįstus įsitikinimus, 
grindžiamus klaidingu stebėjimų aiškinimu. Trumpiau tariant, galiu 
pradėti taikyti visą mokslo sukauptą sudėtingą metodologiją. 
Supratau, kad formuluodamas savo hipotezę tokiomis sąvokomis, 
kurios leistų ją patikrinti, galiu išvengti klystkelių ir klaidingų išvadų. 
Sužinojau, kad kontrolinės grupės gali padėti man išvengti klaidingų 
išvadų. Sužinojau, kad koreliacijos ir T-testai, ribinės imtys ir visas 
statistinių procedūrų rinkinys taip pat gali man pagelbėti siekiant 
pagrįstų išvadų. 


* Čia galima būtų pacituoti tuos sakinius, iš kurių ši frazė paimta: „...visų mokslų 
duomenų kilmė ta pati, o būtent - tai stebinčio asmens, paties mokslininko tiesioginis 
patyrimas. Todėl galima teigti, kad tiesioginis patyrimas, ši pradinė matrica, iš kurios 
vystosi visi mokslai, daugiau neberūpi mokslininkui kaip tokiam. Jis laiko tai savaime 
suprantamu dalyku ir tiesiog imasi aprašinėti patyrimo įvykius, atskleisdamas ir 
formuluodamas jų tarpusavio sąveikos prigimtį“ (Kenneth W. Spence. Psychological 
Theory, ed. by M. H. Marx (New York: Macmillan, 1951), p. 173). 

Taigi mokslinėje metodologijoje matau tai, kuo ji iš tiesų yra - 
galimybę išvengti savęs apgaulės, kai kūrybiškai formuluoju subjektyvias 
prielaidas, atsiradusias nagrinėjant mano tiriamą medžiagą. Būtent 
šiame kontekste, o galbūt vien tik šiame kontekste yra vietos sudė- 
tingai operacionalizmo struktūrai, loginiam pozityvizmui, tyrimo 
planui, patikimumo įvertinimams ir pan. Jie egzistuoja ne patys 
savaime, bet yra mūsų tarnai, padedantys objektyviais faktais 
patikrinti asmens subjektyvų jausmą, prielaidą arba hipotezę. 

Tačiau net naudojant tokius įmantrius ir beasmenius metodus, 
visus reikšmingus sprendimus subjektyviai priima pats mokslininkas. 
Kelioms hipotezėms turėčiau skirti savo laiką? Kokia kontrolinė 
grupė būtų tinkamiausia, siekiant išvengti savęs apgaulės šiame 
konkrečiame tyrime? Kiek turėčiau analizuoti statistiką? Kiek galiu 
pasitikėti esamais atradimais? Kiekvienas jų neišvengiamai yra 
subjektyvus asmeninis sprendimas, pabrėžiantis tai, kad nuostabi 
mokslo struktūra iš esmės grindžiama asmeniniu subjektyviu jos 
panaudojimu. Tai geriausias instrumentas, kurį mes sugebėjome lig 
šiol sukurti savo organiškam ryšiui su visata patikrinti. 


Atradimai 

Jeigu būdamas mokslininku esu patenkintas pasirinktuoju 
tyriino keliu, jei buvau atviras visiems įrodymams, jei sumaniai 
pasirinkau ir savęs apgaulei išvengti panaudojau visas atsargumo 
priemones, kurias gebėjau perimti iš kitų arba susikūriau pats, tada 
galėsiu patikėti savo atradimais. Laikysiu juos tramplinu tolesniems 
tyrimams ir tolesniems ieškojimams. 

Geriausios mokslo dalies pirmučiausias tikslas — suteikti tyrėjui 
jį patenkinančias ir patikimesnes hipotezes, įsitikinimus ir tikėjimą. 
Tiek. kiek mokslininkas stengiasi kažką įrodyti kitam - klaida, kurią 
esu padaręs daugiau nei vieną kartą - jis, mano įsitikinimu, naudoja 
mokslą tam, kad sumažintų asmeninį nesaugumą, ir neleidžia moks- 
lui atlikti savo tikrojo vaidmens tarnaujant Žmogui. 

Mokslinių atradimų atveju subjektyvusis pradas tampa gerai 
matomas tada, kai mokslininkas kartais atsisako patikėti savaisiais 
atradimais. „Eksperimentas parodė tą ir tą, bet aš manau, kad tai 
klaida“, — tema, su kuria vienu ar kitu metu susidūrė kiekvienas 
mokslininkas. Dalis labai vertingų atradimų išaugo iš nuolatinio 
mokslininko netikėjimo savo paties ir kitų gautais rezultatais. Galų 
gale jis labiau gali pasikliauti savo visuminėmis organizmo reakcijomis 

nei mokslo metodais. Žinoma, tai gali tapti ir rimtos klaidos, ir 
mokslinių atradimų priežastimi, tačiau tai vėlgi patvirtina lemiamą 
subjektyvumo vaidmenį moksle. 


Mokslo atradimų perdavimas 

Šįryt plaukiodamas išilgai koralų rifo Karibuose, pamačiau didelę 
žydrą Žuvį - aš taip manau. Jeigu jūs irgi visiškai savarankiškai ją 
matėte, tada aš labiau patikėsiu savuoju pastebėjimu. Šis reiškinys 
žinomas kaip intersubjektyvusis verifikavimas ir jis atlieka svarbų 
vaidmenį mūsų moksle. Jeigu perteiksiu jums savo žingsnius atliekant 
tyrimą (pokalbio metu, spausdintu tekstu arba veiksmais), ir jums 
atrodys, kad aš neapgaudinėjau savęs, o iš tiesų atskleidžiau naują 
ryšį, atitinkantį mano vertybes, ir kad pagrįstai preliminariai patikėjau 
šiuo ryšiu, tai mes būsime mokslo didžiąja raide atsiradimo liudytojai. 
Būtent tokiu atveju galime galvoti, kad sukūrėme mokslinį žinojimą. 
Tikrovėje tokio žinojimo nėra. Yra tik negalutiniai įsitikinimai, subjektyviai 
egzistuojantys daugelyje skirtingų Žmonių. Jeigu šie įsitikinimai ne 
hipotetiniai, tada egzistuoja ne mokslas, o dogma. Kita vertus, jei 
niekas, išskyrus tyrėją, netiki atradimu, tai šis atradimas yra arba 
asmeninis ir nukrypęs nuo normos dalykas, psichopatologijos atvejis, 
arba, priešingai, tai neįprasta genijaus atskleista tiesa, kuria patikėti 
kol kas niekas nėra pasirengęs. Šie samprotavimai skatina mane 
pakalbėti apie grupę asmenų, kuri gali padėti patikėti kiekvienų 
moksliniu įsitikinimų. 


Perdavimas - kam? 

Suprantama, kad moksliniai atradimai gali būti perduodami tik 
tiems, kurie yra priėmę tas pačias bendras tyrimo taisykles. Australijos 
bušmėnui jokio įspūdžio nepadarys bakterinių infekcijų moksliniai 
atradimai. Jis žino, kad ligas tikrai sukelia piktosios dvasios. Tik 
tada, kai jis pripažins mokslo metodą gera priemone išvengti savęs 
apgaulei, jis bus linkęs priimti šiuos atradimus. 

Tačiau netgi tie, kurie yra priėmę pagrindines mokslo taisykles, 
mokslinio tyrimo atradimais gali patikėti tik tada, kai yra subjektyviai 
tam pasirengę. Galima rasti daug pavyzdžių. Nemažai psichologų 
pasiryžę patikėti įrodymais, kad paskaitų sistema gerokai pagerina 
žinių priėmimą, ir visai nepasirengę tikėti tuo, kad galima atspėti 
paslėptos kortos vertę, panaudojus gebėjimą, vadinamą ekstrasensoriniu 
suvokimu. Nors pastarojo moksliniai įrodymai daug įmantresni nei 

pirinojo. Panašiai pirmą kartą pasirodžius vadinamiesiems „Ajovos 
tyrinams“, atskleidusiems, kad intelektą gali gerokai paveikti aplinkos 
sąlygos, dauguma psichologų nepatikėjo tuo ir smarkiai kritikavo 
netobulų mokslinių metodų taikymą. Šio atradimo moksliniai 
įrodymai ir dabar ne ką geresni nei buvo pirmą kartą pasirodžius 
Ajovos tyrimų medžiagai, bet subjektyvus psichologų pasirengimas 
tikėti tokiais tyrimais pakito. Mokslo istorikas yra pastebėjęs, kad 
empirikai, jeigu būtų tuo metu gyvenę, patys pirmieji būtų nepatikėję 
Copernicuso atradimais. 

Vadinasi tai, ar aš patikėsiu moksliniais kitų arba savo paties 
atliktų tyrimų rezultatais, priklauso ir nuo mano pasirengimo patikėti 
šiais atradimais.' Viena priežasčių, kodėl ne itin gerai suvokiame šį 
subjektyvų faktą, yra ta, kad mes, ypač gamtos moksluose, pamažu 
įvaldėme didžiulę patyrimo sritį, kurioje esame pasirengęs patikėti 
kiekvienu atradimu, jei tik matome, kad jis pagrįstas deramai 
žaidžiamo mokslinio žaidimo taisyklėmis. 


Mokslo panaudojimas 

Tačiau ne vien tik mokslo atsiradimas, eiga ir išvados yra kažkas, 
egzistuojantis tik subjektyvioje asmenų patirtyje. Toks yra ir jo 
panaudojimas. Mokslas niekada nenuasmenins, nemanipuliuos, 
nekontroliuos individų. Tik asmenys gali tai daryti ir darys. Žinoma, 
tai akivaizdžiausias ir banaliausias pastebėjimas, tačiau nuoširdus jo 
suvokimas man buvo labai prasmingas. Tai reiškia, kad tiriant 
asmenybę mokslinių atradimų pritaikymas priklauso ir priklausys nuo 
subjektyvaus asmeninio pasirinkimo - tokio paties, kokiam asmuo 
ryžtasi terapijoje. Jei asmuo neleis, kad jo patyrimas atsivertų 
supratimui, jis dažniau rinksis tai, kas socialiai destruktyvu. Jei 

atliktas tyrimas parodė, kad numatyti delinkventinių paauglių tolesnį prisitaikymą 
geriausiai padeda realistinio savęs supratimo ir savęs pripažinimo įvertinimas. Ši 
priemonė buvo gana netiksli, tačiau ji leido geriau numatyti nei šeimos aplinkos, 
įgimtų gebėjimų, socialinės aplinkos ir pan. įvertinimai. Tuo metu aš paprasčiausiai 
buvau nepasirengęs patikėti šiuo atradimu, nes kaip ir dauguma psichologų tikėjau, 
kad tokie veiksniai kaip emocinis šeimos klimatas ir bendraamžių grupės įtaka yra 
tikrieji veiksniai, lemiantys būsimus elgesio nukrypimus arba jų nebuvimą. Tik 
pamažu, kaupiantis ir turtėjant mano psichoterapiniam patyrimui, tapo įmanoma 
patikėti šio ir vėlesnio, jį patvirtinusio (1944), tyrimo rezultatais (pranešimą apie šiuos 
du tyrimus žr. „The role of self-understanding in the prediction of behavior“ by C. 
Rogers, B. L. Kell and H. McNeil, J. Consult. Psychol., 12. 1948, p. 174-186). 

asmuo bus atviras visoms savo patyrimo fazėms, galime būti tuo tikri, 
mokslo atradimus ir metodus (arba kiekvieną kitą įrankį ar gebėjimą) 
jis panaudos konstruktyviai sau ir visuomenei." Taigi tikrovėje 
neegzistuoja grėsminga mokslo esybė, kuri gali nulemti mūsų likimus. 
Yra tik žmonės. Nors daugelis jų tikrai grėsmingi ir pavojingi savuoju 
gynybiškumu, o šiuolaikinės mokslo žinios padidina socialinę grėsmę 
ir pavojų, tai dar ne visas vaizdas. Egzistuoja kiti du reikšmingi 
veiksniai (1). Yra daug žmonių, kurie santykinai atviri savajai 
patirčiai, todėl linkę būti visuomeniškai konstruktyvūs (2). Tiek 
subjektyvus psichoterapijos patyrimas, tiek jos mokslinių tyrimų 
duomenys rodo, kad individai turi motyvaciją keistis, ir jiems galima 
padėti, kad ir jie taptų atviresni patyrimui bei pradėtų elgtis ne 
destruktyviai, o taip, kad praturtintų save ir visuomenę. 

Trumpai tariant, mokslas niekuomet negali mums grasinti. Tik 
žmonės gali tai daryti. Ir nors individai, kurie turi mokslo žinių jiems 
suteiktas priemones, gali elgtis be galo destruktyviai, tai tėra viena 
medalio pusė. Mes jau turime subjektyvių ir objektyvių Žinių apie 
pagrindinius principus, kuriais remdamiesi individai gali įgyti socialiai 
konstruktyvesnį elgesį, būdingą organiniam jų tapsmo procesui. 


NAUJOJI INTEGRACIJA 


Ši minčių grandinė atvedė mane į naują dermę, kurioje konfliktas 
tarp „patyrimo atstovo“ ir „mokslininko“ išnyksta. Ši konkreti dermė 
gali būti nepriimtina kitiems, tačiau man ji prasminga. Dar neaiškūs 
pagrindiniai jos principai jau slypėjo ankstesniame skirsnyje, čia 
pamėginsiu juos išdėstyti taip, kad būtų galima atsižvelgti į skirtingų 
požiūrių atstovų argumentus. 

Mokslas, kaip terapija ir visi kiti gyvenimo aspektai, remiasi 
tiesioginiu, subjektyviu asmens patyrimu. Jis kyla iš vidinio, visuminio, 
organinio išgyvenimo, kuris tik iš dalies ir netobulai gali būti pertei- 
kiamas kitiems. Tai vienas subjektyvaus gyvenimo aspektų. 

Kadangi žmonių tarpusavio santykiai man yra vertingi ir teikia 
atlygį, aš pasineriu į terapinį santykį, vadinamą, kuriame jausmai ir 
žinojimas susilieja į vieną nedalomą patirtį, išgyvenamą, o ne 
tyrinėjamą, kurioje sąmonė yra nereflektyvi, ir kurioje aš esu dalyvis, 


* Šį požiūrį išsamiau išdėsčiau kitame straipsnyje - „Apie kūrybiškumo teoriją“. 

o ne stebėtojas. Kadangi mane domina ypatinga tvarka, kuri, regis, 
epzistuoja visatoje ir šiame konkrečiame santykyje, aš galiu atsiriboti 
nuo patyrimo ir pažvelgti į jį stebėtojo akimis, paversdamas save ir 
(arba) kitus tokio stebėjimo objektais. Kaip stebėtojas aš panaudoju 
visas nuorodas, kylančias iš gyvos patirties. Vengdamas suklaidinti 
save kaip stebėtoją, siekdamas atskleisti aiškesnį tvarkos vaizdą, 
pasinaudoju visais mokslo kanonais. Mokslas nėra kažkas beas- 
meniška, tai tiesiog asmuo, subjektyviai išgyvenantis kitą savo 
aspektą. Giliau suprasti terapiją (arba kiekvieną kitą problemą) 
galima ją išgyvenant arba, vadovaujantis mokslo taisyklėmis, ją 
stebint, arba šiems dviem patirties tipams derant asmens viduje. 
Subjektyvi pasirinkimo patirtis yra pirminė ne tik terapijoje, bet ir 
pirminė asmeniui naudojant mokslinį metodą. 

Ką veiksiu su žiniomis, kurios gautos pasitelkus mokslinį metodą? 
Panaudosiu jas tam, kad suprasčiau, vystyčiau, praturtinčiau, ar 
panaudosiu tam, kad kontroliuočiau, manipuliuočiau ir griaučiau - tai 
subjektyvaus pasirinkimo klausimas, priklausantis nuo vertybių, 
kurios man yra prasmingos. Jei iš baimės ir dėl gynybiškumo nuo 
savo sąmonės atitversiu dideles patyrimo sritis, jei galėsiu matyti tik 
tuos faktus, kurie palaiko dabartinius mano įsitikinimus, ir būsiu 
aklas visiems kitiems, jei galėsiu matyti tik objektyvius gyvenimo 
aspektus ir nepajėgsiu suvokti subjektyviųjų, jei kuriuo nors aspektu 
susiaurinsiu savo suvokimo platų jautrumo diapazoną, tuomet 
greičiausiai būsiu socialiai destruktyvus, nesvarbu, naudosiu mokslo 
žinias ir priemones ar subjektyvaus santykio galią ir emocinę jėgą. 
Kita vertus, jeigu būsiu atviras savajai patirčiai ir pajėgsiu leisti 
visiems savo sudėtingo organizmo jutimams patekti į sąmonę, tada 
greičiausiai panaudosiu save, savo subjektyvųjį patyrimą ir savo 
mokslines Žinias gana konstruktyviai. 

Tad taip kol kas suderinau šiuos du požiūrius, kuriuos iš pradžių 
laikiau priešingais. Tai neišsprendžia iki galo visų problemų, kurias 
iškėliau ankstesniame skirsnyje, bet, regis, parodo jų sprendimo 
galimybę. Ši dermė naujai pateikia problemą arba peržiūri klausimą, 
padarydama subjektyvų, egzistencinį asmenį, kuris vadovaujasi savo 
vertybėmis, ir terapinio santykio, ir mokslinio santykio pagrindu bei 
esme. Net ir mokslas prasideda „Aš-Tu“ santykiu su asmeniu ar 
asmenimis. Ir tik būdamas subjektyviu asmeniu galiu pasinerti į 
kiekvieną iš šių santykių. 

|| skyrius 


KAIP KEIČIASI ASMENYBĖ PSICHOTERAPIJOJE 


Tolesniame straipsnyje pateikiami keli svarbiausi labai plataus 
tyrimo, atlikto 1950-1954 metais Čikagos universiteto Konsultavimo 
centre, aspektai. Tyrimas pavyko dėl geranoriškos Rockefellerio 
fondo paramos, kurią suteikė šio fondo Medicinos mokslų skyrius. 
1954 metais mane pakvietė skaityti pranešimo penktajame tarptau- 
tiniame psichinės sveikatos kongrese, vykusiame Toronto mieste. 
Nusprendžiau pabandyti apžvelgti kai kurias tos programos dalis. 
Praėjus mėnesiui po pranešimo, Čikagos universiteto leidykla išleido 
knygą, kurioje pateikta visa programa. Rosalina Dymond ir aš 
buvome ir knygos redaktoriai, ir atskirų dalių autoriai. Kitiems 
autoriams taip pat reikia padėkoti už atliktą milžinišką darbą. 
Šiame straipsnyje remiamasi kai kuriomis jų idėjomis. Prisimintini 
šie autoriai: Johnas M. Butleris, Desmondas Cartwrightas, Thomas 
Gordonas, Donaldas L. Grummonas, Gerardas V. Haigh'as, Eve S. 
John, Esselyna C. Rudikoff, Julius Seemanas, Rollandas R. Tougasas 
ir Manuelis J. Vargasas. 

Straipsnį įtraukiau į rinktinę dėl to, kad jame glaustai aptarta 
dalis tos įspūdingos pažangos, kurią mes pasiekėme, matuodami 
kintantį, miglotą, labai svarbų ir lemiančią įtaką turintį asmenybės 
aspektą - Aš. 


4 

io straipsnio tikslas - supažindinti su kai kuriais mano paties 
S kolegų pasiekimais stengiantis objektyviais moksliniais 
metodais įvertinti vienos iš individualios psichoterapijos formų 
rezultatus. Kad pasiekimai taptų suprantami, trumpai apibūdinsiu 

kontekstą, kuriame sumanytas tyrimas buvo atliekamas. 
Daugelį metų kartu su kolegomis psichologais dirbau psicho- 
terapijos srityje. Remdamiesi savuoju profesiniu patyrimu stengėmės 

sužinoti, kas padeda pasiekti konstruktyvių pagalbos ieškančio 
neprisitaikiusio ar sutrikusio asmens asmenybės ir elgesio pokyčių. 
Parnažu išugdėme šiuo patyrimu grindžiamą psichoterapijos kryptį, 
kuri vadinama nedirektyviąja arba į klientą orientuota psichoterapija. 
Ši kryptis ir teorinis jos pagrindimas aprašyti keliose knygose (1, 2, 
5, 6, 8) ir daugelyje straipsnių. 

Vienas iš mūsų nuolatinių tikslų buvo siekimas atlikti kruopštų 
terapijos dinamikos ir jos rezultatų tyrimą. Mes įsitikinę, kad 
psichoterapija ir klientui, ir terapeutui yra labai subjektyvi egzistencinė 
patirtis, kupina sudėtingų subtilybių ir aprėpianti daug sąveikos tarp 
asmenų niuansų. Tačiau esame įsitikinę ir tuo, kad jei patyrimas 
reikšmingas, toks, kuris moko ir keičia asmenybę, jo sukelti pokyčiai 
turėtų pasiduoti moksliniam tyrimui. 

Per keturiolika paskutiniųjų metų atlikome daug tokių darbų, 
tirdami tiek šios terapijos formos procesą, tiek jos padarinius 
(apibendrintą šios tiriamosios veiklos ataskaitą Žr. 5, ypač 2, 4 ir 7 
skyriuose). Paskutiniųjų penkerių metų laikotarpiu Čikagos universiteto 
Konsultavimo centre išplėtėme tokio tyrimo ribas, atlikdami kelis 
tarpusavyje suderintus tyrimus, skirtus apibendrinti šios psichoterapijos 
formos rezultatus. Būtent kai kuriuos reikšmingus pastarosios tyrimų 
programos bruožus ir noriu apžvelgti. 


Trys mūsų tyrimo aspektai 

Esu įsitikinęs, kad trys mūsų tyrimo aspektai, turintys didžiausią 
reikšmę šiai auditorijai, yra tokie. 

1. Kriterijai, kuriais vadovavomės atlikdami psichoterapijos 
tyrimą; kriterijai, Kurie nutolę nuo tradicinio šios srities supratimo. 

2. Tyrimo procedūra, kurią pasitelkę įveikėme tam tikrus 
sunkumus, anksčiau kliudžiusius pasiekti aiškių rezultatų. 

3. Pažanga, kurios pasiekėme objektyviai vertindami subtilius 
subjektyvius reiškinius. 

Minėti trys programos elementai galėtų būti panaudojami kiekvieną 
kartą, mėginant įvertinti asmenybės pokyčius. Todėl jie gali būti 
pritaikomi tyrinėjant visas psichoterapijos formas arba tiriant kiekvieną 
procedūrą, skirtą asmenybės arba elgesio pokyčiams sukelti. 

Dabar peržvelkime tris mano minėtus aspektus. 

Tyrimo kriterijai 

Kas psichoterapijoje yra tyrimo kriterijus? Tai labiausiai gluminantis 
klausimas, su kuriuo susidūrėme vos pradėję planuoti tyrimą. Plačiai 
pripažįstama, kad šios srities tyrimo tikslas yra įvertinti „sėkmės“ 
psichoterapijoje arba „pasveikimo“ dydį. Nors ir nebuvome išvengę 
tokio mąstymo įtakos, tačiau po kruopščių svarstymų atsisakėme šių 
sąvokų, nes jos neapibrėžiamos. Tai iš esmės vertybiniai sprendimai, 
kurie negali priklausyti šios srities mokslui. Nėra bendros nuomonės, 
ką laikyti „sėkme“ - ar tai simptomų pašalinimas, ar konfliktų 
išsprendimas, ar socialinio elgesio pagerėjimas, ar kurio kito tipo 
pokyčiai? „Pasveikimo“ sąvoka visiškai netinka, nes daugumos šių 
sutrikimų atveju susiduriame su išmoktu elgesiu, o ne su liga. 

Dėl šių svarstymų savo tyrime nebeklausėme, ar terapija buvo 
sėkminga, ar sveikatos būklė pagerėjo. Vietoj to iškėlėme daug 
pagrįstesnį mokslo požiūriu klausimą: „Kokie yra terapiją lydintys 
veiksniai?“ 

Siekdami pagrįsti atsakymo į šį klausimą paieškas, pasitelkėme 
psichoterapijos teoriją, kurią vystėme ir iš jos perėmėme tų pokyčių, 
kurių terapijoje hipotetiškai tikėjomės, teorinį apibūdinimą. Tyrimo 
tikslas buvo nustatyti, ar mūsų teoriškai numatyti pokyčiai įvyksta 
apčiuopiamu mastu ar ne. Taigi, vadovaudamiesi į klientą orientuotos 
terapijos teorija, iškėlėme tokias hipotezes: terapijos metu jausmai, 
kurie anksčiau negalėjo patekti į sąmonę, jaučiami ir tampa savęs 
sampratos dalimi; terapijos metu Aš samprata ima labiau atitikti 
idealaus savęs sampratą; terapijos metu ir vėliau stebimas kliento 
elgesys tampa socialesnis ir brandesnis; terapijos metu ir vėliau 
klientas tampa priimtinesnis sau pačiam, o tai susiję ir su tuo, kad 
klientas labiau pripažįsta kitus. 

Tai kelios hipotezės, kurias mes tyrinėjome. Tikriausiai bus 
akivaizdu, kad savo tyrimuose visiškai atsisakėme bendrojo kriterijaus, 
jį pakeisdami keliais aiškiai suformuluotais kintamaisiais, specifiniais 
kiekvienai tiriamai hipotezei. Tai reiškia, kad tyrime tikėjomės tokias 
pateikti išvadas: į klientą orientuota psichoterapija sukelia išmatuojamus, 
tarkim, požymių a, b, dir f pokyčius, tačiau nekeičia kintamųjų c ir e. 
Kai tokie teiginiai bus pateikti, tuomet ir profesionalas, ir mėgėjas galės 
įvertinti, ar sukėlęs šiuos pokyčius procesas yra „sėkmingas“. Tačiau 
tokie vertybiniai sprendimai nepakeis vis gausėjančių svarių faktų apie 
asmenybės keitimosi dinamiką. 

Taigi tyrime vietoj įprastinio viską apimančio „sėkmės“ kriterijaus 

yra daug kintamųjų, kurie tarnauja kaip specifiniai kriterijai. Kiekvienas 
jų išvestas iš terapijos teorijos ir kiekvienas yra konkrečiai apibrėžtas. 

Išsprendus kriterijaus problemą tapo daug lengviau protingai 
atrinkti tyrimo priemones mūsų testų rinkiniui. Nekėlėme klausimo, 
į kurį neįmanoma atsakyti - kokiomis priemonėmis matuojama 
sėkmė arba sveikimas. Vietoj to kėlėme specifinius kiekvienai hipotezei 
klausimus. Kuo galima būtų įvertinti individo savęs sampratą? Kokia 
priemonė leistų patenkinamai išmatuoti elgesio brandumą? Kaip 
galėtume pamatuoti tai, kiek individas pripažįsta kitus? Nors tokie 
klausimai sudėtingi, tačiau įmanoma rasti jiems konkrečius atsakymus. 
Taigi mūsų sprendimas pasirenkant kriterijus padėjo įveikti visus 
tyrimo priemonių atrankos sunkumus. 


Tyrimo planas 

Daugelis nuovokių autorių minėjo tai, kad objektyviai neįrodyta, 
jog psichoterapija sukelia konstruktyvius asmenybės pokyčius. Hebbas 
teigia, kad „nėra jokių duomenų, įrodančių psichoterapijos vertingumą“ 
(4, p. 271). Eysenckas, apžvelgęs keletą atliktų tyrimų, pabrėžia, kad 
turimi duomenys „neįrodo, jog psichoterapija, froidistinė ar kuri kita, 
skatina sveikti neurotiškus pacientus“ (3, p. 322). 

Atsižvelgdami į šią apgailėtiną situaciją, buvome pasiryžę 
savuosius tyrimus atlikti gana griežtai, kad patvirtintos arba paneigtos 
mūsų hipotezės leistų įrodyti du dalykus: a) reikšmingi pokyčiai 
įvyksta arba neįvyksta, b) tokie pokyčiai, jeigu jie įvyksta, priskirtini 
terapijai, o ne kuriam kitam veiksniui. Tokioje sudėtingoje srityje 
kaip terapija nėra lengva sudaryti tyrimo plano, kuris leistų pasiekti 
šiuos tikslus, bet mes tikimės, kad gerokai pažengėme į priekį. 
Pasirinkę hipotezes, kurias ketinome patikrinti, ir tinkamiausias jų 
konkrečiam įvertinimui priemones, buvome pasirengę žengti kitą 
žingsnį. Šios atrinktos objektyvios tyrimo priemonės buvo panaudotos 
siekiant įvertinti įvairius grupės klientų požymius prieš prasidedant 
terapijai, jai pasibaigus ir po jos pabaigos praėjus nuo šešių mėnesių 
iki vienerių metų, kaip parodyta 1 paveikslėlyje. Klientai nieko 
neišsiskyrė iš tų, kurie lankosi Čikagos universiteto Konsultavimo 
centre. Buvo siekta sukaupti mažiausiai 25 klientų duomenis, įskaitant 
visų pokalbių įrašus. Nuspręsta verčiau atlikti išsamų vidutinio dydžio 
grupės tyrimą nei paviršutiniškesnę didesnės tiriamųjų grupės analizę. 


Matavimo taškai 


iki laukimo prieš po askesnieji 
| 60 | | 6-12 | 


Žž oo 

44 lLerapija Nė 

12 mms, 
MA Lerapija g 
227 01 
"D O P 


Nedžo I" I | | 


linė 


1 pav. Tyrimo planas 





Terapinė 

Dalis terapinės grupės buvo palikta kaip vidinė kontrolinė grupė. 
Šiai grupei pateiktas tyrimo priemonių rinkinys. Grupės paprašyta 
palaukti terapijos du mėnesius ir tada antrą kartą pateiktas 
priemonių rinkinys prieš pradedant konsultavimą. Šios procedūros 
loginis pagrindas buvo toks: jeigu asmenų vidiniai pokyčiai įvyksta tik 
todėl, kad jie motyvuoti terapijai arba kad jų asmenybės struktūra 
specifinė, tada tokie pokyčiai turėtų įvykti šiuo kontroliniu laikotarpiu. 

Iš individų, nedalyvaujančių terapijoje, buvo sudaryta ekvivalentinė 
kontrolinė grupė. Ši grupė buvo lygiavertė terapinei amžiaus vidurkiu 
ir pasiskirstymu ir beveik lygiavertė socialiniu bei ekonominiu statusu, 
vyrų ir moterų santykiu ir studentų bei ne studentų skaičiumi. 
Pastarajai grupei analogiškais laiko tarpais buvo pateikiami tie patys 
testai kaip ir terapinei grupei. Daliai šios grupės testų rinkinys buvo 

pateiktas keturis kartus, kad jos rezultatus būtų galima tiksliai 
palyginti su terapinės grupės vidinės kontrolinės dalies rezultatais. 
Tokios ekvivalentiškos kontrolinės grupės loginis pagrindas buvo 
toks: jei asmenybės pokyčiai vyksta dėl laiko tėkmės arba dėl 
atsitiktinių kintamųjų įtakos, arba yra šalutinis pakartotinio testų 
pateikimo padarinys, tai tokie pokyčiai turėtų būti akivaizdžiai matomi 
šios grupės rezultatuose. 

Bendra tokio dvigubos kontrolės plano logika tokia: jeigu terapinėje 
grupėje terapijos metu ir vėliau įvyks reikšmingesnių pokyčių nei 
vidinėje grupėje kontroliniu laikotarpiu arba ekvivalentinėje 
kontrolinėje grupėje, bus pakankamas pagrindas priskirti šiuos 
pokyčius terapijos poveikiui. 

Šioje trumpoje apžvalgoje negaliu leistis į sudėtingas ir 
issišakojančias įvairių projektų, atliktų pagal minėtą tyrimo schemą, 
detales. Yra parengta daug išsamesnė ataskaita (7), kurioje aprašyti 
trylika lig šiol atliktų projektų. Pakaks pasakyti, kad buvo gauti 
išsamūs 29 klientų, su kuriais dirbo 16 terapeutų, taip pat išsamūs 
atitinkamos kontrolinės grupės duomenys. Kruopščiai įvertinus 
tvrimo duomenis galima daryti tokias išvadas: terapijos metu ir jai 
pasibaigus įvyksta akivaizdūs kliento savęs suvokimo pokyčiai; 
egzistuoja konstruktyvūs kliento asmenybės savybių ir asmenybės 
struktūros pokyčiai, kurie dar labiau priartina jį prie gerai 
funkcionuojančio asmens savybių; atsiranda pokyčiai, priartinantys 
ji prie to, ką vadiname asmens integruotumu ir adaptacija; pakinta 
kliento elgesio brandumas, kurį pastebi jo draugai. Kiekvienu atveju 
pokyčiai yra daug didesni nei aptikti kontrolinėje grupėje arba klientų 
grupėje kontroliniu laikotarpiu. Tiktai hipotezės apie palankumo ir 
demokratiškumo kitiems nuostatas patikrinimo rezultatai ne visai 
aiškūs ir dviprasmiški. 

Mūsų manymu, jau atliktos tyrimų programos pakanka, kad 
būtų galima sušvelninti Hebbo ir Eysencko teiginius. Dabar bent jau 
pačių klientų apmokamos psichoterapijos atžvilgiu egzistuoja 
objektyvūs įrodymai, kad joje įvyksta teigiami asmenybės ir elgesio 
pokyčiai, kuriuos įprasta laikyti konstruktyviais, ir kad šie pokyčiai 
priskirtini terapijos poveikiui. Tokią išvadą padaryti leido daugialypių 
specifinių tyrimo kriterijų pasirinkimas ir griežtai kontroliuojamo 
tyrimo plano vykdymas. 


Matuojant Aš pokyčius 

Kadangi galiu pateikti tik nedaug rezultatų, paimsiu juos iš 
srities, kurioje, mūsų nuomone, pasiekta didžiausia metodologijos 
pažanga ir padaryti labiausiai provokuojantys atradimai, o būtent — 
iš mūsų mėginimų įvertinti kliento savęs suvokimo pokyčius ir savęs 
suvokimo ryšį su tam tikrais kitais kintamaisiais. 

Siekdami gauti objektyvų kliento savęs suvokimo matą, panau- 
dojome neseniai Stephensono sukurtą G-metodiką (9). Buvo 
suformuota ištisa „visata“ save apibūdinti skirtų teiginių, surinktų iš 
įrašytų konsultacijų ir kitų šaltinių. Keli tipiški teiginiai: „aš 
paklusnus Žmogus“, „aš nepasitikiu savo emocijomis“, „jaučiuosi 
atsipalaidavęs ir niekas manęs nejaudina“, „seksas mane baugina“, 
„paprastai žmonės man patinka“, „mano asmenybė patraukli“, „aš 
baiminuos to, ką kiti žmonės apie mane galvoja“. Šimtas atsitiktinai 
atrinktų ir dėl didesnio aiškumo suredaguotų teiginių tapo matavimo 
įrankiu. Teoriškai dabar mes turime visų galimų individo savęs 
vertinimų pavyzdžius. Šie šimtas teiginių, kurių kiekvienas išspaus- 
dintas kortelėje, buvo pateikiami klientui. Jo prašyta apibūdinti save 
„tokį, koks yra dabar“, dėliojant korteles į devynias krūveles, pradedant 
jam būdingiausiais ir baigiant mažiausiai būdingais teiginiais. Buvo 
siūloma į kiekvieną krūvelę padėti šiek tiek kortelių tam, kad teiginių 
išdėstymas būtų artimas normaliam pasiskirstymui. Klientas taip 
rūšiavo korteles kiekvienų svarbiu metu: prieš terapiją, jai pasibaigus, 
praėjus kuriam laikui po terapijos pabaigos, o taip pat keliais atvejais 
terapijos metu. Kiekvieną kartą atrenkant jį apibūdinančias korteles, 
asmens prašyta surūšiuoti korteles taip, kad jos atspindėtų jį tokį, 
koks jis norėtų būti, t. y. kad atspindėtų jo idealųjį Aš. 

Taigi turėjome detalius ir objektyvius kliento savęs suvokimo 
įvairiu metu vaizdus ir jo idealiojo Aš vaizdą. Atlikta visų šių 
rūšiavimų koreliacinė analizė. Aukšta koreliacija, egzistuojanti tarp 
dviejų rūšiavimų, rodė jų panašumą, t. y. tai, kad nėra pokyčio, žema 
koreliacija rodė nepanašumą, t. y. pastebimą pokytį. Siekdamas 
parodyti, kaip šis įrankis buvo naudojamas tiriant kai kurias mūsų 
hipotezes apie savęs suvokimą, pateiksiu kai kuriuos vieno kliento 
tyrimo rezultatus (iš 7, 15 sk.), susijusius su keliomis hipotezėmis. 
Esu įsitikinęs, kad jie geriau atskleis intriguojantį rezultatų pobūdį 
nei bendros mūsų atlikto savęs suvokimo tyrimo išvados, nors 
pasistengsiu prabėgomis paminėti ir šiuos apibendrintus rezultatus. 

Klientė, kurios duomenimis pasinaudosiu, yra 40 metų moteris, 


21 


nesėkmingai ištekėjusi. Jos paauglė dukra patyrė nervinį sukrėtimą, 
ir moteris dėl to jautėsi kalta. Klientė turėjo gana didelių sutrikimų, 
o remiantis diagnostiniais įvertinimais, galima sakyti, kad buvo labai 
neurotiška. Ji nepriklausė vidinės kontrolės grupei, todėl terapiją 
pradėjo iš karto, pirmą kartą atlikusi testus. Moters terapija baigėsi 
po pusšešto mėnesio, per kuriuos įvyko 40 terapinių susitikimų. 
Paskesniojo įvertinimo testai buvo pateikti po septynių mėnesių, ir 
tuo metu ji nusprendė dalyvauti dar 8 terapijos seansuose. Antrasis 
paskesniojo įvertinimo tyrimas atliktas po 5 mėnesių. Konsultanto 
įvertinimu, terapijoje įvyko akivaizdžių pokyčių. 

2 paveikslėlyje pateikti kai kurie duomenys apie šios klientės 
kintantį savęs suvokimą. Kiekvienas apskritimas reiškia idealaus Aš 
arba Aš įvertinimą. Rūšiuota prieš terapiją, po septinto ir dvidešimt 
penkto pokalbio, terapijos pabaigoje ir pirmo bei antro tolesnio 
įvertinimo metu. Pateikiamos daugumos šių rūšiavimų koreliacijos. 

Panagrinėkime šiuos duomenis vienos iš hipotezių, kurią 
norėjome patikrinti, pavyzdžiu. Sakykime, kad klientės suvokiamas 
aš labiau keisis terapijos metu nei laikotarpiu be terapijos. Šiuo 
konkrečiu atveju pokytis buvo didesnis terapijos metu (r = 0,39) nei 
kiekvienu paskesniuoju laikotarpiu (r = 0,74, 0,70) arba per visą 
vėlesnį dvylikos mėnesių laikotarpį (r = 0,65). Taigi kalbant apie šį 
terapijos atvejį galima sakyti, kad hipotezė pasitvirtino. Šiuo atžvilgiu 
klientė buvo panaši į kitus mūsų klientus ir apibendrinti duomenys 
parodė, kad savęs suvokimo pokyčiai daug didesni terapijos metu nei 
kontroliniu ar paskesniaisiais laikotarpiais ir daug didesni nei 
pokyčiai, įvykę kontrolinėje grupėje. 

Panagrinėkime antrą hipotezę. Buvo spėjama, kad terapijos metu 
ir jai pasibaigus suvokiamas Aš bus vertinamas palankiau, labiau 
atitiks idealųjį arba pageidaujamą Aš. 

Kai klientė atvyko pirmą kartą, pastebėta, kad jos vertinimas 
savęs tokios, Kokia yra, ir tokios, kokia norėtų būti, gerokai skiriasi 
(r = 0,21). Terapijos metu ir jai pasibaigus šis skirtumas mažėja, o 
galutinio tyrimo metu egzistuoja statistiškai patikimas kongruentumas, 
kuris patvirtina mūsų hipotezę. Tai būdinga ir mūsų bendriems 
rezultatams, parodžiusiems, kad grupėje kaip visumoje terapijos 
metu reikšmingai padidėja kongruentumas tarp Aš ir idealo. 

Įdėmiau pažvelgę į 2 paveikslėlį pamatysime, kad tyrimo pabaigoje 
klientė suvokia, kad tapo labai panaši į tą asmenį, kuriuo norėjo būti, 
kai ryžosi psichoterapijai (rIPr-APs, = 0,70). Taip pat galime 
pastebėti, kad galutinis savęs idealas daugiau nei pradinis idealas 
tapo panašus į pradinį realųjį Aš (rAPr-IPs, = 0,36). 

Trumpai panagrinėkime kitą hipotezę, teigiančią, kad suvokiamo 
Aš pokytis bus ne atsitiktinis, bet artimesnis tokiam, kurį vertinantys 
ekspertai pavadintų adaptatyviu. 

Vienoje mūsų tyrimo dalyje G-rūšiavimo kortelės buvo duotos 
grupei klinikinių psichologų, nedalyvaujančių tyrime. Jų paprašyta 
surūšiuoti korteles taip, kaip jas rūšiuotų „gerai adaptavęsis“ asmuo. 
Tai suteikė mums rūšiavimo etaloną, su kuriuo buvo galima palyginti 
kiekvieno kliento savęs suvokimą. Buvo sukurta paprasta skaičiavimo 
procedūra, leidžianti atskleisti, kiek panašūs kliento savęs suvokimas 
ir šis „adaptuoto“ asmens paveikslas. Ji buvo pavadinta „adaptacijos 
skale“, aukštesni įvertinimai liudijo aukštesnį „adaptacijos“ laipsnį. 

Mūsų aptariamos klientės atveju šešiuose nuosekliuose 2 
paveikslėlyje pavaizduotuose savęs įvertinimuose adaptacijos rodikliai 
buvo tokie: 35, 44, 41, 52, 54, 51. Operacinėmis sąvokomis aprašyta 
adaptacijos gerėjimo tendencija akivaizdi. Tą patį galima pasakyti 
apie visą grupę - akivaizdus adaptacijos įvertinimo rodiklių gerėjimas 
terapijos metu ir labai nedidelė jų regresija paskesniuoju laikotarpiu. 
Kontrolinės grupės individai esmingai nepakito. Taigi mūsų hipotezė 
pasitvirtino ir atskiro individo, ir visos grupės atveju. 

Atlikus kokybinę atskirų savęs įvertinimų analizę, jos išvados 
dar labiau patvirtina šią hipotezę. Kai pradinį savęs vaizdą lyginame 
su buvusiais po terapijos, pastebime, jog po terapijos klientė mato 
daug įvairių savo pokyčių. Ji jaučiasi labiau pasitikinti savimi ir 
labiau priklausanti nuo savęs, geriau save suprantanti, jaučia didesnę 
vidinę ramybę ir palaiko geresnius santykius su kitais. Klientė jaučiasi 
mažiau kalta, ne tokia priešiška, mažiau valdoma ir nesaugi, turi 
silpnesnį poreikį save maskuoti. Šie kokybiniai pokyčiai būdingi ir 
kitiems tyrime dalyvavusiems klientams bei neprieštarauja į klientą 
orientuotos terapijos teorijai. 

Norėčiau paminėti kai kuriuos papildomus 2 paveikslėlyje 
pavaizduotus atradimus, kurie galėtų sudominti. 

Paaiškės, kad idealaus Aš vaizdas yra Žymiai stabilesnis už Aš 
vaizdą. Visos tarpusavio koreliacijos viršija 0,70, ir klientės supratimas, 
kokiu asmeniu ji norėtų būti, santykinai mažai kinta visu laikotarpiu. 

Tai būdinga beveik visiems mūsų klientams. Nors šiuo klausimu 
nekėlėme jokios hipotezės, tikėjomės, kad vieni klientai pasieks 
didesnį savęs ir idealo atitikimą pakitus jų vertybėms, kiti - pakitus 
jiems patiems. Mūsų lig šiol gauti įrodymai rodo, kad tai buvo klaidinga 
ir kad, neskaitant retų išimčių, labiau keičiasi realaus Aš samprata. 

Vis dėlto šiek tiek kinta mūsų klientės idealus Aš ir šių pokyčių 
kryptis gali pasirodyti įdomi. Apskaičiavę šios klientės anksčiau 
aprašytą nuoseklių idealaus Aš vaizdų „adaptacijos balą“, pamatysime, 
kad pirmųjų trijų įvertinimų vidurkis yra 57, tačiau trijų po terapijos 
atliktų įvertinimų vidurkis - 51. Kitaip sakant, savęs idealas tapo ne 
toks „adaptatyvus“ arba lengviau pasiekiamas. Jis ne taip smarkiai 
verčia bausti save. Ir šiuo požiūriu klientė atspindi visai grupei bendrą 
tendenciją. 

Kitas atradimas susijęs su 2 paveikslėlyje pavaizduotu „prisime- 
namu Aš“. Šis rezultatas gautas, paprašius klientę antrojo paskesniojo 
tyrimo metu dar kartą surūšiuoti korteles taip, kad pavaizduotų save 
tokią, kokia ji buvo, kai pirmą kartą kreipėsi terapijos. Šis prisime- 
namas Aš labai skyrėsi nuo savęs vaizdo, kurį ji atskleidė tuo metu. 
kai kreipėsi terapijos. Jų koreliacijos koeficientas tebuvo 0,44. Dar 
daugiau, šis savęs vaizdas buvo daug mažiau priimtinas, jis labiau 
skyrėsi nuo idealo (r = - 0,21) ir buvo Žemiau vertinamas adaptacijos 
skalėje: 26 balais, palyginti su pradinio savęs vaizdo 35 balais. Tai 
leidžia daryti prielaidą, kad toks prisimenamo aš įvertinimas paprastai 
ir objektyviai atskleidžia gynybiškumo sumažėjimą aštuoniolika 
mėnesių trukusiame tyrime. Paskutinio susitikimo metu klientė geba 
atskleisti daug tikresnį, nei pradėdama terapiją, neprisitaikiusio ir 
sutrikusio asmens paveikslą, kuris buvo patvirtintas, kaip vėliau 
pamatysime, kitais įrodymais. Taigi Aš keitimosi dydį visu pusantrų 
metų laikotarpiu turbūt geriau atskleidžia prisimenamo Aš ir galutinio 
Aš tarpusavio koreliacija, kuri lygi - 0,13, nei 0,30 koreliacija tarp 
pradinio ir galutinio Aš. 

Dabar panagrinėkime dar vieną hipotezę. Mūsų į klientą orientuotos 
terapijos teorijoje teigiama, kad kai terapinis santykis psichologiškai 
saugus, Klientas gali įsileisti į savo sąmonę jausmus ir potyrius, kurie 
paprastai yra pašalinti iš sąmonės arba į ją neįsileidžiami. Tie anksčiau 
neigti potyriai dabar tampa Aš dalimi. Pavyzdžiui, klientas, kuris buvo 
išstūmęs iš sąmonės visus priešiškumo jausmus, gali pradėti terapijos 
metu laisvai jausti savo priešiškumą. Tuomet jo samprata apie save 
keičiasi ir apima supratimą to, jog kartais jis jaučia kitiems 

priešiškumą. Tuo pačiu jo savęs vaizdas tampa tikslesniu jo patyrimo 
žemėlapiu arba atvaizdu. 

Siekėme šią teorijos dalį paversti konkrečia hipoteze, kurią 
formulavome taip: terapijos metu ir jai pasibaigus didės atitikimas 
tarp kliento savęs suvokimo ir to, kaip jį suvokia asmuo, kuris 
diagnozuoja. Prielaida sako, kad įgudęs asmuo, psichologiškai vertinantis 
klientą, daugiau nei jis pats žino apie kliento patyrimo būdų įvairovę - 
tiek įsisąmonintą, tiek neįsisąmonintą. Todėl jeigu savo sąmoningame 
Aš vaizde klientas asimiliuoja daugelį anksčiau išstumtų iš sąmonės 
jausmų ir potyrių, jo savęs vaizdas turėtų tapti panašesnis į 
diagnostiko turimą jo vaizdą. 

Ši hipotezė buvo tiriama tokiu metodu. Klientui kiekviename 
etape buvo pateikiamas projekcinis testas (teminės apercepcijos 
testas). Su šių Keturių tyrimų rezultatais susipažindavo diagnozuotojas. 
Siekiant išvengti kokios nors išankstinės nuomonės, šiam psichologui 
nebuvo sakoma, kokia seka testai pateikti klientui. Tada jis turėdavo 
surūšiuoti G-korteles kiekvienam testavimui taip, kad iš jų matytųsi 
klientės, kokia ji atrodė diagnostiniu požiūriu, vaizdas. Ši procedūra 
leido atlikti nešališką diagnostinį įvertinimą, taikant tą pačią 
įvertinimo priemonę, kurią naudodavo klientė, apibūdindama save, 
todėl buvo įmanomas tiesioginis ir objektyvus palyginimas, skaičiuojant 
koreliacijas tarp įvairių G-rūšiavimų. 

Tokio tyrimo rezultatas šios konkrečios klientės atveju pateikiamas 
3 paveikslėlyje. Viršutinė diagramos dalis yra 2 paveikslėlyje pateiktos 
informacijos santrauka. Apatinė eilutė rodo, kokius rūšiavimus 
atliko diagnozuotojas, o koreliacijos leidžia mums patikrinti savo 
hipotezę. Galima pastebėti, kad terapijos pradžioje nėra jokio ryšio 
tarp klientės savęs suvokimo ir to, kaip ją suvokia diagnozuotojas 
(r = 0,00). Net terapijos pabaigoje situacija yra ta pati (r = 0,05). 
Tačiau iki pirmojo paskesniojo (neparodytas) ir antrojo paskesniojo 
tyrimo klientės savęs suvokimas tapo labai panašus į tai, kaip ją 
suvokia diagnozuotojas (pirmasis paskesnysis tyrimas - r = 0,56, 
antrasis paskesnysis tyrimas - r = 0,55). Taigi hipotezė akivaizdžiai 
įrodė, kad klientės savęs suvokimo ir to, kaip ją suvokia 
diagnozuotojas, atitikimas gerokai padidėjo. 

Įdomūs ir kiti atradimai, susiję su šiuo tyrimo aspektu. Galima 
pastebėti, kad terapijos pradžioje labai skyrėsi tai, kaip diagnozuotojas 
suvokia klientę ir kaip klientė suvokia idealią save (r = - 0,42). 
Baigiantis tyrimui, diagnozuotojas mato ją labai panašią į jos tuo 

metu susiformuotą idealą (r = 0,46), netgi dar panašesnę į idealą, 
kuris buvo kreipiantis dėl terapijos (r = 0,61). Todėl galime teigti, 
kad egzistuoja objektyvūs įrodymai to, kad klientė savęs suvokimu ir 
visu asmenybės vaizdu tapo iš esmės tokiu asmeniu, kokiu norėjo 
tapti, pradėjusi terapiją. 

Linijos ir skaičiai reiškia koreliacijas, dešimtainės trupmenos 
vaizduojamos kaip sveikieji skaičiai 

Kitas pažymėtinas dalykas yra tai, kad diagnozuotojas ėmė kitaip 
suvokti klientę. Šis jos suvokimas pasikeitė daug labiau nei pasikeitė 
pačios klientės savęs suvokimas (r = - 0,33 palyginti su r = 0,30). Šis 
faktas keičia vyraujančią profesinę nuomonę, jog klientai pervertina 
pokyčių mastą. Taip pat jis leidžia tikėtis, jog individas per aštuoniolika 
mėnesių gali pasikeisti tiek, kad į terapijos pabaigą jo asmenybė bus 
greičiau nepanaši nei panaši į pradžioje buvusią. 

Paskutinis komentaras 3 paveikslėliui susijęs su „prisimenamu 
Aš“. Galima pastebėti, kad šis prisimenamas savęs vaizdas teigiamai 
koreliuoja su diagnozuotojo įspūdžiu (r = 0,30), tuo patvirtindamas 
ankstesnį teiginį apie tai, kad prisimenamas Aš atskleidžia tikslesnį 
ir mažiau gynybinį vaizdą nei tas, kurį klientė sugebėjo pateikti apie 
save tuo metu, kai pradėjo terapiją. 


Apibendrinimas ir išvados 

Šiame straipsnyje bandžiau atskleisti bendriausius išsamaus 
psichoterapijos tyrinėjimo, šiuo metu atliekamo Čikagos universitete, 
bruožus. Buvo paminėta keletas jo ypatumų. 

Pirmasis yra atsisakymas tiriant psichoterapiją taikyti bendrąjį 
kriterijų ir pasirinkimas specifinių konkrečiai apibrėžiamų kaitos 
kriterijų, grindžiamų detaliomis hipotezėmis, kylančiomis iš terapijos 
dinamikos teorijos. Daugelio specifinių kriterijų panaudojimas leido 
mums pasiekti mokslinės pažangos, nustatant pokyčių tipus, kurie 
susiję arba nesusiję su į klientą orientuota terapija. 

Antrasis ypatumas yra naujas požiūris į lig šiol neišspręstą 
kontrolės būdų psichoterapijos tyrimuose problemą. Tyrimo schemoje 
buvo dvi kontrolės procedūros: 1) parinktoji kontrolinė grupė, leidusi 
įvertinti laiko, pakartotinio testavimo ir atsitiktinių veiksnių įtaką ir 
2) vidinė kontrolinė grupė, kurioje kiekvienas terapijoje dalyvaujantis 
klientas lyginamas su pačiu savimi ne terapijos metu, siekiant įvertinti 
asmenybės kintamųjų ir motyvacijos įtaką. Panaudojus tokią 
dvigubos kontrolės schemą buvo galima daryti išvadą, kad terapijos 

metu vykstantys pokyčiai, kuriems įtakos neturi kontroliuojami 
kintamieji, priskirtini pačiai terapijai. 

Kitas ypatumas buvo pažangos, kuri pasiekta, tiksliai ir objektyviai 
tiriant subtilius kliento subjektyvaus pasaulio elementus, pavyzdys. 
Rodytas kliento savęs sampratos kitimas, tai, kiek suvokiamasis Aš 
tampa panašus į pageidaujamą Aš, kiek suvokiamas Aš tampa 
priimtinas ir adaptyvus; tai, kiek kliento savęs suvokimas tampa 
panašus į diagnozuotojo kliento suvokimą. Šie atradimai patvirtina 
teorinius samprotavimus apie savęs sampratos vietą dinamiškame 
psichoterapijos procese. 

Baigdamas norėčiau pateikti jums dvi išvadas. Pirmoji ta, kad 
mano aprašytoji tyrimų programa gana aiškiai parodo, jog galima 
gauti įprastinius griežto mokslinio tyrimo kanonus atitinkančius 
objektyvius įrodymus, jog psichoterapijoje gali atsirasti asmenybės ir 
elgesio pokyčiai, taip pat tai, kad jie gauti tiriant vienos orientacijos 
psichoterapiją. Tai reiškia, kad ateityje panašūs pagrįsti liudijimai gali 
būti gauti apie tai, ar kitos psichoterapijos rūšys sukelia asmenybės 
pokyčius. 

Antroji išvada yra, mano vertinimu, dar svarbesnė. Pastaraisiais 
metais pasiekta metodologinė pažanga reiškia, kad daugelis terapinio 
proceso subtilybių dabar plačiai atvertos moksliniams tyrimams. 
Pamėginau tai parodyti savęs vaizdo kaitos tyrimo pavyzdžiu. Tačiau 
panašūs metodai taip pat leidžia atlikti objektyvius kintančio santykio 
tarp Kliento ir terapeuto, „perkėlimo“ ir „kontraperkėlimo“ nuostatų, 
kliento vertybių sistemos šaltinio kaitos ir panašius tyrimus. Manau, 
galima būtų pasakyti, kad beveik kiekviena teorinė sąvoka, kuri yra 
susijusi su asmenybės kaita psichoterapijos procese, dabar gali tapti 
mokslinio tyrimo objektu. Tai moksliniam tyrinėjimui atveria naują 
perspektyvą. Žengiant šiuo keliu būtų galima atskleisti asmenybės 
dinamiką, ypač asmenybės kaitos asmeniniuose santykiuose procesą. 

| 2 skyrius 


Į KLIENTĄ ORIENTUOTA TERAPIJA JOS TYRIMŲ 
KONTEKSTE" 


Kaip europiečių auditorijai, kuri palyginti mažai susipažinusi su 
amerikietiškąja empirinių tyrimų psichologijoje tradicija, galėčiau 
paaiškinti apie į klientą orientuotos terapijos tyrimų metodus, 
atradimus ir jų reikšme? Šis uždavinys man iškilo, kai dr. G. Mariana 
Kinget ir aš rašėme knygą apie į klientą orientuotą terapiją. Si knyga 
turėjo būti išleista iš pradžių olandų, o po to prancūzų kalbomis. 
Dr. Kinget pateikė klinikinius tokios terapijos principus, aš - 
pagrindines į klientą orientuotos terapijos teorijas (beveik identiškas 
toms, kurios išdėstytos skyriuje „Terapijos, asmenybės ir 
tarpasmeninių santykių teorija“ S. Koch redaguotoje knygoje 
„Psichologija: mokslo apžvalga“ (New York: McGraw-Hill, 1959, III t., 
184—256). Norėjau supažindinti su tyrimais, kuriuos mes tuo metu 
atlikome, kad patvirtintume arba paneigtume savo teorijas. To 
rezultatas - šis skyrius (šiek tiek pakeistas šiai knygai). Tikiuosi, 
kad jis gali būti naudingas tiek amerikiečiams, tiek europiečiams. 

Prašau skaitytojų atlaidumo dėl vienos smulkmenos. Trys 
paragrajai, kuriuose aprašomas O-rūšiavimo metodikos, skirtos 
savęs suvokimui matuoti, sukūrimas ir panaudojimas, yra beveik 
tapatūs 11 skyriui. Palikau juos, kad kiekvieną skyrių būtų galima 
skaityti be nuorodų į antrąjį. 

Šis skyrius grąžina į ankstyviausius mūsų tyrimus, atliktus 
apie 1940 metus, o baigiasi kelių tebesitęsiančių projektų, kuriems 


* Tai knygos Psychotherapie en menselijke verhoudingen: Theorie en praktijk van 
de non-directieve therapie by Carl R. Rogers 6: Marian Kinget, Utrecht. The 
Netherlands (Uitgeverij Het Spectrum, 1960) XII skyriaus angliškoji versija. 

1961 metais vis dar skiriamos geriausios mūsų pastangos, aprašymu. 
Taigi bandžiau pateikti nors trumpą daugiau nei keliolika metų 
trukusių tyrinėjimų apžvalgą. 


Tyrimų paskata 

Viena svarbiausių į klientą orientuotos terapijos ypatybių ta, kad 
ji ne tik stimuliavimo tyrimus, bet ir pati egzistavo į tyrimus orientuoto 
mąstymo kontekste. Atlikta daug ir įvairių tyrimų. 1953 metais 
Secmanas ir Raskinas, analizuodami tokių tyrimų tendencijas ir 
kryptis, aprašė arba paminėjo beveik penkiasdešimt tyrimų, atliktų 
į klientą orientuotoje suaugusiųjų terapijoje. 1957 metais Cartwrightas 
paskelbė į klientą orientuotos terapijos tyrimų ir teorinių samprota- 
vimų bibliografiją, įtraukdamas į ją 122 šaltinius. Jis, panašiai kaip 
Seemanas ir Raskinas, praleido visas nuorodas apie į klientą orien- 
tuotos Žaidimų ir grupinės terapijos tyrimus. Regis, nekyla abejonių 
dėl to, kad į klientą orientuotos terapijos teorija ir praktika pagimdė 
stebėtinai daug objektyvių empirinių tyrimų. Logiška būtų paklausti 
kodėl. 

Pirmiausia į klientą orientuotos terapijos teorija buvo laikoma ne 
dogma arba tiesa, bet hipotezėmis, įrankiu, padedančiu išplėsti mūsų 
pažinimą. Manyta, kad teorija arba kuris nors teorijos segmentas 
naudingas tik tada, kai jį galima patikrinti. Buvo jaučiamas 
įsipareigojimas objektyviai patikrinti kiekvieną svarbų mūsų hipotezių 
aspektą, tikint, kad vienintelis būdas atskirti žinojimą nuo individualių 
išankstinių nuomonių ir gražių svajonių yra objektyvus tyrimas. 

Kad tyrinėjimas būtų objektyvus, jis privalo būti toks, kad kitas 
tyrėjas, tuo pačiu būdu rinkdamas duomenis ir taip pat juos 
apdorodamas, gautų tuos pačius arba panašius rezultatus ir padarytų 
tas pačias išvadas. Trumpai tariant, mes visą laiką tikėjome, kad 
psichoterapijos pažanga bus pasiekta, atvirai ir objektyviai tikrinant 
visas hipotezes tomis priemonėmis, kurios gali būti viešai pateikiamos 
ir pakartojamos. 

Antroji priežastis, dėl kurios į klientą orientuota kryptis skatino 
tyrimus, tai nuostata, kad mokslinis tyrimas gali prasidėti bet kur, 
nesvarbu, koks grubus ar subtilus jis būtų, kad tai tyrimo kryptis, o 
ne nekintančio tikslumo matavimo priemonės. Vadovaujantis šiuo 
požiūriu, pokalbio įrašas yra maža mokslinių pastangų pradžia, nes 
jis yra objektyvesnis už pokalbio prisiminimą. Grubus teorinis terapijos 

apibendrinimas ir grubūs įrankiai toms sąvokoms patikrinti yra daug 
daugiau moksliškesni nei visiškas jų nebuvimas. Taigi individualūs 
tyrėjai suprato, kad jie galėtų pradėti siekti moksliškumo labiausiai 
juos dominusiose srityse. Ši nuostata pagimdė daugybę vis tikslesnių 
tyrimo įrankių, skirtų pokalbių protokolams analizuoti, ir buvo 
padaryta gera pradžia tiriant tokius neaiškius vaizdinius kaip savęs 
samprata ir terapinio santykio psichologinis klimatas. 

Priartėjau prie to, ką laikau trečiąja pagrindine tokio sėkmingo 
teorijos poveikio tyrimų atsiradimui priežastimi. Mūsų teorijos sąvokos 
daugiausia buvo apribotos tokiomis, kurioms galima suteikti opera- 
cinius apibrėžimus. Tai galėjo patenkinti psichologų ir kitų specialistų, 
troškusių gausinti Žinias apie asmenybę, tačiau varžomų teorinių 
sąvokų, kurių neįmanoma aprašyti konkrečiais apibrėžimais, 
gyvybiškai svarbų poreikį. Paimkime, pavyzdžiui, bendrąjį fenomeną, 
slypintį tokiose sąvokose kaip Aš, ego, asmuo. Jeigu suformuluojama 
sąvoka (kaip padarė kai kurie teoretikai), apimanti tuos vidinius 
įvykius, kurių nėra individo sąmonėje, ir tuos, kurie yra suvokti, tai 
šiuo metu nėra jokio patenkinamo būdo aprašyti tokią sąvoką 
operaciniu požiūriu. Tačiau apribojus Aš sampratą sąmonės reiškiniais, 
šią sąvoką galime vis tiksliau apibrėžti operaciniu būdu, panaudodami 
G-techniką, pokalbių protokolų analizę ir t. t., ir taip tyrinėjimams 
atverti visą šią sritį. Laikui bėgant nauji tyrimai gali padaryti 
įmanomą ir įvykių kekės, egzistuojančios už sąmonės ribų, operacinį 
apibrėžimą. 


Ankstyvasis tyrimų periodas 

Objektyvių psichoterapijos tyrimų istorija nėra ilga. Iki 1940 
metų kelis kartus mėginta įrašyti terapinius pokalbius, tačiau ši 
medžiaga nebuvo panaudota tyrimams. Nebandyta taikyti mokslo 
metodų siekiant įvertinti tuos pokyčius, kurie, kaip buvo manoma, 
vykdavo terapijos metu. Taigi mes kalbame apie sritį, kuri dar tik 
užgimė. 

Kadaise 1940 metais mūsų grupelė Ohajo valstijos universitete 
sėkmingai įrašė visą terapinį pokalbį. Mūsų pasitenkinimas buvo 
didžiulis, tačiau jis greitai atslūgo. Išklausę įrašą - tokį beformį, tokį 
sudėtingą — beveik puolėme į neviltį, nebesitikėdami įgyvendinti savo 
tikslo ir panaudoti įrašą moksliniams tyrimams. Atrodė beveik 
neįmanoma jį supaprastinti iki tokių elementų, kuriuos būtų galima 
objektyviai tyrinėti. 

Tačiau pažanga buvo pasiekta. Vyresniųjų kursų studentų entu- 
ziazmas ir gebėjimai kompensavo lėšų ir įrangos stoką. Išradingas ir 
kūrybiškas mąstymas leido pradinius terapijos duomenis paversti 
grubiomis terapeuto įgūdžių ir kliento reakcijų kategorijomis. Porteris 
analizavo reikšmingą terapeuto elgesį. Snyderis analizavo klientų 
reakcijas ir atskleidė kai kurias tendencijas. Kiti autoriai taip pat 
buvo kūrybingi, tad žingsnis po žingsnio tyrimų galimybė šioje srityje 
virto realybe. 

Pirmieji tyrimai dažnai buvo naivūs, pagrįsti klaidingu tyrimo 
planu, dažnai neapskaičiavus būtinų imčių, tačiau, nepaisant to, jų 
reikšmė Žengiant pirmuosiuos žingsnius didžiulė. 


KAI KURIŲ TYRIMŲ PAVYZDŽIAI 


Siekiant atskleisti didėjančio tyrimų srauto reikšmę apie kelis 
tyrimus bus kalbama išsamiai, kad būtų galima susidaryti nuomonę 
apie jų metodologiją ir specifinius atradimus. Apžvelgiami tyrimai 
pasirinkti ne todėl, kad jie ypač iškilūs. Šie tyrimai atspindi įvairias 
besivystančio tyrinėjimo tendencijas. Pateiksiu juos chronologine 
tvarka. 


Vertinimų lokusas 

1949 metais Raskinas (5) atliko tyrimą, susijusį su suvokiamu 
vertybių šaltiniu, arba vertinimo proceso lokusu. Tyrimas prasidėjo 
supratus, kad konsultanto uždavinys - galvoti ne už klientą arba apie 
klientą, bet kartu su klientu. Pirmaisiais dviem atvejais vertinimo 
šaltinis akivaizdžiai yra konsultantas. Trečiuoju atveju konsultantas 
stengiasi galvoti su klientu ir būti empatiškas jo požiūriui, gerbdamas 
kliento vertinimus. 

Raskinas kėlė klausimą, ar terapijoje keičiasi kliento vertinimų 
šaltinio suvokimas. Kalbant konkrečiau, ar sumažėja kliento vertybių 
ir normų priklausomybė nuo kitų asmenų lūkesčių ir ar vertybės bei 
normos labiau grindžiamos jo paties patyrimu? 

Siekdamas tai ištirti objektyviai, Raskinas žengė tokius žingsnius. 

1. Trijų tarpusavyje nesusijusių vertintojų buvo paprašyta iš 
kelių pokalbių įrašų išrinkti tuos teiginius, kurie buvo susiję su 
kliento vertybių ir normų šaltiniu. Nustatyta, kad, atrenkant teiginius, 

vertintojų nuomonės sutapo daugiau nei 80 procentų, ir tai rodė, kad 
tiriamas konstruktas, kurį galima atpažinti. 

2. Atrinkęs 22 platų vertybių šaltinių spektrą atspindinčius 
teiginius, Raskinas pateikė juos dvidešimčiai vertintojų ir paprašė 
išdėlioti šiuos teiginius į keturias krūveles, atsižvelgiant į tiriamąją 
seką ir išlaikant apytikriai vienodus intervalus tarp atskirų krūvelių. 
Dvylika teiginių, kurių vertinimai labiausiai sutapo, buvo panaudoti 
sudarant vertinimų lokuso skalę. Jos reikšmės buvo nuo 1 iki 4. 
Pirmoji skalės pakopa atspindėjo besąlyginį kliovimąsi kitų vertinimais. 
Antroji pakopa apėmė tuos teiginius, kuriuose vyravo susirūpinimas 
tuo, ką kiti pagalvos, tačiau jaučiant tam tikrą nepasitenkinimą tokia 
priklausomybe. Trečioji pakopa atspindėjo pasisakymus, atsklei- 
džiančius individo pagarbą tiek savo paties vertinimui, tiek kitų 
vertybėms ir lūkesčiams, taip pat suvokiamą skirtumą tarp savaran- 
kiškų vertinimų ir priklausomybės nuo kitų vertinimų. Ketvirtoji pakopa 
palikta tiems atvejams, kuriuose akivaizdžiai kliautasi savuoju 
patyrimu ir sprendimais kaip pagrindiniu vertybių šaltiniu. 

Trečiąją pakopą galima pailiustruoti tokiu pavyzdžiu. Toliau 
pateiktas kliento pasisakymas buvo įvertintas kaip priklausantis šiai 
skalės pakopai. 

„Taigi aš nusprendžiau ir svarstau, ar teisingai pasielgiau. Jei jūs 
gyvenate šeimoje ir jūsų brolis pateko į koledžą ir visi dėl to yra gerai 
nusiteikę, aš svarstau, ar gera suvokti, kad esu toks, koks esu, ir 
negaliu pasiekti panašių rezultatų. Visada stengdavausi būti toks, 
koks, kitų nuomone, turėjau būti, bet ar neturėčiau paprasčiausiai 
pripažinti, kad esu toks, koks esu“. 

3. Tuomet Raskinas panaudojo šią skalę, kad įvertintų kiekvieną 
iš 59 pokalbių, sudariusių dešimt trumpalaikių, tačiau visiškai 
įrašytų terapinių atvejų, kurie buvo kitų tyrėjų tyrimo objektu. Atlikęs 
šiuos įvertinimus, tačiau dar nepradėjęs jų analizės, jis panoro 
patikrinti savo sprendimų patikimumą. Todėl atsitiktine tvarka iš 
visų 59 pokalbių išrinko po vieną ištrauką, susijusią su vertinimų 
šaltiniu. Šias ištraukas savarankiškai įvertino kitas vertintojas, kuris 
nieko nežinojo apie šių ištraukų šaltinius ir apie tai, šie teiginiai 
paimti iš ankstyvųjų ar vėlyvųjų pokalbių. Dviejų įvertinimų 
koreliacijos koeficientas buvo 0,91. Tai labai aukštas patikimumas. 

4. Sukonstravęs lygių intervalų skalę ir parodęs šios priemonės 
patikimumą, Raskinas ketino nuspręsti, ar terapijos metu įvyko koks 
nors vertinimų lokuso poslinkis. Dešimtyje atvejų pirmųjų susitikimų 

vidutinis balas buvo 1,97, paskutiniųjų - 2,73, skirtumas patikimas 
reikšmingumo lygmeniu 0,01. Taigi į klientą orientuotos terapijos 
teorija šiuo klausimu tapo patvirtinta. Įmanomas buvo ir tolesnis 
patvirtinimas. Tie 10 atvejų buvo tiriami ir kitais objektyviais 
metodais, todėl kitais tyrimais gauti objektyvūs kriterijai įvertinti, 
siekiant nustatyti, kurie atvejai buvo sėkmingesni, ir kurie - ne tokie 
sėkmingi. Paėmus penkis atvejus, įvertintus kaip sėkmingesnius, 
vertinimo lokuso poslinkis būtų dar didesnis - pirmųjų pokalbių 
vidutinis balas 2,12, baigiamųjų - 3,34. 

Šis darbas daugeliu atžvilgių būdingas didelei grupei atliktų 
mokslinių tyrimų. Vadovaujantis viena į klientą orientuotos teorijos 
hipoteze, sukuriamas instrumentas įvairiems tiriamo konstrukto 
pokyčiams matuoti. Tuomet pati priemonė tikrinama, siekiant sužinoti, 
ar ji iš tiesų matuoja tai, kam skirta, ir ar kiekvienas kvalifikuotas 
asniuo gali ją naudoti ir gauti panašius rezultatus. Po to priemonė 
nešališkai taikoma terapijos duomenims apdoroti. (Raskino atveju kito 
vertintojo atliktas 59 atsitiktinai parinktų teiginių patikrinimas įrodė, 
kad išankstinės sąmoningos arba pasąmoningos nuostatos neturėjo 
akivaizdesnės įtakos vertinimams.) Tada duomenys, gauti panaudojant 
tyriino priemonę, gali būti analizuojami, siekiant nuspręsti, hipotezė 
pasitvirtino ar ne. Šiuo atveju hipotezė pasitvirtino, patvirtindama 
teoriją, kad į klientą orientuotoje terapijoje asmenys ima mažiau 
vadovautis kitų vertybėmis ir sprendimais, labiau pasikliauna savo 
pačių patirtimi grindžiamais asmeniniais vertinimais. 

Nors tirtų atvejų buvo nedaug, o terapija trumpalaikė (tai 
būdinga ankstyvajam laikotarpiui), tai yra vieninteliai svarbūs šio 
tyrimo trūkumai. Greičiausiai, pakartojus tyrimą su daugiau atvejų 
arba su ilgiau trunkančiais, rezultatai vis tiek būtų tie patys. Šis 
tyrimas yra vidutiniškai įmantrus, jis yra viduryje tarp labai grubių 
pirmųjų tyrimų ir skrupulingai suplanuotų dabartinių. 


Autonominių funkcijų ryšys su terapija 

Thetfordas 1949 m. atliko visai kitokį tyrimą, taip pat baigtą 
(11). Jo hipotezė siekė gerokai toliau už į klientą orientuotą terapiją, 
numatydama fiziologinius pokyčius, kurie neprieštaravo teorijai, 
tačiau niekada anksčiau nebuvo aptariami. 

""rumpai aptarsiu šio autoriaus pagrindinę hipotezę. Jei terapija 
padeda individui pakeisti jo gyvenimo būdą ir sumažinti įtampą bei 
nerimą, kurie atsiranda dėl turimų asmeninių problemų, tai jo 

autonominės nervų sistemos reakcijos, pavyzdžiui, stresinėse 
situacijose, irgi turėtų pakisti. Iš esmės jis kėlė hipotezę, kad jei 
gyvenimo būdas ir vidinė įtampa terapijoje pakinta, tai turėtų pasireikšti 
organizmo autonominės nervų sistemos, srities, kurios individas 
sąmoningai visiškai nekontroliuoja, pokyčiais. Autorius klausė, kiek 
stiprūs į klientą orientuotos terapijos sukeliami pokyčiai. Ar jie tokie 
stiprūs, kad gali paveikti visą individo organizmo funkcionavimą? 
Nors Thetfordo taikyta procedūra buvo neabejotinai sudėtinga, 
jos esmę galima nusakyti gana paprastai. Buvo atrinkta devyniolikos 
asmenų grupė, kurią sudarė klientai, ieškantys pagalbos Čikagos 
universiteto Konsultavimo centre. Jie buvo pakviesti dalyvauti 
savanoriais asmenybės tyrime. Kadangi dalyvauti sutiko visi 
pakviestieji, išskyrus kelis, kurie negalėjo suderinti tyrimų laiko, ši 
grupė atstovavo centro klientams studentams. Dešimt individų 
dalyvavo individualioje terapijoje, trys tuo pačiu metu individualioje 
ir grupinėje terapijoje ir šeši grupinėje terapijoje. Kontrolinė grupė 
buvo surinkta iš septyniolikos panašaus amžiaus ir išsilavinimo, kaip 
ir terapinės grupės nariai, nedalyvaujančių terapijoje individų. 
Kiekvienas tiek terapinės, tiek kontrolinės grupės narys dalyvavo 
toje pačioje eksperimentinėje procedūroje. Svarbiausi jos aspektai 
buvo tokie. Asmuo specialiais elektrodais buvo prijungiamas prie 
savirašio, registravusio jo delno odos varžą (OGR), širdies ritmą ir 
kvėpavimą. Po ramybės periodo, skirto baziniam lygiui nustatyti, 
asmeniui buvo pasakoma, kad skaičių įsiminimas yra geras intelekto 
rodiklis ir kad eksperimentuotojas norės jį įvertinti. Skaičių sekos 
buvo ilginamos tol, kol asmuo aiškiai nebepajėgdavo jų įsiminti. Po 
dviejų minučių ramybės buvo pateikiamos kitos sekos iki naujos 
akivaizdžios nesėkmės. Po kito ramybės laikotarpio sekė dar viena 
nuvilianti nesėkmė. Kadangi visi tiriamieji buvo studentai, jų 
asmeninis įsitraukimas ir frustracija buvo akivaizdūs, nes patyrimas 
metė abejonės šešėlį ant jų intelektinių gebėjimų. Po dar vieno 
ramybės laikotarpio asmenį paleisdavo informuodami, kad vėliau jis 
bus pakviestas pakartotinai. Visą laiką nebuvo net menkiausios 
užuominos apie tai, kad eksperimentas yra kuo nors susijęs su 
individo terapija. Pats tyrimas buvo atliekamas kitame pastate. 
Terapijai pasibaigus, klientai buvo pakviesti pakartoti tą pačią 
eksperimentinę procedūrą - tris frustracijos ir atsigavimo epizodus, 
nuolat matuojant autonomines organizmo reakcijas. Atitinkamais 


laiko tarpais taip pat buvo kviečiami ir identišką procedūrą atlikdavo 
kontrolinės grupės nariai. 

Įvairūs fiziologiniai rodikliai buvo apskaičiuoti terapinei ir 
kontrolinei grupėms. Palyginus prieš terapiją ir po terapijos atliktus 
tyrimus, grupės reikšmingai skyrėsi vieninteliu rodikliu - tai, kaip jos 
atsigaudavo po frustracijos. Apibendrinant būtų galima sakyti, kad 
grupė, kurios nariai dalyvavo terapijoje, pakartotinio tyrimo metu 
atsigaudavo po frustracijos greičiau nei pradiniame tyrime. Tuo metu 
kontrolinėje grupėje rezultatai buvo skirtingi. Antrosios frustracijų 
serijos metu jie atsigaudavo lėčiau. 

Pamėginsiu patikslinti. Terapinėje grupėje „atsigavimo koeficien- 
tas“. pagrįstas OGR, pakito statistiškai patikimai esant 0,02 reikšmin- 
gumo lygmeniui ir reiškė, kad greičiau atsigaunama po frustracijos. 
Kontrolinėje grupėje „atsigavimo koeficiento“ pokytis buvo patikimas 
10 procentų lygmeniu ir bylojo apie lėtesnį atsigavimą. Kitaip sakant, 
asmenys antrajame tyrime sunkiau nei pirmajame įveikė frustraciją. 
Kitas OGR rodiklis, „atsigavimo procentas“, taip pat parodė, kad 
terapinė grupė antrajame tyrime atsigaudavo po streso greičiau, pokytis 
reikšmingas 5 procentų lygmeniu. Tuo tarpu kontrolinėje grupėje 
pokyčių nebuvo. Terapinės grupės asmenų širdies ir kraujagyslių 
sistemos aktyvumui buvo būdingos mažesnės širdies ritmo variacijos 
pakartotinio tyrimo metu, pokytis reikšmingas 5 procentų lygmeniu. 
Kontrolinėje grupėje pokyčių nebuvo. Kiti rodikliai liudijo apie analo- 
giškus čia minėtiems pokyčius, tačiau nebuvo tokie reikšmingi. 

Apskritai būtų galima pasakyti, kad terapiją patyrę individai 
pasikartojančių terapinių kontaktų metu išsiugdė aukštesnį frustracijos 
slenkstį ir sugebėjo po frustracijos greičiau atkurti savo homeostatinę 
pusiausvyrą. Kita vertus, kontrolinėje grupėje antrosios frustracijos 
metu buvo nežymus slenksčio sumažėjimas ir akivaizdžiai lėtesnis 
homeostazės atkūrimas. 

Kalbant paprastai, šis tyrimas reikšmingas tuo, kad buvo 
atskleista, jog po terapijos asmuo pajėgia labiau toleruoti ir išlaikyti 
didesnę pusiausvyrą emocinio streso ir frustracijos situacijose, jog tai 
galioja net tada, kai stresas arba frustracija visai neaptariami 
terapijoje, jog efektyvesnis frustracijos įveikimas ne paviršutiniškas 
reiškinys, bet yra akivaizdžiai matomas autonominėse reakcijose, 
kurių asmuo negali sąmoningai kontroliuoti ir kurių visiškai 
nesuvokia. 

Šis Thetfordo mokslinis darbas panašus į daugelį vėliau atliktų 

naujesnių ir labiau provokuojančių tyrimų. Jis pranoko tą į klientą 
orientuotą teoriją, kuri tuo metu buvo susiformavusi, ir jame buvo 
padaryta prielaida, neprieštaraujanti teorijai ir gal netgi slypinti jos 
potekstėje, bet tuo pat metu gerokai išeinanti už susiformavusios 
teorijos ribų. Taigi jame buvo numatyta, kad jeigu terapija padės 
individui geriau susidoroti su psichologiniu stresu, tai atsispindės ir 
jo autonominiame funkcionavime. Atliktasis tyrimas buvo šios prie- 
laidos teisingumo patikrinimas. Nėra abejonių, kad teorija patvirti- 
nama šiek tiek svariau, kai jai gana tolimos prielaidos patikrinamos 
ir aptinkama, kad jos teisingos. 


Kliento reakcijos į įvairius metodus 

Mažas Bergmano (2) 1950 metais atliktas mokslinis darbas yra 
pavyzdys to, kaip įrašyti pokalbiai patys padeda mikroskopiniams 
terapinio proceso tyrimams. Jis norėjo tyrinėti, koks ryšys tarp 
konsultanto taikomo metodo ar veiksmo ir kliento reakcijos. 

Tvrimui mokslininkas pasirinko visas situacijas, kuriose klientas 
prašydavo terapeuto įvertinimo, pasitaikiusias dešimtyje įrašytų 
atvejų (tie patys Raskino ir kitų tirti atvejai). Dešimtyje šių atvejų 
buvo 246 tokios situacijos, kuriuose klientas prašydavo pasiūlyti 
jam, kaip išspręsti problemą, įvertinti jo adaptaciją ar pažangą arba 
pritarti jo požiūriui, arba patarti, ką jam daryti. Tiriant kiekvienas 
pavyzdys buvo panaudotas kaip atskiras reakcijos vienetas. Tokį 
reakcijos vienetą sudarė kliento prašymas, iš karto po jo sekęs 
konsultanto atsakas ir kliento atsakymas, sekęs po konsultanto 
teiginio. Bergmanas pastebėjo, kad konsultanto reakcijas į šiuos 
prašymus galima taip suklasifikuoti: 

l. Įvertinimu grindžiamas atsakas. Tai galėtų būti kliento pasi- 
sakymo interpretavimas, pritarimas arba nepritarimas klientui, 
patarimų ar informacijos suteikimas. 

2. „Struktūruojantis“ atsakas. Konsultantas galėtų paaiškinti 
savo paties vaidmenį arba tai, kaip veikia terapija. 

3. Prašymas patikslinti. Konsultantas galėtų parodyti, kad jam 
neaiški kliento prašymo prasmė. 

4. Prašymo turinio atspindėjimas. Konsultantas galėtų reaguoti. 
mėgindamas suprasti kliento pasisakymą, kuriame slypi prašymas, 
tačiau visai ignoruodamas patį prašymą. 

5. Prašymo atspindėjimas. Konsultantas galėtų stengtis suprasti 
patį kliento prašymą arba kliento prašymą kitų jausmų kontekste. 

Bergmanas suskirstė konsultanto reakcijas lydinčius kliento 
pasisakymus į tokias kategorijas: 

1. Klientas vėl prašo įvertinti arba pakartodamas tą patį prašymą, 
arba išplėsdamas jį ar pataisydamas, arba paprašo ko nors kito. 

2. Klientas, priimdamas arba nepriimdamas konsultanto 
atsakymą, atsisako mėginti analizuoti savo nuostatas ir problemas 
(paprastai pereidamas prie kitos mažiau reikšmingos temos). 

3. Klientas tęsia savo nuostatų ir problemų nagrinėjimą. 

4. Klientas kalba apie tai, kokį mato ryšį tarp atskirų savo 
jausmų - atskleidžia įžvalgą. 

Patikrinęs šios kliento ir konsultanto reakcijų klasifikacijos 
patikimumą ir nustatęs, kad jis pakankamas, Bergmanas tęsė savo 
duomenų analizę. Jis nustatė, kokių tipų kliento reakcijos buvo 
susijusios su konsultanto reakcijų tipais dažniau nei tai galėjo būti 
atsitiktinai. Dalis svarbių atradimų tokie. 

Iš esmės tik atsitiktinis ryšys siejo visų tipų pradines ir vėlesnes 
kliento reakcijas. Tai galiojo ir pradinių kliento prašymų bei 
konsultanto atsakymų atveju. Vadinasi, nei konsultanto atsakas, nei 
tolesnė kliento frazė nebuvo „sukelti“ pradinio prašymo. 

Kita vertus, reikšmingas ryšys buvo aptiktas tarp konsultanto 
atsako ir vėlesnės kliento frazės. 

1. Kai konsultantas atspindi kliento jausmą, pastarasis daug 
dažniau nei galima būtų tikėtis atsitiktinumo dėka tęsia savęs analizę 
arba pasiekia įžvalgą. Šis ryšys statistiškai reikšmingas, kai reikš- 
mingumo lygmuo - 1 procentas. 

2. Po pirmojo ir antrojo tipo konsultanto atsakymų (atsakymai, 
grindžiami įvertinimu ir interpretavimu, arba „struktūrą palaikantys“ 
atsakymai) dažniau nei būtų galima tikėtis atsitiktinumo dėka 
klientas liaunasi analizavęs save. Tai irgi reikšminga 1 procento 
lygmeniu. 

3. Konsultantui paprašius patikslinti, klientas pakartoja prašymą 
arba mažiau gilinasi į save ir rečiau pasiekia įžvalgą. Šios pasekmės 
reikšmingos atitinkamai 1 ir 5 procentų lygmeniu. 

Taigi Bergmanas daro išvadą, kad savęs analizę ir įžvalgą - 
pozityvius terapinio proceso aspektus - skatina pirmiausia konsultanto 
atsakymai, kuriuose atspindimi kliento jausmai, o vertinantys, 
interpretuojantys ir „struktūruojantys“ atsakymai sukelia tokias 
kliento reakcijas, Kurios turi neigiamos įtakos terapijos procesui. 

Šis darbas iliustruoja tai, kaip kai kuriuose tyrimuose labai 


smulkiai, „moliariniu“ lygmeniu buvo analizuojami pažodiniai terapinių 
pokalbių įrašai, kad būtų galima atskleisti kai kuriuos į klientą 
orientuotos terapijos aspektus. Šiuose darbuose buvo objektyviai 
nagrinėjami vidiniai terapijos įvykiai, nes jie galėjo apibūdinti patį 
procesą. 


Aš sampratos tyrimas 

Buvo atlikta daug kliento savęs sampratos - kategorijos, kuri yra 
pagrindinė į klientą orientuotos terapijos ir asmenybės teorijoje — 
kaitos tyrimų. Tyrimas, kurį atlikto Butleris ir Haigh'as (3), čia bus 
trumpai aptartas. 

Šiuo tikslu dažnai naudojamas metodas remiasi Stephensono 
sukurta O-metodika. Šia metodika pagrįsta priemonė aptinkama 
Butlerio ir Haigh'o darbe, tad ją galima trumpai apibūdinti prieš 
aptariant tyrimo atradimus. 

Iš įrašytų konsultacinių atvejų buvo išrinkta labai daug klientų 
teiginių, apibūdinančių juos pačius. Iš jų atrinkta 100 teiginių, kurie 
dėl didesnio aiškumo buvo suredaguoti. Tikslas buvo atrinkti kiek 
įmanoma daugiau įvairesnių teiginių, kuriais individas galėtų 
apibūdinti save. Sąraše pasitaikė tokių teiginių: „aš dažnai jaučiu 
priešiškumą“, „esu seksualiai patrauklus“, „tikrai esu sutrikęs“, 
„kalbėdamas su kuo nors, jaučiuosi nejaukiai“, „jaučiuosi atsipa- 
laidavęs ir niekas manęs nejaudina“. 

Butlerio ir Haigh'o darbe kiekvieno asmens prašyta surūšiuoti 
100 kortelių su teiginiais. Iš pradžių buvo prašoma surūšiuoti šias 
korteles taip, kad parodytų save tokį, koks sau asmuo atrodo šiandien. 
Kortelės turėjo būti sudėliotos į devynias krūveles, pradedant tomis, 
kurių teiginiai mažiausiai tinka, ir baigiant tomis, kurių teiginiai 
labiausiai apibūdina asmenį. Buvo prašoma padėti šiek tiek kortelių į 
kiekvieną krūvelę (kortelių krūvelėse buvo atitinkamai 1, 4, 11, 21, 24, 
21, 11,4, 1, taip gaunant dirbtinį apytikrį normalųjį pasiskirstymą). 
Baigus rūšiuoti, buvo prašoma surūšiuoti korteles dar kartą taip, kad 
asmuo atsiskleistų toks, koks labiausiai norėtų būti. Tai reiškė, kad 
kiekvienu teiginiu asmuo turėjo parodyti ne tik tai, kaip suvokia save, 
bet ir tai, kokią vertę jam turi savybė, susijusi su tuo teiginiu. 

Akivaizdu, kad skirtingi rūšiavimai gali būti susiję tarpusavyje. 
Galima lyginti Aš prieš terapiją su Aš po terapijos, arba Aš su idealiuoju 
Aš, arba vieno kliento idealųjį Aš su kito kliento idealu. Aukštos 
koreliacijos rodo mažą skirtumą ar pokyčius, žemos koreliacijos — 

atvirkščiai. Nagrinėjant specifinius teiginius, pakeitusius terapijos 
metu rūšiavimo vietą, galima gauti, pavyzdžiui, kokybinį kaitos vaizdą. 
Dėl gausybės teiginių statistiniame tyrime mažiau nukenčia klinikinė 
įvairovė. Apskritai ši procedūra leido tyrėjams subtilius suvokimo 
fenomenus paversti objektyviais ir apdorojamais duomenimis. 

Pažvelkime, kaip buvo taikomas teiginių apie save G-rūšiavimas 
Butlerio ir Haigh'o darbe. Pasirinktos tokios hipotezės: 1) į klientą 
orientuota terapija sumažina atotrūkį tarp suvokiamo ir pageidaujamo 
Aš, 2) šis pokytis bus didesnis tų klientų, kurie terapijos metu pasieks 
didesnę pažangą. 

Savęs ir idealaus Aš G-rūšiavimas kaip dalis visos išsamesnės 
tyrimų programos, buvo pasiūlytas 25 klientams prieš prasidedant 
terapijai, pasibaigus jai ir paskesnio įvertinimo metu, praėjus nuo 
šešių iki dvylikos mėnesių po terapijos pabaigos. Ta pati testavimo 
programa buvo atliekama neterapinėje kontrolinėje grupėje, 
analogiškoje amžiumi, lytimi ir socialiniu bei ekonominiu statusu. 

Gauti įdomūs rezultatai. Klientų grupėje prieš terapiją Aš ir 
idealo tarpusavio koreliacijos svyravo labai plačiu diapazonu: nuo - 
0,47, labai akivaizdaus atotrūkio tarp Aš ir idealo, iki 0,59, liudijančio 
labai aukštą realaus savęs įvertinimą. Koreliacijų vidurkis prieš 
terapiją buvo lygus - 0,01. Pasibaigus terapijai, vidurkis buvo 0,34, o 
paskesnio įvertinimo metu - 0,31. Tai byloja apie labai reikšmingą 
pokytį, patvirtinantį hipotezę. Labai įdomu, kad koreliacija tik labai 
nedaug sumažėja vėlesniu laikotarpiu. Įdėmiau pažvelgus į tuos 17 
atvejų, kuriuose, remiantis konsultantų vertinimais ir teminės 
apercepcijos testo duomenimis, terapijoje pasiektas didžiausias 
pagerėjimas, matomi dar didesni pokyčiai. Jų atveju koreliacijų 
vidurkis prieš terapiją buvo 0,02, vėlesniu laikotarpiu - 0,44. 

Penkiolika klientų grupės narių sudarė „vidinę kontrolinę“ grupę. 
Jie buvo ištirti, kai pirmą kartą kreipėsi pagalbos, o paskui jų paprašyta 
palaukti 60 dienų, kol prasidės terapija. Jie buvo pakartotinai testuo- 
jami šio 60 dienų laikotarpio pabaigoje, taip pat pasibaigus terapijai 
ir paskesniuoju laikotarpiu. Šioje penkiolikos narių grupėje Aš ir 
idealo koreliacija pirmojo tyrime metu buvo - 0,01, baigiantis 60 
dienų laikotarpiui ji buvo tokia pati, t. y. lygi - 0,01. Taigi terapijos 
metu įvykę pokyčiai akivaizdžiai susiję su terapija, todėl jų negalima 
laikyti laiko rezultatu ar sprendimo kreiptis pagalbos padarinių. 

Kontrolinė grupė atrodė visai kitaip nei terapijos klientai. Pradinė 
koreliacija tarp Aš ir idealo buvo 0,58. Ji nepakito ir paskesniuoju 

laikotarpiu buvo lygi 0,59. Akivaizdu, kad šios grupės nariai nejautė 
tos įtampos, kurią jautė klientai, jie gana gerai vertino save ir todėl jų 
vertinimai praktiškai nepasikeitė. 

Remiantis šiuo darbu galima daryti pagrįstą išvadą, kad vienas 
iš susijusių su į klientą orientuota terapija pokyčių yra tai, kad pakinta 
savęs suvokimas ir Aš labiau vertinamas. Šis pokytis yra ne laikinas, 
bet išlieka ir po terapijos. Toks vidinės įtampos sumažėjimas labai 
reikšmingas, tačiau net ir pasibaigus terapijai klientai save vertino 
šiek tiek menkiau nei neterapinės kontrolinės grupės nariai. (Kitaip 
tariant, terapija nesukėlė „tobulos adaptacijos“ arba nepanaikino 
įtampos galutinai.) Taip pat aišku, kad aptariami pokyčiai neatsirado 
tiesiog kaip laiko tėkmės arba kaip sprendimo kreiptis pagalbos 
padarinys. Jie neabejotinai susiję su terapija. 

Šis darbas - pavyzdys daugelio tyrimų, aptarusių terapijos ryšį 
su savęs suvokimu. Iš kitų darbų (apžvelgtų Rogerso ir Dymond 
redaguotoje knygoje (8)) žinome, kad terapijoje pirmiausia kinta 
savęs samprata, o ne idealusis Aš. Pastarasis kinta lėtai ir tampa 
mažiau reikliu arba labiau pasiekiamu Aš. Mes žinome, kad savęs 
vaizdas, atsirandantis baigiantis terapijai, klinicistų vertinimu 
(panaikinus šališkumo galimybę) yra geriau adaptuotas. Mes žinome, 
kad šis atsirandantis Aš pasižymi didesni vidiniu nusiraminimu, 
savęs supratimu, savęs pripažinimu ir atsakomybe už save. Mes 
žinome, kad šis Aš, pasibaigus terapijai, jaučia didesnį pasitenkinimą 
ir ramybę, bendraudamas su kitais. Taigi mes sugebėjome po truputį 
papildyti mūsų objektyvias Žinias apie tuos pokyčius, kuriuos sukelia 
terapija kliento suvokiamame Aš. 


Ar psichoterapija keičia kasdienį elgesį? 

Šiame skyriuje aprašyti darbai ir visi kiti, kuriuos būtų galima 
pacituoti, įrodo, kad į klientą orientuota terapija sukelia daug pokyčių. 
Individas priima kitus sprendimus ir renkasi kitokias vertybes. Jis 
reaguoja į frustraciją trumpiau trunkančia fiziologine įtampa, jis 
kitaip save suvokia ir vertina. Bet vis dar lieka neatsakytas praktinis 
klausimas, kuris rūpi mėgėjams ir visuomenei: „Ar kasdienis kliento 
elgesys pakinta tiek, kad pokyčiai tampa matomi, ir ar šie pokyčiai 
yra teigiami?“ Mėgindamas atsakyti į šį klausimą, kolegų padedamas, 
atlikau kliento elgesio brandos pokyčių, susijusių su terapija, tyrimą. 
Darbas išspausdintas 1954 metais (6). 

Į klientą orientuotos terapijos teorija kelia prielaidą, kad terapijos 

metu vykstantys vidiniai pokyčiai skatina individą, terapijai pasibaigus, 
elgt:s ne taip gynybiškai, labiau pripažįstant savo vidinę ir socialinės 
aplinkos realybę bei rodant priimtinesnę visuomenei vertybių sistemą. 
Trumpiau tariant, klientas elgiasi brandžiau, o infantilūs poelgiai 
tampa retesni. Mums iškilo sunkus klausimas, ar galima šią hipotezę 
aprašyti operaciniu būdu tam, kad būtų galima ją patikrinti empiriškai. 

Mažai yra priemonių, kuriomis kada nors būtų mėginta įvertinti 
kasdienio gyvenimo kokybę. Tinkamiausia mūsų tikslams buvo prieš 
keletą metų Willoughby sukurta emocinės brandos skalė. Jis sudarė 
daug elgesį apibūdinančių teiginių, kuriuos įvertino 100 klinikinių 
darbuotojų —- psichologų ir psichiatrų - nurodydami, kokio brandumo 
elgesį jie atspindi. Remdamasis šiais vertinimais. tyrėjas savo skalei 
atrinko 60 teiginių. Reikšmės svyravo nuo 1 (nebrandžiausias elgesys) iki 
9 (brandžiausias elgesys). Toliau pateikiami keli teiginiai su nurodytomis 
jų reikšmėmis, kad skaitytojas pajustų skalės specifiką. 


Reikšmė Teiginys 

1. S (subjektas) paprastai prašo pagalbos, kad galėtų išspręsti 
savo problemas (9 teiginys). 

3. Vairuodamas automobilį, įprastose situacijose S išlieka ramus, 
tačiau pyksta ant tų vairuotojų, kurie trukdo jam judėti į priekį (12 
teiginys). 

5. Kai S akivaizdžiai parodomas jo menkavertiškumas kurioje 
nors srityje, jį tai paveikia, tačiau jis guodžiasi galvodamas apie tas 
sritis, kuriose yra pranašesnis (45 teiginys). 

7. Siekdamas savo tikslų, S organizuoja ir derina pastangas, 
akivaizdžiai laikydamas sisteminį metodą priemone jiems pasiekti 
(17 teiginys). 

9. 5 pritaria priimtinoms seksualumo apraiškoms, jis nesidrovi, 
nebijo ir nėra pernelyg tuo susirūpinęs (53 teiginys). 


Pasirinkę savo instrumentą, galėjome formuluoti konkrečiai 
patikrinamą hipotezę: pasibaigus į klientą orientuotai terapijai, pats 
klientas ir tie, kurie jį gerai pažįsta, laikys jo elgesį brandesniu ir tai 
patvirtins aukštesnis įvertinimas E-B skalėje. 

Tyrimo metodika neišvengiamai buvo sudėtinga, nes sunku atlikti 
tikslius ir patikimus kasdienio elgesio matavimus. Šis darbas buvo 
didesnės, beveik trisdešimt klientų ir analogišką kontrolinę grupę 
apimančios tyrimų programos dalis. Buvo atliktos tokios procedūros: 

1. Prieš terapiją kliento buvo prašoma įvertinti savo elgesį E-B 
skale. 

2. Kliento buvo paprašyta nurodyti du savo draugus, kurie gerai 
jį pažįsta ir sutiktų vertinti. Su šiais draugais buvo susisiekta laiškais 
ir jų atlikti įvertinimai E-B skalėje buvo grąžinami paštu tiesiai į 
Konsultavimo centrą. 

3. Kiekvieno draugo buvo prašoma tuo pačiu metu, kai jis vertins 
klientą, įvertinti dar vieną gerai jam pažįstamą asmenį. To reikėjo, 
siekiant nustatyti draugų įvertinimų patikimumą. 

4. Tos terapinės grupės dalies, kuri tapo vidine kontroline grupe, 
nariai pildė E-B skalę pirmąsyk kreipęsi pagalbos ir po šešiasdešimties 
dienų, prieš prasidedant terapijai. Po du klientų draugus taip pat juos 
vertino tuos du kartus. 

5. Pasibaigus terapijai klientas ir du jo draugai vėl buvo prašomi 
atlikti vertinimus E-B skale. 

6. Šešių-dvylikos mėnesių laikotarpiu pasibaigus terapijai klientas 
ir du jo draugai vėl atliko elgesio įvertinimus. 

7. Parinktosios kontrolinės grupės nariai vertindavo savo elgesį 
E-B skale tuo pačiu metu kaip ir terapinės grupės nariai. 

Ši procedūra leido sukaupti milžinišką duomenų kiekį ir analizuoti 
juos įvairiais aspektais. Čia bus paminėti tik svarbiausi atradimai. 

E-B skalė pasirodė esanti gana patikima kiekvienam vertintojui — 
tiek klientui, tiek jo draugui stebėtojui. Tačiau skirtingų vertintojų 
rezultatai nelabai sutapo. 

Parinktosios neterapinės kontrolinės grupės narių elgesio 
vertinimai nepakito patikimai nė vienu laikotarpiu, įeinančiu į tyrimą. 

Klientų - vidinės kontrolinės grupės narių - elgesys šešiasdešimties 
dienų laukimo laikotarpiu reikšmingai nepasikeitė tiek jų pačių, tiek 
jų draugų vertinimu. 

Stebėtojų vertinimu, klientų elgesys nepakito nei terapijos metu, 
nei poterapiniu laikotarpiu. Žinoma, tai prieštaravo mūsų hipotezei. 
Vertėjo įsitikinti, ar šis neigiamas rezultatas galioja visiems klientams, 
nesvarbu, kokia pažanga pasiekta terapijoje. Todėl klientai buvo 
suskirstyti į tuos, kurie, konsultantų vertinimu, terapijoje pasiekė 
didžiausią, vidutinę ir mažiausią pažangą. 

Buvo atrasta, kad didžiausią pažangą terapijoje pasiekusių klientų 
elgesio brandumas, jų draugų vertinimų, padidėjo reikšmingai (reikš- 
mingumo lygmuo 5 procentai). Grupėje, kurios nariai pasižymėjo 
vidutine pažanga, pokyčiai buvo nedideli, grupėje, kurios nariai 

pasiekė mažiausią pažangą, pokyčiai buvo neigiami, bylojantys apie 
mažiau brandų elgesį. 

Aiški ir patikima koreliacija egzistavo tarp terapeuto atliktų 
terapinės pažangos vertinimų ir kliento draugų pastebėtų kasdienio 
elgesio pokyčių. Ši priklausomybė ypač įdomi, nes terapeuto 
sprendimai buvo grindžiami vien tik kliento reakcijomis, išreikštomis 
terapinėje valandoje, mažai žinant arba nieko nežinant apie jo elgesį 
kitur. Draugų įvertinimai buvo grindžiami tik tokio elgesio stebėjimu, 
nieko nežinant apie tai, kas vyko terapijoje. 

Apskritai šie rezultatai buvo analogiški pačių klientų savo elgesio 
vertinimams, išskyrus vieną įdomią išimtį. Klientai, kurie, jų 
konsultantų vertinimu, buvo pasiekę pažangos terapijoje, vertino save 
kaip tapusius brandesniais. Šie vertinimai buvo beveik identiški 
stebėtojų vertinimams. Tačiau tie klientai, kurie konsultantų buvo 
įvertinti kaip mažiausiai pasiekę terapijoje ir kurių elgesys, stebėtojų 
nuomone, tapo ne toks brandus, save apibūdindavo kaip tapusius 
daug brandesniais tiek pasibaigus terapijai, tiek tolesniuoju laikotarpiu. 
Tai aiškiai byloja apie gynybinį savęs vertinimą, atsirandantį tada, kai 
terapija nesiseka. 

Apibendrinant galima daryti pagrįstą išvadą, kad tada, kai į 
klientą orientuotoje terapijoje pasiekiama pažanga, kasdieniame 
gyvenime pastebimi akivaizdūs kliento elgesio pokyčiai, kuriems 
būdinga didesnė branda. Kai terapeutui atrodo, kad terapijoje 
nepasiekta pažangos arba ji buvo nedidelė, pastebimas elgesio 
pablogėjimas mažesnio brandumo linkme. Pastarasis atradimas ypač 
įdomus, nes tai pirmasis įrodymas to, kad neigiami padariniai gali 
lydėti nesėkmingas pastangas susilaukti pagalbos santykiuose su į 
klientą orientuotu terapeutu. Nors šie neigiami padariniai nėra dideli, 
jie vis dėlto reikalauja tolesnių tyrimų. 

Šis tyrimas iliustruoja pastangas tyrinėti įvairius psichoterapijos 
rezultatus, kurie susiję su elgesiu. Jis taip pat primena apie kai 
kuriuos sunkumus, iškylančius planuojant gana griežtą tyrimų 
procedūrą tam, kad būtume tikri tuo, jog a) elgesys iš tiesų pasikeičia, 
b) šie pokyčiai yra psichoterapijos, o ne kokio nors kito veiksnio 
padarinys. 

Atlikus šį viską apimantį elgesio pokyčių kasdieniame gyvenime 
tyriiną, tolesnį šios problemos tyrinėjimą, regis, būtų įmanoma ir 
labiau vertėtų atlikti laboratorijoje, kur geriau kontroliuojamomis 
sąlygomis būtų galima stebėti sprendimų priėmimo, adaptatyvaus 

elgesio, reakcijos į gresiančią frustraciją ir kitus pokyčius. Vis dėlto 
pateiktas darbas yra pirmasis, kuris parodė ir tai, kad sėkminga 
terapija sukelia teigiamus, o nesėkminga gali sukelti neigiamus elgesio 
pokyčius. 


Terapinio santykio kokybės ryšys su pažanga terapijoje 

Paskutinis darbas, apie kurį noriu papasakoti, neseniai buvo 
atliktas Barrett-Lennardo (1). Jis pradėjo mano teoriniais samprotavimais 
apie būtinas terapiniams pokyčiams sąlygas. Mokslininkas iškėlė 
hipotezę, kad esant penkioms sąlygoms, susijusioms su nuostatomis, 
klientas susilauks terapinių pokyčių. Šios problemos tyrimui jis 
sukūrė du klientui ir konsultantui tinkamus santykio aprašus, 
skirtus penkių santykio matmenų tyrinėjimui. Lig šiol jis atliko tiktai 
duomenų apie tai, kaip santykį suvokia klientas, analizę, ir būtent 
šiuos rezultatus aš pateiksiu. 

Žinodamas, kad naujoje atvejų serijoje gaus įvairius objektyvius 
kaitos rodiklius, Barrett-Lennardas kiekvienam klientui po penktojo 
susitikimo pateikė savąjį santykio aprašą. Norėdamas, kad geriau 
pajustumėte jo tyrimų dvasią, pateiksiu po kelis teiginius, apibū- 
dinančius kiekvieną kintamąjį. 

Mokslininkas, pavyzdžiui, domėjosi, kaip būtų galima pamatuoti, 
kiek klientas jaučiasi empatiškai suprastas. Todėl jis įtraukė teiginius 
apie terapeutą, kuriuos klientas turėjo įvertinti šešiabalėje skalėje 
nuo visiškai teisingų iki visiškai klaidingų. Pamatysime, kad šie 
teiginiai susiję su skirtingu empatiniu supratimu. 


Jis supranta, ką man reiškia manoji patirtis. 

Jis stengiasi matyti mano akimis. 

Kartais jis galvoja, kad aš kažką jaučiu, nes jis tai jaučia. 
Jis supranta, ką sakau, nešališkai ir objektyviai. 

Jis supranta mano žodžius, bet ne mano savijautą. 


Antrasis elementas, kurį tyrėjas norėjo pamatuoti, buvo palankumo 
lygis, terapeuto simpatijos klientui dydis. Tam pamatuoti buvo skirti 
toliau pateikiami teiginiai, kurių kiekvienas vėlgi buvo vertinamas 
nuo visiškai teisingo iki visiškai klaidingo. 


Jis rūpinasi manimi. 
Jis domisi manimi. 

Jis domisi, „kuo aš kvėpuoju“, tačiau nesidomi iš tikrųjų manimi 
kaip žmogumi. 

Jis man abejingas. 

Jis man nepalankus. 


Siekiant išmatuoti palankumo besąlygiškumą ir tai, kiek konsul- 
tanto palankumas „nesupančiotas išankstinėmis sąlygomis“, buvo 
pateikti tokie teiginiai. 


Rodau „gerus“ ar „blogus“ jausmus, tai neturi visiškai jokios 
įtakos jo požiūriui į mane. 

Kartais jis reaguoja į mane palankiau ir draugiškiau nei kitais 
atvejais. 

Jo domėjimasis manimi priklauso nuo to, ką jam pasakoju. 


Siekiant pamatuoti terapeuto kongruentumą arba autentiškumą, 
buvo vartojami tokie teiginiai. 


Bendraudamas jis elgiasi būtent taip koks yra. 

Jis vaizduoja, kad mane labiau mėgsta ar supranta, nei yra iš 
tiesų. 

Kartais jo išorinė reakcija į mane labai skiriasi nuo vidinės 
reakcijos. 

Bendraudamas su manimi, jis atlieka vaidmenį. 


Barrett-Lennardas norėjo pamatuoti dar vieną kintamąjį, kurį 
laikė svarbiu - konsultanto psichologinį dalyvavimą arba pasiryžimą 
būti pažintam. Tam buvo vartojami tokie teiginiai. 


Jis laisvai man papasakos apie savo paties mintis ir jausmus, 
kai norėsiu apie juos Žinoti. 

Jis jaučiasi nejaukiai, kai ko nors paklausiu apie jį patį. 

Jis nelinkęs sakyti, ką man jaučia. 

Kai kurie jo atradimai yra svarbūs. Labiau prityrę jo terapeutai 
buvo suvokiami kaip labiau pasižymintys pirmosiomis keturiomis 
savybėmis nei mažesnę patirtį turintys terapeutai. Tačiau „pasiryžimo 
būti pažintam“ atveju buvo atvirkščiai. 

Labiau sutrikusių jo tirtos grupės klientų atveju keturi pirmieji 
rodikliai visi patikimai koreliavo su asmenybės kaitos dydžiu, 

išmatuotu objektyviai ir su terapeuto nustatytu. Empatinis supratimas 
patikimiausiai buvo susijęs su kaita, tačiau autentiškumas, palankumo 
lygis, pagarbos besąlygiškumas irgi buvo susiję su sėkminga terapija. 
Pasiryžimas būti pažintam nebuvo reikšmingai susijęs. 

Taigi su tam tikra garantija galime sakyti, kad santykis, kuriam 
būdingi aukštas terapeuto kongruentumas arba autentiškumas, 
jautri ir tiksli terapeuto empatija, jo palankumas klientui, pagarba ir 
simpatija ir šios pagarbos besąlygiškumas, turi didelę tikimybę būti 
efektyviu terapiniu santykiu. Šios savybės, atrodo, yra svarbiausi 
veiksniai asmenybės ir elgesio kaitoje. Šio ir kitų tyrimų dėka tapo 
aišku, kad tokios savybės gali būti matuojamos ir stebimos 
analizuojant mažus sąveikos pavyzdžius beveik pačioje santykio 
pradžioje ir vis dėlto jos gali numatyti to santykio padarinius. 

Šis tyrimas - pavyzdys dabar atliekamo darbo, kuriame tikrinami 
vis subtilesni į klientą orientuotos terapijos aspektai. Reikėtų atkreipti 
dėmesį į tai, kad šiame tyrime neaptariami technikos arba koncepcijų 
dalykai. Jis prasismelkia iki neapčiuopiamų nuostatų ir patyrimo 
ypatybių. Mano vertinimu, psichoterapijos tyrimuose buvo nueitas 
ilgas kelias, kol tapo įmanoma tyrinėti tokius sunkiai apčiuopiamus 
dalykus. Teigiamas rezultatas keturių kintamųjų atveju ir neigiamas 
penktojo atveju man kalba apie tai, kad atliekami tokio lygio tyrimai 
gali suteikti naudingų ir detalių rezultatų. 

Tai, kad visos santykio savybės, lemiančios terapijos pažangą, 
yra susijusios su nuostatomis, turi išliekamąją vertę. Nors tikėtina, 
kad bus atskleistas kaitos ir profesinių Žinių, įgūdžių ar metodų 
ryšys, tačiau šis tyrimas atveria viliojančią galimybę, kad tam tikros 
nuostatų ir patyrimo ypatybės pačios savaime, neatsižvelgiant į 
intelektines žinias arba medicininį ar psichologinį išsilavinimą, gali 
pakankamai stimuliuoti teigiamą terapinį procesą. 

Šis tyrimas naujas dar vienu aspektu. Tai vienas pirmųjų tyrimų, 
atvirai skirtų tirti priežastinius arba pokyčius sukeliančius terapijos 
elementus. Šiuo atžvilgiu teorija, o taip pat ir metodologinis išmanymas, 
gerokai patobulėjo, todėl ateityje galime tikėtis gausėjančių asmenybės 
kaitos varomųjų jėgų tyrinėjimų. Ilgainiui mes galime išmokti atskirti 
ir išmatuoti tas sąlygas, kurios skatina ir sukelia konstruktyvią 
asmenybės ir elgesio kaitą. 

KELI DABARTINIAI TYRIMAI 


Psichoterapijos tyrinėjimai Jungtinėse Valstijose klesti. Net 
psichoanalizės atstovai griebėsi kelių objektyvių analitinės terapijos 
proceso tyrimų. To, kas dabar vyksta, neįmanoma būtų apžvelgti, nes 
vaizclas be galo sudėtingas ir labai greitai kinta. Apsiribosiu tik labai 
trumpais kelių į klientą orientuotos terapijos tyrimui skirtų projektų 
ir programų, apie kuriuos žinau asmeniškai, apmatais. 

Čikagos universitete, vadovaujant dr. Johnui Shlienui, atliekamas 
darbas, kuriame tiriami trumpalaikėje terapijoje vykstantys pokyčiai 
ir lyginami su pokyčiais, kurie vyksta įprastinėje laiku neapribotoje 
terapijoje. Klientams siūlomi konkretūs susitikimai (dažniausiai jų 
būna dvidešimt, kartais - keturiasdešimt) ir po šių susitikimų 
terapija baigiama. Tyrėjus domina tai, kaip individai panaudoja šį 
laiką, taip pat galimybė sutrumpinti terapijos trukmę. Programa 
greitai turėtų būti baigta. 

Glaudžiai su šiuo darbu susijęs trumpalaikės adleriškosios 
terapijos tyrimas. Aktyviai bendradarbiaudamas su dr. Rudolphu 
Dreikursu ir jo kolegomis, dr. Shlienas tiria adleriškąją terapiją taip 
pat kaip ir aukščiau minėtame tyrime. Jei šioje programoje viskas 
vyks sėkmingai, vadinasi, bus galima tiesiogiai palyginti dvi smarkiai 
besiskiriančias tarpusavyje terapijos kryptis - adleriškąją ir į klientą 
orientuotąją — pateikiant tuos pačius testus prieš terapiją ir po jos, 
atliekant tokios pačios trukmės terapiją ir įrašant visus pokalbius. 
Tai bus išties reikšminga gairė ir ji turėtų gerokai praplėsti mūsų 
žinias apie bendruosius ir specifinius įvairių terapijos krypčių 
elementus. 

Dar vieną tyrimą Čikagos universitete atlieka dr. Desmondas 
Cartwrightas, Donaldas Fiske, Williamas Kirtneris ir kiti. Siekiama 
labai plačiai ištirti daugybę veiksnių, kurie gali būti susiję su 
terapiniais pokyčiais. Užmetamas platus tinklas, bandant aprėpti 
daugelį anksčiau netyrinėtų elementų, kurie gali būti susiję su 
terapijos pažanga arba jos stoka. 

Viskonsino universitete daktarai Robertas Roessleris, Normanas 
Greenfieldas, Jerome'as Berlinas ir aš pradėjome grupę išsišakojančių 
tyrimų, kurie, kaip tikimasi, be kitų dalykų, atskleis autonominius ir 
fiziologinius į klientą orientuotos terapijos palydovus. Vienoje tyrimo 
dalyje per terapinę valandą nenutrūkstamai registruojama klientų 
OGR, odos temperatūra ir širdies ritmas. Šių duomenų palyginimas 

su pokalbių įrašais turėtų suteikti daugiau informacijos apie funda- 
mentaliąją fiziologinę ir psichologinę asmenybės kaitos prigimtį. 

Mažesnis projektas, kuriame dalyvauja keli asmenys, skirtas 
objektyviam psichoterapijos proceso tyrimui. Neseniai išspausdintame 
straipsnyje (7) atskleidžiau stebėjimais pagrįstą nereguliarių, tačiau 
nuoseklių terapijos proceso pakopų teorinį vaizdą. Dabar mes šį 
teorinį aprašymą verčiame konkrečia skale, kuri gali būti naudojama 
įrašytiems terapiniams pokalbiams analizuoti. Šiuo metu atliekami 
skalės patikimumo ir validumo tyrimai. 

Dar vienoje Viskonsino universiteto programoje, kurioje dr. Eugene 
Gendlinas ir aš esame pagrindiniai tyrėjai, siekiama palyginti sergančių 
schizofrenija (tiek chroniška, tiek ūmia) pacientų psichoterapijos 
procesą su normalių asmenų psichoterapija. Kiekvienas dalyvaujantis 
tyrime terapeutas vienu metu turės po tris klientus, atrinktus pagal 
amžių, lytį, socialinę padėtį ir išsilavinimą, vieną chronišką schizo- 
frenijos pacientą, vieną ūmų ir vieną „normaliai“ prisitaikiusį 
bendruomenės asmenį. Tikimės, kad turėdami įvairius iki terapijos 
ir po jos atliktus vertinimus bei visų pokalbių įrašus, atrasime daug 
įdomaus. Šis tyrimas perkelia į klientą orientuotos terapijos 
hipotezes į naują sritį - hospitalizuoto psichoze sergančio asmens 
terapiją. Dalį fundamentaliosios šio tyrimo hipotezės sudaro 
prielaida, kad sukūrus būtinas terapijos sąlygas (panašias į tas, 
kurios buvo suformuluotos Barrett-Lennardo darbe), paaiškės, jog 
schizofrenija sergančio asmens kaita nesiskiria nuo normalaus 
asmens kaitos. 

Galbūt šių trumpų aprašymų pakanka parodyti, kad į klientą 
orientuotos terapijos praktikos ir teorijos stimuliuojamų tyrimų 
gausėja ir jie tampa vis tikslesni. 


TYRIMŲ REIKŠMĖ ATEIČIAI 


Baigdamas šį skyrių norėčiau pakomentuoti klausimą, kur tai veda 
ir kam visi šie tyrimai. 

Man regis, didžiausia jų reikšmė ta, kad, gausėjant objektyviai 
patikrintų Žinių apie psichoterapiją, pamažu psichoterapijos 
„mokyklos“, įskaitant ir šią pastarąją, išnyks. Daugėjant svarių Žinių 
apie terapinius pokyčius skatinančias sąlygas, apie terapinio proceso 
prigimtį, apie sąlygas, kurios stabdo terapiją arba daro ją neįmanomą, 

apie būdingus atsirandančius terapijoje asmenybės ir elgesio 
pokyčius, mažės dogmatinių ir grynai teorinių formuluočių reikšmė. 
Skirtingos nuomonės, skirtingos terapinės procedūros, skirtingi 
rezultatų vertinimai bus tikrinami empiriškai, o ne paliekami vien 
diskusijoms ir ginčams. 

Šiuolaikinėje medicinoje neaptiksime „penicilino terapinės 
mokyklos“, priešpriešinamos kuriai nors kitai gydymo krypčiai. 
Žinoma, egzistuoja sprendimų ir nuomonių skirtumai, tačiau 
neabejojama, kad jie ateityje bus įveikti, pasitelkus kruopščiai supla- 
nuotus tyrimus. Tikiu, kad psichoterapija irgi lygiai taip pat vis labiau 
atsigręš į faktus, o ne į dogmas kaip į nesutarimų arbitrą. 

Iš to turėtų rastis vis efektyvesnė ir nuolat kintanti psichoterapija, 
kuri neturės ir neieškos specifinės etiketės. Ji aprėps visa, ką bus 
faktiškai patikrinusi bet kuri ir kiekviena terapijos kryptis. 

Tikriausia tuo turėčiau baigti, bet norėčiau tarti dar vieną Žodį 
tiems, kurie gali bodėtis tokios subtilios asmeninės ir neapčiuo- 
piamos srities kaip psichoterapija moksliniais tyrimais. Jiems gali 
atrodyti, kad paversti tokį intymų santykį objektyvaus tiriančio 
žvilgsnio objektu reiškia jį tam tikra prasme nuasmeninti, atimti iš jo 
esmingiausias savybes, redukuoti jį iki šaltos faktų sistemos. Norėčiau 
atkreipti dėmesį, jog lig šiol tai neatsitiko. Greičiau priešingai. Kuo 
platesni tyrimai atliekami, tuo aiškiau tampa, kad svarbūs kliento 
pokyčiai susiję su labai subjektyviais ir subtiliais išgyvenimais: 
vidiniais sprendimais, didesne vidine viso asmens vienove, pakitusiu 
požiūriu į save. Terapeuto atveju kai kurie naujausi tyrimai parodė, 
kad tas terapeutas, kuris yra žŽmogiškas ir nuoširdus, kuriam rūpi 
suprasti Žmogaus, atėjusio būti kartu su juo, jausmus, yra pats 
geriausias terapeutas. Tikrai nėra jokių įrodymų, kad šaltai 
intelektualus, analitiškas, tik faktais besiremiantis terapeutas yra 
eiektyvus. Atrodo, vienu iš psichoterapijos paradoksų yra tai, jog, 
mums siekiant geriau suprasti šią sritį, individas privalo norėti 
patikrinti savo karščiausias viltis ir tvirčiausius įsitikinimus beasmeniu 
empiriniu tyrimu, tačiau siekdamas būti efektyvus psichoterapeutas, jis 
privalo panaudoti šias žinias tam, kad praturtintų ir išplėstų savo 
subjektyvųjį Aš, taip pat privalo būti tuo Aš, laisvai ir be baimės, 
bendraudamas su savo klientu. 

Šešta dalis 


KOKIE PADARINIAI GYVENIMUJI? 


Atradau, kad terapinis patyrimas turi reikšmingų, 0 
kartais lemtingų padarinių švietimui, asmeniniam 
bendravimui, šeimyniniam gyvenimui, kūrybos procesui. 


I 3 skyrius 
MANO MINTYS APIE MOKYMĄ IR MOKYMĄSI 


Tai trumpiausias knygos skyrius, tačiau jeigu su juo susijusi mano 
patirtis yra šioks toks kriterijus, jis ir pats prieštaringiausias. Jo 
istorija (man) yra žavi. 

Sutikau dalyvauti Harvardo universiteto organizuojamoje 
konferencijoje „Mokymo metodų įtaka Žmogaus elgesiui“, kai liko 
vos keli mėnesiai iki jos pradžios. Manęs paprašė, kad parodyčiau 
Iį besimokantįjį orientuotą mokymą“ - mokymą, grįstą terapiniais 
principais, kurtuos stenglausi pritaikyti švietime. Jaučiau, jog 
bandymas tokioje išprususioje grupėje skirti dvi valandas tam, kad 
padėčiau dalyviams suformuluoti jų pačių tikslus ir kad reaguočiau 
į jų tuo metu patiriamus jausmus, būtų pernelyg dirbtinis ir netin- 
kamas. Nežinojau, ką galėčiau padaryti ar parodyti. 

Susidarius tokioms aplinkybėms, išvykau į vieną iš mūsų žie- 
mos kelionių į Meksiką, truputį tapiau, rašiau, fotograjfavau ir 
pasinėriau į Sgreno Kierkegaardo raštus. Esu tikras, kad jo sąži- 
ningas noras vadinti daiktus tikraisiais vardais paveikė mane 
labiau nei įsivaizdavau. 

Artėjant metui grįžti, buvau priverstas rimčiau pasižiūrėti į savo 
įsipareigojimą. Prisiminiau, kad kartais man pavykdavo paskatinti 
auditorijoje labai prasmingą diskusiją, kai išdėstydavau savo paties 
gana asmenišką nuomonę ir paskui stengdavausi suprasti ir priimti 
dažnai visiškai skirtingas klausytojų reakcijas ir jausmus. Man 
atrodė, kad tai bus labai protingas Harvardo uždavinio sprendimas. 

Taigi sėdau rašyti kiek įmanoma nuoširdžiau apie savo mokymo 
patirtį, suprasdamas mokymą taip, kaip jis apibūdinamas žody- 
nuose, ir apie savo mokymosi patirtį. Buvau toli nuo psichologų, 
švietimo darbuotojų, apdairių kolegų. Aš tiesiog rašiau tai, ką 
galvojau, būdamas įsitikinęs, kad jei man ne visai pavyks, disku- 
sija padės pasitaisyti. 

Tikriausiai buvau naivus, bet nelaikiau šios medžiagos kursty- 
tojisška. Juk konferencijos dalyviai buvo protingi, savikritiški mokytojai 
ir juos vienijo svarbiausias dalykas - domėjimasis diskusijų metodo 
taikymu auditorijoje. 

Susitikau su konferencijos dalyviais, pateikiau savo pažiūras 
taip, kaip jos toliau aprašytos, sugaišdamas tam tik keletą akimir- 
kų, ir palikau susirinkusiems diskusijos laisvę. Tikėjausi reakcijos, 
bet ne tokio kilusio triukšmo. Atmosfera buvo įkaitusi. Atrodė, lyg 
būčiau grasęs jų darbams, jiems buvo aišku, kad kalbėjau ne tai, 
ką galvojau, ir t. t., ir t. t. Bet netikėtai pasigirdo tylus pritarimo 
balsas. Tai buvo mokytojas, kuris galvojo taip pat, bet anksčiau 
niekada nedrįso to pasakyti. 

** Manau, grupėje niekas nebeprisiminė, kad šis susitikimas 
buvo įtrauktas į programą kaip mokymo, nukreipto į besimokantįjį, 
rodymas; Tačiau tikiu, kad vėliau jį prisimindamas kiekvienas 
dalyvis suprato, jog patyrė,į besimokantįjį orientuotą mokymą. 
Nutariau nesiginti ir neatsakinėjau į klausimus bei iš visur meta- 
mus kaltinimus. Stengiausi pripažinti jų pasipiktinimą, frustraciją 
bei kritiškumą ir būti jiems empatiškas. Atkreipiau jų dėmesį į tai, 
kad paprasčiausiai papasakojau apie kai kurias savo paties labai 
asmeniškas nuostatas. Nei prašiau, nei tikėjausi jų pritarimo. Kai 
ilgai trukusi audra nurimo, grupės nariai vis atviriau ir atviriau 
ėmė pasakoti apie susijusius su mokymu savo jausmus - dažnai 
besiskiriančius ne tik nuo mano jausmų, bet ir nuo visų jausmų. Ši 
sesija sukėlė daugybę minčių. Abejoju, ar nors vienas tos sesijos 
dalyvis būtų galėjes ją kada nors užmiršti. 

Reikšmingiausią pastabą pasakė vienas konferencijos dalyvis 
kitą rytą, kai ruošiausi išvykti iš miesto. Jis tarė: „Praėjusią naktį 
jūs daugelį privertėte nemiegoti". 

Nieko nedariau, kad išspausdinčiau šį mažą fragmentą. Mano 
požiūris į psichoterapiją jau buvo mane padaręs psichologų ir 
psichiatrų akyse „kontroversiška figūra“. Nenorėjau, kad šį sąrašą 
papildytų švietimo darbuotojai. Tačiau pasisakymą plačiai pa- 
skleidė konferencijos nariai, ir po kelerių metų du žurnalai paprašė 
manes leidimo jį spausdinti. 

Po šios ilgos istorinės įžangos pats pasisakymas gali jus nuvilti. 
Aš jo niekada nelaikiau kurstytojišku. Jis vis dar atskleidžia kai 
kuriuos stipriausius mano įsitikinimus, susijusius su švietimu. 


jeigu jos sukels kokią nors jūsų reakciją, aš pats galėsiu 
naujai pažvelgti į savo idėjas. 

Pastebėjau, kad man labai sunku galvoti, ypač apie savo paties 
išgyvenimus, ir tada, kai stengiuosi atskleisti juose slypinčią prasmę. 
Iš pradžių tai teikia didelį pasitenkinimą, nes atrodo, kad atsiskleidžia 
aibės nesusijusių faktų prasmė ir bendras vaizdas. Tačiau po to labai 
dažnai tampa liūdna, nes suprantu, kokios juokingos daugumai 
žmonių atrodytų šios man pačiam labai vertingos mintys. Susidariau 
įspūdį, kad mėgindamas surasti savo patyrimo prasmę, beveik visada 
pasuku kryptimis, paprastai laikomomis absurdiškomis. 

Todėl per kitas tris ar keturias minutes pamėginsiu pateikti 
santrauką kai kurių prasmių, kurias atradau savo dėstymo patirtyje 
bei patirtyje, įgytoje individualioje ir grupinėje psichoterapijoje. Jokiu 
būdu nelaikau jų išvadomis, kurias kas nors turėtų priimti, arba 
vadovu, nurodančiu kitiems, ką jie turėtų daryti arba kaip jiems 
reikėtų būti. Tai labai apytikrės mano patyrimo prasmės, galiojančios 
1952 metų balandžio mėnesį, ir keli įkyrūs klausimai, kylantys dėl jų 
absurdiškumo. Kiekvieną idėją ar prasmę pateiksiu atskira raide 
pažymėta pastraipa ne todėl, kad jas sieja kokia nors ypatinga loginė 
seka, bet dėl to, kad kiekviena iš jų man svarbi. 

a. Na, galiu pradėti turėdamas galvoje šios konferencijos tikslus. 
Patyriau, kad negaliu išmokyti kitą asmenį, kaip reikia mokyti. 
Mėginti tai daryti, mano nuomone, galų gale yra beprasmiška. 

b. Man regis, viskas, ko galima išmokyti kitą, yra nereikšminga 
ir turi mažai arba visai neturi įtakos elgesiuig Tai skamba taip 
juokingai, kad pats negaliu nesuabejoti tuo, ką dabar sakau. 

c. Aš vis aiškiau suprantu, kad mane domina tik tos žinios, 
kurios turi didelės įtakos elgesiui. Visai tikėtina, kad tai tik mano 
paties išskirtinis bruožas. 

d. Supratau, kad vienintelis daugiau įtakos elgesiui turintis 
išmokimas yra paties asmens atrastos ir jo perimtos žinios. 

e. Toks įgytas žinojimas, tojt tiesa, kurt buvo asmeniškai 
perimta ir tapo patyrimo dalimi, negali tiesiogiai būti perteikta 
kitam. Vos tik individas pabando tiesiogiai pasidalyti tokia patirtimi, 
dažnai gana entuziastingai, ji tampa mokymu ir jos rezultatai būna 
nereikšmingi. Neseniai man palengvėjo, kai sužinojau, kad danų 
filosofas Sgrenas Kierkegaardas taip pat aptiko tai savo patirtyje ir 


Nui pateikti kelias labai trumpas pastabas, vildamasis, kad 


labai aiškiai paskelbė apie tai prieš šimtą metų. Dabar tai atrodo ne 
taip absurdiška. 

f. To, ką anksčiau pasakiau, padarinys yra mano supratimas, jog 
man .nebeįdomu būti mokytoju. . 
| g. Kai kartais mėginų mokyti, būnu nustebintas rezultatais, kurie 
vos vos reikšmingi, nes retsykiais mokymas vis dėlto pavyksta. Kai 
taip nutinka, pastebiu, kad rezultatai žalingi. Atrodo, kad jie priverčia 
asmenį nepasitikėti savąja patirtimi ir nuslopina reikšmingą 
mokymąsi. Todėl padariau išvadą, kad mokymo padariniai yra 
arba nesvarbūs, arba žalingi. 

h. Kai žvelgiu į ankstesnio savo mokytojavimo rezultatus, tikrieji 
rezultatai atrodo tokie patys - arba buvo padaryta žala, arba nieko 
reikšmingo neįvyko. Tai, atvirai kalbant, trikdo. 

i. To padarinys yra mano supratimas, kad man įdomu tik 
mokytis, pageidautina svarbius dalykus, turinčius didelės įtakos 
mano elgesiui. | 

j. Pastebėjau, kad mokymasis mane labai praturtina tiek 
grupėse, tiek santykiuose su vienu Žmogumi, pavyzdžiui, terapijoje, 
tiek mokantis savarankiškai. 

k. Pastebėjau, kad man geriausiai, bet kartu ir sunkiausiai 
sekasi mokytis, kai atsisakau, nors laikinai, savo gynybiškumo ir 
mėginu suprasti, kaip kitas asmuo suvokia ir jaučia savo patyrimą. 

L. Pastebėjau, kad kitas būdas mokytis man yra pripažinti tai, 
kas neaišku, bandyti susigaudyti savoje sumaištyje ir taip priartėti 
prie tikrosios patyrimo prasmės. 

m. Visas šis išgyvenimų vyksmas ir tos prasmės, kurias lig šiol 
atskleidžiau, regis, įtraukė mane į procesą, kuris ir jaudina, ir kartais 
gąsdina. Jis gali reikšti leidimą savo patirčiai nešti mane į priekį, 
tikslų, kuriuos galiu tik numanyti, kai mėginu suprasti nors 
dabartinę šios patirties prasmę, link. Tai pojūtis, kad plauki kartu 
su sudėtinga patyrimo tėkme, turėdamas nuostabią progą bandyti 
suprasti jos nuolat kintančią sudėtingą įvairovę. 


Aš jau beveik baiminuosi, kad gali susidaryti įspūdis, jog 
nukrypau nuo diskusijos apie mokymąsi ir mokymą. Leiskite man 
vėl pateikti praktinę pastabą, pasakant, jog pačios savaime šios mano 
patyrimo interpretacijos gali atrodyti abejotinos ir neįprastos, bet ne 
itin šokiruojančios.Tačiau kai suvokiu jų padarinius, truputį 
pašiurpstu, matydamas tą atstumą, skiriantį mane nuo sveiko proto 

pasaulio, kurį kiekvienas laiko teisingu. Geriausiai tai atskleisčiau 
pasakydamas, kad jei kitų Žmonių patyrimas būtų toks pats kaip 
manasis ir jeigu jiems jis turėtų tokią pačią prasmę, tai sukeltų 
daugelį padarinių. 

a. Toks patyrimas reikštų, kad mes panaikiname mokymą. 
Žmonės burtųsi, jeigu jie norėtų mokytis. 

b. Mes panaikintume egzaminus. Jie įvertina tik nereikšmingą 
mokymąsi. 

c. Tai reikštų, kad dėl tos pačios priežasties mes panaikintume 
pažymius ir įskaitas. 

d. Iš dalies dėl tos pačios priežasties mes panaikintume visus 
mokslinius laipsnius kaip kompetencijos matą. Kita priežastis būtų 
ta, jog laipsnis žymi kažko galą arba pabaigą, o besimokančiajam 
rūpi tik nenutrūkstamas mokymosi procesas. 

e. Tai reikštų, kad mes liaunamės pateikti išvadas, nes su- 
prantame, kad niekas, žiūrėdamas tik į išvadas, ko nors svarbaus 
neišmoksta. 


Manau, vertėtų ties tuo sustoti. Nenoriu pernelyg fantazuoti. 
Pirmiausia noriu sužinoti, ar mano vidiniuose samprotavimuose, 
kuriuos mėginau čia atskleisti, bent kas primena auditorijoje 
išgyvenamą jūsų patirtį, o jeigu taip, tada kokią prasmę tai jums turi 
jūsų patyrime? 


Na 
Di 

|4 skyrius 
REIKŠMINGAS MOKYMASIS TERAPIJOJE IR ŠVIETIME 


Godardo koledžas Pleinfylde, Vermonto valstijoje, laikomas mažu 
eksperimentiniu koledžu, kuris ne tik tarnauja savo studentams, 
bet dažnai organizuoja konferencijas ir seminarus švietimo darbuo- 
tojams, kuriuose jie gali nagrinėti reikšmingas problemas. Manęs 
paprašė, kad vadovaučiau vienam 1958 metų vasario mėnesio 
seminarui tema „Psichoterapijos išvados švietimui“. Šalies rytinės 
dalies, o ypač Naujosios Anglijos, mokytojai ir švietimo vadovai 
keliavo per gilias pusnis, kad kartu praleistų tris intensyvias dienas. 

Nusprendžiau, kad per šią konferenciją pabandysiu naujai 
išdėstyti savo pažiūras į mokymą ir mokymąsi, vildamasis, kad jos 
mažiau trikdys nei ankstesniojo skyriaus teiginiai, tačiau nevengsiu 
radikalių terapinio metodo išvadų. Rezultatas - šis straipsnis. 
Tierns, kas perskaitė šios knygos antrąją dalį, skyriai „Mokymosi 
sąlygos psichoterapijoje“ ir „Mokymosi procesas terapijoje“ kartosis ir 
juos būtų galima praleisti, nes jie yra paprasčiausias anksčiau 
aprašytų pagrindinių terapijos sąlygų kartojimas. 

Aš pats tai laikau labiausiai pavykusiu apibendrinimu, kuris 
atskleidžia į klientą orientuotos terapijos hipotezių prasmę 
švietimo srityje. 


(J pateikiamos tezės, požiūris į tas. psichoterapijos išvadas, 
kurios turi įtakos švietimuį; Tai gana nedrąsi pozicija, kūria 
šiek tiek abejoju. Turiu daug neatsakytų klausimų, susijusių 
su šiomis tezėmis. Tačiau manau, kad jos gana suprantamos, todėl 
gali būti laikomos pradiniu atskaitos tašku, nuo kurio pradės ryškėti 
akivaizdūs skirtumai. 


REIKŠMINGAS MOKYMASIS PSICHOTERAPIJOJE 


Pradėsiu sakydamas, kad ilgalaikė mano kaip terapeuto patirtis 
įtikina mane, jog psichoterapijoje skatinamas ir vyksta reikšmingas 
mokymasis. Tokiu mokymusi laikau mokymąsi, kuris apima ne vien 
tik faktų kaupimą. Tai mokymasis, keičiantis individo elgesį, jo 
pasirenkamą ateities veiksmų seką, nuostatas ir asmenybę. Tai viską 
apimantis mokymasis, kuris ne tik siejasi su žinių gausa, bet prasi- 
smelkia į kiekvieną asmens patirties dalelę. 

Tai, kad toks mokymasis vyksta, dabar sako ne tik mano 
subjektyvi nuojauta. Šią nuojautą patvirtina tyrimai. Kalbėdami apie 
į klientą orientuotą terapiją, kurią aš geriausiai pažįstu ir kur atlikta 
didžioji dauguma tyrimų, galime sakyti, kad asmuo terapijoje patiria 
tokius pokyčius: 

jis pradeda matyti save kitokį; 

palankiau vertina save ir savo jausmus; 

tampa labiau savimi pasitikintis ir savarankiškesnis; 

tampa panašesnis į tokį asmenį, koks norėtų būti; 

jo suvokimas tampa lankstesnis, mažiau rigidiškas; 

asmuo kelia sau realesnius tikslus; 

jis brandžiau elgiasi; 

keičia savo neadaptyvų elgesį, net tokį ilgalaikį kaip chroniškas 
alkoholizmas; 

tampa palankesnis kitiems; 

tampa atviresnis tam, kas vyksta išoriniame pasaulyje ir jo viduje; 

esminės jo asmenybės savybės konstruktyviai keičiasi. ' 

Galbūt to pakanka parodyti, kad išmokstami dalykai yra 
reikšmingi, jie iš tiesų keičia asmenį. 


REIKŠMINGAS MOKYMASIS ŠVIETIME 
Tikriausiai neklystu sakydamas, kad švietimo darbuotojams irgi 
svarbus asmenį keičiantis išmokimas. Paprastas faktų žinojimas turi 
savo vertę. Tai, kad asmuo žino, kas laimėjo Poltavos mūšį arba kada 
pirmą kartą buvo atliktas kažkelintasis Mozarto opusas, gali padėti 


* Šių teiginių įrodymus žiūrėkite prie 7 ir 9 šaltinių. 

jam laimėti 64 000 dolerių ar kurią kitą pinigų sumą, tačiau 
neabejoju, kad dauguma švietimo darbuotojų truputį suirzta, kai 
girdi prielaidą, jog tokių žinių įgijimas yra išsilavinimo pagrindas. 
Kalbėdamas apie tai prisimenu griežtą agronomijos profesoriaus 
frazę, kurią išgirdau pirmaisiais studijų koledže metais. Visos per jo 
paskaitas įgytos Žinios visiškai išgaravo, tačiau prisimenu, kaip šis 
Pirmajame pasauliniame kare dalyvavęs Žmogus lygino tikrąsias 
žinias su amunicija. Jis baigė savo mažą nukrypimą raginimu būti ne 
prakeiktu šaudmenų vežimu, bet šautuvu. Tikiu, kad dauguma 
švietimo darbuotojų pritartų nuomonei, jog žinios pirmiausia egzis- 
tuoja tam, kad būtų pritaikomos. 

Todėl jei švietimo darbuotojai domisi išmokimu, kuris yra 
funkcionalus, kuris skatina pokyčius, apima asmenį ir jo veiksmus, 
jie gali, ieškodami nuorodų ir idėjų, atsigręžti į psichoterapijos sritį. 
Dalinis psichoterapijoje vykstančio mokymosi proceso pritaikymas 
ugdymui yra vilčių teikianti galimybė. 


MOKYMOSI SĄLYGOS PSICHOTERAPIJOJE 


Pažiūrėkime, kas iš esmės daro įmanomą terapijoje vykstantį 
mokymąsi. Norėčiau kiek įmanoma aiškiau atskleisti tas sąlygas, 
kurioms esant šis reiškinys vyksta. 


Susidūrimas su problema 

Pirmiausia klientas susiduria su situacija, kurią suvokia kaip 
rimtą ir reikšmingą problemą. Galbūt jis negali valdyti savo elgesio 
arba jį yra apėmusi sumaištis ir žeidžia koniliktai arba jo santuoka 
žlunga, arba jis jaučiasi nelaimingas darbe. Trumpiau tariant, klientas 
susidūrė su problema, kurią mėgino įveikti, bet jam nepavyko. Todėl 
jis linkęs mokytis, nors tuo pačiu metu ir baiminasi, kad gali aptikti 
savyje trikdančių dalykų. Todėl viena prielaidų yra netvirtas ir 
prieštaringas troškimas išmokti arba pasikeisti, kuris kyla, kai 
suvokiama, jog gyvenime atsirado sunkumų. 

Kokias sąlygas šis individas aptinka atėjęs pas terapeutą? Neseniai 
pateikiau teorinį vaizdą tų būtinų ir pakankamų sąlygų, kurias 
terapeutas sudaro klientui, siekdamas konstruktyvių pokyčių arba 
reikšmingo išmokimo (8). Keli šios teorijos aspektai šiuo metu 
tikrinami empiriniais tyrimais, tačiau ji vis dar turi būti laikoma 

teorija, grindžiama ne įrodytais faktais, bet klinikinių patyrimu. 
Leiskite trumpai apibūdinti tas esmines sąlygas, kurias terapeutas 
turėtų sukurti. 


Kongruentumas 

Kad terapija vyktų, atrodo, yra būtina, jog terapeutas bendraudamas 
su Klientu būtų vientisas, integruotas arba kongruentus asmuo. Turiu 
omenyje tai, kad bendraudamas jis yra būtent tuo, kuo yra - nerodo 
apgaulingos išorės, neatlieka vaidmens, neapsimeta. Šiam tiksliam 
patyrimo ir sąmonės sutapimui Žymėti vartoju terminą „kongruentumas“. 
Terapeutas toks būna, kai visiškai ir tiksliai įsisąmonina tai, ką išgyvena 
bendraudamas su klientu. Kol tokio kongruentumo nėra, mažai tikėtina, 
kad bus išmokta kas nors reikšmingo. 

Nors ši vientisumo samprata išties sudėtinga, esu įsitikinęs, kad 
visi mes intuityviai ir kliaudamiesi sveika nuovoka tai matome tuose 
individuose, su kuriais bendraujame. Bendraudami su vienu individu 
suprantame, kad jis ne tik kalba tai, ką galvoja, bet ir tai, kad jo 
giliausi jausmai sutampa su žodžiais. Todėl jeigu jis piktas, 
draugiškas, susigėdęs arba entuziastingas, jaučiame, kad tam atliepia 
ir jo pojūčiai, ir mintys, ir žodžiai, ir bendravimas. Dar daugiau - 
suprantame, kad jam priimtini tuo metu jaučiami jausmai. Apie tokį 
asmenį sakome, kad „tiksliai žinome, koks jis yra“. Bendraudami su 
tokiu ŽmMogumi galime jaustis patogiai ir saugiai. Bendraudami su 
kitu asmeniu pastebime, kad tai, ką jis sako, beveik tikrai yra 
apgaulinga išorė. Spėliojame, ką jis iš tiesų jaučia, ką išgyvena anapus 
šio fasado. Be to, mes kartais svarstome, ar jis žino, ką iš tikrųjų 
jaučia, suprasdami, kad jis gali visiškai nesuvokti savo tikrųjų 
jausmų. Su tokiu Žmogumi esame linkę būti atsargūs ir nepatiklūs. 
Bendraudami su tokiu žmogumi vargu ar galėsime nusimesti gynybos 
priemones, ką nors reikšmingo išmokti ir pasikeisti. 

Taigi ši antroji terapijos sąlyga yra terapeuto kongruentumas 
(vientisumas) palaikant terapinį santykį su klientu. Jis yra pačiu 
savimi laisvai pripažindamas save ir aiškiai suprasdamas realiai 
išgyvenamus savo jausmus bei reakcijas, kai jie kyla ir kinta. 


Besąlyginė pagarba 

Trečioji sąlyga yra terapeuto jaučiamas nuoširdus dėmesingumas 
klientui, nesavanaudikas ir nereikalaujantis jokio asmeninio dėkin- 
gumo rūpestis. Tai atmosfera, kuriai būdinga nuostata „man rūpi“, o 

ne „aš rūpinsiuos tavimi, jei tu elgsies taip ir anaip“. Standalas (11) šią 
nuostatą pavadino „besąlygine pagarba“, nes su ja nesiejamos jokios 
vertingumo sąlygos. Aprašydamas šį terapinės atmosferos aspektą, 
dažnai vartodavau terminą „pripažinimas“. Jam būdinga tai, kad 
kliento neigiami, „blogi“, skausmingi, baisūs ir nenormalūs jausmai 
pripažįstami taip, kaip ir jo „geri“, teigiami, brandūs, patikimi ir 
socialūs jausmai. Klientas pripažįstamas ir juo rūpinamasi kaip 
atskiru asmeniu, leidžiant jam patirti savo paties jausmus ir išgy- 
venimus bei atrasti juose asmeninę prasmę. Reikšmingas mokymasis 
gali vykti tiek, kiek terapeutas sukuria šią saugumą keliančią 
besąlyginio palankumo atmosferą. 


Empatiškas supratimas 

Ketvirtoji terapijos sąlyga yra terapeuto išgyvenamas tikslus, 
enipatiškas kliento pasaulio, suvokiamo iš vidaus, supratimas. Justi 
kliento individualų pasaulį tarsi savo paties, tačiau niekuomet 
neužmirštant šio „tarsi“ - tai empatija ir tai yra terapijos esmė. Jausti 
kliento pyktį, baimę, sumaištį tarsi savo paties ir vis dėlto neprimesti 
jain savo pykčio, baimės ar sumaišties — tai toji sąlyga, kurią mes 
stengiamės apibūdinti. Kai terapeutas taip supranta kliento pasaulį ir 
laisvai po jį keliauja, jis gali perteikti klientui savo supratimą apie tai, 
ką klientas gerai žino, ir įvardyti tas kliento patyrimo prasmes, apie 
kurias jis menkai nutuokia. Tokios įžvalgios empatijos svarbą 
terapijai parodė Fiedlerio tyrimas, kuriame, apibūdinant santykius, 
kuriuos kuria prityrę terapeutai, labiausiai būdingais buvo nurodyti 
šie teiginiai: 

terapeutas geba gerai suprasti paciento jausmus; 

terapeutas niekada nė kiek nesuabejoja tuo, ką turi omenyje 
pacientas; 

terapeuto pastabos labai tiksliai atitinka paciento nuotaiką ir 
pasisakymą; 

terapeuto balso intonacija atskleidžia jo visišką gebėjimą jausti 
paciento jausmus (3). 


Penktoji sąlyga 

Penktoji reikšmingo mokymosi terapijoje sąlyga yra tai, kad 
klientas turėtų patirti arba suvokti dalį terapeuto vientisumo, 
palankumo ir empatijos. Nepakanka vien to, kad terapeutas toks yra. 
Klientas tai turi bent iš dalies patirti. 

MOKYMOSI PROCESAS TERAPIJOJE 


Mūsų patyrimas įrodė, kad, esant šioms penkioms sąlygoms, kaitos 
procesas neišvengiamai vyksta. Kliento rigidiškas savęs paties ir kitų 
suvokimas tampa lankstesnis ir atviresnis realybei. Klientas atkreipia 
dėmesį į rigidiškus savo patyrimo įprasminimo būdus ir suabejoja 
daugeliu savo gyvenimo „faktų“, pamato, kad jie yra „faktai“ tik todėl, 
kad jis tokiais juos laikė. Jis aptinka jausmus, apie kurių egzistavimą 
nenutuokė, ir dažnai stipriai išgyvena juos terapiniuose santykiuose. 
Taigi klientas mokosi būti atviresnis visam savo patyrimui, vidinei ir 
išorinei tikrovei. Jis mokosi labiau būti savo patyrimu - būti tais 
jausmais, kurių bijojo, taip pat tais jausmais, kuriuos laikė 
priimtinesniais. Jis tampa lankstesniu, kintančiu, besimokančių 
žmogumi. 


Pagrindinis kaitos šaltinis 

Šiame procese terapeutui nebūtina „motyvuoti“ klientą arba 
suteikti jam energijos, kuri skatintų kaitą. Tam tikra prasme 
motyvacijos neteikia nė klientas, bet jau sąmoningai. Geriau sakykime, 
kad mokymosi ir kaitos motyvacija kyla iš pačioje gyvybėje slypinčios 
saviraiškos tendencijos, organizmo siekio tekėti visais potencialaus 
vystymosi kanalais tiek, kiek suvokiamas jų vertingumas. 

Apie tai galėčiau kalbėti labai daug, tačiau mano tikslas yra 
sutelkti dėmesį ne į terapijos procesą ir jame vykstantį išmokimą ir 
ne į šio išmokimo motyvaciją, bet greičiau į sąlygas, kurios daro jį 
įmanomą. Todėl paprasčiausiai baigsiu šį terapijos aprašymą sakyda- 
mas, kad ji yra reikšmingo mokymosi, kuris vyksta, esant penkioms 
sąlygoms, rūšis: 

kai klientas suvokia, kad jis susidūrė su rimta problema; 

kai terapeutas yra kongruentus, gebantis būti tuo asmeniu, 
kuriuo yra; 

kai terapeutas jaučia klientui besąlyginį palankumą; 

kai terapeutas tiksliai ir empatiškai supranta kliento asmeninį 
pasaulį ir atskleidžia savo supratimą klientui; 

kai klientas tam tikrų mastu patiria terapeuto kongruentumą, 
palankumą ir empatiją. 

ŠVIETIMUI SVARBIOS IŠVADOS 


Kokią reikšmę turėtų šios sąlygos švietimui? Galime neabejoti, kad 
mokytojas, pasikliaudamas savo patyrimu, galėtų siūlyti geresnį 
atsakymą nei aš, tačiau pamėginsiu pateikti keletą išvadų. 


Sąlytis su problemomis 

Pirmiausia tai reiškia, kad reikšmingas mokymasis yra susijęs 
su situacijomis, suvokiamomis kaip probleminės. Tikiu, kad susidūriau 
su tai įrodančiais faktais. Pats įvairiai mėginau, remdamasis savo 
terapiniu patyrimu, vesti kursus bei vadovauti grupėms ir pastebėjau, 
kad tokį būdą geriau taikyti intensyviuose seminaruose nei nuolati- 
nėse paskaitose, papildomuose, o ne privalomuose kursuose. 
Individai, pasirenkantys seminarus arba papildomus kursus, yra 
susidūrę su problemomis. Nuolatinio universiteto kurso, o ypač 
privalomojo kurso klausytojas linkęs likti pasyvus arba nepatenkintas, 
arba ir vienoks, ir kitoks, ir šį patyrimą jis tikrai retai sies su savo 
problemomis. 

Taip pat patyriau, kad tada, kai reguliariojo kurso studentai 
suvokia kursą kaip patyrimą, kurį jie gali panaudoti spręsdami jiems 
rūupimas problemas, palengvėjimo jausmas ir tikėjimas pažanga yra 
neįtikėtinas. Ir tai galioja tokiems skirtingiems kursams kaip mate- 
matika ir asmenybės psichologija. 

Tikiu, kad dabartinė švietimo padėtis Rusijoje irgi tai įrodo. Kai 
visa tauta supranta, kad jai iškilo neatidėliotina problema - ji 
atsilieka nuo kitų žemės ūkyje, pramonėje, kurdama ginklus, jos 
mokslo pažanga lėta, - tada mokantis pasiekiama reikšmingų 
laimėjimų. Vienu tokių gali būti laikomi sputnikai.' 

Taigi pirmoji švietimui svarbi išvada galėtų būti ta, kad mes 
leidžiame studentui, kad ir ką jis mokytųsi ir kokį lygį būtų pasiekęs, 
susidurti su reikšmingomis jo gyvenimo problemomis, suvokiant 
spręstinas problemas ir klausimus. Gerai suprantu, kad ši išvada 
kaip ir kitos, kurias paminėsiu, labai skiriasi nuo šiuolaikinių mūsų 
kultūros tendencijų. Bet apie tai vėliau. 


* Kai Sovietų Sąjunga 1957 metais paleido pirmąjį dirbtinį žemės palydovą ir ėmė 
pirmiauti kosmoso užkariavimo srityje, amerikiečių savigarba buvo stipriai įžeista. 
Rusų kalbos Žodis „sputnik“ (palydovas) tvirtai prigijo anglų kalboje ir tapo tikriniu 
daiktavardžiu, kuriuo buvo vadinami visi Sovietų Sąjungos dirbtiniai žemės palydovai 
(vert. pastaba). 

Tikiu, kad iš mano terapijos aprašymo bus gana aišku, kad 
esminė išvada švietimui yra ta, jog mokytojo uždavinys turėtų būti 
sukurti klasėje tokią skatinančią atmosferą, kurioje galėtų vykti 
reikšmingas mokymasis. 


Mokytojo tikrumas 

Atrodytų, mokymąsi galėtų skatinti tai, kad mokytojas būna 
savimi pačiu ir yra aiškiai suvokęs savo nuostatas. Tai reiškia, kad 
mokytojas nesibijo savo tikrųjų jausmų. Tokiu būdu bendraudamas 
su mokiniais jis tampa realiu asmeniu. Mokytojas gali rodyti 
entuziazmą tiems dalykams, kurie jį domina, ir nuobodžiauti jam 
nepatinkamomis temomis. Jis gali pykti, gali būti jautrus ir užjau- 
čiantis. Kadangi mokytojas pripažįsta savuosius jausmus kaip savo, 
jis neprimeta jų savo mokiniams ir nereikalauja, kad jie jaustų tą patį 
ką ir jis.. Mokytojas yra asmuo, o ne beveidis programos reikalavimų 
įsikūnijimas ar sterilus vamzdis, kuriuo vienos kartos žinios 
perduodamos kitai kartai. 

Galiu pateikti šiek tiek įrodymų, patvirtinančių tokį požiūrį. 
Prisimindamas kelis mokytojus, kurie skatino mano paties 
mokymąsi, manau, kad jie visi pasižymėjo šia savybe - būti realiu 
asmeniu. Galbūt ir jūsų prisiminimai yra tokie patys. Jeigu taip, 
tikriausiai nėra svarbu tai, kad mokytojas išdėstytų numatytą 
programą arba panaudotų tinkamiausias audiovizualines priemones. 
Svarbiau, kad bendraudamas su moksleiviais būtų darnus ir tikras. 


Pripažinimas ir supratimas 

Kita išvada būtų tai, kad reikšmingas mokymasis vyksta, kai 
mokytojas priima mokinį tokį, koks jis yra, ir supranta jo išgyvenimus. 
Prisiminus čia apibūdintas trečiąją ir ketvirtąją sąlygas, galima sakyti, 
kad mokytojas, kuris geba nuoširdžiai pripažinti, būti besąlygiškai 
palankus ir pajėgia įsijausti į baimės, nerimo, nusiminimo jausmus, 
kylančius susidūrus su nauja dėstoma medžiaga, daug nuveikia, 
kurdamas palankias mokymosi sąlygas. Clarkas Moustakas knygoje 
„Mokytojas ir vaikas“ pateikė daugybę puikių individualių ir grupinių 
situacijų nuo darželio iki aukštosios mokyklos, kuriose mokytojas 
siekė būtent šio tikslo. Galbūt kai ką sutrikdys tai, kad kai mokytojas 
vadovaujasi tokiomis nuostatomis ir yra linkęs pripažinti jausmus, 
mokiniai atskleidžia ne tik su pačiu mokymusi susijusias nuostatas, 
bet ir savo jausmus tėvams, neapykantą broliui ar seseriai, susirūpinimo 

savimi jausmus, t. y. visą jausmų spektrą. Ar tokie jausmai turi teisę 
atvirai egzistuoti mokykloje?/Aš teigiu, kad taip. Jie susiję su asmens 
tapsmu, su jo efektyviu mokymusi ir funkcionavimu, todėl tokių 
jausmų supratimas ir pripažinimas akivaizdžiai siejasi su dalybos 
arba Pakistano geografijos mokymusi. 


Resursų suteikimas 

Tai atveda mane prie kitos išvados, kurią terapija siūlo švietimui. 
Terapijoje savęs pažinimo resursai slypi pačiame asmenyje. Čia labai 
nedaug pagalbinės informacijos, kurią galėtų suteikti terapeutas, nes 
duomenys, su kuriais dirbama, egzistuoja pačiame asmenyje. Tai 
netinka švietimui. Daugybę resursų - Žinias, įgūdžius, teoriją - galima 
panaudoti kaip mokymosi žaliavą. Manau, kad tai, ką papasakojau 
apie terapiją, verčia manyti, jog ši mokymo medžiaga, šie resursai gali 
būti besimokantiesiems suteikiami, o primetami. Čia labai praverčia 
išradingumas ir dėmesingumas. 

Nenorėčiau vardyti tradicinių resursų - knygų, žemėlapių, pratybų 
sąsiuvinių, konspektų, įrašų, mokymosi vietos, įrankių ir t. t. Atkreipsiu 
dėmesį tik į mokytoją, jo žinias bei patyrimą. Jeigu mokytojas 
vadovautųsi mano atskleistu požiūriu, jis greičiausiai norėtų būti 
naudingas besimokančiųjų auditorijai toliau išvardytais aspektais. 

Mokytojas norėtų supažindinti mokinius su savo konkrečia 
patirtimi bei turimomis šios srities žiniomis ir leistų suprasti, kad jie 
šių Žinių gali gauti. Tačiau jis nenorėtų, kad mokiniai galvotų, jog 
privalo jas įgyti. 

Mokytojas norėtų, kad mokiniai žinotų, jog gali susipažinti su jo 
mintimis apie šią sritį ir su jos organizavimu netgi paskaitos metu, 
jeizu pageidautų. Tačiau vėlgi jis norėtų, kad į tai būtų žiūrima kaip 
į siūlymą, kurio galima ir atsisakyti ir kurį galima priimti. 

Mokytojas norėtų būti laikomas resursų radėju. Kad ir ko pageidautų 
individas arba visa grupė siekdama pagerinti savo mokymąsi, jis noriai 
aptartų galimybes, kaip pasiekti šį šaltinį. 

Mokytojas norėtų, kad jo santykiai su grupe būtų tokie, kad jis 
galėtų laisvai reikšti savo jausmus, jų neprimesdamas ir nevaržy- 
damas dalyvių. Todėl jis galėtų atskleisti tą susižavėjimą ir 
entuziazmą, kurį išgyveno siekdamas savo atradimų, nereikalaudamas, 
kad studentai sektų jo pėdomis. Mokytojas padėtų atskleisti savo 
nesuinteresuotumą, pasitenkinimą, suglumimą ar pomėgį, kuriuos 
jaučia dalyvaudamas individualiuose arba grupiniuose užsiėmimuose, 

nepaversdamas jų riestainiu arba botagu besimokantiesiems. Jis 
galėtų paprastai kaip sau pačiam pasakyti „man tai nepatinka“, o 
besimokantysis taip pat laisvai galėtų sakyti „o man patinka“. 

Taigi kad ir kurį šaltinį pateiktų - knygą, darbo vietą, naują 
priemonę, galimybę stebėti gamybos procesą, paskaitą, grindžiamą 
savo tyrimais, paveikslą, grafiką ar Žemėlapį, savo paties emocinę 
reakciją - mokytojas jaustų, kad tai siūlymai, kuriais mokiniai galėtų 
pasinaudoti, jei laikytų juos vertingais, ir tikėtųsi, kad jie suvoks juos 
taip pat. Mokytojas nelaikytų jų nuorodomis, lūkesčiais, įsakymais, 
nurodymais ar reikalavimais. Jis pasiūlytų pasinaudoti juo pačiu ir 
visais kitais resursais, kuriuos jis galėtų rasti. 


Pagrindinis motyvas 

Iš to, kas pasakyta, turėtų būti aišku, kad labiausiai mokytojas 
pasikliautų besimokančiųjų saviraiškos siekimu. Jis vadovautųsi 
prielaida, kad besimokantieji, realiai susidūrę su gyvenimo sunkumais, 
nori mokytis, augti, siekia atrasti, tikisi susidoroti, trokšta kurti. 
Mokytojas savo uždaviniu laikytų užmezgti asmeninius santykius su 
besimokančiaisiais ir sukurti auditorijoje tokią atmosferą, kad 
natūralūs mokinių polinkiai visiškai atsiskleistų. 


Keli netaikytini dalykai 

Čia paminėti tie keli dalykai, kuriuos, vadovaujantis terapiniu 
požiūriu, galima būtų taikyti švietime. Kad jie būtų truputį aiškesni, 
aptarsiu kai kuriuos netaikytinus dalykus. 

Neįtraukiau paskaitų, pokalbių arba vaizdinių priemonių, kurios 
primetamos besimokantiesiems. Visos šios procedūros gali būti 
patyrimo dalis, jeigu jų atvirai arba slapta troško patys besimokan- 
tieji. Tačiau net šiuo atveju mokytojas, kuris savo darbe vadovautųsi 
terapija grindžiama hipoteze, greitai pajustų, kad šis troškimas 
pasikeitė. Jis galėtų būti pakviestas perskaityti paskaitą studentų 
grupei (kviestinių paskaitų skaitymas labai skiriasi nuo įprastinių 
pamokų), tačiau pajutęs, kad auditorijos dėmesys mažėja ir įsivyrauja 
nuobodulys, stengtųsi suprasti tą naują grupės jausmą, teikdamas 
pirmenybę reagavimui į klausytojų jausmus ir nuostatas, o ne savo 
norui išdėstyti medžiagą. 

Neįtraukiau jokių išoriniais kriterijaus pagrįstų besimokančiųjų 
žinias vertinančių programų. Kitaip tariant, neįtraukiau egzaminų. 
Esu įsitikinęs, kad besimokančiojo pasiekimų vertinimas siekiant 

patikrinti, ar jie atitinka tam tikrą mokytojo nustatytą kriterijų. 
visiškai nesuderinamas su terapijos išvadomis, kurios svarbios 
švietimui. Terapijoje egzaminuoja gyvenimas. Klientas, kuriam 
kartais pasiseka, o kartais - ne, laiko jo egzaminus. Klientas suvokia, 
kad gali pasinaudoti terapinių santykių resursais ir savuoju 
patyrimu, kad pasirengtų ir kitą kartą sėkmingiau išlaikytų gyvenimo 
išbandymus. Manau, tokia yra ir švietimo paradigma. Pamėginsiu 
įsivaizduoti, kaip ji atrodytų. 

Taip mokant daugybės gyvenimiškų situacijų reikalavimai būtų 
dalis mokytojo suteikiamų resursų. Besimokantysis sužinotų, kad 
negalės rinktis inžinieriaus specialybės, jei gerai neišmanys matema- 
tikos, negalės įsidarbinti korporacijoje X, jei neturės koledžo diplomo, 
negalės tapti psichologu, savarankiškai neatlikęs disertacinio tyrimo, 
negalės būti gydytoju, jei neišmanys chemijos, negalės vairuoti auto- 
mobilio, neišlaikęs kelių eismo taisyklių egzamino. Šiuos reikalavimus 
kelia ne mokytojas, o gyvenimas. Mokytojas yra tam, kad suteiktų 
išteklius, kuriuos besimokantysis gali panaudoti, kad išmoktų atlaikyti 
šiuos išbandymus. 

Su panašiais vertinimais galima susidurti ir pačioje mokykloje. 
Mokinys gali sužinoti, kad negalės tapti matematikų klubo nariu, kol 
negaus atitinkamo standartizuoto matematikos testo įvertinimo, 
negalės išryškinti savo fotoaparato juostelės, kol deramai neišmanys 
chemijos ir laboratorinių įrengimų, negalės tapti literatų būrelio 
nariu, kol neatskleis savo apsiskaitymo ir literatūrinių gebėjimų. 
Gyvenime įvertinimas primena įėjimo bilietą, o ne vėzdą nepaklus- 
niesiems. Mūsų terapinė patirtis leidžia manyti, kad taip galėtų būti 
ir mokykloje. Ši patirtis turėtų leisti mokiniui, kaip save gerbiančiam 
ir motyvuotam asmeniui, laisvai nuspręsti, ar jis nori gauti šiuos 
įėjimo bilietus. Tokiu atveju jis nebūtų verčiamas prisitaikyti, aukoti 
savo kūrybiškumą ir gyventi vadovaudamasis svetimais standartais. 

Puikiai suprantu, kad šie du mano aptarti dalykai - grupei 
primetamos mokytojo paskaitos ir medžiagos dėstymas bei mokytojo 
atliekamas individo įvertinimas - yra dvi pagrindinės sudedamosios 
šiuolaikinio švietimo dalys. Todėl kai sakau, kad psichoterapijos 
patirtis pataria abiejų atsisakyti, turi būti aišku, kad psichoterapijos 
išvados švietimui yra išties stulbinančios. 

Tikėtini padariniai 

Pripažinus tokius drastiškus mano apžvelgtus pokyčius, kyla 
klausimas, kokie rezultatai juos pateisintų. Atlikti keli į besimokantįjį 
orientuoto mokymo padarinių tyrimai (1, 2, 4), nors jie toli gražų 
nėra tobuli. Viena priežasčių ta, jog tirtos situacijos labai skyrėsi 
mano aprašytų sąlygų reiškimosi mastu. Dauguma jų apėmė tik kelių 
mėnesių laikotarpį, nors vienas naujausių tyrimų, atliktų su jaunes- 
niaisiais moksleiviais, truko visus metus. Vienuose jų pasitelktos 
adekvačios kontrolinės priemonės, kituose jų atsisakyta. 

Manau, galime teigti, kad šie tyrimai parodė, jog mokantis, kai 
mėginama priartėti prie mano aprašytos psichologinės atmosteros, 
aptinkami tokie dėsningumai: pagal mokymo programą dėstomų 
dalykų išmokimas beveik nesiskiria nuo jų išmokimo įprastinėse 
klasėse. Vienų tyrimų duomenimis, išmokstama truputį daugiau, kitų 
duomenimis - šiek tiek mažiau. Tačiau grupėje, kurioje mokymas 
buvo orientuotas į besimokančiuosius, akivaizdžiai pagerėjo dalyvių 
asmenybės adaptacija, jie savo iniciatyva mokėsi daugiau papildomų 
dalykų, buvo kūrybiškesni ir atsakingesni. 

Analizuodamas šiuos duomenis ir sukdamas galvą, kaip atlikti 
tokius tyrimus, kurie suteiktų daugiau informacijos ir leistų daryti 
pagrįstesnes išvadas, ėmiau suprasti, kad tokių tyrimų rezultatai 
niekada neatsakys į mūsų klausimus jau vien dėl to, kad šie atradimai 
privalo būti vertinami, atsižvelgiant į mūsų keliamus švietimui tikslus. 
Jeigu mes labiausiai vertiname dalykų išmokimą, tada galime atsisakyti 
mano aprašytų sąlygų kaip nenaudingų, nes neįrodyta, kad jos 
skatina asmenį išmokti greičiau ir daugiau. Pirmenybę galime teikti 
tokioms priemonėms, kokias, mano supratimu, gynė grupė kongreso 
narių - steigti mokslininkus rengiančias mokyklas, kuriamas karo 
akademijų pavyzdžiu. Tačiau jei mes vertiname kūrybiškumą, jei 
apgailestaujame dėl to, kad visos svarbiausios mūsų atomo fizikos, 
psichologijos ir kitų mokslų idėjos buvo pasiskolintos iš Europos, 
tada galime išbandyti mokymo būdus, kurie Žada didesnę proto 
laisvę. Jei vertiname nepriklausomybę, jei mums kelia nerimą tai, jog 
žinios, vertybės, nuostatos supanašėja ir tam turi įtakos šiuolaikinė 
sistema, tai galime norėti sukurti mokymosi sąlygas, kurios skatina 
unikalumą, savarankiškumą ir paties asmens inicijuojamą mokymąsi. 


KELETAS BAIGIAMŲJŲ APIBENDRINIMŲ 


Bandžiau trumpai apibūdinti švietimą, kuris galėtų būti taikomas 
vadovaujantis tuo, ką mes sužinojome iš psichoterapijos. Stengiausi 
labai glaustai parodyti tai, kas atsitiktų, jei mokytojo pastangos būtų 
sutelktos į santykio ir atmosferos, kurie skatina savarankišką, 
reikšmingą, asmenį brandinantį mokymąsi, kūrimą. Bet tai labai 
skiriasi nuo šiuolaikinės švietimo praktikos ir tendencijų. Paminėsiu 
tik kelias problemas ir klausimus, į kuriuos privalome atkreipti 
dėmesį, jei ketiname konstruktyviai svarstyti šį būdą. 

Pirmiausia kokius švietimo tikslus įsivaizduojame? Būdas, kurį 
bendrais bruožais nusakiau, mano manymu, padeda siekti tik tam 
tikrų, bet ne visų tikslų. Turime aiškiai suprasti, ką laikome švietimo 
tikslais. 

Kokie yra tikrieji mano aprašyto švietimo tipo padariniai? Turime 
atlikti daugiau griežtų, apgalvotų tyrimų, kad žinotume tikruosius šio 
švietimo tipo rezultatus ir galėtume palyginti jį su tradiciniu švietimu. 
Tuomet, remdamiesi faktais, galėsime rinktis. 

Net jeigu mėgintume taikyti šį būdą skatindami mokymąsi, iškiltų 
daug svarbių klausimų. Ar leistume besimokantiesiems susidurti su 
realiomis problemomis? Pirmiausia kultūra, kuri remiasi tradicijomis, 
įstatymais, profsąjungų ir administracijos nurodymais, tėvų ir 
mokytojų nuostatomis labai atsidėjusi saugo jaunus Žmones nuo bet 
kokio sąlyčio su sunkumais. Jiems nereikia dirbti, būti atsakingiems, 
jų nejaudina visuomenės ir politikos problemos, jie nedalyvauja 
tarptautiniuose santykiuose, juos stengiamasi apsaugoti nuo bet 
kokių individualaus ir grupinio gyvenimo problemų. Nesitikima, kad 
jie padės namų ruošoje, uždirbs pragyvenimui, kurs mokslą, spręs 
moralės klausimus. Tai stipriai įsigalėjusi tendencija, kuri apima 
daugiau nei vieną kartą. Ar įmanoma ją pakeisti? 

Kitas klausimas - ar galime leisti asmeniui pačiam tvarkytis su 
savo žiniomis, ar jas turi kažkas sutvarkyti? Šiuo klausimu moky- 
tojai ir švietimo darbuotojai sutaria su tėvais ir tautos lyderiais, 
atkakliai teigdami, kad mokiniui būtina vadovauti. Mokinį privalu 
supažindinti su mūsų parengtomis žiniomis. Jam pačiam negalima 
patikėti funkcinio žinių organizavimo. Herbertas Hooveris apie vidurinių 
mokyklų moksleivius sako: „Paprasčiausiai negalima tikėtis, kad 
tokio amžiaus vaikai nuspręs, kokio išsimokslinimo jie nori, jeigu 

jiems nebus šiek tiek vadovaujama“. Daugumai žmonių tai yra taip 
akivaizdu, kad net abejoti tuo atrodo nenormalu. Net universiteto 
rektorius abejoja, ar švietimo laisvė iš tiesų būtina, sakydamas, kad mes 
galbūt pervertiname jos reikšmę. Jis teigia, kad rusai ir be jos pasiekė 
mokslo aukštumų, ir daro išvadą, kad turėtume pasimokyti iš jų. 

Dar vienas klausimas - ar norėtume pasipriešinti griežtai šiuolai- 
kinio švietimo tendencijai kalti faktines žinias. Visi privalo išmokti 
tuos pačius faktus. Admirolas Rickoveris įsitikinęs, kad „turime rasti 
galimybę kokiais nors būdais įdiegti Amerikos švietimo sistemoje 
bendrus standartus... Tada tėvai turėtų matą, kuriuo vertintų 
mokyklas. Jeigu vietos mokykla, užuot mokiusi prancūzų kalbos ir 
fizikos, toliau mokys tokių malonių dalykų kaip „adaptavimasis 
gyvenime“, jos atestatas bus visais atžvilgiais menkiau vertinamas“. ' 
Šis teiginys atspindi vyraujantį požiūrį. Net toks pažangių pažiūrų į 
švietimą šalininkas kaip Maxas Lerneris kartą pasakė: „Viskas, ką 
mokykla gali tikėtis kada nors nuveikti, tai aprūpinti mokinį 
priemonėmis, kurias jis galės panaudoti, siekdamas tapti išsilavinusiu 
žmogumi“ (5, p. 741). Visiškai akivaizdu, jog jis prarado viltį, kad 
reikšmingas mokymasis galėtų vykti mūsų mokyklose, ir galvoja, kad 
jis turi vykti už jos ribų. Mokyklos pajėgia tik aprūpinti priemonėmis. 

Vienas neutraliausių tokių faktinių žinių-priemonių diegimo 
būdų yra B. F Skinnerio kartu su bendraautoriais sukurta „mokymo 
mašina“ (10). Autoriai parodo, kad mokytojas yra senamadė ir 
neveiksminga priemonė, mokant aritmetikos, trigonometrijos, prancūzų 
kalbos, literatūros suvokimo, geografijos ar kitų faktinių dalykų. 
Visiškai neabejoju, kad tokios mokymo mašinos, tiesiogiai teigiamai 
skatinančios „teisingus“ atsakymus, bus tobulinamos ir plačiai 
taikomos. Tai naujas elgesio mokslų pasiekimas, su kuriuo mes 
privalome susitaikyti. Jis užima mano aprašyto mokymo būdo vietą 
ar tik papildo jį? Tai viena problemų, kurią turime apsvarstyti žvelgdami 
į ateitį. 

Viliuosi, jog pateikdamas šiuos apibendrinimus įrodžiau, kad 
keldami dvireikšmį klausimą, kas yra reikšmingas mokymasis ir 
kaip jį pasiekti, susiduriame su sunkiomis ir rimtomis bei mums 
visiems svarbiomis problemomis. Dabar ne metas tenkintis droviais 
atsakymais. Bandžiau apibūdinti psichoterapijoje vykstantį reikšmingą 
mokymąsi ir aprašyti sąlygas, skatinančias tokį mokymąsi. Mėginau 

parodyti tam tikrus numanomus tokių sąlygų padarinius švietimui. 
Kitaip tariant, siūliau vieną iš atsakymų į tuos klausimus. Galbūt tai, 
ką pasakiau, galime panaudoti kaip atsvarą šiuolaikinei vienpusiškai 
visuomenės nuomonei ir šiuolaikinėms elgesio mokslų žinioms bei 
pradėti ieškoti naujų savo pačių atsakymų. 


LITERATŪRA 


1. Faw, Volney. A psychotherapeutic method of teaching psychology. Amer. 
Psychol. 4: 104-09, 1949. 


2. Faw, Volney. Evaluation of student-centered teaching. Neskelbtas 
rankraštis, 1954. 


3. Fiedler, F E. A comparison of therapeutic relationships in psychoanalytic, 
non-directive and Adlerian therapy. J. Consult. Psychol. 1950, 14, 436- 
45. 


4. Jackson, John H. The relationship between psychological climate and 
the guality of learning outcomes among lower-status pupils. 
Neskelbtos daktaro tezės, University of Chicago, 1957. 


5. Lerner, Max. America as a Civilization. New York: Simon £1 Schuster, 
1957. 

6. Moustakas, Clark. The Teacher and the Child. New York: McGraw-Hill, 
1956. 


7. Rogers C. R. Client-Centered Therapy. Boston: Houghton Mifflin Co., 
1951. 


8. Rogers, C. R. The necessary and sufficient conditions of therapeutic 
personality change. J. Consult. Psychol. 1957, 21, 95-103. 


9. Rogers, C. R., and R. Dymond, (Eds.). Psychotherapy and Personality 
Change. University of Chicago Press, 1954. 


10. Skinner, B. F. The science of learning and the art of teaching. 
Harvard Educational Review 1954, 24, 86-97. 


11. Standal, Stanley. The need for positive regard. A contribution to client- 
centered theory. Neskelbtos daktaro tezės, University of Chicago, 1954. 


266 


I5 skyrius 


| BESIMOKANT|JĮ ORIENTUOTAS MOKYMAS 
DALYVIO AKIMIS 


Jau iš ankstesnių šios knygos skyrių turėjo paaiškėti, kad negaliu 
pasitenkinti vien pateikdamas savo požiūrį į psichoterapiją. Man 
labai svarbu parodyti, kaip klientas suvokia šį patyrimą, nes būtent 
šis patyrimas yra ta žaliava, kuria remdamasis suformulavau savo 
pažiūras. Be to, pastebėjau, kad negaliu pasitenkinti paprasčiausiai 
suformuluodamas savo pažiūras į psichoterapijos patirtimi 
grindžiamą švietimą. Norėjau parodyti, kaip tokį švietimą suvokia 
besimokantysis. 

kuriuos rinkau per daugelį metų iš įvairių kursų dalyvių. Jų 
ištraukos būtų leidusios pasiekti tikslą. Tačiau galų gale pasirinkau 
du dokumentus, kuriuos parašė daktaras Samuelis Tenenbaumas. 
Pirmąjį jis parašė iš karto po to, kai dalyvavo mano kurse, antrąjį 
atsiuntė po vienerių metų. Esu jam labai dėkingas už leidimą 
panaudoti šiuos asmeniškus pasisakymus. Norėčiau atskleisti 
skaitytojui tai, kaip jie atsirado. 

1958 metų vasarą buvau pakviestas dėstyti keturių savaičių 
kurso Brandeiso universitete. Jei neklystu, jis vadinosi „Asmenybės 
kaitos procesas“. Neturėjau didelių lūkesčių, susijusių su šiuo 
kursu. Tai turėjo būti vienas iš studentų pasirinktų kelių kursų, 
kuriuose jie susitikdavo tris kartus per savaitę dviem valandoms, 
o ne intensyvus seminaras, kuriam teikiu pirmenybę. Iš anksto 
sužinojau, kad grupė bus nepaprastai įvairialypė - mokytojai, 
psichologijos doktorantai, konsultantai, keli kunigai, vienas jų 
atvykęs iš užsienio, privatūs psichoterapeutai, mokyklų psichologai. 
Apskritai grupė buvo brandesnė ir labiau patyrusi nei paprastai 
pasitaiko universiteto kursuose. Jaučiausi dėl viso to labai ramus. 
Vyliausi padaryti kursą mums visiems prasmingu patyrimu, tačiau 

cbejojau, kad jis galėtų turėti tokį poveikį, kokį turi, pavyzdžiui, 
raano konsultavimo seminarai. 

Galbūt todėl, kad manieji lūkesčiai, susiję su grupe ir su manimi 
pačiu, buvo labai kuklūs, kursas vyko labai gerai. Nedvejodamas 
priskirčiau jį savo patiems sėkmingiausiems mėginimams skatinti 
mokymąsi kursuose arba seminaruose. Tai reikėtų turėti galvoje 
skaitant daktaro Tenenbaumo medžiagą. 

Čia norėčiau akimirką nukrypti ir pasakyti, kad jaučiu daug 
didesnį pasitikėjimą susidurdamas su nauju klientu nei su nauja 
grupe. Jaučiuosi turįs pakankamą supratimą apie terapijos sąlygas, 
kad pagrįstai pasitikėčiau tuo procesu, kuris vyks. Grupėse jaučiu 
mažesnį pasitikėjimą. Kartais, kai būdavo visos priežastys tikėtis, 
kad kursas vyks sklandžiai, bent kiek reikšmingesnis vitališkas, 
savarankiškas mokymasis paprasčiausiai neįvykdavo. Kitais 
atvejais, kai dvejodavau, jis vykdavo nepaprastai gerai. Tai reiškia, 
kad egzistuojanti mokymosi skatinimo švietimo sistemoje proceso 
samprata tikslumu ir vispusiškumu neprilygsta mūsų terapinio 
proceso sampratai. 

Bet grįžkime prie Brandeiso vasaros kurso. Ši patirtis aki- 
vaizdžiai buvo labai reikšminga beveik visiems dalyviams, tai 
patvirtina jų atsiliepimai apie kursą. Mane ypač sudomino daktaro 
Tenenbaumo ataskaita, parašyta tiek jo kolegoms, tiek man. Jis 
buvo brandus mokslo Žmogus, o ne linkęs pasiduoti įspūdžiams 
jaunas studentas. Jis buvo išprusęs dėstytojas, kurio vardą jau 
puošė išspausdinta Williamo H. Kilpatricko, švietimo filosofo, 
biografija. Todėl tai, kaip jis mato šį patyrimą, atrodė nepaprastai 
vertinga. 

Nenorėčiau, kad būtų galvojama, jog pritariu visiems daktaro 
Tenenbaumo įspūdžiams. Kai kurias mūsų bendros patirties dalis 
suvokiau visiškai kitaip, tačiau būtent dėl to jo pastebėjimai yra 
tokie vertingi. Ypač jaudino tai, kad jis suvokė šią patirtį kaip labai 
„rodžersišką“ metodą, kad, jo nuomone, paprasčiausiai mano 
asmuo ir išskirtiniai mano bruožai padarė patyrimą tokį, koks jis 
buvo. 

Todėl buvau labai laimingas, po metų gavęs iš jo ilgesnį laišką, 
kuriame buvo rašoma apie jo paties patirtį mokant. Šis laiškas 
patvirtino tai, ką buvau sužinojęs iš daugelio kitų individų: šį 
dinamišką mokymosi patyrimą paskatina ne vien tik specifinė 
mokytojo asmenybė, bet ir tam tikrų principų veikimas, šiuos 

principus gali taikyti kiekvienas tinkamas nuostatas turintis 
„skatintojas“. 

Tikiu, kad dvi daktaro Tenenbaumo ataskaitos paaiškins, 
kodėl mokytojai, patyrę aprašytąjį grupinį mokymąsi, jau nebegali 
grįžti prie stereotipiškesnių ugdymo būdų. Nepaisydami nusivylimo 
ir atsitiktinių nesėkmių, jie nuolat mėgina kiekvienoje naujoje 
grupėje atskleisti tas sąlygas, kurios skatintų šį vitališką mokymosi 
patyrimą. 


CARLAS R. ROGERSAS IR NEDIREKTYVUSIS MOKYMAS 
Filosofijos daktaras Samuelis Tenenbaumas 


Kaip asmuo, kuris domisi švietimu, dalyvavau darbo su auditorija 
metodologijos kursuose, kurie buvo tokie unikalūs ir ypatingi, kad 
jaučiuosi įpareigotas papasakoti, ką juose patyriau. Metodika, mano 
manymu, radikaliai skiriasi nuo įprastinės ir visuotinai 
pripažįstamos ir griauna tai, kas įsisenėję, tad turi būti žinoma 
plačiau. Manau, geriausiai procesą apibūdintų terminas, kurį Carlas 
R. Rogersas, kurso vadovas, vartojo - nedirektyvusis mokymas. 

Šiek tiek įsivaizdavau, ką šis terminas reiškia, bet, atvirai kalbant, 
nebuvau pasirengęs tokiam nepaprastam patyrimui. Nesu tradicijų 
vergas. Didžiausios įtakos švietimo srityje man turėjo Williamas 
Heardas Kilpatrickas bei Johnas Dewey. Kiekvienas nors truputį 
susipažinęs su jų mąstysena žino, kad jai nebūdingas siaurumas ir 
provincialumas. Tačiau šis metodas, kuriuo vadovavosi daktaras 
Rogersas savo kurse Brandeiso universitete, buvo toks neįprastas, 
kad būčiau nepatikėjęs, jog tai įmanoma, jei pats nebūčiau dalyvavęs. 
Viliuos, man pavyks aprašyti metoda taip, kad jums taps aiškūs tie 
jausmai, emocijos, šiluma ir entuziazmas, kuriuos šis metodas 
sužadino. 

Kursas buvo visiškai nesustruktūrintas, išties toks. Nė vieną 
akimirką niekas, net vadovas, nežinojo, kas netrukus vyks auditorijoje, 
kokia tema bus diskutuojama, kokie klausimai bus iškelti, kokie 
asmeniniai poreikiai, jausmai ar emocijos prasiverš. Šią nevaržomos 
laisvės atmosferą - tiek laisvą, kad žmogiškosios būtybės pajėgios 
viena kitai leisti - kūrė pats daktaras Rogersas. Draugiškai 
nusiteikęs, atsipalaidavęs jis kartu su dalyviais (kurių buvo apie 25) 
atsisėdo aplink didelį stalą ir pasakė, kad gerai būtų paminėti savo 

tikslus ir prisistatyti. Įsivyravo kupina įtampos tyla, niekas neprabilo. 
Pagaliau, norėdamas ją nutraukti, vienas dalyvis droviai pakėlė ranką 
ir papasakojo apie save. Kai vėl įsivyravo nemaloni tyla, pakilo kita 
ranka. Po to rankos ėmė kilti greičiau. Vadovas nėkart neparagino 
dalyvių kalbėti. 


NESUSTRUKTUŪRINTAS STILIUS 


Po to jis informavo kurso dalyvius, kad turi daug medžiagos - 
nuorašų, brošiūrų, straipsnių, knygų, ir išdalijo rekomenduojamos 
literatūros sąrašą. Jis nė karto neparodė, kad tikisi, jog dalyviai 
skaitytų ar dar ką nors darytų. Kiek pamenu, jis tik kartą paprašė, ar 
negalėtų kuris nors dalyvis išdėstyti šią medžiagą specialiame 
kambaryje, rezervuotame šio kurso klausytojams. Nedelsdami 
pasisiūlė du dalyviai. Jis taip pat pridūrė, kad turi atsivežęs terapijos 
sesijų garso įrašų, taip pat kino juostų rites. Tai sukėlė sujudimą ir 
pagyvėjimą, ir dalyviai paklausė, ar jie galėtų pasiklausyti bei 
pasižiūrėti, ir daktaras Rogersas sutiko. Tada grupė nusprendė, kaip 
sieriausiai tai būtų galima padaryti. Dalyviai pasisiūlė įjungti magneto- 
jonus, surasti kino projektorių. Tai buvo daugiausia pačių dalyvių 
inicijuota ir parengta. 

Vėliau įvyko keturios sunkios, varginančios sesijos. Tuo laiko- 
tarpiu atrodė, kad grupė niekur nepajudėjo. Dalyviai kalbėjo kaip 
pakliūva, sakydami tai, kas jiems šaudavo į galvą. Viskas atrodė kaip 
chaosas, beprasmybė, tuščias laiko švaistymas. Vienas dalyvis iškeldavo 
tam tikrą Rogerso filosofijos aspektą, kitas, visai nekreipdamas 
dėmesio į pirmąjį, nuvesdavo grupę kita kryptimi, trečiasis, visiškai 
nepaisydamas pirmųjų dviejų, tuo pačiu metu pradėdavo kokią nors 
kitą naują temą. Kartais nedrąsiai būdavo mėginama užmegzti rišlią 
diskusiją, tačiau tai, kas vyko auditorijoje, stokojo nuoseklumo ir 
kryptingumo. Vadovas kiekvieną pasisakymą išklausydavo dėmesingai 
ir pagarbiai. Dalyvių pasisakymai jam neatrodė tinkami arba netin- 
kami. 

Kurso dalyviai nebuvo pasirengę tokiam visiškai nesustruk- 
tūrintam stiliui. Jie nežinojo, kaip elgtis. Būdami sutrikę ir nusivylę, 
reikalavo, kad mokytojas atliktų papročių ir tradicijos jam skirtą 
vaidmenį, kad jis autoritetingai išaiškintų, kas yra teisinga ir klaidinga, 
kas gerai ir blogai. Argi ne tam jie atvyko iš toli, kad pasimokytų iš 

paties orakulo? Argi jiems taip nepasisekė? Argi jų neįšventins 
teisingais ritualais ir veikla pats didysis žmogus, judėjimo, vadinamo 
jo vardu, pradininkas? Sąsiuviniai buvo parengti tai kulminacinei 
akimirkai, kai prabils orakulas, tačiau dauguma jų liko užversti. 

Gana keista, kad iš pat pradžių, net ir pykdami, grupės dalyviai 
jautė tarpusavio ryšį, ir už auditorijos ribų vyravo susijaudinimas ir 
audringa veikla, nes, net būdami sutrikę, jie bendravo taip, kaip 
niekad lig tol nebuvo bendravę jokioje auditorijoje, o tikriausiai ir 
niekada anksčiau gyvenime. Grupę vienijo bendra unikali patirtis. 
Rogerso grupėje dalyviai išsakė savo mintis, kalbėjo ne iš knygų, jų 
žodžiai neatspindėjo vadovo arba kito autoriteto mąstysenos. Idėjos, 
emocijos ir jausmai buvo jų pačių, ir tai buvo išlaisvinantis bei 
jaudinantis procesas. 

Šitoje laisvės atmosferoje, kurios patys dalyviai neprašė ir kuriai 
nebuvo pasirengę, jie kalbėjo taip, kaip dalyviai retai kalba. Šiuo 
laikotarpiu vadovui kliuvo daug smūgių, ir man atrodė, kad daugelsyk 
jis jautėsi nekaip. Nors jis buvo mūsų susierzinimo priežastis, mes, 
kad ir kaip būtų keista, jautėme jam stiprią simpatiją, nes atrodė 
neteisinga pykti ant žmogaus, kuris atjautė ir buvo dėmesingas kitų 
jausmams ir mintims. Visiems atrodė, kad įvyko mažytis nesusipratimas, 
kurį pašalinus vėl viskas būtų gerai. Bet mūsų vadovas, išoriškai gana 
nuolaidus, turėjo „geležinį užsispyrimą“. Atrodė, kad jis nesupranta, 
o jei suprato, buvo atkaklus, užsispyręs ir nesirengė keisti savo 
požiūrio. Taigi ši karo padėtis tęsėsi. Mes visi žiūrėjome į Rogersą, o 
jis - į mus. Vienas dalyvis, visiems pritariant, pastebėjo: „Mes esame 
orientuoti į Rogersą, o ne į dalyvius. Mes atvykome tam, kad 
mokytumės iš Rogerso“. 


SKATINIMAS MĄSTYTI 


Kitas dalyvis padarė atradimą, kad Rogersui bus turėję įtakos 
Kilpatrickas ir Dewey, ir, vadovaudamasis šia mintimi kaip tramplinu, 
pasakė supratęs, ką Rogersas norėjo pasiekti. Jo manymu, Rogersas 
norėjo, kad dalyviai mąstytų savarankiškai, kūrybiškai, kad jie 
įsitrauktų, būtų pačiais savimi, tikėdamasis, kad tai gali sukelti 
asmens „rekonstrukciją“ ta prasme, kuria šį terminą vartojo Dewey - 
keičiantis asmens pasaulėžiūrai, nuostatoms, vertybėms, elgesiui. Tai 
būtų tikras patyrimo pertvarkymas, tai būtų tikrasis mokymasis. 

Žinoma, jis nenorėjo, kad kursas baigtųsi egzaminu, kuris laikomas 
perskaičius vadovėlius ir paskaitas ir kuris vertinamas tradiciniu 
baigiamuoju pažymiu, reiškiančiu pabaigą ir užmiršimą.' Kursui vos 
prasidėjus, Rogersas buvo atskleidęs savo įsitikinimą, kad niekas 
negali kito ko nors išmokyti. Tačiau mąstymas, atkakliai tęsė šis 
dalyvis, prasideda kelio išsišakojime, taip teigiama žymiojoje Dewey 
iškeltoje dilemoje. Priėję kelio išsišakojimą, mes nežinome, kuriuo 
keliu pasukti, kad pasiektume savo kelionės tikslą, ir tada 
pradedame analizuoti padėtį. Tada pradedame mąstyti. 

Kilpatrickas irgi siekė originalaus savo studentų mąstymo ir 
nepripažino mechaniško mokymosi iš vadovėlių. Jis pateikdavo 
esmines diskusijos problemas, kurios keldavo didžiulį susidomėjimą 
bei Žymius asmeninius pokyčius. Kodėl studentų komitetai arba 
atskiri studentai negalėtų pateikti diskusijoms tokių problemų? '' 
Rogersas klausėsi prijaučiamai ir pasakė: „Matau, kad jus tai labai 
jaudina.“ Tuo viskas ir baigėsi. Jei neklystu, kitas kalbėjęs dalyvis 
visiškai nepaisė pasiūlytos temos ir pradėjo naują, pratęsdamas 
susiformavusią šioje auditorijoje tradiciją. 

Sesijos metu dalyviai priešokiais palankiai prisimindavo 
ankstesnįjį siūlymą ir atkakliau ėmė reikalauti, kad Rogersas imtųsi 
Lradicinio mokytojo vaidmens. Tuo metu išpuoliai prieš Rogerso 
pasirinktą kelią padažnėjo ir sustiprėjo, ir man atrodė, kad jis šiek 
tiek pakluso jiems. Privačiame pokalbyje jis neigė buvęs taip paveiktas. 
Vienoje sesijoje dalyvis pasiūlė, kad Rogersas valandą skaitytų 
paskaitą, o paskui mes grupėje diskutuotume. Pastarasis siūlymas, 
atrodė, atitiko jo planus. Jis pasakė, kad turi atsinešęs dar 


* Reikia pastebėti, kad daktaras Rogersas nei pritarė, nei prieštaravo. Jis neturėjo 
įpročio reaguoti į dalyvių pasisakymus, jeigu jie nebūdavo skirti tiesiogiai jam, ir netgi 
tuo atveju jis galėdavo neatsakyti. Man atrodė, kad svarbiausias jo tikslas buvo 
supratingai ir palankiai klausytis dalyvių pasisakymų. 

** Vienas dalyvis sudarė tokį sąrašą, padaugino ir išdalijo jį, tačiau tuo viskas ir 
taigėsi.Čia būtų galima pateikti kitą pavyzdį. Pirmojoje sesijoje Rogersas atsinešė į 
auditoriją terapijos sesijų garso įrašų. Jis paaiškino, kad nesijaučia patogiai 
atlikdamas mokytojo vaidmenį ir atėjo „apsikrovęs“, o įrašai buvo savotiškos 
saugumo priemonės. Vienas dalyvis nuolat siekė, kad jis paleistų įrašus. ir po stipraus 
dalyvaujančiųjų spaudimo jis tai padarė, bet pakluso nenoromis, ir visi kalbėjo, kad, 
nepaisant spaudimo, per visas sesijas jis leido įrašus ne ilgiau kaip vieną valandą. 
Akivaizdu, kad Rogersas teikė pirmenybę pačių dalyvių daromiems gyviems įrašams, 
o ne klausyinui tų, kurie galėjo dominti juos tik akademiškai. 

nespausdintą straipsnį, ir įspėjo, kad jį galima pasiimti ir perskaityti. 
Tačiau kažkuris dalyvis replikavo, kad tai nėra tas pats. Nebelieka 
asmens, autoriaus, išnyksta akcentas, intonacija, emocija - tie 
niuansai, kurie suteikia žodžiams vertę ir prasmę. Tada Rogersas 
paklausė dalyvių, ar būtent to jie pageidauja. Jie atsakė, kad taip. Jis 
skaitė ilgiau nei valandą. Po gyvų ir kandžių replikų, prie kurių mes 
jau buvome pripratę, tai buvo akivaizdus nuosmukis, be galo 
nuobodus ir migdantis. Šis patyrimas numalšino visus tolesnius 
reikalavimus skaityti paskaitas. Kartą, teisindamasis dėl šio epizodo 
(„Labiau pateisinama, kai klausytojai patys reikalauja to“), jis pasakė: 
„Jūs paprašėte manęs skaityti paskaitą. Iš tiesų, aš esu Žinių šaltinis, 
tačiau kokią prasmę gali turėti mano paskaita? Atgabenau daugybę 
medžiagos, daugelio paskaitų nuorašus, straipsnius, knygas, 
magnetofono įrašus, kino filmus“. 

Nebuvo jokių abejonių, kad iki penktosios sesijos kažkas pasikeitė. 
Dalyviai kalbėjosi vienas su kitu, vengdami Rogerso. Jie prašė, kad 
juos išgirstų, ir norėjo būti išgirsti. Grupė, lig šiol trūkčiojusi, 
mikčiojusi ir buvusi drovi, pradėjo bendrauti, tapo nauja darnia, 
unikalia ie specifiškai besivystančia visuma, o joje kilo diskusijos, 
kurių jokia kita grupė, išskyrus šią, negalėtų pakartoti. Vadovas irgi 
prisijungė, tačiau jo vaidmuo, svarbiausias grupėje, savotiškai ištirpo 
joje. Svarbi buvo pati grupė, o ne vadovas, ji buvo centras, veikimo 
pagrindas. 

Kas tai lėmė? Galiu tik spėlioti. Manau, įvyko štai kas. Keturias 
sesijas dalyviai nenorėjo patikėti, kad vadovas atsisakys atlikti 
tradicinį vaidmenį. Jie tikėjosi, kad jis pateiks užduotis, bus visko, 
kas nutiks, centre, ir manipuliuos grupe. Grupei prireikė keturių 
sesijų, kad suprastų, jog ji klydo, kad jis atvyko pas juos toks, koks 
yra, būdamas tokiu asmeniu, koks yra; kad jeigu jie tikrai norėjo, jog 
kas nors vyktų, turėjo patys sukurti turinį - išties nepatogį, provokuojanti 
padėtis. Būtent dalyviai turėjo atvirai kalbėti, susitaikydami su visais 
galimais pavojais. Būdami proceso dalis, jie pasisakydavo, protes- 
tuodavo, sutikdavo arba nesutikdavo. Kad ir kaip būtų, jų asmenybės, 
jų giliausi aš buvo paliesti. Tokioje situacijoje gimė ši ypatinga, unikali 
grupė, naujas darinys. 


I 
Ti 


PRIPAŽINIMO SVARBA 


Jums tikriausia žinoma, kad Rogersas tiki, jog jei asmuo visiškai 
pripažįstamas, jei nepateikiamas joks vertinimas, o vien tik atjauta ir 
simpatija, individas geba sutarti su savimi, išsiugdyti drąsą, 
leidžiančią atsisakyti savosios gynybos ir atsigręžti į savo tikrąjį aš. 
Mačiau, kaip veikia šis procesas. Bandant susikalbėti, rasti modus 
vivendi, grupėje buvo nedrąsiai keičiamasi jausmais, emocijomis ir 
idėjomis, tačiau po ketvirtosios sesijos šios atsitiktinai suburtos 
grupės nariai tapo artimi vienas kitam ir atsiskleidė jų tikrieji aš. 
Jiems bendraujant, pasitaikydavo akimirkos įžvalgų, atradimų ir 
supratimo. Šios akimirkos stulbindavo, jos buvo tuo, ką, esu 
įsitikinęs, Rogersas pavadintų „terapijos akimirkomis“. Tai tos 
prasmingos akimirkos, kai regite prieš save atvirą Žmogaus sielą, su 
jos visu kvapą gniaužiančiu nuostabumu, o paskui auditorijoje 
įsivyrauja beveik dievobaiminga tyla ir kiekvieną grupės narį apgobia 
beveik mistiška šiluma ir meilė. Aš pats, esu įsitikinęs, kad kiti taip 
pat, niekada nepatyriau nieko panašaus. Tai buvo mokymasis ir 
terapija. Sakydamas „terapija“, turiu omenyje ne ligą, bet tai, kas 
apibūdinama kaip sveiki asmens pokyčiai, didesnis jo lankstumas, 
atvirumas, noras klausytis. Šio proceso metu jautėmės pakylėti, 
laisvesni, labiau pripažįstantys save ir kitus, atviresni naujoms 
idėjoms, besistengiantys suprasti ir priimti. 

Šis pasaulis nėra tobulas ir, kai dalyvių nuomonės išsiskyrė, 
buvo galima pastebėti priešiškumą. Tačiau ši aplinka sušvelnindavo 
kiekvieną išpuolį, tarsi pašalinus aštrius kampus. Nepelnytai užpulti, 
dalyviai pradėdavo kažką naujo, ir išpuolis būdavo pamirštamas. 
"Tuos dalyvius, kurie iš pradžių mane erzindavo, artimiau pažinęs 
ėmiau pripažinti Ir gerbti. Kai mėginau suprasti, kas gi vyksta, 
dingtelėjo mintis, kad kai jūs suartėjate su Žmogumi, suvokiate jo 
mintis, emocijas, jausmus, jis tampa jums ne tik suprantamas, bet 
geras ir pageidaujamas. Kai kurie agresyvesni dalyviai kalbėdavo 
daugiau nei jiems derėjo, daugiau nei turėjo ką pasakyti, bet pati 
grupė kaip tokia, nebandydama nustatyti taisyklių, pamažu leisdavo 
pajusti jos autoritetą, ir jei asmuo nebūdavo labai liguistas ar 
nejautrus, jis daugiau arba mažiau prisitaikydavo prie grupės lūkesčių. 
Priešiškumas, dominavimas, neurotiškumas nebuvo pernelyg 
vyraujantys. Tačiau vis dėlto, žvelgiant formaliai, sesijose visada 
būdavo beprasmiškų šnekų ir laiko švaistymo. Stebint šį procesą, 


276 


manęs neapleisdavo mintis, kad galbūt šis laiko gaišimas buvo 
būtinas, kad galbūt taip mokydamasis žmogus geriausiai išmoksta. 
Žvelgdamas atgal į visą šią patirtį, esu tikras, kad tradicinėje 
mokymosi aplinkoje nebūtų įmanoma išmokti nei tiek daug, nei taip 
gerai, nei taip nuosekliai. Jeigu mes priimame Dewey pateiktą 
švietimo kaip patirties rekonstravimo apibrėžimą, tai turime klausti, 
kaip geriau asmuo galėtų mokytis, jei ne įsitraukdamas į mokymąsi 
visas, visa asmenybe, baziniais motyvais, emocijomis, nuostatomis ir 
vertybėmis? Jokia faktų arba argumentų seka, kad ir kaip logiškai ar 
talentingai ji būtų išdėstyta, net iš tolo negali prilygti tokiam dalykui. 

Šio proceso metu mačiau, kaip sunkūs, nelankstūs, dogmatiški 
asmenys per trumpą kelių savaičių laikotarpį mano akyse 
pasikeisdavo ir tapdavo atjaučiantys, suprantantys ir gerokai mažiau 
kritikuojantys kitus. Mačiau, kaip neurotiški, kompulsyvūs asmenys 
atsipalaiduodavo ir tapdavo pakantesni sau ir kitiems. Kartą vienas 
dalyvis, kurio permaina padarė man didelį įspūdį, paminėjus tai, 
pasakė: „Tai tiesa. Jaučiuosi lankstesnis, atviresnis pasauliui. Ir aš 
dėl to labiau sau patinkų. Nemanau, kad būčiau kur nors tiek daug 
išmokęs“. Mačiau, kaip drovieji tapo ne tokie drovūs, agresyvieji — 
jautresni ir santūresni. 

Kas nors gali sakyti, kad tai yra emocinis procesas. Tačiau esu 
įsitikinęs, kad taip apibūdinti jį būtų netikslu. Šiam procesui buvo 
būdingas intelektualumas, ypač prasmingas ir esmingas asmeniui, t. y. 
toks, kuris asmeniškai reiškė jam labai daug. Tiesą sakant, vienas 
dalyvis paklausė: „Ar mes turime rūpintis vien emocijomis? Ar 
intelektas nieko nereiškia?“ Tada aš savo ruožtu paklausiau: „Ar čia 
yra bent vienas dalyvis, kuris kitame kurse būtų tiek daug skaitęs 
arba tiek daug galvojęs?“ 

Atsakymas buvo akivaizdus. Mes praleisdavome valandų valandas 
skaitydami. Mums skirtame kabinete lankytojų būdavo iki dešimtos 
valandos vakare. Dauguma jų išeidavo tik todėl, kad universiteto 
apsaugos darbuotojai norėdavo užrakinti pastatą. Dalyviai klausy- 
davosi įrašų, žiūrėjo filmuotą medžiagą, bet daugiausia jie kalbėdavosi. 
Įprastinio kurso metu vadovas skaito paskaitas ir nurodo, ką reikia 
perskaityti ir išmokti, o studentai pareigingai visa tai užsirašo į savo 
sąsiuvinius, laiko egzaminą ir jaučiasi gerai arba blogai, - tai 
priklauso nuo rezultato. Tačiau beveik visais atvejais šis patyrimas 
yra baigtas, jį lydi baigtumo jausmas. Šiuo atveju užmiršimo dėsniai 
ima veikti greitai ir negailestingai. Rogerso kurse dalyviai skaitė ir 

galvojo auditorijoje bei už jos sienų. Jie patys, o ne vadovas nutardavo, 
kas iš to, ką jie perskaitė ir apgalvojo, buvo jiems reikšminga. 

Turėčiau atkreipti dėmesį į tai, kad šis nedirektyviojo mokymo 
būdas nebuvo sėkmingas šimtu procentų. Trims ar keturiems 
dalyviams visas šis sumanymas buvo nemalonus. Kursui baigiantis, 
kai beveik visi buvo kupini entuziazmo, mano žiniomis, vienas dalyvis 
jautė labai stiprius neigiamus jausmus, kitas buvo labai kritiškas. 
Pastarieji norėjo, kad vadovas pateiktų jiems nudailintą intelektualinę 
prekę, kurią jie galėtų pasidėti į savo atmintį ir grąžinti atgal per 
eszaminą. Tada jie būtų tikri, kad išmoko tai, ką turėjo išmokti. 
Vienas jų sakė: „Jeigu turėčiau parašyti ataskaitą apie tai, ko išmokau 
šiame kurse, ką aš pasakyčiau?“ Reikia pripažinti, tai padaryti būtų 
daug sunkiau nei tradiciniame kurse, jei apskritai būtų įmanoma. 

Rogerso metodas buvo laisvas, kintantis, atviras ir atlaidus. 
Lalyvis pradėdavo įdomią diskusiją, ją pratęsdavo antrasis, trečiasis 
dalyvis galėdavo nuvesti mus kita kryptimi, iškeldamas temą, kuri 
visai nedomindavo grupės, ir mes visi jausdavomės nusivylę. Bet tai 
priminė gyvenimą, kuris teka kaip upė, atrodytų, beprasmiškai, 
tačiau jos vanduo niekuomet nebūna tas pats, ji teka tolyn, ir niekas 
nežino, kas atsitiks kitą akimirką. Bet čia buvo lūkestis, judrumas, 
vumas, kuris man atrodė tiek artimas realiam gyvenimui, kiek tai 
įraanoma sukurti auditorijoje. Autoritarinį asmenį, tikintį tvarkingai 
surikiuotais faktais, šis metodas gali gąsdinti, nes čia jis gaus ne 
garantijas, užbaigtumą, o vien tik atvirumą, kaitą. 


NAUJA METODOLOGIJA 


Esu įsitikinęs, kad grupei būdingas judėjimas ir brendimas 
daugiausia buvo susiję su tokio užbaigtumo stoka. Valgomajame 
Rogerso studentus buvo galima pažinti iš gyvų diskusijų, iš troškimo 
būti kartu. Kadangi ten nebuvo didelio stalo, jie susėsdavo dviem ar 
trimis eilėmis ir valgydavo pasidėję lėkštes ant kelių. Kaip aiškina 
pats Rogersas, šis procesas nesibaigia. Rogersas pats niekada 
neapibendrina (priešingai visiems įprastiems mokymo dėsniams). 
Klausimai lieka neišspręsti, auditorijoje iškeltos problemos nuolat 
kinta, vystosi. Jausdami poreikį žinoti, pasiekti sutarimą, dalyviai 
renkasi, norėdami suprasti ir siekdami užbaigimo. Net rašant 
pažymius nėra užbaigtumo. Pažymys reiškia pabaigą, bet daktaras 

Rogersas nerašo pažymių. Pats studentas siūlo pažymį. Kadangi tai 
daro jis pats, šis pabaigimo ženklas lieka be pabaigos, atviras. Kursas 
nestruktūrintas, tad kiekvienas jame turėjo kliautis savuoju asmeniu. 
Dalyviai kalbėdavo vadovaudamiesi ne vadovėliu, o savimi ir bendravo 
su kitais labai asmeniškai. Dėl to čia, priešingai nei įprastiniame 
beasmene medžiaga grindžiamame kurse, formavosi šis artumas ir 
šiluma. 

Daugybės kilnių poelgių aprašymas padėtų suprasti šį artumo 
jausmą. Viena dalyvė pakvietė grupę praleisti vakarą jos namuose. 
Kitas dalyvis, iš Ispanijos atvykęs kunigas, buvo tiek įsitraukęs į 
grupę, kad kalbėjo apie leidinį, kuris leistų sužinoti, kas vyks grupės 
narių gyvenime, kai jie išsiskirs. Grupelė, kuri domėjosi studentų 
konsultavimu, susitiko atskirai. Vienas grupės narys surengė išvyką 
į vaikų ir suaugusiųjų psichiatrijos ligoninę, padėjo stebėti 
eksperimentinį darbą su psichikos ligoniais, Kurį atliko daktaras 
Lindsey'us. Grupės dalyviai ainešė magnetofono įrašų ir spausdintos 
medžiagos, kad papildytų mūsų reikmėms skirtą biblioteką. Visais 
atvejais buvo akivaizdi geranoriškumo ir draugiškumo atmosfera, 
kuri labai retai pasitaiko. Daugelyje kursų, kuriuose man teko dalyvauti. 
aš nieko panašaus nemačiau. Kalbant apie tai, reikia prisiminti, kad 
grupės nariai susitiko atsitiktinai. Jie atvyko iš skirtingos aplinkos ir 
buvo labai įvairaus amžiaus. 

Tikiu, kad tai, kas čia aprašyta, yra išties kūrybiškas darbo su 
auditorija metodologijos papildymas, kuris radikaliai skiriasi nuo 
senosios metodologijos. Neabejoju, kad jis gali paveikti Žmones, 
padaryti juos laisvesnius, įvairesnių pažiūrų, lankstesnius. Pats 
buvau šio metodo galios liudytojas. Esu įsitikinęs, kad nedirektyvusis 
mokymas turi padarinius, kurių dabar negali iki galo suvokti net 
pripažįstantys šį požiūrį. Manau, jo reikšmė išeina už auditorijos ribų 
ir apima visas sritis, kuriose žmonės bendrauja ir stengiasi sugyventi 
tarpusavyje. 

Siauresne prasme kaip darbo su auditorija metodologija ji duoda 
pagrindą įvairiausioms diskusijoms, tyrimams ir eksperimentams. 
Joje slypi galimybė atverti kitą mąstymo matmenį, naują ir originalų, 
nes savo požiūrių, praktika, filosofija ji iš pagrindų skiriasi nuo 
senosios. Man regis, šis požiūris turėtų būti išbandytas kiekvienoje 
mokymosi srityje - pradinėse, vidurinėse mokyklose, koledže, visur, 
kur žmonės susirenka mokytis ir tobulėti. Šiame etape neturėtume 
pernelyg jaudintis dėl jos trūkumų ir nepakankamumo, nes metodas 

nebuvo ištobulintas ir mes nežinome apie jį tiek, kiek turėtume. Kaip 
naujas metodas jis pradedamas taikyti su išlygomis. Mes nelinkę 
atsisakyti senų dalykų. Juos palaiko tradicijos, autoritetai ir 
respektabilumas, o ir mes patys esame jų kūriniai. Tačiau jei laikome 
švietimą patirties rekonstravimu, argi tuo nepripažįstame, kad 
individas privalo rekonstruoti save patį? Jis privalo tai atlikti pats, 
pertvarkydamas savo giliausią Aš, savo vertybes, nuostatas, visą save. 
Ar kuris kitas metodas galėtų labiau sudominti individą, įtraukti jį 
patį, jo idėjas, jausmus į bendravimą su kitais, sugriauti barjerus, 
atskiriančius nuo pasaulio, kuriame dėl savo paties psichologinio 
saugumo ir psichinės sveikatos Žmogus turi išmokti būti žmonijos 
dalimi? 


ASMENINĖ MOKYMO PATIRTIS 
(rašyta daktarui Rogersui po vienerių metų) 
Filosofijos daktaras Samuelis Tenenbaumas 


Jaučiuos įpareigotas parašyti jums apie savo pirmąją mokymo patirtį 
nuo tada, kai susidūriau su jūsų mąstymu ir įtaka. Gal žinojote, o gal 
ir ne, kad aš sirgau dėstymo fobija. Po darbo su jumis ėmiau aiškiau 
suvokti, kur slypi mano sunkumai. Daugiausia jie buvo susiję su 
mano įsivaizdavimu apie tai, kokį vaidmenį būdamas dėstytoju turiu 
atlikti - skatintojo, vadovo ir vyriausiojo vaidinimo režisieriaus. Aš 
visada bijojau „pakibti“ auditorijoje —- tai jūsų posakis, kurį aš 
pammėgau - klausytojai apatiški, nesidomi, nereaguoja, o aš tauškiu ir 
tauškiu, kol prarandu savitvardą, sakiniai nesisieja, skamba 
nenatūraliai, o laikas eina lėtai lėtai, be galo lėtai. Aš įsivaizduodavau 
tokį siaubą. Manau, kad atskiri šios būsenos aspektai ištinka kiekvieną 
mokytoją, tačiau aš juos visus surinkdavau į vieną ir bendraudavau su 
auditorija, jausdamas blogą nuojautą, neatsipalaidavęs, nebūdamas 
savimi pačiu. 

O dabar apie tai, ką patyriau. Manęs paprašė skaityti du vasaros 
kursus Ješivos universiteto pedagogikos magistrantams, bet aš 
turėjau tobulą alibi. Ketinau vykti į Europą, todėl negalėjau. O ar 
negalėčiau skaityti 14 sesijų kurso birželio mėnesį, juk tai nesutrukdytų 
išvykai? Negalėjau pasiteisinti ir sutikau, nes nenorėjau ilgiau 
išsisukinėti, be to, buvau nusprendęs įveikti šią situaciją kartą ir 
visiems laikams. Jeigu man nepatiks mokyti (jau nedėsčiau beveik 
dešimt metų), aš pats ko nors išmoksiu. Jeigu patiks, irgi kažko 

išmoksiu. Ir jei man lemta kentėti, tai bus geriausia išeitis, nes 
kursas bus sutelktas ir truks neilgai. 

Jūs žinote, kad manajai švietimo sampratai įtakos turėjo 
Kilpatrickas ir Dewey. Bet dabar buvo dar vienas stiprus veiksnys - 
jūs. Kai pirmą kartą susitikau su grupe, padariau tai, ko niekada 
anksčiau nebuvau daręs. Aš nuoširdžiai kalbėjau apie savo jausmus. 
Užuot galvojęs, kad mokytojas turi viską žinoti ir studentai susirenka, 
kad juos mokytų, pripažinau silpnumą, dvejones, dilemas ir 
NEŽINOJIMĄ. Kadangi aš tarsi nuvainikavau mokytojo vaidmenį 
auditorijos ir savo paties akyse, į išorę išsiveržė mano tikresnis aš, 
pasijutau kalbas lengvai ir beveik kūrybiškai. Sakydamas „kūrybiškai“, 
turiu omenyje tai, kad idėjos kildavo kalbant. Ir tai buvo naujos 
idėjos, kurios man atrodė tinkamos. 

Būtina paminėti ir kitą svarbų skirtumą. Tiesa, kad veikiamas 
Kilpatricko metodologijos, visada pritardavau įvairiausiai diskusijai, 
bet dabar suprantu, kad vis vien norėdavau ir tikėdavausi, kad mano 
studentai mokės jiems išdėstytą tekstą ir paskaitų medžiagą. Dar 
blogiau, dabar suprantu, kad nors pritardavau diskusijai, labiausiai 
norėdavau, kad po to, kai viskas bus pasakyta ir padaryta, galutinės 
grupės išvados atitiktų mano mąstyseną. Vadinasi, tai nebuvo tikra 
diskusija, jai trūko atvirumo, laisvumo ir gilumo. Nė vienas 
klausimas nebuvo tikras klausimas, nes neskatino mąstyti. Visi jie 
buvo išprovokuoti, nes aš turėjau gana konkrečių įsitikinimų apie tai, 
kas, mano nuomone, yra geri atsakymai ir kartais - kas yra teisingi 
atsakymai. Taigi ateidavau į auditoriją su dėstoma medžiaga, o mano 
studentai iš tikrųjų buvo įrankiai, kuriais naudodamasis manipu- 
liuodavau situacijomis, kad sukurčiau tą rezultatą, kurį laikydavau 
pageidautinu. 

Nors šiame kurse nedrįsau atsisakyti visos dėstomosios 
medžiagos, tačiau šįkart iš tiesų klausiausi savo studentų, supratau 
juos ir jiems pritariau. Praleisdavau valandų valandas rengdamasis 
kiekvienai sesijai, pamačiau, bet nė karto nepasinaudojau išnašomis, 
kurias buvau išrinkęs iš gausios medžiagos, atsineštos į kabinetą. 
Leisdavau studentams paleisti vadeles, niekam nesilaikyti jokių 
nustatytų krypčių, toleruodavau įvairiausius nukrypimus ir sekdavau 
paskui savo studentus visur, kur jie vesdavo. 

Prisimenu, kaip tai svarsčiau su vienu žymiu švietimo darbuotoju. 
Jis pasakė garsiai su nusivylimo ir nepritarimo gaidele: „Žinoma, jūs 
reikalaujate gero mąstymo“. Pacitavau Williamą Jamesą, kuris teigė, 

kad žmogus yra proto dulkė emocijų vandenyne. Pasakiau jam, kad 
mane labiau domino besimokančiųjų jausmai, t. y. tai, ką galėčiau 
vadinti „trečiuoju matmeniu“. 

Negalėčiau pasakyti, kad visą laiką vadovavausi jumis, daktare 
Rogersai, nes sakydavau ir savo nuomonę, o kartais, deja, skaitydavau 
paskaitas. Tai, mano įsitikinimu, buvo blogai, nes studentai, sykį 
išgirdę autoritetingą nuomonę, stengiasi ne galvoti, bet atspėti, ką 
dėstytojas galvoja, ir pateikia tai, kas jam galėtų patikti, siekdami 
įgyti jo palankumą. Jei man reikėtų vėl tai pakartoti, šito būtų 
mažiau. Bet stengiausi ir tikiuosi, kad man pavyko leisti kiekvienam 
studentui pajusti orumą, pagarbą ir pripažinimą. Mažiausiai man 
rūpėjo juos tikrinti, vertinti ir rašyti pažymius. 

O manuoju rezultatu tapo - dėl to jums ir rašau - neprilygstama 
patirtis, nepaaiškinama paprastais žodžiais. Pats sau negaliu jos 
paaiškinti, tik jaučiu dėkingumą už tai, kad man tai nutiko. Kai 
kuriuos ypatumus, išgyventus jūsų kurse, pastebėjau ir savajame. 
Pamačiau, kad man šie studentai patinka taip, kaip niekada nebuvo 
patikusi jokia kita asmenų grupė, taip pat pastebėjau, - o jie tai 
pripažino baigiamojoje ataskaitoje, - kad jie pajuto vieni kitiems 
šilumą ir palankumą. Žodžiu ir savo rašiniuose jie papasakojo, kokie 
susijaudinę buvo, kiek daug išmoko, kaip gerai jautėsi. Man tai buvo 
visiškai naujas patyrimas, buvau priblokštas ir pakerėtas. Esu 
turėjęs studentų, kurie, tikiuos, gerbė ir žavėjosi manimi, tačiau 
niekada auditorijoje nepatyriau tokios šilumos ir artumo. Tarp kitko, 
sekdamas jūsų pavyzdžiu, vengiau kelti konkrečius reikalavimus, 
pavyzdžiui, skaityti arba rengtis užsiėmimams. 

Atsiliepimai, kurių susilaukiau iš kitur, patvirtino, kad tai, kas 
pasakyta, nebuvo „neobjektyvus suvokimas“. Studentai pripasakojo 
apie mane tokių gražių dalykų, kad fakulteto darbuotojai panoro 
dalyvauti mano užsiėmimuose. Geriausia buvo tai, kad baigiantis 
kursui studentai parašė laišką dekanui Benjaminui Fine'ui, kuriame 
papasakojo apie mane gražiausių dalykų. Dekanas savo ruožtu man 
tai perdavė. 

Sakydamas, kad esu sukrėstas dėl to, kas įvyko, atskleidžiu tik 
mažą dalį savo jausmų. Dėstau daug metų, bet niekada nepatyriau 
nieko, kas bent iš tolo tai primintų. Pats niekada nebuvau auditorijoje 
taip atsiskleidęs, taip stipriai įsitraukęs, sujaudintas iki sielos gelmių. 
Be to, man kyla klausimas, ar, mokant tradiciškai, kai pabrėžiamas 
dėstomas dalykas, egzaminai, pažymiai, yra arba galėtų atsirasti 


242 


vietos asmeniui tapti pačiu savimi, tapti tokiu žmogumi, kuriam 
būdingi stiprūs ir įvairūs poreikiai ir kuris siekia atskleisti save. Bet 
pradedu nukrypti. Norėjau tik papasakoti jums, kas nutiko, ir 
pasakyti, kad esu dėkingas, taip pat kad Žaviuosi šiuo patyrimu. 
Norėčiau, kad tai žinotumėte, nes jūs vėl praplėtėte ir praturtinote 
mano gyvenimą ir būtį.“ 


* Kad tai nebuvo vienintelis daktaro Tenenbaumo patyrimas, rodo ištrauka iš dar 
vieno jo pasisakymo po daugelio mėnesių. Jis sako: „Kitoje mano mokytoje grupėje. 
antrojoje, susiformavo panašios nuostatos, tik jos buvo stipresnės, nes aš, manau, 
jaučiausi patogiau, taikydamas šį metodą, ir, viliuos, buvau labiau įgudęs. Šioje 
grupėje taip pat atsiskleidė asmenybės, vyravo pakili nuotaika ir jaudulys. toji pati 
šiluma, tas pats asmenį gaubiantis paslapties jausmas, kai jam pavyksta iš dalies 
nusimesti savąjį luobą. Grupės studentai pasakojo, kad, jiems lankant kitas 
paskaitas, jų akys susitikdavo, juos traukdavo vienus prie kitų, tarsi jie būtų unikalūs 
ir ypatingi, tarsi juos sietų nepaprasta patirtis. Šioje grupėje pastebėjau, kad studentai 
taip suartėjo, kad, baigiantis semestrui, ėmė kalbėti apie kasmetinius susitikimus. Jie 
sakė, kad vienokiu ar kitokiu būdu nori išsaugoti šią patirtį gyvą ir neprarasti vieni 
kitų. Taip pat jie kalbėjo apie radikalius ir esminius pažiūrų, vertybių, jausmų ir 
nuostatų tiek į save, tiek į kitus pokyčius.“ 

I6 skyrius 


ORIENTUOTOS Į KLIENTĄ TERAPIJOS REIKŠMĖ 
ŠEIMOS GYVENIMUI 


Kai prieš kelerius metus buvau paprašytas kalbėti vienai grupei 
laisvai pasirinkta tema, nusprendžiau atidžiau pažvelgti į tuos 
elgesio pokyčius, kurie vyksta klientų šeimose. Taip atsirado šis 
straipsnis. 


individais ir grupėmis, buvo visuotinai pripažinta, kad mūsų 

patyrimas yra susijęs ir turi reikšmės bet kuriai asmeninių 
santykių sričiai. Mėginta atskleisti kai kuriuos galimus padarinius 
švietimui, vadovavimui grupėms, santykiams tarp grupių, bet mes 
niekada nebandėme išsiaiškinti, kokią įtaką tai turi šeimos gyvenimui. 
Šią sritį dabar norėčiau panagrinėti, mėgindamas kiek įmanoma 
aiškiau parodyti, kokią reikšmę į klientą orientuotas požiūris gali 
turėti svarbiausiai asmeninių santykių sričiai - šeimai. 

Nenagrinėsiu šios temos abstrakčiai ar teoriškai. Norėčiau 
atskleisti tam tikrus pokyčius, kuriuos patiria mūsų klientai šeimose, 
kai, susitikę su terapeutu, stengiasi susikurti geresnį gyvenimą. Kad 
pajustumėte jų patyrimo aromatą ir patys padarytume savo išvadas, 
plačiai remsiuosi tiesioginiais šių Žmonių pasisakymais. 

Nors kai kurie mūsų klientų išgyvenimai atrodo prieštaraujantys 
šiuolaikinėms pažiūroms apie sėkmingą šeimos gyvenimą, man 
nelabai rūpi argumentuoti šiuos skirtumus. Nesu suinteresuotas 
sudaryti kokį nors bendrą šeimos gyvenimo modelį arba patarti, kaip 
turėtumėte gyventi savo šeimose. Tiesiog noriu parodyti konkrečių 
žmonių patyrimo, kuris atsiskleidžia realiose ir dažnai sunkiose 
šeimos situacijose, esmę. Galbūt jų siekimas deramai gyventi bus 
prasmingas ir jums. 


K: daugiau terapeutų ir konsultantų ėmė dirbti su sutrikusiais 

Kokie tad tie klientų šeimos gyvenimo pokyčiai, kurie atsiranda 
dėl į klientą orientuotos terapijos? 


Labiau atskleidžiami jausmai 

Pirmiausia pastebime, kad mūsų klientai pamažu ima labiau 
atskleisti savo tikruosius jausmus tiek šeimos nariams, tiek kitiems 
asmenims. Tai pasakytina ir apie neigiamus jausmus - nuoskaudą, 
pyktį, gėdą, pavydą, antipatiją, susierzinimą, ir apie teigiamus - 
švelnumą, susižavėjimą, simpatiją, meilę. Klientas terapijoje tarsi 
pamato, kad įmanoma nusimesti dėvėtą kaukę ir tapti labiau savimi. 
Vyras pastebi, kad ima niršti ant žmonos ir rodyti pyktį tose situacijose, 
kuriose anksčiau išsaugodavo arba galvodavo, kad išsaugoja šaltą ir 
objektyvų požiūrį į Žmonos elgesį. Tarsi rodomų jausmų žemėlapis 
ima labiau atitikti tikrųjų emocinių išgyvenimų teritoriją. Tėvai ir 
vaikai, vyrai ir Žmonos labiau atskleidžia tikruosius savo jausmus, 
užuot slėpę juos nuo kitų arba nuo savęs pačių. 

Gal pavyzdys padės geriau tai suprasti. 

Jauna žmona, ponia M., atvyksta konsultuotis. Ji skundžiasi, 
kad jos vyras Bilas, būdamas kartu su ja, yra labai formalus ir 
užsidaręs, nesikalba ir neatskleidžia savo minčių, yra nedėmesingas, 
kad jiedu seksualiai nesuderinami ir sparčiai tolsta vienas nuo kito. 
Kai ji išsipasakoja savo nuostatas, vaizdas gana drastiškai keičiasi. 
Moteris atskleidžia stiprų kaltės jausmą dėl gyvenimo iki vedybų, kai 
turėjo meilės ryšių su daugeliu vyrų, kurių nemažai buvo vedę. Ji 
suvokia, kad su aplinkiniais yra linksma ir spontaniška, bet su savo 
vyru būna nenatūrali, kontroliuoja save ir stokoja spontaniškumo. 
Moteris pamato, jog reikalauja iš vyro, kad jis būtų būtent toks, kokio 
ji nori. Šioje vietoje konsultavime daroma pertrauka, nes konsultantas 
išvyksta iš miesto. Ji rašo konsultantui laiškus, atskleisdama 
savuosius jausmus. Moteris rašo: „Jeigu tik galėčiau jam (savo vyrui) 
apie tai papasakoti, namuose jausčiausi savimi. Tačiau kaip tai 
paveiktų jo tikėjimą Žmonėmis? Ar neatstumtumėte manęs, jeigu 
būtumėte mano vyras ir sužinotumėte tiesą? Norėčiau būti „gera 
mergužėle“, o ne „gražus vaikutis“. Aš taip viską supainiojau.“ 

Kitame laiške ji pasakoja, kad tapo dirgli, kad nesvetingai elgėsi, 
kai vieną vakarą ją aplankė draugų kompanija. Kai jie išėjo, 
„jaučiausi dar blogiau dėl tokio bjauraus savo elgesio... Vis dar 
jaučiausi paniurusi, kalta, pykau ant savęs ir Bilo ir buvau tokia pat 
nusiminusi, kaip jiems atėjus“. 


Ji rašo: „Taigi nusprendžiau padaryti tai, ką iš tiesų norėjau 
padaryti ir vis atidėliojau, nes galvojau, kad to nepakeltų joks vyras, - 
pasakyti Bilui, kas vertė mane taip siaubingai elgtis. Tai buvo dar 
sunkiau nei pasakyti jums, o ir tai jau buvo gana sunku. Negalėjau 
papasakoti labai detaliai, bet man pavyko prabilti apie kai kuriuos iš 
lų bjauriųjų jausmų, kuriuos jaučiau savo tėvams, ir net daugiau 
papasakoti apie tuos „prakeiktus“ vyrus. Tai buvo nuostabiausias 
mano kada nors girdėtas dalykas, kai jis pasakė: „Na, galbūt aš galiu 
tau padėti.“ Aš tada kalbėjau apie savo tėvus. Jis labai palankiai 
vertino tai, ką buvau padariusi. Papasakojau jam, kad jausdavausi 
nesava daugybėje situacijų, nes man niekada nebuvo leidžiama daryti 
daugelio dalykų - net išmokti lošti kortomis. Mudu kalbėjomės, 
cliskutavome, tikrai giliai pasinėrėme į daugelį mudviejų jausmų. Aš 
11epapasakojau jam visko apie vyrus - nepasakiau jų vardų, bet 
leidau suprasti, kiek jų buvo. Taigi jis taip gerai mane suprato ir 
reikalai taip stipriai pagerėjo, kad AŠ PASITIKIU JUO. Dabar 
r.ebebijau papasakoti apie tas kvailas mažas nelogiškas nuojautas, 
kurios neduoda man ramybės. O jeigu nebebijau, tai galbūt greitai tie 
kvaili dalykai liausis kvaršinę man galvą. Kitą vakarą, kai rašiau 
jums, buvau beveik pasiryžusi pasitraukti — net galvojau išvažiuoti iš 
miesto (vengdama viso to). Bet supratau, kad išvažiuodama tik 
bėgčiau ir nebūčiau laiminga tol, kol drąsiai to nepripažinčiau. Mes 
kalbėjome apie vaikus, ir nors nusprendėme palaukti, kol priartės 
Bilo studijų pabaiga, esu laiminga dėl šio susitarimo. Bilas galvoja 
taip pat kaip ir aš apie tai, ką mes norime padaryti savo vaikams, ir 
svarbiausia apie tai, ko nenorime jiems padaryti. Todėl jei jūs 
daugiau nebegausite desperatiškų laiškų, žinokite, kad reikalai 
klostosi taip gerai, kaip galima būtų tikėtis.“ 

"Dabar svarstau, ar jūs visą laiką žinojote, kad tai vienintelis 
dalykas, kurį galėjau padaryti, kad mes su Bilu taptume artimesni. 
Kartodavau sau, kad tai būtų vienintelis negarbingas dalykas Bilo 
atžvilgiu. Galvojau, kad tai pakirstų jo tikėjimą manimi ir visais 
kitais. Tarp mūsų buvo didžiulis barjeras, ir Bilas man atrodė beveik 
svetimas. Aš prisiverčiau tai padaryti tik todėl, kad supratau, jog jei 
nesužinosiu jo reakcijos į neduodančius man ramybės dalykus, tai 
bus nesąžininga jo atžvilgiu - nesuteikti jam progos įrodyti, kad juo 
galima pasitikėti. Jis man įrodė net daugiau - atskleidė, kad jame 
verda jausmų pragaras tėvams ir apskritai daugeliui žmonių.“ 

Esu įsitikinęs, kad šiam laiškui komentarų nereikia. Aišku, kad 

moteriai, kuri, kalbėdama apie giliai slypinčius jausmus, patyrė 
terapijoje buvimo savimi džiaugsmą, tapo nebeįmanoma elgtis kitaip 
būnant su savo vyru. Ji pamatė, kad turi išgyventi ir atskleisti 
stipriausius jausmus, net jei tai grėstų jos santuokai. 

Kitas mūsų klientų patirties aspektas yra šiek tiek subtilesnis. 
Kaip ir šiame pavyzdyje, jie pamato, kad, atskleidus jausmus, 
patiriamas didelis pasitenkinimas, nors anksčiau tai beveik visada 
atrodė žalinga ir pragaištinga. Šis pokytis gali būti susijęs su tokiu 
faktu. Kai asmuo turi užsidėjęs kaukę, neatskleisti jausmai kaupiasi 
iki sprogimo ribos ir gali būti išprovokuoti tam tikro specifinio įvykio. 
Bet jausmai, kurie apima asmenį ir tokiu metu prasiveržia pykčio 
audra, stipria depresija, gailesčio sau banga ir pan., dažnai blogai 
veikia visus aplinkinius, nes neatitinka konkrečios situacijos, todėl 
atrodo nepagrįsti. Įsiliepsnojęs pyktis, kartą pajutus nepasitenkinimą 
santykiais, gali būti užgniaužto arba neigto jausmo, kuris kaupėsi 
daugybėje kitų tokių situacijų, išraiška. Tačiau tomis aplinkybėmis, 
kuriomis parodomas, jis yra nepagrįstas, todėl nesuprantamas. 

Būtent čia terapija padeda nutraukti ydingą ratą. Kai klientas 
išlieja visą susikaupusį sielvartą, įniršį ar neviltį, emocijas, kurias 
jaučia ir laiko savomis, jos praranda sprogstamąją galią. Taigi 
konkrečiuose šeimos santykiuose klientas lengviau atskleidžia tų 
santykių sukeltus jausmus. Kadangi jie neturi praeities naštos, labiau 
atitinka situaciją ir gali būti lengviau suprasti. Pamažu individas 
pradeda rodyti savo jausmus tada, kai jie kyla, o ne daug vėliau, kai 
jie pradeda deginti ir kankinti. 


Santykiai gali būti išgyvenami tokie, kokie yra 

Yra ir kitas poveikis, kuri konsultavimas gali turėti mūsų klientų 
šeimyninių santykių patyrimui. Klientas pastebi, dažnai didžiai 
stebėdamasis, kad santykiai gali būti grindžiami realiais jausmais, o 
ne gynybiniu apsimetimu. Kaip jau įsitikinome ponios M. atveju, tai 
turi svarbią ir raminamą reikšmę. Supratimas, kad galima rodyti 
gėdą, pyktį, susierzinimą ir tai nesugriaus santykių, suteikia pasiti- 
kėjimą. Atradimas, kad galima būti švelniam, jautriam, baikščiam ir 
netapti išduotam, suteikia stiprybės. Tikriausia viena priežasčių, 
kodėl tai veikia konstruktyviai, yra ta, kad terapijoje individas 
išmoksta atpažinti ir reikšti savo jausmus kaip savuosius jausmus, 
o ne kaip tiesą apie kitą asmenį. Taigi pasakyti sutuoktiniui: „Viskas, 
ką tu darai, yra blogai“, greičiausiai būtų tolygu sukelti barnį. Tačiau 

sakydamas: „Mane labai erzina tai, ką tu darai“, konstatuotum faktą 
apie kalbėtojo jausmus, faktą, kurio niekas negalėtų paneigti. Tai jau 
nebe kito kaltinimas, bet to, kas sako, jausmas. Teiginys, kad tu 
kaltas dėl to, kad aš jaučiuosi nevisavertis yra ginčytinas skirtingai 
nei teiginys, kad aš jaučiuosi nevisavertis, kai tu elgies taip ir anaip, 
kuris paprasčiausiai atskleidžia tiesą apie santykius. 

Bet tai pasireiškia ne vien žodžiais. Asmuo, pripažįstantis savo 
paties jausmus, supranta, kad santykiai gali būti grindžiami šiais 
realiais jausmais. Pateiksiu kelias ištraukas iš įrašytų pokalbių su 
ponia S. 

Ponia S. gyveno su dešimtmete dukterimi ir septyniasdešimtmete 
niotina, valdžiusia namus savo „silpna sveikata“. Šią ponią kontro- 
liavo motina. Moteris nepajėgė kontroliuoti dukters Kerol. Ponia S. 
piktinosi motina, bet negalėjo atskleisti savo jausmų, nes jautėsi kalta 
visą gyvenimą. Ji sakė: „Užaugau jausdama kaltę, nes atrodė, kad 
viskas, ką dariau, vienaip ar kitaip veikė mano motinos sveikatą... 
Tiesą sakant, prieš keletą metų buvau tokios būsenos, kad ėmiau 
naktimis sapnuoti... jog aš purtau motiną... ir... ir tiesiog pajutau, kad 
noriu atsikratyti ja. Ir... galiu suprasti, kaip Kerol galbūt jaučiasi. Ji 
nedrįsta... ir aš nedrįstu“. 

Ponia S. žino, kad dauguma žmonių galvoja, jog jai labai palengvėtų, 
jeigu ji paliktų savo motiną, tačiau ji negali to padaryti. Moteris teigia: 
„Žinau, kad palikusi ją negalėčiau būti laiminga, labai dėl jos 
nerimaučiau. Jausčiausi labai blogai, palikusi vargšę seną moterį 
vieną. 

Skųsdamasi tuo, kaip motina ją valdo ir kontroliuoja, ji ima 
suvokti savo kaip bailės vaidmenį. „Jaučiuos tarsi rankos būtų surištos. 
Galbūt esu dėl to kalta... labiau už savo motiną. Žinau, kad esu kalta, 
bet išsigąstu, kai tai yra susiję su motina. Darau viską, kad 
išvengčiau tų scenų, kurias ji kelia dėl smulkmenų.“ 

Geriau supratusi save, klientė nusprendžia pamėginti kliautis 
tuo, ką laiko esant teisinga, o ne tuo, ko trokšta motina. Apie tai ji 
prabyla susitikimo pradžioje: „Taigi padariau neįtikėtiną atradimą, 
kad greičiausiai pati viena esu kalta dėl to, jog pernelyg taikiausi prie 
motinos... kitaip sakant, paikinau ją. Todėl nusiteikiau kaip ir kasryt, 
bet maniau, kad šį kartą pavyks, kad pamėginsiu... na, būti rami ir 
tyli, ir ... jeigu ji vėl kels scenas, tiesiog daugiau ar mažiau tai ignoruosiu, 
kaip tai darome, kai ožiuojasi vaikas, siekdamas susilaukti mūsų 
dėmesio. Taigi aš pamėginau. Ir ji supyko dėl kažkokios smulkmenos. 

Pašoko nuo stalo ir nuėjo į savo kambarį. Na, aš nepuoliau paskui ją 
ir nesakiau, kad atleistų, ir nemaldavau jos sugrįžti, bet papras- 
čiausiai tai ignoravau. Po kelių minučių ji, na ką gi, sugrįžo ir 
atsisėdo, nors buvo truputį paniurusi, bet jau susitaikiusi su tuo, kas 
įvyko. Taigi ketinu pamėginti tai valandėlei ir...“ 

Ponia S. aiškiai supranta, kad jos naujojo elgesio pagrindas yra 
nuoširdus savo pačios jausmų motinai pripažinimas. Ji sako: „Na, 
kodėl gi drąsiai to nepripažinti? Žinote, jaučiausi taip siaubingai ir 
laikiau save siaubingu žmogumi dėl to, kad pykau ant motinos. Na, 
gerai, tiesiog pasakykime, kad aš piktinuosi ja ir apgailestauju. 
Tačiau pripažinkime tai ir aš pamėginsiu padaryti geriausia, kas 
įmanoma.“ 

Labiau priimdama save, moteris išmoko tenkinti ir savo pačios, 
ir motinos poreikius. „Yra daugybė dalykų, kuriuos aš daugelį metų 
norėjau daryti ir kuriuos ketinu dabar pradėti. Taigi motina gali likti 
viena iki dešimtos valandos vakaro. Prie jos lovos yra telefonas ir... jei 
kils gaisras arba kas nors kita, yra kaimynai, jei ji pasijus blogai... 
todėl aš ketinu lankyti kelis vakarinius kursus visuomeninėse 
mokyklose, žinote, ir ketinu imtis daugybės dalykų, kurių norėjau 
imtis daug anksčiau, bet buvau lyg kankinė, likdama namuose ir 
piktindamasi dėl to... kad turiu likti, ir galvodama, ak, tiek to, ir 
nedarydama. Na, dabar aš ketinu tai daryti. Ir galvoju, kad po to, kai 
pirmą kartą išeisiu, na ką gi, jai viskas bus gerai.“ 

Naujieji jos atrasti jausmai netrukus išmėginami bendraujant su 
motina. „Kitą dieną mano motiną ištiko labai stiprus širdies priepuolis, 
ir aš pasakiau, na, kad jai vertėtų nuvykti į ligoninę ir... ir Žinoma, 
kad jai būtina gultis į ją. Aš skubiai nuvežiau ją pas gydytoją, o šis 
pasakė, kad jos širdis dirba gerai ir jai turbūt reikėtų išeiti iš namų 
ir truputį prasiblaškyti. Taigi ji ketina savaitę pasisvečiuoti pas 
draugę, lankytis spektakliuose ir gerai praleisti laiką. Taigi... kai iš 
tikrųjų nutiko taip, kad teko ruoštis į ligoninę, kai buvau negailes- 
tinga, prieštaraudama jai Kerol akivaizdoje, ir visa kita, na ką gi, ji 
nusileido ir susidūrusi su tuo, kad ji... ir jos širdis yra stipri kaip 
buliaus, na, ji nutarė, kad galėtų tuo pasinaudoti ir prasiblaškyti. Ir 
tai yra gerai. Klostosi tiesiog puikiai.“ 

Lig šiol galėjo pasirodyti, kad santykiai pagerėjo pačiai poniai S., 
bet ne jos motinai. Tačiau yra ir antroji medalio pusė. Kiek vėliau 
ponia S. sako: „Man vis dar labai labai gaila motinos. Nenorėčiau būti 
tokia kaip ji. Kitas dalykas, žinote, yra tai, kad aš buvau pradėjusi 

neapkęsti motinos. Nepajėgiau jos liesti arba... turiu omenyje... 
prisiliesti prasilenkdama ar panašiai. Turiu galvoje, tik akimirkai, kai 
Dūdavau pikta ar panašiai. Bet... aš pamačiau, kad, jaučiu jai šiek 
tiek švelnumo. Du ar tris kartus nieko negalvodama užėjau pas ją ir 
pabučiavau palinkėdama labos nakties, kai buvau įpratusi tik 
sūktelėti pro duris. Ir... pasidariau jai malonesnė. Priešiškumas, kurį 
jaučiau, nyksta, kartu su ta galia, kurią ji man turėjo. Taip... tai, aš 
vakar tai pastebėjau, kai padėjau jai susiruošti, ir panašiai. Šukavau 
ją, liečiau kaip niekada ilgai, garbanojau jos plaukus ir t. t... Staiga 
supratau, na, tai manęs daugiau nė trupučio neerzina, iš tiesų tai tam 
tikra pramoga“. 

Šios ištraukos, atrodo, atskleidžia tą šeimos santykių kaitą, kuri 
mums labai gerai pažįstama. Ponia S. jaučia, nors vargu ar drįsta 
prisipažinti, pasipiktinimą savo motina ir jaučiasi taip, lyg pati neturėtų 
jokių teisių. Atrodytų, jog nieko, išskyrus sunkumus, negalime tikėtis, jei 
leisime šiems jausmams atvirai reikštis santykiuose. Vis dėlto 
nedrąsiai leidusi šiems jausmams atsiskleisti, moteris pastebi, kad 
jos elgesys įgyja daugiau pasitikėjimo ir nuoseklumo. Santykiai 
gerėja, užuot tapę blogesni. Nuostabiausia tai, kad ji pastebi, jog tada, 
kai santykiai grindžiami tikrais jausmais, pasipiktinimas ir 
neapykanta nėra vieninteliai, kuriuos jaučia savo motinai. Meilumas, 
prisirišimas ir džiaugsmas - šie jausmai taip pat kyla santykiuose. 
Akivaizdu, kad akimirkomis jos gali nesutarti, nemėgti viena kitos ir 
pyktis. Tačiau pagarbą, supratimą ir simpatiją jos taip pat jaus. 
Atrodo, kad jos išmoko to, ko išmoksta ir daugelis kitų klientų: 
santykiai turi būti grindžiami ne apsimetimu, bet kintančia realiai 
egzistuojančių jausmų įvairove. 

Mano parinkti pavyzdžiai gali sudaryti įspūdį, kad sunku 
atskleisti ir išgyventi tik neigiamus jausmus. Anaiptol ne. Ponui K., 
jaunam profesionalui, atskleisti teigiamus jausmus, slypinčius po jo 
menama išore, pasirodė taip pat sunku kaip ir neigiamus. Trumpa 
ištrauka parodys pakitusią jo santykių su trimete dukra kokybę. 

Jis sako: „Tai, apie ką važiuodamas į čia galvojau, - kad aš žiūriu 
į mūsų mažylę visai kitomis akimis - šįryt žaidžiau su ja - ir - mes 
tik, ak, na, gerai - kodėl man taip sunku dabar surasti žodžius? Tai 
buvo išties nuostabus potyris - labai šiltas, kupinas džiaugsmo ir 
malonumo, ir atrodo, kad aš suvokiau ir jaučiau ją kaip labai man 
artimą. Štai kas, galvoju, yra svarbu - anksčiau galėjau kalbėti apie 
Džudi. Galėdavau pasakoti gerus dalykus apie ją ir apie tuos mažus 

juokingus jos poelgius, tiesiog kalbėti apie ją, lyg būčiau ir jausčiausi 
iš tiesų laimingu tėvu, tačiau tame buvo kažkas netikra... tarsi būčiau 
sakęs tai tik todėl, kad turiu visa tai jausti ir kad būtent taip tėvas 
turi kalbėti apie savo dukrą, bet kažkodėl tai nebuvo gryna teisybė, 
nes jaučiau jai tuos neigiamus ir sumišusius jausmus. Dabar galvoju, 
kad ji yra nuostabiausias vaikas pasaulyje.“ 

T.: „Anksčiau jūs galvojote, kad turite būti laimingas tėvas. Šį 
rytą jūs esate laimingas tėvas...“ 

„Aš tikrai taip jaučiausi šį rytą. Ji paprasčiausiai raičiojosi lovoje... 
ir tada paklausė manęs, ar nenoriu vėl eiti miegoti. Aš pasakiau, kad 
noriu, ir tada ji pasakė, kad atsineš antklodę... Ji pasekė man 
pasaką... kokias tris pasakas vienoje... viskas susimaišę ir... atrodė, 
kad šitai yra būtent tai, ko aš iš tikrųjų noriu... aš noriu tai patirti. 
Jaučiausi esąs... Manau, kad jaučiausi suaugęs. Jaučiausi vyras... 
dabar tai skamba keistai, bet jaučiausi esąs suaugęs atsakingas 
mylintis tėvas, kuris gana didelis, gana rimtas ir kartu gana 
laimingas, kad galėtų būti šio vaiko tėvu. O anksčiau jausdavausi 
silpnas ir galbūt beveik nevertas, neturintis teisės būti toks svarbus. 
nes būti tėvu yra labai svarbus dalykas.“ 

Jis pajuto teigiamus jausmus sau kaip geram tėvui ir pripažino 
šią nuoširdžią meilę savo mažylei. Jam daugiau nebereikia dėtis 
mylinčiam ją, baiminantis, kad po tuo gali slypėti kitoks jausmas. 

Manau, jūsų nenustebins tai, kad netrukus jis papasakojo apie 
tai, jog savo mažajai dukrelei daug lengviau parodo ir pyktį bei 
susierzinimą. Jis pradeda suprasti, kad jausmai yra geri, juos verta 
išgyventi ir jų nereikia slėpti po apgaulinga išore. 


Abipusio bendravimo gerėjimas 

Terapijos patirtis gali sukelti ir kitų pokyčių mūsų klientų šeimos 
gyvenime. Klientai pramoksta pradėti ir tęsti tikrą dvipusį bendravimą. 
Iš pagrindų suprasti kito asmens mintis ir jausmus, tai, ką jie kitam 
reiškia, ir savo ruožtu būti suprastam kito asmens - tai viena 
vertingiausių Žmogaus patirčių, deja, pernelyg reta. Individai, kurie 
ateina į terapiją, dažnai pasakoja apie pasitenkinimą, patiriamą tada, 
kai jie atranda, kad įmanoma taip autentiškai bendrauti su jų pačių 
šeimų nariais. 

Iš dalies tai gana tiesiogiai gali priklausyti nuo jų bendravimo su 
konsultantu patirties. Tai toks palengvėjimas, toks palaimingas 
gynybos sumažinimas - būti suprastam! - kad individas trokšta 


291 


sukurti kitiems šią atmosferą. Bendraujant terapijoje patirti, kad 
patys siaubingiausi jausmai, Keisčiausi ir nenormaliausi jausmai, 
juokingiausi sapnai ir viltys, blogiausi poelgiai, kad visa tai gali būti 
kito suprasta - tai nuostabų palengvėjimą suteikianti patirtis. Pradedi 
žiūrėti į ją kaip į išteklius, kuriais galėtum pasidalyti su kitais. 

Bet čia gali būti net daug svarbesnė priežastis, kodėl klientai 
pajėgia suprasti savo šeimos narius. Kai gyvename slėpdamiesi už 
apgaulingos išorės, kai mėginame nepaisyti savo jausmų, tuomet 
nedrįstame laisvai klausytis kito. Privalome visada būti budrūs, 
antraip kitas prasiskverbs pro mūsų apsimestinę išorę. Bet kai 
klientas gyvena taip, kaip aprašiau, kai jis siekia atskleisti tikruosius 
savo jausmus tuo metu, kai jie kyla, kai jo santykiai šeimoje 
išgyvenami, remiantis tikraisiais jausmais, tada jis nėra gynybiškas 
ir gali iš tikro klausytis kito savo šeimos nario bei jį suprasti. Jis gali 
sau leisti pamatyti, kaip gyvenimas atrodo kitam asmeniui. 

Tai, apie ką kalbu, iš dalies galima iliustruoti ankstesniame 
skyrelyje cituotos moters, ponios S., patirtimi. Susitikus su ponia S. 
vėliau, kai pasibaigė jos konsultacijos, moteris papasakojo savo 
įspūdžius apie tai, ką patyrė terapijoje. Ji sako: „Iš pradžių aš 
nejutau, kad tai konsultavimas. Suprantate? Galvojau, na, aš tiesiog 
kalbu, bet... truputį pagalvojusi supratau, kad tai konsultavimas, ir 
pačios aukščiausios kokybės, nes anksčiau man patardavo, gaudavau 
puikių patarimų iš gydytojų, šeimos narių ir draugų, ir... tai niekada 
negelbėjo. Manau, kad, norėdami suartėti su žmonėmis, jūs negalite 
statyti barjerų ir panašių dalykų, nes tuomet nesulauksite tikro 
atsako... Bet aš labai daug mąsčiau ir, žinote, dabar lyg ir dirbu 
truputį su Kerol (juokdamasi) ar mėginu tai daryti. Ir ... senelė sako 
jai, kaip tu gali būti tokia bloga savo vargšei senai ligotai senelei, 
suprantate. Ir aš gerai suprantu, kaip jaučiasi Kerol. Ji tiesiog nori 
suduoti senelei, nes ši yra tokia siaubinga! Tačiau aš per daug ir 
nepasakojau Kerol, nemėginau jai nurodinėti. Bet bandžiau ją 
išjudinti... leisti jai pajusti, kad esu su ja ir ją palaikau, kad ir ką ji 
bedarytų. Leidžiu jai papasakoti man, kaip ji jaučiasi, apie visas jos 
inažytes reakcijas į įvykius, ir tai puikiai veikia. Ji pasakė man, ach, 
1nama, senelė jau taip ilgai yra sena ir ligota. Ir aš pasakiau - taip. Aš 
jos nei smerkiu, nei giriu, ir taip ji, per šį trumpą laiką, pradeda... 
ach, pro truputį atsikratyti tų jausmų, ir... man nesikišant ir 
nemėginant... taigi tai lyg veikia ir ją. Ir atrodo, kad tai truputį veikia 
ir motiną.“ 

Manau, mes galime pasakyti apie ponią S., jog, pripažinusi savo 
jausmus ir ėmusi juos rodyti ir jais gyventi, ji atranda savyje daugiau 
noro suprasti dukrą ir motiną bei jų reakcijas į gyvenimą. Ji nebėra 
tokia gynybiška ir gali palankiai klausytis bei suprasti, kaip jos 
jaučiasi gyvenime. Tokia raida, atrodo, yra būdinga tiems pokyčiams, 
kurie vyksta mūsų klientų šeimos gyvenime. 


Kito asmens individualumo pripažinimas 

Norėčiau aprašyti dar vieną mano pastebėtą tendenciją. Gana 
akivaizdu, kad mūsų klientai keisdamiesi pradeda leisti kiekvienam 
šeimos nariui turėti savo jausmų ir būti savarankišku asmeniu. Šis 
teiginys gali atrodyti keistas, bet, tiesą sakant, tai pats radikaliausias 
žingsnis. Daugelis mūsų turbūt nesuvokia to, kad, savo žmonoms, 
vyrams, vaikams daro milžinišką spaudimą, kad jie jaustų tą patį, ką 
jaučiame mes. Dažnai tartum sakome: „Jei nori, kad tave mylėčiau, 
privalai jausti taip kaip ir aš. Jeigu manau, kad tu blogai elgiesi, tu 
irgi privalai taip galvoti. Jeigu tikslas man atrodo pageidaujamas, tu 
privalai jausti tą patį.“ Mūsų klientams būdinga priešinga tendencija. 
Jie sutinka, kad kitas asmuo jaustų kitokius jausmus, turėtų kitas 
vertybes, tikslus. Trumpai tariant, jie sutinka, kad jis būtų individualus 
asmuo. 

Esu tikras, kad ši tendencija atsiranda, kai asmuo pamato, jog 
jis gali pasikliauti savaisiais jausmais ir reakcijomis, kad intymiausi 
jo impulsai nėra žalingi ar katastrofiški ir kad jis neturi saugotis, bet 
gali gyventi remdamasis tikrove. Todėl kai sužino, kad gali pasitikėti 
savimi, savo paties unikalumu, individas geba labiau pasitikėti 
žmona ar vaiku ir pripažinti kito asmens nepakartojamus jausmus ir 
vertybes. 

Tą, apie ką kalbu, galima aptikti vienos moters ir jos vyro laiškuose 
man. Jie - mano draugai ir aš jiems padovanojau savo knygą, nes jie 
domėjosi tuo, ką veikiu. Knygos poveikis buvo panašus į terapiją. 
Moteris parašė laišką, kuriame sakoma: „Nemanyk, kad esame visiški 
lengvabūdžiai, mes skaitėme „Į klientą orientuotą terapiją“. Aš ją beveik 
perskaičiau. Šiai knygai netinka tai, kas paprastai sakoma apie 
knygas, bent man taip atrodo. Tiesą sakant, ji labai priminė 
konsultavimąsi. Knyga privertė mane susimąstyti apie kai kuriuos 
netinkamus mūsų šeimos santykius, ypač mano ir Filipo (jos 14- 
metis sūnus). Supratau, kad jau seniai nerodžiau jam tikros meilės, 
nes buvau labai įsižeidusi dėl to, kad jis nenori atitikti nė vieno iš 

standartų, kuriuos aš visada laikiau svarbiais. Kai lioviausi jaustis 
atsakinga už jo tikslus ir ėmiau elgtis su juo kaip su asmenybe, kaip, 
pavyzdžiui, visada elgdavausi su Nense, jo nuostatos pasikeitė. Ne 
žemę drebinanti, bet širdį šildanti pradžia. Mes daugiau nekimbame 
prie jo dėl pamokų. Vieną dieną jis pats mums pranešė, kad gavo S- 
patenkinamą pažymį - už matematikos egzaminą. Šįmet pirmą 
kartą.“ 

Po kelių mėnesių iš jos vyro išgirdau: „Tu nebepažintum Filo... 
Nors jis ne plepys, bet nė iš tolo neprimena to stinkso, kuriuo buvo, 
ir jam daug geriau sekasi mokykloje, nors mes nesitikime, kad jis 
baigs mokyklą su pagyrimu. Tu turėtum prisiimti nuopelnus už tai, 
kad jam pardėjo sektis. Filas sužydėjo, kai aš pagaliau ėmiau tikėti, 
jog jis gali būti savimi, ir lioviausi lipdžiusi išliaupsintą jo tėvo 
atvaizdą. O, teprasmenga mūsų praeities klaidos!“ 

Tikėjimas, kad individas gali būti savimi pačių, man tapo labai 
reikšmingas. Kartais pasvajoju, kas atsitiktų, jei su vaiku būtų taip 
elgiamasi nuo pradžių. Įsivaizduokime, kad vaikui leidžiama jausti jo 
paties nepakartojamus jausmus, kad jam niekada neteko atsisakyti 
jausmų, kad būtų mylimas. Įsivaizduokime, kad jo tėvai laisvai jautė 
ir rodė savo pačių unikalius jausmus, kurie skyrėsi ne tik nuo jo 
jausmų, bet ir nuo vienas kito jausmų. Man patinka galvoti apie tai, 
ką tokia patirtis reikštų. Ji reikštų, kad vaikas užaugs gerbdamas 
save kaip unikalų asmenį, kad net tada, kai vaiko elgesys bus 
neleistinas, jis galės išlikti savo jausmų „šeimininku“. Ji taip pat 
reikštų, kad jo elgesys bus harmoningas, atsižvelgiant į jo paties 
jausmus ir į žinomus bei atvirus kitų jausmus. Tikiu, kad toks 
asmuo bus atsakingas ir savarankiškas, jam niekada nereikės slėpti 
nuo savęs savo jausmų, jam niekada nereikės gyventi slepiantis po 
apgaulinga išore. Jis bus santykinai laisvas nuo adaptacijos 
sutrikimų, kurie luošina daugelį mūsų. 


Bendras vaizdas 

Jeigu teisingai apibūdinau mūsų klientų patyrimo tendencijas, 
vadinasi, į klientą orientuota terapija gali turėti daug padarinių šeimos 
gyvenimui. Pakartosiu juos, šiek tiek labiau apibendrindamas. 

Atrodo, kad individas jaučia pasitenkinimą, galėdamas išreikšti 
stiprią ar pastovią emocinę nuostatą tuo metu, kai ji kyla, asmeniui, 
su kuriuo ji susijusi, ir taip stipriai, kaip jaučia. Tai teikia daugiau 
pasitenkinimo nei atsisakymas pripažinti, kad egzistuoja tokie 

jausmai, arba leidimas kauptis tol, kol jie sprogs, arba jų nukreipimas 
kitur, o ne ten, kur jie kilo. 

Atrodo, kad individas atranda, jog didesnį pasitenkinimą teikia 
konkrečių šeimos santykių puoselėjimas, remiantis ne pretenzijomis, 
o realiai egzistuojančiais tarpusavio jausmais. Dalį šio atradimo 
sudaro tai, kad baimė, jog, pripažinus tikruosius jausmus, santykiai 
sugrius, paprastai būna nepagrįsta, ypač kai jausmai atskleidžiami 
kaip priklausantys pačiam asmeniui, nieko neteigiant apie kitą 
žmogų. 

Klientai pamato, kad kai jie laisviau save išreiškia, kai išorinė 
santykių pusė ima labiau atitikti juose slypinčias besikeičiančias 
nuostatas, jie gali atsisakyti gynybos ir nuoširdžiai klausytis kito 
asmens. Dažnai jie pirmą kartą gyvenime ima suprasti, kaip jaučiasi 
kita ir kodėl jis taip jaučiasi. Taip tarp asmenų ima vyrauti savitarpio 
supratimas. 

Pagaliau didėja pasiryžimas leisti kitam asmeniui būti savimi 
pačiu. Kai esu linkęs būti savimi pačiu, pastebiu, jog esu pasiryžęs 
leisti jums būti savimi pačiais, nesvarbu, kokie būtų padariniai. 
Vadinasi, šeima tampa grupe savarankiškų ir unikalių asmenų, kurie 
turi individualius tikslus ir vertybes, bet tarpusavyje yra sujungti 
realiais - teigiamais ir neigiamais - jausmais bei pasitenkinimą 
teikiančiu supratimu, kad jie gali bent iš dalies suprasti vieni kitų 
vidaus pasaulį. 

Tikiu, kad terapija, padedanti individui tapti pačiu savimi, 
suteikia ir didesnį pasitenkinimą realistiškais šeimos santykiais. 
kurie tarnauja tam pačiam tikslui - skatinti kiekvieno šeimos nario 
savęs atradimo ir tapimo savimi procesą. 


I 7 skyrius 


ASMENINIŲ IR GRUPINIŲ BENDRAVIMO 
SUTRIKIMŲ ĮVEIKIMAS 


Laiko atžvilgiu šis knygos straipsnis seniausias. Jis buvo parašytas 
1951 metais Šimtmečio konferencijai bendravimo temomis, vykusiai 
Šiaurės Vakarų universitete. Pranešimas vadinosi „Bendravimas: jo 
kliūtys ir skatinimas“. Nuo to laiko jis buvo perspausdintas pustuzinį 
kartų, jį publikavo įvairios grupės ir įvairiuose žurnaluose, tarp jų 
„Harvard Business Review“ bei ETC, bendrosios semantikos 
draugijos žurnalas. 

Nors kai kurie jame pateikti pavyzdžiai dabar atrodo truputį 
pasenę, dedu jį, nes jame išsakyta, mano manymu, svarbi mintis 
apie įtampą tarp grupių nacionaliniu ir tarptautiniu mastu. 
Pasiūlymas dėl Rusijos ir JAV įtampos tada atrodė beviltiškai 
idealistiškas. Manau, kad dabar jį daugelis laikytų protingu. 


skirta psichoterapijai, domisi komunikacijos problemomis. 

Koks ryšys tarp pagalbos teikimo emocinių sutrikimų 
turintiems asmenims ir šios Konferencijos tikslo rūpintis bendravimo 
kliūtimis? Iš tikrųjų ryšys yra labai glaudus. Bendrasis 
psichoterapijos tikslas - įveikti bendravimo sutrikimus. Emociškai 
nestabilus asmuo, „neurotikas“, turi sunkumų pirmiausia dėl to, kad 
jis pats nėra harmoningas ir, antra, kad dėl to pažeista jo sąveika su 
kitais. Jei tai jums atrodo šiek tiek keista, leiskite paaiškinti kitais 
žodžiais. Kai individas „neurotiškas“, nesuvoktos arba išstumtos, arba 
neįleidžiamos į sąmonę jo asmenybės dalys blokuojamos ir nebegali 
sąveikauti su sąmoninga, arba vadovaujančia, asmenybės dalimi. Kol 
taip yra, asmens sąveika su kitais yra iškreipiama, taigi jis kenčia 
savyje ir bendraudamas su kitais. Psichoterapijos tikslas yra padėti 


(14 atrodyti keista, kad asmuo, kurio visa profesinė veikla 

asmeniui, sukuriant ypatingą santykį su terapeutu, pasiekti gerą 
vidinę sąveiką. Kai ši sąveika pasiekiama, asmuo gali laisviau ir 
etektyviau sąveikauti su kitais. Todėl galime teigti, kad psichoterapija 
padeda asmeniui susigrąžinti sąveiką su savimi ir kitais. Galime 
pasakyti ir atvirkščiai, vis tiek tai bus teisinga. Gera sąveika, laisva 
sąveika su pačiu savimi ir kitais visada yra terapiška. 

Todėl remdamasis bendravimo konsultuojant ir psichoterapijoje 
patirtimi, noriu jums pateikti dvi idėjas. Ketinu pasakyti, kas, mano 
nuomone, yra vienas svarbiausių veiksnių, ribojančių bendravimą, ir 
kokį būdą jį pagerinti gali pasiūlyti mūsų patyrimas. 

Kaip hipotezę svarstymui siūlyčiau prielaidą, kad pagrindinis 
barjeras, trukdantis asmenų sąveikai, yra labai natūralus mūsų pačių 
siekis spręsti, vertinti, pritarti arba nepritarti kito Žmogaus arba 
grupės teiginiui. Tai, ką turiu omenyje, atskleisiu keliais labai 
paprastais pavyzdžiais. Kai šįvakar išeisite iš šio susirinkimo, vienas 
iš teiginių, kurį išgirsite, bus: „Man to Žmogaus kalba nepatiko.“ Ir 
kaipgi jūs reaguosite? Beveik neišvengiamai pritarsite arba nepritarsite 
pasakytai nuomonei. Galbūt jūs reaguosite: „Man irgi. Manau, ji buvo 
siaubinga“ arba atsakysite: „O, aš manau, ji buvo išties gera“. Kitaip 
sakant, jūs pirmiausia stengsitės įvertinti tai, kas ką tik buvo jums 
pasakyta, ir tai darysite remdamiesi savo nuomone bei asmeninėmis 
pažiūromis. 

Imkime kitą pavyzdį. Tarkim, aš įsijautęs sakau: „Manau, kad 
respublikonų elgesys šiuo metu yra labai protingas“. Kaip reaguojate 
tai girdėdami? Didžiai tikėtina, kad jūs vertinate. Sutiksite arba 
nesutiksite, galbūt padarysite kokią nors išvadą apie mane, pavyzdžiui: 
„Jis tikriausiai konservatorius“ arba „jis blaiviai mąsto“. Arba 
pasitelkime pavyzdį iš tarptautinės arenos. Rusija įnirtingai tvirtina: 
„Sutartis su Japonija yra Jungtinių Valstijų karinis sąmokslas.“ Mes 
visi kaip vienas atsakome: „Tai melas!“ 

Pastarasis pavyzdys iškelia dar vieną aspektą, susijusį su mano 
hipoteze. Nors tendencija vertinti yra būdinga beveik visam bendravimui, 
ji ypač sustiprėja tada, kai paliečiami jausmai ir emocijos. Tad kuo 
stipresni mūsų jausmai, tuo labiau tikėtina, kad bendravimas nebus 
abipusis. Tebus tik dvi idėjos, du jausmai, du sprendimai, 
prasilenkiantys psichologinėje erdvėje. Esu įsitikinęs, kad tai žinote iš 
savo patirties. Kai patys emociškai neįsitraukdavote ir klausydavotės 
karštos diskusijos, galvodavote: „Na gi jie, tiesą sakant, kalbėjo ne apie 
tą patį.“ Ir tikrai taip. Kiekvienas sprendė, vertino pagal savo pažiūras. 

Nebuvo nieko, ką būtų galima pavadinti sąveika tikrąja to žodžio 
prasme. Ši tendencija reaguoti į kiekvieną emociškai reikšmingą teiginį 
vertinant jį vadovaujantis asmeniniu požiūriu, kartoju, yra pagrindinė 
kliūtis asmenų sąveikai. 

Bet ar yra koks nors būdas išspręsti šią problemą ir išvengti šios 
kliūties? Manau, kad darome stebėtiną pažangą, siekdami šio tikslo, 
ir tai parodysiu kiek galima paprasčiau. Tikras bendravimas vyksta 
ir tendencijos vertinti išvengiama, kai klausomės suprasdami. Ką tai 
reiškia? Tai reiškia, kad matome kito asmens pasakytą idėją ir 
nuomonę jo akimis, jaučiame taip, kaip jis jaučiasi, pažįstame jo 
požiūrį į tai, apie ką jis kalba. 

Taip glaustai nusakius, viskas gali pasirodyti absurdiškai paprasta, 
tačiau taip nėra. Tai būdas, kurio nepaprastą veiksmingumą 
atskleidėme psichoterapijoje. Tai yra pats efektyviausias mūsų Žinomas 
veiksnys bazinei individo asmenybės struktūrai keisti ir jo santykiams 
bei sąveikai su kitais gerinti. Jeigu galėsiu klausytis, ką jis man 
pasakoja, jei galėsiu suprasti, kaip jam tai atrodo, jei galėsiu suvokti, 
Kokią prasmę jam tai turi, jei galėsiu pajausti, kokius jausmus jam 
tai sukelia, išlaisvinsiu veiksmingas jo keitimosi jėgas. Jeigu tikrai 
galėsiu suprasti, kaip jis neapkenčia savo tėvo arba universiteto, kaip 
nekenčia komunistų, jeigu galėsiu nutuokti, kaip jis bijo išprotėti arba 
bijo atominių bombų ar Rusijos - tai bus didžiausia pagalba, keičiant 
jo paties neapykantą ir baimę bei užmezgant tikroviškus ir darnius 
santykius su tais pačiais asmenimis ir situacijomis, kurių jis neapkentė 
ar bijojo. Mūsų tyrimų dėka žinome, kad toks empatiškas 
supratimas, kartu su asmeniu, o ne apie jį, yra tas efektyvus 
metodas, kuris gali sukelti esminius asmenybės pokyčius. 

Kai kurie iš jūsų gali galvoti, kad jūs gerai išklausote aplinkinius, 
bet niekada nesate pastebėję tokių dalykų. Tačiau labai tikėtina, kad 
jūs klausėtės ne taip, kaip aš pasakojau. Laimei, galiu pasiūlyti 
nedidelį laboratorinį eksperimentą, kuriuo patikrinsite savo 
supratimo kokybę. Kai kitą kartą susiginčysite su Žmona, draugu ar 
draugų grupele, akimirkai nutraukite ginčą ir eksperimento dėlei 
pritaikykite taisyklę: „Kiekvienas asmuo gali pasisakyti tik po to, kai 
jis iš pradžių pakartos prieš jį kalbėjusio idėjas ir jausmus taip 
tiksliai, kad kalbėjusysis bus patenkintas.“ Pamatysite, ką tai reiškia. 
Tai reiškia, kad, prieš pateikiant savo paties požiūrį, jums reikės iš 
tikrųjų suprasti kito kalbėtojo pažiūras - suprasti jo mintis ir jausmus 
taip gerai, kad galėtumėte juos apibendrinti. Skamba paprastai, tiesa? 

Bet pabandę padaryti, pamatysite, kad tai vienas sunkiausių dalykų, 
kuriuos kada nors mėginote atlikti. Tačiau kai kartą išmoksite 
suprasti kito Žmogaus požiūrį, jūsų pačių komentarai pasikeis iš 
esmės. Jūs taip pat pastebėsite, kad diskusijose nebelieka emocijų, 
nuomonių skirtumai sumažėja, o išliekantys skirtumai yra racionalūs 
ir suprantami. 

Ar galite įsivaizduoti, ką toks požiūris duotų jį perkėlus į įvairesnes 
sritis? Kas nutiktų darbuotojų ir vadovybės ginčui, jeigu jis vyktų taip, 
kad darbuotojai, nebūtinai pritardami administracijai, suformuluotų jos 
požiūrį taip tiksliai, jog administracija neprieštarautų, o administracija 
savo ruožtu, nebūtinai priimdama darbuotojų poziciją, išreikštų ją 
taip, kad ji darbuotojams atrodytų teisinga. Tai reikštų, kad 
susiformavo tikra tarpusavio sąveika. Tada galėtume būti beveik 
tikri, kad bus pasiektas protingas sprendimas. 

Tačiau jei šis būdas yra efektyvus kelias į gerą bendravimą ir 
gerus santykius, - o aš esu beveik tikras, kad jūs pritartumėte jam, 
jei bandytumėte atlikti mano minėtą eksperimentą, - tad kodėl gi jis 
nėra plačiau taikomas? Įvardysiu sunkumus, kurie trukdo jį panaudoti. 

Pirmiausia jis reikalauja drąsos, t. y. savybės, kuri nėra labai 
plačiai paplitusi. Esu dėkingas daktarui S. I. Hayakawai, semantikos 
specialistui, kuris nurodė, kad tokio pobūdžio psichoterapijos 
taikymas susijęs su labai realia rizika, kuriai reikia drąsos. Jei jūs 
tikrai taip suprantate kitą žmogų, jei esate pasiryžę įžengti į jo vidaus 
pasaulį ir pamatyti gyvenimą jo akimis, visiškai nevertindami, 
rizikuojate pats pasikeisti. Galite pradėti matyti jo akimis, ir tai turės 
įtakos jūsų nuostatoms arba asmenybei. Pavojus, kad gali būti 
pakeistas, yra viena labiausiai gąsdinančių perspektyvų, su kuriomis 
dauguma mūsų gali susidurti. Jei pasinerčiau į asmeninį neurotiško 
arba sergančio psichoze individo pasaulį taip, kaip pajėgiu, ar 
neiškiltų pavojus, kad pasiklysiu tame pasaulyje? Dauguma mūsų 
bijo šitaip rizikuoti. Jeigu čia mums kalbėtų rusų komunistas arba 
senatorius Josephas McCarthy, ar daugelis iš mūsų drįstų pažvelgti 
į pasaulį kiekvieno jų akimis? Didžioji dauguma negalėtų klausytis, 
jie pasijustų priversti vertinti, nes vien tik klausytis atrodytų pernelyg 
grėsminga. Taigi pirmiausia reikia drąsos, o mes ne visada jos 
turime. 

Tačiau yra ir antroji kliūtis. Būtent tada, kai emocijos yra 
stipriausios, sunkiausia suprasti kito asmens arba grupės požiūrį. 
Vis dėlto būtent tokiu metu ši nuostata yra reikalingiausia, kad būtų 

pasiektas susikalbėjimas. Mūsų psichoterapiniame darbe tai netapo 
neįveikiama kliūtimi. Trečioji pusė, atidėdama į šalį savuosius 
jausmus ir vertinimus, gali daug padėti klausydamasi ir suprasdama 
kiekvieną asmenį ar grupę ir aiškindama kiekvieno požiūrius ir 
nuostatas. Mes atradome, kad tai ypač efektyvu mažose grupėse, 
kuriose vyrauja priešingos arba antagonistinės nuostatos. Kai ginčo 
clalyviai suvokia, kad jie yra suprasti, kad kažkas mato situaciją jų 
akimis, pasisakymai tampa ne tokie perdėti ir gynybiški, daugiau 
nebereikia laikytis nuostatos „aš esu šimtu procentų teisus, o tu 
šimtu procentų klysti“. Tokio suprantančio katalizatoriaus dalyvavimas 
grupėje leidžia grupės nariams labiau priartėti prie jų santykiuose 
slypinčios tiesos. Taip pasiekiamas savitarpio supratimas ir kartu 
didesnis sutarimas. Taigi galime teigti, kad nors sukilusios emocijos 
labai trukdo suprasti oponento nuomonę kartu su juo, mūsų 
patyrimas įrodo, kad neutralus, suprantantis, katalizatoriaus vaidmenį 
atliekantis vadovas ar terapeutas mažoje grupėje šią kliūtį gali įveikti. 

Tačiau pastaroji frazė primena apie kitą kliūtį, su kuria susiduria 
mano aptartas būdas. Lig šiol visas mūsų patyrimas buvo susijęs su 
mažomis grupėmis, kuriose bendraujama tiesiogiai, t. y. su grupėmis, 
kurioms būdingi gamybiniai konfliktai, religiniai nesutarimai, rasiniai 
prieštaravimai, bei terapinėmis grupėmis, kuriose daug asmeninės 
įtampos. Mūsų patyrimas šiose mažose grupėse, patvirtintas negausiais 
tyrimais, rodo, kad klausymasis, įsijautimas gerina bendravimą, 
skatina savitarpio pripažinimą ir pozityvesnių nuostatų, kurios labiau 
orientuotos į problemų įveikimą, atsiradimą. Susilpnėja gynybiš- 
kumas, mažiau lieka perdėtų teiginių, vertinimų ir kritikos. Bet šie 
atradimai galimi mažose grupėse. O jei pamėginus pasiekti savitarpio 
supratimą didesnėse grupėse, geografiškai nutolusiose viena nuo 
kitos? Arba akis į akį bendraujančiose grupėse, kurių dalyviai kalba 
ne apie save, bet paprasčiausiai atstovauja kitiems, kaip, pavyzdžiui, 
delegacijos Jungtinėse Tautose? Atvirai kalbant, nežinome atsakymų 
į šiuos klausimus. Manau, kad situacija būtų tokia. Mes kaip 
socialinių mokslų atstovai turime preliminarų „mėgintuvėlyje“ sukurtą 
bendravimo sutrikimų problemos sprendimą. Tačiau norint įrodyti šio 
„Mėgintuvėlyje“ atsiradusio sprendimo pagrįstumą ir pritaikyti jį 
didžiulėms klasių, grupių ir tautų bendravimo sutrikimų problemoms, 
reikės papildomų lėšų, daug daugiau tyrimų ir kūrybiškesnio 
mąstymo. 


Bet netgi kliaudamiesi dabartinėmis ribotomis žiniomis, galime 

numatyti keletą žingsnių, kuriuos galima būtų Žengti, siekiant, kad ir 
didelėse grupėse būtų dažniau kartu klausomasi ir rečiau vertinama. 
Pabūkime akimirką lakios vaizduotės, įsivaizduokime, kad terapiškai 
orientuota tarptautinė grupė atvyksta pas Rusijos lyderius ir 
pareiškia: „Mes nuoširdžiai norime suprasti jūsų požiūrį, o dar 
labiau jūsų nuostatas ir jausmus, kuriuos jūs jaučiate Jungtinėms 
Valstijoms. Mes apibendrinsime jūsų požiūrį ir jausmus ir, jei reikės, 
kartosime tai tol, kol jūs sutiksite, kad mūsų apibendrinimas atitinka 
jūsų požiūrį į situaciją.“ Įsivaizduokime, kad paskui jie tą patį padaro 
su mūsų šalies lyderiais. Jeigu jie kiek įmanoma plačiau paskleistų 
šiuos du požiūrius ir aiškiai išreikštų, vengiant įžeidžių Žodžių, 
jausmus, argi padariniai būtų ne didžiuliai? Tai neužtikrintų to 
supratimo, apie kurį kalbėjau, bet padarytų jį daug labiau tikėtiną. 
Kur kas lengviau suprasti asmens, kuris mūsų nekenčia, jausmus. 
kai jo nuostatas mūsų atžvilgiu nuodugniai atskleidžia neutrali 
trečioji pusė, o ne tada, kai jis pats grūmoja mums kumščiu. 

Bet jau pats šio pirmo žingsnio aprašymas primena, kad yra 
kliūtis, trukdanti šiam supratimo būdui. Mūsų civilizacija dar nepasitiki 
socialiniais mokslais tiek, kad pasinaudotų jų atradimais. Su fizikos 
mokslais yra atvirkščiai. Karo metu, kai mėgintuvėlyje buvo gauta 
sintetinė guma, milijonai dolerių ir daugybė talentų buvo skirta šio 
atradimo pritaikymui. Jeigu galima gauti miligramus sintetinės 
gumos, jos galėtų ir turėtų būti gaminama tūkstančiai tonų. Taip ir 
įvyko. Tačiau socialinių mokslų srityje, radus būdą skatinti bendravimą 
ir savitarpio supratimą mažose grupėse, nėra jokių garantijų, kad 
šiuo atradimu bus pasinaudota. Gali pasikeisti viena ar kelios kartos, 
kol bus rasta pinigų ir protų tam atradimui pritaikyti. 

Baigdamas norėčiau apibendrinti tai, ką pasakiau apie bendravimo 
kliūčių problemos sprendimą, ir paminėti tam tikras jo ypatybes. 

Sakiau, kad mūsų ligšioliniai tyrimai ir patirtis parodė, jog galima 
išvengti bendravimo sutrikimų ir siekio vertinti. Šie dalykai yra 
pagrindinė bendravimo kliūtis. To pasiekiama, sukuriant situaciją, 
kurioje kiekviena iš dalyvaujančių šalių ima suprasti kitą, vadovau- 
damasi kitos šalies požiūriu. Praktikoje tai pavykdavo pasiekti net 
tada, kai atmosfera įkaitusi, jei dalyvaudavo asmuo, kuris būdavo 
pasiryžęs empatiškai suprasti kiekvieną požiūrį. Toks asmuo 
veikdavo kaip katalizatorius, skatinantis tolesnį savitarpio supratimą. 

Ši procedūra pasižymi svarbiais ypatumais. Ją gali pradėti viena 
kuri pusė, nelaukdama, kol antroji bus pasirengusi. Šią procedūrą 

gali pradėti net neutralus trečiasis asmuo su sąlyga, kad jis sulauks 
bent minimalaus vienos iš pusių bendradarbiavimo. 

Ši procedūra gali padėti susidoroti su įvairiais nenuoširdumo, 
gynybiško perdėjimo, melo, „apgaulingos išorės“ atvejais, kurie būdingį 
beveik kiekvienam nesėkmingam bendravimui. Tikrovė nebeiškraipoma 
stebėtinai greitai, kai žmonės pamato, kad vienintelis kito ketinimas 
yra suprasti, o ne vertinti. 

Šis būdas nuosekliai ir sparčiai veda į tiesos atskleidimą, realistinį 
objektyviai egzistuojančių bendravimo barjerų vertinimą. Kai sumažėja 
vienos pusės gynybiškumas, kita pusė taip pat stengiasi sumažinti 
savo gynybiškumą, ir taip priartėjama prie tiesos. 

Ši procedūra leidžia pamažu pasiekti tarpusavio supratimą. Šis 
supratimas dažniausiai orientuotas į problemos sprendimą, o ne į 
asmens ar grupės puolimą. Jis sukuria situaciją, kurioje asmuo mato 
kito individo problemą kaip savą, o pastarasis priima jo problemą 
taip, tarsi tai būtų jo asmeninė problema. Taigi tiksliai ir realistiškai 
apibūdinus, problemą bus galima įveikti protingomis pastangomis 
arba, jeigu ji iki galo neišsprendžiama, ramiai priimti kaip tokią. 

Tai galėtų būti „mėgintuvėlyje“ sukurtas bendravimo sutrikimų 
mažose grupėse įveikimo būdas. Ar šį nedidelį sprendimą mes galime 
toliau tyrinėti, tobulinti, vystyti ir pritaikyti tragiškoms ir bemaž 
lemtingoms bendravimo nesėkmėms, kurios kelia grėsmę šiuolaikinio 
pasaulio egzistavimui? Man atrodo, kad tai yra galimybė ir iššūkis, 
kurį turėtume ištirti. 

PRELIMINARUS BENDRO TARPASMENINIŲ 
SANTYKIŲ DESNIO FORMULAVIMAS 


Šią vasarą mąsčiau apie mane kankinusią teorinę problemą. 
Svarsčiau, ar būtų įmanoma viena hipoteze aprėpti tuos veiksnius, 
kurie santykius arba skatina vystytis, arba atvirkščiai. Parengiau 
trumpą konspektą, kurį turėjau progą aptarti su seminaro dalyviais 
ir keliais pramonės vadovais. Jis sudomino visus, ypač pramonės 
lyderius. Pateikdami argumentus „už“ ir „prieš“, pastarieji svarstė 
jį prieš akis turėdami tokias problemas kaip santykiai tarp vadovo 
ir pavaldinio, darbuotojų ir administracijos, administracijos moky- 
mas, aukščiausio lygio vadovų tarpusavio santykiai. 

Laikau šį konspektą labai preliminariu ir nesu visai tikras dėl 
jo tinkamumo. Dedu jį į knygą, nes daugelio, kurie skaitė šį 
konspektą nuomone, jis skatina mąstyti ir jo publikavimas gali 
įkvėpti tyrimams, kurie patikrintų jo pagrįstumą. 


žmonių santykiams. Pastaraisiais metais daug mąsčiau šia 

tema ir bandžiau suformuluoti asmeninių santykių teoriją, 
kuri būtų didesnės į klientą orientuotos terapijos teorijos struktūros 
dalis (1, IV sk.). Šiame konspekte bandoma kiek kitaip išdėstyti vieną 
iš tos teorijos aspektų. Jame stengiamasi pažvelgti į pagrindinį 
dėsningumą, kuris būdingas visiems Žmonių santykiams, taip pat į 
aplinkybes, kurios lemia, ar santykiai padės abiem individams augti, 
stiprėti, atsiverti ir vystytis, ar jie slopins psichologinį augimą, skatins 
abiejų individų gynybiškumą ir užsisklendimą. 


[Džo kartų savęs klausiau, kaip psichoterapijos Žinios tinka 

Kongruentumo samprata 

Didžiojoje dalyje to, ką ketinu pasakyti, pagrindinis yra kong- 
ruentumo terminas. Ši sąvoka buvo sukurta siekiant aprėpti grupę 
reiškinių, kurie yra svarbūs terapijai ir kiekvienai sąveikai tarp 
asmenų. Pamėginsiu tai aptarti. 

Kongruentumas yra terminas, kurį mes vartojome tiksliam 
išgyvenimo ir įsisąmoninimo atitikimui apibūdinti. Jį galima dar 
labiau išplėsti ir įtraukti patyrimą, sąmonę ir išraišką. Galimas 
dalykas, paprasčiausias pavyzdys būtų kūdikis. Jeigu jis jaučia alkį 
fiziologiškai ir savo viduriuose, jo sąmonė sutampa su patyrimu, o 
išraiška taip pat atitinka patyrimą. Jis alkanas ir nepatenkintas, ir tai 
pasireiškia visuose lygmenyse. Šią akimirką vaikas integruojasi arba 
tampa vientisu, jausdamas alkį. Kita vertus, jeigu jis sotus ir 
patenkintas, jis irgi kongruentus ir organizmo, ir sąmonės, ir išraiškos 
prasme. Vaikas visada yra vienas vientisas asmuo, nesvarbu, mes 
žvelgsime į jo patyrimą kūno, sąmonės ar išraiškos lygmenyje. Tikriausiai 
viena priežasčių, kodėl dauguma žmonių neabejingi kūdikiams, ta, kad šie 
tokie visiškai autentiški, darnūs arba kongruentūs. Jeigu kūdikis myli 
arba pyksta, jei yra patenkintas arba bijo, mes neabejojame, kad jis 
ir jo patyrimas sutampa. Jis akivaizdžiai bijo arba myli, yra alkanas 
ai panašiai. 

Ieškodami nevientisumo pavyzdžio, turime atsigręžti į asmenį, 
kuris jau išaugo iš kūdikio amžiaus. Kad pavyzdys būtų lengvai 
suprantamas, imkime vyrą, kuris įsitraukia į grupės diskusiją piktas. 
Veidas dega, balse girdėti pyktis, jis mojuoja pirštu oponento pusėn. 
Tačiau draugui pasakius: „Na gerai, nesipykime dėl to“, jis tikrai 
nuoširdžiai stebėdamasis atsako: „Aš nepykstu! Man tai nekelia 
apskritai jokių jausmų! Aš tik nurodžiau loginius faktus.“ Tai išgirdę 
kiti grupės nariai prapliumpa juoktis. 

Kas čia vyksta? Regis, akivaizdu, kad fiziologiškai jis išgyvena 
pyktį. Tai nesiderina su jo sąmone. Sąmoningai jis nepatiria pykčio 
ir jo nerodo (tiek, kiek siekia jo sąmonė). Šiuo atveju patyrimas ir 
sąmonė, patyrimas ir išraiška tikrai neatitinka vienas kito. 

Reikia atkreipti dėmesį ir į dar vieną dalyką. Šio asmens 
pranešimas išties dviprasmis ir neaiškus. Žodžiais pateikiama logika 
ir faktai. Intonacija ir žodžius lydintys gestai išduoda ką kita - „aš 
pykstu ant tavęs“. Esu tikras, kad šis dviprasmiškumas arba priešta- 
ringumas yra visada, kai, būdamas tuo metu nevientisas, asmuo 
mėgina bendrauti. 

Šis pavyzdys rodo dar vieną nekongruentumo sampratos aspektą. 
Pats asmuo negali spręsti apie savo vientisumo laipsnį. Vadinasi, 
grupės juokas rodo akivaizdžią bendrą nuomonę, jog asmuo jaučia 
pyktį, nesvarbu, ką jis apie tai galvoja. Tačiau jo paties sąmonėje tai 
nėra tiesa. Kitaip sakant, panašu, kad konkrečiu metu savo darnumo 
laipsnio pats asmuo negali įvertinti. Mes galime išmokyti jį matuoti, 
kliaudamiesi požiūriu iš šalies. Mes taip pat daug sužinome apie 
nedarnumą dėl to, kad pats asmuo geba atpažinti anksčiau jame 
vyravusį nevientisumą. Taigi jeigu pavyzdyje minimas vyras dalyvautų 
terapijoje, jis galbūt prisimintų šį atsitikimą pajutęs saugią terapinės 
valandos pripažinimo atmosferą ir pasakytų: „Dabar suprantu, kad 
siaubingai pykau ant jo, nors tuo metu maniau, kad nepykstu.“ Mes 
sakome, kad šis asmuo atpažino savo paties gynybiškumą, kuris tuo 
metu jam neleido suvokti pykčio. 

Dar vienas pavyzdys atskleis kitą nedarnumo aspektą. Ponia 
Braun visą vakarą stengėsi sulaikyti Žiovulį ir nenuleido akių nuo 
laikrodžio. Išeidama ji sako šeimininkei: „Man taip patiko šis vakaras. 
Vakarėlis buvo žavingas.“ Čia ne patyrimas ir sąmonė neatitinka vienas 
kito. Ponia Braun aiškiai suvokia, kad jai nuobodu. Nėra sąmonės ir 
pranešimo atitikimo. Taigi galima būtų pastebėti, kad kai potyris ir 
sąmonės neatitinka vienas kito, paprastai kalbama apie gynybiškumą 
arba apie tai, kad išgyvenimas nepatenka į sąmonę. Kai nėra sąmonės 
ir išraiškos atitikimo, paprastai tai laikoma apgaule arba melu. 

Kongruentumo samprata leidžia daryti labai svarbią, tačiau toli 
gražu neakivaizdžią išvadą. Ji galėtų būti tokia. Jei individas šiuo 
metu visiškai darnus, jo tikruosius fiziologinius potyrius tiksliai 
atspindi jo sąmonė, o jo pranešimas tiksliai atitinka sąmonę. Tokiu 
atveju jo pasisakymas niekada neatspindės išorinio fakto. Jei būtų 
vientisas, asmuo negalėtų pasakyti: „tas akmuo kietas“, „jis kvailas“, 
„tu blogas“ ar „ji protinga“. Priežastis ta, kad mes niekada nepatiriame 
tokių „faktų“. Tikslus potyrio įsisąmoninimas visada pasireiškia 
jausmais, suvokiniais, subjektyviomis reikšmėmis. Aš niekada nežinau, 
kad jis kvailas ar kad jūs blogas. Galiu tik suvokti, kad jūs man toks 
atrodote. Lygiai taip pat, kalbant iš esmės, aš nežinau, kad akmuo 
yra kietas, net jei būčiau visiškai tikras, kad patyriau kietumą 
parkrisdamas ant jo. (Net ir tada galiu įsivaizduoti, kad fizikas jį 
suvokia kaip labai pralaidžią milžinišku greičiu judančių atomų ir 
molekulių masę.) Jei asmuo visiškai darnus, tada akivaizdu, kad visa 


jo komunikacija remsis asmeninio suvokimo kontekstu. Tai turi labai 
svarbių padarinių. 

Tuo pačiu dar galima būtų paminėti, kad asmuo, kuris visada 
kalba remdamasis savo asmeniniu suvokimo kontekstu, nebūtinai 
yra vientisas, nes visi išraiškos būdai gali tarnauti psichologinei 
gynybai. Vadinasi, asmuo darnumo akimirką būtinai išreikš savo 
suvokinius ir jausmus kaip tokius, o ne kaip faktus apie kitą asmenį 
arba išorinį pasaulį. Tačiau ne visada galima teigti priešingai. 

Tikriausia pasakiau užtektinai, kad parodyčiau, jog ši kongruen- 
tumo samprata yra gana sudėtinga ir apima nemažai būdingų savybių 
i“ išvadų. Ją nelengva aprašyti operaciniais terminais, nors jau atlikti 
keletas tyrimų, kuriuose pateikiami grubūs operaciniai rodikliai, 
padedantys atskirti išgyvenimus nuo tų išgyvenimų įsisąmoninimo. 
Kiti tyrimai dar tęsiami. Tikimasi, kad tuos rodiklius bus galima 
tikslinti. 

Baigdamas komentuoti šios sąvokos apibrėžimą daug paprastesniu 
būdu, pasakysiu, kad esu įsitikinęs, jog mes visi linkę atpažinti tų 
asmenų, su kuriais bendraujame, vientisumą ir nedarnumą. 
Bendraudami suvokiame, kad asmuo daugeliu atvejų ne tik sako 
būtent tai, ką galvoja, bet ir tai, kad jo giliausi jausmai atitinka tai, ką 
jis atskleidžia, nesvarbu - tai būtų pyktis ar konkurencija, meilė ar 
draugystė. Mes jaučiame, kad „tiksliai žinome, kokia yra jo pozicija“. 
Bendraudami su kitu individu suprantame, kad tai, ką jis sako, 
tikriausia yra išorė, fasadas. Mes klausiame savęs, ką jis iš tiesų 
jaučia. Svarstome, ar jis žino, ką jaučia? Bendraudami su tokiu 
individu, būname nepatiklūs ir apdairūs. 

Akivaizdu, kad įvairūs individai skiriasi vientisumo laipsniu, o to 
paties individo vientisumas įvairiu metu yra skirtingas ir priklauso 
nuo to, ką jis tuomet išgyvena, ar gali sau leisti suvokti šį potyrį, ar 
privalo nuo jo gintis. 


Kongruentumas ir sąveika santykiuose tarp asmenų 

Galbūt šios idėjos reikšmę asmenų sąveikai bus lengviau suprasti, 
jei pateiksime keletą teiginių apie išgalvotus Smitą ir Džonsą. 

1. Kiekvienas Smito pranešimas Džonsui grindžiamas tam tikru 
Smito vientisumo laipsniu. Tai akivaizdu, prisimenant, kas buvo 
pasakyta anksčiau. 

2. Kuo tiksliau Smito išgyvenimas, sąmonė ir išraiška atitinka 
vienas kitą, tuo labiau tikėtina, kad Džonsas supras šį pranešimą. 

Manau, tai buvo išsamiai aptarta. Jei visus kalbos, intonacijos. gestų 
ženklus vienija Smito darna, tada mažiau tikėtina, kad šie ženklai 
Džonsui bus dviprasmiški arba neaiškūs. 

3. Tad kuo aiškesnis bus Smito pranešimas, tuo aiškesnė bus 
Džonso reakcija. Paprasčiau kalbant, net jei Džonsas gana nedarniai 
reaguos į diskusijos temą, vis dėlto jo reakcija bus aiškesnė ir vienti- 
sesnė nei tuo atveju, kai Smito pranešimas jam bus dviprasmiškas. 

4. Kai kalbėdamas tam tikra tema Smitas jaučia savo vientisumą, 
jam nebereikia būti gynybiškam, jis gali dėmesingai klausytis Džonso 
atsakymo. Kitaip sakant, Smitas atskleidė tai, ką jis iš tiesų jaučia. 
Todėl jis gali klausytis laisviau. Kuo mažiau Smitas slepiasi už 
apgaulingos išorės, kurią reikėtų saugoti, tuo labiau jis gali atidžiai 
klausytis to, ką sako Džonsas. 

5. Tada Džonsas jaučiasi tiek pat empatiškai suprastas. Jis 
jaučia, kad tiek, kiek save perteikė (ar tai būtų gynybiška ar 
kongruentu), Smitas suprato jį beveik taip pat, kaip jis pats save 
supranta ir suvokia nagrinėjamą temą. 

6. Kai Džonsas jaučiasi suprastas, jis pajunta palankumą Smitui. 
Jausti, kad esi suprastas, vadinasi, jausti, kad teigiamai paveikei kilo 
asmens, šiuo atveju Smito, patyrimą. 

7. Bet atsižvelgiant į tai, kiek Džonsas a) bendraudamas suvokia 
Smitą kaip vientisą arba darnų; b) jaučia Smito palankumą; c) 
patiria, kad Smitas jį empatiškai supranta, tokiu mastu sudaromos 
sąlygos terapiniams santykiams. Kitame straipsnyje (2) aš mėginau 
aprašyti sąlygas, kurios, kaip mus įtikino mūsų patirtis, yra būtinos 
ir pakankamos terapijai, ir čia nekartosiu to aprašymo. 

8. Tiek, kiek Džonsas patiria šiuos terapinių santykių aspektus, 
tiek bendraujant jam iškyla mažiau kliūčių. Todėl jis labiau siekia 
save atskleisti tokį, koks yra, būti kongruentus. Po truputį jo 
gynybiškumas mažėja. 

9. Būdamas laisvesnis, neeikvodamas jėgų gynybai pastangomis 
išreiškęs save, Džonsas dabar dėmesingiau klausosi Smito, 
nejausdamas gynybiško poreikio iškreipti Smito pasisakymą. Tai 
ketvirto žingsnio pakartojimas, tik šį kartą jį atlieka Džonsas. 

10. Kai Džonsas pajėgia klausytis, Smitas ima jaustis empatiškai 
suprastas (kaip Džonsas penktame žingsnyje), jaučia Džonso 
palankumą (šeštojo žingsnio atitikmuo) ir išgyvena santykius kaip 
terapinius (taip kaip septintajame žingsnyje). Taigi Smitas ir Džonsas 
tam tikrų mastu terapiškai veikia vienas kitą. 

11. Vadinasi, galima sakyti, kad terapijos procesas vyksta 
kiekviename ir kiekvienas pajunta terapijos poveikį: asmenybė pakinta, 
tapdama vieningesnė ir integruotesnė, sumažėja konfliktų ir daugiau 
energijos naudojama visavertiškesnei gyvensenai, elgesys tampa 
brandesnis. 

12. Veiksniu, kuris apriboja šią įvykių grandinę, gali būti tai, kad 
bendraujant atsiranda grėsmingos temos. Todėl jei Džonsas trečiame 
žingsnyje į savo gana darnų atsakymą įtraukia naują turinį, kuris 
viršija Smito vientisumo ribas ir paliečia sritį, kurioje Smitas yra 
nedarnus, tada pastarasis nepajėgia dėmesingai klausytis, jis saugo 
save, kad negirdėtų to, ką sako Džonsas, jo reakcija dviprasmiška, 
tad visas šiais žingsniais aprašytas procesas vyks priešinga kryptimi. 


Preliminarus bendrojo dėsnio apibudinimas 
Atsižvelgiant į tai, kas pasakyta, regis, viską įmanoma pateikti 
daug lakoniškiau, t. y. kaip bendrąjį principą. Štai šis bandymas. 
Kai: a) yra minimalus dviejų Žmonių pasiryžimas bendrauti; b) 
kiekvienas iš jų sugeba ir minimaliai pasiryžta priimti kito pranešimą; 
c) bendraujama tam tikrą laiką, galima tikėtis, kad susiformuos toks 
santykis. 


Kuo didesnis vieno individo išgyvenimo, suvokimo ir išraiškos 
vientisumas, tuo labiau besivystančiam santykiui bus būdingas 
polinkis į abipusį darnų bendravimą, siekimas tiksliai ir 
abipusiškai suprasti pranešimus, geresnė abiejų dalyvių 
psichologinė adaptacija ir funkcionavimas, abipusis pasitenkinimas 
santykiais. 

Ir atvirkščiai, kuo stipresnis bus išgyvenimo ir įsisisąmoninimo 
neatitikimas, tuo labiau santykis pasižymės: tolimesniu tokios 
pat kokybės bendravimu; tikslaus supratimo iškraipymais, 
mažiau adekvačia abiejų pusių psichologine adaptacija ir 
funkcionavimu; abipusiu nepasitenkinimu santykiais. 


Galbūt šis bendrasis dėsnis galėtų būti formaliai dar tiksliau 
apibrėžtas, pripažinus, kad pranešimo gavėjo suvokimas yra 
lemiamas veiksnys. Todėl hipotetinis dėsnis galėtų būti suformuluotas 
tokiomis sąvokomis, pripažįstant tas pačias išankstines sąlygas, 
tokias kaip pasiryžimas bendrauti ir kt. 

Kuo labiau Y patirs, kad X pranešimas grindžiamas išgyvenimo, 
suvokimo ir išraiškos atitikimu, tuo labiau besivystančiam 
santykiui bus būdinga: (ir t. t., kaip pateikta aukščiau). 


Taip pateiktas, šis „dėsnis“ tampa hipoteze. Ją galima būtų 
patikrinti, nes nemanau, kad būtų pernelyg sunku įvertinti Y suvokiamą 
X pranešimą. 


Egzistencinis pasirinkimas 

Labai nedrąsiai norėčiau pateikti dar vieną šio dalyko aspektą, 
kuris dažnai aptinkamas terapiniuose, o taip pat ir kituose santykiuose, 
nors čia jis galbūt mažiau pastebimas. 

Tikrame santykyje tiek klientas, tiek terapeutas dažnai atsiduria 
prieš egzistencinį pasirinkimą: „Ar aš išdrįsiu visiškai atskleisti tai, 
ką jaučiu? Ar išdrįsiu derinti savo išgyvenimą ir to išgyvenimo 
suvokimą su savo išraiška? Ar išdrįsiu atskleisti save tokį, koks esų, 
ar mano pranešimas turi būti trumpesnis ar kitoks?“ Šio klausimo 
aštrumas susijęs su dažnai aiškiai numatoma galimybe būti 
atstumtam. Pranešti viską, ką suvokėme apie reikšmingą išgyvenimą, 
asmeniniuose santykiuose rizikinga. Manau, kad būtent tokia rizika 
arba atsisakymas rizikuoti lemia, santykiai taps abiem pusėms 
terapiniai ar ves dezintegracijos link. 

Pažvelkime kitu kampu. Aš negaliu pasirinkti, ar mano suvokimas 
sutaps su mano išgyvenimų. Tai lemia gynybos poreikis, o pastarojo 
aš neįsisąmoninu. Bet nuolat esu egzistencinio pasirinkimo 
akivaizdoje: ar mano pranešimas bus kongruentus mano esamam 
įsisąmoninimui to, ką išgyvenu. Šiame pasirinkime, kuris daromas 
kiekvieną akimirką, gali slypėti atsakymas į klausimą, kuria linkme 
santykis vystysis, kalbant šio hipotetinio dėsnio terminais. 

I9 skyrius 
KUŪRYBIŠKUMO TEORIJOS LINK 


1952 metų gruodžio mėnesį Ohajo valstijos universiteto rėmėjų 
grupei padedant buvo sušaukta konferencija apie kūrybiškumą. 
Joje atstovaujama buvo dailininkams, rašytojams, šokėjams, mu- 
zikams, taip pat ir visų šių sričių pedagogams. Be to, konferencijoje 
dalyvavo kūrybos procesu besidomintys filosofai, psichiatrai, 
psichologai. Tai buvo gyva ir vaisinga konferencija, kuri paskatino 
mane suformuluoti keletą teiginių apie kūrybiškumą ir jį skatinančius 
veiksnius. Vėliau pastabas papildžius, atsirado šis straipsnis. 


kūrybingų žmonių kūrybiško elgesio poreikis. Juo galima 

pateisinti pradinės kūrybiškumo teorijos apie kūrybos akto 
prigimtį, sąlygas, kuriomis jis įvyksta ir galėtų būti konstruktyviai 
skatinamas, atsiradimą. Tokia teorija galėtų būti stimulas ir vadovas 
tiriamiesiems šios srities darbams. 


[ aikausi nuomonės, kad visuomenėje egzistuoja stiprus 


Visuomenės poreikis 

Daugelį trūkumų, kuriuos pastebime mūsų kultūros vyraujančiose 
tendencijose, geriausiai galima paaiškinti kūrybiškumo stoka. Kai 
kuriuos jų paminėkime. 

Mes linkę ugdyti ne laisvus, kūrybiškus ir originalius mąstytojus, 
bet konformistus, stereotipiškus asmenis, individus, kurie turi 
„užbaigtą“ išsilavinimą. 

Mūsų laisvalaikiui būdinga pasyvios pramogos bei reglamentuotas 
grupinis aktyvumas ir beveik nepastebima kūrybinė veikla. 

Mokslui būdinga, kad yra gausu techninių darbuotojų, ir mažai 
tų, kurie gali kūrybiškai kelti vaisingas hipotezes ir teorijas. 

Pramonė taip pat stokoja kūrybiškumo - jis paliktas vadybi- 

ninkams, projektuotojams, tyrimų skyrių vadovams, o daugumos 
gyvenimas nepasižymi originaliais ar kūrybiškais siekiais. 

Individualiame ir šeimos gyvenime matomas tas pats vaizdas. 
Mūsų dėvimi drabužiai, valgomas maistas, skaitomos knygos ir 
turimos idėjos „kvepia“ konformizmu ir stereotipiškumu. Būti 
originaliam arba ne tokiam kaip visi, regis, yra „pavojinga“. 

Kodėl dėl to reikėtų nerimauti? Kas gali mums neleisti mėgautis 
konformizmu, o ne kūrybiškumu? Vertinčiau tokį pasirinkimą kaip 
visiškai pagrįstą, jei ne vienas didžiulis virš mūsų visų pakibęs šešėlis. 
Šiais laikais, kai konstruktyvus ir destruktyvus pažinimas vystosi 
neįtikėtinai greitai ir įžengia į fantastišką atomo amžių, tikra kūrybiška 
adaptacija, atrodo, yra vienintelė galimybė žmogui neatsilikti nuo 
kaleidoskopiškų pokyčių, vykstančių jo pasaulyje. Mums sakoma, kad 
kai mokslo atradimai ir išradimai vystosi geometrine progresija, 
dažniausiai pasyvūs ir savo kultūros ribojami žmonės negali susido- 
roti su gausybe klausimų ir problemų. Jeigu individai, grupės ir 
tautos neatras ir kūrybiškai neperžiūrės, kaip naujoviškai įveikti 
šiuos sudėtingus pokyčius, šviesa užges. Jeigu Žmonės nesugebės 
naujai ir originaliai prisitaikyti prie savo aplinkos ir to nepadarys taip 
greitai, kaip sparčiai mokslas ją gali keisti, mūsų kultūra išnyks. Ne 
tik individualūs sutrikimai bei grupinė įtampa, bet ir tarptautinis 
susinaikinimas bus toji kaina, kurią mes mokėsime už kūrybiškumo 
stoką. 

Dėl to man atrodo, kad kūrybiškumo proceso, sąlygų, kuriomis 
šis procesas vyksta, ir jo skatinimo būdų tyrimai yra nepaprastai 
svarbūs. 

Ketindamas pasiūlyti sąvokų struktūrą, kuria vadovaujantis 
tokie tyrimai galėtų būti pradėti, ir pateikiu tolesnius skirsnius. 


Kurybos procesas 

Kūrybiškumą galima įvairiai apibrėžti. Kad būtų aiškiau, apie ką 
bus toliau kalbama, nurodysiu tuos veiksnius, kurie, mano nuomone, 
yra svarbūs kūrybiniam procesui. Tada pamėginsiu pateikti apibrėžimą. 

Man kaip mokslininkui pirmiausia turi egzistuoti kažkas 
matomo, t. y. koks nors kūrybos produktas. Mano fantazijos gali būti 
nepaprastai originalios, tačiau jų negalima vadinti kūrybinėmis, kol 
jos netampa matomu rezultatu - kol jos netampa žodžiais, išradimu, 
neužrašomos poema, nepaverčiamos dailės kūriniu. Šie produktai 
turi būti naujoviški. Naujoviškumas kyla iš unikalių individo savybių, 

kai jis apdoroja patyrimo medžiagą. Kūrybiškas produktas visada 
pažymėtas individualumo ženklu, tačiau pats produktas nėra nei 
individualybė, nei medžiaga, iš kurios jis sukurtas, bet jų tarpusavio 
sąveikos rezultatas. 

Nemanau, kad kūrybą varžo koks nors konkretus turinys. Nėra 
jokio esminio skirtumo tarp kūrybos procesų, kurie vyksta tapant 
paveikslą, rašant simfoniją, išrandant naujus žudymo įrankius, 
vystant mokslo teoriją, atrandant naujus žmonių bendravimo būdus, 
arba kuriant naujus asmenybės darinius, kaip tai vyksta psicho- 
terapijoje. (Iš tikrųjų pastarosios srities, o ne viename iš menų, 
patyrimas paskatino mane ypač domėtis kūrybiškumu. Žinojimas, 
kaip originaliai ir efektyviai terapiniuose santykiuose individas 
perkuria save, teikia pasitikėjimą visų žmonių kūrybiniu potencialu.) 

Taigi kūrybos procesą apibrėžčiau taip: tai nepastebimas 
naujoviško produkto, kuris gimsta iš individo unikalumo ir iš 
medžiagų, įvykių, Žmonių ar gyvenimo aplinkybių, atsiradimas 
žmogaus veikloje. 

Papildysiu šį apibrėžimą keliomis neigiamomis pastabomis. 
Jame neskiriamas „geras“ ir „blogas“ kūrybiškumas. Vienas gali 
atrasti būdą, kaip sumažinti skausmą, kitas - išrasti naują ir 
subtilesnį politinių kalinių kankinimo būdą. Abi šios veiklos man 
atrodo kūrybinės, nors ir skiriasi savo visuomenine verte. Vėliau 
pakomentuosiu socialinius vertinimus, kuriuos vengiau įtraukti į 
savo apibrėžimą, nes jie labai nepastovūs. Galileo ir Copernicuso 
kūrybiniai atradimai jų laikais vertinti kaip šventvagiški ir nedori, o 
šiandien laikomi esminiais ir konstruktyviais. Nenorime aptemdyti 
savo apibrėžimo sąvokomis, kurios pagrįstos subjektyvumu. 

Žvelgdami į tą pačią problemą galime pastebėti, jog tam, kad 
kūrinys būtų istoriškai laikomas kūrybos rezultatu, reikia, kad jis būtų 
priimtinas tam tikrai grupei tam tikrų metu. Tačiau tai nepadeda mūsų 
apibrėžimui, nes vertinimai, kaip jau minėta, yra nepastovūs, be to, 
daugelio kūrybos rezultatų visuomenė niekada nebuvo pastebėjusi ir 
jie išnyko neįvertinti. Taigi ši grupinio vertinimo samprata taip pat 
neįtraukta į mūsų apibrėžimą. Be to, reikėtų atkreipti dėmesį, kad 
apibrėžime neatsižvelgiama į kūrybiškumo dydį, nes tai taip pat yra 
vertinimas, ir be galo nepastovus. Vaiko veikla kartu su draugais 
sukuriant naują Žaidimą, Einsteino reliatyvumo teorija, namų 
šeimininkės gaminamas naujas mėsos padažas, jauno autoriaus 
pirmasis romanas - visa tai, vadovaujantis mūsų apibrėžimu, yra 

kūryba, ir jos nebandoma dėlioti kokia nors didesnio ar mažesnio 
kūrybiškumo tvarka. 


Kurybos motyvacija 

Pagrindiniu kūrybos šaltiniu gali būti ta pati tendencija, kurią mes 
aptinkame psichoterapijoje kaip gydomąją galią - tai žmogaus siekis 
išreikšti save, atskleisti savo galimybes. Turiu omenyje kryptingą 
tendenciją, kuri akivaizdi visoje gyvojoje gamtoje ir būdinga Žmogui - 
siekimą plėtotis, tęstis, vystytis, bręsti, siekimą atskleisti ir sužadinti 
visus organizmo ir savasties gebėjimus. Ši tendencija gali būti giliai 
palaidota po daugeliu sustingusios psichologinės gynybos sluoksnių, ji 
gali slėptis už įmantrių fasadų, neigiančių jos egzistavimą. Vis dėlto, 
kliaudamasis savo patirtimi, esu įsitikinęs, kad ji būdinga kiekvienam 
individui ir laukia tinkamų sąlygų pasireikšti ir išsiskleisti. Ši tendencija 
yra pirminė kūrybos motyvacija, organizmui užmezgant naujus 
santykius su aplinka, kai asmuo siekia maksimaliai būti savimi. 

Dabar pamėginkime tiesiogiai panagrinėti keblų klausimą apie 
socialinę kūrybos akto vertę. Tikriausiai mažai kas iš mūsų domisi 
socialiai žalingo elgesio skatinimu. Sąmoningai nenorime stengtis 
ugdyti individų, kurie sukurtų naujus ir geresnius kitų Žmonių 
plėšimo, išnaudojimo, kankinimo, žudymo būdus arba sugalvotų 
tokias politinės organizacijos ar meno formas, kurios nuvestų 
žmoniją fizinio ir psichologinio susinaikinimo keliais. Tačiau ar 
įmanoma atrasti esminius skirtumus, kurie leistų mums skatinti ne 
žalingą, o konstruktyvų kūrybiškumą? 

Sunku aptikti skirtumus, tyrinėjant patį kūrinį. Naujumas yra 
pati kūrybos esmė, todėl mes neturime standartų, kuriais galėtume 
vertinti kūrybą. Iš tikrųjų istorija sako, kad kuo originalesnis kūrinys 
ir kuo didesnis jo poveikis, tuo labiau tikėtina, kad amžininkai 
palaikys jį blogiu. Į tikrai reikšmingą kūrinį, nesvarbu, tai būtų idėja, 
meno dirbinys ar mokslinis atradimas, greičiausiai iš pradžių būtų 
žiūrima kaip į klaidingą, blogą ar kvailą. Vėliau jis gali būti suvokiamas 
kaip kažkas akivaizdaus, visiems savaime suprantamo. Tik dar 
vėliau jis bus galutinai įvertintas kaip kūrybos produktas. Regis, 
akivaizdų, kad joks mirtingas amžininkas negali teisingai įvertinti 
kūrinio tuo metu, kai jis sukuriamas, ir kuo kūrinys naujoviškesnis, 
tuo teisingesnis šis teiginys. 

Taip pat būtų beprasmiška analizuoti individo, dalyvaujančio 
kūrybos procese, tikslus. Tikriausiai didžioji dauguma kūrinių ir 

atradimų, kurie tapo socialiai vertingi, gimė paskatinti tikslų, labiau 
susijusių su asmeniniais interesais nei su visuomeniniu vertingumu. Tuo 
tarpu istorija pateikia apgailėtinus padarinius daugelio tų kūrinių (įvairių 
utopijų, sausojo įstatymo ir t. t.), kurių akivaizdžiais tikslais buvo 
visuomeninės gerovės siekimas. Ne, mes privalome pripažinti tai, kad 
individas kuria pirmiausia dėl to, jog tai teikia jam pasitenkinimą, nes 
toks elgesys tarnauja savęs aktualizacijai, ir mes nieko nepasiekiame, 
mėgindami skirstyti kūrybos proceso tikslus į „gerus“ ir „blogus“. 

Ar privalome atsisakyti visų bandymų atskirti potencialiai 
konstruktyvų kūrybiškumą nuo potencialiai destruktyvaus? Nemanau, 
kad ši pesimistinė išvada pateisinama. Būtent šiuolaikiniai klinikiniai 
psichoterapijos atradimai teikia vilčių. Nustatyta, kad tada, kai individas 
yra „atviras“ visam savo patyrimui (tai bus išsamiau apibūdinta), jis 
elgiasi kūrybiškai, ir jo kūrybiškumą galima laikyti iš esmės 
konstruktyviu. 

Skirtumą trumpai galima apibūdinti taip. Kai asmuo neįsileidžia 
į sąmonę (arba išstumia iš jos, jei jums tas terminas priimtinesnis) 
įvairaus savo patyrimo, jo kūriniai gali būti patologiški arba 
visuomeniškai blogi, arba ir tokie, ir tokie. Kai individas yra atviras 
visiems savo patyrimo aspektams, geba įsisąmoninti visą savo jutimų 
ir vaizdinių įvairovę, tada nauji jo sąveikos su aplinka kūriniai yra 
konstruktyvūs ir jam pačiam, ir kitiems. Pavyzdžiui, paranojiškų 
savybių turintis individas gali kūrybiškai vystyti pačią naujoviškiausią 
santykių su aplinka teoriją, rasdamas visur įrodymų savo teorijai. Šio 
asmens teorija turi menką socialinę vertę tikriausiai todėl, kad 
didžiulės patyrimo dalies šis individas negali įsileisti į sąmonę. Kita 
vertus, Sokrato, amžininkų laikyto „kuoktelėjusiu“, naujos idėjos 
pasirodė esančios socialiai konstruktyvios. Greičiausia taip atsitiko 
todėl, kad šis mąstytojas buvo itin atviras savo patirčiai. 

Čia slypinti logika turbūt taps aiškesnė paskaičius likusius 
skyrelius. Ši logika pagrįsta psichoterapijos atradimu, kad kai individas 
tampa atviresnis visiems savo patyrimo aspektams ir labiau juos 
įsisąmonina, jo elgesys, mūsų požiūriu, tampa socialesnis. Jeigu jis 
pajėgia įsisąmoninti savo priešiškumo impulsus, draugystės ir 
pripažinimo troškimą, kultūros lūkesčius ir savuosius tikslus, 
savanaudiškus troškimus ir savo švelnų bei jautrų rūpinimąsi kitu, 
tada jis elgiasi harmoningai, darniai ir konstruktyviai. Kai asmuo 
atviras savo patyrimui, tuo labiau jo elgesys įrodo, kad žmonių giminės 
prigimtis siekia konstruktyvaus visuomeniškumo. 

Vidinės konstruktyvaus kūrybiškumo sąlygos 

Kokios vidinės individo sąlygos labiausiai siejasi su potencialiai 
konstruktyviu kūrybos aktu? Aš matau tokias. 

A. Atvirumas patirčiai: ekstensyvumas. Tai priešybė psichologinei 
gynybai, kai siekiant apsaugoti savojo Aš struktūrą, tam tikri potyriai 
į sąmonę neįleidžiami arba įleidžiami tik iškraipyti. Patyrimui atviro 
asmens nervų sistema kiekvienas stimulas perduodamas laisvai, jo 
neiškraipo jokie gynybiniai procesai. Nesvarbu, stimulas kyla aplinkoje 
ir forma, spalva ar garsu veikia sensorinius nervus, jis kyla vidaus 
organuose, arba kaip atminties pėdsakas centrinėje nervų sistemoje, 
kelias į sąmonę jam yra atviras. Vadinasi, užuot vadovavęsis 
išankstinėmis suvokimo kategorijomis („medžiai žali“, „koledžas 
suteikia gerą išsilavinimą“, „modernusis menas yra paikas“), individas 
suvokia šią egzistencinę akimirką tokią, kokia ji yra, jautriai 
reaguodamas į daugybę potyrių, netelpančių į įprastines kategorijas 
(šis medis levanda, šio koledžo išsilavinimas žalingas, ši modernistinė 
skulptūra daro man didžiulį įspūdį). 

Šis aspektas leidžia kitaip aprašyti atvirumą patyrimui, kuris 
reiškia, kad nebelieka rigidiškumo, o sąvokų, įsitikinimų, suvokinių, 
hipotezių ribos yra laidžios. Jis taip pat reiškia toleranciją neapibrėž- 
turnui, gebėjimą priimti daug prieštaringos informacijos, nesistengiant 
nutraukti situacijos. Šis atvirumas reiškia tai, ką bendrosios 
semantikos atstovas pavadintų „ekstensyvine orientacija“. 

Šis visiškas sąmonės atvirumas tam, kas konkrečiu metu egzistuoja, 
manau, yra svarbi konstruktyvaus kūrybiškumo sąlyga. Žinoma, 
toks intensyvus, bet siauresnis sąmonės atvirumas būdingas visai 
kūrybai. Nors sutrikusios psichikos dailininkas ir nepajėgia atpažinti 
arba įsisąmoninti vidinių savo nelaimingo gyvenimo šaltinių, tačiau 
jis gali labai aiškiai ir jautriai suvokti stebimas formas ir spalvas. 

Tironas (mažas ar didelis), nepajėgiantis pripažinti asmeninio 
silpnumo, vis dėlto gali puikiai pajusti ir pastebėti, kad asmenų, su 
kuriais jis susiduria, psichologiniai šarvai įtrūkę. Kūrybiškumas 
įmanomas net tuo atveju, kai asmuo atsiveria tik tam tikram 
patyrimo aspektui. Tačiau, kita vertus, tada kūrybos rezultatas gali 
būti potencialiai žalingas visuomenės vertybėms. Kai individas aiškiai 
suvokia visus savo patyrimo aspektus, galime būti tikri tuo, kad jo 
kūryba bus asmeniškai ir visuomeniškai konstruktyvi. 

B. Vidinis vertinimų lokusas. Galbūt pačia svarbiausia kūrybos 
sąlyga yra tai, kad vertinimų šaltinis ar lokusas yra vidinis. Kūrybiš- 

kam asmeniui jo kūrinio vertę lemia ne kitų pagyros ar kritika, bet jis 
pats. Ar tai, ką sukūriau, patenkina mane, ar išreiškia dalelę manęs, 
mano jausmą ar mintį, mano skausmą ar ekstazę? Šie klausimai — 
vieninteliai išties svarbūs kūrybiškam ir kiekvienam asmeniui tada. 
kai jis išties kūrybiškas. 

Tai nereiškia, kad toks asmuo nekreipia dėmesio į kitų vertinimus 
arba nenori jų žinoti. Šiuo atveju vertinimai slypi jame pačiame, jo 
paties reakcijoje į kūrinį ir į tai, kaip jis vertinamas. Jeigu asmeniui 
atrodo, kad jo kūrinys įkūnija jį patį, atsiskleidžiančias jo galimybes, 
kurios iki tol realiai neegzistavo, kūrinys teikia pasitenkinimą ir yra 
kūrybiškas, ir joks išorinis vertinimas negali pakeisti šio ftundamen- 
talaus fakto. 

C. Gebėjimas žaisti elementais ir idėjomis. Tai dar viena kūrybiš- 
kumo sąlyga, nors greičiausiai ne tokia svarbi kaip A arba B sąlygos. 
Su jau pirmame punkte minėtais atvirumu ir nerigidiškumu susijęs 
gebėjimas spontaniškai Žaisti idėjomis, spalvomis, formomis, santykiais — 
žongliruojant elementais, sudarinėti neįmanomus derinius, kelti 
beprotiškas hipotezes, akivaizdų daryti problemišku, atskleisti tai, 
kas juokinga, paversti vieną formą kita, atlikti neįtikėtinas 
transformacijas. Būtent šis spontaniškas žaidimas ir tyrinėjimas 
žadina intuiciją, leidžia kūrybiškai žvelgti į gyvenimą ir pamatyti jį 
naujai bei prasmingai. Tarsi šiame netaupiame tūkstančių galimybių 
neršte atsirastų viena ar dvi evoliucijos formos, pasižyminčios 
savybėmis, kurios suteikia joms išliekamąją vertę. 


Kurybos aktas ir jo palydovai 

Kai yra visos šios trys sąlygos, gali įvykti konstruktyvus kūrybos 
aktas. Tačiau negalime tikėtis tikslaus kūrybos akto aprašymo, nes 
dėl savo prigimties jis yra neapibūdinamas. Tai nežinomybė, kurią 
galime atpažinti tik tada, kai ji tampa žinoma. Tai įmanomu tampantis 
neįmanomumas. Tik labai bendrais bruožais galime teigti, kad kūrybos 
aktas yra natūrali organizmo elgsena, turinti tendenciją atsirasti tada, 
kai organizmas yra atviras visiems vidiniams ir išoriniams potyriams 
ir kai jis laisvas lanksčiai išbandyti visus galimus santykius. Organizmas 
tarsi didžiulė skaičiavimo mašina iš šios pusiau susiformavusių 
galimybių gausybės atrenka tą vienintelę, kuri efektyviausiai patenkina 
vidinį poreikį, arba tą vienintelę, kuri užmezga efektyviausius 
santykius su aplinka, arba dar vieną, kuri atskleidžia paprastesnį ir 
visavertiškesnį gyvenimo suvokimo būdą. 

Tačiau vieną kūrybos akto savybę galima apibūdinti. Įvairių rūšių 
kūryboje pastebime selektyvumą arba akcentą, akivaizdų drausmin- 
gumą, mėginimą atskleisti esmę. Dailininkas tapo paviršių arba faktūrą 
supaprastindamas, nepaisydamas tikrovėje egzistuojančių nuolatinių 
variacijų. Mokslininkas formuluoja pagrindinį santykių dėsnį, 
atmesdamas visus konkrečius įvykius ar aplinkybes, kurie galėtų 
pridengti jo grynąjį grožį. Rašytojas pasirenka tuos žodžius ir frazes, 
kurie padaro jo rašinį vientisą. Galime teigti, kad tai priklauso nuo 
specifinio asmens, nuo jo „Aš“. Tikrovė egzistuoja kaip painių faktų 
įvairovė, bet „Aš“ suteikia struktūrą mano santykiui su tikrove, aš 
turiu „savąjį“ tikrovės suvokimo būdą, ir būtent ši (pasąmoningai?) 
disciplinuota asmeninė atranka ar apibendrinimas lemia tai, kad 
kūrybos rezultatai kelia pasigėrėjimą. 

Nors tai viskas, ką mes galime pasakyti apie kūrybos akto 
aspektus, yra tam tikri jo vidiniai subjektyvūs palydovai, kuriuos 
reikia paminėti. Pirmąjį galėtume pavadinti eureka jausmu: „Tai 
būtent tai!“, „aš atradau!“, „būtent tai aš norėjau atskleisti!“ 

Kitas palydovas yra vienatvės nerimas. Nemanau, kad daug 
reikšmingų kūrinių buvo sukurta, neturint šio jausmo: „Aš esu vienas. 
Niekas niekada anksčiau būtent šito nėra daręs. Gal aš esu kvailas 
arba klystu, arba pralaimėjau, arba esu nenormalus“. 

Dar vienas potyris, paprastai lydintis kūrybą, yra troškimas 
bendrauti. Vargu ar Žmogus gali kurti, netrokšdamas pasidalyti savo 
kūriniu su kitais. Tėra vienintelė galimybė sušvelninti vienatvės 
nerimą ir pasijusti priklausančiu grupei. Asmuo gali užšifruoti savo 
atradimus. Jis gali slėpti savo poemas po užraktu. Jis gali laikyti 
savo paveikslus palėpėje. Tačiau vis dėlto asmuo trokšta bendrauti su 
grupe, kuri suprastų jį, net jei jis priverstas tokią grupę įsivaizduoti. 
Jis kuria ne tam, kad bendrautų, tačiau jau sukūręs trokšta 
pasidalyti su kitais šiuo nauju savo santykių su aplinka aspektu. 


Sąlygos, skatinančios konstruktyvų kūrybiškumą 

Lig šiol mėginau apibūdinti kūrybiškumo prigimtį, atskleisti tą 
individualaus patyrimo savybę, kuri didina tikimybę, kad kūryba bus 
konstruktyvi, pateikti būtinas kūrybos akto sąlygas ir kai kuriuos jo 
palydovus. Tačiau jeigų mus domina pažanga, tenkindami pradžioje 
aprašytą socialinį poreikį, privalome žinoti, ar galima skatinti kons- 
truktyvų kūrybiškumą, o jei taip, tai kokiu būdu. 

Pati vidinių kūrybiškumo sąlygų prigimtis yra tokia, kad šios 

sąlygos negali būti skatinamos prievarta, reikia leisti joms atsirasti. 
Fermeris negali priversti želmens augti ir dygti iš sėklos. Jis tik gali 
sudaryti palankias sąlygas, kad sėkla atskleistų slypinčias joje 
galimybes. Taip yra ir su kūryba. Kaip galėtume sukurti išorines 
sąlygas, kurios skatintų ir puoselėtų čia aprašytas vidines sąlygas? 
Manasis psichoterapijos patyrimas skatina mane tikėti, kad, sukur- 
dami psichologinio saugumo ir laisvės sąlygas, mes maksimaliai 
padidiname konstruktyvaus kūrybiškumo galimybę. Detaliau išdėstysiu 
šias sąlygas, pavadinęs jas X ir Y. 

X. Psichologinis saugumas. Jį sukuriame trijų tarpusavyje 
susijusių procesų dėka. 

l. Individo besąlyginio vertingumo pripažinimas. Kiekvieną kartą, 
kai mokytojas, gimdytojas, terapeutas ar kas kitas, kuris atlieka 
skatintojo vaidmenį, jaučia, kad kitas asmuo yra savaiminė vertybė, 
nesvarbu, kokia yra jo būklė ar elgsena, jis vis tiek skatina kūrybiškumą. 
Ši nuostata tikriausiai gali būti nuoširdi tik tuomet, kai mokytojas, 
gimdytojas ir kiti jaučia potencialias individo galimybes, todėl pajėgia 
besąlygiškai juo tikėti, nepaisant to, kokia tuo metu yra jo būsena. 

Ši nuostata ją patiriančiam asmeniui sukelia saugios aplinkos 
pojūtį. Pamažu asmuo supranta, kad gali būti toks, koks tik jis yra, 
neapsimesdamas ir nesislėpdamas, nes jaučiasi vertinamas, nesvarbu, 
ką jis daro. Todėl jam nereikia būti rigidiškam, jis gali patirti, ką 
reiškia būti savimi pačiu, ir pamėginti save realizuoti naujai ir 
spontaniškai. Kitaip sakant, jis artėja prie kūrybiškumo. 

2. Išorinio vertinimo neturinčios atmosferos sukūrimas. Kai 
liaunamės vertinti kitą asmenį per savo pačių prizmę, tampame 
kūrybiškumo skatintojais. Individas tampa nepaprastai laisvas, kai 
atsiduria aplinkoje, kurioje jis nėra vertinamas ir lyginamas pagal 
kokį nors išorinį standartą. Vertinimas visada yra grėsmingas, visada 
gimdo poreikį gintis, neleidžia daliai patyrimo patekti į sąmonę. Jei 
rezultatas išorinių standartų požiūriu vertinamas kaip geras, tai 
negaliu pripažinti to, kad man pačiam jis nepatinka. Jeigu tai, ką 
darau, išorinių standartų požiūriu yra blogai, tada neprivalau 
įsisąmoninti to, kad tai yra dalis manęs paties. Bet jeigu išoriniais 
vertinimais pagrįstų sprendimų nėra, galiu būti atviresnis savo 
patyrimui, daug geriau ir jautriau pažinti tai, kas man pačiam patinka 
arba nepatinka, pažinti dalykų esmę ir savo reakciją į juos. Galiu 
pradėti suvokti vidinį vertinimo šaltinį.Vadinasi, aš artėju prie 
kūrybiškumo. 

Kad išsklaidyčiau galimas skaitytojo abejones ir baimes, turėčiau 
pabrėžti, jog liautis vertinti kitą nereiškia liautis reaguoti. Priešingai, 
tai gali reikšti didesnę reagavimo laisvę. „Man tavo sumanymas 
nepatinka“ (arba paveikslas, išradimas ar rašinys) - tai ne įvertinimas, 
bet reakcija. Ji subtiliai, bet smarkiai skiriasi nuo vertinimo: „Tai, ką 
tu darai, yra blogai (arba gerai), ir apie tai sprendžiama remiantis 
išoriniu šaltiniu.“ Pirmasis teiginys leidžia individui išsaugoti vidinį 
vertinimo šaltinį. Šis teiginys išsaugo tikimybę, kad vertintojas 
nesugeba pastebėti kažko, o tai yra labai vertinga. Antrasis teiginys, 
nesvarbu, juo giriama ar smerkiama, palieka asmenį apsuptą išorinių 
jėgų. Jam pasakoma, kad jis negali paprasčiausiai paklausti savęs, ar 
šis kūrinys teisingai jį atskleidžia, jis turi nerimauti dėl to, ką galvoja 
kiti. Taip jis atitolinamas nuo kūrybiškumo. 

3. Empatiškas supratimas. Jis suteikia didžiausią psichologini 
saugumą, papildydamas pirmuosius du. Jei sakau, kad „pripažįstu“ 
tave, bet nieko apie tave nežinau, tai tėra labai paviršutiniškas 
pripažinimas ir tu supranti, kad jis gali pasikeisti, jei aš iš tiesų 
pažinsiu tave. Tačiau jei aš empatiškai tave suprantu ir remdamasis 
tavo požiūriu Žvelgiu į tave, į tavo jausmus ir veiksmus, jei patenku į 
tavo vidinį pasaulį, matau jį tavo akimis ir vis tiek esu tau palankus, 
tai yra tikrasis saugumas. Šioje aplinkoje tu gali leisti atsirasti savo 
tikrajam Aš ir atsiverti pasauliui įvairiapusiškai ir naujai. Tai yra 
pagrindinis kūrybos akstinas. 

Y. Psichologinė laisvė. Kai mokytojas, gimdytojas, terapeutas ar 
kitas skatintojas suteikia individui visišką simbolinės išraiškos 
laisvę, skatinamas jo kūrybiškumas. Šis leidimas atveria individui 
visišką laisvę galvoti, jausti, būti, atskleisti giliausias asmenybės 
gelmes. Tai skatina atvirumą ir žaismingą bei spontanišką žongliravimą 
vaizdais, sąvokomis ir prasmėmis, o tai yra dalis kūrybiškumo. 

Atkreipkime dėmesį, kad čia aptarta visiška simbolinės išraiškos 
laisvė. Gali atsitikti, kad jausmai, impulsai ir nuotaikos tampa 
elgesiu, bet tai ne visada išlaisvina. Tam tikrais atvejais visuomenė 
gali varžyti elgesį, ir taip turi būti. Bet simbolinės išraiškos nereikia 
riboti. Taigi nekenčiamo objekto (tai būtų motina ar rokoko stiliaus 
pastatas) sunaikinimas, sunaikinant jo simbolį, išlaisvina. Jo puolimas 
tikrovėje gali sukelti kaltę ir sumažinti patiriamą psichologinę laisvę. 
(Abejoju šia pastraipa, bet tai yra geriausias mano patyrimą 
atitinkantis apibūdinimas, kurį galiu šiuo metu pateikti.) 

Aprašytasis nuolaidumas nėra nei minkštakūnis, nei pataikū- 

niškas, nei skatinantis. Tai leidimas būti laisvam, vadinasi, ir 
atsakingam. Individas laisvas tiek bijoti naujų rizikingų sumanymų, 
tiek jų siekti, laisvas atsakyti ir už savo klaidas, ir už pasiekimus. 
Būtent ši laisvė atsakingai būti savimi skatina patikimo vidinio 
vertinimo šaltinio formavimąsi, todėl sudaro vidines konstruktyvaus 
kūrybiškumo sąlygas. 


Pabaiga 


Stengiausi pateikti nuoseklius kūrybos proceso apmatus tam, 
kad kai kurias šių idėjų būtų galima kruopščiai ir objektyviai patikrinti. 
Viliuosi. kad tokie tyrimai bus atlikti. Šia teoriją suformulavau dėl 
dabar vykstančios fizikos mokslų raidos, kuri griežtai reikalauja iš 
kiekvieno individo ir visos kultūros, jeigu norime išlikti, kūrybiškai 
prisitaikyti prie naujojo mūsų pasaulio. 

Septinta dalis 


ELGESIO MOKSLAI IR ASMUO 


Labai nerimauju dėl to, kad besivystantys elgesio mokslai 
gali būti panaudojami individui kontroliuoti ir jo 
asmeniškumui sunaikinti. Tačiau tikiu, kad šie mokslai 
galėtų būti panaudoti tam, kad praturtintų asmenį. 


20 skyrius 
ELGESIO MOKSLŲ GALIA VIS AUGA 


Baigiantis 1955 metams, profesorius B. F Skinneris iš Harvardo 
pakvietė mane draugiškai padiskutuoti su juo kasmetiniame 
Amerikos psichologų asociacijos suvažiavime, kuris turėjo įvykti 
1956-ųjų rudenį. Jis žinojo, kad mūsų požiūriai į mokslo žinių 
panaudojimą formuojant ir kontroliuojant Žmogaus elgesį yra 
skirtingi, ir užsiminė, kad debatai padės siekiant naudingo tikslo - 
padaryti taip, kad šis klausimas taptų aiškesnis. Savo požiūrio 
esmę B. F Skinneris atskleidė apgailestaudamas, kad psichologai 
nenori panaudoti turimų galių: „Šiuo metu psichologai stebėtinai 
drovūs kontroliuodami tai, kas įmanoma, ir kurdami kontrolės 
mechanizmus ten, kur jų nėra. Daugumoje klinikų vis dar 
pabrėžiama psichometrija, ir tai iš dalies susiję su nenoru prisiimti 
atsakomybę už elgesio kontrolę... Kažkodėl mes jaučiamės 
priversti palikti aktyvią Žmogaus elgesio kontrolę tiems, kurie 
griebiasi jos savanaudiškais tikslais.“ 

Aš sutikau, kad tokia diskusija padėtų sužadinti domėjimąsi 
šiuo svarbiu klausimu. Mūsų debatai vyko 1956 metų rugsėjį. Jie 
subūrė didelę ir dėmesingą auditoriją, ir po jų, kaip ir pačių debatų 
metu, dauguma dalyvių skirstėsi, greičiausiai būdami dar labiau 
įsitikinę tų pažiūrų, kurias turėjo, teisingumu. Debatų tekstas buvo 
išspausdintas žurnale „Science“ 1956 metų spalio 30 d. (124, 
1057-1066 p.). 

Kai vėliau apmąsčiau šią patirtį, buvau nepatenkintas 
vieninteliu dalyku - tuo, kad tai buvo debatai. Nors ir Skinneris, ir 
aš stengėmės išvengti ginčo dėl ginčo, vis dėlto vyravo „arba-arba“ 


* B. F. Skinner knygoje Šiuolaikinės psichologijos tendencijos, red. Wayne Dennis 
(University of Pittsburgh Press, 1947), p. 24-25. 

dvasia. Jutau, kad klausimas pernelyg svarbus, kad jį būtų galima 
laikyti dviejų asmenų ginču ar paprasta „balto arba juodo“ problema. 
Todėl kitąmet parašiau išsamesnį darbą, kuriame išdėsčiau, - 
tikiuos, mažiau įrodinėdamas, - savąjį įvairių šios problemos 
aspektų suvokimą. Manau, kad vieną dieną šios problemos spren- 
dimas iškils kaip visuomenei nepaprastai reikšmingas uždavinys. 
Darbas susideda iš dviejų dalių, kurios ir sudaro tolesnius du skyrius. 

Rašydamas neturėjau jokių konkrečių planų, kam tai bus 
panaudota. Šiais skyriais pasinaudojau Viskonsino universitete 
skaitydamas paskaitų kursą „Šiuolaikinės tendencijos“. Praėjusiais 
metais jie tapo seminaro-pristatymo Kalifornijos technologijos 
instituto darbuotojams ir studentams pagrindu. 


okslai, tiriantys elgesį, išgyvena kūdikystę. Paprastai 
M sivojima kad šių mokslų kekę sudaro psichologija, 

psichiatrija, sociologija, socialinė psichologija, antropologija 
ir biologija, nors kartais įtraukiami kiti socialiniai mokslai, pavyzdžiui, 
ekonomika ir politologija, o matematika ir statistika labai plačiai 
taikomos kaip instrumentinės disciplinos. Nors visi šių mokslų 
atstovai darbuojasi siekdami suprasti žmogaus ir gyvūnų elgseną, 
nors šių sričių tyrimai auga kaip ant mielių, vis dar tai lieka sritis, 
kurioje daugiau painiavos nei patikimų žinių. Šių sričių darbuotojai, 
kurie suvokia problemas, atkreipia dėmesį į mūsų milžinišką 
mokslinį elgesio neišmanymą ir nepakankamą bendrųjų dėsnių 
atskleidimą, lygina šios mokslinių pastangų srities būklę su fizika ir, 
matydami pastarosios santykinį matavimų tikslumą, numatymų 
patikimumą ir atskleistų dėsningumų elegantiškumą bei paprastumą, 
aiškiai suvokia mokslo apie elgesį naujumą, labai jauną amžių ir 
nebrandumą. 

Jokiu būdu neneigsiu, kad šis vaizdas teisingas, ir esu įsitikinęs, 
jog kartais jis yra toks ryškus, kad plačioji publika gali nepastebėti 
kitos medalio pusės. Elgesio mokslas, nors ir išgyvendamas kūdikystę, 
daug pasiekė, kad taptų „jeigu-tai“ mokslu. Tai sakydamas, turiu 
omenyje jo padarytą stebėtiną pažangą, įžvelgiant ir atskleidžiant 
dėsningą priklausomybę, tokią kaip „jeigu yra tam tikros sąlygos, tai 
tikėtina tam tikra elgsena“. Esu įsitikinęs, kad pernelyg mažai 
žmonių žino apie pastarųjų dešimtmečių elgesio mokslų pasiekimus, 
jų plotį ir gylį. Dar mažiau Žmonių, atrodo, suvokia šių atradimų 

sukeltas aštrias socialines, pedagogines, politines, ekonomines, 
etines ir filosofines problemas. 

Šia ir tolimesne paskaita norėčiau pasiekti kelis tikslus. 
Pirmiausia norėčiau pateikti impresionistinį elgesio mokslų gebėjimo 
suprasti, numatyti ir kontroliuoti elgesį eskizą. Taip pat norėčiau 
išdėstyti tuos rimtus klausimus ir problemas, su kuriomis susiduria 
tiek individai, tiek visa visuomenė. Ketinu pasiūlyti preliminarų šių 
problemų sprendimą, kuris man atrodo prasmingas. 


ELGESIO MOKSŲ „GEBĖJIMAI“ 


Susidarykime tam tikrą įspūdį apie elgesio mokslų turimų žinių 
reikšmę, vienur kitur pasinerdami į jas tam, kad žvilgterėtume į 
specifinius tyrimus bei jų reikšmę. Stengiausi parinkti pavyzdžių, 
kurie šiek tiek atskleistų atliekamų darbų diapazoną. Mane riboja 
mano paties turimos žinios ir aš nepretenduoju į tai, kad mano 
parinkti pavyzdžiai atitiktų atsitiktinę elgesio mokslo pavyzdžių imtį. 
Esu įsitikinęs, jog dėl to, kad esu psichologas, pateiksiu neproporcingai 
daug šios srities pavyzdžių. Be to, rinkau tuos pavyzdžius, kuriuose 
pagrindinis dėmesys skiriamas elgesio numatymui ir potencialiai jo 
kontrolei, o ne tuos, kurių svarbiausias tikslas - paprasčiausiai 
gausinti mūsų žinias apie elgesį. Gerai suprantu, kad ilgainiui 
pastarieji tyrimai gali net geriau padėti numatyti elgesį ir galimybes jį 
kontroliuoti, tačiau jų ryšys su šiomis problemomis nėra taip 
tiesiogiai akivaizdus. 

Pateiksiu mūsų mokslinio pažinimo pavyzdžių ir pasakosiu apie 
juos paprastais žodžiais, susilaikydamas nuo įvairių patikslinimų, 
kurie būtų svarbūs laikantis griežto tikslumo. Kiekvieną bendrą savo 
teiginį iliustruosiu gana adekvačiu tyrimu, nors kaip ir visi mokslo 
atradimai, kiekvienas teiginys atskleidžia tam tikrą tikimybę, bet ne 
tam tikrą absoliučią tiesą. Dar daugiau, kiekvienas teiginys atviras 
pokyčiams ir pataisoms arba net ateityje gali būti paneigtas 
tikslesniais ir išradingesniais tyrimais. 


Elgesio būdų numatymas 

"Turėdami galvoje šiuos atrankos veiksnius ir pataisas, pirmiausia 
pažvelkime į kai kuriuos elgesio mokslų pasiekimus, kuriuose 
akivaizdus numatymo aspektas. Kiekvieno jų modelį galima būtų 

apibendrinti taip: „Jeigu individui būdingos pamatuojamos savybės 
a, bir c, su didele tikimybe galime numatyti, kad jam bus būdingi x, 
y ir z elgesio būdai.“ 

Taigi mes žinome, kaip gana tiksliai numatyti, kurie individai 
taps sėkmingais koledžo studentais, puikiais gamybos vadovais, 
gerais draudimo agentais, ir panašiai. Nemėginsiu pagrįsti šio 
teiginio duomenimis tik todėl, kad šių duomenų būtų labai daug. Tai 
susiję su ištisa gabumų tyrimo, profesinio tinkamumo ir personalo 
atrankos sritimi. Nors šių sričių specialistai pagrįstai rūpinasi savo 
prognozių tikslumu, faktas lieka faktu, kad tai plati sritis, kurioje 
elgesio mokslų veiklos rezultatus pripažįsta daugybė didelių pramonės 
įmonių, universitetų bei kitų organizacijų. Mes pripažinome tą faktą, 
kad elgesio mokslų atstovas iš nežinomos asmenų grupės gali atrinkti 
(su tam tikra paklaidos tikimybe) tuos asmenis, kurie gerai spausdins 
rašomąja mašinėle, bus puikūs darbų mokytojai, raštvedžiai ar 
gydytojai. 

Ši sritis nuolat plečiasi. Pavyzdžiui, mėginama atskleisti kūrybingo 
chemiko ypatybes, kuriomis jis skiriasi nuo tiktai gero chemiko. Nors 
ir be ypatingo pasisekimo, buvo ir tebemėginama nustatyti savybes, 
kurios leistų atpažinti asmenis, galinčius tapti gerais psichiatrais ir 
klinikiniais psichologais. Mokslas užtikrintai žengia pirmyn, galėdamas 
pasakyti, ar jūs turite išmatuojamas savybes, susijusias su tam tikra 
profesine veikla. 

Mes žinome, kaip numatyti būsimų karininkų sėkmę mokyklose 
ir karo veiksmuose. Viename šios srities tyrimų Williamsas ir Leavittas 
(31) atrado, kad galėtų patenkinamai numatyti galimą jūrų pėstininkų 
sėkmę karininkų mokyklose ir vėlesniuose karo veiksmuose, 
gaudami jų „bičiulių“ įvertinimus. Jie taip pat pastebėjo, kad šiuo 
atveju kario tarnybos draugai buvo geresni psichologiniai įrankiai už 
tyrime taikytus objektyvius testus. Šis pavyzdys rodo ne tik tai, 
kokios matavimo priemonės naudojamos numatant elgesį, bet ir tai, 
kad egzistuoja pasiryžimas taikyti tas priemones, kurios turi 
numatymo galią, nesvarbu, jos tradicinės ar neįprastos. 

Mes galime numatyti, kiek radikalus ar konservatyvus bus 
potencialus verslo administratorius. Whyte'as (30) naujausioje savo 
knygoje tai pateikia kaip vieną iš daugybės nuolatinio testų 
naudojimo pramonės korporacijose pavyzdžių. Taigi aukščiausioji 
vadovybė su tam tikra paklaida iš grupės jaunų administratorių, 
pretenduojančių į paaukštinimą, gali atrinkti tuos, kurie pasižymės 

tokiu konservatyvumu arba radikalumu, kuris laikomas tinkamiausias 
kompanijos gerovei. Be to, atrankoje jie gali vadovautis žiniomis apie 
tai, kokiu mastu kiekvienam kandidatui būdingas slaptas priešiškumas 
visuomenei, arba latentinis homoseksualizmas, arba polinkis sirgti 
psichine liga. Testai, atskleidžiantys (arba pretenduojantys į tai) 
tokius rodiklius, naudojami daugelyje korporacijų tiek atsijojant 
tikslams, parenkant naujus administracijos darbuotojus, tiek įvertinimo 
tikslams, iš jau einančių vadovaujančias pareigas atrenkant tuos, kurie 
galėtų būti paaukštinti pareigomis. 

Mes sugebame atpažinti tuos organizacijos narius, kurie kels 
rūpesčių ir (ar) nusižengs. Teikiantis vilčių jaunas psichologas (10) 
sukūrė trumpą, paprastą piešinių testą, kuris leido labai tiksliai 
numatyti, kurie iš darbuotojų, pasamdytų dirbti universalinėje 
parduotuvėje, bus nepatikimi, nenuoširdūs ar kels kitokių sunkumų. 
Jis teigia, kad kiekvienoje organizuotoje grupėje įmanoma labai 
tiksliai numatyti potencialius ramybės drumstėjus. Šis gebėjimas 
atskleisti tuos, kurie kels rūpesčių, kalbant apie techninį šio 
klausimo aspektą, tėra paprasčiausias mūsų kitose srityse turimų 
gebėjimų numatyti pritaikymas. Mokslo požiūriu jis nesiskiria nuo 
numatymo, kas gerai spausdins rašomąja mašinėle. 

Mes žinome, kad kompetentingas raštinės darbuotojas, 
naudodamas testų rezultatų ir statistinių lentelių derinį, geriau už 
prityrusį klinicistą gali numatyti asmenybės ir elgesio ypatumus. 
Paulas Meehlas (18) parodė, kad mes, kurdami asmenybės testus ir 
jais kaupdami informaciją, pasiekėme tiek, kad, atliekant tikslius 
asmenybės apibūdinimus, visai nebūtini intuityvūs įgūdžiai ir 
išsamios žinios, patyrimas ir lavinimasis. Jis parodė, kad psichinės 
higienos klinikose, veteranų ligoninėse, psichiatrinėse ligoninėse ir 
panašiose įstaigose, diagnozuojant asmenybę, neekonomiška pasitelkti 
aukštos kvalifikacijos profesionalius darbuotojus turimų testų 
pateikimui, asmenų apklausai ir panašiai. Meehlas parodė, kad 
klerkas, tik minimaliai ir formaliai bendraudamas su pacientu, tai 
atlikti gali geriau. Iš pradžių būtų pateikiami keli testai ir suskai- 
čiuojami rezultatai. Paskui gautoji rezultatų konfigūracija būtų 
lyginama su statistinėmis lentelėmis, parengtomis remiantis šimtais 
atvejų, ir gaunamas tikslus bei leidžiantis prognozuoti asmenybės 
aprašymas, klerkui paprasčiausiai nurašius tą savybių derinį, kuris, 
kaip buvo nustatyta anksčiau, statistiškai koreliuoja su tokiu 
rezultatų išsidėstymu. 


mz 
L 
į 


Meehlas čia žengia dar vieną logišką žingsnį pirmyn, kuriant 
šiuolaikinius psichologinius Žmogiškųjų savybių matavimo, įvertinimo 
ir analizės instrumentus ir šių įvertinimų pagrindų numatant tam 
tikrus elgesio būdus. Tačiau nėra jokių priežasčių, dėl kurių Meehlo 
klerkas negalėtų būti pašalintas. Turint tinkamą programą elektroninis 
kompiuteris galėtų suskaičiuoti testų rezultatus, išanalizuoti profilius 
ir pateikti dar tikslesnį asmens ir jo numatomo elgesio paveikslą nei 
žmogus-klerkas. 

Mes galime atrinkti tuos asmenis, kuriuos bus lengva įtikinti, 
kurie pasiduos grupės spaudimui, arba tuos, kurie nenusileis. Du 
atskiri, bet panašūs tyrimai (15, 16) parodė, kad tie individai, kurių 
reakcijoms į teminės apercepcijos testo paveikslėlius buvo būdingos 
tam tikros priklausomybės temos, arba individai, kuriems, kito testo 
duomenimis, buvo būdingi socialinio neadekvatumo jausmai, 
nuslopintas agresyvumas ir depresijos apraiškos, bus lengvai įtikinami 
arba paklus grupės spaudimui. Šie nedideli tyrimai jokiu būdu nėra 
galutiniai, tačiau pagrįstai galima tikėtis, kad pagrindinė jų hipotezė 
teisinga ir kad šie arba kiti dar tikslesni matavimai leis aiškiai 
numatyti, kuriuos grupės narius bus lengva įtikinti, o kurie nepasiduos 
net labai stipriam grupės spaudimui. 

Vadovaudamiesi tuo, kaip individai suvokia šviesos taško 
judėjimą tamsiame kambaryje, galime numatyti, jie linkę laikytis 
išankstinių nuostatų ar ne. Daug darbų atlikta tiriant etnocentrizmą - 
polinkį dažnai ir griežtai skirstyti grupes į savas ir svetimas, jaučiant 
priešiškumą svetimoms ir paklūstant savoms grupėms bei tikint 
pastarųjų teisumu. Vienoje iš sukurtų teorijų teigiama, kad etnocent- 
riškas asmuo nepajėgia toleruoti dviprasmiškų arba neaiškių 
situacijų. Vadovaudamiesi šia teorija, Block ir Blockas (5) prašė 
tiriamųjų papasakoti, kaip jie suvokia mažo šviesos taško judėjimą 
visiškai užtemdytame kambaryje. (Iš tiesų taškas visai nejuda, tačiau 
beveik visi tiriamieji tokioje situacijoje suvokia jį kaip judantį.) Be to, 
tiems patiems tiriamiesiems būdavo pateikiamas etnocentriškumo 
testas. Kaip ir buvo tikėtasi, nustatyta, kad tie asmenys, kurie keliuose 
nuosekliuose bandymuose greitai pradėdavo vienodai vertinti judėjimo 
amplitudę, buvo etnocentriškesni už tuos, kurie ir toliau įvairiai 
vertino menamą taško judėjimą. 

Nedaug pakeistas, šis tyrimas buvo pakartotas Australijoje (28), 
o jo rezultatai pasitvirtino ir buvo papildyti. Nustatyta, kad etnocent- 
riškesni individai menkiau pajėgė toleruoti dviprasmiškumą ir matė 

mažiau judantį tašką nei asmenys be išankstinių nuostatų. Be to, jie 
labiau buvo priklausomi nuo kitų ir, atlikdami vertinimus kito 
asmens draugijoje, buvo linkę derintis prie to asmens vertinimų. 

Taigi nebus pernelyg daug pasakyti, kad, tirdami, kaip individas 
suvokia šviesos taško judėjimą tamsiame kambaryje, galime nemažai 
pasakyti apie tai, kiek individas yra nelankstus, linkęs vadovautis 
išankstinėmis nuostatomis ir etnocentriškas. 

Šį iliustracijų šiupinį, rodantį, ką gali elgesio mokslai, progno- 
zuojant elgesį ir tokiu būdu atrenkant asmenis, kuriems bus būdingas 
tam tikras elgesys, galima laikyti paprasčiausiu besivystančios mokslo 
srities praktinio taikymo plėtros pavyzdžiu. Tačiau tai, apie ką byloja 
šie pavyzdžiai, gali sukelti ir blogos nuojautos šiurpą. Mąstantis 
asmuo negali nesuprasti, kad visos šios mano aprašytos naujovės 
tėra tik pradžia. Jis negali nepastebėti, kad jeigu tobulesni įrankiai 
atsidurtų individo ar grupės rankose kartu su valdžia, leidžiančia 
juos panaudoti, socialiniai ir filosofiniai padariniai būtų bauginantys. 
Jam gali paaiškėti, kodėl toks mokslininkas kaip Bertalantfy 
perspėja: „Greta fizinių technologijų keliamos grėsmės egzistuoja 
psichologinių technologijų taikymo pavojai, kurie dažnai lieka 
nepastebimi“ (3). 


Sąlygos, sukeliančios grupėse specifinį elgesį 

Tačiau prieš apsistodami ilgėliau ties šia socialine problema, 
persikelkime į kitą elgesio mokslų sritį ir vėl atrinkime iliustruo- 
jančius tyrimus. Šįkart pažvelkime į kai kuriuos tyrimus, rodančius 
galimybę valdyti grupes. Čia mus domina tyrimai, kurių atradimai 
atitinka tokią schemą: „Jeigu egzistuoja arba sukuriamos sąlygos a, 
b, ir c, labai tikėtina, kad esant šioms sąlygoms atsiras x, y ir Z tipo 
elgsena.“ 

Gamybos arba mokymosi kolektyve mes mokame sukurti 
sąlygas, kurioms esant padidėtų produktyvumas, originalumas ir 
pagerėtų kolektyvo dvasia. Cocho ir Frencho (7), Nagle'io (19), 
Katzo, Macoby'io bei Morse'o (17) tyrimai iš esmės parodė, kad tada, 
kai pramonės darbuotojai dalyvauja planuojant ir priimant 
sprendimus, kai meistrai dėmesingi darbininkų nuostatoms, kai 
darbo priežiūra nėra įtari ar autoritarinė, padidėja produktyvumas ir 
pagerėja darbo atmosfera. Ir atvirkščiai, mes žinome, kaip sukurti 
sąlygas, mažinančias produktyvumą ir bloginančias darbo atmosferą, 
nes priešingos sąlygos kelia priešingų padarinių. 


Mes žinome, kaip kiekvienoje grupėje sukurti tokius vadovavimo 
būdus, kuriems esant vystytųsi grupės narių asmenybės, taip pat 
padidėtų produktyvumas ir originalumas bei sustiprėtų grupės 
dvasia. Pasirinkdami tokias skirtingas grupes kaip trumpalaikio 
seminaro universitete dalyviai ir gamyklos liejyklos cecho darbininkai 
Gordonas (9) ir Richardas (22) parodė, kad ten, kur vadovas ar 
vadovai remiasi nuostatomis, kurios paprastai laikomos terapinėmis, 
pasiekiama gerų rezultatų. Kitaip sakant, jeigu vadovas pripažįsta 
tiek grupės narių, tiek savo paties jausmus, jeigu jis jautriai ir 
empatiškai supranta kitus, jeigu jis leidžia ir skatina laisvą diskusiją, 
jeigu jis dalijasi atsakomybe su grupe, tai pastebimas grupės narių 
asmenybių vystymasis, grupė funkcionuoja efektyviau, kūrybiškiau ir 
nuotaika yra geresnė. 

Mes žinome, kaip sukurti sąlygas, kurioms esant padidėtų 
grupės narių rigidiškumas. Beieris (2) kruopščiai atliktame tyrime 
matavo dviejų panašių studentų grupių narių tam tikrus gabumus, 
ypač abstraktų mąstymą. Tada kiekvienas eksperimentinės grupės 
studentas buvo supažindinamas su jo asmenybės analize, atlikta 
pagal Rorschacho testą. Paskui abiejose grupėse buvo pakartotas 
gabumų tyrimas. Grupėje, kurios nariai buvo supažindinti su jų 
asmenybių vertinimais, tyrimo rezultatai rodė mažesnį lankstumą ir 
gerokai menkesnį gebėjimą abstrakčiai mąstyti. Šie asmenys, palyginti 
su Kkontroline grupe, tapo rigidiškesni, nerimastingesni, o jų mąsty- 
mas — ne toks nuoseklus. 

Kyla pagunda atkreipti dėmesį į tai, kad šis vertinimas, kurį 
grupė išgyveno kaip savotišką grėsmę, labai primena daugybę 
vertinimų, atliekamų mūsų mokyklose ir universitetuose, prisidengus 
švietimo uždaviniais. Tačiau šiuo metu mums rūpi tik tai, kad mes 
mokame sukurti sąlygas, kurioms esant prasčiau būtų sprendžiami 
sudėtingi intelektiniai uždaviniai. 

Mes žinome, kaip sukurti sąlygas, kurios turėtų įtakos vartotojų 
reakcijoms ir (ar) viešajai nuomonei. Manau, tai nebūtina patvirtinti 
tyrimų duomenimis. Pažiūrėkite į reklamos skelbimus kiekvienoje 
parduotuvėje, į reklamą televizijos programose ir jų populiarumo 
reitingus, į ryšių su visuomene specialistų firmas ir į kiekvienos 
firmos, Kuri naudojasi gerai apgalvotais skelbimais, augančias 
pardavimo apimtis. 

Mes mokame paveikti pirkėjų elgesį, sukurdami sąlygas, 
kurioms esant patenkinami neįsisąmoninti pirkėjų poreikiai, kuriuos 


5420) 


mes pajėgiame sužadinti. Buvo nustatyta, kad dalis moterų, 
neperkančių tirpios kavos, nes joms „nepatinka jos skonis“, iš tikrųjų 
nesąmoningai nemėgsta jos todėl, kad ji asocijuojasi su blogos namų 
šeimininkės - tingios ir išlaidžios - įvaizdžiu (11). Tyrimai, kuriuose 
naudojamos projekcinės metodikos ir „giluminiai“ pokalbiai, paska- 
tino organizuoti pardavimų kampanijas, grindžiamas kreipimusi į 
pasąmoninius individo motyvus - jo neįsisąmonintus seksualinius, 
agresijos poreikius ar troškimą priklausyti arba, kaip šiuo atveju, 
troškimą sulaukti pagyrimo. 

Šie tyrimų pavyzdžiai kai ką pasako apie mūsų potencialų 
gebėjimą veikti arba kontroliuoti grupių elgesį. Jeigu turime galią ar 
autoritetą sudaryti būtinas sąlygas, sulauksime numatomo elgesio. 
Be abejonės, tiek tyrimai, tiek metodai šiuo metu dar nėra tobuli, bet 
tokie tikrai bus sukurti. 


Sąlygos, sukeliančios specifinius individų pokyčius 

Tikriausiai dar įspūdingesnės už mūsų turimas žinias apie grupes 
yra žinios, elgesio mokslų sukauptos apie sąlygas, sukeliančias 
specifinių rūšių individo elgseną. Būtent galimybė moksliškai numatyti 
ir kontroliuoti individualų elgesį labiausiai domina kiekvieną iš 
mūsų. Vėl pažvelkime į tokio pažinimo fragmentus. 

Mes žinome, kaip sukurti sąlygas, kurioms esant dauguma 
individų laikytų teisingais vertinimus, prieštaraujančius jutimo 
organų pranešimams. Pavyzdžiui, jie teigtų, kad A figūra užima 
didesnį plotą nei B figūra, nors jutimo organai aiškiai sakytų, kad yra 
atvirkščiai. Ascho atlikti eksperimentai (1), kuriuos vėliau atnaujino 
ir patobulino Crutchfieldas (8), parodė, kad jeigu asmuo patiki, jog 
visi kiti grupės nariai mato, kad A didesnis už B, jis beveik nedvejo- 
damas sutinka su šiuo sprendimu, o daugeliu atvejų tai darydamas 
tikrai tiki tuo, ką sako. 

Mes galime ne tik numatyti, kad dalis individų pasiduos grupės 
poveikiui ir nepatikės savo pačių jutimais. Dar daugiau, Crutchfieldas 
nustatė savybes tų asmenų, kurie taip pasielgs, todėl atrankos būdu 
galėtume sudaryti grupę, kuri beveik vieningai pasiduotų tokiam 
konformizmo spaudimui. 

Mes žinome, kaip pakeisti individo nuomonę norima linkme, 
jam net nesuvokiant pakeitusių jo nuomonę stimulų. Smitho, 
Spence'o ir Kleino tyrime (27) ekrane trumpam nušvisdavo statiškas, 
neišraiškingas vyro portretas. Autoriai prašydavo tiriamųjų stebėti, 

kaip portrete pasikeis veido išraiška. Ekrane su pertrūkiais 
pasirodydavo žodis „piktas“ taip trumpai, kad tiriamieji visiškai jo 
nesuvokdavo. Tačiau jie manydavo, kad veidas tapo piktesnis. Kai 
ekrane atsirasdavo žodis „laimingas“, stebėtojai manydavo, kad 
veidas pasidarė laimingesnis. Taigi juos akivaizdžiai paveikdavo 
ikislenkstiniai stimulai, apie kuriuos individas nežino ir negali Žinoti. 

Mes žinome, kaip vaistais paveikti psichologines nuotaikas, 
nuostatas ir poelgius. Šį teiginį iliustruojančių pavyzdžių galime rasti 
sparčiai besivystančioje mokslo srityje, kuri yra chemijos ir psichologijos 
mokslų sandūroje. Nuo vaistų, padedančių išlikti budriems vairuojant 
ar studijuojant, iki vadinamojo „tiesos serumo“, sumažinančio psi- 
chologines individo gynybas, iki chemoterapijos, dabar taikomos 
psichiatrijos skyriuose, gausėjančios šios srities žinios ir jų sudė- 
tingumas yra stulbinantys. Šioje srityje nuolat stengiamasi sukurti 
specifiškiau veikiančius vaistus: vaistą, Kuris suteiktų energijos 
depresijos kamuojamam individui, kitą, kuris nuramintų sujaudintą, 
ir panašiai. Turimomis žiniomis, vaistų buvo duodama prieš mūšį 
kareiviams, kad panaikintų baimę. Raminamųjų vaistų prekių 
pavadinimai, tokie kaip „Miltownas“, jau paplito mūsų kalboje, net 
karikatūrose. Nors šioje srityje dar daug kas nežinoma, daktaras 
Skinneris iš Harvardo teigia, kad „netolimoje ateityje visos pageidau- 
jamos motyvacinės ir emocinės normalaus gyvenimo sąlygos tikriau- 
siai bus palaikomos vaistais“ (26). Nors toks požiūris ir atrodo šiek 
tiek perdėtas, jo prognozė gali iš dalies pasitvirtinti. 

Mes žinome, kaip parengti psichologines sąlygas, kurios sukels 
ryškias haliucinacijas ir kitas nenormalias reakcijas visiškai 
normaliam budrumo būsenos individui. Šios žinios gautos kaip visai 
netikėtas šalutinis tyrimo rezultatas Makgilo universitete (4). Buvo 
atrasta, kad jei visi sensorinės stimuliacijos šaltiniai uždaromi arba 
prislopinami, kyla anomalios reakcijos. Jeigu sveiki tiriamieji guli 
nejudėdami tam, kad sumažėtų kinestezinis stimuliavimas, dėvi 
pusiau skaidrius akinius, maksimaliai sumažinančius regimąjį 
suvokimą, jų klausa gerokai prislopinama priegalviais, o taktiliniai 
pojūčiai sumažinami specialiomis movomis ant rankų, be to, būnama 
tylioje kabinoje, tai daugumai tiriamųjų per keturiasdešimt aštuonias 
valandas kyla haliucinacijų ir keistų vaizdinių, šiek tiek primenančių 
psichozę. Nežinoma, kas nutiktų sensorinį suvaržymą pratęsus, nes 
eksperimentas pasirodė toks pavojingas, jog tyrėjai nesiryžo jo tęsti. 

Mes mokame panaudoti paties asmens žodžius tam, kad 


atvertume ištisas sutrikusias jo patyrimo sritis. Cameronas (6) ir jo 
bendradarbiai iš terapinių sesijų įrašų atrinko trumpus pacientų 
teiginius, kurie atrodė glaudžiai susiję su jų sutrikimų atsiradimu. Po 
to toks trumpas teiginys būdavo įrašomas į be perstojo besisukančią 
magnetofono juostelę, kad jį galima būtų nuolat klausyti. Kai 
pacientas girdi nuolat besikartojančius reikšmingus savo paties 
žodžius, tai jį labai stipriai paveikia. Pakartojus įrašą dvidešimt arba 
trisdešimt kartų, pacientas dažnai prašo jį sustabdyti. Akivaizdu, kad 
įrašas prasiskverbia per psichologinę individo gynybą ir atveria visą 
psichikos klodą, susijusį su šiuo teiginiu. Pavyzdžiui, moteris, kuri 
jautėsi niekam tikusi ir turėjo sunkumų šeimoje, vienoje sesijoje 
pasakojo apie savo motiną, be kitų dalykų, sakydama: „Viena, ko 
negaliu suprasti, - kaip galima suduoti mažam vaikui“. Šio sakinio 
įrašas buvo kartojamas nuolat. Klausydama įrašo ji labai sunerimo 
ir išsigando. Įrašas sužadino pacientei visus jausmus, kuriuos ji jautė 
motinai. Be to, įrašas padėjo jai suprasti, jog negalėdama pasitikėti 
savo motina dėl to, kad ji įskaudins ją, ji ėmė nepasitikėti visais. Tai 
išties paprastas pavyzdys, atskleidžiantis metodo veiksmingumą. Šis 
metodas gali būti ne tik naudingas, bet ir žalingas, jeigu jis 
prasiskverbs per gynybą pernelyg giliai arba pernelyg greitai. 

Mes žinome, kokios konsultanto ar terapeuto nuostatos sukels 
tam tikrus konstruktyvius kliento asmenybės ir elgesio pokyčius. 
Psichoterapijos tyrimai, kuriuos atlikome pastaraisiais metais (23, 
24, 25, 29), patvirtina šį teiginį. Tyrimų rezultatus labai trumpai 
galima apibendrinti taip. 

Jeigu terapeutas sukuria santykius, kuriuose (a) yra nuoširdus 
ir nuoseklus, (b) palankus klientui, vertina jo asmenybę, (c) 
empatiškai supranta kliento jausmų pasaulį, klientas pasikeičia. 
Dalis pokyčių yra tokie: klientas (a) save suvokia realistiškiau, (b) 
labiau pasitiki savimi ir tampa savarankiškesnis, (c) palankiau save 
vertina, (d) rečiau neigia savo patyrimo elementus, (e) brandžiau, 
socialiau ir adaptyviau elgiasi, (f) mažiau pasiduoda stresui ir greičiau 
po jo atsigauna, (g) savo asmenybės struktūra labiau primena sveiką, 
integruotą, gerai ftunkcionuojantį asmenį. Tokie pakitimai neįvyksta 
kontrolinėje grupėje ir yra aiškiai susiję su tuo, kad klientas patenka 
į terapinius santykius. 

Mes žinome, kaip suardyti Žmogaus asmenybės struktūrą, 
mažinant pasitikėjimą savimi, sunaikinant savęs sampratą ir 
padarant jį priklausomą nuo kitų. Hinkle'io ir Wolffo (13) labai 

kruopščiai atliktas kalinių kvotos metodų, kuriuos taikė komunistai, 
ypač komunistinėje Kinijoje, tyrimas gana aiškiai atskleidžia procesą, 
žinomą kaip „smegenų plovimas“. Jų darbas parodė, kad nebuvo 
taikomi jokie magiški arba itin naujoviški metodai. Daugiausia tai 
buvo technologijų kombinacija, sudaryta „iš akies“. Tai savotiškas 
šiurpą keliantis anksčiau glaustai aprašytų psichoterapijos sąlygų 
apvertimas aukštyn kojomis. Jeigu įtariamas individas padaromas 
atstumtuoju ir ilgam izoliuojamas, jo žmogiškųjų ryšių poreikis 
nepaprastai išauga. Tardytojas pasinaudoja tuo kurdamas santykius, 
kuriuose rodo savo nepalankumą ir daro viską, ką gali, kad sukeltų 
kaltės jausmą, koniliktą ir nerimą. Jis būna palankus kaliniui tik 
tada, kai kalinys „bendradarbiauja“ sutikdamas matyti įvykius 
tardytojo akimis. Jis visiškai atmeta kalinio pažiūras ir jo asmeninį 
požiūrį į įvykius. Pamažu, jausdamas poreikį būti labiau pripažintam, 
kalinys pradeda dalines tiesas laikyti tikromis, kol atsisako asmeninės 
nuomonės apie save ir savo elgesį bei pripažįsta tardytojo požiūrį. 
Kalinys demoralizuojamas, jo asmenybė suskyla ir jis tampa tardytojo 
marionete. Tuomet jis sutinka „prisipažinti“, kad yra valstybės priešas 
ir kad atliko visus įmanomus išdavikiškus veiksmus, kurių nėra 
padaręs arba kurie iš tikrųjų turėjo visiškai kitą prasmę. 

Kita vertus, neteisinga šiuos metodus apibūdinti kaip elgesio 
mokslų padarinį. Juos sukūrė ne mokslininkai, o Rusijos ir Kinijos 
policija. Vis dėlto įtraukiau juos čia, nes gana akivaizdu, kad tokie 
šiurkštūs metodai, panaudojus dabar turimas mokslo žinias, 
neabejotinai galėtų tapti efektyvesni. Trumpai tariant, mūsų žinias, 
kaip gali būti keičiami asmenybė ir elgesys, galima panaudoti 
konstruktyviai arba destruktyviai, asmenybėms kurti arba joms 
griauti. 


Sąlygos, sukeliančios specifinius padarinius gyvūnams 

Turbūt jau įrodžiau šios jaunos mokslo srities reikšmę ir jos 
gąsdinančią galią. Vis dėlto, prieš pradėdamas kalbėti apie viso to 
padarinius, norėčiau žengti dar vieną žingsnį ir paminėti kelis 
daugybės žinių, sukauptų apie gyvūnų elgesį, fragmentus. Pats menkai 
pažįstu šią sritį, bet norėčiau paminėti tris tyrimus bei jų rezultatus, 
kurie verčia susimąstyti. 

Mes žinome, kaip sudaryti sąlygas, kuriomis maži ančiukai 
tvirtai prisirištų prie, tarkim, seno bato. Hessas (12) tyrė 
„Mmprintingo“ fenomeną, iš pradžių tyrinėtą Europoje. Jis atskleidė 

tai, kad, pavyzdžiui, didžiosios anties ančiukai per lemiamas 
valandas - tarp tryliktos ir septynioliktos valandos po to, kai jie 
išsirita — gali prisirišti prie kiekvieno jam parodomo objekto. Kuo 
daugiau pastangų prireikia sekti paskui šį objektą, tuo stipriau 
prisirišama. Žinoma, paprastai prisirišama prie motinos anties, bet 
ančiukas lengvai gali visam laikui likti ištikimas bet kuriam kitam 
sekimo objektui — ančiai-jaukui, Žmogui arba, kaip jau minėjau, 
senam batui. Ar tai būdinga kūdikiui? Galima tik spėlioti. 

Elektros smūgiu gebame panaikinti stiprią specifinę žiurkės 
baimę. Huntas ir Brady (14) iš pradžių išmokė ištroškusias žiurkes 
gauti vandens nuspaudžiant svertą. Būdamos eksperimentinėje dėžėje, 
jos tai atlikdavo lengvai ir dažnai. Kai šis įprotis prigijo, žiurkėms 
buvo sudaryta sąlyginė baimė, pateikiant trumpą garso signalą prieš 
pat vidutinio skausmingumo elektros smūgį. Po tam tikro laiko, 
pasigirdus signalui, žiurkėms kildavo stipri baimės reakcija ir jos 
liaudavosi spaudyti svertą, net jeigu garso nelydėdavo joks 
skausmingas poveikis. Tačiau ši sąlyginė baimės reakcija buvo beveik 
visiškai pašalinama, paveikiant gyvūnus daugybe elektros smūgių. Po 
šios šoko terapijos gyvūnai nerodė jokios baimės ir laisvai spaudė 
svertą net skambant signalui. Autoriai labai atsargiai aiškina savo 
rezultatus, tačiau panašumas į šoko terapiją, kuri skiriama Žmonėms, 
akivaizdus. 

Mes žinome, kaip išmokyti balandžius nukreipti kovinę raketą 
į iš anksto pasirinktą taikinį. Įdomi Skinnerio ataskaita (26a) apie 
šiuos karo laikų bandymus tėra vienas iš daugelio įspūdingų pavyzdžių, 
atskleidžiančių vadinamojo operantinio sąlygojimo galimybes. Jis 
„Lormavo“ balandžių lesimo elgseną, skatindamas juos kiekvieną 
kartą, kai jie lesdami priartėdavo prie iš anksto eksperimentatoriaus 
numatyto objekto arba lesdavo tupėdami ant jo. Taip Skinneris galėjo 
paimti priešininko miesto žemėlapį ir pamažu išmokyti balandžius 
lesti tik toje žemėlapio dalyje, kurioje būdavo pavaizduotas gyvybiškai 
svarbus pramonės objektas, pavyzdžiui, lėktuvų gamykla. Arba jis 
galėjo išmokyti juos lesti virš tam tikro tipo jūroje esančių laivų 
atvaizdų. Tuomet liktų tik techniniai klausimai, be abejonės, 
sudėtingi, kaip paversti balandžių lesimą tam tikroje vietoje raketos 
valdymu. Patupdęs du ar tris balandžius raketos galvutės maketo 
smaigalyje, jis parodė, kaip balandžiai lesdami grąžintų raketą atgal 
„į taikinį“, kad ir kiek ji nukryptų nuo kurso. 

Atsakydamas į klausimą, kuris, neabejoju, turėjo jums kilti, 

privalau pranešti, kad tai niekada nebuvo panaudota kare dėl 
netikėtai sparčios elektroninių priemonių raidos. Tačiau beveik 
nekyla abejonių, kad tai būtų veikę. 

Skinneris sugebėjo išmokyti balandžius žaisti, pavyzdžiui, stalo 
tenisą, ir su savo bendradarbiais suformavo labai sudėtingus gyvūnų 
elgsenos būdus, kurie atrodė „protingi“ ir „tikslingi“. Visais atvejais 
principas lieka tas pats. Gyvūnas teigiamai skatinamas - kokiu nors 
nedideliu atlygiu —- už kiekvieną atliekamą veiksmą, vedantį tyrėjo 
numatyto tikslo link. Greičiausiai iš pradžių tai bus bendro pobūdžio 
elgsena, mažai susijusi su trokštamu tikslu. Tačiau pamažu ji vis 
labiau „paverčiama“ sudėtinga, tikslia, specifine iš anksto parinktų 
veiksmų seka. Iš gausaus gyvūno elgesio repertuaro vis tiksliau 
skatinama ta elgsena, kuri tarnauja konkrečiam tyrėjo tikslui. 

Eksperimentai, atliekami su žmonėmis, ne tokie vienprasmiški, 
tačiau nustatyta, kad, taikant operantinį sąlygojimą (pavyzdžiui, 
tyrėjui linktelint galva), tiriamojo kalboje gali atsirasti daugiau daugis- 
kaitinių daiktavardžių ar teiginių, atskleidžiančių tiriamojo asmeninę 
nuomonę, jam visiškai nenutuokiant, kodėl jo elgesys pakito būtent 
taip. Skinnerio požiūrių, didžioji mūsų elgesio dalis yra tokio operan- 
tinio sąlygojimo, dažnai abiejų dalyvių nesuvokto, padarinys. Jis 
norėtų padaryti jį suvokiamą bei tikslingą ir taip kontroliuoti elgesį. 

Mes žinome, kaip suteikti gyvūnui didžiausią pasitenkinimą, 
sukeliamą vien tik stimuliavimu elektra. Oldsas (20) išmoko 
implantuoti laboratorinėms žiurkėms plonyčius elektrodus į septalinę 
smegenų sritį. Kai toks gyvūnas savo narvelyje nuspaudžia mygtuką, 
elektrodais ima tekėti silpna elektros srovė. Tai sukelia tokius 
malonius pojūčius, kad gyvūnas pradeda nepaliaudamas spaudyti 
mygtuką, dažnai visiškai išsekdamas. Kad ir kokia subjektyvi būtų 
šio išgyvenimo prigimtis, jis, atrodo, kelia tokį didelį pasitenkinimą, 
kad gyvūnas teikia jam pirmenybę nei visoms kitoms veikloms. 
Nespėliosiu, ar ši procedūra galėtų būti taikoma Žmonėms, nei kokie 
tuo atveju kiltų padariniai. 


Bendras vaizdas ir jo išvados 

Tikiuos, šie gausūs specifiniai pavyzdžiai konkrečiai pagrindė 
teiginį, kad elgesio mokslai sparčiai vystosi padėdami suprasti, 
numatyti ir kontroliuoti elgseną. Mes gana gerai žinome, kaip atrinkti 
asmenis, kurie pasižymės tam tikru elgesiu, kaip sudaryti grupėse 
sąlygas, kurios sukels numatomą įvairių tipų grupinį elgesį, kaip 

sukurti sąlygas, kurios sukels specifinius individo elgesio pokyčius. 
Gyvūnų atveju mūsų galimybės suprasti, numatyti ir kontroliuoti 
siekia dar toliau, galbūt pranašaudamos tolesnius žingsnius žmogaus 
atžvilgių. 

Jeigu jūs reaguojate taip pat kaip ir aš, tuomet pastebėsite, kad 
šis mano atskleistas vaizdas turi bauginančių aspektų. Net atsižvelgiant 
į visą šio jauno mokslo nebrandumą ir didžiulį neišmanymą, jo 
dabartinis Žinių lygis slepia grėsmingas galimybes. Įsivaizduokime, 
kad koks nors individas arba grupė turi šių Žinių ir galią jas 
panaudoti, siekdami tam tikro tikslo. Galima būtų atrinkti individus, 
kurie taptų lyderiais ir kurie sekėjais. Asmenys galėtų būti vystomi, 
tobulinami ir skatinami arba silpninami ir žalojami. Ramybės 
drumstėjai būtų atskleisti ir apdoroti dar prieš tapdami tokie. Dvasia 
būtų keliama arba žlugdoma. Elgesys galėtų būti veikiamas, 
panaudojant motyvus, kurių pats individas nesuvokia. Tai taptų tikru 
manipuliavimo košmaru. Visi sutiks, kad viso labo tai tik klaiki 
fantazija, tačiau ji nėra neįmanoma. Galbūt ja galima paaiškinti, 
kodėl Robertas Oppenheimeris, vienas talentingiausių mūsų gamtos 
mokslų atstovų, žvelgia iš savosios fizikos mokslų teritorijos ir, 
remdamasis tos srities patyrimu, įspėja mus. Jis teigia, kad fizika ir 
psichologija turi panašumų, ir vienas jų yra „mastas, kuriuo mūsų 
pažanga sukels visuomenėje esmines apsisprendimo problemas. 
Pastarąjį dešimtmetį fizikai kėlė daug triukšmo dėl savojo indėlio 
padarinių. Greitai gali ateiti laikas, kai, psichologijai įgijus gana 
svarių Žinių apie Žmogaus elgesį ir jausmus, jų teikiama kontrolės 
galia sukels daug sunkesnių problemų nei tos, kurias sukėlė fizikai" 
(21). 

Kam nors iš jūsų gali atrodyti, kad problemą šiek tiek sureikš- 
minau. Jūs galite nurodyti, kad tik labai maža mano paminėtų mokslo 
atradimų dalis buvo iš tiesų panaudota taip, jog tai būtų rimtai 
paveikę visuomenę ir kad šie tyrimai yra svarbūs mokslininkui, 
tyrinėjančiam elgesį, tačiau mažai veikia mūsų kultūrą. 

Visiškai sutinku su šia nuomone. Šiuo metu elgesio mokslai yra 
tokie, kokie buvo fizikos mokslai keliomis Žmonių kartomis 
anksčiau. Prisiminkime gana neseną pavyzdį - 1900-ųjų ginčą dėl to, 
ar gali skraidyti sunkesnis už orą aparatas. Aeronautikos mokslas 
nebuvo išvystytas bei tikslus, todėl nors ir buvo padaryta atradimų, 
leidžiančių atsakyti teigiamai, kitais tyrimais buvo galima pagrįsti 
neigiamą atsakymą. Svarbiausia, kad visuomenė netikėjo tuo, jog šis 

mokslas yra ko nors vertas arba kad jis kada nors turėtų didelės 
įtakos kultūrai. Ji teikė pirmenybę sveikam protui, sakiusiam, kad 
žmogus greičiausiai negalėtų skristi keistu padargu, kuris būtų 
sunkesnis už orą. 

Palyginkime tuometinę ir šiandieninę visuomenės nuomonę apie 
aeronautiką. Prieš keletą metų mums buvo sakoma, kad mokslas jau 
numatė, jog paleisime į kosmosą palydovą, ir tai buvo absoliučiai 
fantastinis projektas. Tačiau visuomenė taip stipriai buvo patikėjusi 
gamtos mokslais, jog nepasigirdo nė vieno abejojančio balso. Vienintelis 
visuomenei iškilęs klausimas buvo „kada?“ 

Visai pagrįstai galima tikėtis, kad ta pati įvykių seka pasikartos 
elgesio mokslų atveju. Iš pradžių visuomenė ignoruoja arba žvelgia 
nepasitikėdama, paskui, pamačiusi, kad mokslo atradimai yra 
gerokai tikresni už sveiką protą, pradeda jais naudotis. Mokslo žinių 
visuotinis naudojimas sukuria milžinišką poreikį, todėl Žmonės, 
pinigai ir pastangos įsilieja į mokslą. Pagaliau mokslas ima vis 
sparčiau vystytis aukštyn kylančia spirale. Atrodo, labai tikėtina, kad 
šią seką bus galima stebėti ir elgesio mokslų atveju. Todėl nors šių 
mokslų atradimai šiandien nėra plačiai naudojami, visai įmanoma, 
kad jie bus plačiai taikomi rytoj. 


Klausimai 

Taigi formuojasi nepaprastai reikšmingas mokslas, priemonė, 
kurios visuomeninė galia gerokai pranoks atominės energijos galią. 
Galima neabejoti, kad klausimai, kilę jam vystantis, bus gyvybiškai 
svarbūs šiai ir ateinančioms kartoms. Pažvelkime į kai kuriuos iš tų 
klausimų. 


Kaip turėtume panaudoti šio naujo mokslo galias? 

Kas nutiks asmeniui šiame puikiajame naujajame pasaulyje? 

Kas turės galią naudoti šias naujas Žinias? 

Kokiam tikslui, uždaviniui ar vertybei pasiekti bus naudojamos 
šios naujo tipo Žinios? 


Kitoje paskaitoje pamėginsiu padaryti šių klausimų nagrinėjimo 
pradžią. 

2| skyrius 


INDIVIDO VIETA NAUJAJAME ELGESIO MOKSLŲ 
PASAULYJE 


elgesio mokslų pasiekimus numatant ir kontroliuojant elgesį. 
Stengiausi parodyti tą naująjį pasaulį, į kurį mes galvotrūkčiais 
veržiamės. Šiandien noriu aptarti klausimą, kaip mes - individai, 
grupės ir visa kultūra - gyvensime tame puikiajame naujajame 
pasaulyje, kaip į jį reaguosime ir kaip prie jo prisitaikysime, kokios 
pozicijos laikysimės šių naujovių akivaizdoje. 
Ketinu aprašyti du egzistuojančius atsakymus į šį klausimą, o 
paskui noriu pasiūlyti samprotavimų, kurie galėtų priartinti prie 
trečiojo atsakymo. 


Ą nkstesnėje paskaitoje bandžiau glaustai papasakoti apie 


Paneik ir ignoruok 

Viena nuostata, kurios galėtume laikytis, būtų neigti šių mokslo 
pasiekimų egzistavimą ir paprasčiausiai galvoti, kad neįmanomas 
joks tikrai mokslinis Žmogaus elgesio tyrimas. Mes galime laikytis 
nuomonės, kad Žmogiškasis gyvūnas vargu ar gali būti objektyvus 
savo atžvilgiu, todėl jokio tikro mokslo apie elgesį negali būti. Mes 
galime teigti, kad Žmogus visada lieka laisva esybe ir mokslinis jo 
elgesio tyrinėjimas neįmanomas. Visai neseniai vienoje socialinių 
mokslų konferencijoje savo nuostabai išgirdau, kad šio požiūrio 
laikosi gerai žinomas ekonomistas. Vienas Žymiausių šalies teologų 
rašo: „Visais atvejais joks praeityje įvykusio elgesio mokslinis 
tyrinėjimas negali būti ateities elgesio numatymo pagrindas“ (3, p. 47). 

Panaši ir plačiosios visuomenė nuomonė. Nebūtinai neigdamas 
mokslo apie elgesį egzistavimo galimybę, paprastas žmogus papras- 
čiausiai ignoruoja jo atradimus. Žinoma, jis trumpam susijaudina, 
kai girdi sakant, jog komunistai mėgino paveikti paimtus nelaisvėn 

karius, „plaudami smegenis“. Jį gali saikingai suerzinti tokiose kaip 
Whyte'o knygose pateikiami demaskavimai, kurie rodo, kaip plačiai 
šiuolaikinės industrinės korporacijos naudoja elgesio mokslų 
atradimus ir kaip smarkiai jais manipuliuoja. Bet, apskritai paėmus, 
čia jis neįžvelgia nieko, dėl ko derėtų susirūpinti, Kaip ir tuomet, kai 
pirmą kartą išgirdo teorinius teiginius apie tai, kad galima suskaidyti 
atomą. 

Jei norime, galime kartu su plačiąja visuomene ignoruoti šią 
problemą. Mes galime žengti dar toliau, kaip mano cituoti vyresni 
intelektualai, ir žvelgdami į elgesio mokslus pareikšti, kad „toks 
gyvūnas neegzistuoja“. Bet kadangi šios reakcijos neatrodo itin 
išmintingos, atidėsiu jas į šalį tam, kad atskleisčiau daug įmantresnį 
ir kur kas labiau paplitusį požiūrį. 


Žmogaus gyvenimas mokslo požiūriu 

Regis, nemažai elgesio mokslininkų laiko savaime suprantamu 
dalyku tai, kad tokio mokslo atradimai bus panaudoti numatant ir 
valdant Žmogaus elgesį. Vis dėlto dauguma psichologų ir kitų 
mokslininkų retai pagalvoja, ką tai galėtų reikšti. Šios bendros taisyklės 
išimtis yra daktaras B. F. Skinneris iš Harvardo, kuris visai atvirai 
ragino psichologus turimas elgesio valdymo galias panaudoti tam, 
kad būtų sukurtas geresnis pasaulis. Mėgindamas parodyti, ką jis 
turi omenyje, daktaras Skinneris prieš kelerius metus parašė knygą 
„Antrasis Voldenas“ (12), kurioje atskleidė tai, kaip jis įsivaizduoja 
utopinę bendruomenę, kuri elgesio mokslo pasiekimus taiko visose 
gyvenimo srityse: santuokoje, augindama vaikus, etiniame elgesyje, 
darbe, žaidimuose ir meninėje kūryboje. Aš kelis kartus cituosiu jo 
rašinius. 

Keli rašytojai pastebėjo augančios elgesio mokslų įtakos reikšmę. 
Aldousas Huxley savo „Šauniajame naujajame pasaulyje“ (1) atskleidė 
siaubą keliantį sacharininės moksliškai valdomo pasaulio laimės, 
prieš kurią Žmogus galų gale sukyla, vaizdą. George'as Orwellas 
knygoje „1984“ (5) nupiešė diktatūros valdžios sukurto pasaulio 
paveikslą, kuriame elgesio mokslai panaudojami kaip priemonės 
absoliučiai individo kontrolei, kai kontroliuojamas ne tik elgesys, bet 
ir mintys. 

Mokslinės fantastikos kūrėjai taip pat atliko savo vaidmenį, 
atskleisdami mums kai kuriuos galimus pasaulio raidos vingius, 


kuriuose elgesys ir asmenybė tampa tokiu pačiu mokslo objektu kaip 
cheminiai junginiai ar elektros impulsai. 

Norėčiau atskleisti kiek įmanoma geriau supaprastintą paveikslą 
tos kultūros, kuri atsiras, jeigu formuosime Žmonių gyvenimą, vado- 
vaudamiesi elgesio mokslo kategorijomis. 

Pirmiausia pripažįstama, beveik laikoma prielaida, kad mokslo 
žinios suteikia galią manipuliuoti. Daktaras Skinneris sako: „Mes 
privalome pripažinti tiesą, kad tam tikra Žmogaus aktyvumo kontrolė 
neišvengiama. Mes negalėsime žmogiškoje veikloje vadovautis sveiku 
protu, jeigu kas nors nesiims planuoti ir kurti aplinkos sąlygų, 
veikiančių Žmogaus elgesį. Aplinkos pokyčiai visada buvo ta sąlyga, 
kuri lėmė kultūros modelių tobulinimą, ir vargu ar galėtume panaudoti 
efektyvesnius mokslo metodus, nesukeldami didesnio masto pokyčių... 
Mokslas gimdė pavojingus procesus bei medžiagas ir anksčiau. 
Maksimaliai panaudoti žmogaus mokslo faktus ir metodus, nepadarant 
siaubingų klaidų, būtų nelengva ir labai keblu. Nebeliko laiko savęs 
apgaulei, emociniam piktnaudžiavimui ar nuostatų, kurios daugiau 
nebenaudingos pripažinimui“ (10, p. 56-57). 

Kita prielaida — kad tokia kontrolės galia bus taikoma. Skinneris 
mato, kad ji panaudojama geram, nors pripažįsta piktnaudžiavimo ja 
pavojų. Huxley regi jos panaudojimą vadovaujantis gerais ketinimais, 
tačiau sukuriant košmarą. Orwellas aprašo piktnaudžiavimo tokia 
galia padarinius, kai ja siekiama išplėsti diktatoriškos vyriausybės 
įtaką. 


Proceso etapai 

Pažvelkime į kai kuriuos elgesio mokslų veikiamos žmogaus 
elgesio kontrolės sampratos aspektus. Kokie turėtų būti to proceso, 
kurio dėka visuomenė galėtų organizuoti save taip, kad Žmogaus 
gyvenimas būtų kuriamas atsižvelgiant į Žmogaus mokslą, etapai? 

Pirmiausia reikėtų pasirinkti tikslus. Naujausiame straipsnyje 
daktaras Skinneris teigia, kad vienintelis tikslas, kurį įmanoma kelti 
elgesio technologijai, yra šis: „Tegul žmogus bus laimingas, informuotas, 
įgudęs, gero elgesio ir produktyvus“ (10, p. 47). „Antrajame Voldene“ 
savo pažiūras jis atskleidžia prisidengdamas prasimanymu ir tampa 
atviresnis. Jo herojus sako: „Na, ką jūs pasakytumėte apie asmenybių 
formavimą? Ar tai jus domintų? O temperamento valdymas? Duokite 
man savybių aprašą, o aš jums duosiu tokį žmogų! Ką jūs pasakysite 
apie motyvacijos valdymą, pomėgių formavimą, kurie padarys Žmogų 

maksimaliai produktyvų ir maksimaliai sėkmingą? Ar tai neprimena 
fantastikos? Vis dėlto kai kurie būdai mums jau žinomi, o kiti gali 
būti sukurti eksperimentiškai. Pagalvokite apie galimybes! Kon- 
troliuokime savo vaikų gyvenimą ir pamatysime, ką galime iš jų 
padaryti“ (12, p. 243). 

Skinneris čia iš esmės pasako, kad dabartinės elgesio mokslų 
Žinios ir tos, kurios bus atskleistos ateityje, leis mums tokiu mastu, 
koks šiandien atrodo neįtikėtinas, smulkiai apibūdinti norimus 
pasiekti elgesio ir asmenybės pokyčius. Tai išties ir galimybė, ir labai 
sunki našta. 

Antrasis šio proceso aspektas gerai žinomas kiekvienam moks- 
lininkui, kuris dirbo taikomojo mokslo srityje. Turėdami uždavinį, 
tikslą ir panaudodami mokslo metodą - kontroliuojamą eksperimentą - 
ieškome priemonių jiems pasiekti. Jeigu, pavyzdžiui, mūsų turimos 
žinios apie sąlygas, darančias žmogų produktyvų, yra negausios, 
tolesnis tyrinėjimas ir eksperimentavimas tikrai atskleis mums naujų 
šios srities Žinių. O vėlesni darbai suteiks mums žinių apie dar 
efektyvesnes priemones. Mokslo metodas koreguoja save, todėl atranda 
vis efektyvesnius būdus pasiekti pasirinktą tikslą. 

Trečiasis Žmogaus elgesio kontrolės aspektas susijęs su įtakos 
klausimu. Atskleidus sąlygas ir metodus, kurie leis pasiekti mūsų 
tikslą, koks nors asmuo arba grupė įgaliojami sukurti tas sąlygas 
arba panaudoti tuos metodus. Su tuo susijusi problema buvo 
pernelyg menkai pripažįstama. Viltį, kad elgesio mokslų suteikiama 
galia naudosis mokslininkai arba geranoriškų asmenų grupės, mano 
nuomone, menkai palaiko šių laikų arba tolimos praeities istorija. 
Regis, kur kas labiau tikėtina, kad elgesio mokslininkai, kurie vado- 
vaujasi savo dabartinėmis nuostatomis, patektų į Vokietijos raketų 
specialistų, kūrusių valdomas raketas, padėtį. Iš pradžių jie ištikimai 
dirbo Hitleriui, kad būtų sunaikinta Rusija ir Jungtinės Valstijos. 
Dabar, atsižvelgiant į tai, kas juos paėmė į nelaisvę, jie ištikimai dirba 
Rusijai, kad būtų sunaikintos Jungtinės Valstijos, arba yra atsidavę 
Jungtinėms Valstijoms, kad būtų sunaikinta Rusija. Jei elgesio 
mokslininkams rūpi vien tik jų mokslo pažanga, labiausiai tikėtina 
atrodo tai, kad jie tarnaus kiekvieno valdžią turinčio individo ar 
grupės tikslams. 

Tačiau tai tam tikra prasme nukrypimas nuo temos. Šio požiūrio 
esmę sudaro tai, kad koks nors asmuo ar grupė turės ir panaudos 

galią taikyti tuos metodus, kurie bus atrasti siekiant trokštamo 
tikslo. 

Ketvirtasis šio proceso, kuris leistų visuomenei formuoti savo 
gyvenimą pagal elgesio mokslų modelį, žingsnis yra minėtų metodų ir 
sąlygų taikymas individams. Kai individai susiduria su jiems sukur- 
tomis sąlygomis, egzistuoja didelė tikimybė, kad atsiras tas elgesys, 
kurio buvo pageidaujama. Tada žmonės tampa produktyvūs, jei toks 
buvo tikslas, paklusnūs arba tokie, kokius juos buvo nuspręsta 
padaryti. 

Tam, kad geriau suvoktume, kokį atspalvį šiam aspektui suteikia 
vienas šio proceso advokatų, leiskite man pacituoti „Antrojo Voldeno“ 
herojų. Komentuodamas savo ginamą metodą jis sako: „Dabar, kai 
mes žinome, kaip veikia teigiamas paskatinimas ir kodėl neveikia 
neigiamas, galime labiau apgalvotai ir todėl sėkmingiau projektuoti 
savąją kultūrą. Mes galime pasiekti tokią kontrolę, kai kontroliuojamieji, 
nors vadovaujasi elgesio normomis daug skrupulingiau nei kada nors 
anksčiau senojoje sistemoje, vis tiek jaučiasi laisvi. Jie daro tai, ką 
nori daryti, o ne tai, ką daryti yra verčiami. Tai milžiniškos teigiamo 
pastiprinimo galios šaltinis - čia nėra jokių apribojimų ir nebūna 
jokio maištavimo. Kruopščiai planuodami, mes kontroliuojame ne 
galutinį elgesį, bet polinkį elgtis - motyvus, troškimus, norus. 
Kurioziškiausia yra tai, kad šiuo atveju laisvės klausimas niekada 
neiškyla“ (12, p. 218). 


Bendras vaizdas ir jo padariniai 

Pažvelkime, ar man pavyks labai glaustai apibendrinti tą elgesio 
mokslų įtakos individui ir visuomenei vaizdą, kurį akivaizdžiai regi 
daktaras Skinneris ir kuris slepia daugelio, tikriausiai daugumos, 
elgesio mokslininkų nuostatos ir darbai. Elgesio mokslas akivaizdžiai 
žengia į priekį, didėjanti galia kontroliuoti, kurią jis atskleidžia, 
atsidurs kurio nors Žmogaus ar grupės rankose, toks individas ar 
grupė tikrai pasirinks siekiamus uždavinius ar tikslus, ir dauguma 
mūsų bus kontroliuojama tokiomis subtiliomis priemonėmis, jog net 
nesupras, kad tai kontrolės priemonės. Todėl jeigu išmintingų 
psichologų taryba (jei tik šios sąvokos neprieštarauja viena kitai) arba 
Stalinas, arba Didysis Brolis turės galią ir jeigu bus iškeltas laimės 
arba produktyvumo, arba Edipo komplekso įveikimo, ar paklusimo, 
ar Didžiojo Brolio meilės tikslas, mes neišvengiamai imsime artėti 
prie šio tikslo ir greičiausiai galvosime, kad patys jo trokštame. Taigi 

jei ši minčių eiga teisinga, panašu, kad artėja kažkokia visiškai 
kontroliuojamos visuomenės forma - „Antrasis Voldenas“ arba „1984“. 
Tai, kad ji tikriausiai atsiras pamažu, o ne staiga, esmės nekeičia. 
Žmogus ir jo elgesys taptų iš anksto numatytų mokslinės visuomenės 
produktu. 

Žinoma, galite paklausti, kaip bus su asmens laisve, kaip demo- 
kratinė žmogaus teisių samprata. Šiuo klausimu daktaro Skinnerio 
nuomonė irgi gana originali. Jis kalba visai atvirai: „Hipotezė, kad 
žmogus nėra laisvas, būtina taikant mokslinį metodą Žmogaus elgesio 
tyrimui. Laisvas vidinis Žmogus, kuris laikomas atsakingu už išorinio 
biologinio organizmo elgesį, tėra ikimokslinis pakaitalas priežastims, 
kurios atskleidžiamos mokslinės analizės metu. Visos tos alternatyvios 
priežastys glūdi individo išorėje“ (11, p. 447). 

Kitame šaltinyje jis tai paaiškina kiek išsamiau: „Plečiantis 
mokslo taikymui, esame priversti priimti tą teorinę struktūrą, kuria 
mokslas pateikia savo faktus. Keblu tai, kad ši struktūra aiškiai 
nesutaria su tradicine demokratine Žmogaus samprata. Kiekvienas 
naujo veiksnio, dalyvaujančio formuojant žmogaus elgesį, atskleidimas 
palieka daug mažiau nuopelnų pačiam žmogui ir kai tokių 
paaiškinimų vis daugėja, indėlis, kuris galėtų būti priskiriamas 
pačiam individui, beveik sunyksta. Išliaupsintos žmogaus kūrybinės 
galios, jo originalūs meno, mokslo ir dorovės pasiekimai, gebėjimas 
priimti sprendimus ir mūsų teisė laikyti jį atsakingų už savo 
pasirinkimų padarinius - viso šito nematyti naujajame autoportrete. 
Kadaise tikėjome, kad Žmogus laisvas savarankiškai atskleisti save 
tapydamas, kurdamas muziką ir literatūrą, tyrinėdamas gamtą, 
siekdamas išganymo. Atrodė, kad jis galėtų pradėti veikti ir elgtis 
spontaniškai bei paklusdamas užgaidai. Net esant pačiai didžiausiai 
prievartai, jam liktų tam tikras pasirinkimas. Jis galėtų priešintis 
kiekvienam bandymui jį kontroliuoti, net jeigu jam tai kainuotų 
gyvybę. Tačiau mokslas atkakliai teigia, kad veiklą skatina poveikiai. 
užgriūnantys individą, ir kad užgaida tėra kitas elgsenos, kurios 
priežasčių mes dar neatskleidėme, pavadinimas“ (10, p. 52-53). 

Skinnerio nuomone, demokratinė Žmogaus prigimties ir valdžios 
filosofija vienu metu tarnavo naudingam tikslui. Sutelkiant žmones 
kovai su tironija, buvo būtina suteikti individui jėgų, pasakyti jam, 
kad jis turi teises ir gali pats save valdyti. Paprastam žmogui suteikti 
naują jo vertingumo, orumo ir galėjimo apginti save sampratą - ir 
dabar, ir ateityje —- dažnai buvo vienintelė revoliucionieriaus galimybė 

(10, p. 53). Jis laiko šią filosofiją pasenusia, dar daugiau, kliūtimi, 
„jeigu ji trukdo mums mokslą apie žmogų taikyti žmonių reikaluose“ 
(10, p. 54). 


Asmeninė reakcija 

Lig šiol stengiausi atskleisti objektyvų kai kurių pasiekimų 
elgesio moksluose vaizdą ir objektyvų vaizdą visuomenės, kuri galėtų 
atsirasti dėl šių pasiekimų. Tačiau tas pasaulis, kurį pavaizdavau, 
pasaulis, kurio Skinneris atvirai (o daugelis kitų mokslininkų 
nesąmoningai) laukia ir tikisi sulaukti ateityje, kelia stiprias mano 
reakcijas. Manau, kad toks pasaulis sunaikintų asmenį, kurį pažinau 
prasmingiausiomis psichoterapijos akimirkomis. Tokiomis akimir- 
komis aš bendrauju su žmogumi, kuris yra spontaniškas, atsakingai 
laisvas, t. y. suvokia šią laisvę pasirinkti, kuo jis bus, taip pat suvokia 
savo pasirinkimo padarinius. Tikėti kaip Skinneris tuo, kad visa tai 
tėra iliuzija ir kad spontaniškumas, laisvė, atsakomybė bei 
pasirinkimas iš tikrųjų neegzistuoja, man būtų neįmanoma. 

Jaučiu, kad panaudojau visus savo gebėjimus, prisidėdamas prie 
elgesio mokslų pažangos, bet jeigu mano ir kitų asmenų pastangų 
padarinys bus tai, kad Žmogus taps robotu, kurį pagamins ir valdys 
jo paties sukurtas mokslas, būsiu išties labai nelaimingas. Jei geras 
ateities gyvenimas bus neatsiejamas nuo tokio individų elgesio 
sąlygojimo, kuris pasiekiamas kontroliuojant jų aplinką ir jų gaunamą 
paskatinimą, kad jie taptų neišvengiamai produktyvūs, socialūs, 
laimingi ar panašiai, tada aš viso to nenoriu. Man tai tėra gero 
gyvenimo pseudopavidalas, kuriame yra viskas, išskyrus tai, kas 
daro jį tikrai gerą. 

Todėl klausiu savęs, ar nėra šioje raidoje kokios nors loginės 
klaidos? Ar nėra kokio nors kito alternatyvaus požiūrio į tai, ką 
elgesio mokslai galėtų reikšti individui ir visuomenei? Man atrodo, 
kad matau tą klaidą ir galiu įsivaizduoti alternatyvų požiūrį. Norėčiau 
jums tai atskleisti. 


Tikslų ir vertybių ryšys su mokslu 

Manau, mano aprašytasis požiūris remiasi klaidingu tikslų ir 
vertybių ryšio su moksline iniciatyva suvokimu. Esu įsitikinęs, kad 
mokslinio sumanymo tikslo reikšmė visiškai neįvertinama. Norėčiau 
pasiūlyti dviejų dalių tezes, kurias laikau vertomis dėmesio. Paskui 
atskleisiu šių dviejų minčių prasmę. 

1. Visos mokslinės pastangos - tiek „grynieji“, tiek taikomieji 
mokslai - grindžiamos pradiniu asmeniniu subjektyviu tikslo ar 
vertybės, kuriems tas mokslinis darbas tarnaus, pasirinkimu. 

2. Šis subjektyvus vertybinis pasirinkimas, kuris mokslines 
pastangas padaro realias, visada privalo likti anapus tų pastangų ir 
niekada negali tapti mokslo, su kuriuo šios pastangos susijusios, 
dalimi. 

Iliustruosiu pirmąjį teiginį pavyzdžiu iš Skinnerio raštų. Kai jis 
teigia, kad elgesio mokslų uždavinys padaryti žmogų „produktyvų“, 
„gero elgesio“, ir t. t., akivaizdu, kad jis renkasi. Jis galėtų, pavyzdžiui, 
nuspręsti padaryti žmogų paklusnų, priklausomą ir visuomenišką. 
Vis dėlto, kaip jis pats kitur teigia, žmogaus „gebėjimas rinktis“, jo 
laisvė pasirinkti savo kryptį ir imtis veiklos - šios galios neegzistuoja 
moksliniame Žmogaus paveiksle. Esu įsitikinęs, kad čia slypi gilus 
prieštaravimas arba paradoksas. Pamėginsiu kiek pajėgsiu jį 
paaiškinti. 

Nėra abejonių, kad mokslas remiasi prielaida, jog elgesys yra 
nulėmtas - konkretų įvykį lydi padarinys. Todėl viskas determinuota, 
niekas nevyksta laisvai, pasirinkimas neįmanomas. Tačiau turime 
atminti, kad pats mokslas ir kiekviena konkreti mokslo pastanga, 
kiekvienas mokslinio tyrimo eigos posūkis, kiekvienas mokslinio 
atradimo prasmės paaiškinimas ir kiekvienas sprendimas vienaip ar 
kitaip taikyti atradimą priklauso nuo asmeninio subjektyvaus 
sprendimo. Todėl visas mokslas yra toje pačioje paradoksalioje 
situacijoje kaip ir daktaras Skinneris. Žmogaus asmeninis subjektyvus 
pasirinkimas paleidžia veikti mokslo procesus, o mokslas po kurio 
laiko paskelbia, kad asmeninio subjektyvaus pasirinkimo būti negali. 
Vėliau pakomentuosiu šį paradoksą. 

Pabrėžiau, kad kiekvienas šių pasirinkimų, inicijuojančių 
mokslinį sumanymą, yra vertybinis. Mokslininkas tyrinėja šitai, o ne 
tai, nes jam šis tyrinėjimas yra vertingesnis. Jis pasirenka savo 
tyrimui vieną labiau vertinamą metodą. Jis interpretuoja savo 
atradimus vienaip, o ne kitaip, nes tiki, kad jo pasirinkta interpretacija 
yra artimesnė tiesai arba labiau pagrįsta - kitaip sakant, artimesnė 
kriterijui, kurį jis labiau vertina. Tačiau šie vertybiniai pasirinkimai 
niekada nebūna dalimi paties mokslinio sumanymo. Vertybiniai 
pasirinkimai, susiję su konkrečiu moksliniu sumanymu, visada ir 
būtinai lieka anapus šio sumanymo. 

Norėčiau paaiškinti, jog aš neteigiu, kad vertybės negali atsidurti 

tarp mokslo objektų. Netiesa, kad mokslas susijęs vien tik su tam 
tikromis „faktų“ kategorijomis ir kad šios kategorijos neapima 
vertybių. Viskas yra truputį sudėtingiau, ir viena ar pora paprastų 
iliustracijų tai leis paaiškinti. 

Jeigu vertinu tokį švietimo tikslą kaip „trijų R“ išmokimą, 
mokslo metodai gali suteikti man vis tikslesnę informaciją apie tai, 
kaip šį tikslą būtų galima pasiekti. Jeigu vertinu tokį švietimo tikslą 
kaip gebėjimas spręsti problemas, mokslinis metodas man gali 
suteikti tokią pačią paramą. 

Tuomet, norėdamas nuspręsti, ar gebėjimas spręsti problemas 
yra „geriau“ už „trijų R“ išmokimą, moksliniu metodu galiu tirti ir 
šias dvi vertybes, tačiau tik - ir tai labai svarbu - atsižvelgdamas į 
kurią nors kitą vertybę, kurią pasirenku subjektyviai. Aš galiu laikyti 
vertybe sėkmingą mokymąsi koledže. Tada galėsiu įvertinti, su šia 
vertybe labiau susijęs gebėjimas spręsti problemas ar „trijų R“ 
mokėjimas. Galiu vertinti asmens integralumą arba profesinę sėkmę, 
arba atsakingą pilietiškumą. Galiu nustatyti kas - gebėjimas spręsti 
problemas ar „trijų R“ mokėjimas - yra „geriau“, siekiant kiekvienos 
šių vertybių. Tačiau vertybė ar tikslas, suteikiantis prasmę konkrečiam 
moksliniam tyrimui, visada turi likti anapus to tyrimo. 

Nors šiose paskaitose mums labiausiai rūpi taikomasis mokslas, 
tai, apie ką kalbėjau, atrodo tiek pat tinka vadinamajam grynajam 
mokslui. Grynajame moksle tradiciniu pradiniu subjektyviu 
vertybiniu pasirinkimu yra tiesos radimas. Tačiau šis pasirinkimas 
subjektyvus, ir mokslas niekada negali pasakyti, ar tai geriausias 
pasirinkimas, neatsižvelgdamas į tam tikrą kitą vertybę. Pavyzdžiui, 
Rusijos genetikai turėjo subjektyviai pasirinkti, geriau siekti tiesos ar 
ieškoti faktų, patvirtinančių valstybės dogmą. Kuris pasirinkimas 
„geresnis“? Galėtume atlikti mokslinį šių alternatyvų tyrimą, tačiau 
tik atsižvelgdami į kurią nors kitą subjektyviai pasirinktą vertybę. Jei, 
pavyzdžiui, mes vertintume kultūros išsaugojimą, taikydami mokslo 
metodus, galėtume spręsti klausimą, kas - tiesos siekimas ar valstybės 
dogmos palaikymas - labiau susijęs su kultūros išsaugojimu. 

Taigi, mano nuomone, visos grynojo arba taikomojo mokslo 
pastangos sutelkiamos, siekiant tikslo ar vertybės, kuriuos asmenys 
pasirenka subjektyviai. Svarbu, kad šis pasirinkimas būtų atviras, 


* „Trys R“ - Reading, wRiting, aRithmetic - skaitymas, rašymas ir aritmetika (vert. 
pastaba). 

nes konkreti vertybė, kurios siekiama, niekada negali būti patik- 
rinama arba įvertinama, patvirtinama arba paneigiama tuo moksliniu 
tyrimu, kurį pagimdė ir kuriam suteikė prasmę. Pradinis tikslas arba 
vertybė visuomet ir neišvengiamai lieka anapus tos mokslinės 
pastangos, kurią sukėlė. 

Be kitų dalykų, tai reiškia, kad pasirinkę kokį nors konkretų 
tikslą arba tikslų seką ir ėmę plačiai kontroliuoti žmonių elgesį tam, 
kad pasiektume šių tikslų, tampame suvaržyti savo pradinio nekin- 
tančio sprendimo, nes toks mokslinis bandymas niekada negali 
pranokti savęs ir iškelti naujų tikslų. Tai atlikti gali tik subjektyvios 
asmenybės. Todėl jei savuoju tikslų pasirinktume Žmogaus laimingumo 
būseną (tikslą, pelnytai išjuoktą Aldouso Huxley'io „Šauniajame 
naujajame pasaulyje“) ir jei įtrauktume visą visuomenę į mokslinę 
programą, kuri padarytų Žmones laimingus, taptume varžomi 
kolosalios rigidiškos sistemos, kurioje niekas nebūtų laisvas abejoti 
šiuo tikslu, nes mūsų moksliniai veiksmai negalėtų pranokti savęs 
pačių tam, kad sukeltų abejones tais tikslais, kuriais vadovaujasi. 
Nesigilindamas į tai, pastebėsiu, kad kolosalus rigidiškumas - tiek 
dinozaurų, tiek diktatūrų - evoliucijos eigoje turi labai menkas 
galimybes išlikti. 

Tačiau jeigu mūsų schemoje paliekama laisvės „projektuoto- 
jams“, kurie neprivalo būti laimingi, kurie nėra kontroliuojami. todėl 
laisvai gali pasirinkti kitas vertybes, visa tai įgyja keletą reikšmių. Tai 
reiškia, kad tikslas, kurį pasirinkome, nėra vienintelis pakankamas 
ir patenkinantis visus Žmones ir turi būti papildytas kitais tikslais. 
Taip pat tai reiškia, kad jeigu kiltų būtinybė sudaryti elitinę grupę, 
kuri būtų laisva, tuomet tai pernelyg aiškiai visiems parodytų, jog 
dauguma tėra tikslus keliančiųjų vergai, ir nesvarbu, kokiais 
skambiais vardais mes juos vadinsime. 

Tačiau galbūt svarbiausia tai, kad tolesnė mokslinė veikla iškels 
savus tikslus, kad pradiniai atradimai pakeis tyrimų kryptis, o tolesni 
atradimai toliau jas koreguos ir kad pats mokslas kažkaip suformuos 
savąjį tikslą. Atrodo, šiuo požiūriu besąlygiškai vadovaujasi daugelis 
mokslininkų. Žinoma, tai protingas įsivaizdavimas, tačiau jame 
neįvertinamas vienas šios nuolatinės raidos aspektas - subjektyvus 
asmeninis pasirinkimas atsiranda kiekvieną kartą, kai keičiasi raidos 
kryptis. Mokslo atradimai, eksperimento rezultatai negali ir niekada 
negalės mums pasakyti, kokį kitą mokslinį tikslą pasirinkti. Net 
labiausiai teoriniame moksle mokslininkas privalo nuspręsti, ką jo 

atradimai reiškia, ir, siekdamas savo tikslo, turi subjektyviai 
pasirinkti kitą tinkamiausią žingsnį. O jei kalbame apie mokslo Žinių 
taikymą, tampa skaudžiai akivaizdu, kad gausėjančios mokslo žinios 
apie atomo struktūrą neturi jokio būtino tikslo, kuriam šios Žinios 
galėtų būti taikomos. Tai subjektyvus asmeninis pasirinkimas, kurį 
privalo atlikti daugelis individų. 

Taigi grįžtu prie teiginio, kuriuo pradėjau šią savo pastabų dalį ir 
kurį dabar pakartosiu kitais žodžiais. Mokslo prasmė - objektyvus 
siekimas tikslo, kurį subjektyviai pasirinko asmuo arba asmenų 
grupė. Šis tikslas arba vertybė niekada negali būti tiriama tuo 
konkrečiu moksliniu eksperimentu ar tyrimu, kuriam ji suteikė 
gyvybę ir prasmę. Dėl tos priežasties kiekvienoje diskusijoje apie 
žmonių valdymą pasitelkiant elgesio mokslus pagalba pirmiausia ir 
labiausia reikia domėtis subjektyviai pasirinktais tikslais, kuriuos 
ketinama įgyvendinti tokiu mokslo taikymu. 


Alternatyvus vertybių rinkinys 

Jeigu mano pateiktos mintys pagrįstos, jos atveria prieš mus 
naujas duris. Jei atvirai pripažįstame, kad mokslas prasideda 
subjektyviai pasirinktų vertybių rinkiniu, esame laisvi pasirinkti tas 
vertybes, kurių norime siekti. Mūsų nebevaržo tokie kvailinantys 
tikslai kaip siekimas sukelti valdomą laimės, produktyvumo būseną 
ir panašiai. Norėčiau pasiūlyti visiškai kitokią alternatyvą. 

Tarkime, mes pradedame turėdami visiškai kitokių nei mūsų 
nagrinėtieji tikslų, vertybių, uždavinių rinkinį. Mes darome tai 
visiškai atvirai, iškeldami juos kaip galimą vertybinį pasirinkimą, 
kurį galima priimti arba atmesti. Mes pasirinkome vertybių rinkinį, 
kuris siejasi su kintančiais proceso aspektais, o ne statiškomis jo 
savybėmis. 

Tuomet mes vertintume: 

žmogų, kaip tapsmą; kaip vertingumo ir orumo siekimo procesą, 
vykstantį atskleidžiant savąsias galimybes; 

individualią žmogiškąją būtybę kaip save aktualizuojantį procesą, 
besivystantį sudėtingesnių ir labiau praturtinančių potyrių link; 

procesą, kurio dėka individas kūrybiškai prisitaiko prie amžinai 
naujo ir kintančio pasaulio; 

procesą, kurio dėka pažinimas pranoksta pats save, kaip, 
pavyzdžiui, reliatyvumo teorija pranoko Newtono fiziką, kad vieną 
dieną ateityje ją pačią pranoktų naujas suvokimas. 

Jeigu pasirenkame tokias vertybes kaip šios, atsigręžiame į savo 
mokslą ir elgesio technologiją, keldami jau visai kitus klausimus. Mes 
norime žinoti tokius dalykus: 

ar gali mokslas padėti mums atrasti gyvenimo būdus, labiau 
praturtinančius asmenybę, prasmingesnius ir kokybiškesnius tarpas- 
meninius santykius? 

ar gali mokslas mums pasakyti, kaip Žmonių giminė galėtų 
protingiau dalyvauti savo pačios fizinėje, psichologinėje ir socialinėje 
evoliucijoje'? 

ar gali mokslas mums pasakyti, kaip išlaisvinti kūrybines individų 
galias, kurios yra tokios būtinos, norint išlikti šiame fantastiškai 
besivystančiame atomo amžiuje? Daktaras Oppenheimeris atkreipė 
dėmesį į tai, kad žinios, kurių dukart padidėdavo per tūkstantmečius 
ir šimtmečius, dabar tiek pat pagausėja vienoje kartoje arba per 
dešimtmetį (4). Regis, turime padaryti viską, kas įmanoma, atpalai- 
duodami kūrybiškumą, kad sugebėtume efektyviai prisitaikyti. 

Trumpiau sakant, ar gali mokslas atrasti metodus, kurių dėka 
savo elgesiu, savuoju mąstymu, savomis žiniomis žmogus galėtų 
lengviausiai tapti nuolat besivystančiu ir pranokstančiu save procesu? 
Ar gali mokslas numatyti ir išlaisvinti iš esmės „nenuspėjamą“ laisvę? 

Vienas mokslo kaip metodo privalumų yra tai, kad jis gali ir 
siekti šių tikslų bei juos įgyvendinti ir tarnauti tokioms statiškoms 
vertybėms kaip buvimas gerai informuotam, laimingam, paklusniam. 
Tikrai turime tam kai kurių įrodymų. 


Mažas pavyzdys 

Gal man bus atleista, jeigu dalį šių galimybių pagrįsiu nukrypdamas 
į psichoterapiją. Šią sritį geriausiai išmanau. Psichoterapija, kaip 
pastebėjo Meerloo (2) ir kiti, gali būti vienas subtiliausių įrankių, 
kuriuo asmuo valdo kitą. Terapeutas gali subtiliai formuoti individus 
pagal savo pavyzdį. Jis gali paskatinti individą tapti paklusnia ir 
prisitaikančia būtybe. Kai tam tikri psichoterapiniai principai taikomi 
iki kraštutinumų, tai galima pavadinti smegenų plovimu, asmenybės 
griovimo ir asmens perkūrimo pavyzdžiu, kurio trokšta kontroliuojantis 
individas. Taigi terapijos principai gali būti panaudoti kaip 
efektyviausios išorinės priemonės Žmogaus asmenybei ir elgesiui 
kontroliuoti. Ar gali psichoterapija būti kuo nors dar? 

Šiuo atveju tai, kas vyksta į klientą orientuotoje psichoterapijoje 
(8), aš suvokiu kaip jaudinančią užuominą apie elgesio mokslų 

galimybes, siekiant tų vertybių, kurias nurodžiau. Be to, kadangi 
psichoterapijoje yra gana nauja orientacija, ši kryptis atskleidžia 
svarbias išvadas apie elgesio mokslo ryšį su Žmogaus elgesio 
valdymu. Leiskite papasakoti, kaip mūsų patyrimas susijęs su šios 
diskusijos temomis. 

Į klientą orientuotoje terapijoje labai stipriai domimasi elgesio 
numatymu ir poveikiu jam. Mes kaip terapeutai sukuriame tam 
tikras nuostatomis grindžiamas sąlygas, o kliento vaidmuo jas 
kuriant yra nedidelis. Labai trumpai paminėsiu, jog nustatyta, kad 
terapeutas yra efektyviausias, jeigu jis būna (a) nuoširdus, 
integruotas, akivaizdžiai tikras, (b) laiko klientą atskiru, kitokiu 
asmeniu ir pripažįsta kiekvieną atsiskleidusį kintantį kliento aspektą, 
(c) jautriai empatiškai supranta klientą, mato pasaulį kliento akimis. 
Mūsų atliktas tyrimas leidžia numatyti, kad jei šiomis nuostatomis 
grindžiamos sąlygos sukuriamos, atsiranda tam tikri elgesio pokyčiai. 
Taip apibūdinus atrodo, kad vėl grįžtame į įprastinę gebėjimo numatyti 
elgesį vagą ir kartu galime jį kontroliuoti. Bet būtent čia slypi ryškus 
skirtumas. 

Sąlygos, kurias pasirenkame sukurti, leidžia tikėtis tokių elgesio 
padarinių: klientas taps savarankiškesnis, mažiau rigidiškas, atviresnis 
savo jausmams, organizuotesnis ir integruotesnis, panašesnis į savo 
pasirinktą idealą. Kitaip tariant, išorinės kontrolės dėka sudarėme 
sąlygas, kurioms esant galima tikėtis, kad atsiras vidinė individo 
savikontrolė, siekiant vidujai pasirinktų tikslų. Mes sudarėme sąlygas, 
leidžiančias tikėtis įvairių tipų elgesio — savarankiškų poelgių, 
jautrumo vidinei ir išorinei tikrovei, lankstaus prisitaikymo, kurie 
pačia savo prigimtimi yra konkrečiai neprognozuojami. Sukurtos 
sąlygos leidžia tikėtis elgesio, kuris iš esmės yra „laisvas“. Mūsų 
naujasis tyrimas (9) rodo, kad šios prielaidos patikimai pasitvirtina 
ir mūsų ištikimybė mokslo metodui leidžia tikėtis, kad gali būti 
sukurtos dar efektyvesnės priemonės šiems tikslams pasiekti. 

Kitose srityse - pramonėje, švietime, grupių dinamikoje - atlikti 
tyrimai patvirtina mūsų atradimus. Tikiuosi, galima atsargiai teigti, 
jog buvo pasiekta mokslo pažanga, atskleidžiant tas asmeninių 
santykių sąlygas, kurioms esant būdingoms asmeniui B, asmens A 
elgesys taps brandesnis, jis mažiau priklausys nuo kitų, padidės jo 
išraiškingumas, adaptacijos būdų įvairovė, lankstumas ir efektyvumas, 
atsakingumas ir savarankiškumas. Ir priešingai kai kurių oponentų 
reikštam susirūpinimui, nepastebėjome, kad kūrybiškai adaptyvus 

elgesys, atsirandantis dėl tokios savaiminės saviraiškos įvairovės, būtų 
pernelyg chaotiškas ar pernelyg nepastovus. Atviras savo patyrimui ir 
savarankiškas individas yra greičiau harmoningas nei chaotiškas, 
greičiau išmoningas nei veikiantis kaip papuola, kai pasitelkęs 
vaizduotę nukreipia savo siekius savo paties pasirinktų tikslų link. Jo 
kūrybiniai veiksmai yra ne didesnis atsitiktinumas nei Einsteino 
reliatyvumo teorijos sukūrimas. 

Tokiu būdu visiškai pritariame Johno Dewey teiginiui: „Mokslas 
vystėsi atpalaiduodamas, o ne slopindamas individų kaitos, išradingumo, 
naujoviškumo, kūrybos elementus“ (7, p. 359). Įsitikinome, kad 
pažangos individualiame ir grupiniame gyvenime pasiekiama tuo 
pačiu būdu - išlaisvinant permainas, laisvę, kūrybiškumą. 


Galima žmogaus elgesio kontrolės samprata 

Gana akivaizdu, kad mano požiūris labai skiriasi nuo anksčiau 
minėto tradicinio požiūrio į elgesio mokslų ir Žmogaus elgesio 
kontrolės ryšį. Tam, kad šis skirtumas taptų dar akivaizdesnis, 
išdėstysiu naująją galimybę forma, analogiška anksčiau mano 
aprašytiems etapams. 

1. Galime vertinti žmogų kaip atsiskleidžiantį tapsmo procesą, 
vertinti kūrybiškumą ir tą procesą, kurio dėka pažinimas pranoksta 
save. 

2. Panaudodami mokslo metodus, galime atskleisti sąlygas, 
kurios būtinai skatina šiuos procesus. Tęsdami eksperimentavimą, 
galime atrasti geresnes priemones tiems tikslams pasiekti. 

3. Darant minimalią įtaką arba minimaliai kontroliuojant, 
įmanoma individams arba grupėms sukurti šias sąlygas. Dabar 
turimomis žiniomis, vienintelė būtina įtaka yra ta, kuri suteikia 
asmeniniams santykiams tam tikrų ypatybių. 

4. Dabartinės žinios patvirtina tai, kad individai, patirdami tas 
sąlygas, tampa atsakingesni, pasiekia saviraiškos pažangos, tampa 
lankstesni, unikalesni ir įvairesni, kūrybiškiau prisitaiko. 

5. Taigi toks pirminis pasirinkimas skatintų naujos socialinės 
sistemos ar posistemio atsiradimą, kurioje vertybės, Žinios, 
adaptacijos įgūdžiai ir net mokslo samprata nuolatos kistų ir pranoktų 
save. Žmogus būtų iškeliamas kaip tapsmo procesas. 

Esu įsitikinęs, kad jau gana aišku, jog požiūris, kurį aprašiau, 
neveda į jokią utopiją. Galutinio rezultato būtų neįmanoma numatyti. 
Jis apima palaipsnį vystymąsi, paremtą nuolatiniu subjektyviu tikslų, 

kuriuos įgyvendina elgesio mokslai, rinkimusi. Šis vystymasis veda į 
„atvirą visuomenę“, kaip ją apibūdino Popperis (6), kurioje individai 
yra atsakingi už asmeninius sprendimus. Ji priešinga jo pateiktai 
uždaros visuomenės sampratai, kurios pavyzdžiu galėtų būti 
„Antrasis Voldenas“. 

Tikiu, kad akivaizdu ir tai, jog visas dėmesys skiriamas procesui, 
o ne baigtinėms būties būsenoms. Keliu prielaidą, kad būtent 
pasirinkdami vertinti tam tikrus kokybinius tapsmo proceso aspektus 
mes galime atrasti kelią į atvirą visuomenę. 


PASIRINKIMAS 


Turiu viltį, kad padėjau patikslinti elgesio mokslų pasirinkimų 
spektrą, kuris atsivers mums ir mūsų vaikams. Galime nuspręsti 
panaudoti gausėjančias žinias tam, kad pavergtume Žmones taip, 
kaip anksčiau niekas nė nesapnavo, nuasmenindami juos, 
kontroliuodami taip kruopščiai atrinktomis priemonėmis, kad jie 
tikriausiai niekada nesuvoktų savo asmenybės praradimo. Galime 
nutarti panaudoti mūsų mokslo žinias tam, kad būtinai padarytume 
žmogų laimingą, gerai besielgiantį ir produktyvų, kaip siūlo daktaras 
Skinneris. Jei norime, galime nuspręsti Žmogų padaryti paklusnų, 
prisiderinantį, nuolankų. Arba kitame pasirinkimų spektro gale 
galime nuspręsti panaudoti elgesio mokslus taip, kad jie išlaisvins, o 
ne Kkontroliuos, sukels konstruktyvią kaitą, bet ne konformizmą, 
lavins kūrybiškumą, o ne abejotiną pasitenkinimą, skatins kiekvieno 
asmens savarankišką tapimo procesą, padės individams, asmenims 
ir netgi mokslo sampratai tapti save pranokstantiems naujai ir 
adaptatyviai pasitinkant gyvenimą ir jo problemas. Pasirinkimas 
priklauso mums, ir mes, Žmonių rasė, linkę svyruoti, kartais 
priimdami beveik katastrofiškus vertybinius sprendimus, kitais 
atvejais - nepaprastai konstruktyvius. 

Jei nuspręsime panaudoti savo mokslo žinias, kad išlaisvintume 
žmogų, turėsime gyventi atvirai ir nuoširdžiai pripažindami didįjį 
elgesio mokslų paradoksą. Mes pripažinsime, kad tiriant elgesį 
moksliškai, jį, žinoma, lengviausia suprasti kaip nulemtą ankstesnių 
priežasčių. Tai didis mokslo faktas. Bet atsakingas asmeninis 
sprendimas, kuris yra esmingiausias buvimo žmogumi aspektas, 
kuris yra esminis patyrimas psichoterapijoje, kuris egzistuoja 

anksčiau už bet kurį mokslinį siekimą, yra tiek pat akivaizdus mūsų 
gyvenimo faktas. Turėsime gyventi suprasdami, kad neigti atsakingo 
asmeninio pasirinkimo patyrimo realumą yra taip kvaila ir 
netoliaregiška, kaip ir neigti elgesio mokslo galimybę. Tai, kad šie du 
svarbūs mūsų patyrimo aspektai, atrodo, prieštarauja vienas kitam, 
turbūt reiškia tą patį, ką ir prieštaravimas tarp bangų ir kvantinės 
šviesos teorijų, kurių kiekvienos teisingumą galima įrodyti, net kai jos 
yra nesuderinamos. Nepatirdami žalos mes negalime neigti nei savo 
subjektyvaus gyvenimo, nei jo objektyvaus apibūdinimo. 

Taigi baigdamas tvirtinu, kad mokslas negali atsirasti, asmeniškai 
nepasirinkus vertybių, kurias mes norime pasiekti. O tos vertybės, 
kurias nusprendžiame įgyvendinti, amžinai liks anapus jas 
įgyvendinančio mokslo. Tikslai, kuriuos pasirenkame, uždaviniai, 
kuriais norime vadovautis, visada turi likti anapus jų siekiančio 
mokslo ribų. Mane drąsina tai, kad Žmogiškasis asmuo, turintis 
subjektyvaus pasirinkimo gebėjimą, gali egzistuoti ir visada egzistuos 
atskirai ir pirmiau visų savo mokslinių pastangų. Kol mes - individai 
ir grupės —- nenuspręsime atsisakyti savo gebėjimo subjektyviai 
rinktis, visada išliksime laisvais asmenimis, o ne paprastomis save 
sukūrusio elgesio mokslo marionetėmis. 

